
DE LA O CONTRAVENŢIE LA LEGEA CIRCULAȚIEI 


Primisem de citeva zile o carte poştală foarte drăguţ tipărită, 
prin care eram invitat - cîtă amabilitate! - să mă prezint 
„imediat” la Inspectoratul de Miliție al Municipiului Bucureşti, 
etajul 5, camera 603, cu certificatul de înmatriculare şi carnetul 
de conducere auto. Şi cum în dimineaţa aceea eram foarte bine 
dispus, atit de bine dispus de parcă m-ar fi decorat cu vreun 
ordin, m-am hotărît să dau curs prea amabilei invitaţii acolo 
unde niciodată nu te cheamă să te felicite sau să te laude. Eu, 
cel puţin, n-am auzit. 

Cu aceste ginduri şi cu altele asemănătoare, o dată intrat în 
vasta şi ospitaliera clădire a Miliției de pe Calea Victoriei, în loc 
să apăs în lift pe butonul ce indica etajul cinci, l-am preferat pe 
cel din dreptul cifrei trei. 

Aici lucra şi mai lucrează încă un coleg de şcoală - nu o cazul 
să vă spun ce fel de şcoală - şi amic, cu care întreţineam bune 
relaţii. Sporadice, din păcate. 

Erau de vină cel puţin trei situaţii. 

În primul rînd, constanţa relaţiilor noastre era grevată de 
lipsa acută de timp a prietenului meu. Colonel, ocupa o funcţie 
importantă (zvonul care circulă: cu cît salariul e mai mare, cu 
atit ai mai puţin timp să-l cheltui, fiind în acest caz confirmat) şi, 
de cele mai multe ori, cînd îi telefonam, la celălalt capăt al 
firului răsuna aproape invariabil: „Nu te supăra, sună-mă mai 
tîrziu, colega, am o discuţie”. 

E greu de precizat ce semnifica acest cuvînt, pentru că 
mereu avea cite o discuţie. Eu însă îl pisam cu telefonul (pînă s- 
a întîmplat „în al doilea rînd”), colonelul fiind un adevărat sac 
fără fund cu tot felul de întîmplări adunate în cei peste douăzeci 
de ani de miliţie. 

Aşa se face că la întiîlnirile noastre participa, nu o dată, şi un 
alt coleg de şcoală, cunoscut actor bucureştean. Atit de 
cunoscut, încît Jean Marais ţinuse cu orice preţ să se 
imortalizeze cu el într-un film, drept care şi eu şi colonelul 
primisem - cu dedicație - cite o fotografie făcută la Buftea în 
timpul filmărilor, fotografie păstrată şi azi cu sfinţenie sub sticla 


băruleţului meu (există o asociaţie), numai că din ea a dispărut, 
după o vizită feminină, decupat cu lama, actorul francez. 

În al doilea rînd, amicul meu, colonelul Alexandru Banu, este 
un mare amator de pescuit. Şi aceasta nu numai pentru a-şi 
crea relaţii cu cei ce susţin că, după o săptămînă de muncă 
intensă, o duminică la pescuit este cît se poate de reconfortantă 
- te gindeşti la peştele care, uite acum, acum o să muşte 
momeala şi atît. Pasiunii acesteia şi, în egală măsură, faptului că 
sînt un fericit posesor de autoturism le-am datorat invitaţia, 
lansată într-o sîmbătă, de a merge a doua zi la o baltă dintre 
acelea cu foarte mult peşte şi pescari mai puţini. 

Am acceptat cu nedisimulată bucurie invitaţia. 

Contramandînd programul pe care mi-l aranjasem pentru 
duminica aceea, m-am culcat mai devreme, la două noaptea am 
fost în picioare, la cinci dimineaţa, după treizeci şi ceva de 
kilometri presăraţi cu hiîrtoape, eram pe marginea bălții. Dar cu 
toată sticla de coniac pe care o luasem pentru a întreţine verva 
colonelului şi spumozitatea povestirilor sale, acesta n-a scos 
pînă seara o vorbă măcar. Să nu sperie peştii. 

Au urmat din nou cei treizeci şi ceva de kilometri plini cu 
hîrtoape, şi în timp ce maşina trosnea din toate încheieturile, 
colonelul reconstituia cu minuţie cum scosese el fiecare crap în 
parte şi ce a gindit, şi ce a simţit pentru fiecare din ei, iar ei - 
crapii -, ieşind din găleata ce se răsturnase la o hurducătură a 
maşinii, îmi căptuşeau, zbătindu-se la gropi, portbagajul cu solzi. 

Nu e greu de imaginat deci ce i-am răspuns colonelului cînd 
mi-a oferit jumătate din preţioasa captură. Eram ca o pompă cu 
verde de Paris. 

Amintirea acestei zile, amintire foarte consistentă, mai ales 
că a trebuit să schimb cele două amortizoare din faţă, a stăruit 
multă vreme, cam tot atît cît a stăruit şi mirosul din interiorul 
maşinii. Spălasem portbagajul cu „Alba”, ţinusem noaptea 
maşina cu uşile deschise în garaj, vărsasem în ea o sticlă de 
„Krasnaia Moskva”, cumpărată special în acest scop, dar mirosul 
de peşte tot nu dispăruse complet. 

Nu prea fericit pentru mine s-a soldat şi încercarea - aceasta 
ar fi „în al treilea rînd” - de a cîştiga simpatia soţiei colonelului, 
ratînd, nu din vina mea, singura posibilitate care mi se oferise. 

Era tot într-o duminică dimineaţa, colonelul fusese trimis să 
cumpere piine, dar, distrat cum e cîteodată, a intrat într-un cafe- 


bar, în care ştia că nu-i exclus să mă găsească duminica. Am 
fost bucuros să-l invit la măsuţa pe care o ocupam, peste cîteva 
minute a sosit un prieten, am făcut prezentările şi, din vorbă în 
vorbă, fiecare din noi ţinînd să-şi onoreze rîndul, ne-am trezit că 
trecuse de două. 

Magazinele unde se putea cumpăra piine se închiseseră de 
mult; am intrat, continuînd conversaţia, într-un restaurant şi 
aici, cumpărînd o franzelă ca cele de ghips din vitrine, colonelul 
ne-a invitat acasă la el. 

Contribuise la aceasta şi grija de reproşurile soţiei care îl 
aştepta să vină cu pîinea. Dar calculul colonelului s-a dovedit 
pînă la urmă totalmente greşit. 

Este adevărat, văzîndu-ne atît de zimbitori, doamna Banu ne- 
a primit ca o adevărată lady, iar cînd a auzit că prietenul meu 
este şi pictor, ea în orele libere fiind o talentată peisagistă, toate 
bunătăţile au început să se reverse pe masă. A apărut şi vinul 
cel mult lăudat. 

Aici a fost greşeala mea: am uitat să previn gazda că 
pictorul, după ce bea de şaisprezece ori la rînd dintr-un pahar, îl 
sparge. La mine acasă nu s-a întîmplat niciodată. 

— Am grijă să nu păstrez pentru musafiri atîta băutură - dar 
la alte adrese s-a întîmplat şi nu o singură dată. Cum reuşeşte 
să memoreze numărul paharelor băute, nu pot să-mi dau seama 
- ce să mai vorbim, creierul nostru a rămas pentru ştiinţă încă o 
mare enigmă! 

Fapt este că, în timp ce ne sorbeam cafelele, în vizită a sosit 
şi o verişoară de-a soţiei colonelului, o doctoriţă foarte drăguţa, 
şi noi am rămas - eu din considerente strategice, pictorul din 
cele privind-o pe doctoriţă - să jucăm tabinet sau şaizeci şi şase, 
atmosfera fiind cît se poate de idilică. Şi, deodată, pictorul s-a 
ridicat cu paharul în mînă, pe jos era un splendid covor persan, 
cîţiva paşi şi paharul a zburat pe fereastră, în stradă. 

Stupoarea a fost generală. 

„Sandule, ce-i asta?” a reuşit, în cele din urmă, doamna Banu 
să spună. 

„Asta înseamnă, i-a explicat stăpînindu-se colonelul, că în 
cazul în care paharul a lovit pe cineva, eu o să spun că de aici, 
din casa colonelului de miliţie Banu, a fost aruncat!” 

„Eu nu înţeleg, i s-a adresat ea în şoaptă, tu, prieteni ca toţi 
oamenii nu poţi să-ţi faci?! Actorul ăla... acum ai venit cu ăştia! 


...” Adică noi. 

Dar toate acestea s-au întîmplat atunci, iar acum coboram 
din lift la etajul trei, preocupat de mobilul prea amabilei invitaţii 
care, în nici un caz, nu-mi prevestea o bucurie. În micul antreu 
ce ducea la biroul colonelului, un miliţian mă luă în primire şi, 
cunoscîndu-mă, mă conduse înăuntru. 

Colonelul se afla la biroul său, cu tot felul de telefoane în 
stînga, care-i dădeau, trebuie să recunosc, un aer foarte capabil. 

— Nu ştiu ce vor ăştia de la Circulaţie cu mine, am intrat eu 
direct în subiect, fără ipocrizii de genul „Ce mai faci?”, „Mi-a fost 
dor de tine”, „De o mie de ani nu te-am văzut” şi aşa mai 
departe. 

— Urci două etaje, colega, şi afli ce vor! Ce-i aşa o 
problemă?! 

— O amendă probabil, recompense n-am auzit încă să se 
împartă la voi! 

— Vezi, colega, nu eşti bine informat. Şoferii din rîndul 
„ajutoarelor voluntare” ale organelor de circulaţie, dacă depun o 
activitate deosebită, primesc recompense cu premii, colega! 

— Bine, bine... Dă-le un telefon şi întreabă-i de ce m-au 
chemat. 

— Adică să intervin!? Eu intervin, colega, dar să ştii că te 
costă! Mergem diseară undeva şi dai două sute, uşor! în loc de o 
suta sus, arătă el cu degetul spre tavan. 

— La cîrciumă nu-mi pare rău... 

— Nu, du-te şi plăteşte-ţi amenda, iar diseară dau eu. E ca şi 
cum m-ar ruga ei pentru cineva care... Hai, colega... Treci apoi 
pe la mine să bem o cafea. 

Dreptate avea, ştiam, şi neavînd încotro, am urcat două 
etaje. Locotenentul la care m-am prezentat mi-a luat invitaţia, a 
căutat, după numărul înscris pe ea, ceva, într-un dosar şi, 
scoţind de acolo o hirtie, mi-a comunicat cu o voce ca o 
rizătoare de morcovi: 

— In ziua de 20 februarie, circulînd cu autoturismul 1-B-2022 
pe Calea Victoriei, dinspre Athenee Palace, n-aţi semnalat 
schimbarea direcţiei de mers. 

— Nu-i adevărat! am protestat eu. 

— Nu este maşina dumneavoastră? 

— Ba da, dar din 18 decembrie, cînd a căzut prima zăpadă, şi 
pînă în 4 aprilie, maşina mea n-a ieşit din garaj! 


— Îmi pare rău, aici scrie clar: „1-B-2022”. Contravenţia ne-a 
fost semnalată de unul din ajutoarele noastre voluntare. 

— O fi greşit numărul... Sau e vreo glumă a unui prieten... Cu 
toate că n-am nici un prieten care să fie cu Circulaţia în atît de 
bune relaţii!... 

— Vă rog să plătiţi o amendă de cincizeci de lei, a rămas el 
indiferent ca ziua de ieri la ironia mea gratuită. 

— V-am spus doar că maşina n-a părăsit garajul pînă la 4 
aprilie! 

— Puteţi să ne probaţi acest lucru? 

— Nu, n-am cum. 

— Cu martori, să zicem. 

— Cine ar putea să depună o asemenea mărturie?! N-am 
încă portar la garaj!... 

— Tovarăşe, mai aşteaptă şi alţii! Dacă nu plătiţi amenda pe 
loc, o să fiu nevoit să vă întocmesc un proces-verbal şi veţi plăti 
două sute cincizeci! 

A fost argumentul care m-a convins imediat că, într-adevăr, 
eu săvirşisem în ziua respectivă contravenţia imputată. Am vrut 
să spun ceva de care să-mi pară rău mai tirziu, dar n-am găsit 
nimic la îndemînă şi atunci am pus din fondul meu de rezervă o 
bancnotă de o sută pe masă. Nu ştiu de ce, dar am avut 
impresia că bancnota îmi ride în nas - avusese o altă destinaţie. 
A fost doar o impresie probabil. 

Cînd m-am întors în biroul colonelului, acesta nu mai era 
singur. Un bărbat de vreo treizeci de ani, cu o înfăţişare plăcută, 
explica ceva cu aprindere. Intrarea mea l-a deranjat evident, 
cînd colonelul a făcut prezentările, căpitanul Pascu mi-a zimbit 
aşa cum zimbesc americanii în faţă aparatului de fotografiat, 
pronunţînd în engleză cuvîntul „brînză”. 

— Îmi permiteţi să plec? se adresă acesta nerăbdător 
colonelului. 

— Nu, stai puţin. Ascultă, colega, se întoarse colonelul spre 
mine, n-ai vrea să participi la o anchetă pe care o va conduce 
tovarăşul căpitan? Este vorba de o sinucidere, dar... şi colonelul 
făcu un gest în sensul că la mijloc e ceva dubios. Ei, ce zici? Mă 
băteai la cap că vrei să scrii ceva în acest gen... 

Predasem nu de mult editurii o carte... Ar fi o idee!... 

— O.K.! am acceptat eu propunerea colonelului. 


„VREŢI SĂ VĂ SPUN CE CONŢIN BUZUNARELE 
DUMNEAVOASTRĂ?” 


Mă şi vedeam străbătînd străzile Capitalei în urlete de sirenă, 
milițienii de circulaţie grăbindu-se să ne dea „liber”, iar eu - 
stînd în faţă, lîngă şofer, cu un aer important şi enigmatic. 

Da' de unde! Am coborit pe jos scările, pentru că ne „furase” 
cineva liftul şi, parcurgînd tăcuţi curtea, am ieşit în stradă unde, 
chiar lîngă poartă, era cît pe-aci să ne calce o maşină, ca pe 
nişte banali pietoni. 

— Poate scot maşina mea din garaj? i-am propus eu la un 
moment dat căpitanului. 

— Nu-i nevoie, mi-a răspuns el cu indiferenţă. E destul de 
aproape... Şi apoi, afară e şi foarte plăcut. 

Într-adevăr, după o iarnă reumatică, veniseră zile de 
adevărată primăvară, numai că starea mea psihologică reclama 
dinamism şi nu plimbare la aer curat. 

După un timp, am rupt din nou tăcerea. Nu ştiu de ce, dar 
aveam aceeaşi senzaţie pe care o încerc cînd mă aflu cu o 
necunoscută în lift. 

— Dacă tot nu dispare cadavrul, ce-ar fi să bem o cafea? am 
arătat eu spre cafe-bar-ul pe lîngă care treceam. 

— N-am nimic împotrivă, a acceptat el fără entuziasm, 
adăugind: Şi aşa trebuie să fim acolo abia peste o jumătate de 
oră. 

Evident, nu-l incinta deloc faptul că-i căzusem pe cap. 

În local era lume puţină, ne-am aşezat la o măsuţă şi, în timp 
ce-i comandam chelnerului două cafele scurte, m-am pomenit 
întrebat: 

— Sînteţi ulceros? 

— Nu, am negat eu. 

— Atunci, dă-ne şi două coniacuri mici! a completat căpitanul 
comanda. Apoi, întorcîndu-se spre mine, zimbi cuprins de o 
bruscă veselie: Vra să zică o să devin, într-un fel, erou de 
roman! Nu-i rău. Să încep atunci prin a vă furniza citeva date: 
Tata a fost cazangiu... Am cunoscut pe cineva care scrisese în 
dreptul ocupaţiei tatălui său „de meserie trăgător”. „Ce-i aia 
trăgător?” a fost el rugat să explice, cu ocazia unei noi 
promovări. Bun de gură, taică-su fusese „şlepăr” pe Lipscani. 
Trăgea clienţii de pe stradă în prăvălia fratelui său. „Trăgător”... 


Cum era şi normal, am îmbrăţişat meseria tatălui meu, însă, la 
douăzeci de ani, la propunerea organizaţiei U.T.C., am intrat să 
lucrez la Interne. Mi-am completat studiile, urmînd liceul la fără 
frecvenţă, apoi facultatea de Ştiinţe juridice... Nu beau, nu 
fumez, nu-mi plac femeile, ador copiii, am trei şi îl aştept cu 
nerăbdare pe al patrulea, în timpul liber joc şah la clubul 
ministerului, înainte de a mă culca conspectez bibliografia 
pentru seminarul următor... 

Cînd am ieşit în stradă, un vînzător ambulant îmi oferi o 
„ocazie”. 

— Vedeţi, mi se adresă căpitanul, cam ăştia sînt clienţii 
noştri. E adevărat, era cît pe-aci să anchetez furtul unor lingouri 
de aur dintr-un vagon poştal, dar trenul a avut o întiîrziere de o 
oră, iar camionul cu care trebuia să sosească bandiții în gara 
Ciulniţa, fiind reparat de I.R.A.-2, s-a defectat pe drum. 

Nu ştiu de ce, dar am avut impresia că o să devenim 
prieteni, eu şi căpitanul Pascu. 

Un troleibuz ne-a lăsat în Piaţa Romană, de aici, în citeva 
minute, am ajuns în faţa unui bloc cu patru etaje, al cărui lift 
era, după toate aparențele, de multă vreme defect. La etajul 
doi, pe uşa masivă de nuca apartamentului din stînga, se găsea 
încrustat, pe o tăbliță nichelată, numele de Anca Petroveanu şi 
căpitanul a sunat. Ne-a deschis un locotenent major de miliţie. 

— Sîntem aproape gata, tovarăşe căpitan, a raportat el. Vreţi 
s-o aducem pe vecină? Cea care... 

— Nu, lasă. Stăm mai tîrziu de vorbă cu ea. Şi m-a prezentat 
celor doi ofiţeri de miliţie. Doi, pentru că în cealaltă cameră mai 
era unul. Işi scotea tocmai un halat atit de pătat cu diverse 
substanţe şi, probabil, de atitea ori spălat, încît nici cel mai 
mare specialist din lume nu i-ar fi putut determina culoarea 
iniţială. 

Ne găseam într-un apartament format din două camere 
destul de spaţioase, despărțite, ca la garsonierele duble, printr- 
un glasvand larg deschis şi, ceea ce izbea în primul rînd, era 
numărul mare de tablouri de o certă valoare; felul cum erau 
aşezate pe pereţi demonstra nu numai ştiinţa folosirii luminii ce 
venea de la cele două ferestre, dar şi un rafinat gust artistic. 

— Dumneata vezi ce-i aici!? am exclamat eu, adresîndu-mă 
căpitanului. Pallady, Luchian, Andreescu, Petraşcu... 

— Văd, şi drept să spun rar mi-a fost dat să privesc un 


interior mai odihnitor ca acesta! 

Într-adevăr, totul era într-o armonie perfectă. Şi mobila de 
autentic stil „Empire”, lucrată probabil la Viena, şi statuetele, şi 
vasele, şi carpetele, nimic în plus, nimic distonant, totul în cea 
mai desăviîrşită ordine, ca şi cum ar fi fost o casă memorială şi 
doar locul pentru dormit - pentru că era de fapt un loc - din 
ultima cameră, două saltele mari suprapuse, acoperite cu un 
persan, contrasta. Aici fusese găsită moartă Anca Petroveanu. 

Vizavi se afla un splendid secretaire. Neputind rezista 
tentaţiei, am tras de cheie. Interiorul fusese transformat într-un 
bar, erau în el băuturi şi ţigări, totul însă fusese pensulat cu un 
praf alb ce relevase o sumedenie de impresiuni digitale. 

— Aţi descoperit ceva deosebit? m-am adresat eu ofițerului 
de miliţie, care se dezbrăcase de halat cînd am intrat noi aici. 

— Deosebit, nu. Dar felul cum au rămas impresiunile de la 
mîna dreaptă a victimei pe un pahar găsit lingă pat mi-a dat de 
gîndit. 

— Adică? am vrut eu să ştiu mai precis. 

— Adică, atunci cînd o mînă apucă un pahar, efortul acesteia 
este distribuit într-un anumit fel. Mă refer la apăsarea 
falangelor... Or impresiunile relevate de noi indică o aşezare 
oarecum curioasă a miinii, o distribuire cam neobişnuită a acelui 
efort. 

— Să vedem ce o să spună şi autopsia... se adresă 
locotenentul major căpitanului. Miine aveţi raportul medicului 
legist. 

Căpitanul Pascu şi-a scos haina, a aşezat-o pe spătarul unui 
fotoliu şi, trăgînd aer în piept, de parcă ar fi adunat puteri, spuse 
rar, ca pentru sine: 

— Ei, acum pot să intru în rol. Adăugă după o clipă de 
gîndire: Nu ştiu de ce, dar atmosfera acestui apartament nu-mi 
vorbeşte deloc despre o sinucidere. Ba chiar respinge ipoteza 
unei sinucideri. Atmosfera aceasta însă n-ai cum s-o coşi la 
dosar!... Să începem sistematic. 

— N-o chemaţi pe vecina victimei? l-am întrerupt eu. 

— Nu. Nu sînt încă pregătit să stau de vorbă cu ea. Incerc să 
aflu singur cîte ceva. Imposibil să nu găsesc aici puncte de 
sprijin pentru discuţia ce va urma. Puncte concrete. Am nevoie 
întîi de o oarecare, să-i zicem, bază obiectivă. Şi de-abia după 
aceea... 


— De ce m-ati întrebat dacă sînt ulceros? 

— Şi sînteţi. 

— Da, sînt, am recunoscut eu. Cum aţi dedus? 

— Vreţi să vă spun ce conţin buzunarele dumneavoastră? 

Am ris neîncrezător. 

— Pe două sticle de vin! propuse căpitanul, adăugînd: Una n- 
o să ne ajungă. 

— O. K.! am acceptat eu. 

— Să începem cu buzunarele pantalonilor. În cel din stînga 
aveţi cheile de la casă şi garaj, într-un portchei din piele, iar în 
cel din dreapta - cheile maşinii prinse de un breloc, treizeci şi 
opt de lei - o bancnotă de 25, două de 5 şi una de 3 lei, şi o 
cutie de chibrituri, cu cîteva bețe în ea. Actele maşinii sînt în 
buzunarul de la spate, iar în cel mic pentru ceas - o brichetă cu 
gaze defectă pe care intenţionaţi s-o daţi azi-dimineaţă la 
reparat. La haină, în buzunarul din stînga - o pereche de ciorapi, 
în dreapta - batista şi o cutie nouă de chibrituri. În buzunarul de 
la piept - un pix „Parker” cu mina „king size” şi, bineînţeles, 
portofelul. Să ne oprim puţin la acesta. Are cusătura desfăcută 
acolo unde se îndoaie. Într-o despărţitură - nota de plată a 
abonamentului telefonic, în alta - cărţi de vizită, apoi buletinul 
de identitate, o  legitimaţie, o agendă telefonică, iar în 
despărţitura cu capac, patru sau cinci bancnote a cîte o sută de 
lei. In sfîrşit, în buzunarul pentru batistă - o periuţă albă de dinţi, 
cu păr negru de mistreţ... 

— Aţi cîştigat! 

In timp ce vorbea, încercasem să-mi dau seama cum aflase 
toate acestea, dar căpitanul trecuse atit de repede în revistă 
conţinutul buzunarelor mele şi cu atita precizie şi siguranţă, încit 
nu avusesem timp decit pentru a verifica exactitatea spuselor 
sale. 

— Şi acum, pentru că tot mi-aţi numărat banii, am continuat, 
eu, şi aţi văzut că am cu ce să plătesc cele două sticle de vin, 
mai pun ceva lîngă ele, ca să-mi spuneţi cum aţi reuşit să aflaţi 
toate acestea. 

— Secret profesional! rise el. 

Privindu-l, am avut impresia că muşcase cu poftă dintr-un 
măr ionatan. Acum ştiam de ce îmi fusese simpatic de cum ÎI 
văzusem în cabinetul colonelului Banu - ridea, arătînd două 
şiruri de dinţi, ca într-o reclamă străină de asigurare pe viaţă. 


— Nu-i, bineînţeles, nici o scamatorie la mijloc, spuse el 
serios. Cheile de la casă le-am simţit cu ocazia aglomerației din 
troleibuz, iar cele de la maşină le-am auzit zăngănind în celălalt 
buzunar. Banii nu sună aşa şi, după cum am văzul, aţi dat tot 
mărunţişul picolului, care nici pe acesta nu-l merita; diviziunea 
cea mai mică pe care aţi primit-o de la chelner, ca rest, era o 
bancnotă de 3 lei. Şi, pentru că am ajuns la bani, cînd aţi plătit 
cafelele, aţi scos portofelul şi, deschizînd despărţitura cu capac, 
v-aţi adus aminte că aveţi bani schimbaţi în buzunarul 
pantalonilor. Intr-adevăr, aveaţi două bancnote de 25 şi una de 
5. Cafelele au costat, cu bacşiş cu tot, doisprezece lei. Aţi 
cumpărat un pachet mic de „Snagov” şi aţi primit, în loc de rest 
la 5 lei, o cutie de chibrituri. Aţi acceptat-o, pentru că în cea pe 
care o aveaţi mai erau doar cîteva bețe. 

— De brichetă cum aţi aflat? 

— Simplu. Cînd aţi vrut să vă aprindeţi ţigara, aţi dus mîna la 
buzunarul pentru ceas, o secundă gindul v-a zburat în altă parte 
şi apoi aţi scos din buzunar cutia cu chibrituri. 

— Bine, dar de ce cu gaze? Şi de ce defectă? 

— Dacă era una obişnuită, cumpăraţi în loc de chibrituri o 
fiolă cu benzină. Apoi, judecînd după felul cum vă îmbrăcaţi, 
după obiectele pe care le aveţi asupra dumneavoastră - ceas, 
cureaua lui, pixul Parker - pe acesta l-am observat cînd eraţi cu 
haina desfăcută - am dedus că bricheta trebuie să fie din acelea 
cu gaze, bănuiesc „Ronson”. 

— Exact! 

— lar defectă, pentru că, de obicei, ele la noi se defectează 
destul de uşor. Sînt construite pentru butan, iar noi le umplem 
cu aragaz şi duzele se înfundă. 

— Şi conţinutul portofelului? 

— Cînd l-aţi deschis, am observat marginea notei de plată a 
abonamentului telefonic. Şi tot astfel buletinul de identitate, 
agenda telefonică. lar după bombajul despărţiturii cu capac, de 
unde aţi vrut să scoateţi bani, am dedus că sînt cam patru-cinci 
bancnote de cîte o sută. Acolo se ţin de obicei sutele şi nu încap 
decît împăturite. 

— Actele maşinii cum de-aţi ştiut unde sînt? 

— Din cele cîteva cuvinte pe care le-aţi schimbat cu 
tovarăşul colonel Banu, am aflat că aţi fost la Circulaţie, unde aţi 
plătit o amendă, iar la ei toţi sînt invitaţi cu carnetul de 


conducere şi certificatul de înmatriculare a maşinii. În portofel 
am văzut că nu le aveaţi. Dealtfel, permisul de circulaţie nici nu 
încape acolo. Nu ştiu de ce l-or fi făcut de dimensiuni atit de 
incomode!... Deci, trebuie să-l aveţi în unul din buzunare. De 
obicei în cel din spate, la pantaloni. Şi dumneavoastră, cînd m- 
aţi întrebat dacă n-ar trebui să scoateţi maşina din garaj, aţi dus 
mîna la buzunarul din spate, ca pentru a vă încredința că nu le- 
aţi uitat cumva la ofiţerul care v-a încasat amenda. 

— Acum, periuţa de dinţi, pentru că aţi bătut cu ea toate 
recordurile! 

— Periuţa de dinţi a constituit într-adevăr o problemă. Aţi 
avut-o întîi în buzunarul din dreapta al hainei şi, simţind-o în 
troleibuz, m-am întrebat ce poate fi obiectul acela ca un creion. 
Pixul l-am văzut în buzunarul de la piept. Un stilou nu putea fi... 
Şi tocmai pentru că vă era incomod s-o purtaţi acolo, aţi scos-o 
pe drum şi aţi pus-o în buzunarul pentru batistă, iar batista şi 
cutia cea nouă de chibrituri le-aţi mutat în locul ei. A fost exact 
momentul cînd am observat că hiîrtia de ambalaj poartă marca 
magazinului „Adam”. Am şi văzut raionul cu articole de 
parfumerie, şi cum am căutat şi eu o periuţă străină - din ale 
noastre îţi rămîne tot părul printre dinţi - am bănuit că aţi 
cumpărat una din acelea „Carpyr”, care au sosit acum citeva 
zile. 

Am vrut să-mi aprind o ţigară. 

— Pachetul l-aţi lăsat pe măsuţa de colo, arătă căpitanul. 
Tocmai pentru că în buzunare nu mai aveaţi loc şi nu vă place 
să umblaţi cu ele umflate. 

— Trebuie să recunosc, aţi cîştigat într-o notă de perfectă 
sportivitate cele două sticle de vin! 

— Şi ceva lîngă ele... 

— O. K.! am exclamat eu. 

— Îmi exersez spiritul de observaţie, nimic altceva. Fără el, în 
meseria noastră, nu faci doi bani. Şi pentru că veni vorba, să 
vedem ce facem aici. Eu, dacă nu mă înşel, pentru asta sînt 
plătit!... 

Să începem cu începutul. Ultima oară, Anca Petroveanu a 
fost văzută în viaţă duminică după-amiază, în jurul croi 
nouăsprezece. A sunat la uşa apartamentului vecin, i-a deschis 
chiar doamna Pleşa şi, cum declară aceasta, Anca Petroveanu a 
întrebat-o ce se întîmplă cu remizierul care aduce lapte în bloc, 


pentru că de citeva zile nu l-a mai văzut. Doamna Pleşa i-a 
răspuns că acesta continuă să vină, dar la ore mai tirzii şi, la 
propunerea ei, Anca Petroveanu i-a adus şase borcane goale de 
iaurt şi banii respectivi. Dacă după aceea Anca Petroveanu a 
plecat în oraş sau a rămas acasă, nu mai ştie precis. Dar, după 
cum i s-a părut ei, pe la ora douăzeci şi treizeci de minute, a 
auzit maşina Ancăi Petroveanu oprindu-se în faţa blocului. 

A doua zi, deoarece vecina ei nu se prezentase să-şi ridice 
borcanele de iaurt, spre seară, a sunat la uşă. Anca Petroveanu 
nu i-a răspuns. Mirosul de gaz începuse să se simtă pe holul 
scării, însă doamna Pleşa şi-a zis că el vine din stradă. 

Abia în dimineaţa următoare, domnul Pleşa, care-i medic 
navetist la Buzău, şi-a dat seama că mirosul de gaz metan, 
acum foarte puternic, răzbate din apartamentul Ancăi 
Petroveanu. Şi, într-adevăr, Anca Petroveanu a fost găsită fără 
viaţă, acolo, pe divanul acela, arătă căpitanul spre ultima 
cameră. Alături de ea era o sticluţă goală de „Nozinan”— un 
somnifer franțuzesc - un pahar cu urme de apă şi toate 
robinetele aragazului de la bucătărie deschise la maximum. 

— S-ar putea deci presupune că Anca a luat o doză puternică 
din somniferul acela şi, cînd a văzut că acesta începe să-şi facă 
efectul, a deschis robinetele aragazului. 

— Să zicem... Dar atunci sticluţa cu „Nozinan” şi paharul de 
apă s-ar fi găsit în altă parte! În bucătărie, de pildă. De obicei, 
sinucigaşii îşi elaborează cît se poate de minuţios planul. Sînt 
însă cazuri, mai ales dacă hotărîrea este luată în urma unui şoc 
foarte puternic, cînd se procedează într-o ordine cu totul inversă 
faţă de cea logică. 

— În primul rînd, cred că ar trebui să aflăm... 

— Dumneavoastră vorbiţi la plural? m-a întrerupt căpitanul. 
Şi a exclamat: Mare cretin! 

În timp ce încercam să mă conving că nu mie îmi fusese 
adresat cuvîntul acesta drăguţ, căpitanul se îndreptă în grabă 
spre telefon, formă un număr şi îl ceru pe locotenentul major 
Paraschiv. Numărul acesta îl aflase însă consultîindu-şi agenda. 
La naiba, nu era chiar în regulă!... 

— Maşina aţi cercetat-o? întrebă căpitanul. 

Răspunsul fu negativ şi el ceru locotenentului major 
Paraschiv să facă imediat cale întoarsă. 

— Şi mie mi-a scăpat din vedere, adăugă căpitanul. Probabil 


e jos, un moment... 

Aşezînd receptorul alături, luă poşeta victimei, scoase din ea 
certificatul de înmatriculare a maşinii şi, cu el în mînă, ieşi pe 
balconul ce răspundea în stradă. Curios, ca toţi automobiliştii, l- 
am urmat, să văd ce maşină avea Anca Petroveanu. Era un Fiat- 
850, de culoare albă. 

După ce căpitanul încheie convorbirea cu locotenentul major 
Paraschiv, intrigat, l-am întrebat prin ce asociaţie de idei i-a 
venit maşina în minte. 

Rise. 

— Cînd am pus sub semnul întrebării pluralul, m-am gîndit în 
acelaşi timp că autoturismul pe care îl aveţi ne-ar putea fi de 
folos. Şi atunci mi-am amintit că victima are şi ea o maşină. 
Maşina despre care doamna Pleşa a declarat că a auzit-o 
oprindu-se în faţa blocului în jurul orei douăzeci şi treizeci de 
minute. Deci, ea trebuie să fi rămas jos, în stradă. Dacă este 
adevărat ce-a spus soţia doctorului, atunci, în această oră şi 
jumătate, s-a întîmplat acel ceva care a determinat-o pe Anca 
Petroveanu să ia tragica hotărîre. Pentru că nu te aprovizionezi 
cu şase borcane de iaurt ştiind că nu vei mai avea nevoie de 
ele! lar în acea, să-i zicem fatidică, oră şi jumătate, Anca 
Petroveanu a fost cu maşina! 

— Spuneam că în primul rînd ar trebui să aflăm cauza... 

— Şi într-o ipoteză şi în alta. 

— Adică, cealaltă ar fi că avem de-a face cu o crimă? 

— Da. Aşa susţine şi doamna Pleşa. Ea a declarat organelor 
de miliţie, care au venit să deschidă uşa apartamentului cînd 
soţul ei a dat alarma, că nimic pe lume n-o va face să creadă, 
avînd în vedere datele sufleteşti şi modul de viaţă al victimei, că 
este vorba de sinucidere. 

— Dar asta este o chestiune subiectivă! 

— Subiectivă. Subiectivă ca şi atmosfera odihnitoare a 
acestui apartament. Faptul că ea n-a lăsat nici o scrisoare, nici 
un rînd cel puţin este însă o realitate, nu? 

— Înclinaţi, deci, spre o crimă? 

— Nu înclin spre nimic. Am remarcat doar. 

— Cine-i totuşi această Anca Petroveanu? 

— Deocamdată ştim doar că profesa avocatura şi că provine 
din familia unui profesor universitar. Să trecem însă la treabă. 

Căpitanul Pascu luă poşeta victimei şi, scoţind din ea 


buletinul de identitate, citi cu voce tare cele cîteva date înscrise 
acolo. 

— O femeie încă tînără! remarcă el şi întorcînd pagina 
exclamă: Şi pe deasupra destul de bine! Dacă în fotografia din 
buletin arată aşa, ce trebuie să fi fost în realitate! 

Nu, despre Anca Petroveanu nu se putea spune că fusese o 
femeie frumoasă, în accepțiunea curentă a acestui cuvînt. In 
afară doar de gura ei cu buze senzuale, desenate aproape 
rotund, în rest - o faţă puţin asimetrică, cu fruntea cam 
bărbătească, bărbia energică, scoase şi mai mult în evidenţă de 
o pieptănătură scurtă, cu părul rebel. Totul emana însă un 
anumit farmec, poate din pricina ochilor nu prea mari, dar vioi şi 
mai ales inteligenţi, probabil puţin saşii cînd privea undeva fix. 
Ceea ce nu era aici cazul. 

Scoase, rind pe rînd, din poşeta Ancăi Petroveanu, pe masă 
se găseau: un ruj, o pudrieră, un pachet de ţigări „Kent”, două 
batiste, dintre care una mai mică, murdare de ruj... 

— Scrisoarea lipseşte, spuse ca pentru sine căpitanul Pascu, 
ţinînd în mînă un plic de format occidental. Citi ştampila poştală: 
„Paris, 9 ianuarie”. De ce păstra ea de atita vreme acest plic în 
poşetă şi încă fără scrisoare? la să vedem, figurează vreun 
nume străin în agenda ei telefonică? Kandel Fred 140 440, 
spuse el la un moment dat. 

— Numărul de telefon al unui hotel! am zis eu cu voce 
sigură, demonstrind căpitanului o formidabilă intuiţie de 
detectiv sadea. 

El însă nu spuse nimic şi luînd cartea de telefon găsi acolo, 
negru pe alb, ceea ce perspicacitatea mea mă făcuse să 
presupun încă de la bun început. Numărul de telefon era al 
hotelului „Ambasador”. 

În rest, poşeta nu conţinea nimic interesant şi în timp ce 
căpitanul Pascu începu să cerceteze sistematic sertarele unei 
comode, la uşă se auzi sunînd. 

Era locotenentul major Paraschiv. Căpitanul îi înmînă cheile 
Fiat-ului şi acesta cobori în stradă. Cînd am ieşit ceva mai tirziu 
pe balcon, maşina era realmente asaltată de o droaie de copii, 
pentru care operaţia efectuată de ofiţerul de miliţie constituia 
un spectacol cît se poate de inedit. 

In scurt timp, acesta se întoarse în apartament. 

— Ei? îl întrebă nerăbdător căpitanul. 


— Lîngă aparatul de radio, cîteva impresiuni digitale mai 
vechi ale victimei, trei mucuri de ţigară în scrumieră, două 
foarte vechi de ţigări „Kent”, unul de „Carpaţi” cu filtru, foarte 
recent, arătă el cutiuţa din material plastic în care se vedeau 
cele trei mucuri de ţigară. 

— Le puteţi determina vechimea? am întrebat eu curios. 

— Da. Şi încă cu o exactitate de pînă la o jumătate de oră. 
Bineînţeles prin analize de laborator. Continuă, întorcîndu-se 
spre căpitan: Apoi, cîteva fire de stofă pe spătarul scaunului din 
dreapta, un bilet de autobuz şi două fire de păr şaten închis, 
cred, bărbătesc. În cutia de bord am găsit carnetul ei de 
conducere şi polita asta de asigurare a maşinii. Le înmînă 
căpitanului, adăugind: îşi asigură pe încă un trimestru maşina, 
cînd ştie că peste cîteva zile nu va mai fi?! 

— Se pot petrece multe în cîteva zile! nu fu de acord 
căpitanul. Da, spuse el examiniînd poliţa, a încheiat asigurarea în 
7 martie, iar acum citeva zile a prelungit-o pe încă un trimestru. 

Gîndindu-mă mai de mult să-mi asigur maşina în perioada de 
vară, şi cum depusesem şi o cerere de paşaport pentru Austria, 
am luat poliţa cu intenţia de a prospecta condiţiile de acordare a 
despăgubirilor în caz de accident, dar, în aceeaşi clipă, în 
cameră izbucni soneria telefonului. Am tresărit fără să vreau, ca 
şi cum Anca Petroveanu ar fi apărut deodată acolo. 

— Alo, daaa, îşi modulă căpitanul vocea. 

Se auzi destul de clar o voce de bărbat. 

— Asasinul! am exclamat eu în şoaptă şi, apropiindu-mă în 
vîrful picioarelor de aparat, am întins urechea la pîndă. 

— Nu, n-aţi greşit, casa Petroveanu. Anca este plecată 
pentru cîteva zile din Bucureşti. Cine să-i spun c-a sunat-o, vă 
rog? 

— Alexandru, spuse bărbatul de la celălalt capăt al firului. 

— Alexandru Greceanu? întrebă căpitanul. 

— Nici un Greceanu! Sînt fostul ei soţ. 

— O să-i comunic, făcu căpitanul, dar fostul soţ al Ancăi 
Petroveanu aşezase receptorul în furcă. 

— De ce nu l-aţi chemat aici? Am fi aflat lucruri cît se poate 
de interesante! 

— Totul la timpul său, spuse Pascu, mutindu-şi privirea de la 
persoana mea. 

M-am străduit să pricep de ce nu era încă timpul să se stea 


de vorbă cu fostul soţ al Ancăi Petroveanu. 


CÎND SE RIDICĂ PROBLEME DE UMANIZARE 


Începuse să-mi fie foame, iar căpitanul nu mai termina 
odată. Cerceta, metru cu metru, întregul apartament. Era o 
adevărată percheziţie. „Intra în viaţa victimei”, am înţeles eu de 
data aceasta, însă fără ca el să-mi spună ceva. Şi oricît de 
interesantă putea fi cotrobăirea unor sertare străine, 
examinarea fiecărui obiect în parte, a zeci de fotografii, totuşi, 
ceea ce făcea căpitanul Pascu nu se putea compara cu o 
urmărire în noapte cu peste 160 de kilometri pe oră, cu schimb 
de lumini, cu viraje tari, cum văzusem într-un film românesc 
foarte poliţist şi extraordinar de psihologic totodată. 

De fapt, şederea în apartamentul acesta nu era chiar atît de 
plicticoasă, cîteva „Paris Match”-uri începuseră să-mi ţină de 
urit. 

Nu era prea echitabil, dacă ne gindim că în vremea asta 
căpitanul Pascu muncea. Dar el - singur spusese - era pentru 
asta plătit! M-am dus în baie să-i propun o cafea. L-am găsit 
ţinînd în mînă un atribut nu prea igienic al lenjeriei feminine. 

— Ce dracu, dom le!... am exclamat eu. 

— Asta ni-i meseria... dacă vreţi. Privim mereu în coşul cu 
rufe murdare al societăţii. Aţi dori să vedeţi lucrurile într-o formă 
idealizată... Ele nu sînt. 

— Chiar am vrut să vă întreb, aveţi vreun hobby, vreo 
pasiune, ceva? 

— Da, cînt la violoncel în orchestra de cameră a Miliției. 

— Nu, fără glumă, nu aveţi vreo pasiune, cumva? Altfel nu vă 
pot umaniza. Riscaţi, deci, să rămiîneţi o „simplă schemă”, un 
„Clişeu”, un „om fără carne şi oase”... lar literatura fără eroi e 
un nonsens. Chiar asta de aventuri, cu toate particularităţile ei 
recunoscute de critici! Eroi cît mai bogaţi sufleteşte, înzestrați 
cu complexitatea reală a oamenilor! Pentru că, altfel, e 
literaturizare şi nu viaţă vie! 

— Ei, dacă aşa stau lucrurile, atunci puteţi scrie că de obicei, 
duminica după-amiaza, mă întîlnesc cu cîţiva prieteni cu care, în 
timp ce urmărim meciurile de fotbal la televizor, jucăm cîte un 
poker. 


— Nu, poker nu merge pentru un ofiţer de miliţie. S-ar putea 
bănui că jucaţi chiar pe bani. lar asta este exclus! Poate creşteţi 
broaşte țestoase? Sau de ce n-aţi colecţiona căzi de baie, de 
pildă? Sau cam aşa ceva. Ceva din care să reiasă că aveţi o 


— Da, e adevărat... spuse căpitanul cu părere de rău. 

— Lăsaţi, găsesc cu... Ce-ar fi să facem o cafea? Ţine şi de 
foame... 

— Nu, cafea nu. Mergem îndată să mîncăm undeva. Priviţi 
acest prosop, mi-l arătă Pascu. L-am găsit pus la „negre”, 
deasupra. După cum se prezintă, nu s-ar putea spune că a fost 
folosit mai mult de două sau trei ori. Dungile formate prin 
împăturire şi călcare sînt evidente. Dar iată aici urme de 
murdărie stranie. O dată aruncat la „negre”, altul n-a mai fost 
scos. Pe porţelanul chiuvetei am găsit cîteva pete mici, maronii, 
ca nişte stropi uscați, proveniţi de la spălarea unor ceşti de 
cafea. Granulele se văd şi cu ochiul liber, însă cu lupa le poţi 
recunoaşte mai bine. Şi îmi întinse o lupă nu prea mare, într-o 
îmbrăcăminte de piele. 

Erau într-adevăr granule de cafea. 

— Este ca şi cum cineva ar fi spălat aici două ceşti de 
cafea... 

— De unde ştiţi că două? 

— Aveţi răbdare. Ar fi spălat în grabă două ceşti de cafea, le- 
a şters cu prosopul, pe acesta l-a aruncat în coşul cu rufe 
murdare, iar ceştile de cafea... Ceştile de cafea nu-s nicăieri. 

— Cum nicăieri? 

— Foarte bine. Este, desigur, doar o ipoteză... Uitaţi-vă ce se 
întîmplă: aici găsim urme ce provin de la spălarea a două ceşti 
de cafea, în timp ce în chiuveta de bucătărie se află o ceaşcă de 
ceai, cu zał uscat de cafea. Şi tot acolo un ibric murdar, plin cu 
apă, iar în el o linguriţă cu care s-a mestecat cafeaua. 

— Am înţeles. Aceasta, presupunînd că Anca Petroveanu bea 
o singură cafea pe zi. Ceea ce nu cred, avînd în vedere porţia 
dublă a ceştii de ceai! Ultima a fost cea al cărei rest se găseşte 
în chiuveta din bucătărie, iar urmele de aici provin de la una 
precedentă! 

— Vra să zică, dumneata încerci să mă convingi, nu fu de 
acord căpitanul, că Anca Petroveanu, această femeie de o 
pedanterie evidentă, demonstrată de tot ce ne înconjoară, cu 


mănuşi de menaj lingă chiuveta bucătăriei, cu două prosoape 
pentru şters vasele, unul de in, celălalt de bumbac, amîndouă 
curate, agăţate frumos în cuier, s-a dus la baie să-şi spele 
ceaşca de cafea, pe care a şters-o apoi cu prosopul ei abia scos 
din sertarul în care ţine săpunuri „Cadum” pentru a parfuma 
prosoapele?!... 

— Tocmai de aceea l-a aruncat la coş, am spus eu fără să 
cred. 

— Numai că ea nu aruncă - aşază rufele murdare în coş! 

Avea alonjă, nu glumă, căpitanul. 

— Bun. Să auzim mai departe! am propus eu. 

— Mai departe urmează întrebarea: unde sînt cele două ceşti 
de cafea? Două, pentru că două lipsesc din serviciul ei chinezesc 
de cafea. 

— Le-a spart, poate, am zis. 

— Praful depus pe cele patru, continuă căpitanul, fără a mă 
lua în seamă, arată că una din ele n-a mai fost folosită de 
aproape o lună, iar restul de foarte mult timp. Unde sînt însă 
cele spălate în chiuveta din baie? 

— Presupuneţi, deci, că ele au fost folosite cu ocazia unei 
vizite? 

— Exact! Cînd ai un musafir, nu-l serveşti pe el într-o ceaşcă 
dintr-un serviciu chinezesc, iar ţie îţi pui cafeaua într-o ceaşcă 
de ceai. Anca Petroveanu păstra cele două ceşti din serviciul 
chinezesc, cu farfurioarele respective, la îndemiînă, în bucătărie, 
şi le folosea cînd avea cîte un musafir. lar cînd era singură, fiind 
mare băutoare de cafea - ceaşca de ceai. 

— Aşadar, musafirul a băut cu Anca o cafea şi a spălat 
ceştile... 

Căpitanul m-a întrerupt şi a continuat: 

— Cînd a adus cafelele, musafirul a rugat-o să-i dea şi un 
pahar cu apă, ea s-a întors la bucătărie, iar el, în acest timp, i-a 
turnat un somnifer în cafea. 

— E prea roman-roman! 

— Să zicem, da. Pentru că în viaţă lucrurile se petrec, de cele 
mai multe ori, mult mai simplu. Cînd Anca Petroveanu a 
adormit, musafirul ei a culcat-o pe divan - trec peste celelalte 
operaţiuni, pe care nu le pot presupune decit foarte aproximativ 
- a spălat ceştile deasupra chiuvetei din baie, pe care a clătit-o 
apoi bine cu apă... Stropii găsiţi de mine sînt foarte mici, nici nu 


i-a observat probabil, dacă ne gindim la tensiunea în care se 
afla. A şters ceştile cu prosopul care îi era la îndemînă şi s-a dus 
cu ele la bucătărie. Aici însă, văzînd ceaşca din chiuvetă, n-a 
mai ştiut unde să le pună. Oriunde le-ar fi aşezat, erau 
stinghere. Două ceşti alăturate indicii totdeauna un musafir. lar 
el tocmai acest lucru nu-l dorea. Ceaşca din chiuvetă i-a sugerat 
ideea de-a le lua cu sine. 

Am vrut să spun ceva, dar ne-am pomenit cu colonelul Banu 
sunînd la uşă. A ascultat raportul căpitanului, notîndu-şi în două 
rînduri ceva într-un carneţel, iar cînd acesta a început să se 
lanseze în presupuneri tot mai complicate, l-a întrerupt: 

— Am impresia, tovarăşe căpitan, că te-ai molipsit de la 
colega, spuse colonelul arătînd spre mine. Intuiţii, deducţii, 
inducţii... Literatură... Pentru început nu-i rău. O crimă însă nu e 
un tablou abstract, precum piînzele unui pictor care aruncă 
pahare pe fereastră! Aici nu poate rămîne nimic neînțeles, 
neexprimat... Inefabilul ţine de artă... La noi însă, lucrurile sînt 
cît se poate de terre-ă-terre, dacă vrei. Totul trebuie explicat, 
demonstrat, susţinut... 

Tare deştept colonelul Banu, ca şef! 

Continuam să răsfoiesc, neutru, o revistă, prefăcîndu-mă - ca 
să nu-i dau satisfacţie - că nu-l aud, cu toate că tare aş fi vrut 
să-i spun citeva în legătură cu teoriile astea „estetice” care îmi 
fuseseră de fapt mie adresate. Era însă căpitanul de faţă, 
intervenţia mea ar fi fost lipsită de tact. Eram ca un buldog în 
spatele unui gard cu grilaj. 

La plecare şi-a cerut scuze, invocînd o neprevăzută şedinţă 
de lucru - blamatului cuvînt „şedinţă” i-a fost lipit termenul „de 
lucru” sau „cu un pronunţat caracter de lucru” şi totul a devenit 
O.K. — deci, o neprevăzută şedinţă de lucru, datorită căreia va 
trebui să amine ieşirea noastră la un restaurant pentru o altă 
seară, scuze pe care le-am acceptat bucuros, gîndindu-mă la 
pariul pierdut - două sticle de vin şi ceva alături, în favoarea 
căpitanului. 

— Ne-a cam dezumflat colonelul! am spus, cînd am rămas 
din nou singuri, aprinzind un „Kent”. 

— Nu ne-a dezumflat deloc! Vrea probe. Asta vreau şi eu. 
Acum cred că am putea sta de vorbă cu vecina de aici. 

— Şi de mîncat cînd mai mîncăm? am întrebat eu, alarmat de 
uitarea sa de sine. Zelos om, căpitanul! 


— Da, aveţi dreptate. Poate cumpărăâm ceva de la 
„Alimentara”, ce ziceţi? 

— La doi paşi avem „Grădiniţa”. Un „meniu fix” - nouă lei şi 
cincizeci de bani. In care intră şi o prăjitură de casă! l-am îmbiat 
eu. 

A acceptat. Şi după ce ne-am ghiftuit cu o supă rece - 
avuseseră grijă să nu aibă ce să se sleiască în ea -, friptură de 
porc la tavă, ale cărei felii fuseseră tăiate - în vederea unei mai 
bune masticaţii, desigur - la maşina de tăiat şuncă şi un măr 
degerat, am trecut vizavi, la „Podgoria”, să bem o cafea. Adică, 
să ne facem siesta. 

Astfel, într-o excelentă stare de spirit, ne-am întors în 
apartamentul Ancăi Petroveanu şi, după ce m-a asigurat că nu- 
mi va deconspira calitatea în care mă aflam acolo, lăsînd să se 
înţeleagă că sînt tot de la Miliție, căpitanul s-a dus s-o cheme pe 
doamna Pleşa la noi. 

A intrat întîi cu buzele, de parcă pînă atunci cîntase la 
trompetă, o cuconiţă vioaie, foarte plăcută vederii, gătită ca de 
teatru, numai că în locul unei rochii de seară purta un mini- 
capot. Ceea ce, de fapt, e totuna. 

— Credeam că nu vă mai interesează declaraţiile mele! 
spuse ea supărată. 

Am înţeles: de azi-dimineaţă aşteaptă s-o tot chemăm şi 
acum ştie pe de rost tot ce vrea să ne spună. 

— Nu, cum s-ar putea?! am protestat eu, pentru că mie mi se 
adresase vecina. 

— Luaţi loc, doamnă! o invită căpitanul. 

Ea însă se aşeză cu faţa spre mine, ca la un interogatoriu, şi 
am fost nevoit să pun lucrurile la punct: 

— Tovarăşul căpitan conduce ancheta. Cu dumnealui o să 
staţi de vorbă. 

— Da? se întoarse doamna Pleşa, surizîndu-i căpitanului. 

Nu înţelegeam de ce se bucura atita şi nici timp n-am avut să 
înţeleg, pentru că m-am pomenit cu ea întrebîndu-mă: 

— Şi dumneavoastră, ce grad aveţi? 

Ce era să-i răspund? 

— N-am nici un grad, am spus eu după o clipă de ezitare. 

— Aaa, sînteţi agent secret... zimbi doamna Pleşa complice, 
privindu-mă de parcă aş fi fost un pachet cu drojdie de bere 
expus în galantar înainte de Paşti. 


Îmi convenea. 

— V-aş ruga să povestiţi tot ce ştiţi despre victimă, o invită 
căpitanul, destul de autoritar, după ce înainte tuşise scurt, ca 
pentru a atrage atenţia. 

— In primul rînd, aş vrea să spun că nu pot crede în ruptul 
capului într-o sinucidere. Nu, duduia Petroveanu nu putea să 
recurgă la un asemenea gest! 

— Pe ce vă bazati spunînd asta? 

— Dacă aţi fi cunoscut-o, aţi fi spus şi dumneavoastră acelaşi 
lucru. Era o femeie de viaţă... Dacă aţi şti cît de mult iubea ea 
viaţa! Şi o trăia, trecînd peste convenţii, prejudecăţi şi aşa mai 
departe. 

De toate acestea ne dădusem şi noi seama, examinînd cele 
cîteva zeci de fotografii găsite într-unul din sertarele scrinului, 
dar căpitanul vru să ştie la ce anume se referise ea. 

— Adică? ceru el precizări. 

— Cum să vă spun... Noi ne-am mutat aici acum vreo trei ani 
şi, după ce am făcut schimbul de locuinţă, cea care a locuit aici 
înainte m-a prevenit: „Să-ţi păzeşti, doamnă, soţul, pentru că pe 
cine pune Anca ochii, nu-i scapă!” Mai tîrziu, cînd am cunoscut-o 
mai bine, şi cred că sînt singura din bloc care i-a intrat în casă - 
cu locatarii ceilalţi se saluta şi atit - mi-am dat seama că nu este 
femeia care să-ţi ia bărbatul. Ea făcea pasiuni fulgerătoare şi 
aproape tot atit de fulgerător îi trecea. 

— Unul, mai constant, n-aţi observat? 

— Ba da, dar am auzit că este fostul ei soţ. Un domn distins, 
cu păr grizonat... Aşa ca al dumnealui, arătă ea spre mine. 

— Nu, vă rog, am protestat eu, al meu e din „pachet”! 

— Zău? a exclamat ea admirativ. Aveţi pe cineva care 
primeşte? Şi se poate comanda să-ţi trimeată ce vrei? 

— Glumeşte, doamnă!... interveni căpitanul, aruncîndu-mi o 
privire duioasă! 

— Da, da, îşi dădu ea în sfîrşit seama. 

— Cit de des o vizita domnul acela, despre care aţi auzit că 
este fostul ei soţ? 

— N-aş putea să vă spun cu precizie. Cam o dată sau de 
două ori pe lună. Sau chiar mai des, vara. 

— Cînd l-aţi văzut în ultimul timp? 

— Nu l-am văzut de mult. Dacă îmi amintesc bine, era într-o 
duminică... Da, da, era într-o duminică. Avea un buchet de flori. 


Noi tocmai ieşeam la plimbare. 

— Nu v-aţi putut da seama ce fel de relaţii erau între ei? 

— Nu, asta n-aş putea să vă spun. De cîte ori i-am văzut 
împreună, el era cît se poate de reţinut, iar ea, ca întotdeauna, 
veselă, turuind şi rizînd într-una. 

— Cine v-a spus că este fostul ei soţ? 

— Madam Lena. Femeia care face curăţenie pe scări şi dă 
focul la calorifer iarna. Mai are trei blocuri, da’ stă la noi. Ce, cite 
patru sute de lei de bloc pe lună e rău? Nu tu impozit, nu tu 
cotizaţii!... 

— Spuneţi-mi, n-aţi avut niciodată impresia că această 
veselie debordantă era una nefirească, impusă, pentru a 
ascunde o traumă sufletească? Sau pentru a brava, poate? 

Nu l-am înţeles pe căpitan. De ce era nevoie să complice 
lucrurile cînd ele erau simple, clare, evidente?! Şi nu era vorba 
numai de declaraţiile doamnei Pleşa, ci de întreaga atmosferă a 
acestui apartament! 

— Niciodată! spuse ea ferm. Cum venea acasă, punea 
magnetofonul. De multe ori o auzeam dansînd singură. 

— Cînd a sunat la uşa dumneavoastră ca să vă întrebe ce se 
întîmplă cu remizierul care aduce lapte în bloc, n-aţi remarcat la 
ea ceva deosebit? Era aceeaşi din totdeauna? 

— Da. Mi-a spus că seara nu mănîncă decit un borcan de 
iaurt şi doi biscuiţi. După ce-a lăsat borcanele goale la mine, a 
coborit scările. Întotdeauna am văzut-o numai cu bărbaţi bine! şi 
în vocea ei se simţea o uşoară invidie. 

— Primea des vizite? 

— Destul de des. Era, în fond, o femeie liberă! Cu toate că 
uneori... 

— Ce vreţi să spuneţi? 

— Mai multă discreţie nu i-ar fi stricat, cred. Prea libertină, 
cum spune soţul. În blocul de vizavi este un băiat care, în loc să- 
şi facă lecţiile, mereu o pîndea la fereastră, din spatele perdelei. 
Vara umbla, cred, goală prin casă. „Scuză-mă puţin, sînt goală- 
goluţă”, am auzit-o spunînd o dată cînd cineva a sunat la uşă. 

— Se aude prin perete din apartamentul vecin? 

— Cum o să se audă?! Asta e bloc vechi! Doar dacă 
ferestrele sînt deschise, cum avem balcon comun, atunci se 
aude. 

— În seara aceea a primit vreo vizită? Aţi auzit pe cineva 


vorbind la ea? 

— Nu, n-am auzit. Nu întotdeauna se aude. 

— Ne-aţi spus că, după ce v-a lăsat borcanele de iaurt, a 
coborit scările. Bănuiţi că a plecat în oraş? 

— Cred că da, pentru că, pe la opt şi jumătate, am auzit 
maşina ei oprindu-se în faţa casei. 

— De unde ştiţi că la ora aceea şi nu mai tîrziu? 

— Se sfirşise de puţin timp telejurnalul. 

— Poate era o altă maşină?... Sînt o mulţime de autoturisme 
parcate în stradă şi printre ele, trei Fiat-uri 850. 

— Da, poate nu era maşina ei... Cu toate că numai ea trîntea 
uşa aşa. Intîi mai încet, a doua oară cu putere, ca şi cum prima 
dată nu s-ar fi închis, şi încerca clanţa. 

— Unde aţi auzit că s-a oprit maşina? 

— Chiar sub balconul meu. 

— Adică exact unde se găseşte acum? 

— Da, acolo. 

— Avea obiceiul să circule şi pe zăpadă cu maşina? 

— N-a fost zi aproape să nu plece cu ea. O auzeam cum o 
încălzea dimineaţa. Cred că şi la tutungerie se ducea cu maşina. 

— După ce-a coborit scările, n-aţi auzit maşina plecînd? 

— Nu. Poate, negăsind loc în faţa blocului, o parcase 
dimineaţa ceva mai încolo. 

— Unde lucraţi? 

— Sînt asistentă medicală. 

— Anca Petroveanu n-avea un program fix, pleca mai tîrziu 
de acasă, nu? 

— Da. O auzeam, pentru că lucrez în ture. Acum, fiind 
suferindă, numai în două. 

— Astăzi în ce tură sînteţi? 

— Sînt în concediu medical. 

— De cînd? 

— De ieri. 

— Cine v-a eliberat certificatul medical? 

— Policlinica de care aparţin. Dar de ce întrebaţi? se nelinişti 
ea. 

— Am întrebat... Spuneti-mi, prietene nu veneau la Anca 
Petroveanu în vizită? 

— Nu, n-am văzut. Şi nici nu cred că avea. Niciodată n-am 
văzut-o în patru, sau în trei, cu încă o pereche... 


Se auzi soneria telefonului, căpitanul se îndreptă spre aparat, 
dar se opri deodată din drum. 

— Doamnă Pleşa, i se adresă el, fiţi bună şi răspundeţi 
dumneavoastră. Spuneţi „alo” şi-mi predaţi imediat receptorul. 
Eu o să vi-l restitui, iar dumneavoastră îi comunicaţi că Anca 
este plecată pentru o săptămînă din Bucureşti. Intrebaţi cine o 
caută. Sînteţi o prietenă. 

Telefonul mai sunase de cîteva ori, dar, de fiecare dată, la 
auzul vocii căpitanului, legătura fusese întreruptă de la celălalt 
capăt al firului. 

Doamna Pleşa îşi jucă rolul perfect, numai că bărbatul care 
telefonase nu vru să-şi spună numele, încheind cu un 
„mMulţumesc” sec. 

— Ce altceva mai ştiţi despre vecina dumneavoastră? o 
întrebă căpitanul aşezindu-se şi, nu ştiu de ce, dar vocea sa 
sună cam sever. 

— Altceva nimic. Am auzit că e dintr-o familie foarte bună... 
Dealtfel se şi vede... arătă ea în jur. Din cite spune madam 
Lena, tatăl ei a fost profesor universitar, iar mama ar fi avut o 
moşie sau aşa ceva. 

— Mai aveţi ceva de adăugat la cele declarate? 

— Nu, spuse ea cu părere de rău. 

— Vedeţi, dumneavoastră respingeţi ideea unei sinucideri... 

— Categoric! 

— ...Dar nimic nu vine să sprijine pe aceea a unei crime. Noi 
n-am găsit, cel puţin pînă acum, nici un indiciu care... 

— Bine, pentru asta trebuie să te naşti! Să ai fler, cum s-ar 
spune. 

— indiscutabil, acceptă căpitanul remarca ei cît se poate de 
măgulitoare. Sinuciderea aceasta pare oarecum paradoxală 
dacă ne gîndim... Ştiam că am avut intenţia să vă mai întreb 
ceva, dar uitasem ce. Spuneţi-mi, n-aţi întîlnit printre foştii sau 
actualii prieteni ai vecinei dumneavoastră vreun cunoscut? 

— Nu, clătină ea din cap. 

— Gîndiţi-vă bine! o invită căpitanul. Ne-ar putea fi eventual 
de folos informaţia dumneavoastră. 

— Nu, n-am întîlnit. 

— De un anume medic, lon Cărtărescu, aţi auzit? 

— A, da... Dar nu erau prieteni... Lucrează la noi la spital, 
spuse ea cu naturalete. 


— Cînd a cunoscut-o pe Anca Petroveanu? 

— Astă-iarnă. A venit într-o zi la noi în vizită, maşina Ancăi nu 
pornea din cauza frigului şi cum el e un automobilist destul de 
vechi, a ajutat-o să scoată bujiile, să le încălzească la aragaz... 
Apoi maşina a pornit. Nu ştiu însă dacă s-au mai întîlnit după 
aceea. 

— S-a întîmplat dimineaţa? 

— Nu mai rețin. Cel puţin aşa mi-a povestit doctorul 
Cărtărescu. 

— Noi vă mulţumim foarte mult, - se ridică Pascu, în semn că 
discuţia era încheiată - şi vă promitem că o să facem tot 
posibilul să găsim priceperea necesară pentru a lămuri acest 
caz. 

După ce o conduse curtenitor pe doamna Pleşa pînă la uşă, 
căpitanul spuse, revenind în cameră, ceva foarte drăguţ la 
adresa ei şi mă luă în primire: 

— Ce dracu' vă uitaţi aşa la picioarele ei?! 

M-am apărat: 

— Sigur, vă e uşor să vorbiţi, eraţi în partea cealaltă a mesei! 


— Special m-am aşezat, piei, satano! 

Cînd ne-am oprit din ris, căpitanul propuse să stăm de vorbă 
cu madam Lena şi adăugă uitîndu-se la ceas: 

— Numai dacă nu s-a întors adolescentul de vizavi de la 
şcoală. 

L-am urmat în cealaltă cameră. 

— Toată dimineaţa ne-a spionat de după perdeaua ferestrei, 
arătă el spre blocul de pe partea cealaltă a străzii. 

Clădirea avea un hochparter, etajul era mai ridicat decit al 
nostru şi băiatul putea privi încoace fără ca balconul de la 
apartamentul Ancăi Petroveanu să-l stînjenească în vreun fel. 

— Şi acum, vă rog să-mi spuneţi şi mie cum aţi aflat despre 
doctorul acela, Cărtărescu, nu m-am mai putut eu abţine. 

— Foarte simplu. Cînd domniţa aceasta cu picioare frumoase 
şi mini-capot mi-a spus că lucrează numai în două ture acum, 
am înţeles despre ce spital este vorba. lar în agenda telefonică a 
Ancăi Petroveanu, în dreptul numărului de telefon al lui lon 
Cărtărescu, stă scris: Spitalul de urgenţă. Bineînţeles, ea este 
convinsă că eu ştiu mult mai multe. Dacă vor fi existind mai 
multe. Atuurile acestea nu sînt de neglijat! 


Da, mai aveam cite ceva de învăţat. 

Madam Lena era o femeie de vreo cincizeci de ani, nefiresc 
de slabă, cu părul albit înainte de vreme, îmbrăcată în doliu, cu 
rochie şi ciorapi negri, dar cu sprincenele trase cu creionul şi 
buzele făcute cu ruj. Intrînd în casă, izbucnise deodată în plins, 
se stăpiînise însă repede şi după ce îşi şterse ochii încercă să se 
justifice, adresîndu-mi-se: 

— Ce femeie era, dom'le şef! Ce suflet de om! oftă ea. 

— Staţi jos, madam Lena, o invită căpitanul. 

— Nu, lăsaţi, spuse ea respectuos. Cum o să stau jos?! 

— Cînd aţi intrat în cîmpul muncii? 

— Păi dumneavoastră nu ştiţi?! 

— V-aţi calificat imediat caloriferistă? 

— Nu, întîi m-au dat la o filatură de bumbac, da' n-am stat 
decit vreo două luni... Mă tot puneau să le povestesc... 

Şi cît de stupidă mi se păruse întrebarea căpitanului 
referitoare la intrarea ei în cîmpul muncii! Poate şi pentru faptul 
că nu mai auzisem expresia de prin '54. Sensul ei a rămas în 
mintea multora şi tocmai pe el l-a vizat întrebarea. Adusă brusc 
la trecut, madam Lena spuse firesc ceea ce nimeni nu ştia pe 
strada aceasta, ceea ce de mult uitase şi ea. Trăgea cu gloanţe 
oarbe căpitanul, dar nimerea în plin! 

— Spuneţi-mi, ce părere aveţi despre sinuciderea asta? o 
întrerupse el. Care-i numele dumitale? 

— Elena Bocanc. Nici eu nu ştiu ce să mai spun. Stau şi mă- 
ntreb: de ce era să-şi ia viaţa? Ce-i lipsea? Nimic nu-i lipsea! 
Tinără era, frumoasă era... Bani avea, iar cînd nu-i ajungeau, 
mai vindea cîte un tablou... Că le moştenise de la domn’ 
profesor. 

— L-aţi cunoscut? 

— Nu. Cînd m-am mutat eu aici era dus la un sanatoriu şi 
acolo a murit. Să vă spun drept, eu bănuiesc că-i o crimă la 
mijloc. 

— Ce vă face să credeţi? 

— Aşa simt eu. A omorit-o cineva! Altfel nu se poate. Ca 
mine n-o cunoaşte nimeni aici! Şi nici nu avea ea aici cu nimeni 
nimic. Eu îi făceam curat vinerea, îmi dădea cincizeci de lei, plus 
cinşpe lei pentru masă, că ea servea prinzu' în oraş, iar 
dimineaţa - o bucăţică de şuncă cu piine prăjită şi o cafea 
neagră. Cît despre seară, îi ajungea un borcan de iaurt. Ţinea 


hardughia aia de frigider mai mult pentru apă. Să-ncuie ea 
vreodată ceva de mine? Doamne fereşte! Şi cum vorbea... Un 
rău n-a făcut cuiva. Ce nu-i spuneam, ea ridea. O femeie mai 
veselă şi mai delicată n-am auzit! 

— După cum înţeleg, dumneavoastră i-aţi fost foarte 
ataşată... 

Madam Lena izbucni din nou în plins. 

— N-aveam amîndouă pe nimeni. O iubeam ca pe fata mea! 
spuse ea printre lacrimi. 

— Fiind de-a casei, aţi fi putut, deci, să vă daţi seama dacă în 
ultimul timp a intervenit ceva care să-i determine acest gest. 

— Nu, a fost pînă în ultima zi aşa cum era întotdeauna. 

— Sau, poate, aveţi vreo bănuială în legătură eu cineva?... 

— M-am gindit şi eu... De ce să spun, ar fi cu păcat. 

— Nu s-a certat cu nimeni? Sau n-a mai vrut să se 
întilnească...? 

— Nu, eu nu ştiu. 

— Pe fostul ei soţ îl cunoaşteţi? 

— Pe domnul inginer? Îl cunosc. 

— Care erau relaţiile între ei? 

— A, foarte bune. Ţineau unul la altul ca doi fraţi. El, după ce 
s-a despărţit de duduia Anca, s-a însurat. Are şi un băieţel. A 
venit cu el aici. Nu exista Paşte sau Crăciun sau de 3 iulie, cînd 
era ziua duduii, să nu vină cu flori! Cam sever aşa, da' încolo, 
om foarte bun şi manierat. 

— Ce vizite mai primea? 

— Ei, aşa, ca oricine... Venea lume în casă. Eu nu ştiu, nu era 
treaba mea. 

— Bărbaţi veneau? 

— Lume... 

— Eu înţeleg sentimentele dumitale... Se spune că despre 
morţi nu trebuie să vorbeşti decît de bine... 

— Asta doamna doctor Pleşa v-a spus! Da' c-a venit la mine, 
acu’ vreo trei ani, să-l spionez pe bărbatu-su nu v-a spus, ai? li 
era frică că-i ia duduia Anca odoru'! 

— Cum a venit? 

— Aşa, a venit. A venit jos, la mine, să-mi spună că-mi dă 
două sute, să trag cu ochiul dacă intră domn’ doctor Pleşa, cînd 
ea-i plecată la serviciu, la duduia Anca. Mie îmi trebuiau banii 
ei?! „Fugi, doamnă, de-aici! Nu mă ocup eu cu murdării de- 


astea!” i-am zis. 

— Duduii Anca i-aţi spus de propunerea pe care v-a făcut-o 
doamna Pleşa? 

— Nu. Mi-a fost ruşine să-i spun. Bărbaţi veneau. Şi ce dacă 
veneau? Aduc ele bărbaţi mironosiţele astea măritate!... Lasă că 
ştiu eu: sînt cinstite numa’ alea care nu pot! Da’ nu-i una să nu-i 
dea inima ghes! Şi totuna-i! 

Am izbucnit în ris, amuzîndu-mă de teoriile lui madam Lena, 
ceea ce îl făcu pe căpitan să-mi arunce din nou o privire 
duioasă. 

— Vreţi să spuneţi de maşina aia care venea dimineaţa? 

— Ei, văd că ştiţi şi singur... Aşa că ce să mai vorbim?!... 

— Rude nu avea, spuneţi? 

— Nu, n-am auzit-o niciodată. 

— Poate în străinătate? 

— Nu ştiu. Ce să vă spun dacă nu ştiu?! 

— Dumneavoastră lucraţi şi la blocul de vizavi? 

— Da, tot eu. 

— Nu stă la etajul doi un profesor, Emil Popescu? 

— Nu, la doi e familia Cristescu, arătă ea spre stinga. El e 
ştab la un minister, că-i face şoferu' piaţa cucoanei, iar dincolo, 
în dreapta, domn’ arhitect Gheorghiade... 

— Are un băiat mare, nu? 

— Da, e în a unşpea, Cornel. li scria poezii duduii. 

— Ce vorbiţi? se amuză neutru căpitanul. Şi duduia Anca ce 
spunea? 

— Spunea că-s copilării. Că-n liceu a fost şi ea îndrăgostită 
de-un profesor. Într-o zi, l-a chemat aici şi a stat de vorbă cu el. 

— Cînd făceaţi curat, vă lăsa duduia Anca cheia ei sau avea 
două chei? 

— Avea două. Seara i-o dădeam înapoi. 

— Nu vi s-a întîmplat niciodată să vedeţi pe cineva intrînd 
singur aici? 

— Nu, nu mi s-a întîmplat. 

— Giîndiţi-vă bine! 

— Nu, nu cred să fi dat duduia Anca cheia de la casă cuiva. 

— Nici nu s-a plins vreodată că a pierdut cheia? 

— Nu. 

— Cînd aţi făcut ultima dată curăţenie aici? 

— Duminica asta. 


— De ce tocmai duminica? 

— Vineri duduia Anca a plecat la Braşov... 

— V-a spus că pleacă acolo? 

— Da. Mi-a spus că pleacă să stea citeva zile la Braşov. Chiar 
m-am mirat cînd am văzut sîmbătă lumină la ea. Am sunat şi mi- 
a spus să vin a doua zi, adică duminică, să fac curat. 

— V-a lăsat cheia? 

— Nu, că n-a fost de ce. A stat toată ziua acasă. Acum mi- 
aduc aminte: a telefonat cineva din oraş şi ea a zis: „Azi n-am 
chef de nimic. Stau în casă”. Şi chiar nu prea avea chef. A stat 
tot timpul pe pat şi-a citit. 

— Madam Lena, fii bună, fă-ne două cafele. 

— Vai de mine, cu cea mai mare plăcere! şi se repezi la 
bucătărie. 

După un timp o auzirăm vorbind cu glas tare: 

— Asta-i cana duduii, da’ unde-s ceşcuţele? 

O găsirăm căutînd prin sertarele bufetului. 

— Poate sînt într-altă parte? interveni căpitanul. 

— Nu, aici trebuiau să fie! Să le fi pus duduia cu celelalte de 
la serviciu? Că nici farfurioarele nu sînt, şi se îndreptă spre 
dulapul din sufragerie. 

Am rămas pe loc, ştiind ce va găsi acolo. 

Madam Lena se întoarse şi mai contrariată: 

— Nu pot pricepe deloc: unde a pus duduia ceşcuţele? 

— Le-o fi spart... 

— Cum să le spargă?! Duminică erau! 

— Lăsaţi, madam Lena, tot sîntem gata de plecare, bem în 
oraş. 

— Se poate?! protestă ea. lau două din bufet. 

— Nu, lăsaţi! o conduse căpitanul din bucătărie. Acum o să 
vă rog să vă gindiţi bine, continuă el, cînd aţi făcut curăţenie, n- 
aţi dat peste plicul unei scrisori? Sau poate chiar peste o 
scrisoare ruptă, ori mototolită şi aruncată în vasul din bucătărie, 
pe care am văzut că îl aveţi pentru gunoi? 

Madam Lena se gîndi cîteva clipe, apoi clătină din cap: 

— Nu, nu mi-a căzut sub ochi aşa ceva. Nici plic, nici 
scrisoare. 

— Şi totuşi poştaşul zice că i-a adus o scrisoare de la laşi? 
Hai să vedem împreună jos la gunoi, o invită el. 

Cercetarea vaselor pentru colectarea gunoaielor menajere 


nu dădu, aşa cum şi era de aşteptat, nici un rezultat, 
Presupunînd chiar că cele două ceşcuţe de cafea, împreună cu 
farfurioarele lor, ar fi ajuns acolo, ceea ce, dată fiind situaţia de 
faţă, era puţin probabil, trecuse destul timp pentru ca ele să 
dispară în pîntecele maşinilor de salubritate. 

Fapt este că afară se întunecase de-a binelea, iar noi mai 
trebuia să stăm de vorbă şi cu adolescentul de vizavi. Spre 
satisfacția mea, căpitanul fu de altă părere: 

— O să se alarmeze părinţii... „Ne interoghează copilul!” Şi 
chiar dacă aceasta n-o să se întîmple, inhibat de prezenţa lor, n- 
o să putem afla nimic de la el. Eu vreau să am cu el o discuţie 
prietenească, mă înţelegeţi? Să lăsăm treaba asta pentru miine 
dimineaţă. Ce vreţi să faceţi, acum? 

— Cum ce?! Să bem cele două sticle de vin, să mîncăm o 
friptură... Ca oameni ai muncii ce ne aflăm. Intr-o grădiniţă 
liniştită, în care, dacă aud un chitarist - îl omor! 

— Să spun drept şi eu aş fi amator. Nu, să amînăm pentru 
altă dată; eventual pentru miine. 

— Am şi uitat, sînteţi căsătorit probabil? 

— Am fost. 

— Ei, asta nu prea merge. Un ofiţer de miliţie divorţat, n-o să 
ţină în carte, am ris eu. 

— Nu, nu sînt divorţat. Văduv. Dar că am un băiat de 
şaisprezece ani, merge? 

— De şaisprezece ani?! În cazul acesta dumneavoastră cîţi 
ani aveţi? 

— Împlinesc în curînd treizeci şi cinci, la nouăsprezece ani 
eram însurat. A fost o mică-mare poveste. Dacă vreţi să 
rămiîneţi în continuare cu mine, eu nu am nimic împotrivă. 
Numai că va trebui să dormim aici. 

— Aici? Vă giîndiţi la cheia aceea? 

— Nu numai la ea. Cel puţin aici, în apartament, ea nu-i 
nicăieri. Şi doar a existat o a doua cheie! Mă gindesc apoi la 
apelurile acelea telefonice. Cînd a ridicat doamna Pleşa 
receptorul, am avut impresia că era din nou vocea fostului soţ al 
Ancăi Petroveanu... Nu, nu cred că are rost să rămineţi. Ne 
vedem mai bine miine dimineaţă. 

— Rămiîn. N-am nici un program pentru astă-seară, am minţit 
eu. Căpitanul ştie el probabil ceva!... 

— Bine. Asta mă scuteşte de-a mai chema un om, pentru că 


eu va trebui să lipsesc citeva ore. 

— Cum adică? Nu-mi suridea deloc perspectiva. 

— O să procedăm astfel: părăsim împreună în mod vizibil 
casa; eu, peste citeva minute, mă voi întoarce aici, cît mai 
discret cu putinţă, ceea ce veţi face şi dumneavoastră, după ce 
veţi cumpăra ceva de mîncare. In acest timp, o să chem o 
maşină de serviciu, care să mă ia din Piaţa Romană şi aranjez la 
telefon cîteva treburi pentru miine. Mîncăm, vă las aici... Vreau 
să stau de vorbă cu cei de la Salubritate, care ridică gunoiul de 
aici. 

Întorcîndu-mă din oraş, cu braţele încărcate cu pachete, m- 
am furişat de-a lungul zidurilor, stăpînind cu greu foşnetul hîrtiei 
de ambalaj. Trecerea prin holul blocului, apoi urcarea scărilor au 
rămas şi ele neobservate; conform înţelegerii, uşa de la 
apartamentul Ancăi Petroveanu era descuiată, aşa că iată-mă, 
în sfîrşit, înăuntru. 

La „Leonida” însă, fusesem nevoit să stau la cîteva cozi unde 
poţi auzi atitea lucruri instructive, petrecîndu-ţi timpul liber cît 
se poate de agreabil, şi căpitanul nu mai avu timp să înghită 
decit cîţiva dumicaţi cu puţin caşcaval, pentru a nu pierde 
întîlnirea cu maşina care îl aştepta în Piaţa Romană. 

Aşadar, iată-mă singur, postat acolo unde mă lăsase 
căpitanul. 

În cele din urmă, ochii mi se obişnuiră cu întunericul ce 
domnea în apartament, începusem să deosebesc contururile 
lucrurilor, spatele îmi era acoperit de peretele de care mă 
lipisem lîngă uşa antreului şi totuşi o oarecare senzaţie de 
teamă încerca să mă domine. Mereu aveam impresia că se 
mişcă ceva, cînd în dormitor, cînd în bucătărie, cînd de-a dreptul 
în camera vecină. 

„La dracu!” îmi tot spuneam eu, dar senzaţia continua să 
rămînă. Se mai adăugau paşii şi vocile înăbuşite ale celor care 
urcau sau coborau scările şi, peste toate acestea, becul din 
stradă începu să se legene, bătut de vînt, aruncînd la intervale 
scurte, odată cu un sciîrţiit prelung, cîte un fascicol de lumină 
chioară în tavan. Oricum, nu era o plăcere!... 

La un moment dat, am simţit că înţepenesc şi o durere 
îngrozitoare se lăsă în picioare. În sfîrşit, trecusem eu prin 
încercări şi mai grele. Răbdam. Un singur lucru era de 
nesuportat - lipsa unei ţigări. Nu cumva îşi bătuse joc căpitanul 


de mine? m-am întrebat şi făcînd în cele din urmă rabat 
ataşamentului meu la cauza Miliției, am întins întîi piciorul drept, 
apoi, încet, pe cel stîng şi aşa, pas cu pas, am ajuns în prima 
cameră, de acolo în a doua şi, profitind de un nou fascicol de 
lumină aruncat în tavan, am scos sticla de whisky. „Beams pin 
bottle” e o marcă nemaiîntilnită la noi! 

In tovărăşia acestei băuturi, faţă de care - aveam motive 
temeinice să cred - nu manifestam nici un fel de idiosincrazie şi 
a unei ţigări „Kent”, pînda se putea desfăşura stînd la masă, în 
condiţii ceva mai prielnice, nealterate de oboseala picioarelor. 

Este de înţeles, deci, cum s-a întîmplat că de la uşa intrării, 
gîndurile mele au început să devieze spre scrierea romanului de 
faţă, pe care îl doream un roman-reportaj, cu toate că exegeţii, 
îndeobşte, resping un asemenea gen. Mă voi prevala însă de 
faptul, îmi spuneam eu, că preferinţele lor ating sferele cele mai 
pure şi, deci, cartea va trece neobservată de ei. 

Şi, deodată, zgomotul abia perceptibil al unei chei introduse 
în broască îmi răsună ca un strigăt de păun în urechi. Din doi 
paşi am ajuns la uşă. Norocul căpitanului a fost că a tuşit scurt. 

— Ei? m-a întrebat el în şoaptă. 

— Nimic. 

— Şi la mine nimic. 

De data aceasta, căpitanul n-a mai refuzat păhăruţul de 
whisky, am mîncat pe întuneric ce mai rămăsese din pachetele 
aduse de mine şi, cum se făcuse două noaptea, ne-am culcat, 
asigurîndu-ne reciproc că dormim iepureşte. 

Groaznică noapte! Întîi, m-am visat dîndu-mă drept piele 
roşie într-un trib de indieni Tawu-Taku, ce nu se lăsau deloc 
convinşi de autenticitatea originii mele etnice, drept care mă 
supuneau la diverse probe, cea cu tălpile pe jar fiind o 
adevărată desfătare în comparaţie cu restul. Apoi, nu ştiu prin 
ce împrejurări, m-am transformat în ţinta unei clase de la cursul 
inferior de gangsteri a fundaţiei „Cosa Nostra”. Primul a început 
să tragă un tip sfrijit şi răpciugos, încît mi se făcuse şi milă de el. 
În loc să nimerească în inimă, glontele a lovit umărul meu drept. 
S-a repezit instructorul şi a înfipt un morcov în gaura făcută de 
glonte. Să nu iasă sîngele - m-am dumirit eu. Fiecare avea 
dreptul la trei gloanţe şi, învăţăcei cum erau, instructorul mă 
împănase cu morcovi. Dacă în cele din urmă am fost sau nu 
nimerit în inimă, nu mai ştiu, pentru că, în împrejurări la fel de 


necunoscute mie, am început să fug pe o stradă, urmărit de ua 
tanc. 

— Ce s-a întîmplat? De ce strigaţi? 

— Eu? Ce să strig? 

— Strigaţi: „Vin soldaţii! Vin soldaţii!”. Aveţi obiceiul să 
vorbiţi noaptea în somn? 

— Citeodată. „Vin soldaţii” strigam? Un prieten şi-a intitulat o 
piesă de teatru aşa. 


ÎN JURUL TINICHELEI LEGATE DE COADĂ 


Ne aştepta o zi grea, ştiam, iar capul îmi era un lighean 
vîrfuit cu cenuşă fierbinte, abia scoasă din sobă. Musai să beau 
o cafea. 

Am început prin a sta de vorbă cu adolescentul de vizavi, pe 
care căpitanul, aflîndu-i numărul din cartea de telefon, l-a invitat 
cu atita prietenie, încît aveam impresia că acesta va sări de-a 
dreptul la noi în balcon. 

Slab şi deşirat, avea o faţă ca o coală de hirtie abia scoasă 
din raft. 

— Să facem cunoştinţă, Cornel! Căpitanul Emilian Pascu, s-a 
prezentat acesta, întinzindu-i mîna, după care, oferindu-i un 
scaun, a intrat direct în subiect. Ştii ce s-a întîmplat aici şi noi 
vrem să-ţi cerem ajutorul. Fumezi? 

Nu era prea pedagogic, dar în sfîrşit... Cornel a luat o ţigară 
din pachetul căpitanului, a aprins-o şi, în timp ce se foia pe 
scaun, pregătindu-se probabil să răspundă, căpitanul a 
continuat: 

— In sensul celor spuse la telefon, aş vrea să te rog chiar de 
la bun început ca ceea ce vom discuta aici să rămînă strict între 
noi. Despre relaţiile tale cu duduia Anca Petroveanu te-ai cam 
lăudat la şcoală!... blufă Pascu. 

— Am minţit, mută Cornel ţigara dintr-o mînă în alta, privind 
în jos. Scrisori i-am scris, dar în rest am minţit. 

— Nu despre asta e vorba. Sau, mai bine zis, nu în special 
despre asta. Ce părere ai despre cele petrecute aici? 

Nu eram convins că modalitatea aceasta, conciliant-naivă, pe 
care o abordase căpitanul în discuţia de faţă, va da vreun 
rezultat. O găseam în totală contradicţie cu ceea ce îmi spusese 


el cu o zi înainte, după ce stătuse de vorbă cu doamna Piesa: 
„Dacă ştii să numeri pînă la zece, opreşte-te întotdeauna la 
nouă”. Cornel Gheorghiade i-a răspuns printr-o întrebare: 

— Credeţi că a omorit-o cineva? 

— Sînt sigur! se ridică căpitanul. 

Ochii băiatului, cu o anumită moliciune în priviri, sclipiră ca la 
o acută durere şi el scăpă un oftat greu pe care, evident, 
vrusese să-l reţină. Masca indiferenţei căzuse. Incepu să 
povestească rar, cu pauze mari, urcînd şi coborînd prin cele 
văzute şi apoi bănuite, aici, în ultimii ani. Tabloul nu era unul 
nou, ci doar mai complet. 

Între timp, sosise locotenentul major Paraschiv pentru a 
ridica urmele de cafea de pe chiuveta din baie şi, după plecarea 
lui Cornel Gheorghiade, ne-am dus la el să aflăm noutăţi. 

Erau nefavorabile ipotezei pe care o construise căpitanul. 
Impresiunile palmare şi digitale de pe pahar aparţineau miinii 
drepte a Ancăi Petroveanu, iar poziţia falangelor, cu toate că la 
prima vedere păruse curioasă, fusese găsită ca una posibilă. Cit 
priveşte sticluţa cu „Nozinan”, aceasta nu prezenta decit urme 
lipsite de importanţă. Dar, tocmai în legătură cu ea, căpitanul 
ridică obiecţii: 

— De ce dire şi nu impresiuni? E o întrebare la care ar fi 
trebuit să vă gîndiţi. 

— Ne-am gîndit, tovarăşe căpitan. 

— Şi? 

— Sigur, ele puteau fi provocate, dar acest lucru nu este 
evident. Eu vă raportez date obiective... Suprafaţa mică a 
sticluţei, o suprasecreţie a glandelor sudoripare, firească în 
cazul unei mari emoţii sau a stării de tensiune... 

— Am înţeles, spuse sec căpitanul. 

— l-o fi scăpat din miini... adăugă locotenentul major 
Paraschiv. Expertizele, ca şi rezultatul autopsiei, sînt la tovarăşul 
colonel Banu. Moarte prin asfixie mecanică cu gaz metan. 

— Şi somniferul? 

— S-a găsit. Nozinan. Într-o concentraţie destul de mare, nu 
mai rețin cît, însă nu atit cît să provoace moartea. Să vă spun 
sincer, cînd am văzut prima oară impresiunile pe pahar, am fost 
aproape sigur că ele au fost aşezate. Mai ales din cauza 
distribuirii oarecum nefireşti a efortului de prindere. In laborator 
însă... 


— Nici n-ar fi fost nevoie. l-a cerut un pahar cu apă şieail-a 
adus. Apoi, după ce Anca Petroveanu a băut cafeaua şi a 
adormit... 

— Am înţeles ce vreţi să spuneţi, tovarăşe căpitan. Numai că 
musafirului i se aduce paharul cu apă pe farfurioară! 

— Veniţi încoace! îl trase căpitanul de mînă. 

Intrarăm cu toţii în bucătărie. Deschizind uşa dulapului, 
căpitanul ridică de pe un teanc de vreo cinci farfurioare pe cea 
de deasupra, susţinînd-o între degetele ambelor miini. 

— Ei? o întoarse el spre lumină. Este acest cerc urma unui 
fund de pahar ud sau nu? N-a avut apă la frigider, pentru că 
afară nu e chiar atit de cald, şi ea a lăsat robinetul să curgă. 
Paharul s-a udat... Luaţi-o, tovarăşe locotenent major, cu toate 
că sînt sigur că nu veţi găsi decit impresiunile ei digitale. Va fi 
interesant de ştiut care este vechimea lor... Urma de pe 
farfurioară nu ne dă nimic concret, dar eu mi-am format o idee 
despre cele petrecute aici şi nu sînt dispus să renunţ. 

După plecarea locotenentului major, căpitanul Pascu 
descinse cartea de telefon la litera „D”. Dobra Alexandru şi îşi 
notă numărul de telefon. 

— Ăsta cine mai e? am întrebat eu, intrigat. 

— Cum cine? Fostul soţ al Ancăi Petroveanu. 

— Şi cum i-aţi aflat numele? Madam Lena a spus „domnu' 
inginer”! M-am şi mirat că n-o întrebaţi cum îl cheamă. 

— Pentru că ştiam. 

Am vrut să-i spun o răutate, dar n-am fost în stare. A 
continuat: 

— Printre acte am găsit şi certificatul ei de divorţ. 

Folosindu-se de o stratagemă comună, căpitanul află de la 
femeia de serviciu a inginerului numărul de telefon al acestuia 
de la birou şi, tot printr-o stratagemă de acelaşi fel - că el se 
găseşte în institut. 

— Trebuia să-l fi chemat aici, nu să mergem noi la el! Pentru 
că nu este exclus ca un anumit lucru, un obiect oarecare, căruia 
noi nu i-am acordat importanţă, lui să-i sugereze o legătură, o 
idee... 

— E adevărat, mă aprobă căpitanul. 

M-am simţit ca un crocodil făcîndu-şi siesta la soare. 

— Numai că, mai întîi, aş vrea să-i văd reacţia... Or, video- 
telefon nu avem încă! 


— Nu ştiu ce n-avem, dar dacă după noaptea asta superbă 
nu beau o cafea!... 

A înţeles tot şi în cîteva minute am fost în stradă. O vreme 
am rămas tăcuţi, apoi, făcînd probabil o asociaţie cu groapa din 
caldarim pe lîngă care tocmai trecusem, căpitanul mi-a propus 
să scot maşina, deoarece azi ea ne-ar putea fi de folos. 

În sfîrşit, puţin dinamism! Şi după un filtru scurt, băut în 
picioare, eram în holul unui institut de pe Calea Victoriei, 
aşteptindu-l pe inginer să coboare. 

Apăru, căutindu-ne cu o privire severă, înalt, cu o ţinută 
distinsă, pe care părul grizonat o completa doar. Căpitanul se 
înclină, atrăgind asupra sa atenţia şi cînd inginerul se apropie, 
îşi declină calitatea. Adăugă: 

— Eu sînt cunoscutul acela. N-am vrut să se ştie cine vă 
caută. 

— Ce s-a întîmplat? întrebă calm şi oarecum aspru inginerul 
Dobra. 

— Fosta dumneavoastră soţie, Anca Petroveanu, a fost găsită 
ieri fără viaţă în apartamentul ei. 

Ne privi pe rînd, ca şi cum n-ar fi realizat dintr-o dată sensul 
celor spuse de căpitan, apoi, coborînd încet capul, întrebă cu 
glas stins: 

— Anca? Cine a făcut-o? Cum de-a fost posibil? Şi căutînd cu 
mîna pervazul de beton al ferestrei, se sprijini de el. 

— Primele indicii vorbesc despre o sinucidere. Prin asfixiere 
cu gaz metan, spuse căpitanul. 

Nu, suferinţa inginerului nu era o poză. 

— O sinucidere? nu vru el să creadă. Apoi, ca şi cum şi-ar fi 
imaginat cauzele, dădu încet din cap: Da... Da, da... Sigur... 
spuse el după pauze mari şi, deodată, respinse cu hotărire 
gîndul: Nu! Imposibil! Nu cred! Anca se pregătea să plece în 
Franţa! A depus cerere pentru paşaport! 

— Aţi putea lipsi o oră-două de la serviciu? Aş vrea să stăm 
puţin de vorbă. E dificil aici... 

— Acum nu pot. Şi apoi ar trebui să-mi daţi puţin răgaz. 
Dumneavoastră aţi răspuns ieri la telefon? 

— Da, eu. Aţi mai telefonat după ce am vorbit amîndoi? 

— Da, am telefonat. 

— De cite ori? 

— O singură dată. Mi-a răspuns o voce de femeie. Anca n-ar 


fi lăsat apartamentul ei unui bărbat. Nici chiar unei femei... 
Cuiva străin... Nu mi-a venit să cred... Nu ştiu, dar am presimţit 
parcă ceva. Că se petrece ceva anormal. Ceva... 

— Eu vă înţeleg, totuşi, v-aş ruga... 

— Nu, îl întrerupse el pe căpitan, pe un ton categoric. Nu pot 
lipsi acum. Cînd ies de aici, la ora patru, atunci, dacă vreţi... 

— Bine, vă aşteptăm la ea acasă. 

De-abia în maşină, în drum spre spital, căpitanul Pascu rupse 
tăcerea: 

— Vra să zică, Anca Petroveanu intenţiona să plece în Franţa. 
Eu înţeleg să mori după ce vezi Parisul, dar în nici un caz 
înainte! rise el fără poftă. Adăugă: Nu este exclus ca plicul acela 
să fi conţinut o invitaţie. Bine, controlăm noi... 

— Orice ar fi, asasinul nu este fostul ei soţ! am spus eu 
axiomatic. 

— Domnule, cu o asemenea gindire profundă puteţi deveni 
oricind miliţian! exclamă admirativ căpitanul. 

Drept care tot restul drumului am tăcut. 

Spitalul dispunea de un adevărat parking, am rezolvat 
repede cu maşina, dar o dată intraţi în clădire a trebuit să 
rătăcim pe coridoare, să coborim şi iar să urcăm scări, pînă cînd 
l-am găsit pe doctorul lon Cărtărescu. 

Era un bărbat ceea ce se cheamă rasat, cu un zimbet plin de 
farmec masculin, care îl făcea simpatic de la prima vedere. 
Numai că mina pe care ne-a întins-o am simtit-o moale şi 
umedă. 

— Am venit la dumneavoastră în legătură cu moartea Ancăi 
Petroveanu, îl aviză căpitanul. 

lon Cărtărescu clipi nedumerit din ochi. 

— Anca Petroveanu a murit? Cînd? Doar... se opri el 
nehotărit. 

— Asta şi vroiam să vă întreb. Cînd aţi văzut-o ultima oară? 
Să mergem undeva. Undeva unde am putea sta de vorbă. 

— Da, da, aveţi dreptate! se precipită doctorul, neştiind 
încotro să se îndrepte. 

Ne-a condus la camera de gardă a serviciului respectiv şi, 
rugînd sora ce se găsea acolo să ne lase puţin singuri, ne-a 
invitat înăuntru. Totul fusese făcut însă cu o anumită grabă, cu o 
anumită nervozitate pe care el nu o putea, sau poate nu voia, să 
şi-o ascundă. 


— Da, m-aţi întrebat parcă ceva... Cînd... am văzut-o ultima 
oară? 

Reţinuse, în condiţiile date, perfect întrebarea! Se gîndise tot 
timpul la ea. Nu moartea Ancăi Petroveanu îl preocupase deci, ci 
întrebarea!... Eram curios ce gindea căpitanul. Spuse ca printre 
altele: 

— Exact. 

— Ultima oară... Ultima oară cred că am văzut-o joi, joi la 
prînz. Ce i s-a putut întîmpla? Anca era perfect sănătoasă! Dacă 
ar fi fost vorba de un accident, ar fi adus-o aici... 

— Sînt accidente care nu mai trec pe la dumneavoastră... 

— Mortal, înseamnă? 

— Da. 

— Atunci, ce legătură am eu? 

— Anca Petroveanu a fost găsită moartă prin asfixiere cu gaz 
metan, în apartamentul ei. 

— Prin asfixiere?! 

— Întocmai. 

— O sinucidere, înţeleg. Şi acum îl căutaţi pe autorul moral? 


— Dacă îmi permiteţi, la întrebări v-aş ruga să răspundeţi 
dumneavoastră! 

N-am descifrat nici o notă de duritate sau ironie în vocea lui 
Pascu. Dimpotrivă, fusese politicos, concesiv chiar. 

— Mă interogaţi deci? 

— Nu, de ce?... Vă întreb. Vă cer unele relaţii. lar 
dumneavoastră sînteţi liber să răspundeţi sau nu, spuse 
căpitanul egal, dar tonul acesta avusese în el ceva ce prevestea 
un pericol. 

— Cunosc eu libertatea asta! 

— Vreau să nu înţeleg sensul celor spuse de dumneavoastră. 

Era prima dată că îi auzeam vorbind cu atita asprime. . 

— Vă rog să mă înţelegeţi... Sînt un om... însurat... Incercă 
să se apere medicul. 

— Ştiu. 

Pe naiba ştia! Nu ştia nimic! 

— E o situaţie delicată... 

— Nu infidelitatea dumneavoastră faţă de soţie ne 
interesează. 

Căpitanul făcu o pauză, privindu-l pe lon Cărtărescu în faţă şi 


acesta se grăbi să vorbească: 

— Joi la prînz, am mîncat împreună la „Moldova”. 

— Duminică v-aţi văzut? 

— Nu. Duminica eu nu pot... Am sunat-o dimineaţa la telefon. 
Aşa, într-o doară, deoarece ştiam că plecase de vineri la Poiana 
Braşov. 

— Şi n-a fost? 

— Ba da, dar s-a întors sîmbătă. 

— Curios, nu? 

— Da, şi eu m-am gîndit. 

— N-aţi întrebat-o? Nu te întorci dintr-o excursie cînd ai o 
duminică liberă în faţă! 

— Asta am spus şi eu... 

— Şi? 

— Mi-a răspuns că era aglomeraţie la Poiana şi asta a 
enervat-o. 

— Vineri, aglomeraţie? 

— Anca avea anumite curiozităţi... De neînțeles de multe ori. 
Putea să-i displacă, să zicem, cravata unui bărbat şi din pricina 
aceasta el să-i devină nesuferit. 

— V-a spus de ce a plecat la Poiana Braşov? 

— Avea două zile fără procese şi voia să se recreeze puţin. 

— Şi-aţi crezut că acesta este adevărul? 

— Nu, cunoscînd-o pe Anca, m-am îndoit. 

— În ce sens? În legătură cu Anca? 

— Putea face oricind o pasiune şi atunci nu mai exista nimeni 
şi nimic. 

— Aţi bănuit, deci, că a plecat cu cineva. Aveţi vreo 
presupunere? 

— Nu, nu, negă cu hotărîre medicul. Venea în contact cu o 
mulţime de lume prin însăşi natura profesiei sale. 

— Duminică, n-aţi remarcat o oarecare schimbare, cînd aţi 
vorbit cu ea? 

— Poate o anumită indispoziţie. 

— Este termenul cel mai potrivit? Eu nu vreau să vă 
influenţez... Poate nelinişte? 

— Mai curînd nervozitate. 

— Despre ce anume aţi discutat? 

— Banalităţi... 

— Nu v-a spus cum şi-a petrecut timpul la Poiană? De obicei 


se povesteşte, nu? 

— Foarte sumar. 

— Şi-aţi dedus că vă ascunde ceva? 

— Da. Da, am avut impresia că a fost în societatea unui 
bărbat. 

— V-aţi exprimat această îndoială? 

— Da. 

lon Cărtărescu se oprea după fiecare răspuns, dar căpitanul, 
ca la o pregătire de artilerie, bătea metru cu metru pătrat. 

— Şi? 

— Mi-a spus că nu vede de ce trebuie să-mi răspundă... „În 
definitiv, eu nu te întreb...” şi s-a referit la soţia mea. 

— Cum v-aţi petrecut seara zilei de duminică? Să zicem, de 
la ora optsprezece în sus? 

— Duminică? întrebă medicul, arătîndu-se nedumerit. 

— Da. 

— Duminică... Ce-am făcut eu duminică? A, da, am fost la 
„Patria” şi am văzut un film cu Elisabeth Taylor şi Richard 
Burton. 

— Singur aţi fost? 

— Da. Soţia este plecată pentru o săptămînă din Bucureşti, 
cred că mai am biletul la mine, începu el să se caute prin 
buzunare. 

— Nu-i nevoie, sînteţi sigur că aţi fost la „Patria”? 

— Absolut! 

— Nu este adevărat! 

— Domnule! Tovarăşe căpitan?... 

— Nu mă apostrofaţi, n-o merit. Ce-aţi spune dacă eu v-aş 
povesti că am fost la Sinaia unde am admirat ore în şir, de pe 
dig, cum se jucau delfinii în apă? 

Medicul rămase tăcut, apoi protestă slab: 

— Bine, dar eu am fost! 

— Începînd de săptămîna trecută, cinematograful „Patria” a 
intrat în reparaţii. Dacă aţi fi avut drum pe acolo, aţi fi observat 
lipsa afişului. Filmul l-aţi văzut probabil ceva mai înainte. 

Medicul tăcea, foindu-se pe scaun. 

— Aştept răspunsul dumneavoastră! îi atrase atenţia 
căpitanul. 

— E... o femeie la mijloc. 

— Domnule doctor, eu v-am spus, nu  tribulaţiile 


dumneavoastră amoroase fac obiectul venirii noastre aici! 

Avusese să-i dea un rest căpitanul. 

— Bine, am înţeles. Dar... ştiţi... e... e dificil... e măritată. 

— Noi, ca şi dumneavoastră medicii, avem un aşa-numit 
secret profesional. Mă refer la discreţie... Bineînţeles, atunci 
cînd nu este lezată legea. Nu ce aţi făcut, ci în ce limite de timp 
aţi fost cu ea! 

— Ne-am întîlnit seara, la şapte fără un sfert, în faţa Operei. 
Are în cartierul acela o prietenă. Am intrat într-un cafe-bar, care 
e vizavi... Acolo... Se făcuse aproape unsprezece cînd am plecat 
de la prietena ei. E corectoare la un ziar care apare luni 
dimineaţa. 

— Cum se numeşte şi unde o putem găsi pe cunoştinţa 
dumneavoastră? 

— Coca o cheamă. E funcţionară. Dacă doriţi, mă îmbrac 
imediat. Să nu se creadă că am discutat cu ea între timp. 

— Bine, acceptă căpitanul. Să revenim acum la Anca 
Petroveanu. 

lon Cărtărescu îşi căută ţigările. 

Stînd neutru într-o parte, îmi dădusem seama la un moment 
dat că, odată cu întrebările puse pe un ton de curiozitate 
binevoitoare, căpitanul îl supraveghează tot timpul cu minuţie 
profesională, încotro se uită, ce face cu miinile, cum se mişcă pe 
scaun înainte de a da un răspuns, cît timp a trecut de la 
punerea întrebării... 

Să fie aici vorba de anumite „normative” nescrise ale 
meseriei sale? Nu este exclus. Dacă pauza se prelungeşte, 
înseamnă că răspunsul este calculat, gindit, poate chiar inventat 
„din mers”... O pauză mai scurtă decit cea „cuvenită” poate 
indica un răspuns pregătit dinainte, învăţat, repetat. 

Şi toate acestea, probabil, căpitanul Pascu şi le fixa în minte 
în mod automat. Sistemul său de semnalizare subconştientă, 
elaborat astfel, îi trimitea tot timpul impulsuri şi un răspuns care 
mie mi se părea simplu şi sincer trezea în el simptomele unuia 
complicat şi ascuns, o pauză neaşteptată, un gest, o mişcare 
maşinală, că în subteran ceva s-a produs. 

Nu, nu-i uşoară meseria asta! Şi totuşi, el îmi spusese acum 
o oră că aş putea deveni oricind miliţian!... 

După ce îşi aprinse ţigara, lon Cărtărescu începu să relateze 
împrejurările în care o cunoscuse pe Anca Petroveanu, dar cum 


povestea pe care ne-o spunea el era o pură invenţie, căpitanul îl 
întrerupse politicos: 

— Cu vecina ei, Maria Pleşa, a fost înainte - nu mă refer la 
relaţiile de serviciu - sau în timpul cît veneaţi la Anca 
Petroveanu? 

— Şi pe asta o ştiţi? desfăcu el braţele. 

Căpitanul nu spuse nimic. 

— A fost ceea ce este şi cu Coca, dealtfel - un simplu 
couchage... 

Franţuzismul i se păruse mai puţin obscen. 

— Cum a reacţionat doamna Pleşa cînd v-a văzut preferîndu-i 
vecina? 

— Am avut o scurtă explicaţie şi cu asta s-a terminat. 

— Credeţi? 

— Da. 

— Spuneţi-mi acum despre neplăcerile pe care le avea Anca 
Petroveanu ca abonat al unui post telefonic. 

— Nu ştiu dacă.... Ştiţi, hoţul e c-un păcat, iar păgubaşul cu 
zece! In intimitatea mea, eu o bănuiesc pe Maria Pleşa. 

— Ancăi Petroveanu i-aţi împărtăşit această bănuială a 
dumneavoastră? 

— Nu. Sînt vecine... 

— Povestiţi, vă rog. 

Aruncase iar undiţa căpitanul. Lui dă-i un cîrlig şi el îţi prinde 
o baltă de peşte! 

— De citeva luni, cineva o suna zilnic pe soţia mea la telefon 
- şi cîteodată chiar de două-trei ori pe zi - preferînd tot felul de 
invective şi trivialităţi, după care punea jos receptorul. Acelaşi 
lucru şi cam din aceeaşi perioadă de timp a început să i se 
întîmple Ancăi. Acum, în urmă, persoana respectivă a lăsat să se 
înţeleagă, printr-o indiscreţie voluntară, că cea care telefonează 
soţiei mele era Anca, şi invers. Ce a ieşit de aici nu vă mai spun! 


Îmi venea să duc batista la nas. 

Cînd lon Cărtărescu termină cu amănuntele acestei poveşti 
pestilenţiale, căpitanul Pascu se întoarse, ca printr-o asociaţie 
de idei, la felul cum îşi petrecuse Anca Petroveanu timpul la 
Poiana Braşov. 

— Mi-a spus că s-a oprit la hotel „Sport”, n-avea însă baie în 
cameră, iar fereastra răspundea chiar în faţa parcării şi du-te- 


vino acela de maşini a enervat-o enorm. A doua zi dimineaţa a 
urcat cu telefericul pe Postăvaru, a stat puţin la soare... Lume 
însă ca pe bulevard. Asta-i tot ce mi-a spus. 

— Bine, să mergem, se ridică Pascu. 

— Să-i telefonez să coboare... arătă medicul spre aparatul 
telefonic din cameră. Nu aveţi nimic împotrivă? 

— Poftiţi, îl invită căpitanul. 

lon Cărtărescu formă numărul unei centrale, ceru un interior, 
rugă pe cineva s-o cheme pe tovarăşa Coca, iar cînd aceasta se 
prezentă îi spuse să coboare peste un sfert de oră, fixindu-i o 
întîlnire la cofetăria de alături. 

Drumul pînă la parcare l-am parcurs fără să scoatem o 
vorbă. Eram tocmai sub impresia sentimentului penibil pe care 
trebuia să-l încerce lon Cărtărescu la gindul confruntării, mai 
mult decit jenantă, care urma, cînd, în timp ce deschideam 
portiera, l-am auzit exclamînd: 

— O, ce maşină frumoasă aveţi! Şi adăugă, arborînd zîmbetul 
său fermecător: Splendidă culoare! 

Era gol ca un dovleac medicul ăsta. 

În cofetărie, în întîmpinarea sa, se ridică intrigată o 
mămăruţă - tot de buline aveam parte! - a cărei voce era 
tocmai bună să razi o barbă de două zile cu ea. 

— Cum îţi permiţi? Da’ e posibil?! Da’ e onoarea mea în joc! 
Nu-i nimic adevărat, tovarăşe! se întoarse ea spre căpitan. 

— Dragă Coca, încercă medicul s-o tempereze, uitîndu-se cu 
teamă în jur, e vorba de o chestiune foarte serioasă şi... 

— Nu mă priveşte! Cu mine n-ai fost! E-o minciună! 

— Alo! bătu căpitanul cu degetul în masă, chemînd-o la 
ordine. 

— Ne-am întîlnit întîmplător la prietena mea. Cu totul 
întîmplător! Ea... O s-o chem martoră că n-a fost nimic din ce 
insinuează dumnealui! 

Căpitanul se uită la medic, care îi aştepta cu teamă reacţia, 
şi dădu cu compătimire din cap. 

— E prea înăbuşitor aici, bună ziua! spuse Pascu ridicîndu-se. 

Forfota străzii mă făcu să rămîn pentru o clipă în urmă; 
căpitanul se opri aşteptîndu-mă şi îmi propuse: 

— Pînă la patru mai avem destul timp. Ce-ar fi să ne repezim 
pînă la Colegiul avocaţilor? Şi-ar mai fi ceva... îşi privi el ceasul. 

— Nu ştiu ce-ar mai fi... Cred însă că ar trebui să luăm o 


batistă, să ne adunăm ideile în ea! Sau poate dumneavoastră... 

— Lăsaţi, ne adună ideile colonelul! Dacă nu-i aduc ceva 
concret pînă diseară, să vedeţi ce bătaie iau eu la spate! 

— Ceşcuţele de cafea!... 

— Mai trebuie să le şi găsesc!... Duşmanul nostru cel mai de 
temut este timpul! El spală, spală... Şi aşa, tot ce există este la 
trecut! 

— Hopaaa! Reflexii filozofice!... 


La biroul de personal al Colegiului ne primi un bărbat cu 
părul cănit. 

— Tovarăşu' e cu mine... se aplecă Pascu spre el, coborînd 
vocea. 

— Da-da-da-da, gesticula acesta în semn ca a înţeles tot şi se 
grăbi spre unul din fişetele sale. 

Totul era acolo într-o ordine desăvirşită, dar conţinutul 
dosarului de cadre al Ancăi Petroveanu vorbea cam tot atit 
despre ea cit se spune în instrucţiunile de folosire a unei maşini 
de tocat carne. 

— Dumneata ce părere ai, tovarăşe Marinescu, despre Anca 
Petroveanu? îl întrebă căpitanul. 

— Ştiu eu ce să vă spun?... stătu el pe gînduri, temîndu-se 
probabil să n-o sclintească în vreun fel. 

Nu-i uşor să-ţi spui părerea despre o anumită persoană cînd 
miliția se interesează de ea! 

— Adică din ceea ce ştii dumneata, îl ajută căpitanul. 

— In general e o tovarăşă bună... N-a avut abateri de la etica 
profesională... La învățămîntul politic vine regulat... N-are 
absenţe, ca alţii. E prietenoasă. E o tovarăşă bună, de ce să 
ZIC, 

— Dumneata eşti de mult aici? vru să ştie căpitanul. 

— De vreo şase ani. Înainte am lucrat şi eu la Miliție! 

— Aaaa, aşa!? 

— Da’ ce-a făcut tovarăşa? 

— N-aş putea spune c-a făcut ceva, îl imită căpitanul. A fost 
găsită în stare de deces la ea acasă. Dumneata ştii care-i 
datoria noastră!... 

— Uite cum se prăpădesc oamenii! clătină el din cap cu 
părere de rău. 

Căpitanul îşi luă rămas bun de la fostul său coleg, ceea ce 


am făcut şi eu fără nici un regret. 

N-am aflat mare lucru nici de la colegii Ancăi Petroveanu şi 
am plecat de acolo doar cu constatarea că avocaţii se laudă unii 
pe alţii ceva mai puţin decît medicii între ei. 

Ne mai rămăsese o oră bună la dispoziţie. Înseamnă că 
puteam mînca undeva la aer, ceea ce era perfect. 

Cu maşina n-a fost o problemă să ajungem „La rața” 
restaurantul se numeşte „Parc”, dar e o rață de bronz acolo ce 
seamănă cu o broască ţestoasă, şi eu aşa îi spun „La rața” - apa 
lacului, foşnetul frunzelor printre care se strecura o pală de vînt, 
în general, totul era cît se poate de odihnitor, şi căpitanul a 
început discuţia întrebîndu-mă ce am eu de zis de doctorul 
Cărtărescu. l-am spus părerea şi, referindu-mă la mîna lui moale 
şi umedă, am auzit de la căpitan o întreagă teorie despre 
stringerile de mînă ca formă de salut. 

Şi, într-adevăr, cîte nu spune o strîngere de mînă! Dacă este 
sinceră, simţi un uşor schimb de curenţi - prin atingere se 
transmite bunăvoința reciprocă, palmele intră în contact dens, 
plenar, nu încearcă să scape, să se eschiveze printr-o strîngere 
formală a degetelor. Cel indiferent va întinde o mină flască, 
goală, îi dai dezamăgit drumul. Sînt însă miini care te ţin, întîrzie 
în a ta, se comportă insinuant, după ce la strîngere au arătat un 
oarecare dinamism, o oarecare energie, nici prea-prea, nici 
foarte-foarte, atit cît să demonstreze o mare prietenie, 
ataşament sincer. Sînt interesaţii. Întîrzie şi mîinile iscoditoare, 
servile, dar ele sînt mai lipicioase, insidioase, n-au parcă 
astimpăr. Un tremur uşor şi abia perceptibil, o mînă care 
încearcă să se elibereze „înainte de vreme” îi trădează pe fricoşi 
sau ostili... Chiar mie încă n-am avut ocazia să-mi string mîna! 
Cine ştie ce surpriză mă aşteaptă cînd o să mi se întîmple 
odată! 

— Ceea ce n-am înţeles, am reluat eu discuţia despre 
doctorul lon Cărtărescu, este cum de-a putut Anca Petroveanu 
să rămînă mai mult decit, să zicem, o noapte cu el? Cu această 
vată de zahăr! Azi-dimineaţă, cînd am plecat din apartamentul 
acela, aveam impresia că o cunosc de foarte multă vreme, că 
am fost în apartamentul ei nu o singură dată. Mi s-a părut mai 
complicată femeia aceasta. 

— Şi nu vă înşelaţi! spuse, privindu-mă gînditor, căpitanul. 

— ...Pe cînd doctorul, cu zimbetul lui plin de farmec, 


masculin, de care se dezbracă, probabil, acasă, ca de pantofii de 
stradă, pentru a-şi pune papucii, are tot atita personalitate cit 
şerveţelul ăsta de hirtie! Şi am despachetat tacimurile învelite în 
el; la zăngănitul lor, am simţit o foame teribilă. 

Grozav om a fost Ivan Petrovici Pavlov! Incontestabil „cel 
mai”! 

— Mi-a plăcut chestia cu delfinii la Sinaia! i-am spus eu 
căpitanului după o pauză, în care filosofasem despice reflexele 
pavloviene. 

— Am vrut să văd şi eu filmul... Aşa am aflat. Doctorul a 
căzut de pe listă. Cînd ai nevoie de un alibi ţi-l pregăteşti 
temeinic! El însă l-a inventat pe loc, îndată ce i-am pus 
întrebarea. L-am simţit în timp ce încerca să cîştige timp. 
„Duminică... Ce-am făcut duminică seara?...” Era ultimul film pe 
care îl văzuse. Aşa i-a venit în minte minciuna. Fiind un film de 
succes, era normal să ruleze şi săptămîna următoare! Cînd a 
început să caute biletele prin buzunare, am fost sigur că 
blufează. 

— Apropo, nu m-aş da în lături de la o partidă de poker. Sînt 
tare curios cum jucaţi! A 

— N-am mai jucat de aproape un an. In orice caz, este un 
exerciţiu de atenţie, de studiere a fizionomiei jucătorilor... 

— La al doilea alibi al doctorului, aţi fost convins că este unul 
real? l-am întrebat eu, aducîndu-mi aminte. 

— Da. Eu însă n-am dreptul să nu verific totul pînă la ultimul 
amănunt. Orice faptă are zeci de nuanţe. De multe ori din cele 
mai neaşteptate. 

Cînd am intrat în apartamentul Ancăi Petroveanu, spre 
surprinderea noastră totală, l-am găsit într-un fotoliu pe 
inginerul Alexandru Dobra. Se ridică încet, ca şi cum mişcarea 
aceasta i-ar fi cerut un mare efort şi, văzîndu-i faţa, am înţeles 
tot. 

— lar noi ne întrebam unde putea fi cea de-a doua cheie a 
apartamentului! încercă Pascu să creeze o atmosferă mai 
degajată, în timp ce îi stringea mîna inginerului. 

— Era la mine, răspunse acesta, reaşezindu-se în fotoliu. Mi-a 
dat-o Anca acum citeva zile. Miercuri sau joi, mi se pare. Osăvă 
rog să-mi spuneţi şi mie ce s-a petrecut aici? Ce? Anume ce? 

— Este ceea ce vrem şi noi să aflăm. Şi în acest sens vă 
solicit sprijinul. 


— Sprijinul meu... Eu cum să vă ajut? 

— Povestiţi-ne tot ce ştiţi despre fosta dumneavoastră soţie. 

— Tot?... E foarte greu tot, se accentuă evident tremurul 
vocii sale. E foarte greu de povestit tot. O să vă povestesc... Ce 
să vă povestesc?... Ne-am cunoscut cînd eram încă studenţi, eu 
în ultimul an, ea în primul... Apoi ne-am despărţit... Mai bine zis, 
eu m-am retras. Nu puteam face faţă rivalilor mei... Erau prea 
mulţi şi, mai ales, abili, pricepuţi... N-aveam nici timp ca ei... M- 
am retras şi, după aproape patru ani... Am găsit-o în ultimul an 
de facultate, la Drept... Devenisem asistent... O mai căutasem, 
dar, de fiecare dată, teama de ea mă făcuse să fug. Anca era 
după o puternică decepţie. In două săptămîni ne-am căsătorit. 
Totul a mers perfect. Cultă, inteligentă, de o rară 
spontaneitate... Eu sînt ceva mai greoi. Duelurile cu ea mă 
oboseau cîteodată. Dar tocmai de aceea îmi făceau plăcere; 
erau dueluri ale spiritului... Şi mai ales veselă. De o uimitoare 
vitalitate. Am avut impresia că mă iubeşte. Îmi spunea de multe 
ori că sînt echilibrul ei. Pînă într-o zi... 

Trăsăturile feţei sale, spălate tot timpul de ginduri, cum 
spală valurile mării stîncile ieşite din apă, se înăspriră deodată. 
Continuă după o pauză: 

— Am trecut cu vederea. Am rugat-o să se întoarcă. Aveam 
certitudinea că locul ei e lîngă mine. Că numai acest loc o poate 
apăra de ceea ce era în ea. Ştia şi Anca acest lucru. Totul se 
desfăşura ca şi cum nimic nu s-ar fi întîmplat... De cîteva zile, 
simţeam că se petrece ceva şi într-o seară mi-a spus că trebuie 
să divorţăm. Că a săviîrşit o enormă greşeală căsătorindu-se, că 
nu are dreptul să se căsătorească vreodată... Am divorţat. Nu 
putem găsi întotdeauna suficientă putere, destulă tărie pentru a 
lupta cu noi înşine. Cu slăbiciunile noastre... Mi-a fost teamă şi 
m-am recăsătorit în scurt timp. Am rămas prieteni. Prieteni 
foarte buni. Numai că eu, poate părea straniu, am continuat s-o 
iubesc în tot acest timp. 

— Vă rog să mă iertaţi... 

— Nu, de ce, îl întrerupse inginerul, înţelegind cu totul 
altceva decit vrusese căpitanul să zică, scuzîndu-se. Vedeţi, este 
curios, dar mi-a făcut bine spunîndu-vă dumneavoastră, doi 
necunoscuţi pentru mine, aici, în apartamentul ei, ceea ce am 
purtat în mine ascuns atiţia ani. 

— Soţia dumneavoastră a intuit aceste sentimente? 


— Poate, undeva, da. Ştia că sîntem prieteni, că vin aici... 
Soţia mea e de o rară delicateţe. Şi apoi ea mă iubeşte foarte 
temeinic. Generos, aş spune. Avem un copil de şapte ani... 

— Nu i s-a întîmplat soţiei să primească telefoane anonime 
care să denatureze caracterul vizitelor pe care i le făceaţi fostei 
dumneavoastră soţii? 

— Nu. De ce o asemenea murdărie?! Chiar dacă, prin absurd, 
ar fi primit, nu mi-ar fi spus niciodată nimic. S-ar fi jenat pur şi 
simplu. De ce mă întrebaţi? se arătă deodată intrigat inginerul. 

— lago n-a murit încă. In locul batistei, el are astăzi ceva 
mult mai la îndemînă - telefonul! 

— Tovarăşe căpitan. Anca nu s-a sinucis! Nu, eu nu pot crede 
într-o asemenea versiune! spuse deodată Dobra pe un ton 
categoric. 

— Ce vă face să credeţi aceasta? 

— Cuiva care n-a cunoscut-o, e greu să-i explici. Era atît de 
îndrăgostită de viaţă!... 

— Poate o nouă decepţie? O decepţie foarte puternică... Pe 
un anumit moment... Pe conştiinţa risipirii, deodată foarte 
evidentă... 

— Anca avea această conştiinţă. Era însă prea dornică de 
dragoste. Desigur, într-un anumit sens, spuse el ca şi cum ar fi 
scuzat-o. Nu, Anca nu s-a sinucis. Un asemenea gest era dincolo 
de puterile ei sufleteşti. 

— Deci, nu puteţi presupune că o nouă deceptie... 

— Poate părea paradoxal... Şi este. Ea a plins nu o dată, de 
la divorţul nostru, pe umărul meu. Şi nu pentru că era părăsită... 
Dimpotrivă, era cerută în căsătorie... Anca se iubea foarte mult 
pe sine. 

— In cazul acesta, aţi auzit probabil cîte ceva despre unii din 
cunoscuţii ei. V-a pomenit de un anume doctor lon Cărtărescu? 

— Da, mi-a spus. li era milă de el. 

— MIlă?! În ce sens? 

— Mi s-a plins că o siciie, că vine mereu pe capul ei, îi 
cerşeşte întiîlniri... Cam aşa ceva... Nu-i ceream amănunte... 
Ascultam, clătină el trist capul. 

— Spuneaţi că Anca v-a dat cheia de la apartament... 

— Da, exact! îl întrerupse el pe căpitan, ca şi cum şi-ar fi 
adus brusc aminte. Este ceva despre care eu trebuie... Nu, eu 
nu am dreptul să ascund. Anca voia să plece cu maşina la Paris. 


Nu ştiu prin ce împrejurări a cunoscut un străin, de la care putea 
să ia o sută de dolari, cu douăzeci de lei dolarul. Am sfătuit-o să 
nu facă o asemenea prostie şi i-am spus că ea, ca avocat, 
trebuie să ştie mai bine că legile noastre nu admit asemenea 
tranzacţii. În sfîrşit, am discutat pe această temă şi ea mi-a 
promis că va renunţa la dolarii respectivi. După citeva zile, mi-a 
telefonat la birou. Aveam foarte mult de lucru, la institut tocmai 
se zugrăvea, iar acasă nu dispun de condiţii prea strălucite. S-a 
oferit să-mi dea cheia. l-am mulţumit şi ea mi-a adus-o la 
institut, pe la prînz. Aveam o vagă bănuială că pleca pentru 
banii aceia, am întrebat-o, dar ea a negat. 

— V-a dat ceva amănunte în legătură cu străinul despre care 
aţi pomenit? 

— Nu. 

— Nu v-a spus nici cu ce ocazie se găsea în ţară? Ca turist 
sau... 

— Nu. Spunea că e un om foarte cumsecade şi aşezat. 

— Unde l-a cunoscut? 

— Nu ştiu. 

— Şi nici în ce împrejurări? 

— Nu. 

— Era o relaţie mai veche? 

— Nici asta nu ştiu. 

— Am găsit aici un plic expediat din Paris... 

— Dacă nu mă înşel, spunea că era francez. Da, da, francez. 

— Despre o invitaţie pe care o aşteaptă din Franţa sau 
despre primirea ei nu v-a spus nimic? 

— Nu, nu mi-a pomenit nimic despre aşa ceva. 

— În ce zi a venit să vă aducă cheia? 

— Joi. Vineri a plecat la Braşov. 

— Aţi profitat de cheie? 

— Nu, pentru că a trebuit să plec în provincie, pe un şantier, 
unde aveam o lucrare. 

— Aţi plecat singur? 

— Cu încă un coleg. 

— Înseamnă că de atunci n-aţi mai vorbit cu fosta 
dumneavoastră soţie? 

— Ea a murit duminică, iar eu m-am întors luni seara în 
Bucureşti. Soacră-mea mi-a spus că am fost căutat de Anca. Am 
sunat-o, dar nu mi s-a răspuns. l-am telefonat a doua zi şi aţi 


răspuns dumneavoastră. 

— După cite ştiu, nu are nici o rudă în Bucureşti. Probabil la 
Cluj să fie cineva, nu? 

— O verişoară după mamă, mi se pare, în orice caz nu 
primară. Am auzit-o o dată că ar fi la Turda. Nu s-a văzut 
niciodată cu ea. 

— Cine moşteneşte atunci toate acestea? Apartamentul e 
proprietatea ei!... 

— N-aţi găsit nici un act de succesiune printre hirtii? 

— Nu. Sau poate nu m-am uitat atent. Vă daţi seama, nu 
actele mă interesaul!... 

Eram de-a dreptul surprins. Cum nu s-a uitat atent, cînd 
numele inginerului îl reţinuse din certificatul de divorţ?! Atacă 
deci? 

— E destul de penibilă situaţia, dar dacă Anca n-a glumit... 
Acum vreo doi ani, m-am pomenit cu un telefon de la ea: „Să ştii 
că am fost azi la notar şi ţi-am testat tot ce am: casa, tablourile, 
maşina, lucrurile...” „Ce s-a întîmplat? Ce-i cu tine?” am 
întrebat-o eu. „Nu, nimic, mi-a răspuns. Ai uitat că mi-am 
cumpărat maşină?!” şi-a izbucnit în ris. Asta a fost tot. 

— Să ne mai uităm o dată prin actele ei, propuse căpitanul. 

— V-aş ruga să lăsaţi pe altă dată... Cînd aş putea s-o aduc 
pe Anca aici? Aş vrea s-o înmormiîntez alături de tatăl ei. 

— Cînd doriţi. Poftiţi şi cheia aceasta, i-o înmînă căpitanul. 
Dacă o să mai avem nevoie de ceva în plus faţă de cele relatate, 
o să vă telefonăm. 

— Da, sigur. 

Coborînd pe scări, l-am tras pe căpitan de haină spre mine: 

— De unde ştie că Anca a murit duminică? Dumneavoastră 
nu i-aţi spus, iar el s-a întors luni seara! 

— Sssst! duse căpitanul degetul la gură. Vedeţi că ne aude! 
şi porni mai departe. 

Face pe deşteptul!... mi-am spus eu în gînd. l-a fost ruşine să 
recunoască deschis că n-a sesizat povestea cu duminică, a 
început să dea în gropi căpitanul! 

— Alo, domnu'! l-am strigat eu, văzînd că, în loc să iasă în 
stradă, continuă să coboare pe scări, la subsol. 

M-a chemat cu degetul după el, ca pe un ţînc. Cînd l-am 
ajuns, intra la madam Lena în cameră. 

Pe masă, sprijinită de perete, se găsea o icoană lîngă care 


ardea o lumînare, iar alături, madam Lena orna cu bomboane o 
colivă enormă. 

— Eşti bisericoasă, madam Lena! glumi căpitanul. 

— Nu, eu nu cred. Da' duduia Anca credea. 

— Poate ar fi bine să-l ajuţi pe domnu' inginer. A venit, e sus. 

— Ştiu, a fost pe la mine... 

— l-ai povestit cum s-a întîmplat! spuse neutru căpitanul. 

Madam Lena confirmă din cap şi izbucni în plins. 

Nu mai aveam ce căuta. l-am spus, cum se obişnuieşte, 
cîteva cuvinte şi am ieşit afară. 

— Era normal ca inginerul s-o caute mai întîi pe madam 
Lena, pe care o ştia atît de aproape de Anca! Nu v-aţi gîndit la 
asta în legătură cu „duminica”? 

— Şi acum ce mai avem de făcut? l-am întrebat eu pentru că, 
evident, n-aveam un răspuns pregătit. 

— Aveţi impresia că nu mai avem nimic de făcut? 

— Am întrebat... am spus eu în doi peri. 

— Am aici agenda ei telefonică... 

— Ce?! O să alergăm acum prin tot Bucureştiul după o mie şi 
unu de cunoscuţi ai Ancăi?! Mă întorc la viaţa civilă! 

— Cum vreţi... 

— Ce înseamnă cum vreau? 

— Eu v-am propus să vă dau la sfîrşitul anchetei dosarul!... 
Aţi vrut să vă documentaţi pe viu. Ce-aţi crezut? Staţi o zi-două 
cu mine, fît cu maşina încolo, fit cu maşina încoace, îl prindem 
pe „cremena!”, staţi cu el la o cafea, îl puneţi să vă povestească 
viaţa, cum a omorit-o pe Anca, încercaţi să vă băgaţi în sufletul 
lui şi să-l priviţi acolo, şi deveniți Truman Capote! 

— Haida-de! Vra să zică, după o noapte petrecută în 
apartamentul Ancăi Petroveanu, din care jumătate am stat în 
picioare la pîndă, iar cealaltă jumătate am fost şi piele roşie în 
travesti, şi ţintă vie împănată cu morcovi, şi urmărit de tancuri 
pe străzi, apoi, la capătul unei zile cu adevărat cerebrale... Şi, în 
definitiv, de ce-am rămas aici şi nu mergem o dată? 

— Poate încercaţi, în continuare, un efort de gîndire? 

Creierul meu reacţionă cît se poate de prompt: 

— Îl aşteptăm pe inginerul Dobra pentru a-l lua în filaj! 

— De ce n-am fila-o mai curînd pe madam Lena? 

L-am privit să văd dacă vorbeşte serios şi avind oarecari 
dubii, i-am adoptat tactica, răspunzîndu-i printr-o întrebare: 


— Unde ar putea să se ducă madam Lena? 

— De pildă, să vorbească cu preotul pentru slujbă. Pe Cornel 
Gheorghiade îl aşteptăm de la şcoală! leri, pe la ora asta, se 
întorsese. Întîrzie, dracu' să-l ia! Parcă-l aud pe colonel diseară: 
„Am impresia, colega, că o să-ţi aprob cererea de transfer la 
Paza contractuală!... Îţi dă un magazin în primire... N-o să fie 
nevoie să judeci prea mult!” 

— Da, Cornel o să vă dea imediat cheia! „Era cam zece 
dimineaţa, cînd, deodată, văd un bărbat strecurîndu-se, cu o 
mutră fioroasă, în bloc. Piîndesc în spatele perdelei şi-l zăresc 
cotrobăind la Anca prin cameră. Sar în balconul de vizavi, aşa 
cum aş fi sărit cînd o vedeam pe ea dezbrăcîndu-se, dar tipul 
reuşeşte să fugă. Nu înainte însă de a lăsa în miinile mele haina, 
cu toate actele în ea!” Vă şi văd avansat la excepţional. 

— Asta-i pentru Truman Capote? Nu sîntem chit. Băiatul... 
Uite-l! 

După felul cum venea, nu se putea spune că luase în ziua 
aceea un „zece”. 

— A, foarte bine că te-am întîlnit, îi întinse căpitanul 
prietenos mîna. Ceva nou? 

— Nu, clătină el din cap. După ce-aţi plecat, a venit un tip, s- 
a plimbat vreo oră pe stradă şi s-a instalat dincolo, în colţul 
celălalt al străzii. Cînd m-am dus la şcoală - special am luat-o pe 
acolo - l-am văzut spunînd ceva unui miliţian care venise c-o 
maşină, şi-am înţeles că-i omul dumneavoastră. 

Aş fi dat şi zece mese numai să pot izbucni liber în ris. 
Prefăcîndu-se că se sprijină pe umărul meu, căpitanul se aplecă 
spre Cornel şi atunci am simţit cît de delicate erau degetele sale 
prelungi. Nici în sinea mea n-aveam voie să rid, ce dracu’?! 

— Spune-mi, Cornel, n-ai văzut vreodată un străin venind la 
Anca Petroveanu? 

— Cum o să spuneţi aşa ceva? Ce, duduia Anca era din 
alea?! 

— Nu, nu m-ai înţeles. O cunoştinţă... Într-o vizită... Sau 
poate a condus-o pînă acasă cu maşina... 

— La domnul Herţeg a venit acum o săptămînă un neamţ, cu 
o „Alfa Romeo”. Era o „Giulia sprint”. La duduia Anca n-am 
văzut venind pe nimeni străin. 

— Bine, Cornele. Şi rămîne ca şi pînă acum, totul între noi. 

Cornel dădu din cap în semn că a înţeles, sau cam aşa ceva, 


ne ferici pe fiecare cu cite o stringere de mînă transpirată, iar 
noi, plini se satisfacţie, ne văzurăm de drum. 

— Dacă izbucneaţi în ris, vă ucideam! spuse căpitanul în 
timp ce ne urcam în maşină. 

Am rîs cîteva minute în voie şi cînd, în sfîrşit, ne-am oprit, 
căpitanul continuă: 

— Calculul meu a fost corect. Aţi văzut cum a reţinut băiatul 
maşina neamţului? Un capăt de fir măcar! Cit de mic! Nu vrea 
să iasă şi pace! 

— Nu ne-am agăţat noi singuri o tinichea de coadă şi acum 
ne învirtim în jurul ei? 

— Nu! spuse el cu convingere. 

— Să dea Domnul! 


CĂPITANUL NUMĂRA MEREU PÎNĂ LA NOUĂ... 


Cu toate că era o zi „scurtă”, în cabinetul colonelului Banu 
găsirăm doi subalterni şi, după felul cum reacționară ei la 
intrarea noastră în birou, am înţeles că i-am salvat dintr-o 
săpuneală în lege. Rostiră un „Să trăiţi!” scurt, dispărînd ca la 
comandă din birou. 

— Erau să se calce pe picioare băieţii! am ris eu, dar 
colonelul se făcu că n-aude. 

— Pe mine să mă ierţi, colega, spuse el, în timp ce scotea un 
reşou din fişet, pregătind de cafea, o să stau la birou, nu-i vorba 
de o vizită amicală. Dă-i drumu’, Pascule! Scurt şi fără să te 
pierzi în amănunte! 

Ascultam tăcut raportul căpitanului Pascu, făcîndu-mi unele 
însemnări în carnet, cînd, deodată, cuvintele sale căpătară 
contur distinct, ca şi cum ar fi fost desenate special pentru 
mine. 

— „lar între rufe, am găsit această anonimă de ameninţare, 
expediată acum unsprezece zile. 

— Ce anonimă? m-am ridicat eu, aproape să ies din pantofi, 
în direcţia plicului pe care Pascu îl întindea colonelului Banu. Vra 
să zică trişăm! m-am uitat eu, dînd în clocot, la căpitan. 

— Totul la timpul său, spuse el neutru şi colonelul îl susţinu, 
în timp ce desfăcea scrisoarea. 

— Da, da, foarte bine! 


— Englezii ăştia-s nişte fraieri, dom'le! Ce Scotland Yard!... 
Trebuia să vă cheme pe voi cînd cu vagonul poştal!... 

— Tovarăşe căpitan, mă întrerupse colonelul, vrei să-i spui 
prietenului meu să se ducă puţin pînă la dracu'. Şi-mi întinse 
scrisoarea. Citeşte! Poate creierului tău n-o să-i fie prea greu să 
înţeleagă cam în ce direcţie se îndreaptă povestea! 

Am vrut să-i zic ceva de care apoi să-mi pară rău, dar n-am 
găsit nimic pe moment, cu toate că, de obicei, sînt foarte 
spontan, un tip de replică, cu alte cuvinte. M-am abținut. 
Scrisoarea era la mine în mînă. 

O scrisoare ca o porţie dublă de ulei de ricin. Plină de 
invective şi murdării la adresa Ancăi Petroveanu, cel sau cea 
care îi scrisese îi cerea să rupă de îndată legătura cu doctorul 
lon Cărtărescu, pentru că altfel „va face cunoştinţă cu morga”. 

— E clar! am spus. Aşadar, o crimă. Totul e acum să aflaţi 
cine-i autorul scrisorii. Sfirşit. Pentru mine... 

— Eu ţi-am servit, mă întrerupse colonelul, varianta cea mai 
puţin probabilă şi tu ai şi digerat-o! 

— E totuşi o scrisoare de ameninţare cu moartea în condiţiile 
date... 

— Mă ierţi! mă întrerupse din nou colonelul. Şi tu crezi că 
cineva, cît de cît întreg la minte, poate să săvirşească o 
asemenea prostie încît să trimită o scrisoare, scrisă de propria-i 
mînă, cuiva pe care intenţionează într-adevăr să-l omoare?! 
Înseamnă că, de la bun început, se dă pe mîna organelor de 
anchetă! Sigur, noi vom cerceta... În situaţia în care ne găsim, 
n-avem voie să neglijăm nimic. Ar fi ghinionul tău să se termine 
atit de repede şi, mai ales, atît de stupid. Nu cred că o să ai 
acest ghinion. Dacă este într-adevăr vorba de o crimă şi nu deo 
sinucidere, atunci autorul nu poate fi în nici un caz un amator! 
Un amator de genul aceluia care se pretează la asemenea 
scrisori! sublinie colonelul Banu şi se adresă căpitanului: 
încearcă întîi pista scrisorii, apoi pleci la Poiana Braşov. O să-l 
trimit pe Voicu pe şantier să verifice ce-a făcut inginerul Dobra 
acolo. Să nu fi fost construit alibiul. Să verifice cît se poate de 
discret. Mai ales ce timp liber a avut la dispoziţie inginerul. Cu o 
maşină nu durează prea mult să vii la Bucureşti şi după o 
jumătate de oră să te întorci înapoi. Anca Petroveanu a murit în 
jurul orei douăzeci!... 

— Cu inginerul poate să fie ceva, dar în cu totul alt sens... 


spuse căpitanul şi adăugă: Tovarăşului colonel Dumitru îi 
raportați dumneavoastră? 
— Da. Am vorbit cu el chiar înainte de a veni voi aici. 


După o noapte fără vise cu indieni şi şcoli de gangsteri - 
seara, achitasem căpitanului pariul pierdut - dimineaţa intram 
amindoi pe poarta instituţiei în care lucra soţia doctorului 
Cărtărescu. La biroul de personal ne întîmpină un bărbat între 
două virste, surprinzător de vioi la minte, tocmai bun pentru o 
treabă ca asta, deloc uşoară dacă e făcută ca lumea. 

— Da, cu plăcere, se apropie el de un seif, dosarul cui vă 
interesează? 

— Vedeţi, eu aş dori mai multe dosare. 

— În regulă! rise şeful biroului personal. 

— Nu-i o notă bună pentru cineva de care se interesează 
miliția, nu? De obicei, aşa judecăm... Şi atunci, pînă nu este 
stabilită vinovăția cuiva, de ce să facem publice simple 
bănuieli?! dădu explicaţii căpitanul. 

— Aveţi perfectă dreptate. Aici sînt dosarele, deschise uşa 
fişetului şeful biroului personal. Poftiţi şi opisul lor. 

Căpitanul scoase cîteva dosare, printre care şi cel al Elenei 
Cărtărescu, în cele din urmă compară scrisul acesteia din 
autobiografie cu cel din scrisoarea anonimă şi constată o 
deosebire totală între ele. 

Surpriza veni o oră mai tirziu, prin folosirea aceleiaşi metode. 
Chiar şi fără o expertiză grafologică se putea vedea că autoarea 
scrisorii de ameninţare era de fapt puţin naiva, puţin prostuţa cu 
picioare frumoase şi minicapot. Scrisul, doamnei Pleşa semăna 
izbitor cu cel din scrisoare. 

— Bine, dar asta schimbă total datele problemei! am 
exclamat eu, cînd căpitanul mi-a făcut cunoscută concluzia sa. O 
înhăţăm, nu? 

— Stimate maestre, a devenit dintr-o dată reverenţios 
căpitanul, în capodopera pe care aveţi de gînd s-o scrieţi... 

— Gata, gata! l-am oprit eu. 

Nu sînt eu omul care se lasă flatat! 

— Şi dacă găsim ceşcuţele la ea? Atunci ce-o să ziceţi? am 
insistat eu. 

— O să zic că i le-a împrumutat Anca. 

— Adică ea o să zică! 


— Vă rog să vă aduceţi aminte cu cîtă hotărîre respingea 
Maria Pleşa ideea unei sinucideri. 

— Deşteaptă foc! 

Căpitanul se uită la mine ca la un schelet de meduză: 

— Ei, asta-i bună! Dacă şi pe intriganta asta murdară o 
consideraţi deşteaptă, înseamnă că sînteţi foarte mărinimos cu 
prostia! 

N-am spus nimic şi, făcînd pe supăratul, m-am îndreptat spre 
maşină. Meditam în acest timp, încercînd să mă conving că, 
eventual, ar fi fost mai bine să fi tăcut, păstrîindu-mi astfel 
forţele intacte. Natura te înzestrează cu inteligenţă nu ca să faci 
risipă de ea! 

Maria Piesa ne-a deschis surizînd: 

— V-am văzut de la fereastră. Ei, ce se aude? întrebă ea 
curioasă. Intraţi, vă rog! 

— Cite ceva se aude... Nimic surprinzător însă, spuse 
indiferent căpitanul. Am venit să vă rugăm să puneţi pe hirtie 
cele declarate ieri. 

— Înseamnă că încheiaţi cercetările. Sigur, e mai uşor să 
clasezi o sinucidere decît să descoperi o crimă! 

Voiam tocmai să-mi aprind o ţigară, am stins repede chibritul 
ca să nu sară cumva căpitanul în aer. 

— Aveţi aici un formular, spuse el, ca şi cum n-ar fi auzit-o, 
completaţi cele cîteva date, apoi aşterneţi mai jos tot ce credeţi 
de cuviinţă în legătură cu acest caz. O să vă rog să menţionaţi 
ora cînd aţi vorbit cu Anca Petroveanu şi apoi ora cînd vi s-a 
părut că aţi auzit maşina ei oprindu-se în faţa blocului. 

Doamna Pleşa luă loc la masa din mijlocul camerei, la 
aceeaşi masă la care ne aşezasem şi noi, şi începu cu 
preocupare să scrie. Cu atita preocupare încît, strivindu-şi sînii 
de masă, ne oferea cu dărnicie priveliştea lor. Am început, şi eu 
şi căpitanul, să examinăm camera, oprindu-ne la fiecare mobilă 
în parte, iar în cele din urmă, la volutele unei muşte prea 
graţioase şi doar din cînd în cînd ne întorceam pentru a vedea 
dacă n-a terminat madam Pleşa de scris. 

— Semnez şi pun data? o auzirăm deodată întrebînd. 

— Da, da, puneţi şi data. 

Căpitanul luă declaraţia, o parcurse în tăcere, întîrziind ici, 
colo, asupra cîte unui cuvint şi doamna Piesa remarcă 
transparent: 


— Ştiam că am un scris destul de citeţ!... La caligrafie luam 
numai zece! 

— Tocmai de aceea o să vă rog să mai scrieţi ceva. 

— Ce să mai scriu? se arătă ea nedumerită. 

— O scrisoare, doamnă. O mică scrisoare, îi zimbi căpitanul 
ca un cotoi în noaptea nunţii - pisicii. Dacă ştiţi cum zîmbesc 
cotoii în asemenea ocazii festive. 

— Bine, acceptă doamna Pleşa. Dacă ţineţi să vă aflu 
intimităţile... 

— Poate aveţi cumva un plic cu hîrtie? V-aş ruga... 

— Da, cred că am. Şi madam Pleşa dispăru în cealaltă 
cameră, de unde se întoarse în scurt timp cu un plic asemănător 
aceluia în care fusese expediată scrisoarea anonimă. Ce să 
scriu? sună cam rigid vocea ei. 

— Sus: „tirfă”, virgulă. 

— Domnule! se ridică Maria Pleşa de pe scaun. Cum vă 
permiteţi?! 

— De ce? Nu fac altceva decit să reproduc o scrisoare 
adresată de către o doamnă, soţie de medic, unei alte doamne. 
Nu credeţi? lat-o în original. Şi căpitanul Pascu scoase din 
buzunar scrisoarea anonimă. 

— Nu înţeleg ce vreţi să spuneţi! 

— Ba înţelegeţi foarte bine. Luaţi loc, luaţi loc! o invită 
căpitanul cu convingere, aducînd în faţa sa plicul şi hiîrtia pe 
care Maria Pleşa urma să scrie proba de comparare. De ce i-aţi 
trimis Ancăi Petroveanu această anonimă? 

— Nu i-am trimis nici o anonimă. Nu este adevărat! Minciuni! 

— Uitaţi-vă: am aici autobiografia dumneavoastră, apoi o 
cerere de concediu fără plată şi, în sfîrşit, declaraţia pe care aţi 
semnat-o acum citeva minute. 

— Şi ce-i cu asta? De unde le-aţi luat? 

— Dacă le comparăm pe cele trei cu scrisoarea anonimă, 
reiese că toate au fost scrise de aceeaşi mînă. De mîna 
dumneavoastră! 

Nemaiputind rezista, Maria Pleşa îşi îngropa faţa în palme, 
izbucnind în hohote de plins. Căpitanul interveni după un timp: 

— Vedeţi, dumneavoastră ne-aţi vorbit de fler şi aşa mai 
departe, iar noi v-am promis că o să încercăm să găsim 
priceperea necesară pentru a lămuri acest caz. 

— Cum, credeţi că eu am omorit-o? îşi ridică Maria Pleşa faţa 


răvăşită de plins, aşteptind cu privirea îngrozită răspunsul 
căpitanului. 

— Aceasta şi încercăm să lămurim. Aţi ameninţat-o că o să 
facă cunoştinţă cu morga!... 

— A fost o prostie! O tîmpenie! Îi strica doctorului Cărtărescu 
casa! Am vrut s-o împiedic! S-o sperii! 

— Minţiţi în continuare. Şi eu sînt obligat să vă atrag atenţia 
asupra gravităţii situaţiei în care vă aflaţi! 

Mari Pleşa stătu o clipă în cumpănă. 

— Dacă aude soţul, vă daţi seama ce se întîmplă? 

Căpitanul rămase tăcut. 

— Da, eu am scris-o. Nu din gelozie, de ciudă. Sigur, Anca 
Petroveanu era mai comodă! Divorţată, cu apartament... 
Doctorul Cărtărescu mi-a făcut numai curte; n-a fost nimic între 
noi! Am vrut să-l scap de umilinţele penibile la care ajunsese. 
Anca nici nu se uita la el. Era încurcată cu un străin în ultimul 
timp, iar Cărtărescu îi cerşea întîlniri în genunchi! 

— lar minţiţi! o apostrofă cu asprime căpitanul. De unde aţi 
mai născocit şi povestea asta cu străinul? 

— Nu mint! Este aşa cum vă spun. Un belgian. A fost 
săptămîna trecută cu el la Poiana Braşov. l-a văzut o prietenă 
de-a mea împreună. 

— Şi asta înseamnă că trăia cu străinul acela? 

lar pescuia în ape tulburi căpitanul. 

— Dovezi, sigur, n-am, da'... De ce îl aducea acasă atunci? 

— Aţi văzut-o dumneavoastră aducîndu-l sus? 

— L-am văzut o dată plecînd de la ea. 

— Numai o dată? 

— O dată l-am văzut eu... 

— Cînd s-a întîmplat? Amintiţi-vă cu exactitate. Este în 
interesul dumneavoastră. 

— Eram în stradă cînd l-am văzut ieşind. 

— Repet: este în interesul dumneavoastră să ne furnizaţi cît 
mai multe amănunte. Să zicem că doctorul Cărtărescu v-a făcut 
numai curte... Aţi bănuit că se află la Anca şi l-aţi aşteptat jos? 

— Ştiam că se duce la ea. Nu mai era de mult o noutate 
pentru mine. În situaţia mea, nici nu puteam fi geloasă. Şi nici 
nu eram. Pur şi simplu... La un moment dat, am auzit vorbindu- 
se franţuzeşte la Anca şi mi-am închipuit ce ar putea fi. 

— Aţi reuşit să vă daţi seama despre ce vorbeau? 


— Belgianul exclama ceva admirativ la adresa interiorului 
Ancăi... „Este o piesă excepţională”, spunea. Anca a închis uşa 
balconului şi n-am mai auzit nimic. După vreo oră, stăteam de 
vorbă cu doamna Grama în stradă, cînd l-am văzut ieşind din 
bloc. 

— Venise cu maşina? 

— Nu, a plecat pe jos. 

— Aţi reţinut cum arăta? 

— Era un tip destul de oarecare, aşa... nimic deosebit, se 
strimbă madam Pleşa. Chiar m-am mirat... 

— De unde ştiţi că el era cel care fusese la Anca Petroveanu? 

— Avea un aer de străin. 

— Ce înţelegeţi prin aceasta? 

— Nu, n-aş putea spune că era un tip elegant. Destul de 


comun îmbrăcat... l-am văzut pantofii. Aveau o tăietură 
deosebită de cea a pantofilor noştri. 

— Ce culoare? 

— Negri. 


— Şi costumul? 

— Costumul era  gris-închis. Cămaşă albă, aşa, nimic 
deosebit. 

— Cam ce virstă avea? 

— În jur de 38-40 de ani. 

— Aţi putea să mi-l descrieţi? Inalt, solid, subţire... 

— Destul de înalt, cam un metru optzeci, subţire pentru 
înălţimea lui... încerca madam Pleşa să-şi amintească. Şaten 
închis, parcă. O mutră oarecare, nimic deosebit. 

Mă exasperase cu „nimic deosebit”-ul ei, pe care-l rostea 
țuguindu-şi buzele cărnoase şi roşii. 

— De unde ştiaţi că era belgian? am intervenit eu, întrebînd- 
o. Căpitanului îi scăpase desigur acest amănunt. Prea pe 
neaşteptate a căzut povestea asta cu străinul! La naiba, trebuia 
s-o întrebe de mult! 

— Să vedeţi, prietena mea... Dacă vreţi, o chem; stă foarte 
aproape. E nebună după maşini. Ce n-a făcut, ce n-a dres şi tot 
şi-a luat un „850-Coupe”. Sîntem şi noi înscrişi la „Dacia-1300”. 
E abonată la revista „Autoturism”. Ştie toate tipurile de maşini, 
cîţi cai are fiecare... A vrut să alerge şi-n raliuri! Unul nu-i scapă. 
Microbişti şi ea şi bărbatu-su. 

Trăgînd cu coada ochiului spre căpitan, nu ştiu de ce, dar am 


avut impresia că-mi strecoară ceva printre dinţi. Mie? Nu, mie n- 
avea de ce. Cel puţin aşa am încercat să cred. 

— Săptămîna trecută, continuă doamna Piesa, au fost la 
Braşov - le rămăsese un rest de concediu - şi cum era nu ştiu ce 
cursă acolo duminică, au plecat de joi. Sonia se uita la o maşină 
parcată în faţa hotelului „Carpaţi”, cînd a văzut-o pe Anca 
urcîndu-se cu un bărbat într-o maşină cu număr de Belgia. După 
cum mi l-a descris, era tipul care fusese la ea. Il aduci în casă, te 
duci cu el la Braşov - acolo au stat probabil într-o cameră! - şi 
nu era nimic între ei?! 

— Spuneţi că o putem găsi acasă? îmi luă căpitanul vorba din 
gură. 

— Aproape sigur. N-are serviciu. Dă meditații. O sun imediat, 
se îndreptă madam Pleşa spre telefon. 

Sonia Precup locuia, într-adevăr, numai la citeva sute de 
metri depărtare, şi ea ne primi, expediind cele două eleve care 
se aflau tocmai la ea. 

— Vă spun îndată. Era vineri. Vinerea trecută, pe la ora şase 
după-amiază. Soţul meu voia să întrebe de cineva la hotel... Am 
rămas afară să mă uit la un Porsche-914 - o bijuterie de maşină! 
Porsche-urile acestea sînt ceva formidabil! Alături era un „Fiat- 
124” de care, chiar în momentul acela, se apropia Anca, vecină 
cu Mia, însoţită de un domn. 

— leşiseră din hotel? 

— Nu, nu cred. Mai curînd veneau din oraş. 

— Aţi recunoscut-o imediat? 

— Bineînţeles! O ştiam foarte bine. 

— N-aţi observat cumva vreun gest sau o comportare din 
care să vă daţi seama ce relaţii existau între ei? 

— Nu. Anca păşea apăsat... Cînd o vedeai pe stradă îţi 
dădeai imediat seama că-i o doamnă. S-a urcat alături de el în 
maşină. La plecare, am observat că maşina avea număr de 
Belgia. 

— Altfel nu v-aţi fi dat seama că el e un străin? 

— Nu, nimic nu arăta la el a fi un străin. 

Şi Sonia Precup îl descrise tot atît de sumar ca şi prietena ei. 
Cu astfel de „semne particulare” la dispoziţie, aveam toate 
şansele să nu-l confundăm c-o femeie. Şi asta se cheamă 
„portretul vorbit”!... 

— Ce culoare avea maşina? 


— Albă. 

— Aţi reţinut cumva vreo cifră sau vreo literă din număr? 

— Nu. Au nişte numere tare curioase. Staţi puţin! Avea - 
acum Îmi amintesc - două proiectoare de ceaţă, din acelea cu 
iod. După format, „Bosch” cred că erau. 

Ne-am luat rămas bun de la gazdă şi, ieşind în stradă, nu m- 
am putut abţine să nu mai fiu pentru o clipă modest: 

— Ei, ce ziceţi, căpitane, ce întrebare i-am pus? Cu ricoşeu! 
Pac: „De unde ştiaţi că-i belgian?”. Şi ea ne-a dat poanta cu 
Braşovul! Degeaba îmi strecuraţi vorbe dulci printre dinţi! Acum 
ştim ce-a făcut la Braşov. 

Mă privi ca pe un pachet gol de ţigări şi nu spuse nimic. 

— Cel puţin ştim ce-a făcut la Braşov! am repetat eu după un 
timp. 

— Ştim pe dracu'! Raportăm colonelului şi o întindem urgent 
la Braşov. 


Aşa am şi făcut. Pe la Comarnic am intrat într-o ploaie 
măruntă şi deasă, ca dintr-o agonie de toamnă, dar 
subsemnatul învățase pe o pistă unsă cu ulei ce înseamnă un 
derapaj controlat, cauciucurile erau o ultimă producţie a uzinelor 
„Victoria” din Floreşti, gheară de tigru, nu alta, pe şosea, şi n- 
am slăbit maşina deloc. Ce acvaplanare?!... Totul era să sosim 
înainte de schimbul de ture al chelnerilor, aşa că, o dată ieşiţi 
din serpentinele Timişului, am înfipt pedala de acceleraţie pînă 
în podea. 

Ajunşi sus, în faţa hotelului „Sport” din Poiana Braşov, 
căpitanul, care stătuse tot timpul drumului de parcă înghiţise un 
mat de tubaj, spuse ceva dindu-se jos din maşină. Bineînţeles, 
ceva foarte măgulitor la adresa-mi şi, cu toate că eram curios să 
ştiu exact ce anume îşi mormăise în barbă, m-am abținut să-l 
întreb. Cerberul de la parcare se şi înfipsese în faţa Renault-ului 
meu, iar pînă să-i spun că sîntem în interes de serviciu, el şi 
notase numărul, tăindu-mi chitanţa. 

— Trei lei! 

Nu pot să-i sufăr pe tipii ăştia de la parcare, care îţi iau banii 
înainte pentru un serviciu pe care nu-l prestează defel! 

— Mie cine-mi plăteşte toate cheltuielile astea? m-am întors 
eu spre căpitan. 

— Cînd aţi făcut plinul cu benzină, nu v-aţi gîndit? mă întrebă 


el izbucnind în rîs. Mai adăugaţi o masă, jos, la „Carpaţi”... 
Spaghete milaneze mănînc eu. Nu le face nimeni ca la „Carpaţi” 
în Braşov! îşi frecă Pascu palmele cu satisfacţie. Cu atita 
satisfacţie, încît sucul gastric mi se zbuciumă în stomac. Haideţi, 
că-i pierdem pe chelneri! 

Am propus să luăm loc la o masă, sus pe terasă, la soare şi, 
oferindu-ne cite o cafea, să stăm acolo de vorbă cu chelnerii, 
dar căpitanul nu împărtăşi propunerea mea. Lucrurile cereau o 
anumită discreţie, aşa că am intrat în biroul directorului, din 
spatele recepţiei. Şi, într-adevăr, unul din chelneri, uitîndu-se la 
fotografia pe care i-o înmînase căpitanul, o recunoscu pe Anca 
Petroveanu. 

— Am servit-o acum citeva zile la prînz. Stătea la noi - pentru 
că avea la dumneaei cheia de la cameră. O pusese pe masă. 

— Era singură? 

— La masa mea a fost singură. O tot fila unul de vizavi; nu i-a 
dat nici o atenţie. Cred că aştepta pe cineva. Se tot uita spre 
uşă. 

În registrul recepţiei am găsit numele Ancăi Petroveanu, 
trecut în dreptul camerei „single” 130, ocupată de ea doar o 
singură noapte, în noaptea de vineri spre sîmbătă, şi acelaşi 
registru ne dezvălui că nici un bărbat de cetăţenie belgiană nu 
locuise de mai bine de două săptămîni în hotel. 

— La noi e sezon mort acu’, ţinu să ne explice tînăra de la 
recepţie. 

— Sîmbătă însă aţi avut lume multă, nu? 

— Da’ de unde! Sîmbătă am fost de serviciu toată ziua. Am 
primit un grup de turişti din Ploieşti şi ce ne-a trimis, de jos, 
„Carpaţi”-ul, cîţiva pasageri. 

— Pe doamna aceasta o recunoaşteţi? o întrebă căpitanul, 
arătîndu-i fotografia Ancăi Petroveanu. 

— Este doamna care a stat la 130, spuse tinăra după ce 
aruncă o scurtă privire asupra fotografiei. Eu am primit-o. Vineri 
a fost tura mea, iar sîmbătă am ţinut locul unui coleg care a 
plecat la părinţi. Tot nu-i sezon... 

— V-a spus cumva cite zile intenţionează să stea? 

— Ştiţi, noi întrebăm întotdeauna: „Rămîneţi numai o singură 
noapte?”. Mi-a spus că vrea să stea două-trei zile. Sîmbătă se 
vede că s-a răzgindit, pentru că mi-a cerut să-i fac nota. Am 
avut şi o mică discuţie. Pasagerii trebuie să ne anunţe, în cazul 


în care pleacă, cel tîrziu pînă la ora douăsprezece. „Vedeţi, i-am 
zis eu, scrie şi aici pe afiş. Acum nu mai am pe nimeni ca să dau 
la schimbat aşternutul!” „Asta înseamnă că trebuie să plătesc 
două zile? a întrebat ea. Din moment ce-i vina mea...” De obicei, 
pasagerii protestează, unii spun că n-o să le deconteze ziua... l- 
am tăiat nota numai pentru o singură zi. 

— În ce parte se găseşte camera 130? Geamurile ei răspund 
cumva spre parcare? 

— Nu, e tocmai în partea cealaltă a hotelului. Ultima cameră 
pe coridor. 

— N-a căutat-o nimeni, n-a întrebat nimeni de ea? 

— Nu. Şi camera 130 n-are telefon. 

leşind de la hotelul „Sport”, am luat la rînd celelalte 
restaurante: „Capra Neagră”, „Şura Dacilor”... Surpriza avea să 
se producă abia la hotelul „Teleferic”. Chelnerii restaurantului 
clătinară din cap fără excepţie, în schimb, cel care servea pe 
terasa cafe-bar-ului ne umplu de uimire: 

— Păi asta-i duduia cu care a stat străinul ăla, de care ne-a 
întrebat ieri tovarăşu'!... Ea e! 

— Ce tovarăş a stat de vorbă cu dumneata? îl cercetă 
căpitanul. 

— Cum, un tovarăş de la dumneavoastră!... Mi-a arătat poza 
ăluia mergînd pe stradă şi eu i-am spus cum arăta duduia asta 
cu care a stat acolo la masă, arătă chelnerul spre colţul dinspre 
piscină al terasei. 

— Bine, adu-ne două cafele. 

— Se încurcă rău treburile, hm? l-am întrebat eu, fără să fie 
nevoie. Lucrurile erau evidente! 

— Să fie „belgianul” ăsta o simplă coincidenţă în toată 
povestea? spuse căpitanul ca pentru sine. 

— Şi totuşi, aici, la Braşov, s-a întîmplat acel ceva atît de 
hotăritor pentru viaţa Ancăi Petroveanu! Sonia Precup i-a văzut 
vineri, în jurul orei şase, urcîndu-se în Fiat-ul 124, în faţa 
hotelului „Carpaţi”. Sîmbătă la prînz Anca l-a aşteptat pe 
„belgian” în restaurantul hotelului „Sport”, acesta n-a venit şi 
întîlnirea a avut loc ceva mai tîrziu. A intrat aici să bea o cafea şi 
cele discutate cu „belgianul” au determinat-o să părăsească 
brusc Poiana Braşov şi să se întoarcă acasă. 

— Pînă aici raţionamentul ar fi corect, aprecie căpitanul. Cu 
unele mici observaţii. Ce s-a întîmplat însă mai departe? 


Chelnerul ne aduse cafelele şi căpitanul îl reţinu lîngă masă. 

— În ce limbă vorbeau cei doi? îl întrebă el. 

— In franceză. N-aş putea spune că tipul îi făcea curte. Au 
stat destul de tăcuţi şi, după ce şi-au băut cafelele, au plecat în 
scurt timp. 

— Cam ce oră era? 

— Să fi fost trei, trei şi ceva. 

Se făcuse întuneric de-a binelea cînd am coborit în Braşov. 
Căpitanul s-a dus să afle cine şi mai ales de ce se interesase de 
„belgianul” nostru, iar eu am rămas să-l aştept în hol la 
„Carpaţi”. 

Numai că aici atmosfera fiind prea academică - un grup de 
englezoaice între 70 şi 80 de ani ocupaseră toate fotoliile, 
făcîndu-şi siesta - am trecut dincolo, în barul de zi şi, oferindu- 
mi o citronadă, am preferat să respir fum de ţigară, aruncînd 
priviri păgine încolo şi-ncoace. 

Incercam tocmai să mă conving, uitîndu-mă chioriş la pahar, 
că-mi era într-adevăr foame, cînd în uşă apăru căpitanul. M-am 
ridicat ca aruncat de un resort. După felul cum rămăsese în 
prag, mi-am dat seama că avea noutăţi grandioase. 

— Cei care s-au interesat sus la Poiană de Anca sînt tovarăşii 
de la Securitate. Omul nostru a luat legătură, aici în Braşov, cu 
un obiectiv de-al lor, tot un străin, acesta din urmă a părăsit 
marţi ţara, iar „belgianul” a rămas încă două zile în oraş. 
Reconstituind ce-a făcut de joi seara pînă marţi dimineaţa, cînd 
a plecat din Braşov spre Bucureşti, au aflat că s-a întîlnit cu una, 
aşa şi aşa, deci cu Anca Petroveanu. 

— Şi în tot timpul acesta „belgianul” a rămas în Braşov? 

— Aşa se pare. A stat aici la „Carpaţi”. Comportare normală 
sau aproape normală, este reprezentantul unei firme... 

— Ce înseamnă „aproape normală”? 

— În afară de faptul că a intrat în contact cu obiectivul lor... 
Lucrurile s-au petrecut cam aşa: „Belgianul” stătea pe o 
banchetă în hol, străinul s-a aşezat lîngă el, un timp au rămas 
tăcuţi, comportindu-se ca doi necunoscuţi, apoi „belgianul” a 
deschis vorba, au discutat cîteva banalităţi, care foarte bine 
puteau conţine şi o parolă şi, în cele din urmă, cînd „belgianul” a 
dat să plece, străinul l-a rugat să-i lase lui ziarul - era un „Die 
Welt” şi „belgianul” i l-a lăsat. Interesant este însă altceva. 
Luîndu-l în filaj pe „belgian”, au constatat că el îşi controla - e 


adevărat, cît se poate de discret - din cînd în cînd, spatele. 

— Ei, Ţică, am spus, lucrurile se complică! 

Chelnerul aduse spaghetele milaneze şi căpitanul preferă să 
nu-mi răspundă. lar eu, cu gîndul la ce va urma, încercam să mă 
conving că nu aveam nici un motiv să fiu bucuros. 

In aceeaşi noapte ne-am întors la Bucureşti, eu cu ochii lipiţi 
de parbriz, căpitanul sforăind dulce în spate, cu toate că radioul 
zbierase tot timpul, să sară din cutie, nu alta. 

La nouă fix eram la colonel în birou. Ştia tot. Şi chiar mai 
mult decit tot. Căpitanul Pascu îşi va continua cercetările pe 
celelalte piste posibile, iar în legătură cu „belgianul” şi cu tot ce 
avea să ducă spre el urma să se ocupe Securitatea. 

— Şi cu mine cum rămîne? l-am întrebat eu, simțind că ceva 
nu este în regulă. 

— Cu tine, colega, rămîne să-ţi dăm date după încheierea 
cercetărilor. Bineînţeles, depinde şi în ce direcţie vor evolua ele. 

— Aşa s-a hotărit sau aşa crezi tu? am vrut eu să ştiu. 
Căpitanul lipsea, ceea ce nu-mi plăcea deloc. 

— Aşa s-a hotărit, colega. Lucrurile au luat o turnura foarte 
delicată... Dealtfel, pînă bem noi o cafea, o să vină un tovarăş 
colonel, care te-a citit şi vrea să te cunoască. 

— Haida-de! Nu mă lua pe mine pe chestii din astea! Înţeleg 
şi singur, nu trebuie să mă lămurească nimeni, am spus eu 
resemnat. 

De fapt, aveam o poftă grozavă să-i zic prietenului meu tot 
felul de tîmpenii, dar asta ar fi însemnat să mă cert cu oglinda, 
aşa că m-am mulţumit doar să-i spun, în timp ce pregătea 
cafeaua, că arăta în dimineaţa asta ca un peşte congelat. Se 
întoarse spre mine, zimbi leneş şi de-abia atunci am înţeles că 
îşi petrecuse noaptea aici, în birou. La naiba, cum de nu-mi 
dădusem seama, scrumiera era plină de mucuri! 

— Căpitanul Pascu nu vine? l-am întrebat eu, ca să spun 
ceva. 

— Pascu a plecat în provincie. 

Cineva bătu în uşă şi un bărbat înalt, îmbrăcat într-un sacou 
bleumarin, cu nasturi metalici şi pantaloni gri deschis, din stofă 
caşa, intră în birou. 

— Colonelul Dumitru, făcu prietenul meu prezentările. 

Fiecare din noi spuse „îmi pare bine”, cu toate că nici el şi 
nici eu nu ştiam dacă, pînă la urmă, o să ne pară bine sau nu. În 


sfîrşit, colonelul arăta ceva între reprezentantul unei firme - îi 
lipsea doar servieta impozantă - şi un profesor de greacă. Dacă 
mai ştiţi cum arată un profesor de greacă. Ochii lui albaştri 
zimbeau cald şi odihnitor. 

Spuse la un moment dat: 

— V-aţi montat probabil... Îmi pare rău. 

— Montat, ăsta-i cuvintul. Şi, deodată, cînd devenise mai 
interesant... ies din joc. 

— Da, pentru că e un alt joc de fapt. Cu alţi parteneri... Și 
miza e alta... lar regulile noului joc nu mai admit - iertaţi-mi 
expresia - chibiţi. La noi, ştiţi, cercetările sînt minuţioase, 
îndelungi, una din armele noastre este răbdarea. Va exista o 
legătură între moartea Ancăi Petroveanu şi „belgian”?... lar 
dumneavoastră veţi dori să scrieţi o carte despre munca 
noastră...? Sigur, veţi primi la timpul potrivit datele care v-ar 
putea fi necesare. Specificul activităţii noastre... Tocmai de 
aceea o să vă rog să păstraţi tot ce ştiţi despre acest caz numai 
pentru dumneavoastră. Dar numai pentru dumneavoastră. 

— Da, bineînţeles! 

Colonelul Dumitru a divagat imediat subtil, povestindu-ne o 
excelentă anecdotă franţuzească despre secretul militar, am ris, 
s-a trecut la şansele reprezentativei noastre de fotbal de a 
cîştiga meciul de duminică pentru nu ştiu ce calificare şi, în cele 
din urmă, ne-am luat toţi trei rămas bun. 


PE CONT PROPRIU 


Citeva zile n-am ieşit din casă decit după ziare şi ţigări, 
pentru că un teanc de cărţi îşi aşteptau cam de mult rîndul la 
citit, apoi m-am hotărît să plec pentru vreo două-trei zile la 
Sinaia, unde se dusese să lucreze un prieten de-al meu. Şi, 
deodată, în timp ce schimbam batista din buzunarul de sus al 
sacoului, m-am trezit cu o poliţă de asigurare în mînă. Era cea 
de la maşina Ancăi Petroveanu. Cum de ajunsese la mine? 

Ne găseam încă în prima zi a cercetărilor, locotenentul major 
Paraschiv descoperise poliţa de asigurare în cutia de bord a Fiat- 
ului 850, după ce a avut loc discuţia aceea, în sensul că nu 
închei o asigurare pentru încă trei luni cînd ştii că nu vei mai fi, 
am luat poliţa, a intervenit telefonul acela, cu un gest mecanic 


am pus poliţa în buzunar şi acolo a rămas uitată. Voisem să 
prospectez condiţiile în care se acordă despăgubiri în caz de 
accident, pentru că venea vara cu traficul ei intens şi, în plus, 
depusesem de aproape o lună cerere de paşaport pentru 
Austria. În special călătoria asta o avusesem eu în vedere 
pentru asigurarea maşinii, luat însă de cercetările căpitanului 
Pascu, uitasem şi de poliţă, şi de excursia în Austria. 

Reamintindu-mi toate acestea, şi cum în curînd trebuia să 
primesc răspuns la cererea mea de paşaport, am început să 
parcurg tot ce era inserat în poliţă la capitolul clauze. 
Apropiindu-mă însă de sfirşitul paginii a doua, am remarcat, pe 
porţiunea albă de jos, scris subţire cu creionul „D-nul Aralian, 
15.09.77”. Era probabil numărul agentului cu care Anca 
Petroveanu încheiase asigurarea, mi-am zis eu, şi care îmi putea 
da explicaţii mult mai complete. 

Am ridicat receptorul şi am format numărul. Mi-a răspuns o 
voce dogită. 

— Da, la telefon. 

l-am spus că m-ar interesa o asigurare pentru maşina mea, 
deoarece intenţionez să plec afară din ţară, dar el m-a întrerupt: 

— V-a dat numărul meu de telefon cineva? 

Întrebarea m-a găsit total nepregătit. 

— Da, duduia Petroveanu. Şi temîndu-mă de o gafă, am 
precizat: Sînt un bun prieten al fostului ei soţ, inginerul Dobra. 

— Sigur, vă stau la dispoziţie, a devenit cît se poate de 
politicoasă vocea lui Aralian. Cînd doriţi? Astăzi, de pildă, v-aş 
putea aştepta între unsprezece şi douăsprezece, în faţa 
restaurantului „Dunărea”. Mai am o întîlnire cu cineva, spuneți- 
mi cum v-aş putea recunoaşte. 

l-am dat ca reper culoarea gri-argintie a Renaultului meu şi, 
în plus, numărul de circulaţie. Peste aproape trei ore îmi ieşea în 
faţă, în timp ce coboram din maşină, un bărbat de vreo cincizeci 
de ani, cam plinuţ, îmbrăcat corect, chiar pedant. Imi întinse o 
mînă moale şi puhavă. L-am invitat la una din mesele scoase pe 
trotuar şi, aşezindu-ne, am intrat în subiect. 

Mi-a spus că este remizier la A.C.R. cu încheierea de 
asigurări, mi-a relatat fără grabă ce înseamnă o asigurare 
pentru avarii, expunîndu-mi avantajele ei, de ce este obligatorie 
„Cartea verde” la ieşirea cu autoturismul peste hotare. Şi în tot 
acest timp, m-a cercetat cu ochii lui de ştiucă, spălăciţi şi 


inexpresivi, ca nişte vizoare prin care se uita fără să fie văzut. 

A sărit apoi de la un subiect la altul, a condus de aşa manieră 
discuţia încît să afle cît mai mult despre mine, m-a pipăit pe 
teme politice şi eu am făcut tot posibilul să-i inspir încredere. Se 
vede că am reuşit, pentru că, la un moment dat, după ce i-am 
cerut chelnerului să ne mai aducă două halbe cu bere, m-a 
întrebat: 

— Aveţi vreo rudă în Austria? 

— Nu, din păcate n-am rude afară. 

A tăcut, degetele sale, ca nişte cîrnăciori, se agitară pe faţa 
de masă, măturînd închipuite fărimituri de pe ea. 

— O să vă fie greu cu banii... Sînt atitea tentaţii!... 

— Da, e adevărat... 

— V-a ieşit paşaportul? vru el să ştie. 

— leri am primit înştiinţarea să-l ridic, am minţit eu. Dacă aş 
găsi pe cineva să-i dau aici şi să primesc dincolo... Nu poţi să te 
dai pe mîna oricui!... 

— Vreţi să faceţi asigurarea acum sau după ce aveţi 
paşaportul? 

— Asta, pentru ţară, aş face-o imediat, aşa cum m-aţi sfătuit, 
pe un trimestru, iar înainte de plecare, achit pentru o lună 
„Cartea verde”. Ca să nu expire înainte de a termina şederea în 
Austria. Aşa e cel mai bine, după cîte am înţeles, nu? 

— Da, da. Să vin în cazul acesta miine la dumneavoastră. 
Între ce ore vă este mai comod? 

l-am spus că o să-l aştept în jurul orei zece dimineaţa şi după 
ce şi-a notat adresa şi numărul de telefon într-un carneţel 
jerpelit şi soios, cu jumătate din Bucureşti trecut acolo, mi-a 
întins mîna sa flască, ce s-a retras la prima atingere. 

A fost punctual. L-am invitat să ia loc pe canapea, în timp ce 
turnam în shaker cîteva băuturi, scoţind special la vedere sticle 
cu etichete străine, simţeam cum examinează totul cu ochi de 
expert. Mama ne-a adus cafelele, i-am prezentat-o, am vărsat 
conţinutul din shaker în pahare, l-am servit cu ţigări Dunhill şi, o 
dată punerea în scenă terminată, m-am aşezat într-un fotoliu, 
alături. 

— Aveţi o colecţie de icoane foarte frumoasă! nu s-a putut el 
abţine. 

— Da, am acceptat eu. 

— Cu o icoană din asta nu e o problemă să faci rost de bani 


dincolo!... 

— Dacă mi-aş dori ceva la drumul ăsta, este un magnetofon 
Uher. O piesă excepţională! Dar şi preţu-i tot excepţional! In jur 
de 800 de mărci vest-germane. 

— Oho! Aproape 270 de dolari! exclamă el şi degetele sale 
dolofane alergară pe stofa pantalonilor. Grundig ştiam că sînt 
cele mai bune... Şi nu costă mai mult de 300 de mărci! 

— Nu pentru muzică mă interesează... Sigur, se poate 
asculta şi muzica... Este de tipul reporter. Un magnetofon, cum 
s-ar spune, profesional. Şi, după cîte ştiu, cel mai bun în 
materie. 

— Plus vreo două sute şi ceva de dolari, cît v-ar trebui pentru 
drum şi cumpărături... Da, în total se ridică la o sumă frumuşică! 

Ziceţi să facem întîi o asigurare pe un trimestru, pentru 
avarii, nu? lar mai tîrziu o încheiem şi pe cealaltă. Foarte bine, 
spuse şi începu să scoată din servietă tot felul de hirtii. 

Aralian termina tocmai completarea poliţelor de asigurare, 
cînd a sunat telefonul. Am ridicat şi vocea căpitanului Pascu 
răsună plină de bună dispoziţie: 

— Maestre? Căpitanul Pascu, încărcat de noutăţi, are de gînd 
să vă facă o vizită peste un minut-două! Dormeaţi? 

Ingrozit că vocea căpitanului se revarsă în întreaga cameră, 
ca dintr-o piîlnie acustică, primul gînd mi-a fost la Aralian şi, 
supraveghindu-l discret, am alunecat cu palma în sus, ca să 
acopăr receptorul, gîndindu-mă în acelaşi timp ce dracu să-i 
răspund căpitanului. Cite operaţiuni într-un singur minut! Ce 
minut? Într-un sfert de minut! 

— Emilia dragă, am fost eu prompt, nu te supăra, sună-mă 
peste o jumătate de oră, ieşeam tocmai pe uşă. Bine, Emilia, te 
sărut. 

Am pus receptorul în furcă şi, ridicînd a disperare mîinile, am 
exclamat cu năduf: 

— Asta-i crampon, nu femeie! Nu, azi nu mă mai prinde! 

Aralian a rămas neutru, scriind ceva în carnetul acela cu 
polite şi am răsuflat uşurat. leşisem din încurcătură într-un mod 
grandios! 

Asigurarea încheiată se ridica la 640 lei, i-am numărat şapte 
hîrtii de cîte o sută, spunîndu-i că restul este pentru deplasarea 
pe care a făcut-o pînă la mine, am împăturit poliţele, punîndu-le 
deoparte, dar Aralian continua să povestească, rar şi fără grabă, 


cum se accidentase un client de-al lui cu maşina. Apoi, deodată, 
degetele sale alergară pe servieta care îi rămăsese pe genunchi, 
făcînd să sclipească piatra inelului său: 

— Ei, şi cu problema aceea cu magnetofonul... Dacă n-o să 
reuşiţi să găsiţi... Cînd aveţi paşaportul, sunaţi-mă. Poate vă pot 
ajuta... Bineînţeles, nu vă referiţi direct. O să ştiu despre ce este 
vorba. Discutăm în oraş. 

Conducîndu-l spre uşă, i-am spus că e foarte amabil şi că 
într-adevăr mi-ar face un mare serviciu, cît despre discreţie, cel 
interesat sînt în primul rînd eu. 

„Mare vulpoi!” mi-am zis şi, întorcîndu-mă în cameră, am 
început s-o măsor în lung şi-n lat. Nu, pentru respectarea 
întregului adevăr, numai în lung. Mare vulpoi! „Două sute 
şaptezeci de dolari, plus vreo două sute şi ceva, cît v-ar trebui 
pentru drum şi cumpărături... Da, în total se ridică la o sumă 
frumoasă!...” De unde face rost de dolari vulpoiul ăsta bătrîn? 
Nu, promisiunile lui nu erau doar vorbe de clacă!... În spatele lor 
simţeam posibilităţi certe! 

Am făcut tot felul de supoziţii, pînă cînd a sunat din nou 
telefonul. Era căpitanul Pascu, spunîndu-mi că e la doi paşi de 
mine, m-am grăbit să prepar o băutură după o reţetă proprie, 
rezultată din lungi şi chinuitoare experienţe. Cînd mi-a dat de 
ştire la uşă, totul era pregătit: cafele şi ţigări pe măsuţă, 
shakerul aburit, pahare sondă, într-un vas cuburi de gheaţă... Şi, 
mai ales, nici urmă din vizita lui Aralian. 

— Cu ce domn eraţi, maestre, cînd v-am sunat? făcu el 
trăgînd aer pe nări. 

— Cam indiscretă întrebarea pentru un bărbat neînsurat!... Şi 
de ce neapărat „domn”? 

— Dacă eraţi cu vreo divă, nu spuneaţi Emilia, îmi făcu el 
ştrengăreşte cu ochiul. Adică: „degeaba vrei să mă duci tu pe 
mine”. 

— Parol” Pe canapea sau pe fotoliu, unde doriţi, i-am oferit 
eu să ia loc, la alegere. 

Căpitanul se aşeză pe fotoliu şi nu mă lăsă: 

— ...Apoi, nu ieşeaţi pe uşă, cum aţi spus, pentru că aţi 
ridicat receptorul imediat! 

— Nu luaţi ad /itteram; în clipa aceea intenţionam să ies. 

— ...Şi aţi închis telefonul cu „Te sărut, Emilia”, ca nu cumva 
vocea mea de bărbat să răzbată pînă la vizitatorul 


dumneavoastră! Excepţională cafea! 

— Vizitatoare! am precizat eu. 

— Ha! Ha! Ha! Nu încercaţi să mă întoarceţi cu acul, 
maestre! Şi aţi fost într-adevăr plecat? 

— Bineînţeles! 

— Balonul l-am văzut în vestiar, dar nu-i nici o picătură de 
ploaie pe el. Şi afară burează de mai bine de o jumătate de oră. 
În bani mărunți, continuă el, scoţindu-mă din încurcătură, dar 
băgîndu-mă în alta, aţi vrut să evitaţi un carambol. Acum 
vorbesc serios: pe cuvint că n-a fost doctorul Cărtărescu? 

— Doctorul Cărtărescu? Ce să caute doctorul Cărtărescu la 
mine?! Şi de ce tocmai el? 

— În orice caz, n-aţi vrut ca vizitatorul dumneavoastră să ştie 
că aveţi legături cu ofiţeri de miliţie şi aşa mai departe... 

Dacă îl păcălisem şi pe Aralian tot atît de grandios... 

— „„„Lucru care pe mine nu mă interesează, din moment ce 
aţi afirmat că nu doctorul Cărtărescu a fost la dumneavoastră 
aici. 

— Aveţi probabil motive să-l bănuiţi anume pe doctorul 
Cărtărescu! 

— Asta face parte din noutăţile cu care am venit. 

— Un moment, să pun pentru sufleţelele noastre ceva în 
pahare. 

În timp ce turnam, a sunat telefonul. Am dus în mod 
involuntar mîna la receptor, dar în aceeaşi clipă m-am oprit; am 
strigat-o pe maică-mea şi am rugat-o să răspundă. 

— Spune că am plecat în oraş şi întreabă cine m-a căutat, ca 
să-mi comunici cînd vin, am instruit-o eu. 

Cînd a ridicat receptorul, am apropiat urechea să aud vocea 
de la celălalt capăt al firului. Era bărbătească şi, după cum mi s- 
a părut, cam dogită. „Inginerul Stănescu, a răspuns vocea la 
întrebarea mamei. O să revin mai tirziu”. 

Nu cunoşteam nici un inginer cu numele ăsta. 

M-am întors spre căpitan, aşteptîndu-mă să-l văd zîmbind ca 
un ipar, dar el era total impasibil. Probabil din pricina situaţiei 
jenante în care o pusesem pe maică-mea şi am făcut 
prezentările, adăugind: 

— Aşa-i cînd ai un băiat neînsurat!... 

— V-au folosit la ceva cele cîteva zile pe care le-am petrecut 
împreună!... remarcă Pascu, după ce am rămas din nou singuri. 


Aluzia era transparentă, nu mi-a convenit un răspuns mai 
direct. 

— Eram, ca să fiu sincer, de-a dreptul contrariat că nu daţi 
nici un semn de viaţă. 

— Credeţi-mă, am fost peste poate de ocupat. Ştiţi ce-am 
făcut de la cinci dimineaţa? Am desfăcut canale. Şi nu fără 
rezultat, în ordine cronologică, ar fi a treia noutate. 

— Sînt foc şi pară, ard de nerăbdare, vă ascult! 

— Mi-am spus că nu se poate, ceşcuţele de cafea nu puteau 
intra în pămînt. Am căutat prin curţi, am stat din nou de vorbă 
cu cei de la Salubritate, arătîndu-le o ceşcuţă din serviciul Ancăi 
Petroveanu, în sfîrşit, azi dimineaţă am luat la rînd recipientele 
canalelor de rigolă. 

— Şi aţi găsit ceşcuţele? 

— Din ceşcuţe doar cîteva spărturi, în schimb farfurioarele le- 
am găsit intacte. Ce se întîmplă... Surpriza a venit la al treilea 
colţ de stradă de la casa Ancăi Petroveanu. Strada coboară 
acolo puţin şi în canal se adună tot felul de mil... Aşa am găsit 
cele două farfurioare intacte. Înfipte pe muchie, cum li s-a dat 
drumul prin grătarul recipientului. Ceşcuţele n-au încăput însă. 
Le-a spart, strivindu-le cu piciorul, şi a avut grijă să nu rămînă 
urme la suprafaţă. Citeva cioburi mai grele s-au înfipt în mil. 
Noroc că n-a venit între timp o ploaie mai puternică, pentru că 
nu mai găseam nimic. 

— Clar! Cît se poate de clar! Ipoteza sinuciderii cade 
definitiv! O crimă, un asasinat deci! Da, aţi sesizat perfect 
povestea asta cu ceşcuţele... întregul raţionament pe marginea 
lor... Drept să spun, nu prea credeam în el. Vă felicit, căpitane! 

— Nu v-am spus încă tot. Duse la laborator, spălate cu grijă, 
uscate, pudrate, pe farfurioare s-au găsit cîteva impresiuni 
digitale, cît se poate de clare. Ei asta, de-abia asta-i o treabă! 
Ce se întîmplă: în apartament, după cum ştiţi, n-am găsit nici o 
urmă bună de valorificat - pe sticluţă ştersături doar, pe pahar 
impresiunile Ancăi - autorul a avut grijă să pună lucrurile în 
ordine. A plecat de la Anca Petroveanu ca după o treabă bine 
făcută şi tocmai de aceea ceşcuţele îl ardeau în buzunar. Şi-a zis 
că trebuie să scape de ele şi văzînd grătarul canalului a avut 
imaginea acestei dispariţii. Mai ales că urma să le sfarme cu 
piciorul. Mişcarea cred că a fost asta: după ce s-a asigurat că 
nu-l vede nimeni, s-a aplecat repede, a pus amîndouă ceşcuţele 


printre grilele recipientului, apoi, ridicîndu-se şi uitîndu-se jur- 
împrejur, le-a zdrobit cu talpa pantofului. Venind rîndul 
farfurioarelor, a fost fericit să scape de ele atît de uşor. El îşi 
luase precauţiuni, dar de altă natură!... 

— Şi credeţi că doctorul Cărtărescu...? 

— Acum, în momentul în care cred ceva, iau şi compar. Nu, 
doctorului Cărtărescu nu i-am dat încă apă să bea. 

— Cum adică? n-am priceput eu. Căpitanul a început să facă 
pe deşteptu' sau mi se părea mie? 

— Dacă bănuieşti pe cineva, nu-l chemi la miliţie şi-i iei 
impresiunile digitale ca orişicărui borfaş!... Ar fi jignitor, nu? Faci 
de aşa manieră încît cel vizat să lase impresiunile pe ceva... De 
obicei, se folosesc pahare. Impresiunile digitale rămîn foarte 
bine pe suprafaţa paharelor, mai ales a celor de apă. Sau pe 
sonde, dar fără pai şi în special fără amestecuri din astea, care-s 
tare bune şi se termină repede. 

— lertaţi-mă! am sărit eu după shaker. 

— lertaţi-mă pe mine pentru o aluzie atît de discretă! rise 
zgomotos căpitanul. Nu ştiu ce-aţi băgat înăuntru, dar e faină de 
tot băutura! plescăi el din limbă. 

— Sînteţi omul meu! Nu-i pot suferi pe cei care zic „Merci, 
nu, vă rog, lăsaţi!” şi aşa mai departe, cu toate că în ei crapă 
inima şi ar vrea al dracului... De ce aţi presupus că doctorul 
Cărtărescu a fost la mine? Zău dacă pot să fac vreo legătură! 

— Şi nici nu este vreo legătură. L-am vizat pe Cărtărescu 
pentru că, în cazul nostru, el este singurul care a acţionat 
recent. M-am gîndit că a aflat cine m-a însoţit la spital şi, fiindu-i 
teamă de publicitate, a venit să vă roage ca nu cumva numele 
lui să apară în vreun articol de ziar. 

— Inţeleg. 

— Cărtărescu ne-a adus a doua noutate. Omul s-a frămîntat 
cîteva zile, şi-a dat seama că nu ne-a spus tot ce ştia şi s-a 
hotărît să vină la noi. Cu aproximativ două săptămîni înainte de 
a fi omorită, Anca a făcut rost de 250 de dolari. 

Am fluierat. 

— Ce înseamnă „a făcut rost”? am vrut eu să ştiu. 

— Este expresia Ancăi. O colegă de-a ei se întorsese cu nu 
ştiu ce mantou dintr-o excursie făcută în străinătate, discutau cu 
doctorul Cărtărescu pe această temă şi Anca i-a spus la un 
moment dat: „Ştii, am făcut rost de două sute cincizeci de dolari 


şi încă foarte convenabil”. Apoi, doctorul Cărtărescu a avut 
impresia că Ancăi i-a părut rău că fusese indiscretă. La 
despărţire, parcă aducîndu-şi aminte, l-a rugat ca nu cumva să 
scape vreo vorbă cuiva. 

— Bine, dar unde sînt banii? În apartamentul ei n-aţi găsit 
nimic. Atunci? 

— Cu permisiunea inginerului Dobra - bineînţeles lui nu i-am 
spus nimic - ieri, doi oameni, specialişti în asemenea treburi, au 
căutat din nou. Nici un rezultat. 

— Să fie furtul mobilul acestui asasinat? 

— Omori un om pentru 250 de dolari?! Şi apoi, trebuie să ştii 
că-i are!... 

— Ştia doctorul Cărtărescu. 

— Nu vorbiţi copilării! N-ar fi venit să ne spună. Afemeiat... În 
sfîrşit, oamenii nu sînt perfecţi. Dîndu-şi seama că în legătură cu 
moartea Ancăi ceva nu este în regulă, a venit la noi. El putea 
foarte bine să tacă. Nu din teamă a venit. La discuţia lui cu Anca 
nu asistase nimeni!... 

— Dacă vă amintiţi, inginerul ne-a pomenit ceva despre o 
intenţie a fostei sale soţii de a trata cu un „francez” pentru nişte 
dolari. O sută sau aşa ceva. lar el a avertizat-o că asemenea 
tranzacţii sînt pedepsite de lege, ea, ca avocat, trebuie să ştie... 

Şi spunînd toate acestea mi-a venit în minte discuţia mea cu 
Aralian. Să-i spun căpitanului Pascu sau nu? 

— Se pare că această sută de dolari era o chestiune mai 
recentă, fu de părere căpitanul. Inginerul Dobra nu excludea, 
după cum ştiţi, posibilitatea ca Anca să se fi dus la Poiana 
Braşov pentru ei. Este un punct care trebuie lămurit. 

— Poate că francezul nu era francez, ci belgian!... Belgianul 
nostru. Vorbea franceza şi Anca a spus „francez” referindu-se la 
limbă. 

— lată-l pe „belgianul nostru”, spuse căpitanul scoţind din 
buzunarul de sus al hainei o fotografie. 

Era un brunet, în jur de patruzeci de ani, destul de 
inexpresiv, într-o ţinută de stradă foarte oarecare. 

— Şi doamna Pleşa şi prietena ei, Sonia Precup, au 
recunoscut în el pe bărbatul care a fost cu Anca şi cu care ea s-a 
urcat în maşină, în faţa hotelului „Carpaţi” din Braşov. 

— Atunci? 

— Este treaba celor de la Securitate. Eu am avut doar 


sarcina asta. 

— Şi dacă firele se întîlnesc? 

— Dacă se întîlnesc, tot ei vor duce cercetările mai departe. 
E şi normal... 

— Credeţi într-o asemenea posibilitate? 

— Nimic nu este exclus. 

— Înseamnă că lucrurile sînt de o deosebită gravitate? Nu 
suprimi un om... 

— Aici este totul... mobilul. În şifonier, între rufe, am găsit 
trei mii patru sute de lei. Să fi avut ea o sumă mai mare şi 
pentru a disimula...? Sinuciderea a fost totuşi perfect înscenată! 
Sigur, sînt încă multe puncte neclare... 

— „Belgianul” a fost la ea acasă, a aflat anumite lucruri... 

— Oamenii colonelului Dumitru... L-aţi cunoscut. E un tip 
formidabil! Ştiţi ce-i aia un detectiv înnăscut? Asta-i colonelul. 
Untu’ scoate din băieţii lui, da’ unul n-am auzit să se plîngă. Am 
fost într-o acţiune la el şi într-o zi i-am spus că mi-ar place să 
lucrez în Securitate... A rămas moartă. O fi uitat, nici eu nu i-am 
amintit. M-a întîlnit acum: „Ei, Pascule, mai vrei să vii la noi?”, 
„Şi miine aş veni” am zis. Dumitru a ris şi asta a fost tot. 

Căpitanul sorbi cu paiul urmele cam spălăcite ale băuturii din 
pahar, înăuntru nu rămăsese decit o bucăţică din cubul de 
gheaţă. „Secetos rău, căpitanul!” mi-am spus şi m-am ridicat 
pentru a umple din nou shakerul/, dar el m-a oprit: 

— Nu, de data asta nu. Mulţumesc, nu. Mai am o mulţime de 
treburi şi băutura asta e a dracului de tare! Bună, dar tare. 

— La cele optzeci de kilograme ale dumneavoastră!... 

— La cele optzeci şi două de kilograme ale mele, ajunge. O 
cafea, în schimb, zău că aş mai bea. Nu vă supăraţi, nu? 

Am protestat „Cum aş putea să mă supăr?!”, am rugat-o pe 
mama să ne mai facă un rînd de cafele, am aprins cîte o ţigară 
şi, aducîndu-i aminte că spusese ceva de „belgian”, căpitanul a 
reluat: 

— Cei de la Securitate încearcă să reconstituie, pas cu pas, 
tot ce-a făcut Mark Dominic la Braşov. 

— Ăsta-i numele belgianului? 

— Al aşa-zisului belgian... După cite se pare, el n-a părăsit 
Braşovul. 

— Adică ce trebuie să înţeleg prin asta? 

— Vreau să spun că el n-a putut să facă drumul la Bucureşti 


şi înapoi. lar Anca Petroveanu a fost omorită aici, la Bucureşti, 
nu? 

— Înţeleg. Da, lucrurile sînt încurcate. 

Aducînd cafelele de la bucătărie, mi-a venit în minte o idee 
uriaşă. Am aşezat cafelele pe masă şi, ridicînd picioarele pe 
braţul fotoliului, am spus: 

— L-aţi omis pe străinul care a luat contact cu „belgianul” în 
hol la „Carpaţi”! Tipul, din Bucureşti venea! Ce? 

— De unde ştiţi? 

— Mda... am zis eu după un timp nedefinit şi am încercat să 
evit să mai cuget ceva. 

— Venea din Bucureşti, dar cu coadă! 

Toată după-amiaza nu m-am gindit decit la Aralian, noaptea 
în vise l-am visat, aşa ca dimineaţa la şase ştiam cu precizie ce 
aveam de făcut. Adresa i-o depistasem în cartea de telefon - ce 
lucru mare sînt pentru detectivi cărţile astea! - am luat un 
sandviş în buzunar şi... la treabă. 

Fir-ar să fie, casa în care locuia omul meu era un bloc masiv, 
cu vreo opt etaje şi fiind construit chiar pe colţ, cu un fel de 
curte-pasaj în faţa intrării, se putea ieşi din el şi pe o stradă şi 
pe cealaltă. Trebuia să-mi aleg locul în aşa fel, încît să pot 
supraveghea amîndouă ieşirile. 

N-a fost uşor să găsesc ceva potrivit. Pentru că, făcînd post 
fix prea aproape, riscam să dea peste mine, iar dacă mă 
instalam pe trotuar vizavi, puteam să intru în cîmpul ferestrelor 
sale, care nu ştiam în ce parte răspund. 

Detectivii, în asemenea împrejurări, fac pe măturătorii, se 
caţără pe stilpi în chip de instalatori, vînd ziare, covrigi, mai ştiu 
eu ce vînd... Eu, e adevărat, mă îmbrăcasem cu hainele cu care 
meşteresc în garaj, la maşină... Mi-am zis la un moment dat să 
mă aşez pe bordura trotuarului, la cerşit. Un zdrahon ca mine 
cerşind?! Mă luau femeile la bătaie!... 

Şi în timp ce mă mutam de colo-colo, locuitorii ieşeau, unul 
după altul, din bloc. Am sărit în curtea bisericii de vizavi, 
pitindu-mă printre bălăriile ei. M-am gîndit la clopotniţă, ar fi fost 
locul ideal, dar pînă să cobor de sus, mi-ar fi dispărut omul. 

Era bine şi aici unde mă găseam, excluzînd doar faptul că 
bălăriile erau ude de ploaia de aseară. Aşa că am rămas. O oră, 
două, în care timp a trebuit să-mi schimb de zece ori poziţia, 
adică variantele uneia şi aceleaşi poziţii - pe brînci, altfel riscam 


să mă vadă trecătorii de pe stradă şi cine ştie ce să-şi închipuie 
despre treburile mele acolo. Din pricina asta nici să fumez nu 
puteam. Eram numai oase şi dor de tutun. 

Ce-o fi făcînd în tot acest timp Aralian, naiba să-l ştie! S-a 
sculat pe la nouă, pesemne, şi-a băut tacticos cafeaua cu lapte, 
ascultînd-o pe Pislăriţa şi alte Pavone la cererea ascultătorilor, 
bîr un telefon, bir altul, puf, puf din ţigară, hî... M-am adunat din 
pălării şi am ieşit. 

Vitrina unui magazin cu electrice era în plin soare, am dat să 
trec dincolo şi, deodată, în cîmpul meu vizual a intrat Aralian, 
urcînd strada. De la început, drept să spun, am crezut că-i doar 
o nălucire de atita aşteptare, de-o prea mare încordare a 
vederii. Nu, era Aralian în carne şi oase, ducînd în fiecare mînă 
cîte o plasă încărcată cu cumpărături de la piaţă. 

Acum, dacă ăsta se apucă sus de gătit, mă duc peste el şi-l 
omor! mi-am zis eu, înveninat de frigul pe care îl îndurasem în 
pălării, în timp ce el se tocmea cu ţăranii în piaţă. Nu, n-a stat în 
casă decit vreo douăzeci de minute şi, apărînd în stradă, m-am 
luat după el. 

Purta sub braţ un pachet care, după toate aparențele, era un 
tablou. A cotit la dreapta, l-am lăsat să se îndepărteze puţin, am 
traversat şi eu ceva mai tirziu strada, ca să nu simtă aceeaşi 
mişcare, apoi, deodată, Aralian s-a întors, privind înapoi. Aha, îşi 
controlează spatele, să n-aibă vreo coadă! mi-am zis. Din prima 
clipă nu-a trezit bănuieli tipul! 

N-am rezistat şi m-am întors şi eu după picioarele mai mult 
dezbrăcate de fustă, decit îmbrăcate în ea. Cînd am revenit, 
Aralian dădea colţul. Grăbise pasul ca să prindă troleibuzul care 
tocmai intra în staţie. Avind tabloul sub braţ, a urcat ultimul şi 
troleibuzul a plecat cu Aralian pe scară. 

Şi totuşi ziua n-a fost irosită în zadar. Cu experienţa 
acumulată, în dimineaţa următoare şedeam instalat comod în 
fotoliul Renault-ului meu, parcat în aşa fel încît puteam 
supraveghea cu uşurinţă, prin oglinda retrovizoare, ambele ieşiri 
ale pasajului din faţa blocului lui Aralian. Şi radio cînta melodia 
preferată, şi eu fumam şi mă gindeam la Aralian care acum, 
acum trebuie să apară. 

Oricum, era altceva decit pe brînci în bălăriile din curtea 
bisericii, ud şi îngheţat, iar pe deasupra, trei ceasuri fără pic de 
ţigară! Ce să mai vorbim, fiind acum motorizat, nu mai îmi 


scapă. 

Ca şi în dimineaţa precedentă, primul drum Aralian l-a făcut 
îngrijindu-se de ale gurii. Alimentara în care a intrat nu era prea 
departe, l-am urmărit, mergind în ralanti, în spatele său. A ieşit 
cu două sticle de lapte în plasă, un pachet de unt şi nu mai ştiu 
ce cumpărături, în cealaltă mînă avea o piine, şi a făcut calea 
întoarsă pe drumul pe care venise. 

L-am lăsat să se îndepărteze puţin şi am întors maşina. După 
al doilea colţ am virat la dreapta şi am crezut că-mi cade tabla 
indicatoare în cap. Era sens interzis. Dacă-i pentru maşini, să fie 
şi pentru pietoni sens interzis, dracu să ia! Am vrut să risc, dar 
un trecător a ridicat mîna, oprindu-mă: 

— Alo! E sens unic aici! 

— Ce ţipi aşa? Am văzut... am zis eu mai mult pentru mine 
şi, temîndu-mă că alte avertizări ar putea atrage atenţia lui 
Aralian, am pornit în viteză să ocolesc întreg pătratul de străzi. 
Şi, bineînţeles, în tot acest timp am avut cele mai cuvioase 
gînduri la adresa acelor care plantaseră semnul. 

Nu l-am mai văzut pe Aralian intrînd în bloc. A ieşit din nou 
după vreo jumătate de oră şi, spre satisfacția mea, a luat-o pe 
traseul străbătut ieri. Urmărindu-l, nu întîlnisem în dimineaţa 
precedentă nici un semn de sens interzis şi, după cîte ştiam, nici 
troleibuzele nu circulă pe sens interzis. Am aşteptat calm să se 
urce omul, ca şi ieri, în 84 şi, lăsînd o maşină să se intercaleze 
între mine şi troleibuz, am luat-o pe urma acestuia. 

Nu era o plăcere să tot opreşti la staţii şi încă în aşa fel încît 
să fii ascuns vederii, să te tot maschezi în mers după alt 
troleibuz sau maşină... Plăcere sau nu, asta era. 

Pe bulevard, lucrurile s-au complicat şi mai mult. Intr-o 
staţie, un troleibuz defect crease un fel de dop; temîndu-mă să 
nu coboare Aralian cumva şi astfel să-mi scape, am tras mai 
aproape, nedezlipind ochii de pe uşile troleibuzului 84. Numai că 
uşile, fir-ar să fie, erau exact pe partea opusă volanului meu, 
trebuia să mă întind pînă la geamul din dreapta. 

— Bună ziua. Actele dumneavoastră! 

N-a fost nevoie să mă întorc ca să văd cine era. Am scos 
repede cincizeci de lei şi i-am întins miliţianului care apăruse, el 
ştie de unde, lîngă portiera maşinii. 

— Chitanţele le rupi dumneata, şi am dat să pornesc. 

— Staţi! mă opri el, adăugind sever: Eu v-am cerut actele! 


— Tovarăşe, urmăresc pe cineva în troleibuzul acela, am 
arătat eu. 

— Ce faceţi? 

N-am mai apucat să-i spun ce fac. Aralian traversa strada 
prin faţa maşinii, văzîindu-mă înhăţat de miliţian, îmi zîmbi cu 
compătimire în priviri. M-am uitat, eram chiar pe „zebră”. 

l-am înmînat miliţianului actele, acesta le cercetă cu atenţie, 
se duse în spate să vadă numărul maşinii şi, revenind, mă 
întrebă: 

— Pe cine urmăriţi, ziceaţi? 

— Nevastă-mea, dom'le, era în troleibuz cu unu'!... 

— Ooo, fir-ar al dracului! Zău că-mi pare rău! Mi-a întins unu’ 
banii o dată să plătească repede contravenţia şi, cînd colo, era 
c-o maşină furată. Vă rog să nu mai staţionaţi altă dată pe 
trecerea de pietoni. Puteţi pleca! 

Scăpasem de contravenţie, dar şi Aralian scăpase de mine. 

M-am oprit drept pe platoul din curtea Miliției şi, cu cel mai 
important aer din lume, am trecut pe lîngă plutonierul care 
controla bonurile de intrare, trăgînd un colţ dintr-o legitimaţie 
oarecare, pe care o pregătisem în buzunarul de sus al sacoului. 

— Serviciu! i-am spus eu cu o gură neglijentă şi strimbă, 
grăbindu-mă cum nu se poate mai tare. 

— Alo! Tovarăşu'! m-a strigat cu insistenţă miliţianul din 
urmă. 

Ştiam că nu-şi poate părăsi postul şi, cotind la dreapta, am 
urcat scările, plin de persoana mea importantă. Mai era un 
cerber la uşa colonelului Banu, dar el mă cunoştea foarte bine. 

— Cum ai intrat, colega, că nu m-a anunţat nimeni? se miră 
colonelul, văzindu-mă. 

— Cum? Eu intru acum la voi în interes de serviciul... E şi 
normal, nu? 

— Uite, colega... 

— Uite, colega, l-am întrerupt eu, sună-l te rog pe colonelul 
Dumitru, am de discutat cu el ceva important! 

— Tu vorbeşti serios? mă cercetă colonelul, nevenindu-i a 
crede. 

E adevărat, pînă acum nu-i dădusem ocazia. 

— Foarte serios! Te rog sună-l şi roagă-l să vină aici sau să 
mă primească la el. Şi telefonează la intrare că sînt la tine în 
birou. Ala e în stare să mă înhaţe la plecare, c-am vrut să arunc 


Miliția în aer. 

— Să te-nhaţe, să te-nveţi minte o dată, colega! 

— Hai, sună-l pe colonelul Dumitru! 

— În definitiv, ce ai atît de important că nu poţi discuta şi cu 
mine? 

— E de competenţa lor. 

— Bine, îmi spui mie şi eu îi transmit lui Dumitru. 

— Sandule, zău că nu vreau să-ţi joc nici un renghi! 

— Mă, tu ai făcut vreo trăznaie!... 

Începuse să mă exaspereze şi cum la mine totul, sau 
aproape totul se citeşte pe faţă, arăt înfricoşător cînd mă supăr, 
Banu ridică receptorul şi, murmurind ceva foarte drăguţ la 
adresa-mi, formă numărul lui Dumitru. 

— Sună-l şi pe miliţianul de la intrare, i-am adus eu aminte, 
de teama paparei care mă aştepta la plecare. 

Colonelul Dumitru îşi făcu apariţia în scurt timp şi am intrat 
direct în subiect, povestind tot ce discutasem cu Aralian, minus, 
bineînţeles, încercările mele de a deveni un Mannix autohton. Să 
fi avut şi eu o Peggy, poate ar fi fost o altă poveste!... 

— Deci, dumneavoastră presupuneţi că cei două sute 
cincizeci de dolari, despre care ne-a vorbit doctorul Cărtărescu, 
provin de la Aralian? 

— Exact! am confirmat eu. 

— Cînd l-aţi sunat, v-a întrebat cine v-a dat numărul de 
telefon, iar dumneavoastră i-aţi spus că Anca Petroveanu. A 
adus vreodată vorba despre ea? 

— Nu, şi nu mi-a plăcut acest lucru. 

— De ce? 

— Nu ştiu cum să vă spun... Aparține de întregul context. Ar 
fi putut să mă întrebe: „Ce mai face duduia Petroveanu? N-am 
mai văzut-o de mult”. Să fiu sincer, mi-era teamă de o 
asemenea întrebare, cu toate că aveam pregătit un răspuns: 
„Nici eu n-am mai vorbit cu ea în ultimul timp”. Nu cumva i-a 
fost şi lui teamă de o asemenea întrebare? 

— Posibil, acceptă colonelul Dumitru. Sau, mai degrabă, ceva 
în subconştient l-a îndemnat să se abţină... Asta, dacă ar fi să 
bănuim că Aralian are vreo legătură cu moartea Ancăi 
Petroveanu. Din cîte am înţeles, referindu-vă la Anca 
Petroveanu, aţi precizat că sînteţi prieten cu fostul ei soţ. N-a 
încercat să afle care este gradul acestei prietenii? 


— Nu în mod direct. Vrînd să-i inspir încredere, m-am arătat 
deschis şi, la un moment dat, el l-a lăudat pe inginerul Dobra, 
spunînd că-i un om foarte capabil. Am fost nevoit să inventez o 
poveste cum l-am cunoscut cu ocazia unui reportaj şi că am 
rămas de-atunci foarte buni prieteni. „Da, păcat că a divorţat 
duduia Petroveanu de el”, a zis Aralian şi am trecut la altceva. 

— N-a plasat rău remarca... Dumneavoastră ne propuneţi 
deci o versiune? Versiunea Aralian? 

— Eu vă propun şi un mod concret de verificare a acestei 
versiuni: iau dolarii de la Aralian şi o să vedem ce se întîmplă. 

— Interesant... ciocăni cu degetul în cristalul măsuţei 
colonelul Dumitru. Făcîndu-ne această propunere, vă asumaţi un 
anumit risc!... Senzaţiile tari, aventura au o anumită... 

— Nu-mi plac senzațiile tari. Dar nici cuvintele mari nu-mi 
plac, am spus eu sec, întrerupîndu-l. 

— Am înţeles. Sigur, o să avem noi grijă să nu vi se întîmple 
nimic... Trebuie însă şi singur să fiţi foarte atent! Gesturile fără 
acoperire, aparent decisive şi eroice, pot strica nu numai foarte 
mult sau chiar totul, dar să vă pună într-o anumită situaţie, 
foarte periculoasă!... 

— Colega dragă, uite, îţi promit aici, în faţa tovarăşului 
Dumitru, că eu, personal, dar eu personal, înţelegi - se împunse 
cu degetul în piept colonelul Banu - voi ancheta dacă tu sau 
altul te-a sinucis prin asfixiere cu gaz! Ha, ha, ha!... rise el, de 
parcă bătea clopotul mare al Mitropoliei. 

— Tovarăşe colonel, m-am adresat eu lui Dumitru, spuneţi-i 
să-şi vadă de treburile lui! 

Colonelul Banu îmi spuse citeva şi cînd terminarăm de ris, 
colonelul Dumitru îl rugă să se intereseze ce se aude cu 
paşaportul meu pentru Austria. De la celălalt capăt al firului i se 
răspunse că cererea fusese aprobată de comisie şi că în două 
zile puteam să mă prezint să-l ridic. 

— Cam la vreo cinci sute de dolari se ridica „necesarul” pe 
care vi l-a făcut Aralian, nu? Aveţi suficienţi bani pentru suma 
aceasta? 

— Da, cred că da. 

— Spuneţi-i că, după calculele dumneavoastră, vă ajung 
patru sute. 

— Aşa aveam şi eu de gînd. 

— intenţionaţi, desigur, să plecaţi? 


— Evident. 

— Pentru cînd v-aţi gindit? 

— In două-trei zile de la ridicarea paşaportului. Sînt într-o 
pauză de lucru. 

— Foarte bine! Este ceea ce ne convine şi nouă. O să stăm 
de vorbă pentru unele detalii, să le spunem, tehnice, dar încă de 
la tranşarea afacerii cu dolarii s-ar putea ivi situaţii în care va 
trebui să hotăriţi singur „da” sau „nu”. Să luaţi, cu alte cuvinte, 
decizii. Consemnul general este să acceptaţi tot ce vi se 
propune! Bineînţeles, nu înainte de a juca oarecari frămîntări, 
îndoieli şi aşa mai departe. Notaţi-vă un număr de telefon, mi-l 
dictă colonelul. Este bine să-l memoraţi. Mă veţi găsi pe mine 
sau, dacă nu, îmi puteţi lăsa orice mesaj. Sub nici un motiv nu 
trebuie să mai veniţi aici! 

— In sfîrşit, colega, am scăpat de tine! 


Nici eu şi, probabil, nici colonelul Dumitru nu spuseserăm tot 
ce ştiam. El, legat de circumstanţe profesionale, eu, de teamă 
că nu va accepta propunerea mea, asupra căreia meditasem în 
după-amiaza zilei de ieri, după ce urmărirea lui Aralian se 
soldase cu un eşec atît de stupid. 

Ştiam foarte bine, colonelul Dumitru putea să-i pregătească 
lui Aralian o momeală în aşa fel, încît acesta să muşte fără 
teamă din ea. Dar o asemenea punere în scenă, ca să fie o 
reuşită deplină, necesita timp, iar timpul era, în acest caz, 
deosebit de preţios. Este, cred, ceea ce l-a determinat pe 
colonel să accepte propunerea mea. Prezentam dezavantajul 
lipsei unei pregătiri de specialitate, dar şi avantajul siguranţei lui 
Aralian că nu fusesem confecţionat special pentru el. 

Ziua următoare am petrecut-o pînă seara tirziu la mecanicul 
meu, un tînăr deosebit de talentat, singurul în care am încredere 
să-i dau maşina pe mînă şi, sosind acasă zdrobit, ca şi cum eu 
aş fi pregătit-o de drum, am zis să mă culc; a doua zi urma să 
fac cumpărăturile, venea deci ziua cea mai grea. 

Lîngă telefon mă aştepta însă un bileţel de la mama. „Te-a 
căutat fotbalistul Dumitru şi te-a rugat să-l suni îndată ce vii”. 
M-am uitat la ceas - era aproape zece, nu mai credeam că-l 
găsesc. Am format totuşi numărul, gindindu-mă că mi-a lăsat un 
mesaj. A răspuns colonelul. Subliniind că ar fi indicat să ne 
vedem chiar astă-seară, a fixat un loc de întîlnire şi după o 


jumătate de oră eram împreună. 

— Versiunea dumneavoastră se confirmă, a intrat el direct în 
subiect. Impresiunile digitale relevate pe farfurioare aparţin lui 
Aralian. Bănuiaţi o asemenea posibilitate? 

— Da. 

— Şi totuşi, cînd am discutat ieri dimineaţă la colonelul Banu 
în birou, nu v-aţi referit la ea. 

— Mi-era teamă că n-o să acceptaţi propunerea mea. 

— Am ştiut că acesta este motivul. Şi nu este singurul lucru 
pe care l-aţi omis în discuţia noastră. 

— Nu. Am învăţat de la căpitanul Pascu că atunci cînd ştii să 
numeri pînă la zece, să te opreşti întotdeauna la nouă. Dealtfel, 
natura ne-a înzestrat cu două urechi, dar cu o singură gură... 

— Perfect adevărat. Şi mai este ceva. Aralian s-a întîlnit azi, 
ca din întîmplare, cu inginerul Dobra, după ce l-a aşteptat să 
iasă din institut şi s-a referit, printre altele, la dumneavoastră. 

— Ei, aici am încurcat-o!... 

— ...Nu este exclus, şi probabil aşa s-a întîmplat, Aralian a 
încercat să-l întîlnească şi în celelalte zile, dar inginerul a fost 
plecat din Bucureşti. S-a întors abia aseară. Numai că noi i-am 
luat-o înainte lui Aralian, prevenindu-l pe inginer despre ce este 
vorba. Îi sînteţi prieten de cînd aţi scris un reportaj despre el... 

Am ris şi mi-am adus aminte cum încercasem să-l urmăresc 
pe Aralian şi, pentru că peripeţiile erau suculente, i le-am 
povestit colonelului. 

— Autoturismul, într-o treabă ca a noastră, este astăzi egal 
cu a încerca să ajungi cu trotineta pe lună. Sigur, în momentul 
de faţă, datele problemei sînt oarecum mai certe, faţă de ce 
ştiam noi la discuţia precedentă, a revenit colonelul la subiect. 
Poate  renunţaţi. Cred că este mai cuminte pentru 
dumneavoastră să vă opriţi aici. 

— Nici nu mă gîndesc! 

— Eu sînt obligat să vă atrag atenţia asupra unor posibile 
pericole la care vă expuneţi! 

— Consideraţi că v-aţi făcut datoria. 

— Discutăm cam rigid, cam oficial... spuse colonelul şi ochii 
săi zimbiră cald. 

— Ce-ar fi să vină şi căpitanul Pascu cu mine? l-am întrebat 
eu, deodată, fără să stau pe ginduri prea mult. Plec cu maşina, 
n-ar fi o problemă... 


— Nu! Stricăm totul. Poate sînteţi aşteptat... Aşteptat singur. 
Li se comunică unul şi vin doi. V-aţi gîndit la o mai mare 
siguranţă?... 

— Nu, nu în acest sens am propus. Am spus aşa... 

— Este o simpatie reciprocă, Pascu mi-a vorbit cu foarte 
multă căldură despre dumneavoastră. Aveţi în perspectivă un 
anumit itinerariu al călătoriei în Austria? 

— În linii generale, da. 

Discuţia a mai continuat un timp aproximativ, axîndu-se pe 
anumite detalii nu lipsite de importanţă. Am stabilit împreună o 
întîlnire cu maiorul Alexiu, care urma să-mi facă o vizită în 
legătură cu unele chestiuni tehnice, cum s-a exprimat colonelul, 
şi ne-am luat rămas bun. 


Revederea cu cel care deschisese robinetele cu gaz din 
apartamentul Ancăi Petroveanu nu constituia o plăcere. L-am 
sunat chiar în ziua în care am ridicat paşaportul sau, mai bine 
zis, îndată ce-am sosit acasă şi, întrebîndu-mă de unde vorbesc, 
s-a oferit să vină la mine. 

L-am primit cu aceleaşi onoruri de gazdă atentă: cafele, un 
vas cu gheaţă, amestec de băuturi în pahare, ca să aibă în ce 
să-mi toarne un somnifer cînd o să mă ridic după ceva, dar eu n- 
am să mă ridic, alături, lîngă telefon - paşaportul, chitanţele de 
schimb valutar, şilingi şi forinţi; prin cameră, cumpărături de 
drum, alte obiecte mai puţin la vedere, dar ţinînd tot de regia 
întîlnirii cu Aralian. 

— Mă bucur că plecaţi, o să faceţi o excursie foarte 
frumoasă, spuse el, aşezindu-se pe canapea. Am adus „Cartea 
verde” s-o completăm. Vă doresc să n-aveţi însă nevoie de ea. 

— Bineînţeles! am ris eu. 

— Aaa, ăsta-i paşaportul? se prefăcu Aralian că de-abia 
atunci dăduse cu ochii de el. E voie? 

— Sigur! am gesticulat eu... E voie, nu mai încape îndoială. 

„Uită-te, nene, în el, de aia l-am pus, convinge-te, totul este 
în ordine.” 

— Am cerut şi eu unul pentru Turcia, anul trecut, dar mi-a 
venit „respins”, spuse el desfăcîind paşaportul. Cum, pentru 
fiecare ţară îţi pune cite o ştampilă? 

— Nu, sînt vizele de tranzit cînd am fost în Franţa. 

— Tot aşa, ca turist? 


— Da. 

— Ei, unii se plimbă pe buzunarul statului!... 

— Eu nu prea reuşesc. Sînt prea puţine locuri şi prea mulţi 
amatori... 

Un timp discuţia a continuat pe această temă şi, la un 
moment dat, Aralian a remarcat, privindu-mă prin vizoarele lui: 

— Siînteţi un om prudent... 

— Azi trebuie să fii prudent!... am nuanţat eu în sensul celor 
spuse de Aralian. 

— Foarte bine! mă aprobă el. Lumea a devenit rea, 
invidioasă, fiecare, în loc să-şi vadă de treburile lui, se îngrijeşte 
de-ale altuia! Dumneavoastră, în sfîrşit, aveţi posibilitatea unor 
cîştiguri legale, da’... Nu vedeţi, nu poţi scoate un ban lateral!... 

Discuţia a alunecat pe tema ciîştigurilor realizate pe diverse 
profesiuni în unele ţări vest-europene şi Aralian a dirijat lucrurile 
în aşa fel încît să mă poată sonda în fel şi chip. Nu l-am 
dezamăgit. 

A scos apoi numita „Carte verde”, i-a completat rubricile, 
vorbind de una, de alta, dar nici un cuvînt sau vreo aluzie măcar 
despre dolari. Am înţeles că în calculele lui trebuia să fac eu 
pasul. Am scos din portofel cinci hirtii de cîte o sută - plusul de 
asigurare pentru străinătate se ridica în total la vreo patru sute 
cincizeci de lei - i-am pus împăturiţi pe măsuţă, alături de 
ceşcuţa lui cu cafea, şi am relansat: 

— Ştiţi, eu m-am agăţat ca de un pai de promisiunea 
dumneavoastră cu banii... Credeţi că m-aţi putea ajuta cu ceva? 
am continuat eu după o pauză, văzînd că el nu reacţionează 
deloc. 

— N-aţi reuşit nimic? 

— Să vă spun sincer, mi-a fost teamă. Era vorba de un 
chelner... Lucrează vara pe litoral... E-n combinaţie cu nişte 
dame care se lasă agăţate de străini... chestii din acestea, 
dubioase, nu poţi să ştii... Te nenoroceşti pe toată viaţa!... 

— La graniţă trebuie să fiţi foarte atent!... 

— Cînd mergi cu maşina, nu-i o problemă... N-au cum să 
desfacă fiecare maşină în bucăţi! 

— Cît spuneţi că v-ar costa magnetofonul acela? se prefăcu 
el a nu-şi aduce aminte. 

— În jur de opt sute cincizeci de mărci. Plus cîteva 
cumpărături... Cheltuielile cu drumul... Într-o seară mai intri şi 


într-un bar, că doar nu eşti popă adventist!... Mici atenţii 
prietenilor... Cînd află că pleci, fiecare găseşte să te roage ceva. 
Vine apoi partea feminină şi, aici, nu scapi cu una-cu două! 

— Cam la ce sumă v-aţi gîndit? 

— Depinde la cît mi-ar reveni. Dolari, parcă spuneaţi, nu? 

— Ca modalitate de a calcula... Nu sînt, bineînţeles, ai mei. 
De unde să iau eu dolari?! Servesc pe cineva. Persoana lucrează 
la recepţia unui hotel, noaptea se ivesc tot felul de situaţii. Se 
grăbesc... Străinii nu prea cer chitanţe în schimb. Asta-i cursul, 
îţi dă bani - îi dai bani. Între douăzeci şi cinci şi treizeci de lei 
dolarul, n-aş putea să vă spun precis. Trebuie să vorbesc cu 
persoana. V-am întrebat ca să ştiu ce sumă îi comunic. 

— Cam în jur de patru sute de dolari. Dacă e la douăzeci şi 
cinci, aş lua chiar patru sute cincizeci. 

— Plecaţi în oraş? 

— Nu în mod obligatoriu. Pot rămîne şi acasă. Mai am de 
cumpărat săpun, pastă de dinţi şi cîteva mărunţişuri din astea. 
Lame... 

— Atunci, vă sun pe la prînz. Să zicem, între două şi trei. 

Am spus că o să fiu acasă, conducîndu-l la uşă i-am mulţumit 
pentru serviciul pe care mi-l face şi i-am promis - de data 
aceasta cu sinceritate - că voi încerca să mă revanşez. 

După aproximativ o jumătate de oră, am ieşit în oraş; tare aş 
fi vrut să ştiu dacă, în timp ce făceam cumpărăturile în 
magazinele din apropierea casei, nu mi se agăţase o coadă. A 
verifica înseamnă însă să atrag bănuieli. Mi-am văzut fără grabă 
de treburi, amuzindu-mă că în spatele meu ar putea fi o 
adevărată morişcă. 

M-am trezit cu Aralian la uşă cînd nu se făcuse încă două. 

— N-am avut cum să vă sun. Cu telefoanele astea publice eo 
nenorocire! se explică el, în timp ce intram în cameră şi, 
aşezindu-se pe canapea, se şterse cu batista pe faţă, adică 
alergătură - nu glumă. 

— S-a rezolvat, mă linişti Aralian. A fost o problemă pînă m- 
am întîlnit cu persoana. Aveţi aici, a început el să scoată din 
servietă, două sute cincizeci de dolari, patru sute patru zeci şi 
două de mărci şi o sută cincizeci de franci elveţieni. Aşezase 
banii pe categorii, acolo, lîngă el, pe măsuţă. Ridicîndu-se de pe 
canapea, mă invită printr-un gest să trec în locul lui şi să-i 
număr. 


M-am gîndit că puteam face operaţiunea rămîniînd în fotoliu, 
dar se vede că toate acestea făceau parte din planul lui şi, 
neavînd încotro, m-am conformat. Sumele erau exacte. 

— Acum, o să vă rog să-mi spuneţi ciţi bani trebuie să vă 
dau, am ridicat eu privirea spre el. 

Stătea în picioare, îşi aprinsese o ţigară şi mă urmărise cu 
privirea în timp ce număram banii. Spuse, luînd loc în fotoliu: 

— După calculele făcute cu persoana în cauză, douăsprezece 
mii şi trei sute de lei. La treizeci de lei dolarul. 

— Dacă ar fi fost cu douăzeci şi opt era şi mai bine... Să vă 
aduc banii, m-am ridicat eu. Şapte mii trei sute o să vă dau pe 
loc, iar pentru restul de cinci mii, cînd plecaţi, mergem împreună 
la C.E.C. E la doi paşi. 

Aralian mă privi prin vizoarele lui şi degetele sale alergară pe 
genunchi. Am avut impresia că i-a plăcut povestea cu C.E.C.-ul. 
Nu ştia că fusese pregătită special pentru el. Mă întrebă neutru: 

— E din acela cu ciîştiguri în autoturisme? 

— Da, de cinci mii. Nu sînt eu norocosul ăla... 

Ne-am despărţit în faţa C.E.C.-ului şi, întinzîndu-mi mîna lui 
flască, Aralian mi-a urat „drum bun”. Ştia el ce ştia!... 


UN DOLAR, DOI DOLARI 


Calculasem în aşa fel drumul încît să pătrund în Viena între 
zece şi unsprezece dimineaţa, cînd circulaţia nu este prea 
intensă şi cum era doar nouă şi un sfert, iar pînă la capitala 
Austriei nu rămăseseră decît vreo patruzeci şi cinci de kilometri, 
îmi puteam permite un „nes”. Am virat aşadar la dreapta, în 
primul refugiu, şi, deschizînd portbagajul, am scos cele necesare 
din el. 

Mestecam tocmai „nes”-ul să iasă cremă, nu alta, cînd, 
venind din urma mea, un Fiat-500, trăsnet de galben, viră şi el 
în refugiu, oprindu-se în spatele Renault-ului meu. Pe maşină, 
litere mari înscriau „OAMTC”, iar mai jos: „Osterreichischer 
Automobil Motorand Touring Club”. Tînărul de la volan cobori şi 
veni drept la mine. 

— Credeam că sînteţi în pană, spuse el arătînd spre capota 
ridicată a motorului. 

Mă descurc în germană, am încercat să-i explic că aveam de 


gind să controlez nivelul uleiului; grăbindu-mă dimineaţa, 
uitasem s-o fac. 

— Dacă sînteţi membru al A.C.R.-ului, să ştiţi, insistă el, 
maşinile noastre de asistenţă rutieră vă acordă serviciile lor în 
mod gratuit. 

— Sigur că sînt! am zis şi, pentru că omul fusese aşa de 
amabil, am scos o sticluţă de coniac, invitindu-l să ciocnim un 
păhărel amindoi. 

Parcă l-a văzut pe dracu': 

— Cinci mii de şilingi amendă! şi îmi arătă cele cinci degete 
ale miîinii, ca să nu fie nici un dubiu la mijloc. 

Am fluierat lung. 

— 200 de dolari pentru un pahar de coniac? 

— Dolari, dolari! rise el. 

Cu aceste informaţii, care nu-s de neglijat, pentru că 200 de 
dolari nu-s o bagatelă, m-am despărţit de prima mea cunoştinţă 
din Austria şi, după o jumătate de oră, intram în Viena, poleită 
de un soare generos. 

Cazarea la un hotel curăţel şi destul de central n-a fost o 
problemă şi zău dacă ştiu cînd au trecut şapte zile. Una la 
Hofburg, cealaltă la Prater... 

Mă întîlnisem cu Mozart şi Beethoven, Haydn şi Schubert, cu 
Lehar şi, peste tot, cu Strauss şi, desigur, găsindu-mă în capitala 
muzicii, petrecusem o seară la Staatsoper, contemplasem 
catedrala Sf. Ştefan cu a sa săgeată aruncată spre cer dintr-un 
acoperiş cu ţigle colorate, mă urcasem pe Donauturn, înalt de 
252 metri, admirind de sus feeria de splendori, egală viselor de 
basm, iar la Schönbrunn visele fuseseră acorduri de clavecin şi 
vioară, răsucite aievea în piatră, mă întorsesem în dulcea lume 
a copilăriei, zăbovind prin mirificul, inegalabilul, unicul Prater; 
căscasem ore în şir ochii - de ce n-aş recunoaşte - în vitrinele 
de pe Mariahilferstrasse... Şi, ca să fiu sincer, aproape uitasem 
de Aralian. 

Mi-am amintit brusc de el cînd mi-am oprit privirile asupra 
unei vitrine cu aparate de radio şi magnetofoane. Era şi un 
„Uher” acolo, dar nu i-am găsit nicăieri preţul. Cel aflat în 
magazin m-a cutremurat: aproape 6.000 de şilingi. Mi s-a 
explicat că este inegalabil din punct de vedere al perfecţiei 
tehnice, că în Austria este mai scump decit în R. F. Germania, mi 
s-a spus ceva despre taxele la produsele de import. Am zis că 


voi reveni a doua zi şi am început să caut alte magazine. 

Era singurul lucru pe care trebuia să-l fac în afara 
programului meu turistic - să cumpăr un magnetofon „Uher”. li 
cunoşteam calităţile, dar nu eram deloc dispus să cheltuiesc o 
sumă atit de mare; un magnetofon japonez, tot tip „reporter”, 
mai plat, mai mic şi mult mai uşor, ar fi fost cît se poate de 
potrivit scopului meu şi, în acelaşi timp, mult mai ieftin. Lui 
Aralian îi spusesem însă de „Uher”, acum trebuia să dau o 
groază de bani. 

La un moment dat, după ce cumpărasem de la un chioşc un 
kilogram de banane, am făcut cîţiva paşi pentru a-mi continua 
drumul, dar, cum pe stradă se zice că nu-i frumos să măninci, 
m-am băgat în spatele chioşcului. In clipa următoare a trecut pe 
lîngă mine un tip, într-un sacou sport, a cărui figură mi s-a părut 
cunoscută. Oprindu-se la intersecţie, se uita în dreapta şi în 
stinga, ca şi cum ar fi pierdut pe cineva în aglomeraţia străzii. 
M-am întors cu spatele şi am început să cojesc preocupat o 
banană. 

Magazinele universale de pe Mariahilferstrasse mi-au oferit 
prilejul să stabilesc dacă eram într-adevăr urmărit. Majoritatea 
aveau mai multe intrări şi ieşiri şi, cum era o oră de 
aglomeraţie, eventualul meu înger păzitor trebuia, pentru a nu 
mă pierde din ochi, să mă secondeze mai îndeaproape aici. 

Un timp am rătăcit prin diverse raioane, am întrebat de una, 
de alta, mi-am cumpărat o cămaşă, iar mai încolo - o atenţie 
pentru un clinic şi, elaborîndu-mi un plan, am urcat pe una din 
treptele scării rulante. Ajuns la etaj, ca şi cum mi-aş fi adus 
aminte de ceva, am cotit după stilp şi am făcut cale întoarsă la 
parter, cu cealaltă bandă a scării rulante, care cobora paralel cu 
prima. Tipul meu urca la etaj. Era un bărbat între două virste, cu 
un nas mare, ce predomina faţa. A fost tot ce am observat la el, 
în timp ce desfăceam hirtia în care fusese împachetată cămaşa. 

Aveam, deci, o coadă. Să-mi fie de bine! Şi am jucat mai 
departe rolul cumpărătorului nehotărit: m-am oprit la capătul 
scării, am examinat cu atenţie ceva la gulerul cămăşii, m-am 
dus apoi la raionul respectiv şi am rugat-o pe vînzătoare să-mi 
schimbe cămaşa cu un număr mai mare la git. Aşa-mi place 
mie: gulerul cămăşii să fie lejer. lar pentru ca îngerul meu 
păzitor să nu-şi dea seama că de o stratagemă a fost vorba, am 
urcat din nou la etaj, uitîndu-mă la una, la alta. Nu spun nu, 


aveai şi la ce. 

Maşina o parcasem pe o stradă laterală, am băgat în 
portbagaj cumpărăturile făcute - aşa fusesem sfătuit la recepţia 
hotelului meu, să nu las în maşină nimic la vedere - şi am pornit 
din nou, hotărît să rezolv pînă seara cu magnetofonul, care avea 
să mă uşureze de atiţia bănuţi buni, în loc să-i folosesc pe 
altceva, ştiam eu pe ce. 

N-am constatat diferenţe prea substanţiale de preţ, în jurul a 
două sute de şilingi. Intr-o vitrină scria mare: 5 000. Oho! am zis 
eu, de aici îi cumpăr, în magazin însă, cînd au început să adauge 
husa de piele, microfonul, cordoanele şi celelalte accesorii, 
totalul s-a ridicat la peste 6.000. În cele din urmă, vînzătorul 
unui magazin în care n-am găsit ce căutam - şi n-au fost puţine 
din acestea - m-a informat că, nu departe, a treia stradă pe 
stinga, se află reprezentanța firmei, iar magazinul se numeşte 
chiar „Uher”. 

Mai rămăsese o jumătate de oră pînă la închiderea 
magazinelor, m-am tocmit, clienţi pentru Uhere nu sînt pe toate 
drumurile, şi am convenit la 5.800 de şilingi, dar cu două 
microfoane, unul foarte mic, patru role, dintre care trei pline, şi 
o husă de piele, mult mai frumoasă decit tot ce văzusem, cu un 
sistem foarte comod de curea pentru purtarea magnetofonului 
agăţat după umăr. 

A doua zi dimineaţa mi-am luat rămas buri de la Viena, 
stropind renumiţii „Heisse Würstchen mit Senf” cu o bere şi, 
pentru a duce cu mine atmosfera specific vieneză, am sorbit o 
cafea la binecunoscuta „Opera Cafe”. 

Etapa următoare era Graz-ul. În locul drumului drept şi mai 
scurt, am preferat pe cel de la poalele Alpilor. După Graz a venit 
Klagenfurt-ul, de aici m-am îndreptat spre masivul 
Grossglockner, căci, vizitînd Austria cu maşina, este inadmisibil 
să nu urci pe una din cele mai impunătoare izbucniri bazaltice 
din Europa. Să urci, pentru că o excelentă şosea te ridică pînă la 
aproape 2.100 metri, îngemănînd contururi semeţe cu 
odihnitoare poieni, şerpuind pe lîngă lacuri cu sclipiri de 
smarald. 

Urcam fără sfîrşit pe această stalagmită uriaşă, ce-şi sprijină 
fruntea pe un cer coborit pînă la aproape 3.800 de metri, spre 
acest cer urcam, oprindu-mă din cînd în cînd în locurile de 
refugiu, ce oferă ochilor unice peisaje. Apoi din nou la drum, 


pînă la un alt loc de refugiu unde, ca şi dincolo, un indicator 
reaminteşte că prioritatea aparţine celui care urcă, iar la 
coborîre, cuplarea într-o viteză inferioară este singura garanţie a 
unei securităţi depline. Şi, la sfîrşitul fiecărei inscripţii, obişnuitul 
„Gute Fahrt!”, acelaşi „Gute Fahrt” ce era înscris pe biletul de 
220 de şilingi, adică „intrarea” pe şoseaua ce duce spre 
Grossglockner. 

Am înnoptat la un „Zimmer frei”, într-o mică localitate la 30 
de kilometri de Salzburg, aşa că dimineaţa intram în oraşul lui 
Mozart. 

Un ghid tipărit îndrumă turiştii spre fortăreața 
Hohensalzburg, construită încă din secolul al XIl-lea, pe 
înălţimea muntelui Münch. Şi, într-adevăr, de sus, de pe 
meterezele sale, aglomerarea urbană se prosternă la picioare, 
înconjurată de pereţi abrupți şi creste ascuţite, de păduri şi 
poiene de basm, ce înaintează spre înălţimi adinci şi albastre. 
De jur-împrejur, amenajări turistice - cabane, funiculare, pîrtii de 
schi, hoteluri - iar jos, o privelişte de carte poştală frumos 
colorată. 

Am vizitat Salzburgul cu minuţie, căci, oraş de veche cultură, 
el se oferă cu muzeele şi casele sale memoriale, printre care 
locuinţa - un modest apartament de la etajul trei al unei bătrîne 
clădiri - unde s-a născut Mozart, cu monumentele şi fintînile sale 
arteziene... Dar farmecul inefabil al Salzburgului stă mai mult în 
vechile străzi ca, de pildă, Steingasse, măsurînd în unele locuri 
doar doi metri lăţime, sau Getreidegasse, cu case construite cu 
secole în urmă, purtînd pe pereţi embleme din lemn şi fier forjat, 
ale breslelor meşteşugăreşti din care făceau parte proprietarii 
lor. 

Vizitînd, stradă cu stradă, oraşul, remarcasem cîteva localuri 
de noapte şi unul din ele, după fotografiile afişate la intrare - cu 
toate că nu tot ce se strigă afară e viu şi natural înăuntru - mi s- 
a părut a avea un program care ar merita să fie văzut. 

Cum intrarea costa două sute cincizeci de şilingi, am încercat 
să iau informaţii de la Frau Gerda, proprietara hotelului- 
pensiune în care locuiam - ceva între papanaş şi femeie, dar 
simpatică şi vorbăreaţă, mereu îndatoritoare şi atentă să nu-ţi 
lipsească ceva. Auzise şi ea că programul era foarte bun, toţi 
pasagerii care îl văzuseră fuseseră cit se poate de mulţumiţi. 

Aşa stînd lucrurile, după o porţie respectabilă de wiener- 


şniţel cu piure de cartofi şi două felii de ştrudel - opera lui Frau 
Gerda, pe care am lăudat-o pe merit, cît mi-a permis bagajul 
meu de limba germană şi, astfel, a aterizat în farfurie şi a doua 
felie - m-am dus să văd un film despre care, cu un an în urmă, 
se vorbise şi se scrisese mult în Occident, ca apoi să-mi 
completez programul de cultură generală al serii cu dansul 
stripteuzelor de la „Palace Giris”. Cum se chema, ca să 
înţeleagă toată lumea şi să nu fie vreun dubiu, localul de 
noapte. 

Pelicula îmi plăcuse, era ceea ce se cheamă un film de 
regizor, fără actori cu nume de primă mărime, dar cu un joc 
subtil şi nuanţat, făcîndu-te să meditezi mult timp încă, după 
ieşirea din sală, la cele întimplate pe ecran. Poate tocmai de 
aceea întîlnirea cu luminile de neon, ce desenau pe întregul 
frontispiciu al clădirii o dansatoare, ridicînd cînd un picior, cînd 
celălalt, m-a găsit nepregătit. 

Intrarea localului era şi ea mult mai fastuoasă decit mi se 
arătase ziua, dar nimic strident şi aş spune chiar că jocul şi 
culoarea luminilor degajau o anumită discreţie. Un boy în livrea 
stătea la marginea trotuarului, pentru a deschide portierele 
maşinilor, iar cînd acestea opreau, un portar supergalonat 
acţiona un dispozitiv cu arc şi o mochetă se derula pînă la 
bordură. 

Înăuntru era însă lume puţină, doar cîteva mese ocupate. 
Şeful de sală mă luă în primire chiar de la uşă. Conducîndu-mă, 
îmi spuse că am fost foarte inspirat venind ceva mai devreme, o 
să-mi poată alege o masă de la care să văd mai bine programul 
şi mă întrebă dacă mai aştept pe cineva. l-am răspuns că nu mai 
aştept pe nimeni, sînt singur. 

— La noi n-o să vă plictisiţi, mă asigură şeful de sală cu 
subinţeles şi îmi oferi o masă, nu prea mare, foarte bine 
poziționată.  Siînteţi italian? se interesă el, înmînîndu-i o 
evanghelie cu băuturi. 

— De ce credeţi că sînt italian? 

— Aveţi un accent specific latinilor. 

— Sînt român. 

— Vedeţi, aprecierea mea a fost corectă, spuse el într-o 
franceză perfectă. Vorbiţi franceza, nu? 

l-am confirmat şi am încercat să mă descurc în zecile de 
denumiri înscrise pe listă sau, mai bine zis, cu preţurile lor peste 


poate de piperate. Şi pentru că îmi trebuia timp, iar şeful ăsta 
de sală stătea drepţi, chiar prea drepţi, lîngă masă, i-am întins 
biletul de intrare pe baza căruia aveam dreptul la un pahar cu 
băutură înăuntru. 

— Dacă îmi permiteţi, v-aş recomanda să preferaţi altceva 
decit servim noi în mod curent în contul tichetului, se arătă el 
tot atit de ceremonios. Avem şi o şampanie care nu este prea 
scumpă, dar nu mai rea decit celelalte. 

— Un vin sec poate... am încercat eu să cobor pe scara 
Richter cutremurul ce mă aştepta la nota de plată. 

— Da, sigur, şi începu să-mi înşire tot felul de nume de vinuri 
şi aproape toate marile podgorii ale Europei defilară prin faţa 
mea. Şi, totuşi, spuse el îndatoritor, şampania pe care v-am 
recomandat-o eu nu v-ar dezamăgi... 

Îşi cunoştea meseria şeful ăsta de sală! Şi aveam să mă 
conving mai tîrziu că o cunoştea excelent. 

— M-aţi convins, i-am zimbit eu ca şi cum i-aş fi făcut o 
favoare. 

Aduse chiar el şampania, oficie desfacerea sticlei şi cum 
aceasta era înfăşurată în şervet, nu mi-am putut da seama ce 
marcă era. A stat lîngă mine pînă cînd am gustat din pahar. 

— Este într-adevăr bună, am spus. 

Era chiar foarte bună şampania. Cam prea bună... 

— Sînt încîntat că vă place! şi, urîndu-mi petrecere frumoasă, 
s-a retras discret. 

Aş fi vrut să iau lista de băuturi, să mai trec o dată preţurile 
în revistă, dar coperţile din piele bătută în cuie de alamă erau 
atit de respectabile încît aş fi atras atenţia şi n-am vrut să se 
vadă că îndată ce am rămas singur m-am şi repezit să văd lista. 
Acum nu mai avea nici o importanţă - eram bun de plată. 

Mi-am adus aminte de ea ceva mai tîrziu, dar lista cu băuturi 
dispăruse. Fusesem atent la orchestră, al cărei organist mă 
cucerise - şi în general întreaga formaţie, doar cinci 
instrumentişti, cînta ireproşabil, doi dintre ei făcînd şi 
acompaniament vocal. M-am uitat în jur, localul era plin şi, în 
scurt timp, începu programul. 

Pe scenă îşi susţinea numărul o cîntăreaţă de culoare, care 
făcea de toate, cînd răsună lingă mine, abia auzită, vocea 
şefului de sală: 

— Îmi cer scuze că vă deranjez. V-ar incomoda prea mult 


dacă ar mai lua loc cineva la masa dumneavoastră? şi se 
întoarse, arătînd în spate. Localul este plin, nu mai avem nici un 
loc liber. 

Am dat aprobator din cap, fără să mă uit despre cine era 
vorba, pentru că de fapt nici n-aş fi putut refuza, la masă era loc 
suficient pentru încă două persoane. M-am sculat pentru a primi 
pe noii veniţi şi abia atunci am văzut că erau două doamne, 
însoţite de un domn. Femeile mi se părură foarte drăguţe. 
Aşezîndu-mă, n-am mai revenit în direcţia lor, urmărind în 
continuare programul. După verva cu care discutau am înţeles 
însă că erau în continuarea unei alte petreceri. 

Odată cu sfîrşitul primei părţi a programului, în sală s-a 
aprins lumina şi bărbatul mi se adresă, mulţumindu-mi pentru 
că-i acceptasem la masă. Şi el şi femeile erau în ţinută de seară, 
specialităţile care fuseseră aduse la masă arătau că nu se prea 
uitau la bani. l-am răspuns ceva în genul că mi-a făcut plăcere şi 
am încercat să mă arăt preocupat de cei de pe ring, dar el 
continuă: 

— A fost ceva interesant înainte de a veni noi? 

Era un tip de vreo patruzeci de ani, nu mai mult, cu o piele 
lustruită şi netedă pe obrajii plinuţi, numai că barba-i şi nasul se 
ascuţeau brusc şi, în general, avea el ceva dintr-un bursuc, chiar 
şi aerul inofensiv al acestuia. Faţa emana o anumită bonomie, 
iar începutul de burtică, gesturile săltăreţe îl recomandau ca pe 
un proprietar prosper şi nu prea frămintat de griji al unei 
făbricuţe de bomboane şi dulciuri. 

— Programul e destul de reuşit, i-am spus eu. 

— Vezi, Otto, şi te-am rugat să ne grăbim! îi reproşa, 
alintîndu-se, cea din stînga lui - o brunetă de vreo treizeci de 
ani, cu o gură cărnoasă şi roşie ce se desena pe un ten măsliniu, 
neted, albăstrindu-se uşor în jurul unor ochi mari, rotunzi, cu 
acel luciu pe care îl dă un pahar-două de vin. 

Cealaltă, mai roşcată la păr, părea mai distinsă, cu un oval al 
feţei mai prelung, nasul subţire, nările frumos arcuite şi cred că 
era şi mai tînără. 

Bruneta avea însă ceva de porumbiţă gureşă şi naivă, dacă 
aţi văzut vreodată o porumbiţă Schurlock. Etola de blană îi 
alunecase de pe umeri şi toate rotunjimile ei erau ca la carte. Cu 
care din ele o fi tipul? mă întrebam eu. 

— Venim de la „Zigler”, mi se adresă bărbatul, explicîndu-se. 


Dacă n-aţi fost la „Zigler” şi mai rămiîneţi cîteva zile în Salzburg, 
să vă duceţi neapărat! Se mănîncă excepţional! Cînd să plecăm, 
a venit un cunoscut la masă... 

— Nu dansăm? îl întrerupse roşcata. 

— Hellen dragă, sîntem musafiri! Gazda, arătă el spre mine, 
este cea care... 

— Gazdă, e un fel de a spune, m-am scuzat eu, zimbind. 
Sînteţi cu doamnele, ar fi nepoliticos din partea mea... 

— Să nu ne formalizăm, propuse el şi, ridicîndu-se, o invită 
pe brunetă la dans. 

l-am urmat, însoţind roşcata pe ring şi, în timp ce dansam, 
încercam să găsesc ceva potrivit pentru a afla care din ele este 
soţia sau combinaţia tipului; din felul cum se comportase pînă 
acum, şi el dansa cît se poate de decent cu bruneta, nu reieşise 
nimic. Am deschis discuţia, lăudînd orchestra, a urmat un 
schimb de banalităţi despre dansurile la modă şi am atacat 
direct: 

— Soţul prietenei dumneavoastră este un dansator excelent! 

— Da, Otto dansează foarte bine. Dar nu-i soţul ei. Suzanne e 
divorțată. 

Am chibzuit cam ce trebuie să înţeleg din cele spuse de ea şi 
am preferat să cred că tot nu aflasem ce mă interesa să ştiu cu 
precizie. 

Dezlegarea enigmei mi-a dat-o chiar Otto. Ajungiînd lîngă noi, 
cînd orchestra începu o nouă melodie, propuse schimbarea 
partenerelor şi îndată ce roşcata ajunse în braţele sale, o 
mîngiie cu tandreţe pe faţă, dar şi cu o anumită intimitate 
inechivocă. 

De bucurie că Suzanne era cea liberă şi, probabil, şi din 
cauză de şampanie, am adus-o mai aproape de mine şi ea se lipi 
ca un scotch-band. Urmă un dans mai dinamic, dar slow-ul în 
timpul căruia nu scosesem amindoi un singur cuvînt fusese 
suficient ca să ajungem la „tu”. 

— Vorbeşti franceza, mi se pare? 

— Da, mă descurc mai bine decit în germană. 

— Eşti de mult la Salzburg? mă întrebă ea de data aceasta în 
limba lui Voltaire, aproape fără să se simtă accentul străin. 

— Doar de citeva zile. Oraşul e un giuvaier! Căruia în astă 
seară i s-a adăugat încă o piatră. Cea mar frumoasă! Tu. 

Şi aşa mai departe etc., etc., astfel că la sfîrşitul dansului, 


cînd am condus-o la masă, timp în care am remarcat din nou, 
mergînd în spatele ei, că avea cu ea tot ce-i trebuie, Suzanne a 
schimbat cu Otto locurile, venind lîngă mine. lar acesta, 
deoarece urma să înceapă partea a doua a programului, a mai 
cerut şampanie, cu toate că abia se desfăcuse o sticlă. 

Şi cum băutura asta, pişcătoare la limbă şi la buzunare, se 
bea rece, am ciocnit cu toţii paharele, într-o dispoziţie generală 
cum nu se poate mai bună. Şi ştiu eu la sănătatea cui m-am 
gîndit, avînd în vedere cele ce aveau să urmeze. 

Cînd s-a aprins lumina, marcînd sfîrşitul ultimei părţi a 
programului, Suzannei i se făcu din nou sete, paharul era însă 
gol şi ea exclamă plină de exuberanţă: 

— Mergem cu toţii la mine să bem „Napoleon”! 

— Bravooo! a ridicat Otto mîinile în sus, manifestîndu-şi 
bucuria, şi a început să aplaude. 

A aplaudat şi Hellen, am aplaudat şi eu, cu toate că nu eram 
deloc sigur că-i chiar atît de „bravo”. 

Am ieşit de la „Palace Giris” şi, îndreptindu-ne cu toţii spre 
locul de parcare al maşinilor, Suzanne s-a oprit lîngă portiera 
unei splendide Lamborghini Espada. Am crezut că o să stau 
alături de ea, în faţă, dar Otto a ridicat scaunul, invitîndu-mă 
înăuntru, ca apoi să ia loc lîngă mine. Maşina fiind un coupe, 
bancheta din spate nu era prea comodă şi am dedus că aceasta 
era cauza pentru care i-a lăsat Hellenei locul din faţă. 

Am demarat aşa cum numai Lamborghini Espada poate să 
demareze şi pentru că Suzanne continua să meargă în fluierat 
de cauciucuri, Otto îi atrase atenţia: 

— O să ne oprească poliţia! Nu goni aşa, într-un sfert de oră 
am ajuns. Suzanne locuieşte la Tils, mi se adresă el, o staţiune 
foarte cochetă. Sînt în total vreo patruzeci şi cinci de kilometri, 
ce rost are să gonim nebuneşte?! 

Suzanne se cuminţi reducînd viteza, dădu drumul la radio. 

Da, o Lamborghini Espada nu-şi poate permite oricine! 
Panteră, nu maşină! Este ca şi cum ai înhăma patru sute de cai 
la o trăsurică de trap. Băgaţi în doisprezece cilindri, hrăniţi din 
şase carburatoare orizontale, caii aceştia scot două sute optzeci 
de kilometri pe oră ca nimic! 

În maşină toţi cîntau o melodie tiroleză. Şi Otto, şi Suzanne, 
şi Hellen. Suzanne făcea şi pe dirijorul, cu mîna. Ce naiba, 
adormisem? Oare observaseră? Mă făcusem de ris! Nu, probabil 


că aţipisem doar pentru o clipă, deoarece Otto mă invită, fără să 
se întoarcă spre mine, să cînt împreună cu ei. Am vrut să spun 
că mă călcase, cînd fusesem mic, un elefant pe ureche şi nu era 
recomandabil să dau drumul la voce, dar ei erau atît de plini de 
elan muzical, încît mi-am zis că i-aş putea acompania, făcînd pe 
basul. 

Intervenţia mea vocală s-a produs fără incidente, pentru că 
maşina a intrat într-o localitate de vile şi în scurt timp s-a oprit 
în faţa unui garaj. 

— Uraaa! începu Otto să strige, îndreptîndu-se spre portiţa 
grilajului. 

În spatele acestuia se desena pe orizontal o vilă din piatră de 
calcar şi, descuind garajul ce făcea corp comun cu clădirea, 
Suzanne îl rugă pe Otto să nu ţipe aşa: 

— Vecinii, Otto! îl făcu ea atent. O să trezeşti copilul! 

După ce maşina fu introdusă în garaj, am intrat şi noi 
înăuntru, iar de aici, printr-o uşă de comunicaţie, în casă. 

— Veniţi încoace! ne făcu Suzanne semn. 

Am urmat-o pe un coridor, apoi într-o cameră plină cu tot 
felul de jucării mecanice şi ea întredeschise cu grijă uşa. 

— Asta-i băieţelul meu. Vedeţi ce drăguţ e? ne invită 
Suzanne să privim prin crăpătura uşii. 

Am spus că într-adevăr este foarte drăguţ, cu toate că în 
întunericul camerei nu distinsesem decit nişte bucle blonde pe 
perna unui pat de copil. Întorcîndu-ne pe acelaşi drum, Suzanne 
îmi spuse că îl cheamă Hans şi că în vară împlineşte cinci ani. 

Holul în care pătrunseserăm era enorm, în extremitatea sa 
dinspre răsărit se deschidea o terasă cum mi s-a părut mie întîi, 
dar era o piscină acoperită în întregime cu geamuri mari, în 
rame metalice, pentru a fi folosită şi iarna. 

Cuplînd magnetofonul, Otto şi Hellen începură să danseze şi 
Suzanne aduse coniacul. Am băut un păhărel, al doilea, cînd am 
zis că o să trecem la dans, Otto s-a scuzat: 

— Noi trebuie să mergem. S-a făcut patru, iar miine am o 
mulţime de treburi. 

— Vă întoarceţi la Salzburg? am întrebat eu. 

— Nu, spuse Otto, locuim la numai zece kilometri de aici. 
Maşina noastră e afară în stradă. N-avea sens să mergem cu 
două maşini. Şi, luîndu-şi rămas bun, o conduse pe Hellen spre 
uşă. 


Reîntorcîndu-se în hol, Suzanne veni spre mine, am crezut că 
vrea să dansăm. Mă dezamăgi cu glas mlădios: 

— Şi noi ne culcăm, nu? 

In definitiv, colonelul Dumitru grăise clar: „Consemnul 
general este să acceptaţi tot ce vi se propune”. La dracu’, ce 
eram să fac?! 

Era aproape de prînz cînd, urcîndu-ne în maşină, am plecat 
să vizităm nu ştiu ce grotă din apropiere, dar aflîndu-ne încă în 
Tils şi trecînd pe lîngă un restaurant nu prea mare, Suzanne 
opri, spunînd că aici se pot mînca nişte lucruri grozave şi, în 
special, păstrăvi copţi în nisip - o specialitate de-a casei. 

Am urmat-o. Localul era curăţel şi cochet şi, într-adevăr, 
păstrăvii s-au dovedit excelenți. Am achitat nota, destul de 
picantă şi ea, şi ne-am văzut mai departe de drum. 

Grota se dovedi ceva în genul Peşterii Dimbovicioarei, mai 
mult istorie cu bandiți decit grotă, plus cîteva stalagmite 
jegoase şi boante. Cînd am ajuns acasă, am găsit un poliţist în 
uniformă, aşteptindu-ne în faţa intrării. 

Ne salută respectuos - prestanţa mea neputind scăpa 
ochiului său exersat - şi se adresă zimbind Suzannei, ca şi cum 
şi-ar fi cerut scuze: 

— Aţi luat masa acum o oră la restaurantul domnului 
Kramer? 

— Da, răspunse Suzanne, ce s-a întîmplat? 

— Asta-i nota dumneavoastră de plată? îi prezentă el hîrtia 
pe care proprietarul restaurantului făcuse socotelile. lar aceştia 
- banii cu care domnul a achitat nota? întrebă polițistul arătînd 
spre mine. 

— Nu înţeleg despre ce este vorba?! ridică Suzanne tonul. 

Polițistul rămase calm, continuînd cu aceeaşi voce puţin 
tărăgănată: 

— Domnul este străin, întrebaţi-l, vă rog, dacă acestea sînt 
bancnotele cu care a plătit. Şi desfăcîndu-le în evantai, ca să le 
pot vedea, le inventarie: patru de cinci mărci, trei de două mărci 
şi una de o marcă. 

— Vorbesc puţin germana, am intervenit eu. Cred că sînt 
banii cu care am plătit. Una din bancnotele de cinci mărci era 
pătată cu cerneală. E în mîna dumneavoastră... 

— Atunci este perfect. Bancnotele sînt false. V-aş ruga să 
mergem pînă la postul de poliţie, ne pofti el, arătînd cu mîna 


spre maşina Suzannei. 

Tot ce îmi lipsea în momentul acela era o oglindă, ca să mă 
văd ce mutră aveam. Şi nu o dată mi s-a întîmplat să-mi 
trebuiască o oglindă şi tot nu m-am învăţat minte să port una cu 
mine! Aşa că, ce să vă spun, că arătam de parcă ţineam în gură 
un arici... În orice caz, eu cam asta simţeam. 

— Nu, e o neînțelegere la mijloc! interveni Suzanne. În primul 
rînd... Poftiţi! Să intrăm! îl invită ea în casă pe poliţist, pornind 
repede înainte. Vă explic îndată... 

N-a mai apucat să-i explice ceva pentru că, odată instalaţi pe 
canapea, în hol, polițistul mi-a cerut paşaportul. | l-am dat, a 
început să-l răsfoiască atent şi iar l-a luat de la capăt. 

„Mă, dacă ăsta zice acum că şi paşaportul e fals, îi spun una 
pe româneşte, de-l trec toate sudorile!” N-a zis că-i fals, m-a 
întrebat numai: 

— Cînd aţi trecut frontiera? 

— Scrie acolo! am răspuns eu înţepat. Aveţi în paşaport 
ştampila punctului de graniţă! 

—Am  căutat-o şi eu. N-am găsit-o. Poate  reuşiţi 
dumneavoastră. 

Moacă! i-am zis eu în gînd. Proşti peste tot, n-am nici o grijă! 
l-am luat paşaportul din mînă, paginile erau pictate, e adevărat, 
cu tot felul de vize din trecutele călătorii, dar nu era mare lucru, 
şi încă pentru un poliţist, să se descurce în ele. Am găsit 
ştampila în cauză şi i-am adus-o sub ochi: 

— Probabil că n-aţi observat-o, cu toate că are stema ţării 
dumneavoastră pe ea... 

A luat paşaportul din mînă, s-a uitat la ştampilă, apoi din nou 
la mine şi a spus calm: 

— Eu v-am întrebat cînd aţi trecut frontiera Republicii 
Federale Germania. 

— Cum Germania? am întrebat eu stupefiat. 

— Da, am trecut-o azi-noapte, interveni Suzanne. Veneam de 
la Salzburg. Petrecusem pînă tirziu într-un local de noapte şi 
domnul aţipise puţin. N-am oprit maşina, am încetinit doar... Mai 
erau cu noi doi prieteni din Klutz. Am arătat numai eu 
paşaportul. Nu-i o problemă!... 

— Pentru dumneavoastră nu-i nici o problemă... Dar în cazul 
domnului, lucrurile se schimbă!... 

Cine dracu mă pusese să-l iau pe poliţist în căruţă?! mă 


înjuram eu în gînd. Ştiam doar de la milițienii noştri de 
circulaţie: cum eşti puţin băţos, cum te ard de te zvîntă! Dacă le 
vorbeşti însă frumos şi-i iei cu binişorul... Invăţăm mereu fără 
învăţare de minte! vorba lui Tudor Arghezi. 


— Nu ne-am gîndit. Eram după o petrecere... insistă 
Suzanne. 

— Este o trecere frauduloasă de frontieră! spuse înţepat 
polițistul. 


— Scuză-mă, te rog, se apropie Suzanne de mine, luîndu-mă 
cu tandreţe de braţ, mă duc după Otto. Să vină aici să se 
descurce cum ştie! 

Am vrut să-i spun să mai rămînă puţin, dar ea şi dispăruse. 

— Dumneavoastră cunoaşteţi, probabil, mă luă în primire din 
nou polițistul, că pentru trecerea frontierei Republicii Federale 
Germania aveţi nevoie de o viză de intrare! 

— Da, cunosc, însă... 

— Mai mult chiar! mă întrerupse el şi continuă: Fiind 
cetăţean al unei ţări din Europa Răsăriteană, nu puteţi intra 
decit prin anumite puncte de frontieră, care sînt comunicate 
odată cu acordarea vizei! 

— Doamna v-a spus doar în ce împrejurări am trecut 
frontiera!  Adormisem... Eram pe bancheta din spate... 
Adormisem. Ghinionul meu a fost că tocmai atunci am trecut 
prin faţa postului de frontieră. 

— Bine, să zicem că aţi adormit, acceptă el. Dar cînd aţi 
plecat din Salzburg aţi ştiut că veniţi în Tils! 

— Nu, n-am ştiut. Am cunoscut-o pe doamna şi pe prietenii ei 
la un local de noapte - negăsind loc, s-au aşezat la masa la care 
stăteam eu - şi, după terminarea programului, doamna ne-a 
invitat pe toţi la ea, să bem un coniac. Ne-am urcat în maşina pe 
care aţi văzut-o şi am ajuns aici într-o jumătate de oră. Era 
noapte... 

— Şi azi-dimineaţă? 

— Nu mi-am dat seama nici azi-dimineaţă. Am ieşit din casă 
aproape de unu, ne-am urcat în maşină, la restaurant se vorbea 
aceeaşi limbă... La patruzeci şi cinci de kilometri de Salzburg... 
Salzburgul e într-adevăr la frontiera cu Germania Occidentală, 
dar de unde să ştiu încotro s-a îndreptat maşina azi-noapte? 
Spre vest şi nu spre nord sau spre est? Toate bagajele mele, 
maşina sînt la Salzburg!... 


— Vă rog să daţi o declaraţie, scoase el dintr-un fel de 
porthart cîteva formulare tipărite. 

— În limba română... 

— În limba în care vă puteţi exprima mai bine. 

Am scris declaraţia, arătînd cele întîmplate şi, nu ştiu de ce, 
dar în timp ce scriam, am avut impresia că îmi tot umblă ceva 
pe spinare. l-am întins-o poliţistului. 

— Să lămurim acum lucrurile cu bancnotele false, spuse el 
punînd deoparte declaraţia mea. 

— Nu înţeleg ce s-a putut întîmpla... 

— Mai aveţi la dumneavoastră mărci vest-germane? 

— Am. 

— Vă rog să depuneţi aici - arătă el spre măsuţa din faţa 
canapelei - toţi banii pe care îi aveţi la dumneavoastră. 

Am numărat două sute şaisprezece mărci şi i le-am dat 
poliţistului să le numere şi el. 

Schimbasem în prima zi francii elveţieni, la cumpărarea 
magnetofonului plătisem în dolari, iar restul îl transformasem în 
şilingi la plecarea din Viena, păstrind mărcile; se bucurau de un 
curs mereu în creştere faţă de dolar şi erau peste tot căutate. La 
„Palace Giris”, şeful de sală fusese de-a dreptul încîntat cînd, 
neajungindu-mi şilingii, completasem în mărci. 

Polițistul scoase din porthart o listă dactilografiată cu coloane 
de cifre şi începu să verifice seriile bancnotelor mele. 

Pe toate le pune ăsta deoparte? Nu, înseamnă că toate sînt 
bune! Mai plătisem în mărci la Klagenfurt, schimbasem mărci şi 
la o bancă din Salzburg... S-ar fi sesizat în primul rînd cei de la 
bancă, sînt experţi doar în treburi din astea! M-ar fi înhăţat pe 
loc, n-am nici o grijă! 

— În afară de două bancnote de trei mărci, restul sînt false! 
îmi puse polițistul în vedere. 

— Imposibil! am spus eu. Toate mărcile le-am primit odată. 
Am mai făcut plăţi în mărci, am schimbat şi la o bancă din 
Salzburg, cum de au rămas asupra mea numai mărcile false?! 
am făcut eu apel la logica lui. 

— La dumneavoastră circulaţia mijloacelor de plată străine 
este controlată de stat. Înseamnă că aţi primit bancnote false de 
la bancă! 

Mă, da' pe toate le ştie ăsta! 

— Nu, mărcile vest-germane le-am primit de la o persoană 


particulară. 

— Îi cunoaşteţi numele? 

— Mi-a făcut cineva cunoştinţă cu ea. 

— Vă atrag atenţia că este vorba de punerea în circulaţie a 
unor bancnote falsificate! Este o faptă pedepsită penal! 

— Bine, dar eu n-am avut cum să ştiu... De unde să ştiu că 
mărcile sînt false?! După cum vedeţi şi dumneavoastră, 
bancnotele nu sînt noi!... 

— Cine anume v-a pus în legătură cu persoana de la care aţi 
primit mărcile? 

— Nu-i cunosc numele. 

— Vedeţi!... 

— Este vorba de o femeie care trăieşte cu un străin... 

— Da, da, da, făcu el a pricepe. Bine, daţi o declaraţie în 
acest sens. 

Altă declaraţie? m-am întrebat eu. Mi-am zis că totul este de 
fapt o înscenare prin care trecuseră la compromiterea mea. Am 
scris declaraţia, polițistul a prins mărcile cu o agrafă de ea. 

— Am rămas fără bani! am spus eu cu desperare. 

Mi-a întins cele două bancnote de trei mărci: 

— Pe acestea vi le pot înapoia. 

— Am de plătit hotelul, pensiunea... 

A intrat ca o vijelie Otto şi, imediat după el, Suzanne. 

— Ce chestie! mi se adresă el. Fiţi liniştit! Şi l-a luat deoparte 
pe poliţist, ieşind amindoi pe terasa piscinei. 

Am rămas singuri, Suzanne mă sărută în semn că mă iubeşte 
şi este gata să facă orice pentru mine. 

— Sînt singura vinovată! Cine se putea gîndi însă la una ca 
asta?! 

N-am spus nimic. Şi ce aş fi putut spune?! 

— Nu ştiai că sînt român? am întrebat-o eu încet. 

— Da, parcă şeful de sală ne spusese ceva... Ce importanţă 
avea?! La fel cum ar fi spus: italian, elveţian... 

Polițistul şi Otto se întoarseră în hol, acesta din urmă îmi făcu 
un semn să fiu liniştit. 

— Veţi locui aici, la Suzanne, mi se adresă Otto, şi pînă miine 
lămurim lucrurile. Nu? se întoarse el spre poliţist. 

— Dacă primesc ordin... Am fost sesizat de domnul Kramer! 
.„. Trebuie să dau curs cercetărilor, n-am încotro! 

— Bine, mai discutăm noi, spuse Otto, conducîndu-l spre uşă 


şi se întoarse spre noi: Plec direct la Munchen, poate îl mai prind 
pe Kurt la birou. Diseară vin cu Hellen să vă informez ce-am 
făcut. 

Pe la şapte, a telefonat că nu poate veni deoarece trebuie să 
rămînă în interesul problemei la Munchen, să fim liniştiţi, are 
promisiuni ferme. 

— Crezi că Otto o să reuşească ceva? am întrebat-o eu cu 
teamă în glas pe Suzanne, în timp ce ne întorceam la piscină. 
Telefonul ne surprinsese înotînd, exerciţiu foarte necesar, 
spunea Suzanne, după două ore de somn. 

— Fii fără grijă! 

Eram. Un tip colosal Otto! Aşa că, înainte de a plonja în apa 
încălzită la 26*, mi-am clătit gura cu un păhărel din sticla de 
„Napoleon”, rămasă de aseară. 

Ne-am jucat cu o minge multicoloră, Suzanne făcînd pe 
portarul, ne-am pus labe de giscă, scufundindu-ne sub apă şi 
aşa mai departe, am constituit două flotile adverse din 
vaporaşele fiului ei... In cele din urmă am ieşit afară şi, punîndu- 
ne halatele, ne-am aşezat în şezlonguri. 

— Păcat, dacă nu s-ar fi întîmplat toate acestea, mai stăteai 
o vreme la mine, spuse ea ca şi cum ar fi dat nişte gînduri pe 
faţă, gînduri care o frămîntau mai de mult. 

— Mi-ar fi făcut şi mie plăcere, am zis. 

Se ridică, reduse din volumul muzicii pe care magnetofonul 
din hol o transmitea în difuzoarele instalate stereofonic pe 
terasa piscinei şi, aducînd sticla de coniac şi paharele, hotări: 

— Te duc miine la Salzburg şi rămîn cu tine acolo. 

Parcă mi-ar fi dat cu sticla în moalele capului. Mă gîndisem, 
în micile pauze în care fusesem numai al meu, că, după ce Otto 
va definitiva compromiterea mea şi voi fi liber să plec, mă voi 
duce cu Uherul la diverse magazine din Salzburg şi, cum era 
absolut nou, nu se putea să nu găsesc un patron amator să 
cîştige o mie-două de şilingi la el. Altfel nu aveam cum să 
plătesc pensiunea la Frau Gerda, iar rezervorul maşinii era şi el 
gol. Cu Suzanne pe cap la Salzburg, chiar dacă vind maşina n-o 
scot la capăt cu banii! Dar dacă propunerea ei făcea parte din 
plan? Nu este exclus. 

— Crezi că dacă Otto aranjează lucrurile, polițistul o să-mi 
dea înapoi banii? 

— Ce să faci cu ei? Să dai din nou de bucluc? 


— Şi totuşi, el m-a lăsat lefter! Toată averea mea sînt acum 
şase mărci. 

— Aaa, asta ai avut în vedere?... Nu-ţi face probleme, îţi 
împrumut eu. 

— Îţi mulţumesc. Din păcate însă trebuie să mă întorc în ţară. 
De azi-dimineaţă încă. Seara de la „Palace Giris” era de adio. 
Pentru că luni... Azi e miercuri? O zi drumul pînă la Viena, apoi 
Viena-Budapesta şi restul de două sute cincizeci de kilometri 
pînă la graniţă, altă zi. De la graniţă, şase sute şi ceva de 
kilometri pînă la Bucureşti, încă o zi... Deci, trei zile drumul: 
vineri, sîmbătă, duminică, am numărat eu pe degete. Miine e joi 
şi nu se ştie la ce oră o să se întoarcă Otto de la Munchen. 

— Nu mi-ai spus însă de ce trebuie să fii luni în Bucureşti!? 
puse ea un botic năzuros, care îi stătea cît se poate de bine. 

Ştiam, la ei cînd e vorba de afaceri totul cade pe planul al 
doilea şi eu pregătisem ceva în acest sens: 

— Luni, la ora 9, am o discuţie la editură, în legătură cu o 
carte de-a mea, îţi dai seama, nu pot lipsi. 

Îi spusesem, în timp ce înotam în piscină, cam ce învârt eu pe 
lumea asta, iar ea, întrebindu-mă dacă sînt însurat, îmi 
povestise cum divorțase de Alex, fostul ei soţ, că acesta se 
trage dintr-o familie de industriaşi, la căsătorie avusese şi ea o 
dotă destul de substanţială, care fusese investită în industriile 
lui, era acum deținătoarea unei cote-părţi însemnate, ce mai 
încolo-încoace, nu-i plingeam eu de milă. 

— În definitiv, eu de ce n-aş pleca pentru o lună-două cu 
tine, în România?! spuse ea, ca şi cum atunci îi trecuse prin cap. 
Am intrat aproape în vară... Îmi fac vacanţa în România! Plec 
odată cu tine. Excepţional! 

— Ar fi colosal! am spus, dar nu m-am arătat prea încîntat. 
Era probabil una din scenele-cheie. 

— Tu nu te bucuri? 

— Ba da, pf, pf, pf, tocmai încercam să realizez cît o să fie de 
bine! 

— Eşti căsătorit şi m-ai minţit!... simţi ea că bucuria mea nu 
era sută la sută deplină. 

— Suzanne dragă, nu fi copilă! Ti-am spus doar că nu sînt 
căsătorit. Şi am adăugat: Mama locuieşte cu mine şi nu poate 
suferi nici o femeie străină în casă. „Săraca mama!”... 

— Foarte bine face! îi dădu ea mamei dreptate. Fostul meu 


soţ a fost o dată sau de două ori în Bucureşti pentru nişte 
afaceri... A, exact, Mamaia!... Perfect! Stai să aduc o hartă. 

Suzanne se întoarse cu o hartă; arzînd de nerăbdare, i-am 
luat-o din mînă. 

— Să-ţi arăt. 

Era o hartă a României. În timp ce-o desfăceam, pregătindu- 
mă să-i fac loc pe măsuţa dintre cele două şezlonguri, Suzanne 
scoase din buzunarul halatului un pachet de bancnote. 

— Ai aici o mie de mărci, şi puse banii lîngă paharul meu de 
coniac. E dificil să te ştii fără bani. 

Am vrut să spun ceva, dar ea mă opri: 

— Nu-ţi face probleme.!... În fond, din vina mea ai rămas fără 
bani. Şi apoi, n-are rost să existe între noi asemenea lucruri! 

— Nu, nu este în regulă! 

— Bine, ai să mi-i restitui în ţară. Şi cu asta punem punct! 

Am întins harta pe măsuţă, am băut coniacul să nu se 
răstoarne paharul cumva, şi plin de exuberanţă am început să-i 
arăt pe unde vom călători şi ce vom vizita noi. 

A doua zi, Otto îşi făcu apariţia cînd se făcuse aproape 
douăsprezece, întiîrzierea lui începuse s-o impacienteze pe 
Suzanne. Nu, Otto nu venise cu braţele goale. 

— Totul e-n regulă! strigă el de la uşă. Hai, daţi ceva de 
băut! 

— Cum, aţi aranjat chiar tot? am întrebat, în timp ce 
Suzanne, sărindu-i de git, îl săruta pe amindoi obrajii. 

— Totul a fost înmormîntat aici, în Tils. Definitiv şi irevocabil! 

— N-am vrut să-i arăt Suzannei, am fost însă tare îngrijorat 
că n-o să puteţi reuşi. 

— De asta erai tu uneori absent?... veni Suzanne lîngă mine, 
mîngîindu-mă drăgăstos. 

— Cel mai complicat a fost cu bancnotele false. E o faptă 
penală... dacă o iei aşa! 

— Tipul ăsta de aici nu v-a făcut greutăţi? l-am întrebat, 
referindu-mă la poliţist şi mi-am spus că acesta fusese probabil 
trucat. 

— N-a făcut, pentru că am dat o declaraţie că aveţi 
bancnotele de la mine. V-am împrumutat eu trei sute de mărci, 
pînă schimbaţi cecul la bancă. 

Am spus eu că Otto e un tip colosal! 

— Şi nu v-au întrebat de proveniența mărcilor false? 


— Ba da. De la cumnatul meu, care are un magazin la 
Munchen, iar într-un magazin intră tot felul de oameni. Casieriţei 
nu i s-au părut false, nu le-a confruntat seriile cu lista pe care o 
avea... 

— Excepţional gîndit! am spus eu cu sinceritate. 

— Tot ei m-au învăţat... fu modest Otto. 

— Bine că s-a rezolvat! Ştii unde plec, Otto? îl întrebă 
Suzanne veselă şi vru să-l apuce de nas. 

— Cu el, pe coasta Italiei! răspunse prompt Otto, ferindu-se. 

— Nu, n-ai ghicit. În România. Mamaia!... căută ea să-i 
sugereze. O să stăm în munţi la... 

— Braşov, am completat eu, văzînd că ea nu putea să-şi 
aducă aminte. 

— Află că nu-i rea ideea! o aprobă Otto. Ce-ar fi să venim şi 
noi cu Hellen? 

— Ar fi extraordinar! bătu Suzanne din palme. 

— Nu, acum, imediat, n-aş putea. Mai am citeva treburi... O 
să-i spun Hellenei, să văd ce zice şi ea. 

— Auzi, au nişte mănăstiri extraordinare! 

— Ne facem şi cura de mare... spuse Otto, rămînînd pasiv în 
ceea ce priveşte mănăstirile. Cred că Hellen va fi de acord. 

— Sînt sigură! Vom petrece splendid, ai să vezi! Uite, o sun 
pe Hellen să-i spun. 

Şi, în timp ce Suzanne se duse la telefon, Otto mă rugă să-i 
telegrafiem, îndată ce ajungem în Bucureşti, numele hotelului în 
care se va opri Suzanne, pentru a ne găsi mai uşor. Era cazul să- 
i dau cartea mea de vizită, ceea ce am şi făcut. 

— Mama e mai tot timpul acasă, o să-i las vorbă în cazul în 
care voi fi plecat din Bucureşti. Şi acum vreau să vă mulţumesc 
încă o dată pentru tot ce aţi făcut pentru mine. Zău dacă ştiu 
cum ieşeam din încurcătura asta fără dumneavoastră! 

A răspuns ceva în sensul că e bucuros că s-a putut aranja şi 
a intrat Suzanne: 

— Hellen nu numai că-i de acord, dar e de-a dreptul 
încîntată! A spus c-o să te bată la cap să-ţi rezolvi mai repede 
treburile, ca săptămîna viitoare s-o porniţi după noi. 

După ce Otto şi-a luat rămas bun, Suzanne telefona părinţilor 
şi, făcîndu-mi cu ochiul, le spuse că trebuie să plece urgent în 
România, o să le scrie ea despre ce este vorba, îi roagă să-lia 
pe Hans la ei acasă. Apoi începu să împacheteze cu febrilitate 


lucrurile şi cînd trei geamantane şi doi saci de voiaj fură umpluţi, 
îmi dădu cheile de la maşină să le aranjez eu înăuntru, pentru 
ca ea, în acest timp, să-i lase tot ce trebuie femeii de serviciu. 

Întîrzie mai mult decit cerea o asemenea treabă, mai ales că 
ea se grăbise grozav pînă atunci. Neavind ce face, am deschis 
uşa garajului, m-am instalat în scaunul anatomic, care îţi 
cuprindea perfect spatele, şi pornind motorul, am scos 
Lamborghini Espada în stradă. Schimbătorul de viteză glisa de 
parcă ar fi fost băgat într-o pernă cu puf! 

Cînd veni la maşină, îmi spuse să conduc eu, dar, amintindu- 
şi că urma să trecem prin postul de frontieră, se urcă la volan. 
După mai puţin de o jumătate de oră de drum, aveam să 
constat cu cîtă uşurinţă fusesem introdus în R.F. Germania. 

Aproape de postul de frontieră, îmi dădu un ziar, spunîndu-mi 
să mă prefac cufundat în lectură, nu reduse viteza decit în 
momentul în care intrarăm pe teritoriul postului, lăsă maşina să 
înainteze la ralanti şi, ridicînd paşaportul, îl arătă prin parbriz 
vameşului. Acesta duse mîna la chipiu şi ea acceleră. 

Nu ştiu dacă am oftat sau nu de uşurare sau ce sunete am 
scos văzindu-mă pe teritoriul Austriei, fapt este că belelele 
rămăseseră dincolo, în urmă şi, inundat din cap pînă în picioare 
de bună dispoziţie, am început să turui şi să rîd şi zău dacă nu- 
mi venea chiar să cînt. 

Ajungînd la hotelul-pensiune în care locuiam, i-am spus 
Suzannei să manevreze maşina cu spatele pe străduţa cu sens 
unic, unde era parcat şi Renault-ul meu; pînă îmi fac bagajele, 
Frau Gerda ne va pregăti ceva bun de mîncare. 

Dar, coborînd pentru a ajuta-o pe Suzanne să-şi găsească un 
loc şi uitîndu-mă după Janette, cum îmi alint eu maşina, am 
simţit că mă loveşte apoplexia: Renault-ul nicăieri. 

Nu, imposibil! 

Am luat maşinile una după alta, la rînd. Opel, alt Opel, 
Volkswagen, Citroen, Ford Capri, maşina Suzannei, iar un Opel, 
un Fiat 850 şi atit. 

— Ce s-a întîmplat? mă întrebă Suzanne cu îngrijorare, 
venind lîngă mine. Nu te simţi bine? 

— Am lăsat maşina aici, dar nu-i nicăieri! 

— Cum se poate? Spuneai că ai un Renault 16, şi se uită de-a 
lungul şirului de maşini. 

Am pornit pe străduţă ca şi cum aş fi vrut să examinez 


îndeaproape sau chiar să pipăi fiecare maşină. Suzanne mă 
urmă: 

— Eşti sigur că ai parcat-o aici? 

— Aici am parcat-o din prima zi şi n-am mai mişcat-o din loc. 
Am umblat tot timpul pe jos. 

— Să facem un tur jur-împrejur, propuse ea, zicîndu-şi 
probabil că nu ţin eu minte unde am lăsat maşină. 

— Facem, însă eu, uite aici, în locul ăsta, unde-i Citroen-ul, 
am lăsat-o. Mai mult decît atît. În seara în care ne-am cunoscut, 
cînd am plecat de la hotel, am descuiat maşina şi am luat din ea 
un pachet de ţigări, pentru că sus nu mai aveam. 

— Ai controlat portiera? 

— Bineînţeles! Şi apoi, Renault-ul are antivol la volan. 

— la vezi, ai cheile de la maşină la tine? Mi s-a întîmplat nu o 
dată să las cheile în broasca portierei. 

M-am căutat în buzunare şi am scos cheile. Era tot ce-mi 
rămăsese de la maşina mea. Zău dacă îmi venea să cred. 
Umblînd pe străzi, ziceam că nu, nu se poate, în clipa următoare 
o să-mi văd maşina apărînd de după o alta şi de fapt acolo o 
parcasem şi uitasem eu. În cele din urmă, am ajuns iar în faţa 
hotelului. Nu, era prea de tot! 

— Trebuie să anunţăm imediat poliţia! rupse Suzanne 
tăcerea şi-mi dădu o speranţă: Poate că au pus mina pe hoţ şi 
aşteaptă să mergi la ei să reclami! 

— Ai dreptate! m-am înviorat eu puţin. S-o întrebăm mai întîi 
pe doamna Gerda, proprietara hotelului, o şti ea ceva... 

Nu ştia nimic şi făcu şi, şi, şi, cînd i-am spus că mi se furase 
maşina. Ne-am dus la poliţie, dar rezultatul fu şi aici negativ. Am 
depus o reclamaţie în care am specificat numărul de circulaţie, 
seria motorului, şasiul, am descris maşina şi mi s-a promis că o 
să se întreprindă cercetări de rigoare. 

— Sînteţi asigurat, nu? am fost eu întrebat, ca şi cum mi-ar fi 
spus: ce tot fac atita caz că mi s-a furat maşina. 

— Sînt, am răspuns. 

— N-o găsim, încasaţi asigurarea şi vă cumpăraţi alta. 

Poliţaiul ăsta avea în fiecare buzunar cite un sfat genial! l-am 
zis în gînd ceva pe româneşte. 

Numai că el, poliţaiul, a înţeles se vede ce se petrecuse în 
scoarţa mea cerebrală, căci, în clipa următoare, a zimbit cu 
încîntare: 


— Aţi pierdut maşina, în schimb însă aţi găsit-o pe doamna! 


Eram ca o damigeană cu nitroglicerină transportată pe Calea 
Victoriei, norocul poliţaiului a fost că s-a întors la treburile lui, 
lăsîndu-mă baltă, altfel nu garantez ce se putea petrece cu 
mine. 

La propunerea Suzannei, am început să colindăm cu 
Lamborghini Espada întregul oraş. Luînd la rînd străzile, am 
trecut în revistă maşinile parcate de-a lungul trotuarelor, am 
fost pe la service-uri, la filiala Automobil Clubului Austriac, unde 
mi s-a promis că se vor întreprinde toate diligenţele pe lîngă 
organele de poliţie, am cercetat parcurile cu maşini de ocazie... 

Am rămas încă două zile în Salzburg, timp în care Suzanne a 
fost trup şi suflet alături de mine - mai ales suflet... — am făcut 
formalităţile de rigoare şi, bineînţeles, am căutat în continuare 
maşina. Nici urmă de ea. Înainte de a pleca, am trecut din nou 
pe la poliţie cu speranţa că fusese poate găsită în cursul nopţii, 
nu, nu fusese găsită; am primit asigurări că voi fi ţinut la curent 
cu rezultatul cercetărilor, chemat telegrafic dacă acest rezultat 
va fi pozitiv. Şi pe la zece dimineaţa am părăsit atit de 
simpaticul Salzburg, unde avusesem fericirea s-o cunosc pe 
Suzanne. 

A condus ea pînă la Viena, iar eu, tot sporovăind vesel şi 
umblînd la radio în căutare de muzică, urmăream discret oglinda 
retrovizoare de pe aripa din dreapta. Pierdusem eu maşina, dar, 
în schimb, toţi cei o sută de ochi ai lui Argus erau cu mine 
prezenţi. Făceau cu schimbul la somn, cincizeci şi cincizeci. 

Cine să se ţină însă după o Lamborghini Espada?! Trecusem 
la volan în Ungaria şi rar cînd o scoteam din 140 km pe oră, pe 
care îi înghiţea doar cu o treime din puterea motorului. Ce mai, 
doisprezece cilindri în „V”, aproape patru sute de C.P. la şase 
mii cinci sute de ture, diferenţial autoblocant, cinci trepte la 
cutia de viteze, schimbător la podea, băgat parcă într-o pernă 
de puf, stătea pe şosea - lipită, nu alta! 

Janette nu le avea pe toate acestea, era însă a mea! Gri- 
argintie, îi pusesem şi radio ca să fie primitoare şi veselă, să se 
simtă bine lumea în ea, avea şi o sticluţă plată de whisky 
„Queen Ann” un pachet-două de ţigări bune... Deh!... 

Nu se făcuse încă douăsprezece cînd intram în Budapesta, 
după o jumătate de oră îngurgitam tot felul de bunătăţi la 


„Mathias Pince”, iar la cinci fără cîteva minute intram în punctul 
de frontieră Borş. 

Am coborit de la volan şi am întins grănicerului paşaportul; 
am crezut că o să-i adun ochii de pe paginile lui. 

— Da' procopsită maşină aţi adus! spuse el cînd se convinse 
că totul este în regulă. 

— Nu-i a mea, e a duduii, i-am explicat. 

— Dumneavoastră aţi ieşit cu maşina din ţară, nu? 

l-am înmînat adeverinţa eliberată de către poliţia din 
Salzburg. 

— Clar, spuse el. Mai bine o vindeaţi acasă... 

Am zîmbit leneş, ca să nu sară afară toţi aricii pe care îi 
înghiţisem la Salzburg. 

— Ai ceva neplăceri? veni Suzanne lîngă mine, luîndu-mă cu 
tandreţe de braţ. 

— Nuuu! am contestat eu. „Eu şi neplăceri, auziţi?!” Totul 
este O.K. 

— O.K., zise şi ea. 

Controlul vamal se încheie în scurt timp, după cîteva minute 
ne îndreptam spre Oradea. 


O NOUĂ PARTE INTERESANTĂ 


Aşteptam cu atita nerăbdare să mă întîlnesc cu colonelul 
Dumitru încît, dacă aş fi ştiut că îl mai pot găsi la birou, aş fi 
făcut şi restul de şase sute şi ceva de kilometri. Schimbîndu-ne 
la volan, cu Espada n-ar fi fost o problemă, cu toate că aveam în 
picioare şi mai ales în priviri drumul de la Salzburg la Borş. 

Nu, n-avea nici un sens. Era sîmbătă, şoselele aglomerate, 
prindeam şi porţiunea de timp cînd se retrag camioanele de la 
lucru şi oricît aş fi tras, în mai puţin de şase ore nu puteam face 
drumul. Aceasta fiind situaţia, intrînd în Oradea, singurul meu 
gînd a fost să găsesc undeva fasole cu ciolan afumat, nici cu 
costiţă nu era rău, numai fasole să fie! 

Am avut noroc. Şi pentru că Suzanne a rămas încîntată de 
gustul fasolei cu ciolan afumat, am ţinut să-i demonstrez ce pot 
însemna nişte mici suculenţi, iar cînd ne-a adus mici, am aflat că 
era tocmai gata saramura de crap. N-am rezistat, chiar dacă 
ordinea era inversă, şi n-a rezistat, văzindu-mă cum mănînc, nici 


Suzanne. 

Acestea toate o dată încheiate, am stabilit că n-ar mai avea 
rost să rămînem la Oradea; puteam ajunge încă pe lumină la 
Cluj, reducînd astfel din drumul de miine. Am condus tot eu, 
pentru ca Suzanne să poată admira în voie peisajele cu poiene 
de vis, pe lîngă care se strecura şerpuind şoseaua. 

Ne-am oprit la hotel, camera era excelentă, cu vederea spre 
parc, un duş rece a făcut minuni şi, refrişaţi de parcă n-am fi 
făcut în ziua aceea aproape nouă sute de kilometri, am hotărît 
să ieşim la un local unde am putea să dansăm. 

Scăpasem cu totul din vedere că era sîmbătă seara; la 
„Continental” nici un loc liber. 

— Sînteţi numai două persoane? apăru ca din pămînt lîngă 
noi şeful de sală. 

— Da, am confirmat eu. 

— Imediat, numai un moment aşteptaţi... şi dispăru după o 
perdea, de unde scoase o măsuţă pe care o instala lîngă ringul 
de dans. In orice caz, de şefi de sală drăguţi şi amabili nu mă 
puteam plînge! 

Ne-am aşezat unul lîngă celălalt, cu faţa spre orchestră şi 
zău dacă nu păream ca doi porumbei. 

A doua zi, cu Lamborghini Espada, făcută lună de un băiat al 
hotelului, care o spălase chiar acolo, la parcare, încă înainte de 
a ne scula noi, am pornit spre Bucureşti, preferind, de la Sibiu, 
varianta Braşovului. 

— Mi-ai vorbit atita de Braşov... Celălalt drum, se referise 
Suzanne la Valea Oltului, îl facem altă dată şi virase la stinga, 
spre Făgăraş. 

Am urcat sus în Poiana, am mincat la „Şura Dacilor”, ne-am 
băut cafeaua în băruleţul de zi din holul hotelului „Carpaţi”, şi 
Suzanne mereu exclama că totul este excepţional, nu se 
aşteptase să avem munţi atit de frumoşi şi hoteluri atît de 
luxoase, neapărat trebuie să stăm o săptămiînă-două la Poiana 
Braşov. 

lar eu, fericit de încîntarea ei, mă întrebam cînd va înceta 
Suzanne jocul şi mai ales cum o va face. Se vor stinge artificiile 
brusc, cu un pocnet, sau vor lăsa în cădere, o cometă? Cu un 
pocnet, probabil. 

Nu se făcuse nici cinci cînd am intrat în Bucureşti, peste un 
sfert de oră opream Espada în faţă la „Intercontinental”. Pentru 


aşa porumbiţă, aşa porumbar. Funcţionara de la recepţie ne 
comunică însă că hotelul era în întregime ocupat de către 
delegaţii nu ştiu cărui congres internaţional, ceva cu apicultura 
mi se pare, pînă şi apartamentul princiar fusese dat. 

Mi-am adus aminte că la „Athenee Palace” cunoşteam pe 
unul din directori. Spre norocul meu, acesta era în birou şi 
lucrurile se rezolvară destul de rapid. Mai mult, Suzanne găsi 
„Athenee Palace”-ul mai intim, mai cald, mai primitor în 
comparaţie cu „Intercontinentalul” - acesta mai sobru şi mai 
rece, hotel pentru oameni de afaceri, cum spunea ea. 

Mie îmi era însă perfect indiferent, tot ce vroiam era s-o şterg 
cît mai repede acasă, să fiu între lucruşoarele mele, să rămîn 
singur între ele pe ginduri, să mi le adun - cite ori fi - şi nu erau 
puţine deloc, iar apoi să încerc să dau de colonelul Dumitru. 

Liftul ne-a depus la etajul al treilea din noua aripă, pe uşa a 
patra din dreapta scria 306. Din antreu se pătrundea într-un fel 
de salonaş, cu televizor şi radio, iar de aici într-o cameră 
spațioasă, cu geamuri mari spre Calea Victoriei. 

— Într-o oră revii, nu? mă întrebă Suzanne după ce am 
rămas singuri şi am dat semn că sînt gata să plec. 

— Nu, azi o să fie dificil... Mama... Pînă îi povestesc cum a 
fost, ce-am făcut... 

— Îi povesteşti şi vii!... Nu mă lăsa singură!... Te rog!... se 
alintă ea, punînd botişorul acela cu care ştia să roage atit de 
frumos. 

— Nu, zău, Suzanne, azi nu se poate. Trebuie să fii 
rezonabilă... 

— Bine, atunci viu cu tine şi-i explic mamei tale, iar ea o să 
înţeleagă că nu poţi lăsa singură o femeie într-un oraş cu totul 
străin! O femeie pe care tu o condamni astfel să se bage de la 
ora şase seara în pat! 

— Tu ştii foarte bine că miine dimineaţă la nouă trebuie să 
fiu la editură!... 

— Ştiu foarte bine, m-a întrerupt ea, n-am uitat. Mîncăm într- 
un local liniştit, ne plimbăm puţin... Să-ţi pui haina de antilopă, 
îţi stă foarte bine. Şi mai ales mie îmi place cum îţi vine. N-o să 
cobor, te aştept în cameră. Despachetez, fac o baie... 

— lau maşina cu mine, am spus eu, văzînd că nu pot să scap. 

— Bineînţeles! Doar n-o să te cari cu bagajele în mînă! Şi te 
rog să nu-ţi mai faci probleme cu maşina. O iei cînd ai nevoie, 


mîine sau oricînd vrei... Sînt complexe de bărbat, îmi dau 
seama, dar între noi asemenea lucruri n-au nici un rost! îmi 
spuse ea, pe un ton ce nu admitea replică. 

Acasă toate erau bune, dar mama mă luă aproape de la uşă: 

— Ce-i cu maşina asta cu care ai venit? [i-ai schimbat 
maşina? 

— Nu, e maşina unei tipe cu care am călătorit împreună, de 
la Viena încoace. Pe a mea am dus-o la garaj. Am trecut întîi pe 
acolo, i-am explicat eu, ca să nu-i fac sînge rău mamei. 

Mama spuse ceva în genul părerilor generale ale mamelor 
despre tipe care abia aşteaptă să pună mîna pe un băiat bun, o 
fată cuminte n-are noroc, dar eu am întrerupt-o: 

— Mă aşteptai la fereastră? De unde ai ştiut că sosesc azi? 
De unde ai ştiut că sosesc azi după-amiază? 

— A sunat, acum o jumătate de oră, un domn Pascu. A spus 
că-i un coleg de-al tău, te roagă să-i dai un telefon. 

Coleg? Acum îi sînt coleg!?! 

— Şi ţi-a zis c-am sosit în Bucureşti? 

— Da, mi-a spus că te-a văzut în oraş. Însemna că trebuia să 
vii dintr-o clipă în alta. Ai numărul lui, acolo, pe măsuţă. 

Ca să nu-i pun curiozitatea la grea încercare - era doar 
femeie - am scos repede din geamantan cadoul pe care i-l 
cumpărasem şi, sărutînd-o, m-am repezit la telefon. 

— Şi cu Jaguar şi cu o pasageră de rasă, nu-i rău! rise 
căpitanul, după ce mi-a urat bun sosit. 

— Nu-i nici un Jaguar, ci o Lamborghini Espada! Mai învăţaţi, 
tovarăşe căpitan, mai învăţaţi! 

— Am vrut să vă salut în holul hotelului „Carpaţi” din Braşov, 
dar nu aveaţi ochi... 

— La Braşov? In hol la „Carpaţi”? Cum dracu, am fost peste 
tot cu ochii-n patru! Mă aşteptam eu... 

— Mai învăţaţi, tovarăşe, mai învăţaţi!... Bănuiesc că n-aţi 
cărat-o degeaba încoace... 

— Nu, degeaba nu. Tot ce m-a costat e doar un Renault 16! 
... Şi apoi, încoace m-a cărat ea şi nu eu. Încolo, totul e cum aţi 
zis dumneavoastră. 

— Ce i-aţi spus că vreţi să faceţi mîine? mă întrebă căpitanul 
pe un ton aproape oficial. Este important de ştiut, ca să putem 
lua măsurile necesare. 

— l-am spus că la ora nouă trebuie să fiu la editură, în 


legătură cu o carte de-a mea, şi atit. 

— Foarte bine. Pe ce stradă şi la ce număr este editura de 
care vorbiţi? 

— Primăverii, patruzeci. 

— Acum, vă rog să fiţi atent şi să respectaţi întocmai 
indicaţiile mele. Vă duceţi într-adevăr direct la editură, căutaţi 
să discutaţi acolo ceva, o să găsiţi dumneavoastră ce, astfel ca 
să rămiîneţi în clădire în jur de o jumătate de oră. Cînd ieşiţi în 
stradă, luaţi-o la stînga şi mergeţi drept înainte. O să treacă un 
taxi. O Dacia 1300, roşie. Opriţi-o. Urcaţi-vă în maşină şi 
întrebaţi: „Puteţi întoarce aici?”. Şoferul o să vă răspundă: 
„intorc oriunde, dacă clientul plăteşte amenda”. Răspunsul 
acesta vă va confirma că totul este în regulă. Şoferul o să ştie 
unde trebuie să vă aducă. De rest avem grijă noi. Este foarte 
important ca totul să se desfăşoare exact cum v-am spus. Nu vă 
supăraţi, o să repet. 

Eram ca un cartuş, de-abia aşteptam să mă percuteze cineva 
ca să pot exploda. Dar acest „nu vă supăraţi”, şi mai ales tonul 
cu care fusese rostit, m-a făcut să tac şi să ascult din nou 
instrucţiunile sale, pe care şi un copii din leagăn le-ar fi putut 
memora dintr-o dată. Păcat de acest „nu vă supăraţi”, i-aş fi 
spus în fel şi chip, nu-i chiar o glumă să pierzi peste noapte un 
Renault 16! Şi odată necazul vărsat, zău că-mi trecea! 

— .„.„„Astă-seară ce faceţi? 

— De ce, am putea să ne vedem? am întrebat repede, cu 
gîndul la năduful meu. 

— Nu, am treabă. Am vrut să ştiu dacă vă întîlniţi astă-seară 
cu ea. 

— Mă întîlnesc, şi mă întreb cît timp o să mai facă pe 
dulceaţa de cireşe negre cu mine. 

— De ce de cireşe negre? fu curios Pascu să ştie. 

— Pentru că asta-i dulceaţa care îmi place mie! am spus eu, 
creadă ce-o vrea căpitanul. Şi am adăugat: Numai dacă e 
produsă de Fabrica de conserve din Buftea! 


Suzanne nu era femeia care să-şi continue somnul sau să 
lenevească pur şi simplu în pat, gîndindu-se la cîte toate, în timp 
ce bărbatul se pregăteşte de plecare. Ca întotdeauna, se 
sculase odată cu mine, sunase chelnerul şi-i comandase micul 
dejun; cînd eram încă în baie, sub duş, aşezase în salonaş masa, 


iar alături, pe măsuţa din faţa canapelei, îmi pregătise cafeaua 
fierbinte, ţigările şi bricheta. 

Văzuse din primele zile că, înainte de a mînca, îmi place să 
beau o cafea şi să fumez o ţigară, cam invers faţă de ceea ce se 
cheamă normal, dar asta-i treaba mea ce fac eu cu propria-mi 
sănătate, şi-mi respecta acest, să-i zicem, tabiet. 

Ce mai, avea toate calităţile celei mai ideale soţii! Şi chiar 
unele în plus. Îmi încheie, să nu mă consum cumva în activităţi 
auxiliare, nasturii cămăşii, îmi potrivi cravata, o prinse cu o 
agrafă splendidă - cadoul ei - în cele din urmă îmi ţinu haina de 
antilopă bej, în care îi plăcea atît de mult să mă vadă. 

Într-adevăr, croită impecabil, dintr-o piele subţire şi moale ca 
de mănuşă, haina nu-mi venea rău, asortindu-se perfect cu 
maronul închis al pantalonilor, cu pantofii bej, din antilopă şi ei. 

Dichisit astfel, parfumat de Suzanne cu „Bambus Mousson” 
dintr-un spray în formă de oală de noapte, pe care scria mare 
„For men”, am traversat cu paşi măsuraţi holul hotelului şi am 
ieşit, sigur de mine, în stradă. Espada era parcată în faţă, m-am 
apropiat de ea ca un stăpîn grijuliu, i-am încercat uşile, da, erau 
încuiate. Continuîndu-mi drumul, m-am uitat la ceas: nouă fără 
un sfert. Perfect! Aveam tocmai timpul necesar pentru a fi 
punctual. 

Pe străzi, lume puţină, eram tare curios să ştiu ce se petrece 
în spatele meu. Nu, nu avea nici un sens să verific, aveau alţii 
grijă să nu le scape nimic. Aşadar, alegindu-mi drumul cel mai 
scurt, am intrat în clădirea editurii, mi-am căutat cunoscuţii, 
două-trei vorbe cu unul, două-trei vorbe cu altul şi era cît pe-aci 
să depăşesc jumătatea de oră stabilită cu Pascu. 

Dacia 1300 de culoare roşie, cu „şah”-ul pe ea, nu întîrzie să 
apară, i-am făcut semn şoferului să oprească. Am spus parola 
odată urcat în maşină, mi s-a dat răspunsul exact şi pentru că 
omul meu nu făcea nimic ca să scape de eventuala coadă, nu 
m-am putut abţine să nu-l întreb pe şofer: 

— Vreţi neapărat să mă convingeţi... 

— Da, e foarte frumos azi. Cu toate că Topor zicea c-o să 
plouă. Ei, o mai greşeşte şi el... În primăvara asta a nimerit-o 
însă!... 

Am tăcut, ce era să mai spun. 

La următorul semafor, a sosit în intersecţie exact în 
momentul în care galbenul se schimbase cu roşu; printr-o 


manevră scurtă a volanului, a evitat maşinile care porniseră din 
stînga. Miliţianul a fluierat lung. „De speriat, a comentat lumea, 
sînt şoferii ăştia de taxi!” A urmat o scurtă, dar edificatoare 
demonstraţie cum se poate scăpa de cineva nedorit şi după 
vreo zece minute ne opream pe o străduţă liniştită, în faţa unui 
bloc nu prea mare. 

— Etajul doi, apartamentul patru, îmi comunică şoferul, 
deschizîndu-mi politicos portiera maşinii. 

Am sunat la uşa apartamentului indicat şi aceasta se 
deschise, lăsînd să apară în cadrul ei o tînără foarte plăcută 
vederii. Mi-a sărit de git, transparentă şi caldă: 

— Bine-ai venit! Te-aşteptam, spuse ea sărutîndu-mă. 

Am intuit imediat că scena este montată, simțind parcă o 
prezenţă străină, am jucat cît mai natural cu putinţă pe tema 
revederii cu o prietenă, pe care o lăsasem singură aproape trei 
săptămîni. Doamne, prin multe îi este dat omului să treacă în 
viaţă! Strădaniile mi-au fost răsplătite: 

— Să-ţi fac o cafea, spuse tinăra. Dezbracă-te. Ai fost la 
editură? Trebuie să te duci la editură, nu? 

— Da, am confirmat eu. Discuţia n-a avut însă loc, pentru că 
redactorul de carte s-a îmbolnăvit, e internat în spital. 

O dată zise acestea, mi-am scos haina, cravata mi-a 
desfăcut-o ea, apoi nasturii cămâşii, cu restul am continuat eu şi 
în cameră izbucni o muzică „pop”. 

— Îmbrăcaţi-vă în astea! apăru căpitanul cu o cămaşa şi un 
costum de haine pe braţe. 

În aceeaşi clipă, dintr-o cameră alăturată ieşiră doi bărbaţi în 
civil, mă salutară printr-o mişcare a capului, unul din ei ducea 
un geamantan, celălalt o bucată de pînză neagră, cît un 
cearceaf, înveliră hainele mele în ea. Totul fu executat cu 
mişcări precise şi sigure, de experţi. 

Apăru şi tînăra, avea prinsă de umăr o geantă din lac 
maroniu, trecînd pe lîngă noi, spuse un scurt „bună ziua”, ca şi 
cum n-ar fi fost ea cea care mă sărutase cu atita sîrguinţă, doar 
cu cinci minute în urmă. 

— Sărut mîinile! am zis eu respectuos în urmă-i. 

S-a întors rizînd: 

— La revedere! 

Rămaşi singuri, l-am întrebat pe căpitan: 

— Aşteptăm să-mi aducă hainele de la etuvă sau mergem? 


— Nu, „deparazitarea” asta durează ceva!... rise el, oferindu- 
mi o ţigară şi abia atunci mi-am dat seama că toate lucrurile 
mele îmi fuseseră luate odată cu hainele. 

După o jumătate de oră eram la colonelul Dumitru în birou, 
cu un coniac şi o cafea dublă în faţă. S-a glumit şi s-a ris pe 
tema primirii ce-mi fusese rezervată în apartamentul numărul 
patru, după care am început să povestesc cum se desfăşurase 
călătoria mea în Austria. 

— ...Şi trebuie să recunosc că lucrurile au fost regizate cît se 
poate de bine pentru că, la un moment dat, mi-a fost teamă că 
intrasem într-un bucluc veritabil. Tocmai de aceea, cînd 
polițistul din Tils mi-a spus să dau o declaraţie despre trecerea 
frauduloasă a frontierei, primul meu gind a fost să-i cer să mă 
pună în legătură cu Ambasada română. Am rezistat. Dar dacă 
erau cei care mă aşteptau în Austria? Dădeam peste cap totul, 
adresîndu-mă ambasadei. A venit apoi povestea cu mărcile 
false. Nu era o glumă, lucrurile puteau să se sfirşească cit se 
poate de prost. Mai ales că polițistul îmi pusese în vedere că 
este vorba de o faptă penală. N-a fost uşor să mă hotărăsc ce să 
fac. Scrisesem a doua declaraţie şi încă nu eram decis s-o 
mototolesc în pumn şi s-o rup sau să i-o dau, dîindu-mă astfel 
legat în mîinile lui. Mi-am zis că polițistul este trucat şi i-am 
întins-o. Dar nu sînt deloc sigur că nu mi-a tremurat mîna. 

— Metodele nu sînt noi, interveni colonelul Dumitru. Şi chiar 
procedeul cu bancnotele false. Nu mai vorbesc despre trecerea 
frontierei!... De multe ori, lucrurile sînt împinse şi mai departe, 
pentru ca cel care s-a înfruptat de la început dintr-o aparent 
nevinovată tentaţie să nu mai poată scăpa. Compromit, 
şantajează, cumpără... Bineînţeles, polițistul din Tils era un fals 
poliţist.!... N-au încercat să vă sondeze dacă n-aţi înclina, într-o 
anumită situaţie, să rămiîneţi acolo? 

— Ba da. Nu în sens de a-mi sugera - eu le trebuiam aici! - 
m-au sondat doar. Probabil în virtutea unei viitoare oferte, m-am 
gîndit. Tipii nu sînt răi psihologi... În special Otto. Sau cum i-o fi 
spunînd. Dar, deformaţi de societatea în care trăiesc, de propria 
lor meserie... M-au sondat şi politic... Le-am dat de înţeles că 
mama-i suferindă, ţin foarte mult la ea, dar am lăsat lucrurile în 
coadă de peşte. 

— Nu înţeleg de ce-au avut ei nevoie să vă fure maşina? se 
întrebă colonelul şi desfăcu manile într-un gest semnificativ. 


Uite, asta nu pot pricepe. Care este sensul? Care este mobilul? 

— Aţi lipsit din Salzburg aproape două zile, nu? mi se adresă 
căpitanul Pascu. Dacă ar fi vrut să prepare Renault-ul, aveau 
suficient timp! Fără ca nimeni să bănuiască ceva! 

— Nu, trebuie să fie altceva la mijloc!... Ceva care nouă ne 
scapă acum! nuanţă colonelul. Şi pentru că sîntem la acest 
capitol, aş vrea să fie examinată astăzi sau cel tîrziu miine 
maşina acestei doamne Suzanne. Îi ceru colonelul lui Pascu şi se 
întoarse spre mine: O să vă rog să fiți atît de amabil să-i daţi 
concursul tovarăşului căpitan; o să aibă nevoie de maşina ei 
pentru două-trei ore. 

— Nu-i o problemă. O să pretextez ceva... Miine dimineaţă ar 
fi cel mai bine, am spus eu, gîndindu-mă ce i-aş putea zice 
Suzannei. 

— Nu este exclus, continuă colonelul, să fie dotată cu 
instalaţie de semnalizare prin radio a poziţiei, pentru a fi mai 
uşor reperată, şi am dori să ştim de ce tip este, s-o bruiem cînd 
situaţia o va cere sau, dimpotrivă, să ne ghidăm după ea. Şi s-ar 
putea să aibă şi alte drăcii... In afară de haine de antilopă, ce 
cadouri v-a mai făcut Suzanne? 

— Bricheta, stiloul... Bricheta mi-a dat-o chiar în prima zi, 
dimineaţa, acasă la ea. Sau la aşa-zisa ei casă. Am un Ronson 
defect şi, de deştept ce sînt, nu l-am luat cu mine, dincolo, să-l 
repar. Aici am încercat, imposibil. Îmi cumpăram chibrituri şi, 
bineînţeles, mă trezeam mereu fără bețe. Aşa s-a întîmplat şi în 
dimineaţa aceea şi am apelat la bricheta ei. A dispărut în casă, 
după cîteva minute s-a întors cu o brichetă Dunhill nouă-nouţă, 
spunîndu-mi: „Cînd ai să-ţi aprinzi ţigara, ai să-ţi aduci poate 
aminte de mine”. 

— Atentă femeie!... Drăguţ gestul!... remarcă zimbind 
colonelul. 

— Cu stiloul s-a întîmplat a doua zi. Eram în piscină cînd a 
aflat, - adică i-am spus eu - cu ce mă ocup. Am remarcat o 
concentrare a privirii, ca şi cum s-ar fi gîndit ceva. După un timp 
a ieşit din piscină şi, cînd s-a întors, a zis că mi-a pus în 
buzunarul hainei un stilou, pe care l-a primit cadou mai demult. 
Stiloul este mai mult bărbătesc şi, în general, ea n-are ce face 
cu el. În schimb, mie o să-mi prindă foarte bine. „De fapt, tot din 
egoism ţi l-am dat, a adăugat ea cînd am protestat, spunîndu-i 
că scriu direct la maşină. Vreau să fiu cu tine chiar şi după ce ai 


să pleci acasă, în ţară”. 

— Nu-i „venise” încă ideea să vă însoţească în carne şi oase! 
„„. rise colonelul. 

— Nu, asta s-a întîmplat ceva mai tîrziu. Apoi s-a produs 
cutremurul de la Salzburg. Întîi nu mi-a venit să cred, cînd am 
văzut însă că maşina nu-i şi nu-i nicăieri... „Calm, băiete, calm!” 
îmi spuneam eu mereu, simțind cum devin combustibil solid, 
tocmai bun de trimis o rachetă în Marte. 

In timp ce străbăteam în lung şi-n lat oraşul, trecînd în 
revistă maşinile parcate pe străzi, Suzanne a oprit la un moment 
dat şi m-a rugat să cobor. Am bănuit că intenţionează să-şi 
cumpere ceva, pentru că ne găseam în cartierul comercial al 
oraşului. M-a condus într-un magazin de care trecusem şi m-a 
pus să probez - nu mai intru în amănunte - cîteva sacouri de 
antilopă. 

— Citeva, aţi spus? 

— Da, am probat două-trei... În cele din urmă, proprietarul 
magazinului a scos sacoul din vitrină şi acesta mi-a venit de 
parcă fusese croit pentru mine. Era şi un model mai aparte. Într- 
adevăr, sacoul era foarte frumos, pielea de o calitate 
ireproşabilă... Antilopă de Nigeria... Din acelaşi magazin i-am 
cumpărat ei o pereche de mănuşi de automobilist. În orice caz, 
e o bună actriţă. Şi dacă n-aş fi bănuit ce bănuiam, cred că nu 
m-aş fi îndoit o clipă de sinceritatea ei. De-abia aştept să dea 
cărţile pe faţă, să vedem cum o să facă. 

— N-a veţi nici o grijă!... Totul e gîndit pînă la cel mai mic 
amănunt. 

— Să fie între ea şi „belgian” vreo legătură? 

— După toate probabilitățile, da. În orice caz, aşa cum era şi 
de aşteptat, între „belgian” şi Aralian există una precisă. 
Tovarăşe căpitan!... îl invită colonelul la cuvînt. 

— Mark Dominic este reprezentantul unei firme de la care 
am cumpărat o serie de utilaje şi cîţiva din specialiştii ei sînt de 
mai multe luni în ţara noastră pentru montaj. Aparent, totul este 
în ordine şi nu se poate spune că Mark Dominic nu-şi vede de 
treabă. Ba, dimpotrivă, conlucrarea dintre firmă şi reprezentanţii 
noştri este perfectă. Au fost unele greutăţi pe parcurs, dar Mark 
Dominic a intervenit prompt pe lîngă firmă şi lucrurile s-au 
rezolvat în scurt timp. Întîlnirea de la Braşov, în holul hotelului 
„Carpaţi”, putea fi o coincidenţă... 


— O coincidenţă, interveni colonelul, dacă oamenii noştri, 
urmărindu-l pe Steen, s-ar fi gîndit că nu din întîmplare s-a 
rostogolit pachetul lui gol de ţigări sub maşina lui Mark Dominic. 
Steen ne fusese semnalat cînd acesta a trecut graniţa 
românească. Îl cunoşteam şi noi, ştiam ce hram poartă şi cu ce 
se ocupă. Normal, ne interesa în cel mai înalt grad pentru ce 
venise la noi. Nu ca să-şi petreacă vacanţa se afla el în 
România!... Fiecare mişcare, fiecare gest era important pentru 
noi. E adevărat, Fiatul lui Mark Dominic nu ne era cunoscut pe 
atunci... Întîlnirea între Mark Dominic şi Anca Petroveanu la 
Braşov... Să revenim la Aralian şi Mark Dominic, tovarăşe 
căpitan! 

— Fiecare îşi vedea de treburile lui, străini totalmente unul 
de altul. Aralian nu se ocupă numai cu asigurări de maşini, 
cumpără şi vinde tablouri, obiecte de artă, bijuterii, intră în 
fiecare zi în tot felul, de case, primeşte şi dă zeci de telefoane... 
la şi verifică - dacă poţi - toate adresele acestea, pe toţi cei cu 
care intră el în legătură!... lată însă că, acum citeva zile, 
itinerariile lui Mark Dominic şi ale lui Aralian s-au intersectat. 
Este vorba de un restaurant frecventat curent de străini. Nu, nu 
s-au întîlnit ca din întîmplare la aceeaşi masă. Ba, dimpotrivă, 
Mark Dominic a venit la ora cincisprezece şi douăzeci de minute, 
iar Aralian în jurul orei douăzeci şi unu. Mesele la care au stat au 
fost diferite, dar în raionul aceluiaşi chelner. O coincidenţă şi 
asta? O să vedem îndată. Lipsindu-i chibriturile, Mark Dominic i- 
a cerut chelnerului un foc şi acesta i-a aprins ţigara, lăsîndu-i 
cutia cu chibrituri pe masă. Dominic şi-a luat tacticos prînzul, și- 
a aprins din nou o ţigară, apoi alta, iar cînd chelnerul i-a făcut 
nota de plată, i-a înapoiat cutia cu chibrituri. Şase ore mai tîrziu, 
s-a aşezat la o masă Aralian şi n-a avut nici el cu ce să-şi 
aprindă ţigara. l-a aprins-o acelaşi chelner şi, din nou atent, i-a 
lăsat cutia cu chibrituri pe masă. Numai că, la plecare, Aralian 
nu i-a mai înapoiat-o, ci a luat cutia cu el. 

— Avem deci o dublă coincidenţă... zîmbi colonelul Dumitru. 

— Am înţeles, am spus eu. Deci a fost stabilit triunghiul 
Aralian - Anca Petroveanu - Mark Dominic. 

— Nu, dacă este să ne referim la figuri geometrice... atunci 
va reieşi una cu laturi mai numeroase, spuse colonelul. 

Am continuat: 

— Prudenţa profesională, aş zice, a lui Mark Dominic a ieşit 


foarte bine în evidenţă din cele relatate de tovarăşul Pascu. 
Cum de s-a hotărît el atunci să se întilnească cu Anca 
Petroveanu? Cum de nu i-a fost teamă că cercetările pe 
marginea asasinării ei ar putea da de un fir care să ducă pînă la 
el? 

Cel care îmi răspunse a fost colonelul: 

— De unde ştiţi cînd a fost hotărită suprimarea Ancăi 
Petroveanu? Nu credeţi că necesitatea unei asemenea măsuri a 
apărut abia după întîlnirea de la Braşov? 

— Îmi permiteţi, tovarăşe colonel, interveni căpitanul Pascu. 
Plecarea ei neaşteptată şi oarecum precipitată de la Poiana 
Braşov, indispoziţia evidentă de a doua zi, „Azi n-am chef să ies 
nicăieri”... Toate acestea s-au întîmplat după întîlnirea cu Mark 
Dominic! Sau - de ce nu? - din pricina acestei întîlniri! 

— Înlăturarea prin asasinat a unui om, continuă colonelul 
Dumitru, este o decizie care se ia în asemenea cazuri doar in 
extremis. Ce-a făcut sau, mai bine zis, ce-a refuzat să facă Anca 
Petroveanu, ca ei să ia o asemenea hotărîre? Cred că am putea 
construi următorul tablou. Prin fostul ei soţ. Anca a devenit... 

— Vă referiţi la inginerul Dobra? l-am întrerupt eu. 

— Da, la inginerul Dobra, confirmă colonelul şi reluă: Prin 
fostul ei soţ şi mai ales prin relaţiile de prietenie cu acesta - nu 
este exclus să se fi ştiut că inginerul Dobra continua să-şi 
iubească fosta soţie -, Anca a devenit, în împrejurări pe care nu 
le cunoaştem încă, o figură de un deosebit interes pentru Mark 
Dominic. Ce rol a jucat Aralian, nu este greu de priceput. 

— Cum s-au găsit ei? Cum a fost realizat acest cuplu? am 
vrut eu să ştiu. 

— Este o chestiune care se va lămuri pe parcurs. Nu ea ne 
interesează acum şi nu în primul rînd. Fapt este că acest cuplu 
există. Aşadar, cunoscînd anumite lucruri de la Aralian, Mark 
Dominic a vrut să se convingă personal că Anca se pretează la 
rolul în care el a vrut s-o distribuie. Şi-i face o vizită. Prudent, 
vine pe jos. Şi chiar dacă ar fi sosit cu maşina, un Fiat 124 nu 
stîrneşte la noi curiozitatea nimănui, nu atrage atenţia. În 
virtutea aceloraşi considerente, Mark Dominic se îmbracă cît 
mai comun cu putinţă, adoptă o ţinută ştearsă, cenuşie... 
Întîlnirea a fost mijlocită, după toate probabilitățile, de Aralian. 
„Are un străin nişte dolari... Şi-i dă convenabil. Mie nu-mi 
trebuie, aşa că nu m-au interesat. Îi spun să vă facă o vizită într- 


o seară. Un om foarte serios, reprezentantul unei firme... Decit 
să vă întîlniţi pe stradă, mai bine acasă”. Sau ceva în genul ăsta. 
În sfîrşit, nu contează. Prima întîlnire cu Anca nu l-a dezamăgit 
pe Mark Dominic. Firea ei libertină, frivolitatea, nu i-a fost greu 
să le descifreze. Dacă a fost ceva de descifrat... Şi, în general, 
femeile sînt mai uşor de tentat, gradul de naivitate, de 
credulitate al unora stupefiază de-a dreptul. Un exemplu cît se 
poate de concludent urmează îndată. Dar să revenim. E greu de 
spus dacă dolarii au constituit singurul lor atu sau au mai avut şi 
altele. Totul ne îndreptăţeşte să credem că Mark Dominic a 
trecut la şantaj, dar a dat greş. Anca nu s-a arătat deloc dispusă 
să-şi trădeze ţara. Ea avea tarele ei... Poate tocmai pe aceste 
tare au scontat cei doi, cînd au hotărit că înscenarea unei 
sinucideri este cea mai bună modalitate de a o suprima! 

— Mark Dominic n-a părăsit însă Braşovul! am obiectat eu. 

— Asemenea lucruri se stabilesc dinainte, spuse colonelul. Se 
iau întotdeauna în consideraţie ambele variante: dacă acceptă - 
e foarte bine, dacă nu - atunci ce facem? lar de la Braşov se 
poate vorbi cu Bucureştiul prin telefonul automat?... 

— Îmi permiteţi, tovarăşe colonel? vru căpitanul Pascal să 
spună ceva. 

— Te rog. 

— Mai mult, se poate presupune că Braşovul a fost ales 
special ca loc de întîlnire în scopul şantajului. Punîndu-şi 
alternativa nereuşitei, Mark Dominic a avut în vedere citeva 
lucruri. El îşi dădea seama că în cazul în care Anca Petroveanu 
se va hotărî să vină la noi, ea o va face la Bucureşti şi nu la 
Braşov. Întîi, pentru că Braşovul era un oraş străin pentru ea, în 
al doilea rînd, pentru că în asemenea cazuri omul simte nevoia 
să rămînă un timp singur cu el. Apoi, punînd tot răul în faţă, 
Braşovul îi oferea lui Mark Dominic cel mai bun alibi. 

— Da, remarcă Dumitru, Anca a plecat sîmbătă după-amiază 
din Braşov. lar sîmbătă după-amiază şi duminică, în 
reprezentarea tuturor, instituţiile nu lucrează!... 

— Tovarăşe Pascu, am intervenit eu, vă aduceţi aminte, 
inginerul Dobra ne-a declarat că ea l-a căutat sîmbătă cu 
insistenţă la telefon şi a rugat-o pe soacra inginerului ca acesta 
s-o sune imediat ce soseşte acasă! 

Pascu nu mi-a răspuns direct, însă în timp ce vorbeam a 
confirmat printr-o mişcare a capului spusele mele. Nu ştiu de ce, 


poate a fost doar o impresie, dar în privirile lui am citit un fel de 
aplauze la scenă deschisă. E adevărat, era şi o anumită şarjă în 
aplauzele astea. 

— Cele spuse de dumneavoastră nu vin decit să întregească 
tabloul, mă aprecie colonelul. Sigur, continuă el, lipsesc încă o 
serie de detalii... Spuneam că Anca Petroveanu prezenta un 
interes deosebit pentru Mark Dominic, prin fostul ei soţ. 
Inginerul Dobra a proiectat o instalaţie bazată pe un produs 
chimic, fabricat în Occident. Cît de valoroasă este această 
instalaţie, puteţi deduce din faptul că, aplicată la sistemul de 
fabricaţie, deţinut şi acesta doar de două firme străine, ea 
îmbunătăţeşte radical calităţile produsului amintit sau, mai bine 
zis, îi schimbă radical structura. Mark Dominic este tocmai 
reprezentantul firmei de la care noi am cumpărat şi licenţa 
produsului şi o parte din utilaje. 

— Şi vor instalaţia inginerului Dobra. 

— O vor cu orice preţ. N-am putut stabili cum au aflat de 
ea... Concomitent cu lucrările de montaj a utilajelor străine, se 
execută într-o hală - este vorba de un flux tehnologic care se 
cere respectat - montarea instalaţiei inginerului Dobra. A fost 
nevoie să aducem pupitre de comandă, aparatură electronică 
pentru măsurarea unor amestecuri, a temperaturii... Au aflat şi 
s-au oferit să cumpere licenţa. 

— Deci, Mark Dominic a lucrat întîi pe faţă! am dedus eu. 

— Mark Dominic este doar un executant. Pentru tratative au 
venit directorii firmei. Au fost refuzaţi politicos, dar ferm. Au 
ridicat în trei rînduri preţul iniţial... În cele din urmă, şi-au dat 
seama că instalaţia nu este de vînzare. 

— Dar n-au renunţat la ea. 

— lar noi sîntem hotăriţi s-o păstrăm, cum s-ar spune, pentru 
uz propriu, rise colonelul. Pe un şantier, întins pe zeci de 
hectare, cu mii de salariaţi, în majoritate flotanţi, cu zeci de 
specialişti străini la montaj, nu-i deloc simplu să rezolvi o 
asemenea problemă. Nu-i o casă de fier sau un transport... Se 
aduc piese, ansambluri, instalaţii... E adevărat, cei care lucrează 
în hala respectivă poartă salopete de culoare distinctă, pentru a 
nu se strecura cineva, din nebăgare de seamă; intrările sînt 
păzite, reprezentarea legitimaţiilor este obligatorie. Dar... 
Tovarăşe căpitan, vă rog! îl invită colonelul să vorbească. 

— Acum nouă zile, mai precis în zorii zilei de sîmbătă, maşina 


inginerului Claude Stymson, un „Peugeot-504”, a fost găsită la 
kilometrul 38 al şoselei Rîmnicu Vilcea - Sibiu, răsturnată într-o 
vale, iar inginerul, unul din specialiştii firmei de la care am 
cumpărat instalaţiile electronice, mort la volan. Maşina era 
aproape în întregime distrusă - se dăduse de vreo opt-zece ori 
peste cap - şi a fost lăsată pe loc. Era nevoie de o macara ca să 
fie scoasă sus pe şosea. Dimineaţa, cînd s-au făcut cercetări, s-a 
stabilit că accidentul s-a datorat vitezei cu care se intrase în 
curbă. 

Ceea ce a intrigat organele de miliţie a fost faptul că cineva 
umblase la maşină după accident. Capacul portbagajului şi una 
din uşi fuseseră forţate, probabil cu un levier, în maşină totul 
arăta că se scotocise prin ea, portofelul inginerului francez 
căzuse lîngă maşină, pe iarbă. Actele erau la locul lor, aproape 
opt sute de franci francezi se găseau într-o altă despărţitură, 
însă nici un leu românesc. Nici în portofel şi nici în buzunarele 
inginerului. 

S-a presupus deci că a existat un martor ocular al 
accidentului sau poate chiar doi. Fie un şofer, fie cineva care se 
găsea în momentul acela pe şosea. Din păcate, cîinele nu putea 
fi folosit, între timp plouase şi încă destul de puternic. În maşină, 
în afară de impresiunile digitale ale inginerului, nici o altă urmă. 

Căpitanului de la circulaţie nu i-a plăcut toată povestea asta, 
s-a trecut la examinarea atentă a Peugeot-ului, stabilindu-se că 
fusese desfăcută piuliţa de la capătul de bară din dreapta sau a 
fost scos şplintul de siguranţă, iar piuliţa s-a desfăcut singură, 
pînă a căzut. Avîndu-se în vedere că fusese străbătut un drum 
de peste două sute cincizeci de kilometri, s-a luat drept posibilă 
a doua variantă. Pentru o mînă criminală este o operaţiune 
simplă şi ea nu durează mai mult de un minut-două. Ne-am 
îndreptat atenţia spre specialiştii străini şi în special spre colegii 
lui Claude Stymson. 

— „Atenţia” este bine spus, zimbi colonelul. Vă daţi seama, 
nu aveam nici o probă. Cercetări directe nu puteam face... Se 
punea întrebarea: de ce a fost trimis Stymson pe lumea 
cealaltă? Nu cumva cel care a scos şplintul de siguranţă este 
una şi aceeaşi persoană cu cea care i-a scotocit atît de minuţios 
maşina? Şi ne-am răspuns că nu este exclus. lar pentru a crea 
aparențele unui furt săvirşit de un român, a luat toţi leii pe care 
îi avea asupra sa inginerul. Inainte de a afla „cine”, trebuia să 


aflăm „pentru ce”. 

Întrucîtva, munca noastră se aseamănă cu cea a grănicerilor. 
Dar ei au o linie precisă, borne de demarcaţie, un pămînt al 
„ciorii”... Noi ne instalăm bornele singuri, iar pămîntul îl arăm 
tot noi. Între prieteni şi duşmani. Ei bine, delimitarea aceasta... 
Privim nu o dată în cele mai întunecoase colţuri ale sufletului 
omenesc, descoperim slăbiciuni, tare, vicii... Ochii trebuie să ne 
rămînă întotdeauna limpezi, în stare să iubească şi să creadă în 
oameni. Bănuiala şi vigilenţa sînt două noţiuni distincte. Vrei, nu 
vrei, în munca noastră ele se interferează. Le separăm. Şi 
trebuie să le separăm! 

Deci, nu „cine”, ci „care a fost mobilul” asasinării lui 
Stymson. Au fost lansate vorbe printre străini, întîi cum a fost 
provocat accidentul, apoi că poliţia deţine unele date... cîinii au 
luat o urmă... lar printre românii care lucrează sau au tangenţă 
cu instalaţia inginerului Dobra - zvonul că Securitatea a 
descoperit în maşina lui Stymson, care pleca pentru citeva zile 
din ţară, anumite date secrete despre instalaţie. 

Am zîmbit întruciîtva sceptic şi colonelul a sesizat: 

— Dezaprobaţi metoda? Sau vi se pare pueril procedeul? 
Dumneavoastră, a continuat colonelul nemaiaşteptindu-mi 
răspunsul, de ce l-aţi jucat pe Aralian pe tema dolarilor, în loc 
să-l preveniţi că traficul cu valută este o faptă penală? Pentru că 
aţi intuit că este vorba de o chestiune care priveşte securitatea 
statului! Noi, în plus, sîntem prin jurămînt, prin munca noastră 
obligaţi s-o apărăm! M-a încălzit puţin zimbetul dumneavoastră. 

— Am zimbit, deoarece mi se pare ineficientă metoda. 

— O să vă dezamăgesc! Pe străini să-i lăsăm pentru moment 
deoparte. Tovarăşe căpitan!... îl invită colonelul să vorbească. 

— Sîmbătă dimineaţa s-a prezentat la noi, învoindu-se de la 
serviciu, Adriana Costin, o desenatoare tehnică ce fusese 
detaşată pe şantier pînă la terminarea lucrării. „Am venit să mă 
predau, eu sînt complicea lui Stymson”, a spus ea cu o voce 
încărcată de emotie şi a izbucnit în plîns. Tovarăşii au încercat s- 
o calmeze, dar n-au reuşit. Plîngînd, a scos dintr-un buzunar al 
taiorului trei mii de lei şi, punîndu-i pe masă, a spus printre 
sughiţuri că i-a primit de la Stymson. Apoi au început să apară 
dintr-o servietă o pudrieră, o pereche de sandale, două sticluţe 
de parfum franțuzesc, o brățară şi alte obiecte din astea. 

— Stymson a fost omul lui Mark Dominic? m-am întors eu 


spre colonel, nerăbdător să aflu răspuns. 

— Cred că avem de-a face cu o nouă parte interesantă... 
Există mai multe variante. Una din ele, cea mai probabilă, ar fi 
că Stymson a acţionat pe cont propriu. Atiît cît l-au ţinut puterile. 
Ce se întîmplă... 

Adriana Costin a dat examen la arhitectură şi n-a reuşit. S-a 
pregătit, a dat din nou şi iar n-a reuşit. Posibilităţile materiale 
ale mamei sale nu i-au mai permis să rămînă acasă. Taică-su e 
undeva pe la laşi, divorţat de mult, recăsătorit... A intrat în 
serviciu ca desenatoare şi, cum n-avea greutăţi familiare, a fost 
printre primii pe lista celor detaşaţi pe şantier. Făcea naveta cu 
trenul, de multe ori aştepta pe şosea o ocazie.... Aşa a cunoscut- 
o Stymson. 

Fata este drăguță, cu un anumit farmec aparte şi poate că 
Stymson a privit-o de la început numai cu interes bărbătesc. 
Apoi a aflat unde şi ce lucrează; omul şi-a spus că n-ar trebui să- 
i scape ocazia unei asemenea lovituri. Specialiştii străini discută 
între ei... Şi Stymson a început să facă investiţii: azi un 
restaurant, miine un cadou, poimiine altul, promisiuni de 
căsătorie... 

N-aş putea spune că Adriana Costin face parte din categoria 
gisculiţelor naive şi proaste... Dimpotrivă, fata este destul de 
inteligentă. Şi totuşi ea a crezut toate balivernele servite de 
Stymson. 

După ce-a făcut-o să creadă c-o ia de soţie, Stymson a pus 
punctul pe „i”. l-a prezentat apoi realităţile din Occident fără 
fard şi prin sinceritate a mai cîştigat un atu. l-a povestit ce 
înseamnă să ai sau să n-ai bani acolo, i-a spus că primul lucru 
pe care ar trebui să-l facă, întorcîndu-se în Franţa cu ea, este să- 
şi cumpere o casă, deoarece chiriile sînt exorbitante, iar pentru 
casă trebuie bani şi încă bani foarte mulţi. Şi, bineînţeles, i-a 
stimulat tot felul de vise. Aşa a început Adriana Costin... 

Se auzi o bătaie la uşă şi în clipa următoare în cameră intră 
unul din ofiţerii de securitate care îmi împachetaseră hainele în 
geamantan. 

— Îmi permiteţi să raportez? i se adresă el colonelului, 
rămînînd în poziţia de „drepţi” lîngă uşă. 

— Te chem eu, tovarăşe căpitan. Lucruri interesante? 

— Da, tovarăşe colonel. 

— Bine. Într-o jumătate de oră te chem. 


Adică hainele mele prezentau lucruri interesante? m-am 
întrebat eu şi am înclinat să cred că da. 

— Cum se obişnuieşte în lucrări de asemenea proporții, 
montajul se execută pe baza unor schiţe de detaliu, extrase din 
proiectul general al instalaţiei. Proiectul este păstrat într-o casă 
de fier prevăzută cu două sisteme de închidere, pentru fiecare 
sistem există cite o cheie... Dimineaţa, dosarul este scos din 
casa de fier, planşele după care urmează să se lucreze sînt 
împărţite pe desenatori, pentru copiere în trei, patru, cinci sau 
şase exemplare, în dependentă de situaţiile respective, pe 
detalii de ansambluri. Apoi, copiile sînt predate sub semnătură 
inginerilor care conduc lucrările în hală. La terminarea 
schimbului aceştia aduc înapoi schiţele şi ele sînt încuiate cu 
număr în casa de fier. 

— Numai că Adriana Costin, am luat-o eu înaintea 
colonelului, a început să facă şi cîte o copie în plus! 

Nu ştiu, poate m-am înşelat sau căpitanul Pascu mi-a tras 
într-adevăr un picior pe sub masă? Nu, a fost doar o impresie. 
Probabil un cîrcel. 

— O copie în plus? Ştiţi, o asemenea operaţie nu numai că ar 
fi deosebit de riscantă... Practic, i-ar fi fost imposibil să scoată o 
schiţă afară. Este cît o planşetă de desen. Unde s-o ascundă? 
Astăzi, spionajul - o să vă convingeţi în scurt timp - se bazează 
în special pe aparatură. Adriana a acceptat propunerea lui 
Stymson, acesta a plecat în Occident, şi i-a adus un ceas de 
mînă care avea montat un aparat fotografic în el, cu obiectivul 
plasat în ferestruica marginală, prin care se poate citi data. 
Ceasul se acordă prin mişcarea miinii, ţimburuşul - cum îi 
spunem noi - servind astfel pentru rularea filmului şi declanşare. 

Nu-i o noutate... Şi nu-i nici o problemă să cumperi aşa ceva 
în Occident. Sigur, costă enorm... Sînt firme specializate... Au 
magazine proprii... Spionajul industrial a luat astăzi asemenea 
proporţii în lume încît, de cele mai multe ori, descoperirile şi 
perfecţionările de aparatură sînt folosite mai întîi în acest 
domeniu şi abia mai tîrziu şi în cel militar. Sînt firme a căror 
poliţie secretă, destinată numai să anihileze acţiuni adverse, se 
ridică la sute de oameni! Este şi aceasta o faţetă a revoluţiei 
tehnico-ştiinţifice pe care o trăim. Dar să revenim la Adriana 
Costin. Aşa a reuşit ea să execute optsprezece fotografii de pe 
planşele pe care le primea pentru copiat la o scară mai mare. 


L-am întrebat pe colonel, nevenindu-mi a crede: 

— Şi i-a dat lui Stymson clişeele? 

— I le-a dat, spuse cu năduf colonelul Dumitru. 

— Clişeele astea le-o fi căutat cel care a scotocit maşina lui 
Stymson!... 

— Aproape fără îndoială, confirmă colonelul. 

— ...Cel care a scotocit maşina, care a scos şplintul de 
siguranţă... mă completă Pascu şi continuă: Accidentul a avut 
loc în noaptea de vineri spre sîmbătă. Joi după-amiază, Stymson 
i-a cerut ceasul, a scos filmul din el şi l-a înlocuit cu altul. lar 
Adrianei i-a spus că pleacă pentru citeva zile ca să trateze 
afacerea pe baza clişeelor făcute de ea. 

— Adriana nu ştie, mai cunoştea cineva dintre colegii lui 
Stymson despre intenţia acestuia de-a pleca din ţară? am 
întrebat eu. 

— Nu, nu ştie. Întîlnirile lor luaseră un caracter foarte discret. 
Stymson locuia într-o cameră cu intrare separată, închiriată prin 
O.N.T., la cineva, într-un bloc, Adriana se strecura întotdeauna 
cu băgare de seamă... incercarea aceasta de a ascunde 
legătura lor nu era în regulă!... Şi noi aveam de-acum, cînd s-a 
prezentat Adriana la noi, portretul ei vorbit. Cu o zi înainte, 
graficul nostru ne desenase, după datele pe care le obţinusem, 
imaginea unei fete care este aproape identică cu cea a Adrianei 
Costin. Aşa că ea s-a prezentat aproape în ceasul al 
doisprezecelea!... 

— Şi asta va avea o oarecare influenţă asupra...? 

— Nu o oarecare, ci una categorică! Faptul că a venit 
singură, autodenunţindu-se, o absolvă de pedeapsă. Care, în 
alte condiţii, nu era deloc una uşoară!... 

Am vrut să spun că gestul Adrianei Costin a fost determinat 
întrucitva şi de teama de a nu fi descoperită; zvonul lansat că în 
maşina lui Stymson fuseseră găsite anumite date secrete 
privind instalaţia ajunsese doar şi la urechile ei! Mi-am adus însă 
aminte de zimbetul meu sceptic cu privire la eficacitatea 
metodei. 

— Înseamnă că unul dintre colegii inginerului ştia că Stymson 
a acţionat prin intermediul fetei - şi nu fără rezultat - în direcţia 
instalaţiei noastre! am preferat eu să spun. 

— Bineînţeles, mă aprobă colonelul Dumitru. Aflase despre 
clişee, pentru că altfel provocarea accidentului, scotocirea 


maşinii ar fi lipsite de sens! Dacă ştia însă şi despre fată este un 
semn de întrebare. Posibil că da, posibil că nu. Am luat măsurile 
necesare pentru a obţine un răspuns. În cazul în care ştia de 
Adriana Costin, el va încerca, mai devreme sau mai tirziu, să 
între în legătură cu ea. Şi intrînd în legătură cu ea, va intra în 
legătură cu noi... 

— Am înţeles, am spus eu. Aşadar, Adriana îşi vede în 
continuare de serviciu ca şi cum nu s-ar fi întîmplat nimic. 

— Exact. 

— Şi ceasul? 

— ÎI poartă pe mînă, pentru ca cel care l-a trimis pe lumea 
cealaltă pe Stymson să vadă că totul este în regulă. 

— Aţi remarcat că asemenea ceasuri costă enorm. N-ar fi 
exclus ca Stymson să se fi împrumutat de bani... Sau şi-a luat 
chiar un asociat pentru lovitura asta di granda! 

— Ne-am gindit şi noi la o asemenea posibilitate. Atunci... 
respectivul va căuta cu atit mai mult să între în legătură cu 
Adriana! Şi să dea Domnul să între! Cît mai curînd. A ne limita 
doar la aşteptarea ca el să facă acest pas ar fi însă o mare 
greşeală!  Tovarăşe căpitan, să vină tovarăşul Vlad. Ne 
promisese lucruri interesante. 

Ardeam de curiozitate, şi cum terminasem ţigările 
colonelului, m-am servit din pachetul căpitanului Pascu. 

Căpitanul Vlad intră în birou, colonelul Dumitru îi făcu semn 
să ia loc la masă şi el îşi începu raportul: 

— Tovarăşul, arătă căpitanul Vlad în direcţia mea, poate să-şi 
deschidă - pe cuvînt de onoare - o casă de filme! 

Ce tot zice ăsta?!... m-am mirat eu, şi cum pe faţă mi se pot 
citi toate gîndurile, colonelul m-a rugat să mai am puţină 
răbdare. 

— Îmi pare rău că nu pot face demonstraţii decît în laborator, 
mi se adresă căpitanul Vlad, o să vă convingeţi pe parcurs. In 
brichetă este încorporat un aparat fotografic de tipul „KW”, 
modificat. Se declanşează la aprindere. Stiloul are un emiţător 
de reperare în corpul central; sistemul, după cum se ştie, nu-i 
nou... O adevărată bogăţie sînt însă nasturii... Haina de antilopă 
are patru nasturi din piele împletită. Unul, cel de jos, conţine un 
magnetofon, iar ceilalţi trei - aparate de filmat. Sincronizate 
între ele, tovarăşe colonel. Fiecare lucrează pe alt principiu. 
Unul pe bază de unde magnetice, celălalt pe variaţii de 


intensitate a luminii, iar al treilea este de tipul „Eins-drei”. 

— De aia mă dichisea Suzanne aşa!... mi-am adus eu aminte. 

— Ce făcea? întrebă colonelul. _ 

— Mă dichiseşte în fiecare dimineaţă. Imi aranjează cravata, 
are grijă dacă mi-am luat portofelul, bricheta, stiloul, ochelarii 
de soare... 

— La fel se comporta şi dincolo? 

— Aproape din prima sau a doua zi. 

— Ca să nu vi se pară curios că o face aici! 

— Da, şi îi place grozav cum îmi stă haina de antilopă! Cred 
şi eul... 

— Vor să vă verifice... Să le fie de bine!... Nu, Vlade? 

— Da, tovarăşe colonel! Am prelucrat şi pelicula şi banda 
magnetică... Le-am sincronizat... 

— Abia acum înţeleg de ce-a insistat atita Suzanne să dorm 
cu ea la hotel! „Cum o să mă laşi singură?!... Mititica!... 
Problema era ca nu cumva, plecînd dimineaţa de acasă, să 
îmbrac un alt costum şi nu sacoul ăsta splendid! Bună actriţă! 
Nu se poate să nu dea azi-miine cărţile pe faţă! Să vedem cum o 
s-o facă. 

— O s-o facă perfect. V-am mai spus, totul e gîndit pînă la cel 
mai mic amănunt. Şi pentru că sîntem la acest capitol... Şi nu 
numai pentru asta, eu oricum vroiam să vă vorbesc. Este de 
datoria mea să vă previn că ajutorul pe care ni-l acordaţi nu este 
lipsit de pericole. Ba, dimpotrivă... Cele petrecute... 

— Tovarăşe colonel, s-o părăsesc pe Suzanne tocmai acum?! 


— Nu, eu... 

— ...Ce-o să zică fata? O aduc în ţară şi o abandonez?! 

— Eu ştiu că vă place să glumiţi... 

— ...N-a putut ea să rămînă o singură noapte la hotel fără 
mine... Şi-apoi, trebuie să vină Otto, Hellen... Oamenii au fost 
atit de amabili, m-au scos din buclucuri, să nu mă revanşez?! 

— Da, făcu colonelul, dîndu-şi seama că e inutil să mai 
insiste. Bine, atunci să stabilim măsurile ce se impun. 


CU CĂRŢILE PE FAŢĂ 


Am părăsit cu un „taxi” clădirea şi am făcut calea întoarsă la 


apartamentul nr. 4. În timp ce mă îmbrăcam în hainele mele, 
Pascu apăru din cealaltă cameră cu un pahar şi o sticlă de bere 
aburită, de parcă fusese scoasă atunci de la gheaţă. 

— Şi cîrciumă aveţi aici?! nu m-am putut eu abţine. 

— După ce ne arătăm gazde atit de atente, ne luaţi şi peste 
picior!? 

— Văd că sînteţi „de-al casei” acum!... Parcă eraţi căpitan de 
miliţie?... Ori v-aţi pus bine pe lîngă colonelul Dumitru şi... 

— De unde ştiţi că n-am fost „de-al casei” de la bun început? 

— Haida-de! 

— Haida! şi îmi turnă bere în pahar, asigurindu-mă: O să 
mirosiţi ca un butoi de vin! Anca Petroveanu era fosta soţie a 
inginerului Dobra!... lar sinuciderile sînt de competenţa Miliției, 
stimate tovarăşe!... 

— De aia nu ştiaţi pe dinafară numărul de telefon al 
locotenentului major Paraschiv!... mi-am adus eu aminte cum a 
căutat Pascu într-un carneţel cînd a trebuit să-l cheme urgent 
înapoi pentru a examina Fiat-ul Ancăi Petroveanu. 

— Aţi început să vă exersaţi spiritul de observaţie? Nu uitaţi 
să numărați însă doar pînă la 9! mă preveni căpitanul şi îmi 
turnă în pahar şi restul de bere. 

— Mai sînt unele puncte care se cer lămurite... 

— Le descîntăm noi, vine ea vremea!... La „Raţa”... 

— Şi ce, nu era bine?! Acum nu poţi scoate o vorbă!... 

— Aveţi de dat trei sticle de vin, pe puţin!... 

— Tot eu să dau?! Şi mi-am adus aminte că-i cumpărasem la 
Viena o mică atenţie, semnificativă  întrucîtva pentru 
circumstanţele în care ne cunoscusem. 


La plecare nu ştiu dacă am ieşit din bloc pe aceeaşi uşă pe 
care intrasem, dar era fără îndoială că mă aflam pe altă stradă. 
Sau poate mă înşelam şi eram pe aceeaşi? În orice caz, aflasem 
şi văzusem astăzi atitea încît, dacă mi-ar fi spus cineva că am 
devenit maşină de cusut, termometru sau port-chei, gindindu- 
mă la căpitanul Vlad, nici n-aş fi încercat să mă pipăi. De un 
singur lucru eram totalmente convins - ceea ce mă liniştea 
întrucitva cu privire la identitatea mea - că-mi era foame. ŞI 
arzind de nerăbdare să mă întîlnesc cu Suzanne, am grăbit paşii. 

Mă aştepta sus în cameră, privind pe fereastră. 

— Am întîrziat cam mult, te rog să mă ierţi! m-am scuzat eu 


şi am sărutat-o pe obrazul pe care mi-l întinsese. M-am întîlnit la 
editură cu nişte amici şi fiind plecat atita vreme din ţară, n-a 
fost lipsit de interes pentru mine să aflu ce noutăţi mai umblă 
prin tîrg. 

— Dacă amicii tăi folosesc colonie feminină, atunci 
„noutăţile” au avut darul să te pună în temă! 

Avusese grijă căpitanul Pascu să miros a de toate. 

— Nu fi copilă! Nu pot mirosi decît a cîrciumă, asta nu neg. 

— Ce-ai rezolvat la editură? schimbă ea demonstrativ vorba. 

— Redactorul de carte a fost internat în spital acum cîteva 
zile, aşa că discuţia n-a mai avut loc. Dacă ştiam, nu ne mai 
grăbeam aşa. Ai mîncat? 

— Fără tine?! 

Mişcat de atita dăruire, am sărutat-o şi pe celălalt obraz şi în 
scurt timp am coborit în restaurant. 

— Miroase a ciuperci, i-am spus eu în şoaptă. Toată lumea 
vorbea aici în şoaptă, ca la biserică, şi tot ca la biserică bărbaţii 
ridicau privirile îndată ce intra o femeie pe uşă. Mă dau în vînt 
după tot felul de bunătăţi cu ciuperci, n-am acordat nici o 
atenţie celor din jur, nu de mine li se lipiseră ochii, şi am 
condus-o ceva mai grăbit pe Suzanne spre una din mesele 
libere. 

— Uite-l pe Alex! exclamă ea deodată, îndreptîndu-se în 
direcţia lui. Fostul meu soţ. 

„Au început să se adune!” mi-am spus eu şi am urmat-o, 
neştiind ce să fac, avindu-se în vedere relaţiile care existau între 
mine şi ea. Era totuşi fostul ei soţ!... Am preferat să adopt o 
expresie candidă. Cum nu m-am văzut însă niciodată aşa în 
oglindă, am înlocuit-o cu una distrată. Nu, nici aceasta nu mă 
prinde prea bine. Aşa că, ajungind la masă, nu mai ştiu ce mutră 
am făcut. Nu-i exclus să fi făcut mai multe. 

— Ce-i cu tine, Alex, aici? i se adresă ea în germană. Apoi, 
schimbînd germana cu franceza, mă prezentă fostului ei soţ. 

Se înclină rece în direcţia mea, eu - de circumstanţă, a 
trebuit să zimbesc. 

— Cu treburi. Azi-dimineaţă am sosit. Eşti ultimul om pe care 
m-aş fi aşteptat să-l întîlnesc în Bucureşti! spuse Alex cu o voce 
tocmai bună să-ţi razi călcîiele după baie cu ea. 

— De ce însă singur? se miră Suzanne. 

— Edwiga trebuie să nască. Probabil că n-aţi luat masa, se 


uită el pe rînd la amindoi, în sensul că, dacă nu avem nimic 
împotrivă, putem mînca împreună cu el. 

— Nu, acum am intrat. Da, sigur!... se animă Suzanne. 

Ne aşezarăm, chelnerul trecea pe lîngă noi, l-am oprit 
nelăsîndu-l să-mi scape. În timp ce discutam cu chelnerul cam 
ce şi cum să-mi pregătească cu ciuperci, l-am simţit pe Alex 
studiindu-mă cu atenţie. 

— Cite zile rămii? Ai venit pentru mai mult timp? îl întrebă 
Suzanne pe fostul ei soţ, cînd chelnerul se îndepărtă de la masă. 

— Încă nu ştiu. Depinde... Şi tu? 

— A, eu îmi petrec vacanţa. Miine plecăm la Braşov, nu, OI? 

Aşa îmi zicea ea mie, „Ol”. 

— Imi pare rău, miine n-o să putem. Am de rezolvat unele 
formalităţi în legătură cu maşina, i-am explicat eu. 

— Inchipuie-ţi, Alex, i-au furat maşina la Salzburg! 

— Da, se fură o mulţime de maşini, spuse el şi începu să 
povestească cum a fost descoperită o contrabandă de maşini 
furate, care erau expediate sub numere false, din Hamburg. 

Vorbea rar, fără să se grăbească, chiar enervant de rar, 
cuvintele însă ieşeau repezite ca şi cum, o dată rumegate, ar fi 
fost aruncate afară. Nu-mi plăcea mutra lui de ascet şi mai ales 
cum i se zbăteau pleoapele, des, acoperind şi descoperind o 
privire rece, ironică. 

— ...Numerele de circulaţie erau luate din parcurile cu maşini 
de ocazie, încheie el, aşa că n-a fost uşor pînă s-a descoperit 
cum dispăreau fără urmă maşinile furate. Să nu fi avut nevoie 
de maşină ea să dea vreo lovitură!... mi se adresă direct Alex. 

Vru să continue, dar Suzanne îl întrerupse: 

— L-am rugat pe Otto să se intereseze din nou la poliţie. Otto 
şi Hellen vin şi ei în România. Am vorbit azi cu Hellen. 

Mie nu-mi spusese. E adevărat, nici nu avusese timp. În orice 
caz, era o noutate care trebuie comunicată colonelului Dumitru. 

— Da? Nu i-am mai văzut de mult, spuse Alex egal şi 
continuă: După-amiază am treabă, seara sînt invitat la o masă, 
mîine dimineaţă însă, dacă ai să fii liberă, domnul spunea că are 
cîteva treburi de rezolvat, ne-am putea întîlni. La ce cameră 
stai? 

— La 306. În jurul orei unsprezece îţi convine? întrebă 
Suzanne. 

— Aş prefera înainte de zece treizeci. 


— Perfect! 

— Ai venit cu maşina? 

— Da, e parcată în faţa hotelului. Dacă ai să ai nevoie de ea, 
spune-mi. 

— Nu, îţi mulţumesc, am întrebat doar aşa. 

Am răsuflat uşurat. Stabilisem în principiu pentru a doua zi 
examinarea maşinii, de aceea mă şi eliberasem de Suzanne, 
spunîndu-i că aş avea de rezolvat unele formalităţi cu Renault- 
ul. Dacă Alex ar fi zis „da, mi-ar trebui miine dimineaţă maşina”, 
nu ştiu cum aş fi scos-o la capăt. 

M-am ridicat odată cu el, ne-am luat rămas bun, dîndu-ne 
mîna, am simţit un tremur uşor, abia perceptibil, al degetelor 
sale osoase şi mari. În timp ce se îndepărta, l-am urmărit fără să 
vreau cu privirea. 

— Ai încercat să-ţi imaginezi căsnicia mea cu el? mă întrebă 
Suzanne. 

— Ca să nu mint, prefer să nu-ţi răspund. 

— Am înţeles. Într-adevăr, Alex nu este nici frumos şi nici 
foarte plăcut. În majoritatea cazurilor însă, nu acestea sînt 
considerentele care duc la un mariaj. O căsnicie este o problemă 
prea serioasă, ca să ţii seama de lucruri atît de exterioare! Dacă 
ai cunoaşte-o pe actuala lui soţie... Se spune despre mine că 
sînt o femeie frumoasă. Edwiga este un cadru. Era una din cele 
mai conştiincioase funcţionare ale lui şi, mai ales, de o purtare 
ireproşabilă. S-au căsătorit, îi face al doilea copil, dar în privinţa 
purtării, lucrurile s-au cam schimbat. 

— Probabil e prea frumoasă pentru a nu greşi. Unei femei 
frumoase, bărbaţii nu-i permit un asemenea lux! Să bem pentru 
frumuseţea ta! şi am ridicat paharul. 

— Şi pentru interdicţia unui asemenea lux! zimbi Suzanne, 
urmîndu-mi gestul. 

— De acord! 

Am golit fiecare paharul şi fiecare ne-am gîndit, probabil, la 
altceva. 

— Ce propui pentru azi? mă întrebă ea. 

— Aş vrea să te duc la Muzeul Satului şi, cît mai este lumină, 
să facem o plimbare prin Bucureşti cu maşina. Pentru seara, 
hotărăşti tu. 

— Nu te muţi la mine? 

Avea nevoie de sacou, ştiam. 


— Nu sîntem şi aşa împreună? 

— Ba da, dar... Poţi să-i spui mamei că pleci chiar în după- 
amiaza asta la Braşov... De ce n-am pleca chiar miine? Îţi rezolvi 
treburile şi plecăm imediat după prînz. Ce zici? 

— N-am nimic împotrivă. 

— Diseară o să ieşim undeva... O să vrei să te schimbi... 
Miine dimineaţă o să fie aceeaşi situaţie... 

— Da, ai dreptate, am acceptat eu. 

— la maşina şi după ce-ţi aduci bagajul, plecăm direct în 
oraş. 

Cînd m-a văzut făcîndu-mi din nou geamantanele şi a auzit 
că plec la Braşov, mama, care mă ţine şi la vîrsta asta din scurt, 
nu m-a iertat: 

— Parcă spuneai că te apuci de lucru îndată ce vii din 
Austria? 

— Ehe, eu m-am apucat de lucru încă înainte de a pleca în 
Austria! 

— Ce fel de lucru? Văd că n-ai scris de două luni nici un rînd! 

— Mă documentez, mamă. 

— La Braşov?! Cu tipa asta, cu care ai venit de-acolo?! Te-ai 
întors cu ea din Austria... Acu' pleci cu ea la Braşov... Umbli cu 
maşina ei... Zău dacă faci bine!... 

Am izbucnit în ris. 

— Uite, habar n-aveam că am o mamă atit de vigilentă! 

— Rizi tu, rizi!... Nu poţi să ştii ce zace în sufletul omului!... 

Trebuia să-l sun pe căpitanul Pascu şi am rugat-o să-mi facă 
o cafea. Lăsîndu-mi sacoul în cealaltă cameră, îi mai 
telefonasem o dată, curios, nimeni nu ridicase receptorul. Să fi 
format eu greşit numărul? Am încercat din nou. 

— Aneta la telefon, s-a auzit la celălalt capăt al firului. 

— Cu domnul doctor lonaşcu s-ar putea vorbi? am început eu 
parola. 

— In chestiunea reţelei de Seduxen? 

— Nu, am ceva să-i comunic din partea fratelui său din 
provincie, Sandu. 

— Comunicaţi-mi mie, doctorul lonaşcu este la masă. 

Şi doar îi spusesem lui Pascu că-l sun! El, gata, se şi grăbise 
să se ducă la masă! M-am uitat la ceas - se făcuse cinci. l-am 
comunicat „Anetei” ceea ce aveam să-i spun căpitanului Pascu, 
dar ar fi fost altceva dacă aş fi putut sta de vorbă cu el. 


A doua zi dimineaţă, aşa cum îmi ceruse colonelul Dumitru, 
am preferat sacoului costumul meu gri, Suzanne s-a prefăcut că 
nu observă şi am răsuflat uşurat. Dacă m-ar fi rugat să îmbrac 
astăzi sacoul, cedam imediat, dar asta însemna, după cum mi se 
explicase, anumite complicaţii cu neutralizarea înregistrărilor, 
era de dorit să duc maşina la „puricat” fără să fiu îmbrăcat în 
sacou. Luasem însă stiloul şi bricheta la mine, asta o liniştise 
probabil pe Suzanne, numai că ele urmau să-mi servească mie, 
şi nu lor. 

După ce am coborit în holul hotelului, m-am îndreptat fără 
grabă în direcţia restaurantului, unde nu prea ştiam ce aveam 
de făcut, deoarece micul dejun îl luasem în cameră, şi m-am 
oprit lîngă standul cu ziare. Îmi zimbea politicos o fată în 
uniformă bej, cu un năsuc răzgiiat şi cu breton. 

— Nu ştiţi, „România liberă” de astăzi are caricatura lui 
Matty? am întrebat-o eu. Dacă nu, daţi-mi „Scînteia”. 

— Are. Şi eu urmăresc caricaturile lui Matty, îmi răspunse 
fătuca, întinzîndu-mi ziarul. 

— O.K.! am spus, am luat ziarul şi mi-am continuat drumul 
spre restaurant. 

M-am aşezat la o masă şi am comandat cafea. 

— Dacă nu vii îndată cu ea, o beau la toamnă, cînd am de 
gînd să mai stau o lună aici! i-am spus unui chelner tinerel, care 
mă primise cu „Good morning, sir”. 

Nu ştiu ce-a înţeles, dar a şters-o repede în direcţia 
bucătăriei. 

Rămas singur, m-am uitat peste pagina întîi a ziarului, apoi l- 
am desfăcut şi, într-adevăr, pe coloana a doua a paginii cu 
„Mica publicitate”, o serie de litere erau înţepate cu acul. Era în 
regulă, am închis ziarul şi m-am întors la pagina întîi, unde 
văzusem un articol despre praşila întîi la porumb. 

În scurt timp, chelnerul m-a întrerupt din lectură, am băut 
cafeaua şi după cîteva minute citeam în maşina Suzannei, 
aşteptind, vezi doamne, să se încălzească motorul, mesajul ce- 
mi fusese adresat: 

„Inceput. La nouă şi jumătate Aura Moraru în Piaţa 
Cosmonauţilor. Sfirşit.” 

M-am uitat la ceas, era nouă şi cinci. Aveam destul timp, 
deschizînd capota motorului, am accelerat de cîteva ori brusc, 
apoi am trecut în spate să ascult ralantiul la ţeava de 


eşapament. Fiat-ul 124 a lui Mark Dominic îl văzusem în 
extremitatea cealaltă a parcării, dar m-am abținut să mă uit în 
direcţia lui. 

În cele din urmă, am demarat fără grabă, m-am oprit în 
staţia de benzină de la „Lido”, am făcut plinul şi am pornit încet 
spre Piaţa Cosmonauţilor, care se găsea la doi paşi. Singurele 
locuri libere erau cele rezervate staţiei de taxiuri şi cu toate că 
unul din şoferi îmi făcuse semn spre tăbliță, am tras fără să-mi 
pese, cu spatele la bordură. 

Cînd am coborit din maşină, şoferul m-a luat în primire: 

— La dumneavoastră acasă tot aşa faceţi? „Rezervat”! 
„Taxi”! spuse el în germană, după ce se uită la numărul meu. 

Am dat din cap în semn că am înţeles şi mi-am văzut în 
continuare de drum pînă la scuarul de vizavi, pentru a fi reperat 
mai uşor de tînăra care mă primise ieri în apartamentul nr. 4 şi 
mai lesne de ţinut sub observaţie de către cei care aveau 
interes să mă vadă la această întîlnire cu ea. 

A apărut după vreo zece minute. Era grandioasă tovarăşa 
asta Moraru, cu ochii ei mari, puţin migdalaţi, de un verde 
închis, catifelat, aproape negru, ce luceau dens de sub gene 
prelungi, de o copilăroasă vioiciune. Mă învălui cu o privire 
tandră şi-mi zîmbi afectuos: 

— M-aştepţi de mult? mă întrebă ea şi, întinzîndu-mi mîna la 
sărutat, îmi examină haina cu o privire discretă. 

Radia toată de fericire şi eu radiam la fel. 

— Nu, doar de vreo zece minute. Eşti de-o eleganţă 
tulburătoare, iar bluza e de-a dreptul superbă! am exclamat eu 
şi, luînd-o cu intimitate de braţ, am adăugat: Am făcut rost de o 
maşină, ţi-aş propune să ieşim undeva. Uite-o, aceea citron. E o 
Lamborghini Espada. 

— Vai, ce maşină splendidă! Lamborghini Espada? Cită 
supleţe! În materie de maşini, italienii sînt nişte stilişti 
desăvirşiţi! 

— Da, e carosată de Bertone. Este a unui prieten... Un străin. 
În dimineaţa aceasta ne stă la dispoziţie, am spus eu conducînd- 
o atent la maşină. 

— Uite cum îi vinează pe străini putorile astea! făcu unul din 
şoferi în aşa fel încît să audă şi tovarăşa Moraru, care aştepta 
să-i deschid portiera. 

— Drăguţ compliment! am remarcat eu zimbindu-i, în timp 


ce o pofteam în maşină. Apoi, tacticos şi fără grabă, am trecut la 
portiera mea, aşezîndu-mă la volan, am dat drumul la radio. 

— Cit rafinament! exclamă Aura, examinînd tabloul de bord 
şi deodată, întorcîndu-se spre mine, mă admonestă sever cu 
privirile: 

— Ce te uiţi aşa la picioarele mele? mă întrebă ea alintîndu- 
se. 

La naiba cu mini-fustele astea, mă năuciseră picioarele ei! 
Mi-am dezlipit în grabă ochii de pe rotunjimile lor şi am dat să 
mă mir: 

— Eu? Vocea îmi răsună fals şi piţigăiat în urechi, ca să scap 
din încurcătură, am adăugat repede, rizind oarecum mirat: De 
ce, nu e voie?! Şi pentru că trebuia să-mi joc perfect rolul - în 
treburile astea nici un amănunt nu poate fi neglijat! - am adus-o 
drăgăstos lîngă mine. Neavind încotro, tovarăşa Moraru îmi oferi 
gura ei rotundă şi roşie ca un semn de sens interzis. Atît doar că 
semnul n-are buze calde şi moi. 

— Mergem? am întrebat-o, grăbindu-mă deodată, în timp ce 
Aura mă fulgera cu ochii ei mari, puţin migdalaţi... Verdele lor 
închis devenise negru, şi nici catifelat nu mai era. 

— Dacă zici că ai maşina la dispoziţie pentru întreaga 
dimineaţă, hai la Snagov. La Snagov-sat. O prietenă de-a mea... 
Mara, pictorița, ţi-am mai povestit eu despre ea, a închiriat o vilă 
pentru întreaga perioadă de vară; ai să vezi ce frumos stă! 

— O.K.! am exclamat eu şi am dat drumul motorului. 

— Fii drăguţ, ia-o prin Piaţa Romană. E un atelier de tricotaje 
puţin înainte... Era în inventar, vreau să văd dacă mai este afişul 
pe uşă. 

— Aşa mă gindeam şi eu, pe Dorobanţi circulaţia a devenit o 
calamitate! 

leşind pe Magheru, am încercat să reperez ce se întîmpla în 
spatele meu. In afară de oglinda centrală, Lamborghini Espada 
are două retrovizoare pe aripi, le puteam urmări cu discreţie; 
pînă la Casa Scînteii n-am observat nimic deosebit. 

După ce am trecut de monumentala clădire, ce ne evocă 
amintiri cît se poate de dragi, tovarăşa Moraru mi-a făcut un 
semn discret să accelerez energic. Discutasem despre calităţile 
maşinii, am înţeles că tema aceasta fusese anume abordată de 
Aura. l-am demonstrat ce repriză putea să aibă o Lamborghini 
Espada, am condus tot timpul în trombă, pe unele porţiuni ale 


autostrăzii acul kilometrajului a urcat la o sută optzeci. La o 
asemenea viteză e destul de periculos să-ţi ridici ochii de pe 
parbriz, aruncînd din cînd în cînd priviri de o clipă asupra 
oglinzilor retrovizoare de pe aripi; n-am remarcat nici o maşină 
care să se ţină după noi. 

— Să nu intrăm în vreun pom! spuse Aura cu teamă în voce 
după ce luasem în fluierat de cauciucuri o curbă de pe şoseaua 
Snagovului. Conduci prea tare, te rog frumos, nu mai goni aşa! 
şi îmi făcu semn să reduc. 

M-am conformat, în scurt timp pe şosea apărură o 
„portocală” a depanării şi un Renault 16, bej, staționat în 
„pană”, alături. Aura schimbă o privire fugitivă cu cei care se 
găseau lîngă maşină şi îmi spuse: 

— Se face un drum asfaltat la stînga, a patra vilă pe dreapta. 
Formidabil ce repede am sosit! Colosală maşină! 

— Ai văzut, ca lipită stă pe viraje?! 

Ajunsesem în apropierea vilei în cauză, cineva ne deschise 
poarta, maşina „depanării” intră în curte imediat după noi. 

— Ooo, dar e splendid aici! am exclamat eu şi l-am văzut pe 
căpitanul Vlad coborînd de la volanul „portocalei”. 

Dezbrăcîndu-mi haina şi lăsînd-o în maşină, am ieşit în 
întîmpinarea căpitanului. 

— A fost cineva în spatele nostru? l-am întrebat eu cu vădită 
curiozitate. 

— Nu. Au renunţat cînd au văzut că vă continuaţi drumul 
dincolo de pădurea Băneasa. 

— Ce maşină era? 

— Un Mercedes-300 SE, alb, cu număr olandez. 

— Oho!... 

— Fiat-ul lui Mark Dominic îl seconda din spate. Aveau de 
gînd să meargă în scară probabil. Le-a fost suficient cît au văzut. 
O ieşire amoroasă, şi-au spus!... Acum vă puteţi plimba o oră- 
două cu tovarăşa Moraru prin parc. Vă anunţăm noi cînd sîntem 
gata. 

— Să mergem! am invitat-o eu pe Aura, dar n-am mai luat-o 
de braţ. 

Am mers un timp tăcuţi, îndreptîndu-ne în direcţia lacului, 
am atacat din nou: 

— Spuneţi-mi... Sînt curios să aflu, cînd m-ati sărutat cu atita 
conştiinciozitate în apartamentul nr. 4, aveaţi buzele de 


rezervă? 

A ris şi n-am mai mers tăcuţi. Aşa că, la sfîrşitul şederii 
noastre în parc, Aura, ca o măslină, nu atit de neagră, cit atît de 
alunecoasă, eu - ca o scobitoare de Piatra Neamţ, nu atit de 
subţire, cît atît de bont, ne-am îndreptat spre maşină, prieteni, 
subsemnatul fiind foarte în clar pînă unde pot merge lucrurile 
cînd te afli în serviciu comandat. Ceea ce, să recunoaştem, nu 
era deloc puţin pentru mine!... 

Căpitanul Vlad ne aştepta lîngă vilă: 

— În afară de un magnetofon minuscul, aveţi în maşină şi un 
microemiţător, ne informă el şi continuă: Erau acordaţi pe 
recepţie, urmărindu-vă pînă la Băneasa, au ascultat tot ce-aţi 
discutat în maşină şi s-au convins că lucrurile sînt în regulă. 
Spuneţi-mi, după remarca referitoare la picioare a urmat un 
sărut, nu? mă întrebă Vlad şi adăugă: Aşa ar reieşi... 

— Exact, am confirmat eu şi am considerat necesar să-i 
explic: Pentru a crea aparențele respective. 

— Este perfect, nu sînt probleme. O lăsaţi pe tovarăşa 
Moraru în faţa magazinului „Muzica” de pe Calea Victoriei, iar pe 
drum birfiţi-o puţin pe prietena Aurei. Pictoriţa s-a mutat aici nu 
atit să lucreze, cît să se întilnească cu un prieten din Bucureşti... 
care o vizitează mereu... Şi aşa mai departe. 


Eram cu Suzanne la Braşov de trei zile. Întorcîndu-ne spre 
seară de la cheile Oituzului, i-am găsit pe Hellen şi Otto 
aşteptindu-ne în hol la „Carpaţi”. Fusesem înştiinţat de 
dimineaţă - aici, în locul „Romanici libere” ceream ziarul local, 
folosind o altă parolă - că Otto intrase în ţară. 

— Aţi sosit de mult? l-am întrebat eu după ce ne-am 
manifestat reciproc bucuria revederii. 

— De o jumătate sau trei sferturi de oră... 

— Ce facem, Ol? interveni Hellen. La recepţie ni s-a spus că 
nu mai au nici o cameră liberă. 

— Vedem noi îndată, am spus şi m-am uitat în direcţia 
recepţiei, căutînd din ochi o doamnă Mia, pe care - aşa cum ştia 
Suzanne - o cunoşteam mai de mult. 

Era într-adevăr de serviciu. M-am scuzat, desprinzindu-mă de 
grup. Mi-a spus că-i este imposibil să facă ceva pentru prietenii 
mei: 

— Aşteptăm dintr-o clipă în alta două autocare cu turişti 


englezi, cărora li s-au rezervat de alaltăieri camere, credeţi-mă, 
nu ştiu cum o să mă pot descurca. 

— Nici în Poiana? 

— Nu v-aş fi spus??... Să încerc totuşi la hotelul „Teleferic”, şi 
intră în birou să telefoneze la Poiana. Ş 

Otto mă urmase la recepţie, asistase la discuţie. Intorcîndu- 
mă spre el, am adoptat o mină plină de îngrijorare, cu toate că 
eram sigur că n-am de ce să fiu îngrijorat: camera 218 de la 
hotelul „Teleferic” le fusese special rezervată. Doar erau amicii 
mei, ce Dumnezeu?! 

— În cazul în care rezultatul va fi negativ, zău dacă ştiu ce-i 
de făcut! am spus. Nu ştiu cum ne-a scăpat din vedere să vă 
reținem o cameră?! 

— Da, trebuia reţinut... Nu m-am gîndit. Şi doar am vorbit cu 
Suzanne la telefon!... 

— În noaptea asta dormiţi cu noi, am propus eu, iar miine 
vedem noi ce facem. Trebuie să se elibereze miine o cameră!... 

— Totul este în regulă! mi se adresă doamna Mia, întorcîndu- 
se din birou şi îi spuse lui Otto în germană: Cereţi camera 218, 
sînteţi aşteptaţi la hotelul „Teleferic”, în Poiana braşov. E un 
hotel modern, cu piscină, la doisprezece kilometri de aici. O să 
vă simţiţi chiar mai bine decit la noi, în Poiana e foarte frumos. 

Otto îi mulţumi pentru amabilitate; ne-am întors veseli la 
Hellen şi Suzanne. 

— Ol a fost de-a dreptul formidabil! S-a rezolvat, ar fi cazul 
să beau ceva tare! 

— Să vă instalaţi întîi, am propus eu. Să nu ne sufle cineva 
camera, alta nu mai găsim! 

— Da, da! se grăbi Hellen să mă aprobe. Ol are dreptate! 

Am făcut semn unui băiat să ducă bagajele la maşină; după 
cîteva minute plecam spre Poiana Braşov, eu cu Suzanne în faţă 
pentru a le arăta drumul. 

— Sînt sigură că o să le placă foarte mult sus, se arătă ea 
bucuroasă de sosirea lui Hellen şi Otto. li ducem la „Şura 
Dacilor” diseară, ce zici? 

— Diseară sînteţi invitaţii mei! am spus eu sentenţios. 

Otto nu avea să-mi lase însă această plăcere. 

Bănuiam ce urma să se întimple. Suzanne nu trecuse la 
propuneri, comportîndu-se neschimbat, cu toate că ei trebuie să 
fi fost mulţumiţi de rezultatele verificărilor la care fusesem 


supus. Înseamnă că fusese aşteptat Otto. Acum se punea doar 
problema zilei cînd va trece el la ofensivă. Încă astăzi sau mîine? 
Mai mult nu avea de ce să amine. Era sîmbătă, sîmbătă avusese 
loc şi discuţia dintre Anca Petroveanu şi Mark Dominic... 

Şi Hellen şi Otto se arătară cît se poate de încîntaţi de Poiana 
Braşov; le plăcu şi hotelul. Primind de la recepţie cheia, ne 
invitară sus în camera lor. 

— Nu, se opuse Suzanne, instalaţi-vă în linişte, pînă vă 
schimbaţi, bem o cafea. Ne găsiţi la bar. 

Am ieşit pe terasa piscinei şi, în timp ce căutam o masă, l-am 
văzut pe căpitanul Pascu în mare amor cu o tînără pe care, 
eram absolut sigur, nu mi-ar fi displăcut s-o cunosc. M-am 
aşezat în aşa fel, încît masa noastră să fie în raza privirii lui 
Pascu. 

— Cred că am făcut o imprudenţă că nu mi-am luat o jachetă 
cu mine, spuse la un moment dat Suzanne, sorbindu-şi cafeaua. 

— Să-ţi dau haina mea, m-am precipitat eu. 

V-aţi dat seama şi singuri, sînt un bărbat cît se poate de 
atent cu femeile! 

— Ca să răceşti tu în schimb?! Urc la Hellen, se ridică 
Suzanne, şi iau ceva de la ea. Ce cameră au? încercă ea să-şi 
aducă aminte. 

— Dacă nu mă înşel, două sute optsprezece. Da, da, ăsta-i 
numărul! am spus eu ferm. Să te conduc? 

— Nu, de ce? şi se îndepărtă de la masă. 

Afară se făcuse destul de răcoare, Suzanne era îmbrăcată 
însă în pantaloni şi pulover, bineînţeles nu acesta fusese motivul 
pentru care plecase. Am crezut că fata de la masa lui Pascu se 
va ridica şi ea. Nu, rămase pe loc, rizind mereu la tot ce-i 
spunea îngerul meu păzitor. Nu era singurul, bănuiam. 

Suzanne se întoarse împreună cu Hellen şi Otto şi toţi trei 
arătau cît se poate de veseli. 

— O să mîncăm friptură de urs, friptură de mistreţ, friptură 
de berbec... Ce fripturi am mai mîncat noi? mă întrebă Suzanne. 

— De căprioară, am spus eu. 

— De căprioară... Şi am mai mîncat ceva, dar Ol e afurisit şi 
nu spune, ca să vă facă vouă surpriză. Şi-o să bem vin roşu, 
„Puterea ursului”!... 

— Fain! exclamă Otto, frecîndu-şi cu satisfacţie manile. 

— Chiar aşa îi spune? se miră Hellen. 


— Chiar aşa este! o asigură Suzanne. Şi-o să mîncăm clătite 
cu foc! Pufff! suflă ea în direcţia mea, ca într-o flacără. 

Am mîncat la „Şura Dacilor”, în aceeaşi atmosferă gălăgioasă 
şi veselă, susţinută mai cu seamă de Suzanne. Făceam tot 
posibilul să fiu în ton cu ea, în aer însă simţeam că pluteşte 
ceva. Risul lui Otto era citeodată forţat sau absent, încerca 
discret să nu întreacă măsura la băutură, Hellen devenise 
stridentă şi doar Suzanne era total degajată, ca şi cum ar fi fost 
complet străină de ceea ce avea să se întîmple, vorbea şi ridea 
într-una. 

Se făcuse aproape unsprezece cînd am ieşit din restaurant, 
îndreptîndu-ne spre hotel. 

— Splendidă noapte! exclamă Suzanne. Nici un pic de vînt. 

— Chiar, ce linişte! Numai brazii foşnesc! Auziţi! se opri 
Hellen. 

— Ol, tu ştii cîte stele sînt pe bolta cerească? mă întrebă 
Suzanne venind lîngă mine. 

— Cite stele? Zău dacă am idee! 

— Un milion trei sute optzeci! Dacă nu mă crezi, numără-le! 
izbucni ea în ris. 

— Cred că iarna aici e şi mai frumos! remarcă Otto, 
adresîndu-mi-se. 

l-am explicat unde sînt pirtiile de schi, ce se preconizează să 
se construiască. Ajungînd la scările hotelului, Otto se opri şi se 
adresă celor două femei: 

— Duceţi-vă sus, noi ne mai plimbăm la aer puţin, şi mă 
strînse complice de braţ. 

— Bine, spuse Hellen şi începu să urce pe scări. 

— Să nu vă duceţi undeva singuri! ne ameninţă Suzanne cu 
degetul, pornind după Hellen. 

„Urmează deci atacul!” mi-am zis eu, încordat ca un odgon, 
de teamă să nu calc în cratiţe tocmai acum. 

— Aş vrea să discutăm ceva în linişte... mă anunţă Otto şi se 
uită în jur, ca şi cum ar fi căutat locul care s-ar fi pretat pentru o 
asemenea discuţie. 

— Să bem aici un coniac, am propus eu, arătînd în direcţia 
restaurantului de la parterul hotelului „Teleferic”. 

— Nu, nu... Haideţi! făcu el, ca şi cum s-ar fi hotărît deodată. 

Mercedesul său era parcat chiar acolo, în faţă; îmi deschise 
portiera. 


— Mi-a făcut necazuri pe drum, se referi el la maşină. Ori a 
intrat o murdărie în carburator, ori este ceva la aprindere. La 
turație mare nu se simte, însă cînd reduc gazele, întrerupe... 

— Cu rateuri în eşapament? am întrebat eu, lăsîndu-mă 
antrenat în discuţie. Şi pentru că, trecînd de intersecţia care 
duce spre hotel „Sport” Otto virase la stînga, spre Braşov, am 
crezut că este bine să remarc: Dacă mergem la bar în Braşov, o 
să se supere şi Suzanne şi Hellen. Şi nici nu sîntem îmbrăcaţi 
pentru bar! 

— Nu, la bar n-are rost să mergem. Rateurile în eşapament 
mi-ar fi spus că am lipsă de benzină. Mai curînd platinele. Tot de 
la aprindere să nu fie ceva... M-am uitat la delco... Intre 
Munchen şi Budapesta ne-a plouat tot timpul. Şi încă ce ploaie! 
De-abia reuşeau ştergătoarele să măture apa de pe parbriz. Mi- 
am spus că, trecînd prin băltoacele de la marginea şoselei, 
cîţiva stropi au ajuns pe ebonită încinsă a delcoului... 

— Aşa se putea întîmpla şi cu „pipele” bujiilor. Nu-i exclus să 
fie şi o întrerupere de bujie! 

— Da, la asta nu m-am gindit. Am schimbat bujiile, dar la 
„pipe” nu m-am uitat. Şi una din ele este foarte aproape de 
filtrul de aer, mi-a mai făcut o dată un necaz. Să oprim acolo, 
arătă el spre un refugiu, care apăruse după un viraj. 

Am înţeles că locul fusese stabilit dinainte, probabil cînd Otto 
se ridicase de la masă, pentru că la extremitatea de jos a 
refugiului era parcat, cu luminile de poziţie stinse, un Mercedes 
alb cu un bărbat la volan. 

— Mai e o maşină, arătă el spre Mercedes, oprind chiar la 
intrare. Nu sîntem nici singuri şi în acelaşi timp putem discuta în 
deplină siguranţă. Fără să ne temem de urechi indiscrete. 

„Asta s-o crezi tu!” 

— Înseamnă că aveţi să-mi spuneţi ceva cu totul ieşit din 
comun... 

— Nu ştiu dacă este chiar aşa de ieşit din comun... nuanţă 
Otto, îmi oferi o ţigară şi îşi aprinse şi el una. Este vorba deo 
chestiune de afaceri. Dar să intrăm în subiect! Firma mea vă 
propune, prin mine, o ofertă cît se poate de avantajoasă şi eu... 

L-am întrerupt: 

— Ce legătură pot avea eu cu firma dumneavoastră?! Ştiţi 
foarte bine că profesiunea mea... 

— Vă rog să mă ascultați cu răbdare! Lăsaţi-mă întîi... 


— Îmi pare rău, trebuie să fiu dur: nu vreau să ascult nimic! 
Afacerile nu sînt de competenţa mea. Şi, în general, ele se 
discută într-un alt cadru!... 

— Este în interesul dumneavoastră întîi să ascultați! schimbă 
el germana cu o franceză curgătoare. 

— Ştiam că nu cunoaşteţi franceza! Interesant... 

— Eu cunosc mult mai multe lucruri decît vă închipuiţi 
dumneavoastră! Repet: este în primul rînd interesul 
dumneavoastră să mă ascultați! 

— Lăsaţi-mă să apreciez eu care sînt interesele mele! Sînt în 
stare să-mi port singur de grijă! 

— Bine. Poftiţi! spuse el, întinzîndu-mi o fotografie. Apreciaţi! 
Şi deschise cutia de la bordul maşinii ca să pot privi fotografia la 
lumina ce se revărsa dinăuntru. 

Stăteam pe canapea, în camera mea, numărind mărci vest- 
germane. Pe măsuţa din faţă se vedeau cele două pachete cu 
franci elveţieni şi dolari. 

— Dumneavoastră aţi primit oficial șilingi, dacă nu mă înşel?! 
sublinie el cuvîntul „oficial”. 

— De unde ştiţi ce-am primit eu oficial? am întrebat eu 
mecanic şi am vrut să continui, dar Otto mi-o luă înainte: 

— V-am spus: ştiu mult mai multe lucruri decît vă închipuiţi 
dumneavoastră! 

— Şi ce-i cu fotografia asta? De unde aveţi o asemenea 
fotografie? Cine a făcut-o? 

— Cam multe întrebări! Este bine să mă ascultați cu răbdare 
şi în linişte... 

— Bine, dar... am zis eu cu derută în glas. 

— Repet: este în interesul dumneavoastră să mă ascultați! 

— Mă şantajaţi? 

— Nu recurgeţi la asemenea expresii... 

— Astea sînt faptele! 

— Dacă este să fie aşa, v-aş arăta şi această fotografie, şi îmi 
întinse încă una. 

Eram în magazinul reprezentanţei „Uher”, tipul cu sacoul 
sport care mă urmărise în Viena surprinsese prin vitrină exact 
momentul în care întindeam banii şefului de magazin. 

— Aveţi şi acestea două. În prima - mi-o oferi el - ieşeaţi cu 
magnetofonul în stradă, iar în astălaltă, aşezaţi magnetofonul în 
maşină. 


— Aşadar, Aralian... 

— Tranzacţia valutară, după cit ştiu eu - ilegală - aţi făcut-o 
cu un scop precis! Un „Uher” costă peste şase mii de şilingi în 
Austria!... Este mai bine ca aceste fotografii să nu ajungă la 
autorităţile româneşti!... 

Examinasem fotografiile cu mîinile străbătute de un tremur 
nervos, cu greu stăpiînit. Arătam copleşit. 

— Firma mea, continuă Otto sigur de el, a vîndut României o 
licenţă pentru fabricarea unui anumit produs, al cărui secret de 
fabricaţie îl deţine în exclusivitate, şi ea livrează ţării 
dumneavoastră o serie de utilaje complexe. Cînd au fost 
încheiate tratativele, nu se ştia că partea românească are de 
gînd să perfecţioneze instalaţiile noastre şi să obţină un produs 
nou, pe baza aceluia pe care îl fabricam noi. Această 
perfecţionare interesează firma în cel mai înalt grad. 

— De ce n-aţi încercat să duceţi tratative? 

— Am oferit de opt ori valoarea întregului contract, inclusiv 
valoarea instalaţiilor. Ni s-a cerut însă o sumă exorbitantă. Noi 
doi am putea rezolva lucrurile mult mai simplu. 

— Bine, dar în cercul meu de cunoştinţe nu se află nimeni 
care ar putea influenţa asemenea tratative! 

— În stadiul actual problema tratativelor a căzut definitiv! 
Dumneavoastră aţi putea cîştiga într-o singură oră cincizeci de 
mii de dolari! Înţelegeţi, desigur, ce înseamnă o asemenea 
sumă! 

— Vorbiţi copilării! 

— Deloc. Perfecţionarea despre care am vorbit a fost 
realizată de inginerul Dobra. lar pe inginerul Dobra 
dumneavoastră îl cunoaşteţi cît se poate de bine. 

— Vă înşelaţi! Eu îl cunosc într-adevăr foarte bine pe 
inginerul Dobra... Dar tocmai de aceea vă pot spune că el nu va 
accepta niciodată o asemenea tranzacţie. 

— Ştiu. 

— Că-l cunosc pe inginerul Dobra tot Aralian v-a spus? 

— N-are importanţă. Este vorba de un efort de o jumătate de 
oră. De fapt, nici chiar atit. N-o să fie o problemă pentru 
dumneavoastră să-l invitaţi pe inginer undeva. Se deplasează 
foarte des pe şantier... Îl căutaţi acolo spre sfîrşitul programului, 
îi propuneţi o ieşire... Sau vă oferiţi să-l aduceţi cu maşina la 
Bucureşti... Pe drum îl serviţi cu o ţigară dintr-un pachet pe care 


o să vi-l dau eu şi inginerul o să adoarmă brusc pentru cinci- 
zece minute. Este mai mult decit timpul necesar pentru a-i 
fotografia cu un aparat minuscul cheile de la casa de fier. 

— Vă daţi seama ce înseamnă asta? 

— Inginerul, continuă Otto fără să dea atenţie remarcii mele, 
se va trezi cînd veţi fi din nou în mers cu maşina şi va avea 
senzaţia că a aţipit o secundă. Nici atît. Senzaţia este că pentru 
o clipă a fost absent. La oameni ca el, asemenea momente de 
absenţă, de oboseală sînt destul de des întilnite. Somnul este 
superficial, creierul continuă să lucreze... Şi el, în nici un caz, nu 
va bănui ceva. Pentru clişeele acestea încasaţi cincizeci de mii 
de dolari! 

— Nu, asta se cheamă trădare!... 

— Folosiţi expresii depăşite, rudimentare... 

— O acţiune într-o afacere de spionaj. Or fi ele rudimentare 
expresiile, dar faptele sînt exact de această categorie. Nu risc o 
asemenea implicaţie! am spus eu cu hotărire în glas. 

— Bine, dar dumneavoastră sînteţi de pe-acum implicat în 
lucruri tot atît de grave! 

— Eu? 

— Da, dumneavoastră. O să încerc să vă ajut memoria. 

— Nu vă supăraţi, a cumpăra, chiar ilegal, patru sute de 
dolari nu este acelaşi lucru cu o acţiune de trădare! 

— Să recurgem din nou la fotografii. Examinaţi-o pe aceasta, 
şi îmi întinse o nouă fotografie. 

Era fotocopia declaraţiei mele în legătură cu trecerea ilegală 
a frontierei R. F. Germania. 

— Şi asta, făcu Otto schimb de fotografii. 

Imaginea reprezenta declaraţia despre punerea în circulaţie 
a mărcilor false. 

— Ambele declaraţii sînt păstrate în original la poliţie şi 
cercetările pot fi oricind redeschise. Este suficient un singur 
semn! 

— Deci, totul mi-a fost înscenat! 

— larăşi expresii... nepotrivite. 

— Bine, dar e o înscenare! 

— Trebuie să şi dovediţi!... 

— Peste graniţă... înseamnă că Suzanne e amestecată şi ea 
în toate acestea! 

— Nu, Suzanne nu ştie nimic. Absolut nimic! Eu am fost acela 


care a îndemnat-o să ne invite la ea, inclusiv pe dumneavoastră, 
revanşindu-se astfel pentru masă. lar ea a fost imediat de acord. 
Am sesizat că vă plăcuse, ştiam că-i va suride ideea. 

— Peste graniţă, am reluat eu, m-aţi transportat cu maşina! 
N-am făcut-o din proprie voinţă! Da, acum îmi amintesc perfect, 
la un moment dat mi-aţi oferit o ţigară. Era, bineînţeles, o ţigară 
de genul acelora pe care le-aţi pregătit pentru inginerul Dobra! 

— Puteţi proba? Nota de plată la restaurantul domnului 
Kramer din Tils aţi achitat-o cu propria mînă! Scoţind bancnotele 
din propriul dumneavoastră portofel! Domnul Kramer poate 
depune oricînd mărturie i... 

— Pentru că bancnotele mele au fost schimbate cu unele 
false în timpul primei nopţi petrecute acasă la Suzanne! Şi cine 
putea s-o facă decit ea?! 

— V-am spus, Suzanne n-are nici un amestec. Aşa puteţi s-o 
bănuiţi şi pe femeia de serviciu!... Dovediţi! 

— Banii i-am primit de la Aralian. Şi printre ei erau şi mărci. 

— Ce sumă? 

— N-are importanţă! 

— Ba da. 

— Aş fi putut să primesc mărcile false cînd am schimbat 
dolarii sau francii elveţieni!... 

— Vă rog! Otto îmi întinse citeva fotografii. 

Le scotea pe întuneric, nu ştiu de unde, cum scot 
prestidigitatorii iepurii din joben. 

În toate cele trei fotografii fusesem surprins în timp ce 
schimbam banii la ghişeele diferitelor bănci din Austria. 

— Cine v-ar putea crede, spuse Otto luîndu-mi fotografiile din 
mînă, că un casier de bancă, ce trece pe sub lumina unei lămpi 
speciale fiecare bancnotă cît de puţin suspectă, v-a dat mărci 
false în schimbul dolarilor sau francilor elveţieni?! Nu vorbiţi 
copilării! 

— Aţi avut totul în vedere, am spus eu încet. 

— V-am întrebat ce sumă aţi primit de la Aralian. În total, aţi 
avut la dumneavoastră aproape cinci sute de dolari, nu? 

— Cu banii schimbaţi oficial... 

— Circa trei sute de dolari magnetofonul... Celelalte 
cumpărături... Am fotografii aproape pentru fiecare în parte! 
Cheltuielile de drum... Atunci de unde aţi avut patru sute 
douăzeci de mărci, aproape o sută treizeci de dolari, ca să plătiţi 


întreaga consumaţie la „Palace Giris”? Beţiile în localuri de 
noapte ca „Palace Giris” costă, nu glumă! 

— Exageraţi! În primul rînd, n-am plătit întreaga... 

— Mai întîi uitaţi-vă la fotografiile astea! 

Într-una eram la masă, ciocnind toţi patru cupele de 
şampanie, şi masa arăta că ocupanţii ei nu se limitaseră doar la 
o sticlă sau două. În alta, dansam pe ring cu Suzanne şi felul 
cum îşi sprijinea ea buzele de gitul meu nu lăsa nici o îndoială 
cam ce relaţii se stabiliseră între mine şi ea. In a treia, achitam 
şefului de sală partea mea de consumaţie. Era tocmai 
amănuntul pe care voiam să-l ridic în faţa lui Otto; colonelul 
Dumitru îmi spusese să mă zbat pînă la ultimele puteri şi numai 
atunci cînd voi vedea că sînt definitiv „înfrînt” şi nu mai am nici 
o scăpare, să mă dau în miinile lui. 

— Ştiţi foarte bine, am insistat să plătesc partea mea de 
consumaţie şi aşa am şi făcut! De unde aţi luat?... 

— Şeful de sală este gata să declare că aţi achitat întreaga 
consumaţie! 

— Dar nu este adevărat! 

— ...Că aţi achitat-o în mărci vest-germane. Faptul că la 
închiderea casei au fost găsite aproape patru sute de mărci 
false nu a îndreptat atunci bănuielile spre un român, deoarece 
mai bine de jumătate din clienţii sălii au fost vest-germani. Dar 
puse în relaţie, cazul acesta cu cele petrecute la Tils, lucrurile ar 


putea lua proporţii!... lar cercetările să treacă în miinile 
Interpolului. In lume circulă sume impresionante de mărci vest- 
germane false - este moneda cea mai stabilă astăzi - şi 


Interpolul se află într-o continuă alertă. Dă-le oamenilor lui un 
asemenea fir şi ei sînt în stare să răzbească şi în jungla 
braziliană pentru a vă da de urmă. Nu sînteţi greu de găsit!... 

— Exageraţi, am spus eu fără convingere. 

— Îmi pare rău că trebuie să fiu dur, dar, practic, n-aveţi de 
ales! Trebuie să acceptaţi propunerea mea, o a doua alternativă 
nu există! 

Am rămas tăcut şi, sprijinindu-mi coatele pe genunchi, am 
început să-mi masez fruntea cu palmele. Arătam ca un om 
încovoiat, distrus. 

— V-am făcut o ofertă cît se poate de avantajoasă: o întîlnire, 
care nu poate să dea nimănui de bănuit, cu inginerul Dobra şi 
aţi cîştigat cincizeci de mii de dolari! 


— Şi ce să fac eu cu ei? 

— Ne-am gindit şi la asta. La două sau trei zile după ce ne 
predaţi clişeele, poliţia românească va fi anunţată telegrafic că 
într-o localitate oarecare, din apropiere de Salzburg, a fost găsit 
abandonat un Renault 16... 

— Deci şi maşina este tot opera dumneavoastră! 

— ...Fără numere de circulaţie, trecu Otto peste remarca 
mea. cu seria motorului ştearsă şi că sînteţi rugat să veniţi la 
Salzburg pentru a vă recunoaşte maşina, deoarece se bănuiește 
că este Renault-ul care v-a fost furat acum două săptămîni. In 
condiţiile acestea veţi primi imediat un paşaport... 

Deci, acesta era scopul pentru care mi-au furat ei maşina! ŞI 
noi nu găseam mobilul... Bine gîndit! 

— „.„.Şi veţi avea ce face cu cincizeci de mii de dolari! Cu 
banii aceştia se poate trăi aproape numai din dobîndă, dacă-i 
depuneţi la bancă! 

— Nu mă pot hotărî, am zis eu cu voce spartă, chinuit de 
îndoieli. Trebuie să-mi daţi un timp... Să zicem... pînă miine la 
prînz. Ca să vă pot da un răspuns. 

— V-am spus, aveţi o singură alternativă! Noaptea este într- 
adevăr un sfetnic bun, dar... Să nu încercaţi gesturi necugetate, 
pentru că ele vor fi numai în defavoarea dumneavoastră! O să 
vorbesc deschis, aşa cum am făcut şi pînă acum. Aţi putea fi 
tentat să vă faceţi un calcul... El se va dovedi în întregime 
greşit! Să zicem că aţi încerca să luaţi legătura cu Securitatea. 
Înainte de toate, o asemenea încercare nu va avea sorţi de 
izbîndă. Sînteţi tînăr, e păcat să vă pierdeţi viaţa prosteşte. Noi 
sîntem oameni hotăriţi!... Aţi văzut, ştim să lucrăm şi, în plus, 
avem cu ce! Deocamdată - vă spun iar deschis - nu putem avea 
nici o încredere şi, în consecinţă, veţi fi supravegheat pas cu 
pas. Nu faceţi nici un gest necugetat, veţi fi suprimat! 

„Cunosc, nene, cunosc!... Mercedesul din faţă era pregătit 
pentru mine doar!...” 

— Dar să zicem - prin absurd - că veţi ajunge la ei. Sigur, noi 
vom rata afacerea... Ce cîştigaţi dumneavoastră? Vă spun 
îndată. Renault-ul va fi găsit într-adevăr abandonat, dar cu 
numerele lui de circulaţie şi cu seria de la motor intactă. lar în 
uşile maşinii vor fi descoperite cîteva pachete cu mărci false. 
Vor începe cercetările, ziarele din Austria vor fi pline de relatări. 
Şeful de sală de la „Palace Giris” va face o declaraţie la poliţie în 


sensul că acum este evident de la cine proveneau cele patru 
sute de mărci false. Poliţia vest-germană se va sesiza şi ea, 
scoţind cazul la iveală. Interpolul va prelua cercetările, ziarele 
vor fi servite cu fotografiile dumneavoastră în timpul chefului de 
la „Palace Giris”, apoi înotînd în piscină, la Suzanne acasă, stînd 
în şezlong într-un halat de baie, cu o sticlă de coniac „Napoleon” 
şi un pachet de o mie de mărci pe măsuţă, alături; la volanul lui 
Lamborghini Espada, petrecînd cu Suzanne în localurile de lux 
din România... Pentru ziarele din Occident asemenea fotografii, 
ţinînd de o afacere cu bancnote false, vor fi o adevărată mană 
cerească! Postul de radio „Europa Liberă”, în emisiunea lui 
pentru România, va relata, bineînţeles cu lux de amănunte, 
întregul scandal! Poate nu veţi fi tras la răspundere penală, 
ţinîndu-se seamă că v-aţi prezentat singur la Securitate, dar veţi 
fi un om definitiv compromis! Ca să nu muriţi de foame vi se va 
da undeva un post de conţopist, cu o mie de lei pe lună! Trafic 
de valută, desfriu, chefuri, viaţă imorală cu o străină implicată 
într-o afacere de spionaj nu sînt iertate într-o societate puritană 
ca cea din România! 

Am rămas tăcut, cu faţa îngropată în palme, copleșit cu 
adevărat de ura care se adunase în mine. De-abia acuma îmi 
dădeam seama cîtă dreptate avusese colonelul Dumitru cînd îmi 
spusese că va trebui să fiu foarte tare, aproape dincolo de 
puteri, în timp ce Otto va trece la recrutarea mea. 

— Din cîte mi-am dat seama - şi am pretenţia că mă pricep 
la oameni - continuă Otto pe cu totul alt ton, Suzanne a început 
să vă iubească şi încă foarte serios. Ea poate nu vă arată, 
continuînd să pară aceeaşi femeie care trece cu uşurinţă prin 
viaţă, nerefuzîndu-şi plăcerile pe care şi le poate oferi. Priviţi-o 
mai atent. Şi apoi, ea nu este numai o femeie frumoasă, dar, din 
punct de vedere material, şi o partidă pe care e păcat s-o 
scăpaţi!... 

— Ce ştie Suzanne despre toate acestea? 

— Suzanne nu ştie nimic. Am folosit-o fără ca ea să ştie ceva. 
Noi nu ţinem seama de scrupule. Veţi spune că sînt cinic... Viaţa 
nu-i cinică?! Dealtfel, rolul pe care l-am făcut ca Suzanne să-l 
joace, a fost cu totul neînsemnat. Mai mult o întîmplare mi-a 
scos-o în cale. l-am făcut o vizită cu Hellen şi deodată mi-am dat 
seama ca ea mi-ar putea foarte bine servi şi mai ales casa se 
potrivea intenţiilor mele. Vedeţi, eu sînt cît se poate de deschis. 


Partida e jucată... Putem da cărţile pe faţă. 

— Nu, nu este încă jucată!... 

— Poftim? rămase el surprins. 

— Suma este prea mică faţă de riscul la care mă expun! 

— Ce vreţi să spuneţi? 

— Eu credeam că am fost clar. Cincizeci de mii de dolari este 
prea puţin pentru ceea ce risc! 

— Nu vă fie teamă, nu riscaţi prea mult! Eu... 

— Ştiţi ce pedeapsă mă aşteaptă în cazul în care vom fi 
prinşi? 

— Nu vom fi prinşi! Metodele şi mai ales mijloacele tehnice 
cu care lucrăm înlătură categoric o asemenea posibilitate! 

— Totuşi, un anumit procent de nereuşită există! Pun înainte 
răul... Şi dacă e să mă vind diavolului, vreau să ştiu pentru ce-o 
fac! Adică... 

— Diavolul fiind eu? Nu-mi displace. Dumneavoastră 
fotografiaţi cheile inginerului şi odată cu înapoierea aparatului v- 
aţi încheiat misiunea! Unde vedeţi riscul? 

— In ceea ce se va întîmpla după aceea! 

— După aceea, este de la sine înţeles ce se va întîmpla. Vor 
fi executate chei pe baza clişeelor, iar cu cheile respective va fi 
deschisă casa de fier în care inginerul Dobra ţine dosarul cu 
proiectul lucrării. 

— Şi credeţi că pe şantier veţi putea pătrunde atit de uşor? 

— Nu-i vorba de şantier. Nu risc nimic spunîndu-vă. Proiectul 
este în două exemplare. Un exemplar pe şantier, pentru a servi 
la montaj, celălalt exemplar în casa de fier a institutului. 
Inginerul este nevoit să aducă unele modificări, impuse de 
aparatura electronică cumpărată din Franţa. Şi el face mereu 
drumul de la şantier la institut, pentru că pe şantier nu are 
condiţii de lucru. 

— Sînteţi perfect informat! am spus eu cu admiraţie. 

— Astăzi cîştigă acela care este cel mai bine informai. Dacă 
un inginer greşeşte, îl dă patronul afară. Pentru mine acesta 
este riscul cel mai neînsemnat. 

— Cu alte cuvinte, aţi confirmat ceea ce vă spuneam eu. Un 
risc există!... 

— Dacă nu eşti bine informat şi dacă nu-ţi faci meseria ca 
lumea. 

— Neprevăzutul este însă imposibil de prevăzut! ca să 


folosesc un joc de cuvinte. Tocmai acest lucru îi am eu în vedere 
cînd cer majorarea sumei. 

— Neprevăzutul a fost prevăzut! Vă temeţi că omul nostru ar 
putea fi surprins în timp ce va fotografia filele din dosarul 
proiectului, nu? Şi astfel să se ajungă la dumneavoastră! El va 
cunoaşte un singur om - pe acela care îi va da cheile. lar acesta 
va fi de-acum în Occident. Fiţi sigur, am grijă să-mi păzesc 
propria-mi piele! 

— Nu ştiu la cît o evaluaţi pe-a dumneavoastră, dar pe a mea 
n-o vînd fără dublul sumei pe care mi-aţi propus-o. 

— Cereţi prea mult! 

— Nu vă întreb cit realizaţi personal din această afacere. 
Singur aţi spus însă că firma dumneavoastră a oferit de opt ori 
valoarea licenţei şi utilajelor livrate României. Or asta înseamnă 
ceval... 

— Nu sînteţi singurul distribuit în reuşita acestei acţiuni!... 

— Dar, în clipa de faţă, încep să cred că sînt singurul care 
poate obţine cheile inginerului Dobra! 

— Există o sumă pe care firma este dispusă s-o plătească... 
Din suma aceasta o parte revine participanţilor, iar o parte 
pentru celelalte cheltuieli care nu sînt deloc neînsemnate! 

— Cheile, ca să folosesc iar un joc de cuvinte, sînt însă cheia 
acestei afaceri! 

— Să cădem de acord pentru şaptezeci de mii de dolari. Este 
o propunere mai mult decit rezonabilă! 

Am tăcut un timp, după care am spus: 

— Cu condiţia ca suma să fie depusa la o bancă în Elveţia, 
stipulîndu-se ca banii nu vor putea fi ridicaţi decit la prezentarea 
mea. Îmi înmînaţi întîi chitanţa de depunere şi eu vă predau 
aparatul. 

— Vă pricepeţi la condiţii!... 

— După cele cite mi-aţi servit, cu mărcile false şi aşa mai 
departe... 

Otto rise şi rîsul lui răsună ca o uşurare. Cu condiţiile mele îi 
servisem încredere şi el se şi vedea încălzindu-şi mîinile la 
reuşita „afacerii” sale. 

Eram curios, oamenii căpitanului Vlad reuşiseră oare să 
înregistreze convorbirea asta cu Otto? Căpitanul îmi povestise 
ceva despre un fel de pistol cu raze la ser, cu care se puteau 
asculta discuţii purtate într-o maşină, chiar dacă aceasta se afla 


în mers şi chiar în cazul cînd între maşina urmăritoare şi cea 
urmărită se interpun două sau trei maşini pe parcurs. La noi era 
mai simplu, discutam în maşină, flancaţi în faţă de Mercedesul 
alb. Tare aş fi dorit să ascult o dată, în linişte, întreagă 
convorbire între mine şi Otto. 

Ne-am întors la hotel fără să scoatem pe drum un singur 
cuvînt. Urcînd scările, mi-am aranjat părul cu mîna şi, străbătind 
holul, am repetat gestul. Era semnul că totul este în regulă. 
Dacă foloseam pieptenele, însemna că situaţia a devenit 
periculoasă. 

— Le spunem că am fost la Braşov, unde am băut ceva 
amindoi, mă avertiză Otto în timp ce ne îndreptam spre camera 
lui. Nici un cuvînt Suzannei! 

Adormiseră îmbrăcate. Era încă o dovadă că Otto nu neglija 
nici cel mai mic amănunt. Totul era pus în scenă perfect, şi ele 
ne făcură un tărăboi groaznic pentru că lipsisem atita. 

— Vă aşteptăm miine la zece la noi! i-am spus eu cu o mutră 
pocăită lui Hellen, luîndu-ne rămas bun de la ei. 

Cînd am trecut prin hol, apoi în timp ce ne îndreptam spre 
maşină, mi-am aranjat din nou părul cu mîna. 

— Lasă-mă pe mine să conduc, spuse Suzanne pe un ton 
supărat, întinzînd mîna după chei. Ai băut! 

Era şi aceasta o măsură de precauţie. Cu Lamborghini pe 
mîna mea, să nu fiu tentat la vreo prostie, se temuse Suzanne 
probabil. Cu toate că, nu mă îndoiam, Otto o anunţase printr-un 
semn că lucrurile erau aranjate. 

— Da, ai dreptate, i-am spus şi i-am dat cheia, trecînd la 
portiera cealaltă. 

Am coborit tăcuţi pînă la Braşov, intrînd însă în hotel şi luînd 
cheia de la recepţie, am oprit-o din drum: 

— Vreau să te rog două lucruri... 

— Nu mă ruga nimic, nici nu vreau să te ascult! 

— Atunci o să mă duc singur la bar! 

— Şi tu crezi că eu o să te las? 

— Asta şi vroiam să te rog: să mergi cu mine la bar! 

Aveam trei motive puternice să-i adresez invitaţia aceasta. 
Trei motive la fel de puternice. Ca să respect adevărul pe care ni 
l-au adus Adam şi Eva din cer, le voi transcrie aici în ordinea lor 
subiectivă: 

Primo, îmi crăpa ţeasta, nu alta, trebuia să bag în mine rapid 


o „tărie”. 

Secundo, intenţionam să-i servesc lui Otto o porţie de 
încredere pe pîinea sandvişului său. 

Terţio, vroiam să bea şi căpitanul Pascu un gin fizz sau două, 
că n-o fi gaură-n cer! La naiba! adusesem astă-seară 70.000 
(şaptezeci de mii) de dolari beneficii extraplan, ceea ce nu era 
chiar de colo! Cît un Gostat fruntaş! 

— Şi cel de-al doilea lucru? vru Suzanne să ştie. 

— Să nu mai fi supărată pe mine. 

Ne-am schimbat în cîteva minute şi am coborit la bar. 
Polarizînd toate privirile, Suzanne era cea mai autentică hîrtie de 
turnesol: bărbaţii se înroşeau de plăcere, femeile se înverzeau 
de invidie. Numai că, fiind sîmbătă, nu se vedea un scaun liber 
măcar. Eu însă aveam noroc cu şefii de sală, şi cel de aici n-a 
întîrziat să vină la noi. Eleganţa cu care era îmbrăcată Suzanne 
impunea; ne făcu rost de două scaune la o masă cu încă o 
pereche. 

Programul se terminase de vreo oră, eu însă nu pentru 
program venisem aici şi după ce am lichidat parţial cu primul 
motiv, am trecut la al doilea, invitînd-o pe Suzanne la dans. 

Ştiind de ce întîrziasem atita cu Otto şi bănuind ce se petrece 
cu mine, mă observa discret, filtrind întreaga mea comportare, 
fiecare gest chiar, şi eu, nedisimulind, mă eliberam de 
descărcarea nervoasă, dar într-un alt sens decit credea ea. 

Băusem dintr-odată un pahar de coniac şi cerusem imediat 
altul; pînă să vină acesta sorbisem din al ei şi Suzanne 
interpretase probabil că mă anesteziez, că astfel, prin alcool, 
caut să văd în roz tot ce avea să urmeze după convorbirea cu 
Otto. Ea îi va comunica miine toate acestea. 

Am dansat un timp tăcuţi, pentru a-i pregăti întrebarea, am 
făcut în aşa fel încît să mă surprindă privind-o. 

— De ce mă examinezi aşa? mă întrebă ea. 

— Cum te examinez? Ţi se pare! am negat eu. 

— Nu, nu mi se pare, mă cercetezi întrebător cu privirea. S-a 
întîmplat ceva, Ol? se interesă ea, uitîndu-se în ochii mei. 

— Spune-mi, Suzanne, tu ţii într-adevăr la mine? 

— Ţi-am spus nu o dată că da. Tu te-ai eschivat însă mereu. 
Parcă ţi-ar fi ruşine să spui că mă iubeşti. 

Trecuse la contraatac şi încă la unul masiv. 

— Nu este vorba de o eschivare. Ai spus... parcă mi-ar fi 


ruşine... Ai intuit ceva, dar nu în sens de ruşine. Tu eşti o femeie 
frumoasă... Nu ştiu, mi se pare banal... Poate să pară banală o 
declaraţie de dragoste. Astăzi se declară atit de uşor „Te 
iubesc!”... Şi mai ales unei femei ca tine! Sînt sigur că ţi-ai dat 
foarte bine seama de sentimentele mele. 

— Da, dar eu vreau să-mi spui. Să-mi spui că mă iubeşti! 

— Apoi, situaţia ta materială... Pentru un bărbat este dificil... 

— Copilării! Astea sînt prejudecăţi, Ol! 

— Poate tocmai puterea acestor sentimente... Atît de banalul 
„te iubesc”... le-ar pîngări parcă. 

— Eşti un om curios! spuse ea privind undeva departe. 

— De ce? 

— Aşa... Ori poate te dedublezi... Ai pe cineva? 

— Pe cineva? Pentru un bărbat necăsătorit... Pentru un 
bărbat care nu este nici chior şi nici şchiop... 

— Eu m-am referit la o legătură statornică. 

— Statornică... Într-un anumit fel... N-am nici timpul necesar 
şi nici nu sînt bărbatul care să alerge după fuste. Mă oboseşte. 
Nu, n-am nici timp pentru asemenea lucruri. Sînt acum într-o 
pauză... De obicei lucrez zece-douăsprezece ore pe zi. Spune- 
mi, Suzanne, ce-ai zice tu dacă aş veni dincolo? 

— În Germania Federală? 

— Nu neapărat. În Occident. 

— Eu vroiam să-ţi propun... 

— Poate ar fi rîndul meu acum să te întreb. Eşti o femeie 
frumoasă şi, pe deasupra, liberă... Poziţia te materială... Ai... 
ceva... în perspectivă? 

— Nu la „ceva”, ci la „cineva” te referi. Dacă aş fi avut, nu 
veneam cu tine pentru două-trei luni aici! Ai văzut bine, am 
hotărit totul într-o singură clipă. N-am dat telefon nimănui să 
spun că plec sau să inventez vreo minciună. Ol, spune-mi că mă 
iubeşti! 

— Suzanne, ce sens are?... 

— Nu, nu, spune-mi că mă iubeşti! 

Pisicuţa îşi spăla şoricelul ca să-l mănînce mai bine. Dacă ea 
vroia aşa, şi-i făcea atita plăcere... 

— Sigur că te iubesc, Suzanne! 

Mă strînse cu recunoştinţă lîngă ea, lipindu-se de mine: cu 
acelaşi gest de recunoştinţă i-am răspuns şi eu, aşa că eram 
chit. 


— Ai vorbit cu Otto despre mine? se interesă ea deodată. 

— Nu. Nu în sensul pe care l-ai avut tu în vedere. 

— Dar în ce sens? 

— Otto mi-a spus la un moment dat că te-ai ataşat de mine. 
Că mă iubeşti, a spus el. Asta a fost tot. Eu n-am comentat. 

— Şi tu ce crezi? 

— Că te-ai ataşat... Cuvintul este mai complex... Exprimă 
mult mai multe lucruri. 

— Eşti un prostuţ! 

Nu eram absolut sigur. 

— Cum, tu nu ţi-ai dat încă seama că eu te iubesc?! 

Mă spăla pisicuţa, mă spăla!... 

— Aş fi fericit să fie aşa. 

— Nu mă crezi? 

— Mi-e teamă să nu te înşeli. 

— Nu, eu mă cunosc. Nu mă înşel. De asta m-ai întrebat cu 
atita îndoială ce-aş zice dacă ai veni în Occident? 

— M-am gîndit că este posibil să ai pe cineva... 

— Unei femei îi este mult mai greu să fie sinceră decit unui 
bărbat. Vouă vi se admite orice... O să fiu însă sinceră. După 
Alex a existat un bărbat la care am ţinut, la care am ţinut chiar 
foarte mult. E o întreagă poveste... se opri ea. 

Aştepta s-o invit să continue, pentru că în acest sens se 
oprise. Provocător, într-un anumit fel. 

— Spune! am îndemnat-o, făcîndu-i pe plac. Dar dacă 
trecutul e prea recent şi rana e încă deschisă... 

— Nu despre asta este vorba. Amintirile sînt penibile... dintr- 
un anumit punct de vedere. 

— Atunci... 

— El mi-a făcut curte încă din ultima fază a căsătoriei cu 
Alex... Doar curte, nimic altceva. Ai să vezi... Eram în acelaşi 
cerc de prieteni, Alex observase, pentru că această curte era 
deosebit de insistentă, dar nu reacţiona în nici un fel. Pur şi 
simplu nu dădea importanţă. M-am ambiţionat şi i-am făcut 
unele avansuri lui Hug. Era opus fostului meu soţ. Delicat, de o 
manieră ireproşabilă şi, mai ales, nu încerca să ajungă cît mai 
repede la scopul pe care îl urmăresc toţi bărbaţii. Poate şi din 
această cauză am suportat destul de uşor despărţirea de Alex. 
După divorţ, Hug a devenit nelipsit de lîngă mine. Nu puteam 
bănui că el vizează situaţia mea materială, pentru că a lui era 


mult mai bună. Şi apoi, Hug nici nu se grăbea să mă ceară în 
căsătorie. Aşa a durat un an şi ceva. În cele din urmă am aflat 
că este homosexual. Asta-i tot, oftă Suzanne. Acuma ştii totul, 
spuse ea şi mă privi cu ochi grei, aşteptindu-mi răspunsul. 

Zău dacă nu-mi venea s-o aplaud. Jos pălăria! Suzanne îşi 
cunoştea meseria, nu glumă! 

Şi în timp ce ea povestise, retrăindu-şi „amintirile”, îmi 
imaginasem deodată ce uşor trebuie să le fie unora de genul 
Suzannei să pună la îndopat gisculiţe naive şi proaste, care 
înghit pe nemestecate tot felul de baliverne. 

Cu alte cuvinte, după Hug, în timpul căruia ea postise - vai, 
biata! - venisem eu, vezi doamne, cel mai bărbat între bărbaţi, 
şi, dacă e s-o luăm aşa, eram de fapt primul bărbat-cu-adevărat 
pe care deschisese ea ochii! Da, eram cineva!... Aplauzele mi se 
cuveneau de fapt mie!... 

— Suzanne, Îmi pare rău că... te-am făcut să răscoleşti unele 
lucruri pe care tu le vroiai... definitiv uitate. 

— Le-am înfundat în cel mai ascuns colţişor din memoria 
mea, ca şi cum nici nu s-ar fi întîmplat. Ai insistat să-ţi spun... A 
fost ca o eliberare pentru mine. Nu vreau să existe nici un 
echivoc între noi. Nu numai acum. Niciodată! Te-ai gindit să vii 
în Occident pentru o perioadă mai îndelungată? 

— Mă gindesc să mă stabilesc acolo. 

— Ar fi extraordinar! 

Se entuziasmase într-atit, încît mi-a fost teamă să nu se 
dezintegreze cumva. 

— Crezi că ai să reuşeşti? se îngrijoră ea deodată. 

— S-a ivit o situaţie care mi-ar putea oferi o asemenea 
posibilitate. 

— Dar este perfect! 

— Sper să reuşesc, am spus eu decis, ca o hotărîre definitiv 
şi irevocabil luată. 

— Ar fi înlăturată astfel singura situaţie care se ridica într-un 
fel între noi. Rămîneam cu tine aici o lună-două, hai trei... Şi pe 
urmă? Nici nu îndrăzneam să mă gindesc că va veni o 
asemenea zi. Ar fi soluţia cea mai perfectă! 

Intorcîndu-ne la masă, Suzanne îmi oferi paharul ei de 
coniac, cînd tocmai mă întrebam dacă nu-i dăduse Hellen vreun 
pistolet cu care să poată interveni în caz de nevoie. Ea însă 
venise fără poşetă. Cu drăciile astea miniaturale... Colonelul 


Dumitru îmi povestise ceva cu un stilou-pistolet, capabil să 
tragă unul după altul trei gloanţe... 

Încă în lift mi-am simţit capul greu, în cameră m-a apucat o 
ameţeală plăcută şi totul era calm şi frumos, pe patul moale, 
cearceaful foşnea proaspăt, venea somn odihnitor fără vise, de 
care aveam atita nevoie. Şi revăzînd paharul ei cu coniac, în 
care-mi pusese ceva din brățară, i-am mulţumit în gînd că se 
sacrificase pe sine... 


DE CÎND „TREI AŞI” SÎNT MAI MICI DECÎT „DOUĂ PERECHI”?! 


A doua zi ne trezi Otto, sunînd de la recepţie: 

— Mai dormiţi încă? Vă aşteptăm de un sfert de oră în hol! 

Intr-adevăr, trecuse de zece şi, îmbrăcîndu-ne în grabă, am 
coborit cerîndu-ne scuze pentru că i-am făcut să aştepte atit. 

— Pînă mîncăm ceva, îi trase Suzanne spre restaurant, 
stabilim încotro s-o luăm. Ol, mi se adresă ea, nu vrei să aduci 
harta din maşină? 

Avea nevoie să mă expedieze undeva şi eu mă şi ridicasem 
în picioare să plec, abia aşteptam ocazia care să-mi permită să 
ies pînă la debitul de alături, dar Otto mă opri locului. 

— M-am uitat azi-dimineaţă pe hartă... Am nişte treburi în 
Bucureşti şi v-aş face următoarea propunere: Plecăm cu toţii... 
cel mai bine miine dimineaţă, la prima oră. Dacă sosim diseară, 
mai mult ca sigur nu găsim camere. Pînă la Bucureşti nu sînt nici 
două sute de kilometri! 

Nu de camere îi era lui Otto! Voia să mă aibă încă o noapte 
departe de Capitală, sosind dimineaţa mă putea controla mai 
Uşor. 

— Îmi rezolv treburile în cîteva zile, continuă el, recuperăm 
ce-a văzut Suzanne şi o luăm spre mare. 

— Otto, de ce să mergem acum la mare, cînd nu sîntem încă 
în sezon?! obiectă Suzanne. 

— Un moment! Vizităm o zi-două litoralul, apoi mergem în 
Deltă cinci-şase zile... lar de acolo ne continuăm drumul spre 
nordul Moldovei, unde sînt mănăstirile. 

— Aduc imediat harta, am spus, ridicîindu-mă decis de pe 
scaun şi în clipa următoare mă îndepărtam cu paşi grăbiţi de la 
masă. 


leşind din hotel, am aruncat o privire spre maşinile parcate în 
faţă. La coborirea cu Suzanne spre Braşov nu mai văzusem 
Mercedesul alb în refugiu, în schimb, însă, îl găsisem staționat 
aici, în faţa hotelului. Acum nu era nicăieri. Am luat harta din 
maşină şi întorcîndu-mă spre intrarea hotelului, am schimbat 
brusc direcţia spre debitul de tutun, ca şi cum mi-aş fi adus 
aminte de ceva. 

— „Drum nou” de astăzi are programul de radio? am întrebat 
eu vînzătorul. 

— Are. Şi eu urmăresc în ziarul nostru programul de radio. 

— Daţi-mi voie, fiţi bun, să arunc o privire de treizeci de bani 
peste el. 

— Cu cea mai mare plăcere. Cum o să vă iau bani?! şi 
vînzătorul îmi întinse ziarul „Drum nou”. 

Pentru o mai mare siguranţă, fusese stabilit, printr-un mesaj 
similar, că voi „citi” ziarul lîngă debit şi-l voi restitui imediat 
după descifrarea mesajului, operaţie care îmi era acum mult mai 
la îndemiînă. Atent să nu dea Otto peste mine, m-am rezemat de 
zid şi am deschis ziarul. Soarele bătea exact ca să-mi permită o 
mai uşoară reperare a perforărilor făcute cu acul în literele de 
tipar. 

„Început. Felicitări. Respectaţi întocmai indicaţiile lui. 
Inginerul Dobra va fi pregătit. Sfirşit.” 

— Vă mulţumesc foarte mult! i-am înapoiat eu vînzătorului 
ziarul, răsuflînd uşurat. 

leşind după mine sub un pretext oarecare, Otto mi-ar fi putut 
cere ziarul, vezi Doamne, pentru a-şi da seama dacă reuşeşte să 
înţeleagă ceva, şi eu nu l-aş fi putut refuza. Este adevărat, 
perforările erau foarte greu observabile pentru cel care nu ştia 
unde să le caute şi ele apăreau doar atunci cînd ziarul era ţinut 
în lumină, dar Otto nu era un novice în treburi din astea! 

M-am întors fără grabă şi, aşezîndu-mă la masă, m-am arătat 
preocupat: 

— Trebuia să se transmită astăzi la prînz o schiţă de a mea, 
umoristică... Am văzut că nu-i în program. Dracu' să-i pieptene! 

— Unde să se transmită? nu înţelese Otto. 

— La radio, am spus eu plictisit. 

— Aaa, pricepu el. 

Am desfăcut harta şi, reperînd cele două variante ce pornesc 
de la Brăila spre Galaţi - laşi, cealaltă spre Focşani - Bacău, le- 


am explicat tot ce am putea vedea, de cît timp avem nevoie 
pentru fiecare obiectiv turistic, i-am ademenit în satul Chiril de 
lîngă Vatra Dornei, unde cunosc un ţăran ce ne-ar putea face 
nişte păstrăvi la jar - să nu-i uiţi toată viaţa, le-am arătat drumul 
de întoarcere cu variantele lui spre Cluj sau Reghin - Sovata. 

— Eu rămîn la părerea mea! spuse Suzanne, după ce am 
încheiat. Facem la ducere drumul pe care ni l-a arătat acum Ol, 
iar la întoarcere, Delta şi litoralul, pentru a rămîne la mare două 
sau trei săptămîni. 

Era gratuită, ştiam, toată discuţia aceasta, dar eu trebuia să 
particip la jocul pe care mi-l impuneau ei. 

— Depinde şi de timp... Nu-i exclus să fie acum frumos la 
mare, iar mai tîrziu uriît!... am încercat eu să fiu neutru, dar, în 
acelaşi timp, să susţin varianta lui Otto. 

— Are dreptate Ol! mă aprobă el. Vedem la Bucureşti ce se 
întîmplă cu vremea, ne interesăm ce pronosticuri dau 
meteorologii şi hotărîm atunci. Deci, n-aveţi nimic împotrivă să 
mergeţi cu noi la Bucureşti? 

— Din punctul meu de vedere este perfect. Am unele lucruri 
de pus la punct... şi m-am uitat semnificativ la Suzanne. 

— Dacă şi Ol vrea... Ne întoarcem, n-am nimic împotrivă. 

După două ore eram la Sibiu. Am vizitat Brukenthal-ul, oraşul 
vechi, am urcat la Păltiniş şi, în cele din urmă, ne-am oprit în 
Dumbrava. 

— Noi rămînem cu Ol pe o bancă, voi, dacă vreţi, duceţi-vă la 
animale, le propuse el, expediindu-le la colţul zoologic. 

Lipsa mea de la masă îi permisese să se informeze în 
amănunt despre tot ce se întîimplase după ce mă despărţisem 
de el, care fusese starea mea sufletească în timpul cît 
petrecusem cu Suzanne la bar - şi acestei stări îi acorda el, 
desigur, o maximă importanţă - aflase despre clarificările 
sentimentale pe care le provocasem, despre intenţiile mele de 
viitor şi, după cum mi se părea, Otto era aproape convins că 
totul este O.K. In ceea ce mă priveşte. 

Îi servisem Suzannei încredere, încrederea aceasta era ca un 
unt proaspăt pe sandvişul lor, Otto urma doar să pună icrele 
negre. 

— Aţi înţeles probabil că trebuie să ne întoarcem la Bucureşti 
pentru cele discutate ieri. Problema a fost ca Suzanne să nu 
sesizeze nimic. Nu v-a întrebat aseară ce-am discutat noi atita? 


— Nu, era în continuare supărată, dar am împăcat-o ducînd-o 
la bar. Se pare că aţi avut dreptate referitor la cele ce mi-aţi 
spus ieri despre ea. 

— În mod sigur! 

— Adevărul este că nici eu nu ţin mai puţin la Suzanne. 

— Noi trebuie să fim însă cu capul pe umeri. Să judecăm 
lucrurile sub toate aspectele lor. 

Cît timp am fost în patru, Otto se arătase cît se poate de 
prietenos faţă de mine, vesel şi, într-un anumit fel, deschis, ca şi 
cum nimic nu se întîmplase aseară, şi eu credeam că Otto 
încearcă să-mi cîştige chiar simpatia. Acum însă era distant şi 
rece, ca şi cum mi-ar fi spus: „Afacerile sînt afaceri, iar în aceste 
afaceri patronul sînt eu!” 

Continuă, intrînd direct în subiect: 

— Sosind la Bucureşti, trebuie să vă ocupați imediat de 
inginerul Dobra. Fiecare zi cîştigată ne apropie în mod 
corespunzător de rezolvarea întregii chestiuni. Cu 
precauţiunile... 

L-am întrerupt: 

— Dacă ştiam că nu pot să-mi iau asemenea precauţiuni, nu 
acceptam nici pentru întreitul sumei! Tocmai aici se ridică o 
problemă. Nu pot în nici un caz să mă duc la şantier cu maşina 
Suzannei. Consideraţiile sînt multiple... 

— Nu, nu cu maşina Suzannei. Nu puteţi împrumuta de la 
cineva o maşină? 

Am stat puţin pe gînduri, ca şi cum mi-aş fi trecut în revistă 
prietenii. 

— Sper că da. Mă gindesc în special la un amic, care are un 
„Renault 16” ca al meu, numai că este de altă culoare. Nu, 
inginerul Dobra nu va sesiza acest lucru. Şi dacă va sesiza, o să 
fac de aşa manieră... „Da, e a unui prieten” şi o să schimb 
vorba. 

— V-aţi gîndit cum să-l abordaţi? 

— Cred că o să apelez la el solicitîndu-i sprijinul pentru a 
aranja în serviciu o cunoştinţă de-a mea. M-a rugat mai de mult 
o tînără în acest sens. Miine, voi face în aşa fel încît s-o întîlnesc 
ca din întîmplare şi ea o să mă întrebe dacă n-am uitat-o cu ce 
m-a rugat. Îi voi promite că mă voi ocupa în zilele următoare şi o 
să-i vorbesc lui Dobra despre ea. 

— Este foarte bine aşa! mă aprobă el. 


— Dobra n-o să mă refuze. Am scris acum cîţiva ani despre el 
foarte elogios... Undeva, poate acest reportaj l-a şi făcut 
remarcat. În orice caz, de atunci sîntem în bune relaţii, ne 
telefonăm reciproc... Nu, nu cred că Dobra o să mă refuze. 

A fost clipa cînd m-am gindit că în cazul în care lui Otto i-ar 
trece prin cap să mă întrebe „Dobra şi mai cum?” eu aveam să 
fac o mutră de urangutan şi judecînd cu viteza troleibuzului 84, 
o să-i spun că mă duc după Anca Petroveanu, ca să aflu de la ea 
numele mic al fostului ei soţ. 

Am căutat să închei cît mai repede: 

— O să fie şi pretextul pentru a-l invita undeva. Ca să-i pot 
vorbi. Înţeleg însă că veţi acţiona concomitent în privinţa sumei 
de bani! Treburile acestea nu se fac telegrafic... lar eu vreau o 
chitanţă pe numele meu şi nu cu parolă. În legătură cu 
condiţiile, sper că am fost aseară cit se poate de clar! 

— Da, ele vor fi respectate, aveţi cuvîntul meu. 

Am zimbit ironic. 

— O să-mi daţi voie să-mi iau măsuri de precauţie în ambele 
direcţii. 

— În ce sens? sună aspru întrebarea lui. 

— În sensul ca riscul să nu fie gratuit. Dumneavoastră o să- 
mi daţi chitanţa, eu la întîlnire o să vin fără aparatul fotografic, 
care bănuiesc că nu este cît o ladă, iar după ce o să verific 
chitanţa şi o s-o pun unde ştiu eu, vă predau ce trebuie predat. 

— Nu aveţi, deci, încredere? 

— Ba da. Dar chitanţa bancară îmi va demonstra că n-a fost 
o falsă investiţie de încredere. 

— Îmi pare rău... 

— De ce? Dintre noi doi, primul care şi-a pus încrederea la 
dispoziţie am fost eu. La Salzburg... Apoi la Tils... Daţi-mi voie să 
am acum o rezervă. 

— Bine. 

— Am o întrebare pe care vreau să v-o pun din simplă 
curiozitate. 

— Poftim! 

— Un clişeu poate reda imaginea, desenul unei chei. Dar nu 
şi dimensiunea fiecărui amănunt în parte! 

— Pelicula are gradaţii milimetrice. Milimetrice la mărire... V- 
am spus: mijloacele noastre sînt excepţionale! Cheile vor trebui 
fotografiate... La înmiînarea aparatului, o să vă explic cum 


trebuie să procedaţi. 

Am vrut să spun ceva, dar Otto mă făcu atent cu o mişcare a 
braţului. Pe alee înainta un grup de tineri şi, în cele din urmă, a 
trebuit să ne ridicăm; doi dintre ei se aşezaseră chiar lîngă noi, 
în timp ce alţii ocupaseră gălăgios banca vecină. 


Sosisem în Bucureşti încă înainte de zece, camerele le 
rezervasem telefonic de la Braşov, aşa că nu întîmpinarăm nici 
un fel de greutăţi în această problemă, rezolvată dealtfel din 
timp, aşa cum o cereau regulile jocului. După un duş rece, foarte 
indicat după drum, am coborit în hol, unde aveam întîlnire cu 
Otto şi Hellen. 

Încercasem să scap de Suzanne, îmbrăcîndu-mă mult mai 
repede, m-a rugat alintîndu-se, să n-o las singură. Ca şi cum 
„Athenee Palace”-ul ar fi fost biîntuit, ziua în amiaza mare, de 
fantomele unor fecioare invidioase şi crude! Noaptea, poate, nu 
este exclus... N-am forţat nota pentru a nu stîrni bănuieli 
nedorite. 

Am hotărît să profit de faptul că Otto şi Hellen nu coboriseră 
încă în hol şi după ce ne-am aşezat în fotolii pentru a-i aştepta 
pe cei doi, m-am ridicat brusc şi, scuzindu-mă faţă de Suzanne, 
m-am îndreptat spre standul cu ziare. 

Tînăra cu nasul în vînt şi breton era acolo. Cunoscîndu-ne, nu 
mai era nevoie de parolă. 

— O „Românie Liberă”, vă rog, am cerut eu simplu. Ştiind că 
voi fi astăzi singur, Suzanne făcuse în aşa fel încît să îmbrac 
sacoul de antilopă, care îmi venea ca turnat. 

Am rămas lîngă stand şi, deschizind ziarul la „Mica 
publicitate”, am căutat mesajul. În hol domnea o lumină difuză, 
n-am reuşit să descifrez decit cuvintele. „Inceput” şi „Sînteţi”, 
cînd a intervenit vocea fetei: 

— Un moment! îmi ceru ea ziarul. V-am dat numărul de 
duminică. 

Am ridicat privirea, Otto venea spre mine. 

— lertaţi-mă, lunea nu apar toate ziarele. „În faţă la «Cina» - 
maşină”, continuase fata, întinzindu-mi „Scînteia” şi luînd cu 
cealaltă mînă „România Liberă” înapoi. 

Am desfăcut calm ziarul, căutînd programul de radio. Cînd l- 
am simţit pe Otto oprindu-se lîngă mine, am spus „îndată” şi am 
continuat să parcurg, preocupat, programul de radio. 


— Ceva interesant? mă întrebă el. 

— A, nu... Nu m-am uitat încă prin ziar. 

Ne-am îndreptat în direcţia fotoliului în care o lăsasem pe 
Suzanne, cînd Otto se opri, am dat ziarul la o parte, fără să-l 
împăturesc însă, ca şi cum aş fi avut intenţia să continui lectura. 

— Voiaţi să-mi spuneţi ceva? 

— Da, vroiam să vă spun că emisarul nostru este în drum... 
şi îşi privi ceasul... spre Zurich, pentru a vă îndeplini condiţiile. 

— Cum aţi procedat?! am făcut eu speriat. 

— Fiţi calm! spuse el rar. Stăpiîniţi-vă. Nici aici nu avem de-a 
face cu proşti! Putem fi observați. Prin curier; mă credeţi copil?! 

— Tocmai... am spus eu, ca să spun ceva. 

— Miine sau cel tîrziu miercuri voi dispune de chitanţa 
cerută. Aşadar, aştept rezultate. 

— Asta şi aveam de gînd să fac în dimineaţa aceasta. Să dau 
de cunoştinţa mea, pentru a pregăti motivul întîlnirii cu... Am 
evitat să pomenesc numele inginerului Dobra, arătîndu-mă 
astfel prudent. 

— Foarte bine. 

— Ce să fac însă cu Suzanne? O să caut să inventez ceva... 

— l-aţi spus că aveţi de aranjat unele treburi. V-aţi referit la 
treburile noastre, ştiu... Spuneţi-i, de pildă, că trebuie să vă 
duceţi la radio, în legătură cu schiţa aceea umoristică... Şi mai 
găsiţi... O s-o trimit cu Hellen în oraş. 

— Ar fi perfect! Maşina ei însă, şi mai ales cu număr străin, 
sare în ochi. lar fără maşină... 

— Folosiţi taxiurile. Nu coboriţi exact la adresă... mă instrui 
el. Lăsaţi totdeauna o distanţă... pentru a continua pe jos. 
Şoferii de taxiuri au o memorie profesională a fizionomiilor... 

— Da, da, aveţi dreptate!... 

La dracu, atita lucru ştiam şi eu! 

Apropiindu-ne de Suzanne şi Hellen, după ce m-am salutat 
cu aceasta din urmă, am luat din nou ziarul: 

— la să vedem ce noutăţi mai sînt în lume. Şi am adăugat 
zimbind: Să nu se fi prăbuşit vreun avion în drum spre Zurich... 

— De ce spre Zurich? mă întrebă Suzanne mirată. 

— S-a mai prăbuşit unul săptămîna trecută. 

— Zău? Se spune că siguranţa călătoriei cu avionul a sporit 
considerabil... Şi totuşi, numărul catastrofelor aeriene a crescut 
de mai bine de zece ori în comparaţie cu acum douăzeci de ani! 


— Pentru că traficul a crescut de peste cincizeci de ori! 
interveni Otto. 

Discuţia a continuat pe aceeaşi temă, terminînd de răsfoit 
ziarul l-am pus, ca pentru a scăpa de el, în spate, pe fotoliu şi m- 
am grăbit să-i informez: 

— Apropo de avioane... În California, un bimotor a fost adus 
la aterizare forţată. O contrabandă de heroină, de vreo patru 
milioane de dolari. 

— E businessul zilei, remarcă Otto. 

Businessul zilei era altul... 

— Pe mine o să vă rog să mă iertaţi, şi m-am uitat la ceas. 
Am cîteva treburi pentru două-trei ore, am spus eu, privind-o 
semnificativ pe Suzanne. 

— Şi eu ce fac? se alintă ea, răspunzîndu-mi în acelaşi fel că 
a înţeles despre ce treburi e vorba. 

— Da, e timpul şi pentru mine să plec, interveni Otto. 
Rămîneţi singure-singurele, aici e plin de bărbaţi bine, tipul de 
pe canapea vă mănîncă din priviri... 

M-am uitat, era un fel de Homo Sapiens şi încă un exemplar 
nu prea reuşit. 

— Lăsaţi-l să se uite, i-am spus eu lui Otto. 

— Eşti foarte generos!... remarcă Suzanne, zimbind ironic. 

— Nu, vorbesc serios, interveni Otto, urcaţi-vă în maşină... 
Suzanne, tu ştii cam ce trebuie văzut în Bucureşti. Ne întîlnim la 
masă, în jurul orei două. 

— Mai bine două şi jumătate, am propus eu, nefiind sigur că 
o să mă pot descurca în intervalul acesta de timp. 

Ne-am luat rămas bun şi, schimbînd cîteva fise la garderobă, 
m-am instalat lîngă un telefon public din apropierea hotelului. 
Apoi, cu agenda în mînă, am înscenat două convorbiri. Una cu o 
aşa-zisă Lidia, a doua cu institutul inginerului Dobra, vorbind ca 
şi cum la celălalt capăt al firului ar fi fost într-adevăr cineva. 

Pentru orice eventualitate, însă, am apăsat cît am putut de 
tare receptorul de ureche, pentru ca nu cumva toate drăciile din 
sacoul meu de antilopă să înregistreze şi tonul, care biziia fără 
întrerupere, să-mi spargă timpanul aproape. 

Pretextul o dată creat pentru deplasări în oraş cu taxiul, m- 
am îndreptat, scurtînd drumul, prin scuarul Ateneului Român, 
spre restaurantul „Cina”. „În faţă la Cina - maşină” - spusese 
tînăra de la standul de ziare. Nu ştiam însă nici culoarea maşinii 


şi nici alte amănunte, cu ajutorul cărora aş fi putut-o repera, şi 
nici parolă nu aveam pentru a fi identificat de către şofer. 

La adresa apartamentului 4 fusesem rugat să nu vin din 
proprie iniţiativă şi, mai ales, necondus, iar eu trebuia să ajung 
cu orice preţ la căpitanul Vlad. Cuvintele „În faţă la Cina - 
maşină” le aveam asupra mea, înregistrate de unul din nasturi 
şi ele trebuiau neapărat şterse. 

Şi acum ce fac? Mă urc în primul taxi din faţa restaurantului 
şi-i spun şoferului cam aşa: „Nene, du-mă unde vrei, eu altceva 
nu ştiu să-ţi zic”? O să se uite şoferul la mine ca la un 
cimpanzeu împăiat, cobor şi iau altă maşină? Şi aşa mai 
departe, pînă dau de cel care mă aşteaptă aici? Dacă între timp 
oamenii lui Otto nu mă poftesc într-o maşină de-a lor şi atunci 
totul o să fie perfect. 

În timp ce îmi treceau aceste gînduri negre prin minte, m-am 
apropiat de staţie şi o maşină s-a desprins de lîngă coloana de 
taxiuri. La volan se afla şoferul Daciei-1300 care mă preluase 
din faţa editurii chiar în prima zi după sosirea în ţară. Numai că 
eu mă urcasem acum într-o Volgă de un alb spălăcit şi nu într-o 
Dacie-1300 roşie!! Ori am ajuns să nu deosebesc o Dacie-1300 
de-o Volgă?! Fapt este că eram pe inimile cui trebuia, avusese el 
grijă căpitanul Pascu să nu devin satelit artificial al 
restaurantului „Cina”. 

Şoferul n-a mai recurs la trucul cu stopul şi nici n-a gonit ca 
pe un circuit de viteză; a ales, pur şi simplu, drumul cel mai 
drept spre „Casa Scînteii”. Ajungînd aici, a oprit la intrarea de la 
extremitatea aripii din dreapta. 

Pascu m-a preluat din spatele uşii, am urcat cu liftul, am 
străbătut mai multe coridoare, am coborit şi am urcat scări... 
Lucrasem cîţiva ani în clădirea aceasta, în stil atît de 
brîncovenesc, ştiam pe unde se poate ajunge mai repede la 
bufetele mai multor redacţii, Pascu mă conducea prin labirintul 
coridoarelor de parcă el ar fi proiectat monumentul respectivei 
epoci. 

Cînd am ajuns la destinaţie, adică la „Expediţia” pentru 
reviste a Combinatului Poligrafic Casa Scînteii, eram exact în 
spatele extremității aripii din stînga. Unul din subalternii 
căpitanului Vlad mi-a preluat haina; eliberat de ea, m-am urcat 
într-o maşină închisă, trasă cu spatele la intrare. 

— Alaltăieri noaptea, la bar, gin fizz aţi băut, nu? l-am luat eu 


la sigur pe căpitan, după ce-am pornit. 

— De unde ştiţi? fu el surprins. 

— Vreţi să vă spun ce conţin buzunarele dumneavoastră? 

Am rîs amîndoi, amintindu-ne că, pe atunci, mai aveam timp 
şi de cite o şuetă. 

În locul Aurei, însă, în apartamentul nr. 4 ne primi colonelul 
Dumitru. 

— Cu o jumătate de oră înainte am terminat de ascultat 
înregistrarea recrutării dumneavoastră. Luaţi loc! mă invită 
colonelul într-un fotoliu. Aţi trecut cu bine hopul cel mai greu. Vă 
felicit! Tovarăşa Moraru, te superi dacă ne faci cîte o cafea? se 
adresă el în direcţia camerei cu glasvand. 

— Îndată, tovarăşe colonel! se auzi vocea Aurei. 

— Şi ne dai şi un coniac? Ştii cine a venit, nu? 

— Ştiu, tovarăşe colonel, răspunse Aura şi mi-am închipuit-o 
zimbind. 

— Aveţi grijă, îmi făcu colonelul cu ochiul, tovarăşa Moraru 
mi-a spus că vă cheamă în judecată pentru abuz în serviciu! 

Am simţit că roşesc, nu trebuia să-i spună colonelului!... Am 
încercat să parez: 

— Numai că eu nu sînt funcţionar public!... Şi apoi, noţiunea 
de documentare este foarte complexă!... 

— Aşadar, aţi devenit şi „şpion”!... schimbă colonelul vorba. 

— Da, „şpion” încă nu fusesem. Cum vi s-a părut convorbirea 
cu Otto? Tare aş vrea s-o ascult într-o zi, după ce se va încheia 
această poveste. De-abia la „rece”, detaşat suficient de toate 
cele întîmplate, o să-mi dau seama unde am spus ce nu trebuia 
sau unde trebuia să mai adaug ceva. 

— O s-o ascultați, de ce nu?! E convorbirea dumneavoastră... 
zimbi colonelul. Unele pauze în momentele cheie mi s-au părut, 
ca să fiu sincer, prea scurte. Adică frămiîntarea... 

— Se prea poate... Eu am jucat însă pe ele! N-am tăcut pur şi 
simplu. 

— Da, este adevărat. V-a inundat cu fotografii!... Unele am 
înţeles ce conţineau... Vă aduceţi aminte... — se uită colonelul 
într-un carneţel - ...ce reprezenta fotografia a doua? Imediat 
după cea făcută de Aralian la dumneavoastră acasă. Cînd 
numărați mărcile sau dolarii. 

— Plăteam magnetofonul la magazinul reprezentantei „Uher” 
din Viena. 


— Da, da. Aţi văzut pentru ce au avut ei nevoie de maşina 
dumneavoastră? 

— Numai la asta nu m-aş fi gîndit. 

— Doi iepuri dintr-un foc! Accepţi, o folosim ca să te scoatem 
din ţară. Nu, o îndopăm cu mărci false şi-ţi regizăm un scandal 
din care n-ai să mai ieşi niciodată! Işi cunosc meseria, asta 
ştiam... Au lucrat destul de inteligent. Aţi văzut cît de minuţios 
gîndesc fiecare amănunt, nesemnificativ chiar, la prima vedere, 
cît de minuţios pregătesc totul? 

— Recrutarea asta va fi o dovadă împotriva lor, nu? 

— Bineînţeles. În coroborare, desigur, cu celelalte probe. 

— Mi-au rămas ţigările în haină, fiţi amabil... m-am adresat 
eu căpitanului Pascu, care fuma „Virginia” fără filtru. Mă servise 
colonelul cu ţigări, dar pe mine „Snagov”-ul mă îneacă, nu pot 
să sufăr ţigările acestea, şi eu simţeam că se pregăteşte o 
mişcare în spatele uşii cu glasvand. 

Intră într-adevăr Aura, cu patru ceşti de cafea pe o tavă şi cu 
tot atitea degetare cu coniac. Situaţia în care mă pusese ea faţă 
de colonel trebuia salvată cumva: 

— Să trăiţi, tovarăşe locotenent major! m-am ridicat eu, 
salutînd-o şi luînd poziţia de drepţi. Îmi permiteţi să vă raportez, 
sînt gata să săvirşesc un nou abuz de serviciu! Chiar dacă ajung 
pe scările Tribunalului! 

— Tovarăşe colonel!... îi ceru Aura ajutorul. 

— Tovarăşe colonel, m-am adresat şi eu lui, după ce se 
termină povestea asta, n-o să mai fie abuz de serviciu? 

— Este o chestiune care o priveşte pe Aura. 

— Lăsaţi fata în pace! mă apostrofă căpitanul Pascu. Mi-a 
vărsat coniac pe genunchi. Şi ai fost picoliţă o lună întreagă! se 
adresă el cu imputare în glas subalternei sale directe. 

Aprinsesem o ţigară „Virginia” şi, făcînd o asociaţie de idei, l- 
am întrebat pe colonelul Dumitru: 

— Cum scot ei ce le trebuie din nasturii hainei? Din stilou, din 
brichetă... Cît mi-a permis prudenţa, am urmărit să văd ce se 
întîmplă. N-am observat nimic. 

— Nu scot, înlocuiesc. Piciorul nasturelui, ca şi întreaga 
carcasă, este din metal şi el se înşurubează în carcasă, făcînd 
astfel contact între aparatură şi firele din interiorul hainei. La 
momentul oportun, Suzanne deşurubează  nasturii şi îi 
înlocuieşte cu alţii. Şi tot aşa procedează cu bricheta, cu stiloul. 


Numai dumneavoastră aveţi impresia că este aceeaşi brichetă şi 
acelaşi stilou. De fapt ele sînt altele. Dacă o să scăpaţi într-o zi 
bricheta pe jos şi ea o să se turtească la o margine, acelaşi 
semn va avea şi bricheta de schimb. 

M-am scărpinat în cap. Aşa am eu obiceiul să gîndesc. 

— Fotografiile cu care m-a servit Otto erau cît se poate de 
clare! De pildă, cînd dansam cu Suzanne în localul acela de 
noapte din Salzburg, ringul era cufundat în semiobscuritate... In 
general, localurile de acest gen nu prea cheltuiesc banii pe 
lumină!... Ei bine, nu fotografia în sine este compromiţătoare, cît 
amănuntele surprinse cu indiscreţie de aparat! Ca să nu mai 
vorbesc că în imaginea care mă înfăţişa stînd în şezlong, pe 
terasa piscinei, se vedeau clar mărcile vest-germane... Aşa cum 
se vedeau şi în fotografia făcută de Aralian la mine în casă. 

— De fotografii făcute în întuneric total n-aţi auzit? 

— La fizică luam doar note de trecere. 

Colonelul zimbi, îşi aprinse o ţigară şi reluă: 

— Unul din cei cu care Otto a luat contact aici a plecat azi- 
dimineaţă cu avionul de Paris. N-aţi surprins ceva din care să 
deduceţi ce-ar putea însemna această plecare? 

— Mai mult decit atît, ştiu sigur despre ce este vorba. leri, în 
Dumbrava Sibiului, i-am amintit lui Otto despre condiţiile mele. 
l-am atras atenţia că-i voi cere întîi chitanţa cu depunerea sumei 
de bani pe numele meu şi, de-abia după ce mă voi convinge că 
totul este în regulă, îi voi preda aparatul cu clişeele cheilor 
inginerului Dobra. Azi-dimineaţă, în hol la „Athenee Palace”, 
Otto m-a asigurat că emisarul lor a şi plecat spre Zurich, pentru 
îndeplinirea condiţiilor mele. 

— Mi-aţi spus un lucru extrem de important! Da, da, despre 
asta este vorba... zise ca pentru sine colonelul şi continuă: Nu 
ştiu cum i-aţi pus problema în Dumbrava Sibiului, şi oricum i-aţi 
fi pus-o era după un timp de gindire, noaptea aţi forţat puţin 
nota. Şi aţi forţat-o mai ales după o pauză nu prea mare. 

— Am vrut să-i arăt că sînt omul care ştie ce să aleagă în 
asemenea situaţii. Nu atit în sens de promptitudine... Acestea 
au fost cel puţin intenţiile... ce-a ieşit... 

— Nu, nu, a fost bine. Aşa cum am prevăzut, Otto a gustat 
binişor din condiţiile cu chitanţa. Ea i-a dat certitudinea că 
accepțiunea dumneavoastră nu este una fictivă. 

— Certitudinea aceasta am încercat să i-o întăresc şi mai 


mult, seara, cu Suzanne la bar. 

— Aţi bănuit că perechea la masa căreia v-aţi aşezat sînt 
oamenii noştri? 

— Uite, asta putea să-mi treacă prin cap!... 

— Căpitanul, arătă colonelul spre Pascu, a încercat să vă 
prevadă paşii şi s-a gîndit foarte bine. N-aţi jucat rău pe 
îndrăgostitul frămîntat de îndoieli. Nu, tovarăşe căpitan, parcă 
aşa spuneaţi? 

— Amîndoi au fost la înălţime!... se uită Pascu la mine 
zimbind. Cu o femeie ca Suzanne să fii la înălţime... 

— Faptul că Otto şi-a trimis omul la Zurich... 

— Mă scuzaţi că vă întrerup, tovarăşe colonel, Otto a fost ieri 
în permanenţă cu mine. Azi-dimineaţă, la fel. Nu l-am văzut 
luînd legătură cu nimeni. 

— Nici n-a luat. Şi probabil nici n-o să ia în sensul legăturilor 
la care vă referiţi. Cu toate că el putea s-o facă noaptea sau, pur 
şi simplu, eliberîndu-se de dumneavoastră. Tipul este însă mai 
mult decît precaut. Legăturile lor sînt în lanţ. lar cu legătura lui, 
Otto comunică prin radio în timpul deplasărilor cu maşina. 

— Şi nu le puteţi recepționa? 

— Ba da. Numai că ei, vă daţi seama, nu comunică „în clar”! 
Şi din păcate computerul nu ne-a dat încă răspunsul dorit. 

— Computerul, aţi spus? 

— Credeţi că le cifrează în gen criptogramă? rise colonelul. 
Pentru asemenea treburi, astăzi, nu se folosesc decit maşinile 
electronice. Noi deţineam doar două elemente pe care le-am 
coroborat: mesajul transmis de Otto, în timp ce vă îndreptaţi ieri 
spre Făgăraş, mesaj în urma căruia cei doi tipi din Mercedes-ul 
alb nu s-au mai oprit la Sibiu, îndreptîndu-se direct spre 
Bucureşti, şi faptul că unul din ei a plecat azi-dimineaţă cu 
avionul la Paris. Din cele ce ne-aţi relatat a reieşit însă 
conţinutul mesajului. Deci, ar trebui să existe cifrate cuvintele 
„bancă”, „Zurich”, „chitanţă”, „şaptezeci de mii de dolari”, le 
enumera colonelul pe degete. Şi, în mod obligatoriu, numele 
dumneavoastră. lată, de fapt, unul din motivele pentru care am 
ţinut să vă întîlnesc. Tovarăşa de la standul cu ziare ne-a 
comunicat că a fost nevoită să vă transmită mesajul oral, 
deoarece, prin apariţia neaşteptată a lui Otto, n-aţi mai avut 
timp să descifraţi cele comunicate de noi, dar de acest lucru s-ar 
fi ocupat căpitanul Vlad. Am şi trimis cuvintele respective pentru 


a da o mină de ajutor maşinii electronice de calcul. 

În timp ce discutam cu căpitanul Pascu, colonelul scrisese 
într-adevăr ceva în carneţelul său şi, rupînd fila, îl trimisese pe 
căpitanul Vlad s-o predea nu ştiu cui, toate acestea aparţineau 
însă de sarcinile lor de serviciu... 

— Pe cine n-am mai întîlnit este Alex. El ce hram poartă, 
tovarăşe colonel? 

— La prima vedere, Alex a venit aici în interes de afaceri. 
Asemenea lucruri nici nu sînt greu de regizat!... Nu ca patron 
sau ca director... 

— Bine, astea sînt poveştile Suzannei! A intrat atit de bine în 
pielea femeii cu bani - vila cu piscină, Lamborghini Espada... M- 
a servit alaltăieri seara la bar cu citeva amintiri dureroase 
despre o nefericită experienţă cu un tip, avut ca şi ea, dar care 
s-a dovedit, în cele din urmă, homosexual... Incolo însă, fin şi 
extrem de delicat. A găsit şi pentru Alex o poveste, roz bombon, 
cu fundă albastră de catifea... 

— Alex se menţine într-o totală rezervă. Şi, deocamdată, în 
afară de două întîlniri cu Suzanne, nimic altceva. 

— Să fie el tipul pregătit pentru chei? 

— Vom vedea. În orice caz, ei au început să se grăbească. Ne 
convine perfect. Din toate punctele de vedere. Din păcate, stăm 
pe loc în privinţa clişeelor executate de Adriana Costin. Cercul 
celor vizaţi s-a redus acum la cinci, dar asta nu înseamnă încă 
mare lucru. Unul din ei are clişeele. Individul s-a dat la fund şi 
nu vrea să iasă de acolo! Adriana Costin umblă pe sub nasul lor 
cu ceasul pe mină... Nimic. Trebuie să tulburăm apele. Şi aici v- 
am ruga să ne ajutaţi. 

— Vă ascult, am spus eu, privindu-l cu atenţie pe colonel. 

— În după-amiaza aceasta o să am o întîlnire cu inginerul 
Dobra, pentru a-i cere sprijinul. 

— Mă iertaţi, iar vă întrerup. Cum îl mai cheamă pe inginer? 
Dobra şi mai cum? 

— Alexandru. 

— Bine că n-am uitat să vă întreb! 

— De ce? Ce s-a întîmplat? vru colonelul să ştie. 

l-am relatat ce-i spusesem lui Otto despre legăturile mele cu 
inginerul Dobra, cum schimbasem vorba de teamă să nu mă 
întrebe Otto care este prenumele inginerului. 

— V-am întrerupt, tovarăşe colonel. 


— Îi voi cere sprijinul, spuneam, inginerului Dobra pentru ca 
el să vă primească pe şantier şi, totodată, vom întocmi un text 
al discuţiei pe care o veţi avea cu el în maşină. Nu e bine să 
veniţi pe şantier cu Espada. 

— Discuţia cu Otto din Dumbrava Sibiului n-o cunoaşteţi? 

— Nu, discuţia aceasta n-a putut fi înregistrată. De ce? 

— l-am explicat că maşina Suzannei ar putea bate la ochi, el 
a fost de acord şi mi-a sugerat să împrumut de la unul din 
prietenii mei o maşină. l-am spus că am în vedere pe cineva 
care are un Renault 16, şi într-adevăr aşa este, dar amicul în 
cauză pleacă des în provincie. 

— Dacă întîmpinaţi greutăţi, o să rezolvăm noi această 
problemă. Tovarăşe căpitan, v-aţi notat? se adresă colonelul lui 
Pascu. 

— Da, tovarăşe colonel. 

— În maşină, reluă colonelul, inginerul Dobra o să vă 
povestească cele întîmplate cu Stymson, într-o variantă 
modificată oarecum, şi eu v-aş ruga să-i transmiteţi lui Otto cele 
auzite de la inginer. 

— Glumiţi? am zîmbit eu. 

— Nu, deloc. Dealtfel, această convorbire va fi înregistrată de 
magnetofonul pe care ei vor avea grijă să-l aveţi în haina de 
antilopă sau prin intermediul altuia. Este bine însă să 
manifestații iniţiativa şi să le „vindeţi pontul cu Stymson. 

— Nu înţeleg ce urmăriţi. Vreţi să-i determinaţi să renunţe 
astfel...? 

— Dimpotrivă: să-i pun pe foc. O să-i apuce pur şi simplu 
turbarea cînd o să afle că încă cineva şi-a băgat în businessul 
lor! În businessul în care au investit ei nu numai atiţia bani, dar 
şi atitea speranţe! Şi or să tulbure ei apele, ca să-l scoată de la 
fund pe aceia pe care îl căutăm noi. Poate au ei noroc, poate 
ştiu ceva... 

— Am înţeles. Ideea nu-i rea, am spus eu şi, deodată, mi-am 
dat seama că lucrurile nu stau chiar atît de perfect. Am reluat cu 
voce măsurată: Scăpaţi însă ceva din vedere. Cînd vor afla că 
Securitatea ştie despre clişeele făcute de Adriana Costin, îşi vor 
lua zborul ca potîrnichile! 

— Nu, Securitatea nu ştie nimic. 

— Atunci? Dumneavoastră spuneaţi... 

— Adriana Costin n-a venit la Securitate. Speriată de cele 


întîmplate lui Stymson, l-a căutat pe inginerul Dobra cu care, 
vezi Doamne, e rudă şi care a angajat-o la institut. l-a povestit 
tot inginerului Dobra. Lucrurile acestea s-au întîmplat acum 
cîteva zile şi inginerul o să vă ceară sfatul în maşină. Să anunţe 
Securitatea sau nu? Bineînţeles, nu, o să-l sfătuiţi 
dumneavoastră, demonstrindu-i astfel lui Otto că-i serviţi 
interesele şi, implicit, pe cele personale. Şi, în acest sens, o să-l 
speriaţi pe inginer că poate s-o păţească din cauza fetei. Cam în 
genul ăsta o să fie textul, nu m-am gîndit încă la toate 
amănuntele, şi colonelul îşi masă fruntea cu degetele. 

Am înţeles că era obosit, arăta într-adevăr ca după o noapte 
nedormită, dar eu mai aveam unele lucruri de spus: 

— Cred că Otto a aflat despre cele întîmplate lui Stymson... 

— Mai mult ca sigur. 

— Nu, altceva am vrut să spun. Am vrut să scot în evidenţă 
faptul că este foarte bine informat. Ştie, de pildă, de existenţa 
celui de-al doilea dosar al proiectului! Că inginerul Dobra 
lucrează la unele modificări!... 

— Da, a aflat. Mark Dominic n-a stat degeaba aici. Unele 
lucruri au putut fi deduse, dacă ţinem seama de natura 
aparatajului electronic... Apoi, din păcate, mai avem încă destui 
flecari. „Nu ştiu cum rezistă Dobra ăsta!... Mi-a zis Popescu, azi, 
că n-a plecat nici astă-noapte acasă. Cică iar modifică la 
instalaţia lui!” „Da, dar se umple de bani!” „Ei, ce vrei, meritul 
lui! Ziua se duce pe şantier, noaptea lucrează în institut... Cît 
poţi să rezişti aşa?” Sigur, un dialog improvizat, dumneavoastră 
v-ar ieşi unul mai bun. Urcaţi-vă însă într-un autobuz sau în 
tramvai, cînd se iese de la birouri... Şi nu-i exclus ca Mark 
Dominic să fi luat, nu o dată, troleibuzul din faţa institutului, 
amestecîndu-se printre salariaţii acestuia. Pentru cine ştie să 
pună în relaţie azi un amănunt, miine un altul, poimiine încă 
unul, asemenea dialoguri sînt de nepreţuit! Oamenii de ştiinţă 
nu reconstituie oare, avind la dispoziţie doar cîteva oscioare, 
scheletul unui mamut? Sigur, nici aici n-o poate face oricine. Ei 
bine, ei au oameni pregătiţi special pentru treburi din astea. Să 
nu uităm apoi de maşinile electronice!... li dai un cuvînt, şi 
maşina îţi compune citeva sute de variante posibile. Dar dacă îi 
mai dai două, trei, patru cuvinte! Atunci ea le corelează şi 
numărul variantelor scade. Apoi, iar cîteva cuvinte... Şi aşa pînă 
rămîn doar cîteva variante. Sînt sigur, aşa cum sînt sigur că mă 


găsesc în această cameră, că maşina electronică ne va da 
acum, pe baza datelor pe care mi le-aţi furnizat, cheia cifrului 
lor! 

— Nu înţeleg, de ce a mai avut Otto nevoie să fie prezent 
Mercedes-ul alb în refugiu cînd a trecut la recrutarea mea? 
Putea să-i comunice prin radio, în caz de ceva!... 

— Ca să vă daţi seama că prezenţa acelui Mercedes nu este 
o simplă întîmplare. El tocmai pe asta a mizat! Dealtfel, a şi 
spus... Nu rețin exact, dar ceva în genul ăsta: „Nici nu sîntem 
singuri şi putem discuta şi în linişte”. 

— Da, da, şi încă insinuant. 

— Vedeţi! Avînd tot timpul Mercedes-ul în faţă, eraţi prins ca 
într-o capcană şi din acest punct de vedere. 

Am mai stat un timp cu colonelul Dumitru de vorbă, am 
răspuns la cîteva întrebări ale căpitanului Pascu, furnizîndu-i 
amănunte asupra unor lucruri pe care oamenii lui nu avuseseră 
cum să le afle şi, în cele din urmă, am făcut înapoi drumul la 
Casa Sciînteii. 

Mă aştepta aici preţioasa mea haină, am străbătut, de astă 
dată singur, kilometri de coridoare şi am ieşit pe unde intrasem. 
Era aproape trei, pînă la „Athenee” mai făceam cu taxiul cel 
puţin zece minute. Nu stătusem însă degeaba, Otto va fi 
mulţumit, îi duceam veşti cît se poate de bune. 

Se găseau cu toţii la masă, mi-am cerut pentru întîrziere 
scuzele de rigoare. În timp ce mă aşezam lîngă Suzanne, i-am 
dat de înţeles lui Otto, privindu-l semnificativ, că totul este în 
regulă. 

La ieşirea din restaurant, am rămas cu el în urmă şi după ce 
Suzanne şi Hellen se distanţaseră puţin, l-am informat asupra 
celor făcute. 

— In privinţa inginerului totul este perfect. Mi s-a spus că-i la 
minister, nu mai revine la institut, pleacă de acolo direct în 
provincie. „Încercaţi la sfîrşitul săptămînii, vineri sau sîmbătă”, 
mi-a spus secretara. 

— Şi asta numiţi dumneavoastră perfect? se uită Otto straniu 
la mine. Să aşteptăm o săptămînă încheiată fără să 
întreprindem nimic?! 

— De ce? am spus eu contrariat. Fiind pe şantier, îl voi putea 
aborda exact cum am discutat împreună. 

— Şi v-aţi propus să faceţi drumul mîine? 


— Probabil că da. 

— Ce înseamnă probabil? 

— Cunoştinţa mea, tînăra aceea, este plecată din Bucureşti. 
S-a angajat pe litoral. M-am gîndit atunci la o altă soluţie, care 
mi s-a părut cea mai bună. Obţin de la o publicaţie comanda 
unui reportaj de pe şantier şi, cu delegaţia respectivă, nu va mai 
fi nici o problemă. Inginerul este acolo... deci, nu m-am dus 
special pentru el... 

— Da, da. 

— Sau o să găsesc ceva tot în genul primei soluţii. Aş putea 
pur şi simplu inventa pe cineva... Un alibi îmi este necesar 
totuşi, pentru orice eventualitate, nu? 

— Bine, să zicem că miine sau în cel mai rău caz poimiine, 
avem rezultatul care ne interesează. Ce facem cu el? Aşteptăm? 

— Sînt doar trei zile la mijloc. Pînă... este valorificat 
rezultatul... De unde sînteţi atit de sigur că inginerul Dobra n-a 
luat dosarul cu el pe şantier?! 

Otto rămase citeva clipe pe ginduri, ca şi cum ar fi trecut în 
revistă unele lucruri ştiute. 

— Da, poate aveţi dreptate... Acţionaţi! Ar fi bine ca miine să 
ne aduceţi un rezultat favorabil. 

— Şi rezultatul dumneavoastră? 

— Tot în cursul zilei de miine. 

— O.K.! am dat eu din cap. 

Aflînd că voi fi şi după-amiază ocupat, Suzanne se arătă cit 
se poate de înţelegătoare şi îmi făcu un semn complice în sens 
de succes. Am fost sigur că era sinceră. Ştia doar foarte bine 
natura treburilor mele! 

„Aşadar, iată-mă liber!” am ieşit eu vesel în stradă. În sfîrşit 
liber! Şi mi-am adus aminte de toată aparatura cu care eram 
îndopat. 

Cu buzunarele pline de fise, m-am oprit din nou lîngă 
telefonul public ştiut şi, în cele din urmă, am găsit o cunoştinţă 
feminină, tocmai potrivit intenţiilor mele. A fost de acord să ne 
întîlnim la „Katanga”. 

Imi devenise atît de nesuferit cafe-bar-ul acesta, într-atita se 
schimbase faţă de ceea ce fusese odată, încît dacă e să-mi cadă 
în drum, privirea preferă „borcanul” din colţ, dirijarea circulaţiei 
a făcut la noi extraordinare progrese. La „Katanga” însă 
măsuţele erau scoase în stradă, în plină animaţie şi eu tocmai 


de această animaţie simţeam o acută nevoie. 

Aveam sentimentul pe care-l încerci probabil după o lungă 
detenţie, cînd doar şuvoiul omenesc în matca căruia te reverşi, 
mişcarea neîntreruptă a oamenilor în toate direcţiile, fără nici un 
fel de oprelişti, îţi dă senzaţia că eşti şi tu liber, liber ca şi ceilalţi 
în jur. De aceşti oameni din jur simţeam eu nevoie, cu feţele lor 
diferite, cu treburile lor diferite, fiecare cu gîndurile lui, fiecare 
grăbindu-se parcă spre mari şi indescifrabile depărtări. Să nu 
mă gîndesc la nimic, să privesc doar. 

De la acelaşi telefon am sunat-o pe mama şi din nou am 
îndesat cît am putut receptorul în ureche. 

— Nu sînt nici cinci minute de cînd a plecat domnul care 
spune că e doctorul Pascu, mă informă ea. Ai grijă de tine! Să fii 
atent, auzi ce-ţi spun eu!? 

— Bine, mamă, am vrut să ştiu cum te simţi. Dacă e ceva şi 
ai nevoie urgentă de mine, cere hotelul „Athenee Palace”, 
camera 306. Sau lasă vorbă la recepţie. Te sărut, am încheiat eu 
în grabă. 

O chinuia o boală sicîitoare şi grea şi eu îl rugasem pe Pascu 
să treacă pe acasă, să vadă cu ochii lui cum se simte bătrina, 
mie îmi ascundea cînd îi era rău. Să-i spună că nu mă 
încurcasem cu nici o străină, despre altceva este vorba, să-i 
spună ce-o vrea el, s-o liniştească numai, ştiam cum se chinuie 
făcîndu-şi tot felul de gînduri. 

Cunoştinţa veni la întîlnire, era cam prostuţă, ştiam, dar ea 
reuşi să mă enerveze mai repede decît am sperat, mirîndu-se 
din orice şi întrebînd „Da? Da?”. Aşa că, după ce am discutat 
cele ce mă interesa să fie auzite de Otto, am expediat-o, 
pretextînd nişte treburi, şi m-am întors din nou la „Katanga”. 

— Nu vă supăraţi, se apropie de masă un tînăr. Unde aţi 
cumpărat haina asta atît de frumoasă? Au fost la „Adam”? 

M-am uitat la el, era încă imberb. 

— Am primit-o cadou, am spus eu cît se poate de politicos şi 
i-am urat în gînd să n-aibă parte niciodată în viaţă de asemenea 
daruri. 


Şantierul îmi apăruse ca un uriaş furnicar de oameni şi 
maşini, cu sute de kilometri de conducte, ce se încolăceau 
sclipind în soarele acestui început destul de răcoros de vară, 
cînd şerpuind pe distanţe interminabile, cam la doi metri paralel 


cu pămîntul, cînd urcînd spre înălțimile unor enorme retorte, ca 
nişte rachete captive încă în rampele lor de lansare. 

L-am căutat pe inginer într-una din barăcile corpului „B” de 
lîngă o hală de prefabricate de beton, să încapă în ea un sat, şi, 
într-adevăr, o secretară mă conduse în biroul alăturat, cu un 
mobilier mai mult decît modest. 

— Aaa, este o deosebită plăcere să vă văd! îmi ieşi în 
întîmpinare, surizind, inginerul Dobra. Ce mai faceţi? 

O clipă am rămas surprins. Intrasem cu imaginea severă şi 
sobră a inginerului, aşa cum îl cunoscusem, întîi în holul 
institutului, apoi la Anca Petroveanu în casă, însă acest „Ce mai 
faceţi?” mă introduse imediat în situaţie. 

— Cu aceleaşi treburi pe care le ştiţi; lucruri prea noi n-aş 
putea spune că sînt. Tot cu şantierele, tot? 

— Doar pentru cîteva zile. 

— Este de-a dreptul impresionant ce se ridică aici! 

— Într-adevăr, construcţiile industriei chimice sînt 
spectaculare... 

— Am fost la Oneşti în urmă cu mulţi ani, ştiţi foarte bine, la 
Craiova, la Brazi... Mi se pare de-a dreptul grandioasă lucrarea. 
Îmi închipui ce simţiţi văzîndu-vă proiectele materializîndu-se în 
aceste construcţii de aluminiu, ca dintr-un film de science- 
fiction. 

— Nu sînt singurul proiectant... Eu m-am ocupat de un sector 
doar. Licenţa este străină, am cumpărat şi unele utilaje... V-a 
mai apărut ceva? Am fost foarte ocupat în ultima vreme şi cred 
că n-am intrat într-o librărie de aproape trei luni. O să devin un 
troglodit în scurt timp. Vreţi să scrieţi ceva despre şantier? 

— Să vă spun sincer, abia văzînd toate acestea mi-am zis că 
ar trebui scris neapărat ce se face aici! Pe cîmpul acesta, înainte 
semănat cu porumb. . 

— Şi cu porumb... În majoritate însă erau nişte locuri ripoase. 
nu prea favorabile agriculturii. 

— Vă rog! i-am oferit eu o ţigară din pachetul pe care mi-l 
dăduse Otto şi i-am făcut un semn din priviri, că se poate servi 
fără grijă. 

— Imi pare rău că nu vă pot oferi o cafea, s-a ars rezistenţa 
reşoului, se scuză el, în timp ce-i aprindeam ţigara cu bricheta 
primită cadou de la Suzanne, fotografiindu-l astfel pe inginer, 
vezi doamne, fără să ştiu. 


— Am fost mai întîi în oraş, l-am informat eu, pe drum am 
văzut ceva în genul unui han turistic, „Terasa Floreşti” parcă-i 
spune... 

— Da, e un restaurant curăţel. 

— Mi-ar face plăcere să mergem la o cafea împreună. 

— Sînteţi cu maşina? 

— Da, e afară. 

— Am dat Volga inginerului-şef, să conducă doi tovarăşi de la 
Comitetul judeţean de partid... V-aş rămîne îndatorat dacă m-aţi 
repezi în oraş cu maşina. Treisprezece sau paisprezece 
kilometri, nu sînt mai mult. A, da, spuneaţi că aţi fost mai întîi în 
oraş... lar la cafea sînteţi invitatul meu, bineînţeles. 

— Cînd lipsiţi din Bucureşti, dormiţi aici, în oraş? 

— Inginerul-şef are o cameră destul de frumoasă... De obicei 
însă mă întorc la Bucureşti seara. O sută şi ceva de kilometri nu 
sînt o problemă... 

La venire nu observasem nimic care să-mi indice că eram 
urmărit, acum însă, străbătind drumul întortocheat al 
şantierului, m-am pomenit pe neaşteptate cu un Fiat-124 în 
faţă. La volan era Mark Dominic. 

— Aveţi mulţi străini pe şantier? l-am întrebat eu pe inginerul 
Dobra. 

— Destui. Şi adăugă după o pauză: O să vă spun... Da, 
dumneavoastră vă pot spune. O să vă cer părerea într-o 
chestiune... O chestiune oarecum delicată. 

— Vă ascult, l-am invitat eu să vorbească. 

— Să ne aşezăm la o masă... amină el. 

leşind pe şoseaua naţională, m-am asigurat din ambele 
sensuri. În stînga, din direcţia Bucureştiului, staţiona, destul de 
departe, o maşină albă, a cărei formă n-am putut s-o desluşesc. 
Probabil Mercedes-ul, mi-am spus. 

Cînd am încetinit, pentru a căuta un loc potrivit intenţiilor 
mele, inginerul îmi arătă discret cu degetul spre buzunarul din 
stinga al hainei, dîndu-mi să înţeleg astfel că acolo se aflau 
cheile. Am mai parcurs cam un kilometru în direcţia oraşului 
lîngă care se ridicase şantierul, scoţind pachetul de ţigări l-am 
îndreptat în corecţia inginerului. 

— Vă rog, am spus. 

Îmi răzuisem cu o pilă, sub îndrumarea lui Otto, pielea de la 
buricul degetului mare, exersasem apoi scoaterea din pachet a 


ţigării cu pricina, doar cu doi milimetri mai înaltă decit restul de 
„Rothmans super king size”, şi într-adevăr aceasta ieşi, ca din 
întîmplare, prima afară. Conduceam maşina, îmi dezlipisem doar 
pentru o fracțiune de secundă privirea de pe parbriz, cine ar fi 
putut crede, după ce a mai fumat o ţigară din acelaşi pachet, că 
cea oferită a fost pregătită şi aleasă special pentru el?! 

Inginerul ezita s-o aprindă, rămînînd cu cutia de chibrituri în 
mînă, am vrut să-i insuflu curaj şi am văzut cu cîtă hotărîre a 
frecat el băţul de chibrit pe cutie. 

— Nu vă supăraţi, am spus, îmi aprindeţi o ţigară şi mie? 
Cînd sînt la volan evit, pe cît posibil, imprudenţe de acest gen, 
iar Renault-ul n-are brichetă la bord. Au socotit-o un accesoriu 
de lux şi ea este un accesoriu de siguranţă! 

Am preluat ţigara aprinsă de inginerul Dobra şi în aceeaşi 
clipă m-am întrebat cu teamă dacă n-a încurcat el ţigările, 
piciorul se şi ridicase de pe pedala de acceleraţie. De fapt era 
indicat să reduc din viteză. Puțin mai departe se vedea un loc 
tocmai bun pentru a scoate maşina de pe partea carosabilă a 
şoselei. Intrînd mult pe dreapta, am oprit între doi pomi. 

O dată executată manevra, am schimbat o privire cu Dobra, 
trăgînd din nou din ţigară, mi-o întinse, lăsîndu-mă să înţeleg că 
este gata să adoarmă. 

În discuţia avută cu colonelul Dumitru, se opinase de la 
început ca inginerul să simuleze doar fumarea ţigării: s-o 
aprindă, dar să nu tragă fumul în piept, prefăcîndu-se apoi 
adormit. „Dar dacă există o cheie, o modalitate necunoscută 
nouă de control?” se întrebase căpitanul Pascu şi colonelul 
hotărise să-i expună inginerului ambele variante, cu minusurile 
şi plusurile fiecăreia, lăsînd alegerea la latitudinea lui. 

Stingînd ţigara în scrumieră, am scos aparatul fotografic, 
normal ca înfăţişare, dar minuscul ca dimensiuni, ceva cam în 
genul maşinuţelor cu care îşi fac fabricile de autoturisme 
reclamă; pe un carton, pregătit dinainte, am fotografiat din cinci 
poziţii ambele chei de la casa de fier, urmînd întocmai 
instrucţiunile date de Otto. A fost exact momentul în care Mark 
Dominic a trecut cu Fiatul, n-am avut impresia că se grăbea 
undeva. 

Totul a durat cam cinci-şase minute. Ascunsesem aparatul, 
cheile erau şi ele la loc, cînd inginerul Dobra ridică încet capul 
care-i căzuse pe umăr. 


— Sînt destul de obosit, spuse el ca pentru sine. O să-mi facă 
bine o cafea. 

Pusesem maşina în mişcare, am arătat înainte: 

— Trebuie să fie „Terasa Floreşti”. 

Ne-am aşezat la o masă şi după ce am discutat de una, de 
alta, i-am spus motivul vizitei mele. 

— Nu vă supăraţi, trebuie să vă refuz. Nu mai angajez fete şi 
mai ales neterminate de genul acesta, scuzaţi-mi expresia, 
pentru nimic în lume! Am păţit-o, mi-ajunge! 

— Dar ce s-a întîmplat? l-am întrebat eu cu îngrijorare în 
glas. 

— Este ceea ce vroiam să vă spun. Mai bine zis să mă 
sfătuiesc, să vă cer părerea. Am deplină încredere în discreţia 
dumneavoastră... N-o spun ca să v-o solicit astfel... Soţiei nu-i 
poţi împărtăşi anumite chestiuni de serviciu... lar cu altcineva... 
O cunoştinţă, rudă destul de apropiată, o rudă după o soră de-a 
mamei... Adică într-adevăr rudă. Ştiţi, bărbaţii, cînd e vorba de 
tinere... Nu fac nici un fel de apropo... Fata n-a reuşit la 
facultate, vrea să dea din nou... Pînă una-alta însă trebuie să 
măniînce, să se îmbrace, nu poate sta pe capul maicăzsi. 
Cunoaşte destul de bine desenul tehnic şi am angajat-o la mine. 
Mai bine zis aici, pe şantier. Ce credeţi că se întîmplă? Vine 
acum citeva zile la mine şi-mi povesteşte, smiorcăindu-se, că s- 
a încurcat cu un inginer străin, care lucrează pe şantier, că ăla i- 
a promis că o ia de soţie şi că, în cele din urmă, dîndu-i un 
cesuleţ de mînă în care era montat un aparat, i-a cerut să 
fotografieze planşele care le primea la descompus în citeva 
exemplare. Şi ea, cretina, nu pot să-l spun altfel, a făcut o 
mulţime de fotografii şi i le-a dat lui. 

— Fantastic! am spus. 

— Da. Dacă puteţi să vă imaginaţi una ca asta! Ce se 
întîmplă însă mai departe? Inginerul străin suferă un accident de 
automobil, undeva pe Valea Oltului... La o curbă, din cauza 
vitezei cu care mergea, maşina s-a răsturnat, s-a dat de citeva 
ori peste cap, făcîndu-se praf într-o vale, unde inginerul a fost 
găsit mort la volan. Cică lipsea o piuliţă la bara de direcţie... S-a 
presupus că este o mînă criminală la mijloc. Nu ştiţi cum sînt 
ăştia de la miliţie?! Cu deformarea lor profesională!... La aceasta 
s-a adăugat faptul că cineva a scotocit prin maşină şi i-a furat 
toţi banii româneşti inginerului. Pînă la urmă lucrurile au rămas 


baltă, nu s-a putut stabili nimic. O fi trecut vreun cioban cu oile 
pe acolo şi, văzîndu-l mort pe şofer, şi-a făcut socoteala că ăluia 
tot nu-i mai folosesc banii, în timp ce lui i-ar prinde bine cîteva 
sute sau chiar mii de lei, cît o fi avut la el inginerul. Sau a văzut 
vreun şofer accidentul, s-a dus să dea o mina de ajutor, 
gîndindu-se la răniţi, şi s-a ales cu banii inginerului. Important 
este ce fac cu fata. M-a implorat să n-o spun, pentru că gestul ei 
necugetat ar putea s-o distrugă pentru o viaţă întreagă. 
Dreptate are, ştiu... Dar pot eu oare să tac? 

— Ce importanţă au schiţele fotografiate de ea? 

— Au şi n-au importanţă. E greu de spus. 

— Mai bine tăcea dracului din gură şi nu vă mai spunea 
nimic!... Faptu-i consumat. Nu cred că este cazul să vorbiţi. 

— Vedeţi, obiectivul pe care îl construim aici are un 
caracter... deosebit... 

— Că vă este rudă... că a fost angajată aici la intervenţia 
dumneavoastră, n-o să fie în regulă!... Bun, ce se poate 
întîmpla? Într-o zi, să spunem, o să se afle... Nu văd însă cum... 

— Numai în cazul în care s-ar găsi clişeele... 

— Cine ştie unde zac ele îngropate!... Şi chiar dacă ar da 
cineva peste ele... Un cesuleţ, spuneţi? Vă închipuiţi ce 
minusculă, ce greu de observat trebuie să fie pelicula aceea, cui 
să-i treacă prin cap despre ce este vorba?! Nu, părerea mea e 
să nu vorbiţi nimănui. O nenorociţi şi pe ea... lar dacă, prin 
absurd, se va afla vreodată ceva... Fata are tot interesul să 
tacă!... În fond, sînteţi cel mai în măsură să apreciaţi dacă au 
sau nu importanţă desenele fotografiate de ea! 

— Da, aveţi dreptate. Şi eu am judecat tot aşa. Ştiţi cum e, 
simţi cîteodată nevoia să verifici dacă raţionamentul tău e 
corect. 

Era aproape cinci după-amiază cînd intram în Bucureşti, şi eu 
le-am arătat celor din spate ce ştiam să fac cînd aveam o 
maşină pe mînă, chiar dacă în spatele meu se afla un Mercedes 
- 300 SE. E drept, îndoisem puţin aripa din dreapta într-un 
camion care oprise imediat după un colţ, nu se cunoştea prea 
tare, dar nici plăcere n-o să-i facă amicului cînd o să-i duc 
Renault-ul înapoi. 

În garaj păianjenii crescuseră cît nuca, se făcuse mai bine de 
o lună de cînd nu mai intrasem în el. „Lasă că-ţi aduc eu maşina 
la loc!” mi-am consolat eu garajul, ascunzînd într-o cutioară 


goală de vopsea aparatul cu care fotografiasem cheile 
inginerului. 

Acum puteam sta de vorbă cu Otto şi pe drumul cel mai 
scurt m-am întors la hotel. Cheia de la 306 se găsea la recepţie, 
ceea ce însemna că Suzanne era plecată în oraş, în schimb 413 
lipsea. Am urcat şi l-am găsit pe Otto singur în cameră. Nu mă 
îndoiam că fusese informat asupra celor întreprinse de mine. 

— Sînt în măsură să vă cer chitanţa, am intrat eu direct în 
subiect. 

— Foarte bine! 

Şi cum rămăsesem în picioare, Otto scoase, ca pe un pistol, 
portofelul. Cînd băga mîna în buzunar, o făcea în aşa fel încît te 
puteai aştepta la orice. Zău dacă ar fi fost vreo diferenţă între 
un elefant şi o batistă. 

— Poftim, e a dumneavoastră! îmi întinse el o hirtie 
filigranată, îndoită la mijloc. 

Am examinat cu atenţie chitanţa de depozit bancar, am citit- 
o de două ori de la cap la coadă şi de la coadă la cap, m-am 
uitat bine la timbrul sec: suma, numele meu, clauza, totul părea 
în cea mai perfectă regulă. 

— Puteţi să o arătaţi la Banca Naţională, dacă vă îndoiţi 
cumva de autenticitatea chitanţei! 

Am ris. 

— lar dacă la bancă voi fi întrebat de unde o am, o să le spun 
că am primit-o de la dumneavoastră. Aveţi astăzi o foarte mare 
disponibilitate la sfaturi!... 

Nu i-a plăcut remarca. 

— In cit timp pot să vă aştept? mă întrebă el rece şi oarecum 
dur. 

Stătea în fotoliu, picior peste picior, puhav şi prosper ca un 
băcan în faţa prăvăliei, aşteptind spre seară ora închiderii. Nu 
fusese rea ziua. 

— Intr-o oră cel mult, am spus eu şi am adăugat: Cu toate că 
mai aveţi ceva de îndeplinit. 

— Eu? 

— Da. Maşina. Rezolvarea acestei probleme mă interesează 
în cel mai înalt grad! 

— A, daaa! 

— Ar fi de dorit să vă găsesc tot aici şi mai ales singur. O să 
vă spun citeva lucruri nu lipsite de importanţă şi o să vedeţi că 


sînt fair-play. 

M-am schimbat repede, „uitînd” în sacoul de antilopă stiloul, 
am împăturit în aşa fel chitanţa primită de la Otto încît o 
bancnotă de 100 de lei, îndoită la mijloc, a acoperit-o perfect şi 
am coborit în hol, învirtind pe deget cheile Lamborghinei 
Espada. Ardeam de nerăbdare să citesc „Informaţia 
Bucureştiului” din după-amiaza aceasta. 

— O „informaţie” vă rog! am spus fetei cu nasul în vînt şi 
breton şi, zîimbindu-i curtenitor, i-am întins suta de lei umplută 
cu şaptezeci de mii de dolari. 

Era o probă materială împotriva lui Otto care trebuia pusă 
bine. Şi apoi, suma asta de bani nu se găsea chiar pe toate 
cărările! 

— Am crezut că pot să vă dau restul, se ridică fata din 
spatele standului. O să-mi plătiţi mîine, şi îmi întinse înapoi 
bancnota, acum despăturită, să vadă toată lumea că suta de lei 
nici usturoi n-a mîncat, nici gura a usturoi nu-i miroase. 

Îmi venea să chiui, dar m-am limitat să fluier uşor „Trecea 
fanfara militară” şi, desfăcînd ziarul în mers, mi-am oprit ochii, 
avid de senzaţii, la rubrica „Aflăm de la Miliția Capitalei”. 

Lamborghini Espada era la parcare, nu mai avea nici o 
importanţă că maşina emitea anumite semnale, care îi puteau 
pune pe urmele mele. Am tulburat din nou păianjenii, aparatul 
fotografic era acolo unde îl ascunsesem şi după un sfert de oră îl 
înmînam lui Otto, plocon. 

— Temîndu-mă să nu apară undeva o neclaritate, am repetat 
întreaga operaţie. Aşa că aveţi două rînduri de clişee, am spus 
eu, arătîndu-i cît de conştiincios sînt. 

În fond, omul mi-a dat banii pe încredere... Şi am început să-i 
relatez ceea ce îmi spusese inginerul Dobra despre Adriana 
Costin. 

Tot ce-i povesteam trebuia însă să-l impresioneze mult mai 
puternic. Apăruse o nouă parte interesantă!... Să zicem, 
Stymson a fost un diletant, dar nu şi cei care l-a trimis pe lumea 
cealaltă! Nu, Otto nu avea de unde să ştie că asasinul lui 
Stymson se dăduse la fund şi nu mai ieşea de acolo! Fata s-a 
prezentat la inginerul Dobra doar de cîteva zile! Imi spuneam 
toate acestea şi, pentru a cîştiga timp de gindire, făceam tot 
felul de paranteze. Am aruncat undiţa: 

— ...lar fata a făcut un car de fotografii şi le-a dat inginerului 


francez. 

— Ce înseamnă „un car”? întrebă el păstrînd aceeaşi notă de 
egală nelinişte cu care ascultase relatările mele. Doar întrebarea 
sunase puţin sacadat şi nervos oarecum. 

— Adică foarte multe! am nuanţat eu şi am continuat să-i 
povestesc cele auzite de la inginerul Dobra. 

Mă întrerupea din cînd în cînd, cerînd precizări, dar devenise 
clar pentru mine că mintea sa era frămîntată de alte întrebări. Şi 
ele izbucniră în cele din urmă în cuvinte: 

— Trebuie să vă întilniţi din nou cu inginerul! spuse el pe un 
ton ce nu admitea replică. 

— Din nou? 

— Da, trebuie să găsiţi un nou pretext. Sau poate acelaşi... 
Nu ştiu, inventaţi ceva... Aduceţi din nou vorba despre cele 
povestite şi încercaţi să aflaţi numărul exact al fotografiilor 
făcute de fată. 

— Ce importanţă poate avea?... N-a fotografiat tot proiectul! 

—Are o importanţă mai mare decit vă imaginaţi 
dumneavoastră! 

— Inginerul spunea... 

— Inginerul v-a prezentat lucrurile în mod subiectiv!... Aţi 
procedat cum nu se poate mai bine sfătuindu-l să nu sesizeze 
organele de stat despre fapta fetei... Vreau să ştiu cu exactitate 
numărul fotografiilor făcute de ea! Miine vă ocupati de această 
chestiune! 

Era un ordin. Tonul rămăsese acelaşi, plat, cuvintele ieşiseră 
cu aceeaşi mişcare abia perceptibilă a buzelor, dar ochii săi, 
care în genere nu spuneau nimic, făcînd impresia că aparţineau 
altcuiva, mă priviră dur şi oarecum neglijent. 

— O să fac tot posibilul! i-am promis eu şi am dus gînditor 
mîna la gură. Ce-ar fi dacă i-aş spune inginerului că am o 
cunoştinţă de încredere la Miliție şi i-aş propune să se sfătuiască 
cu ea? li arăt astfel că mă preocupă interesele lui şi, în acest 
context, aş putea să aflu cîte fotografii a făcut fata. Bineînţeles, 
tot eu voi fi acela care va respinge apoi ideea consultării aşa- 
zisei cunoştinţe de încredere, enunţind ipoteza unui anumit risc. 

— Nu v-aţi gindit rău. 

Problema era cum să iau legătura cu colonelul Dumitru, 
pentru a-i înfăţişa toate acestea. Mi-am zis că aş putea cifra cu 
un ac în „Informaţia Bucureştiului” mesajul pe care aveam de 


gînd să-l transmit şi restituind ziarul tinerei de la standul din hol, 
să-i spun: „Domnişoară, anulaţi datoria de treizeci de bani” şi, 
bineînţeles, să-i zîimbesc melancolic. 

Ideea era bună, ştiam, dar o asemenea acţiune incumba 
riscul ca oamenii lui Otto să sesizeze nu numai faptul că paşii 
mei se opreau cam prea des la standul cu ziare, dar şi în ce scop 
anume se opresc ei. Şi, deodată, mi-am adus aminte de 
existenţa „chelnerului” care era pus special ca să mă scoată 
dintr-o eventuală încurcătură. 

Am scris repede pe o bancnotă de zece lei: „Fotbalistul miine 
la ora unsprezece la inginer”, am îndoit-o în aşa fel încît să nu se 
vadă scrisul şi, băgînd-o în buzunarul hainei unde aveam doar 
cheile maşinii pe care le-am luat drept reper, am ieşit în grabă 
pe uşă pentru ca nu cumva să mă întîlnesc pe drum cu Suzanne. 

Trei etaje nu era mare lucru de coborit, dar cum liftul tocmai 
urca, am rămas să-l aştept. Şi din lift a ieşit Suzanne, 
surizătoare şi mai ales drăgăstoasă: 

— Ol, e aşa de trist fără tine!... 

Am sărutat-o în fugă, rugind-o să mă scuze, şi am dat să 
plec, fără să-i arăt însă că arde pămîntul sub mine. 

— Beau o bere pînă faci tu un duş... Mi-e o sete teribilă! 

— Merg şi eu. Da, o bere e o idee excelentă! Dacă ai şti cum 
mă dor picioarele! se alintă ea şi ridică puţin un picior, arătîndu- 
mi-l. N-am văzut pe el nici un fel de durere. 

Ne-am aşezat în braserie la una din mesele de la 
extremitatea dinspre Calea Victoriei a localului. Acesta era 
raionul unde ştiam că o să-mi găsesc omul. Apăru prompt. 

— O bere, te rog! i-am cerut eu, văzînd în frapiere doar bere 
„Bucureşti”. 

— Mie nu-mi iei? se arătă surprinsă Suzanne. 

— Bem împreună... 

— O sticlă de bere pentru amindoi, Ol?! 

— Bine, am acceptat eu, dă-ne două sticle de bere şi am 
adăugat, întrebîndu-l: Dumneata nu eşti frate cu chelnerul de la 
„Cina”? 

— Cu Petrică? continuă chelnerul parola. 

— Ori eşti chiar dumneata şi lucrezi acum aici? 

— Sîntem fraţi. E plecat pe litoral. 

Totul era deci în regulă, am ascultat poveştile Suzannei pe 
unde umblase cu Hellen, cum s-a întîlnit aceasta din urmă cu un 


cunoscut pe care nu-l mai văzuse de nu ştiu cîţi ani. 

Berea se terminase, urma momentul dificil al notei de plată. 
Nu era aici vorba doar de întins bancnota pe care scrisesem 
mesajul, dar mai ales de achitat o consumaţie de aproape 
douăzeci de lei numai cu zece. Cu Suzanne o să mă descurc 
eu... Chelnerul va înţelege desigur, mi-am spus, că special am 
făcut-o ca să-i atrag atenţia asupra bancnotei şi o să bage 
repede în buzunar banii, fără să spună nimic. 

L-am chemat la plată. 

A scris nota, mi-a întins-o, suma se ridica la 17,60 lei cu 
remiză cu tot, i-am băgat bancnota în mînă: 

— Păstrează restul! am spus eu apăsat, ca să înţeleagă mai 
bine. 

leşind în stradă, mi-am umplut pieptul cu aerul răcoros al 
serii; ca să fiu foarte sincer, aerul era doar un pretext, odată cu 
el sorbisem satisfacția pe care o simţeam pentru ducerea la bun 
sfîrşit a acestei acţiuni delicate şi nu lipsite de primejdii, dacă e 
să judecăm drept. 

— Ai început să arunci cu banii, Ol! îmi spuse Suzanne 
oarecum dojenitor, oprindu-se înainte de a intra în hol. 

M-am uitat la ea, aşteptind să continue cu zîmbet ironic: 
„Achiţi cu zece lei o consumaţie de optsprezece şi-i mai spui 
chelnerului să oprească şi restul?!” Dar ea, cînd încercam 
tocmai să mă hotărăsc ce să-i răspund şi înclinam să cred că cel 
mai bine era să fac pe prostul, n-a zîmbit ironic deloc. 

— Ce vrei să spui? am întrebat-o ca să mai cîştig timp. 

— Cum ce vreau să spun? La o consumaţie de douăzeci de 
lei, dai optzeci de lei bacşiş chelnerului! 

— Cum optzeci de lei? 

— Bine. l-ai dat o hirtie de o sută! Şi i-ai spus ca un miliardar 
american: „Păstrează restul!”. 

Cînd Suzanne spusese „o sută”, eu şi băgasem mina în 
buzunarul hainei în care ştiam că pusesem bancnota de zece. 
Era acolo. Ei, cum? Simţisem doar cheile maşinii pe care le 
luasem drept reper! La naiba, în buzunarul din dreapta erau tot 
nişte chei! Le-am scos la lumină. Sigur, cheile de la Renault-ul 
amicului meu. 

— Ai crezut că e o bancnotă de douăzeci şi cinci, probabil? 
înţelese Suzanne după mutra mea că făcusem o mică confuzie. 
Eu am vrut să-ţi spun, dar gestul cu care i-ai dat tu bacşişul... Şi 


apoi tonul: „Păstrează restul!” mă imită ea. N-am îndrăznit. 
Acum, ducă-se! N-ai să te întorci să-i ceri suta înapoi! 

Nu de bani îmi era. 

Am scăpat de Suzanne spuniîndu-i că trebuie să mă întîlnesc 
cu cineva în problema obţinerii paşaportului, m-am oprit la 
telefonul public ştiut şi am transmis de acolo mesajul destinat 
colonelului. Mă debarasasem doar de haină, ca să pot pasa fără 
nici un risc chitanţa bancară! Mare dreptate a avut cine a spus 
că ideile simple sînt cele cu adevărat geniale! 

Simple, la prima vedere!... 

Mai aveam de dus Renault-ul proprietarului său, ştiam că nu 
va fi un moment prea plăcut pentru mine cînd acesta o să vadă 
aripa îndoită, dar cum n-aveam de ales, am trecut la fapte. l-am 
explicat amicului că îndreptarea aripii mă priveşte pe mine, 
cunosc un tinichigiu foarte bun, n-o să se cunoască nimic, el ce 
era să mai spună, şi cum întîrziasem cam mult, la întoarcere, 
am luat un taxi. 

Erau toţi trei în restaurantul hotelului, aşa cum mă 
înţelesesem cu Suzanne şi, justificîndu-mă, le-am spus că 
lovisem maşina şi că am dus-o înapoi proprietarului ei. Renault- 
ul fusese parcat în faţa hotelului, Otto avea să afle încă astă- 
seară probabil toate acestea de la oamenii lui. Eu însă vroiam 
să-i arăt că nu-i ascund nimic, nici un pas. Da, totul e să fii fair- 
play în treburile astea! 

Otto chemă chelnerul să facă nota şi Suzanne se precipită 
dintr-o dată: 

— Coborîm la bar, nu? ni se adresă ea tuturor şi se opri cu 
privirea la mine. 

— Cum vreţi... am spus eu, văzînd că Otto şi Hellen nu se 
pronunţă. 

— Toată ziua m-ai lăsat singură şi în loc să-mi propui tu!... 

Am înţeles că lucrurile fuseseră hotărite de Otto în acest 
sens. 

— lartă-mă, ai dreptate. Am fost pentru o clipă absent, i-am 
cerut eu înţelegere. 

— Să mergem şi noi? se adresă Otto lui Hellen. 

— Sigur! 

— În cazul acesta mă reped jos să rețin o masă pînă se 
schimbă Hellen şi Suzanne, am spus eu ridicîndu-mă; în clipa 
următoare mă şi pusesem în mişcare în direcţia barului. 


Localul era plin, pe cele cîteva mese rămase libere, de fapt 
cele mai bune, cartonaşe inestetice, sprijinite de cîte un pahar, 
glăsuiau în cîteva limbi „Rezervat”. 

Nereuşind s-o scot la capăt cu şeful de sală, l-am rugat să-i 
cheme pe director la mine. Apăru cam după un sfert de oră, 
surizîindu-mi cu o faţă lustruită şi netedă, parfumat şi amabil. 

— Am dori o masă, sîntem patru persoane, şi am adăugat 
nuanţind: N-or fi chiar toate rezervate!... 

— Îmi pare foarte rău, v-aş servi cu plăcere. Absolut toate au 
fost comandate din timp! Pentru toate s-a încasat un aconto. 
Uitaţi-vă, poftiţi! arătă el spre şeful de sală care conducea 
tocmai la o masă rezervată de vizavi pe Suzanne, Hellen şi Otto. 

Văzîndu-mă, Suzanne îmi făcu semn. 

— Sînt prietenii mei, pentru care spuneam că am nevoie deo 
masă. 

— lertaţi-mă, n-am ştiut că e vorba de nişte străini... 

— Tovarăşi! i-am spus eu de la obraz, aducîndu-mi aminte de 
mai multe. Vă rugăm, purtaţi-vă şi cu noi tot aşa de frumos cum 
vă purtaţi cu străinii! În ţara asta, am impresia, muncim noi şi 
nu ei, iar dacă luam leafa în lei şi nu în dolari, n-o facem cu nici 
o intenţie! 

A zimbit hîd, ridicînd mîinile în semn că el n-are nici o putere. 
De-abia atunci am observat că avea un Phillippe Patek cu 
brățară de aur la mînă. 


Otto nu se afla într-o dispoziţie prea strălucită şi, la un 
moment dat, pe la mijlocul programului, dispăru aproape o oră 
de la masă. Cînd se întoarse, Hellen se mai găsea încă pe ring 
cu un tip înalt şi uscat, care o invitase la dans şi cu care se 
întreţinuse sporadic. Se întimplase ceva în timp ce lipsisem 
pentru a duce maşina amicului meu? Sau se pregătea să se 
întîmple? Nu cumva am făcut vreo greşeală? mă întrebam eu cu 
teamă. 

Bancnota de zece lei pe care scrisesem mesajul o făcusem 
bucățele, acestora le dădusem drumul din mersul maşinii, una 
cîte una, pe geam... Cînd vorbisem la telefon cu apartamentul 
nr. 4, în jur nu se afla nimeni... Atunci? 

Am hotărît să nu mă mai ating de pahar care, special 
probabil, se uita zimbăreţ în direcţia mea. Urmărindu-i mai atent 
pe cei trei, am reuşit să observ că Otto şi Hellen făceau tot 


posibilul să mascheze o anumită crispare şi doar Suzanne se 
comporta de parcă singurul lucru pe lume care o interesa era să 
danseze cu mine seară de seară. 

N-am închis un ochi toată noaptea, făcînd în fel şi chip să nu 
mă prindă somnul deloc. Ceea ce, dacă judecăm bine, nu-i chiar 
la îndemîna oricui. Fapt este că Suzanne nu m-a mai dichisit 
dimineaţa. Am îmbrăcat singur sacoul şi toate celelalte, vrînd să 
le arăt cît sînt de neprihănit şi cuminte, am coborit în hol şi, 
îndreptîndu-mă fără grabă în direcţia restaurantului, m-am oprit 
la standul cu ziare. 

— Vă datorez de-aseară treizeci de bani, i-am zîmbit eu fetei 
ca o scoică aruncată pe plajă şi n-am mai privit-o cu interes 
bărbătesc. Să nu creadă oamenii lui Otto că o făceam special 
pentru ei. Îmi daţi „România Liberă” şi „Scînteia” şi sîntem chit, 
i-am spus eu întinzîndu-i un leu. 

Căpitanul Pascu îmi spusese că, atunci, imediat după 
plecarea mea din hol, Otto culesese ziarul de pe fotoliu şi, după 
ce se uitase fugitiv peste paginile lui, îl băgase în buzunar, ca 
pentru o viitoare lectură. O să le las şi de astă dată „Scînteia”, 
să se mai convingă o dată! 

Am ales o masă lîngă peretele din sticlă pentru a descifra 
mai cu uşurinţă mesajul şi, aşteptînd să-mi aducă chelnerul tot 
ce avea la bucătărie, pe masă, am desfăcut „România Liberă”, 
pînă nu se afla nimeni la mesele din jur. Am putut citi destul de 
uşor: 

„Început. Viitorului 4, etajul opt, familia Stoica. Sfirşit”. 

Schimbînd apoi ziarele, am început să citesc cu asiduitate 
„Scînteia” şi doar cînd duceam bucătura la gură îmi dezlipeam 
privirile de pe ea. În condiţiile acestea era foarte normal s-o 
abandonez pe un scaun, păstrind „România Liberă”, pe care nu 
apucasem decit s-o frunzăresc. 

În staţia „Getax” erau maşini suficiente, m-am urcat în prima 
din ele; şoferul a pornit glonţ, nemaifiind nevoie să-i spun că sînt 
foarte grăbit. Sînt buni psihologi, întotdeauna am fost de 
această părere, îşi dau imediat seama cam ce fel de client li s-a 
urcat în maşină şi cam ce fel de treburi are acesta la adresa ce 
le-a fost indicată. 

În mesajul adresat prin telefon colonelului Dumitru, îl 
rugasem să mi se pună la dispoziţie azi o maşină cu care să 
ajung pe şantier la inginerul Dobra, deoarece nu mai puteam 


apela la amicul meu cu Renault-ul. Nu mă îndoiam deci că la 
adresa primită voi găsi exact ce trebuia. 

Liftul era defect, fir-ar să fie, la etajul 8, pe uşa 
apartamentului 32, am găsit o carte de vizită cu numele Stoica, 
mi-am tras sufletul şi am sunat lung. Mi-a deschis cea mai 
autentică soţie posibilă. 

— Aţi venit după cheile maşinii? mă întrebă ea şi, oricît m-am 
străduit, n-am desluşit nici o notă de încîntare nici în voce şi nici 
în privirile ei. 

— Da, am spus, eu sînt persoana. Să nu aveţi nici o grijă, 
conduc de mulţi ani. Am... avut şi eu maşină pînă acum... cîteva 
săptămîni. 

Cheile erau în vestibul, mi le-a întins adăugînd: 

— Cum ieşiţi din bloc e o străduță în dreapta. O să găsiţi 
acolo parcat un Fiat 1300, albastru. Pînă diseară vă întoarceţi, 
nu? 

Am asigurat-o că în cîteva ore sînt înapoi şi, sărutîndu-i 
ceremonios mîna, m-am grăbit să cobor, cunoscînd perfect 
drumul făcut la venire şi mai ales treptele de la etajele şapte şi 
opt le aveam întipărite cît se poate de bine în minte. 


Încăperea prin care intrasem ieri la inginerul Dobra era un fel 
de cameră de comunicare între două birouri; în locul 
dactilografei, care îndeplinea şi funcţia de secretară, l-am găsit 
pe căpitanul Vlad. l-am spus să mă anunţe. S-a întors 
comunicîndu-mi că inginerul este ocupat, mă roagă să aştept. 

M-am aşezat pe un scaun, după un timp mi-am scos sacoul şi 
l-am pus neglijent pe scaunul de alături. Ce avea să se întîmple 
cu el era treaba căpitanului Vlad. 

Şi inginerul Dobra şi colonelul Dumitru mă aşteptau în 
picioare, întrebîndu-se intrigaţi ce se putuse întîmpla ca eu să 
cer întîlnirea aceasta. 

— Aţi greşit fotografiile? presupuse inginerul cu teamă. 

— Nu, este vorba de cu totul altceva. Şi în timp ce ne 
aşezam, am început să povestesc cum reacţionase Otto la tot 
ce-i relatasem eu despre Stymson şi mai ales în legătură cu 
numărul fotografiilor făcute de fată. 

— ..„Ascultînd banda cu înregistrarea convorbirii dintre mine 
şi tovarăşul inginer, Otto îşi va da seama că expresia exactă 
este „o mulţime” de fotografii şi nu „un car” de fotografii, dar 


aceasta nu înseamnă că eu am denaturat ceva. Nu-i vorba de o 
exagerare. Mai curind de o redare mai plastică a cuvintelor 
inginerului, am încheiat eu. 

— Este ceea ce mi-a fost teamă şi mie, spuse colonelul 
privind gînditor. Pelicula e în mîinile lor. De aia nu ieşea de la 
fund cel pe care îl aşteptam noi! Degeaba îi plimba Adriana 
Costin ceasul sub nas!... Nu-l interesează clişee disparate... 
Cred şi eu!... Au în perspectivă întregul proiect. Înseamnă că 
Mark Dominic are printre „specialiştii” firmei un om. Acum însă 
noi îl putem afla!... Dintre cei vizaţi, în noile condiţii, trei cad de 
la sine. Mai rămîn doi... 

— Nu ştiu pe cine vizaţi dumneavoastră, îl întrerupse 
inginerul Dobra, însă mie nu-mi place deloc Dumont, noul 
inginer venit nu de mult din Franţa! Face prietenii şi cu nemţii şi 
cu belgienii, îi strînge la el, umblă peste tot, îşi bagă peste tot 
nasul... 

Din felul cum asculta colonelul zimbind, am înţeles că 
Dumont era probabil unul din cei doi oameni vizaţi. 

— Dumneavoastră vă pot spune, lucrurile sînt aproape clare. 
Dumont este ofiţerul nostru. 

— Ce? nu-i veni să creadă inginerului. Cum ofiţerul 
dumneavoastră, cînd el e inginer electronist?! Am discutat cu el 
nu o dată! 

— N-am spus că nu-i inginer. 

— Specialiştii francezi nu şi-au dat seama? 

— Firma care ne-a livrat aparatajul electronic are tot 
interesul să-şi păstreze sub zece lacăte secretele de priviri 
indiscrete! Uzinele ei sînt dispuse în diverse oraşe ale Franţei... 
Nici ceilalţi specialişti francezi nu s-au cunoscut între ei înainte 
de a veni aici, nu? 

Am ştiut eu că e ceva cu Dumont ăsta, după cum zimbea 
colonelul!... 

— Dumont, cum îl cheamă acum pe ofiţerul nostru, ne-a 
ajutat foarte serios să descurcăm puţin iţele în cazul lui 
Stymson. Stymson a crezut că a dat peste afacerea vieţii sale cu 
Adriana Costin şi s-a apucat de spionaj. Numai că amatorismul 
în treburile astea, care sînt şi aşa mai mult decit riscante... Pe 
scurt, oamenii lui Mark Dominic l-au dibuit şi l-au trimis pe 
lumea cealaltă. Asasinatul e asasinat şi ei vor plăti pentru asta. 
Lucrurile sînt însă foarte grave din alt punct de vedere. Găsindu- 


se la ei, ne-au rămas şanse foarte puţine de a căpăta pelicula 
înapoi. 

— Vor fi arestaţi în cele din urmă!... am spus eu. Deţineţi o 
serie de dovezi cît se poate de concludente! Şi vor fi şi altele 
noi! 

— Şi credeţi că ne vor servi pe tavă încă o dovadă?! Mai ales 
una care să-i acuze direct de asasinarea lui Stymson?! 

— La percheziţie... 

— Pelicula este de dimensiunile unui băț de chibrit! lar 
asemenea lucruri se pun de obicei la loc sigur. Expresia 
dumneavoastră plastică, precum aţi numit-o, ne-ar putea servi 
însă... Adriana a fotografiat optsprezece file din dosar, iar 
tovarăşul inginer Dobra o să vă spună că ea a mărturisit treizeci 
şi opt. Atitea i-a mărturisit ea... Cine poate şti însă cu adevărat 
cîte!... Înţelegeţi? Ei îşi vor lua imediat omul la rost şi în felul 
acesta ne vor arăta care este el din cei doi. Ne-ar putea fi 
folositor mai tîrziu. 

Colonelul  sesizase perfect situaţia şi construise, în 
dependenţă de ea, impecabil. Am vrut să remarc acest lucru, 
cînd el reluă: 

— In orice caz, ideea de-a plasa expresia „cu carul” a fost 
excelentă! Apropo, îşi aduse el aminte, aveţi complimente de la 
Aralian! 

— Nu, zău? 

— Da, e în vizite cu una din femeile de serviciu de la institut. 
Vedeţi, tovarăşe Dobra, de unde deţin ei atitea informaţii? 
Femeia de serviciu trage cu urechea la ce vorbesc salariaţii, mai 
şi provoacă probabil, apoi lucrurile ajung la Aralian, iar de la 
Aralian la Mark Dominic. leri, Aralian a condus-o la institut, au 
intrat amindoi prin uşa care dă în gangul magazinului cu 
electrice şi nu este exclus ca el să fi făcut astfel recunoaşterea 
terenului pînă la casa de fier. Nu mai avem de ce să ne grăbim. 
Sigur, se adresă colonelul inginerului Dobra, nici să întîrziem 
prea mult nu e bine! 


SUZANNE, LAMBORGHINI ESPADA ŞI EU 


Cînd taxiul mă lăsă în faţa hotelului, Otto îşi parca tocmai 
maşina, din care coboriseră Hellen şi Suzanne. Putea fi şi o 


simplă coincidenţă. leşi din Mercedes şi, alăturîndu-se celor 
două femei, compuse poza perfectă a omului de afaceri, iubitor 
de frumos feminin. 

Tocmai în acest sens o adusese el pe Hellen aici, iar ea nu 
lipsea niciodată aproape din cadru. Nu, Otto era departe de tipul 
spionului întîlnit prin romane, aducind mai curind cu un 
proprietar rotofei şi prosper al unui magazin de coloniale şi 
delicatese, care ieşise duminica să-şi plimbe amanta. 

II domina aceeaşi proastă dispoziţie ca aseară, acum însă 
crisparea era mai evidentă. Îndreptîndu-se spre intrarea 
hotelului, le-a lăsat pe femei să se îndepărteze puţin. 

— Cite? mă întrebă el. 

— Treizeci şi opt, i-am comunicat şi am vrut să adaug citeva 
amănunte. 

— Vorbim, spuse el scurt. 

Cuvîntul pronunţat printre dinţi putea însemna multe şi mai 
ales nu prea plăcute. 

— Hellen, o strigă Otto, noi o să facem o plimbare cu maşina. 
Duceţi-vă singure la masă. 

Am crezut că mi-a sunat ceasul. Nu făcurăm însă decit cîțiva 
paşi şi el se răzgindi brusc, deveni vesel deodată: 

— Să luăm şi femeile! Mergem să mîncăm undeva. 

— Foarte bine! am spus eu, exprimînd exact ce simţeam. 

M-am întors repede din drum de teamă să nu se 
răzgîndească Otto din nou şi le-am găsit aşteptînd, în hol, liftul. 

— Otto este de părere să mergem cu toţii să mîncăm 
undeva, le-am comunicat eu în sens de dispoziţie din partea 
acestuia. 

— Ooo, excelent! exclamă Suzanne. 

— Da, excelent! spuse şi Hellen. 

Dacă pentru ele era aşa de „excelent”, atunci pentru mine 
cum mai era?! 

Otto se urcase în maşină şi eu am crezut că o să mergem toţi 
patru cu Mercedesul lui. 

— Voi veniţi după noi, i se adresă el Suzannei. Vă conduc eu. 

Cheile de la maşină rămăseseră de aseară la mine şi cu toate 
că, adresîndu-i-se Suzannei, Otto subînţelese că ea va conduce, 
i-am deschis portiera din dreapta, aşteptind, ca un gentleman 
ce mă găseam, să ia loc pe scaunul pasagerului. Am pornit în 
urma lui Otto, încercînd să desluşesc sensul pe care l-ar putea 


avea schimbarea de intenţii intervenită în legătură cu plimbarea 
aceasta. 

Trecînd de „Casa Scînteii”, am înţeles că vom ieşi din oraş şi, 
într-adevăr, depăşirăm în scurt timp aeroportul Băneasa, 
Mercedesul lansîndu-se cu viteză pe banda de lîngă linia 
mediană. Pentru Lamborghini Espada era o jucărie să se ţină 
după un Mercedes, fie el şi cu injecție, în cîteva secunde am fost 
în spatele lui. 

— Am impresia că Otto este puţin indispus, m-am hotărît eu 
să atac problema faţă de Suzanne. 

— ÎI sîcîie o nevralgie rebelă, sînt groaznice nevralgiile lui. 

— Să nu fi răcit? m-am îngrijorat eu. 

— La tine lucrurile merg bine? 

Mereu mă întreba cum îmi merg lucrurile. Interesul era şi 
normal din punctul ei de vedere. Dar aveam şi eu unul: 

— Pînă acum totul este perfect. 

Ajungînd la încrucişarea de la Snagov-parc, Otto viră la 
dreapta de parcă fusese aici de sute de ori. Ştiuse deci cu 
precizie unde vom merge! Cînd ne apropiasem de restaurantul 
„Săftica”, îl claxonasem pentru a-i atrage atenţia asupra 
localului, dar el menţinuse aceeaşi viteză. 

— Am auzit că există un lac în mijlocul pădurii, mi se adresă 
Otto după ce parcarăm maşinile. Undeva prin apropiere, nu? lar 
pe mal, un restaurant cu bungalowuri lacustre. 

l-am condus, povestindu-le cîte ceva din istoria locurilor 
acestora, şi după ce ne-am plimbat cîteva minute pe marginea 
lacului, ne-am îndreptat spre restaurantul nu lipsit de un farmec 
aparte. 

— Vezi, Ol, nu m-ai adus niciodată aici! îmi spuse Suzanne cu 
imputare în glas, rămînind încîntată de felul cum fusese 
amenajat restaurantul. 

La sfîrşitul mesei am pornit într-o plimbare mai lungă pe 
aleile pădurii şi, la un moment dat, lăsîndu-le pe Hellen şi pe 
Suzanne să-şi continue drumul, Otto mă invită pe o bancă. 

— Numărul este absolut sigur, treizeci şi opt? întrebă el. 

— Atitea a spus fata... Inginerului îi e teamă să nu fi făcut 
chiar mai multe!... 

Otto se juca cu o crenguţă, desenînd ceva pe nisip, n-aveam 
cum să-i urmăresc expresia feţei, dar ceva îmi spunea că o 
anumită încordare se aduna în el. Tăcu un timp aproximativ şi 


liniile de pe nisip se întregiră într-o casă, ca în desenele 
infantile. 

— N-aţi putut deduce cînd se va întoarce în Bucureşti 
inginerul? mă privi el deodată în faţă. 

— Ba da. Vineri dimineaţa, mi-a spus. 

— Vineri? făcu el ca pentru sine. 

— Mai are probabil unele probleme acolo... Era destul de 
tracasat. 

Otto tăcu din nou o bucată de vreme, desenînd şi stricînd 
case şi, la un moment dat, crenguţa se înfipse în nisip: 

— Nu vreau să aveţi surprize. Deci, în loc să-mi cereţi mai 
tîrziu explicaţii, o să vi le dau eu acum. Maşina dumneavoastră 
va fi găsită astăzi abandonată în apropiere de Salzburg... 

— Dar asta e o surpriză foarte plăcută! am spus eu cu 
evidentă bucurie în glas. Şi îmi venea să cred că bucuria era 
sinceră. 

Otto continuă ca şi cum nu m-ar fi auzit: 

— „lar în zilele următoare ea va fi îmbarcată într-un tren şi 
expediată pe adresa pe care aţi lăsat-o la poliţie. 

— Cum îmbarcată într-un tren?! am întrebat eu cu 
stupefacţie. De ce să-mi fie expediată, am continuat, văzînd că 
nu primesc nici un răspuns, cînd a fost vorba că va fi expediată 
o telegramă şi nu maşina?! 

— Aveţi dreptate, mă aprobă Otto. Hotărîrea asta a fost luată 
însă de altcineva. 

— Bine, dar... 

— Sînt lucruri care mă depăşesc. 

— Scoaterea mea din ţară, prin intermediul maşinii, a fost 
una din condiţiile de bază ale... înţelegerii intervenite între noi! 
am protestat eu revoltat. 

— Vă rog să vă stăpiniţi! spuse el sever, aproape ordonîndu- 
mi. 

— Condiţia aceasta mi-aţi oferit-o dumneavoastră! am 
continuat eu pe acelaşi ton, făcînd eforturi evidente să-mi 
înăbuş vocea. Şi, bineînţeles, n-aţi făcut-o din proprie iniţiativă! 

— Toate celelalte condiţii au fost respectate! 

— Jocul nu este cinstit! 

— Interesele acestui joc cer o asemenea măsură. 

— Practic, am riscat gratuit! 

— De ce? Aveţi... 


— Ce să fac eu cu aceşti bani? 

— O să aveţi ce face, fiţi fără grijă. O să fiu sincer: nu vreau 
să comiteţi vreo greşeală care v-ar putea fi fatală! 

Am vrut să spun ceva, dar el mă opri. 

— S-a considerat... Există un şef. lar acest şef, în treburi ca 
astea, are puteri nelimitate. Răspunde în faţa altora... Este cu 
totul altceva. Şeful a hotărît că trebuie să rămiîneţi în ţară. 

— Cit timp? 

— Deocamdată. 

— Acest „deocamdată” este foarte relativ! 

— Nu vă pot spune nimic. Decizia va fi luată de el. 

Un om ca mine era o mină de aur pentru ei! Aşadar, 
intenționau să zidească pentru moment mina, pentru a o 
exploata mai tirziu, cînd le va fi din nou necesară. 

Continuă cu aceeaşi voce egală: 

— V-am promis să fiu sincer. La toate cîte le deţinem 
împotriva dumneavoastră şi care aveau, desigur, o anumită 
importanţă, s-a mai adăugat ceva. S-a adăugat un act conştient, 
săvirşit în propria dumneavoastră ţară. Acest act se cheamă 
trădare. Nu mai este vorba că puteţi fi un om compromis, 
căruia, i s-ar da, ca să nu moară de foame, un post de 
conţopist... Trădarea de ţară este şi rămîne trădare! 

— Voi nega, am spus fără convingere. 

— Vă doresc să nu ajungeţi acolo! Tot ce aveţi de făcut este 
să vă supuneţi! 

Am rămas tăcut, arătînd că sînt conştient de situaţia fără 
scăpare în care mă găseam. 

— Bine, am spus eu ca un pian cu placa spartă şi am oftat 
greu. 

— Veţi primi o parolă... O vom stabili împreună... Cel care se 
va prezenta la dumneavoastră cu ea va fi trimisul nostru şi... 

— Să am încredere în oricine?! l-am întrebat eu. 

— Persoana care va veni cu parola o să vă demonstreze că 
puteţi avea încredere în ea. Problema este acum să încheiem 
această acţiune. Şi trebuie să ne ajutaţi din nou. Şi, bineînţeles, 
odată cu fiecare serviciu făcut, contul dumneavoastră de la 
banca „Schlitman” din Zurich va creşte cu sume în dependenţă 
de importanţa serviciilor respective. 

— Totuşi, nu presupuneţi cît timp voi fi nevoit să rămîn în 
continuare în ţară? 


— Trei, patru, maximum cinci luni. Inginerul Dobra se 
întoarce, aţi spus, vineri în Bucureşti. Veţi face în aşa fel încît 
seara să fie invitatul dumneavoastră. Cred că mă înţelegeţi de 
ce? 

— Presupun. Vreţi să-l ştiţi cu mine şi nu la institut. 

— O să fie dificil? N-o să i se pară că aţi intensificat brusc 
relaţiile cu el? 

— Nu, deloc. Dimpotrivă, m-a rugat să-l sun la birou pe la 
prînz, poate ne întîlnim după-amiază. Vrea să se revanşeze 
probabil... 

— Este cum nu se poate mai bine. Numai că, în loc de după- 
amiază, o să vă întiîlniţi seara. Veţi primi un nou pachet de 
ţigări... De data aceasta, ţigara respectivă îi va da doar o stare 
de oboseală, de moliciune... Perfect normală din toate punctele 
de vedere. 

— Vă temeţi că i-ar putea trece prin cap să lucreze noaptea 
la institut? 

— Vă imaginaţi şi singur, asemenea surprize sînt total 
nedorite. La plecare, veţi lua un taxi şi-l veţi conduce acasă. 

— Cheile sînt gata? 

— Da, totul este pregătit. Sper că în cursul zilei de sîmbătă 
ne vom lua rămas bun. 

— Credeam că în aceeaşi noapte... 

— Ca să riscăm o întoarcere? 

— Adică? n-am înţeles eu. 

— Pînă developăm pelicula... A lua cu noi o peliculă 
necontrolată înseamnă a risca un nou drum. Un nou drum care 
poate deveni foarte suspect. Nu mai spun că la trecerea 
punctului de frontieră te poţi trezi că pelicula ţi-a fost voalată, 
ceea ce înseamnă, de fapt, ratarea întregii afaceri. 

— Da... am recunoscut eu, lucrurile nu sînt simple deloc. 

— Răminerea dumneavoastră în ţară a însemnat 
îndepărtarea unor perspective pe care le şi vedeaţi realizabile. 
Poate chiar a unor speranţe... Nimeni nu face în viaţă ce vrea, 
iar oamenii ca noi - mai ales. Suzanne nu trebuie să bănuiască 
nimic. Sîmbătă o veţi pune pur şi simplu în faţa unui fapt 
împlinit: încercarea de a obţine un nou paşaport a eşuat. 

— Va pleca şi ea? Spuneaţi că Suzanne n-are nici un 
amestec... 

— Da, dar este mai bine ca ea să plece odată cu noi. Va fi o 


plecare normală... O femeie ca Suzanne este o amintire 
frumoasă. 

— Din păcate, ea nu este pentru mine doar o simplă 
aventură, la care să te gindeşti apoi ca la o amintire frumoasă. 

— Sînteţi un bărbat tinăr!... Asemenea răni nu rămîn prea 
multă vreme deschise. In orice caz, Suzanne nu trebuie să 
bănuiască nimic. 

— Şi dacă se va opune plecării? 

— Vă rog să n-o influenţaţi în acest sens! spuse el aspru. Voi 
găsi eu cum s-o conving. 

Era acum limpede de ce ne adusese Otto să luăm masa aici. 
Avusese nevoie de un anumit cadru care să-i permită să-mi 
spună toate acestea, prevăzînd bineînţeles reacţiile mele şi, în 
acelaşi timp, ieşirea aceasta îi oferea posibilitatea să transmită 
îndată prin radio nu numai cifra exactă a fotografiilor executate 
de fată, dar şi cum se desfăşurase convorbirea cu mine. 

O va face la întoarcere spre Bucureşti şi, deci, ei vor acţiona, 
aşa cum prevăzuse colonelul Dumitru, încă în cursul zilei de 
astăzi în direcţia aceluia care a luat de la Stymson clişeele. 

Ca să fiu sincer, nu eram deloc convins că aflarea omului lui 
Mark Dominic va duce la recuperarea peliculei, socotită şi de 
colonel şi de inginerul Dobra ca avînd o deosebită importanţă, 
dar cum judecăţile mele n-au fost întotdeauna infailibile, nu era 
exclus să greşesc. 

La plecare, Otto ne-a lăsat s-o luăm înainte; văzindu-l cum 
încearcă să rămînă în urmă, i-am făcut pe plac. Să transmită 
sănătos, cheia cu care cifrau ei mesajele devenise cunoscută cu 
ajutorul computerului. 

— Ce-aţi discutat atita pe bancă? mă cercetă Suzanne 
deodată. 

— Nimic important. 

— Şi totuşi aţi rămas aproape o oră acolo! Hellen mi-a spus 
să vă lăsăm să vorbiţi. 

— Otto mi s-a plins că întimpină greutăţi cu încheierea unui 
contract. Ceva în genul acesta. Pe Alex nu l-am mai văzut, a 
plecat? 

— E undeva în provincie. 

Colonelul Dumitru îmi spusese, oarecum contrariat, că Alex 
avusese într-adevăr unele treburi la Craiova. Să nu fie Alex 
amestecat în toată chestia asta? În cazul acesta de ce a fost 


nevoie să mi-l prezinte ca pe fostul ci soţ? Poate e singurul lucru 
adevărat în tot ce mi-a spus ea. Minus înfloriturile respective. 

Am transmis prin intermediul fetei de la standul cu ziare 
cererea lui Otto cu privire la întîlnirea pe care trebuia s-o am cu 
inginerul Dobra şi răspunsul îmi parveni în dimineaţa zilei de 
vineri: 

„Început. Ora 14. Tel. 13. 97. 45. Sfirşit.” 

Eram dezamăgit. Mă aşteptasem să fiu chemat la 
apartamentul nr. 4... Nu atit desfăşurarea întîlnirii cu Dobra mă 
interesa, cît evenimentele decisive care urmau să se producă. 
Dezamăgit, era puţin spus. 

Ce trebuia să fac după ce îl voi fi condus pe inginer acasă? 
Să mă întorc la hotel şi să aştept pînă cînd omul sau oamenii lui 
Otto vor fi prinşi fotografiind dosarul? Înseamnă că în aceeaşi 
noapte vor fi ridicaţi de la hotel Otto, Suzanne... Bineînţeles 
Aralian, Mark Dominic, tipul implicat în asasinarea lui Stymson... 

Deci, cel care a executat cheile a fost lăsat să plece din ţară? 
Da, pentru că arestarea lui i-ar fi alarmat imediat pe ceilalţi! 

Eu ce rol voi avea? Totul se va încheia noaptea, îmi voi face 
bagajele şi, urcîndu-mă într-un taxi, mă vei duce acasă? Asta va 
fi tot? La naiba, ar fi un sfîrşit super-banal! 

Nu mă îndoiam, aveam să aflu totul, pînă la cel mai mic 
amănunt, de la colonelul Dumitru, întîlnindu-mă cu căpitanul 
Pascu şi instalîndu-ne la o masă, într-o grădină fără chitarişti, 
difuzoare... Nu, eu vroiam să ştiu încă astăzi ce urma să se 
întîmple! Adică eu să n-am nici un rol la sfîrșit? 

Nu, nu se poate să nu mă ia colonelul la arestarea lui Otto! 
Nu se poate să nu mă recompenseze el cu o asemenea 
satisfacţie! 

Cu gîndul acesta am trăit toată ziua şi chiar în timp ce mă 
aflam cu inginerul Dobra la o masă în grădina braseriei „Cina”, 
gîndul acesta nu m-a părăsit nici o clipă. Şi nu-i exclus că din 
cauza lui m-am grăbit să-l servesc pe inginer cu ţigara dată de 
Otto, iar el, plingindu-se că se simte extrem de obosit, a chemat 
chelnerul la plată mai devreme decit era prevăzut. 

Alesesem special grădina braseriei „Cina” pentru a nu mai 
pierde timp căutînd un taxi şi, într-adevăr, staţia „Getax” era 
plină cu maşini. O dată urcat inginerul în spate, aşezindu-mă 
alături de Dobra, i-am spus şoferului că ne grăbim cit se poate 
de tare. 


Omul a înţeles, după douăzeci de minute intram pe uşa 
hotelului.  Executasem exemplar misiunea dată de Otto, 
inginerul fumase ţigara, îl condusesem acasă, aşa cum mi se 
ceruse, eram absolut sigur că primul lucru pe care îl va face 
Dobra va fi să caute patul. 

Suzanne fusese rugată de fostul ei soţ să îndeplinească 
împreună cu el oficiul de gazdă la un cocteil pe care el îl oferea 
astă-seară, aşa că nu m-am mirat găsind la recepţie cheia 
camerei noastre. 

— Domnul Otto a trimis un picolo să vă spun că-l puteţi găsi 
în restaurant, mă informă funcţionarul de la recepţie. 

— În restaurant? am întrebat eu surprins. 

— Da, acum un sfert de oră. : 

Să fi amînat el întreaga operaţie? Nu, imposibil! Işi creează 
un alibi, asta e! ÎI au pe picolo martor, pe funcţionarul de la 
recepţie... De la restaurant o să coboare la bar şi o să justifice 
astfel întreaga seară, minut cu minut! 

l-am găsit mîncînd tacticos; două sticle de „Tămiioasă 
Românească” erau puse la gheaţă... Mă jurasem, avînd în 
vedere tot ce urma să se întîmple, să nu pun strop de alcool 
astăzi în gură; aflindu-mă cu inginerul Dobra la „Cina”, abia 
dacă gustasem din paharul cu bere. 

— Este în regulă, am spus eu, fără să mai ţin cont de 
prezenţa lui Hellen, cu toate că Otto nu mă abordase niciodată 
în chestiuni de „afaceri” faţă de ea. 

— Vă mulţumesc foarte mult! Şi-i explică Hellenei: L-am 
rugat pe Ol să se intereseze de un pliant în engleză despre 
„Muzeul Satului”, ca să-l ducem Marthei. 

Hellen îmi turnă, ca la comandă, o întreagă poveste cu 
această Martha, o pasionată colecţionară a tot felul de pliante 
din toate oraşele lumii. Fapt este că din atitudinea lui Otto 
dispăruse orice urmă de crispare. Completindu-se unul pe 
celălalt referitor la unele amănunte minore, manifestau o 
nonşalanţă de-a dreptul uimitoare şi chiar o anumită bună 
dispoziţie, la care ţineam să mă fac părtaş, furnizindu-mi din 
cînd în cînd explicaţii ba despre Martha, ba despre fostul ei soţ, 
ba despre cel actual. 

O dată încheiată această discuţie, Otto a chemat chelnerul la 
plată, dar în loc să coboare la bar, au urcat ca doi soţi, care ştiu 
ce înseamnă măsura, în camera lor, urîndu-mi pe coridor noapte 


plăcută. Le-am mulţumit întorcîndu-le urarea şi am intrat în 
camera mea. Pentru că altceva decit s-o aştept pe Suzanne să 
se întoarcă de la cocteil n-aveam ce face. 

„La dracu” am spus, ce pot însemna toate acestea?” 
Incertitudinea, mai ales în asemenea momente de paroxism, 
este lucrul cel mai crud cu putinţă! Îşi întăriseră alibiul trecînd 
pe la recepţie pentru a lua cheia... Şi am început să mă frămiînt, 
elaborind o ipoteză după alta, să-mi crape capul, chiar aproape 
la propriu. 

— Ol! Ol! mă trezi Suzanne, zgilţiindu-mă. 

Cînd naiba venise? Era lingă mine în pat, în cămaşă de 
noapte!... 

— ...Hai repede, mama la telefon! 

Am trecut cu o săritură, ca a Corneliei Popescu, patul, luînd 
receptorul din mîna Suzannei. 

— Mă simt foarte rău, spuse mama cu o voce întretăiată, 
recunoscîndu-mi glasul. A venit doctorul. De data aceasta e 
ceva foarte grav! la maşina Suzannei şi vino repede acasă! 

— Da, mamă, da! am spus eu speriat. Vin îndată! Uite, am 
plecat! 

— Suzanne, cheile! i-am cerut eu în panică, în timp ce 
îmbrăcam pantalonii peste cei de pijama. 

A avut o clipă de ezitare. 

— Cheile de la maşină, tu n-auzi?! am spus eu ţipînd. 

Suzanne a scos cheile din poşetă, înhăţindu-le m-am repezit 
spre uşă, îmbrăcîind cămaşa din mers. Ştiam ce înseamnă 
crizele mamei, suferind de inimă, una din ele putea să-i fie 
fatală. 

O dată ajuns în stradă, din cîţiva paşi am fost la maşină şi am 
demarat în fluierat de cauciucuri, băgînd în draci întreaga 
herghelie de cai a motorului. Ceasul din dreapta bordului arăta 
ora două şi un sfert, nu cred că am pierdut mai mult de cinci 
minute cu drumul. 

Cînd am dat buzna pe uşă, mama umbla în barul bibliotecii, 
iar pe canapea stăteau colonelul Dumitru, Pasca şi Vlad, avînd 
cafele aburinde în faţă. 

Am rîs ca un ceainic din care dă apa în clocot. 

— Luaţi loc! îmi arătă colonelul Dumitru propriul meu fotoliu. 

— Bei şi tu? mă întrebă mama, aducînd pahare şi o sticlă pe 
care o ţineam doar pentru sufleţelul meu. 


— Mă scoli cu o asemenea voce din somn şi mă mai întrebi 
încă? 

— Bine, atunci ai grijă tu... şi mama se retrase discretă. 

— Vulpea a venit la coteţ, intră colonelul în subiect. O vulpe 
cu nume de Suzanne. 

— Suzanne? am spus eu surprins. 

— De fapt, nici n-are importanţă, a continuat colonelul. 
Important este că ea a fotografiat, concomitent cu două 
aparate, proiectul. 

— Cu două? am întrebat eu, dar fără să pricep mare lucru. 

— Înseamnă că vrea să-i tragă clapa lui Alex! 

— Lui Alex? Nu înţelegeam nimic. 

— S-a întors la cocteil, de unde dispăruse pentru o oră, şi i-a 
predat lui Alex unul din aparate. Celălalt nu poate fi decit în 
maşină... De aceea am şi rugat-o pe mama dumneavoastră să 
vă spună să veniţi cu maşina Suzannei. 

— Sigur, asta am înţeles eu!... 

— ...Sau l-a luat cu ea în cameră, sus. Deţinem un atu 
important, nu trebuie să-l pierdem din mînă. Unde aţi lăsat 
maşina? 

— În faţă. 

— Nu cred că aţi fost urmărit... 

— Exclus! 

— lar Suzanne n-are nici un interes, dată fiind situaţia ei, să 
le sesizeze plecarea dumneavoastră acasă. 

Am coborit la maşină, după cîteva viraje la dreapta şi la 
stinga am oprit pe o stradă puţin circulată. Aplecîndu-se sub 
tabloul de bord, căpitanul Vlad meşteri ceva dedesubt şi 
aparatul de radio ieşi ca tras pe şine din lăcaşul său, cu toate că 
părea montat de fabrică o dată pentru totdeauna acolo. Apoi, 
carcasa acestuia, aparent dintr-o singură bucată, se desfăcu la o 
margine şi dintr-un gol - să încapă în el un pachet de ţigări - 
apăru un aparat de fotografiat puţin mai mare decit cel cu care 
fotografiasem cheile inginerului Dobra. 

Cînd m-am întors la hotel, Suzanne dormea sau se prefăcea 
numai că doarme. 

— E ceva grav? deschise ea ochii în timp ce mă dezbrăcăm 
cu grijă să n-o deranjez. 

— O nouă criză, destul de puternică. A venit medicul, i-a 
făcut cîteva injecții... Acum se simte mai bine. La virsta ei, este 


şi panica... Cînd ai venit de la cocteil, că nu te-am simţit? 

— Dormeai atît de liniştit... M-am dezbrăcat încet să nu te 
trezesc. 

„Nu, nu se poate, mi-a băgat Hellen ceva în paharul cu vin!” 
am preferat eu să cred. 

— Noapte bună! i-am urat eu şi am sărutat-o pe frunte. 

De data aceasta m-am ţinut tare, am adormit pe furate şi am 
simţit imediat cînd a început să se îmbrace; în scurt timp m-am 
convins că dispăruse din cameră. 

Se făcuse şapte, să fi sunat chelnerul să-mi aducă cafeaua! 
Ştia foarte bine, eram de aproape o lună împreună, că 
dimineaţa, mai întîi şi mai întîi, beau o cafea neagră cu o porţie 
dublă de zahăr. Dar luna de miere luase sfîrşit. Eram pregătit 
pentru orice surpriză, „chelnerul” aştepta să-l sun dacă voi avea 
nevoie de „micul dejun”. 

Se întoarse nu după mult timp, cînd tocmai făcusem un duş 
şi ieşeam din baie, cu halatul pe mine. 

— Stai jos, Ol, mă invită ea, aşezîndu-se în fotoliul de lîngă 
fereastră. Vreau să discutăm calm şi în linişte. 

— Chiar mă întrebam ce-a fost dispariţia asta a ta matinală. 

— Ştii foarte bine ce-a fost!... Fumezi? şi îmi oferi o ţigară. 

— Înainte de cafea nu fumez niciodată. Credeam că ai să 
trimiţi sus o cafea. 

— lartă-mă, de data aceasta mi-a scăpat din vedere. 

— Un moment, să sun eu. Şi am sunat înainte să spună ceva. 
După cum înţeleg, am continuat calm, doreşti o discuţie lucidă... 

— Exact! 

— Tonul tău puţin înţepat îmi displace. Este ca şi cum m-ai fi 
găsit astă-noapte c-o femeie în pat!... 

— Unde este aparatul? puse ea punctul pe i”. 

— Care aparat? 

— Ol!... 

— Da, care aparat? 

— Aparatul fotografic. 

M-am dus în camera cealaltă şi am adus Rolley Flex-ul de 
acolo. 

— Poftim! i l-am întins eu. 

Mă privi ca şi cum m-ar fi întrebat: „Îţi baţi joc de mine?”. 

— Să lăsăm. Ol, teatrul! 

Se auziră cîteva ciocănituri în uşă. Era „chelnerul”. 


— O cafea neagră, am spus, cu o porţie dublă de zahăr, 
înăuntru şi nu separat. O cafea care să nu fie numai fierbinte. Și 
te rog să mi-o aduci repede, ca să nu-mi tremure mîna la nota 
de plată. Ai mîncat? am întrebat eu, întorcîndu-mă spre 
Suzanne. 

— Nu, şi nici nu vreau. 

Am cerut pentru mine ouă la pahar şi patru sticle de pepsi, 
prevăzind că o să-mi fie mereu gura uscată. 

— Spuneai ceva... 

— Era un aparat fotografic în maşină, pe care nu l-ai putut 
lua decit tu! şi mă privi drept în faţă. 

Trebuia să joc pînă va spune singură tot. 

— Un aparat? 

— Ol, să vorbim deschis! 

— Sînt adeptul unor asemenea discuţii şi cred că în acest 
sens n-ai nimic să-mi reproşezi! 

Acum rolurile se inversaseră: spălam eu şoricelul. 

— Ştiu tot ce s-a întîmplat între tine şi Otto... 

— Ştiai? 

— Da. Primisem însă dispoziţii categorice să mă prefac că nu 
ştiu nimic. 

— Şi-ai reuşit! 

— Nu despre asta e vorba! 

— De ce nu? Sint de-a dreptul stupefiat să aflu! 

Începu să se enerveze, dar se stăpîni. Aprinse o nouă ţigară 
şi din nou îmi oferi pachetul ei cu ţigări. 

— Nu, nu, mulţumesc, am refuzat eu. 

Suzanne rămase citeva clipe tăcută, privindu-mă concentrat. 
Reluă, hotărîndu-se: 

— Cheile realizate după fotografiile făcute de tine mi-au fost 
date aseară şi eu am fotografiat întregul dosar. Dacă te-ai gîndit 
că, punînd mîna pe aparatul fotografic, ai să poţi să-l determini 
pe Otto să-ţi îndeplinească anumite condiţii, ai greşit! 

— De ce? am întrebat-o eu după o pauză. 

— Pentru că nu sînt femeia bogată în care te-am făcut eu să 
crezi. 

Trebuia să cîştig timp, se putea crea o situaţie în care să am 
nevoie de „chelner”: 

— Nu, nu despre tine este vorba. Sinceritatea ta reclamă însă 
sinceritate. Încetînd de-a mai fi un mister, femeia devine un 


simplu bun de consum. Ceea ce primează este lupta... Acea 
luptă a cuceririi care cere inteligenţă, şiretenie dacă vrei, 
abilitate de a crea breşe în sistemul de apărare, descoperirea 
clipelor de slăbiciune şi atacul rapid la momentul oportun. Pe 
urmă, cînd fortăreaţa a căzut... lar tu nici n-ai fost o asemenea 
fortăreață! 

— Nu, nu-i adevărat! Nu te cred! Nu-i adevărat! 

Chelnerul bătu la uşă, aducînd cele comandate. L-am lăsat 
să între pentru a-şi da seama de atmosfera din cameră. 

— Ai vrut să fii cu orice preţ cinic! reluă ea cînd am rămas 
din nou singuri. Poate o merit... Dar să nu-mi spui mie... Nu, nu 
sînt femeia care poate fi părăsită! Chiar dacă n-am fost o 
fortăreață pentru tine. Şi aceasta pentru că, într-adevăr, mi-ai 
plăcut, nuanţă Suzanne şi genele ei clipiră tendenţios. 

— Subiectul era parcă altul?!... Am sorbit din cafea, 
aprinzîindu-mi o ţigară din propriul meu pachet; în altele nu mai 
aveam încredere. 

— Da, vreau aparatul înapoi. 

— Mă mir că n-ai recurs încă la gesturi definitive! Cu un 
pistolet delicat şi micuţ, făcut special pentru mînuta ta atit de 
fină, cu degete de pianistă, subţiri şi prelungi! 

— Termină, Ol! 

— Ori aceasta este treaba lui Otto? 

— Cu acest aparat vom scăpa de griji toată viaţa! 

— N-am înţeles. Te-a împuternicit Otto să urci preţul? Este o 
chestiune pe care prefer s-o discut numai cu el. 

— Cu mine discuţi! Cu el n-ai ce vorbi. 

— lar n-am înţeles. 

— Acest aparat este afacerea mea personală. 

— Cum personală? 

— Absolut personală! Otto a primit clişeele de care avea 
nevoie. Acestea le-am făcut pentru mine. Este afacerea mea. Și 
eu îţi ofer jumătate din cît voi lua. Nu poţi să te îndoieşti că n-o 
să mă ţin de cuvint. La drept vorbind, sînt la discreţia ta. Dacă 
Otto va afla vreodată, indiferent cînd, că am făcut două rînduri 
de clişee... înseamnă că a doua zi voi dispare. Un accident... 

Am rămas tăcut. 

— Vrei mai mult de jumătate? Fie, mai mult. 

Am sorbit din ceaşcă ultimul strop de cafea şi mi-am aprins o 
nouă ţigară. 


— Gîndeşte-te cît am riscat! Gindeşte-te că trebuie să plasez 
clişeele!... Alt risc! Alte riscuri! 

Şi, deodată, în timp ce ducea ţigara la gură, aceasta începu 
să tremure şi mîna ei căută braţul fotoliului. 

— Da, este ceea ce mi-a fost teamă cînd am văzut că 
aparatul lipseşte. intii, telefonul mamei tale... Apoi cheile 
maşinii... Am presimţit ceva, dar n-am putut să nu ţi le dau. Am 
înţeles, nu depinde de tine. Ai fost special pregătit pentru noi. ŞI 
totuşi Otto ţi-a văzut cărţile publicate!... 

Nu mi-a convenit un răspuns, am zimbit ironic. 

— Clar, lucrezi la contraspionaj, totul este sfîrșit. Ol, spune- 
mi cel puţin unde şi cînd am greşit. Ştiu, ai fost trimis special 
pentru a fi racolat... Cînd ai aflat cine sînt? 

— N-are nici un sens. 

— De ce să n-aibă?! Cel puţin să ştiu unde şi cînd am greşit. 

— N-ai greşit de prea multe ori. 

— Ce anume ţi-a dat de bănuit? Cînd ai început să bănuieşti 
cine sînt? 

Mă aşteptam că lucrurile vor lua o întorsătură dramatică, 
chiar melodramatică, Suzanne o să între în panică, implorîndu- 
mă s-o ajut... Nu, ea stătea lucidă şi, într-un fel, calmă; înfrîntă, 
dar nu zdrobită. Era şi mîndria feminină aici, Suzanne ştia cit 
valorează ea ca femeie. Nu aveam voie să forţez nota şi i-am 
făcut pe plac: 

— Mi s-a părut, în primul rînd, cam dubioasă întimplarea de 
la „Palace Giris”... Cu toate că putea fi perfect normală. Şeful de 
sală a avut de plasat destui clienţi la masa ocupată de mine, el 
vă aştepta însă pe voi. Şi apoi prea erai frumoasă, prea liberă!... 

— Asta-i tot? 

— M-ai întrebat ce greşeli ai făcut. Neînsemnate, aş spune. 
Topografia vilei din Tils o cunoşteai la perfecţie, şi tu te-ai 
integrat destul de bine în rolul de bogătaşă. Greşelile tale au 
constat tocmai în aceea că nu erai ceea ce voiai să pari. Aşa am 
bănuit adevărul. Nu mai era o intuiţie, ci o bănuială! Toate 
celelalte - invitarea acasă, sub pretextul coniacului, plecarea lui 
Otto şi a Hellenei... 

— De ce n-aş fi fost o femeie mai libertină?... Prin poziţia 
mea materială, divorțată fiind... 

— Totul era destul de plauzibil... Cînd înotam în piscină, tu 
simţeai însă aceeaşi plăcere ca şi mine... Or asta nu mai era în 


regulă!... 

— Sînt o fire veselă, exuberantă... 

— E adevărat. Dar prea savurai descompunerea mişcărilor în 
oglinzile piscinei! 

— Voiam să te anim! 

— Nu, avind toate acestea la dispoziţie zi de zi, ele trebuiau 
să-ţi fie cît se poate de indiferente. 

— Te montam în acest sens! 

— Simţeai sincer plăcere! Şi apoi, tu eşti o femeie căreia îi 
place să se îmbrace... Şi încă destul de scump. Citeodată voiai 
să-mi demonstrezi că ai renunţa cu cea mai mare uşurinţă la 
toate... Trebuie să dispui de posibilitatea de a-ţi procura luxul 
pentru a-l putea disprețul cu adevărat! Sigur, sînt chestiuni 
subiective... Ai fost salutată foarte respectuos de către polițistul 
din Tils, dar nici el şi nici proprietarul restaurantului nu s-au 
comportat ca faţă de o bogătaşă autentică. Femeia de serviciu a 
vecinului de vizavi s-a uitat cu un anumit interes la maşină şi n- 
ar fi trebuit s-o facă dacă ar fi văzut zi de zi Lamborghini Espada 
intrînd şi ieşind din garaj. 

— l-am spus o dată sau de două ori lui Otto că nu eşti ceea 
ce vrei clteodată să pari. Mi-a răspuns: „Ştiu. Asta îl face cu atit 
mai valoros. Este pentru totdeauna în mîinile noastre!”. Şi iată- 
ne în mîinile tale. 

— Nu într-ale mele. 

— O singură greşeală şi rolul tău se sfirşea prost! 

— Ştiam. 

— Otto nu este un om care iartă. Şi... 

— Da, spune! am îndemnat-o eu să continue. 

— Ce rost mai are?! Ceea ce contează acum este că am 
douăzeci şi nouă de ani. Că voi fi, la plecarea de aici, o fostă 
femeie. Dacă voi fi. Da, totul este pierdut. 

— Mai există o şansă. Pentru tine, am subliniat eu, mai există 
o şansă. 

Mă privi cu interes: 

— Mai pot avea eu oare o şansă? 

— Pentru ce oră a fost fixată plecarea? 

— Pentru ora două. Otto, Hellen şi eu. Restul nu ştiu. 

— Ai auzit ceva despre nişte fotografii făcute de o fată 
pentru un inginer francez? 

— Da, Otto mi-a spus că a trebuit să plătească inginerului o 


groază de bani pentru optsprezece planşe. Şi cînd colo, aşa cum 
i-ai zis tu, fata a făcut treizeci şi opt de clişee. 

— Otto n-a plătit nici un ban! Inginerul a fost asasinat, aşa i-a 
luat Otto pelicula. 

— Asasinat, spui? întrebă ea cu surprindere. 

— Exact! Unde-i această peliculă? 

— Nu ştiu. Sincer îţi spun, nu ştiu. 

— lată ce trebuie să faci pentru a te disocia de crimele lor: 
cînd te întîlneşti cu Otto, acum, dimineaţă... De preferat după 
ora nouă. Răminem în cameră, îl lăsăm să ne caute el. Dacă 
vine înainte de nouă, amîni convorbirea. Îi mărturiseşti apoi cu 
temere în glas că ţi s-a părut oarecum suspect dosarul 
proiectului. Crezind însă că este doar o impresie şi fiind încă sub 
presiunea momentului, nu i-ai spus azi-noapte lui Alex nimic. 
Otto o să te întrebe ce anume ţi s-a părut suspect, iar tu ai să-i 
răspunzi că prea erau noi şi curate coperţile, planşele prea 
neatinse. 

— Am înţeles, spuse încet Suzanne. Dosarul fotografiat a fost 
pregătit special pentru noi! Ceea ce vă interesează sînt clişeele 
făcute de fată. Le vreţi înapoi. 

— Exact! 

— Şi căpătaţi pe deasupra încă o probă. 

— Probe sînt suficiente pentru voi toţi! Tu, de pildă, ai să te 
poţi admira într-un film, făcut în timp ce fotografia! concomitent 
cu două aparate planşele din dosarul proiectului. 

— Ce mi se oferă în schimb? 

— Numai cu condiţia găsirii peliculei care ne interesează, 
plecarea din ţară. În momentul în care pelicula este în mîinile 
noastre, te urci în maşină şi pleci. 

— Bine. O să fac tot ce-mi stă în putinţă. În nici un caz însă n- 
o să plec cu maşina. Vreau să se creadă că am reuşit să scap. 
Cu maşina e neverosimilă fuga. Voi lua primul avion. Indiferent 
unde: Atena, Paris, Copenhaga... Primul avion. Din lucruri, doar 
strictul necesar, o singură valiză. N-aş putea aştepta la 
aeroport? Te rog în acest sens... Dacă... ai vrea... Ar părea mai 
plauzibilă fuga. 


Venisem la întîlnire cu douăzeci de minute înainte, mai 
trecuse aproape o jumătate de oră peste cea stabilită, 
epuizasem de-acum toate consideraţiile făcute la adresa 


propriei mele persoane, crezînd că am încurcat străzile Polonă 
cu Romană, cînd maşina colonelului Dumitru a oprit să mă ia. M- 
am urcat repede în spate, alături de căpitanul Pascu, care pufni 
pe înfundate în ris. 

Drumul n-a durat decit foarte puţin. Străbătind o anumită 
distanţă pe jos, am intrat pe rînd, la interval de cîteva minute, 
într-un bloc cu puţine etaje. Liftul ne-a depus la al patrulea, am 
coborit încet pe scări, ceva mai jos de al treilea, în aşa fel încît 
să putem ţine sub observaţie uşa apartamentului nr. 3, închiriat 
de firma reprezentată de Mark Dominic. 

După un minut sau două a urcat poştăriţa cu o geantă mare 
agăţată de umăr, şi ea acţionă soneria. 

In scurt timp, o voce de bărbat întrebă „cine-i?”, poştăriţa 
răspunse şi Mark Dominic întredeschise prudent uşa. Înmînîndu-i 
cîteva scrisori sosite din străinătate pe numele firmei, poştăriţa 
îl rugă să-i semneze de primire, Mark Dominic nu mai avea de 
ce să se teamă, ieşi în prag, luă pixul şi condica, numai că de 
sub aceasta din urmă apăruse fulgerător un pistol. 

— Tăcere! îi făcu „poştăriţa” semn să nu scoată o vorbă. 

A fost clipa în care au intervenit colonelul Dumitru, Pascu şi 
un alt ofiţer. 

Totul se desfăşurase atit de rapid şi într-o linişte atit de 
perfectă, încît mi s-a părut ireal. 

Pătrunzînd în apartament, am recunoscut-o pe Aura. Rămase 
în vestibul cu Mark Dominic, pe care îl ţinea la respect cu 
pistolul. 

Abia în camera a doua, de după o uşă deschisă cu aceeaşi 
prudenţă, apăru o draperie neagră. Fu dată brusc la o parte. 

— Miinile sus! ordonă colonelul. 

Şi el, şi Pascu inundaseră încăperea cu o lumină orbitoare, 
văzusem eu că le apăruse ceva în mîna stingă, dar nu bănuisem 
că obiectele acelea, cît o cutie de chibrituri, pot fi lanterne şi 
mai ales că pot difuza o lumină atît de puternică. 

Otto ieşi primul pe uşă. Dînd cu ochii de mine, se opri 
stupefiat locului. 

— Fantastic! exclamă el şoptit şi, în aceeaşi secundă, ofiţerul 
care rămăsese în cameră îi prinse mîinile în două cercuri subţiri 
de metal sclipitor. 

Apăru aproape imediat Alex, faţa lui de ascet părea striînsă 
într-o menghină - fusese făcut inofensiv în laborator încă - apoi, 


secundat de Pascu, un tip necunoscut mie. În vreme ce erau 
percheziţionaţi, Aura îl aduse din vestibul pe Mark Dominic. 

Nu fusese rostit nici un cuvint, totul se petrecea ca într-un 
film mut, poate tocmai de aceea impresia de ireal continua să 
mă domine. Priveam dintr-un colţ al camerei gesturile sigure, 
precise ale celor trei ofiţeri, cînd din laborator se auzi vocea 
colonelului Dumitru: 

— Este în regulă! îşi anunţă el subalternii. 

Se întoarseră, aşteptîndu-l. 

Apăru ţinîind între degete o peliculă de mărimea unei 
scobitori aproape şi se adresă arestaţilor cu un zîmbet ironic: 

— Eraţi foarte contrariaţi, nu, că nu găseaţi imaginile acestea 
pe filmul făcut azi-noapte de Suzanne?! Nici nu le puteaţi găsi! 
Aveţi aici, continuă colonelul, arătîndu-le pelicula, cîteva planşe 
ale proiectului inginerului Dobra. Pe cînd filmul de dincolo 
conţine planşele instalaţiei achiziţionate de noi! Achiziţionate de 
la firma pe care Mark Dominic o reprezintă atit de puţin 
strălucit! 

Rămaseră tăcuţi, lăsînd capetele în pămînt, îşi feriră privirile. 

— Pentru pelicula asta, domnule Halls, i se adresă colonelul 
celui necunoscut mie, l-ai expediat pe Stymson pe lumea 
cealaltă! O să-ţi demonstrăm noi cum ai făcut-o, n-avea nici o 
grijă!... Acum te-a chemat Mark Dominic să dai socoteală de ce 
sînt numai optsprezece imagini şi nu treizeci şi opt! 

A fost clipa în care Otto a ridicat capul uitîndu-se ţintă spre 
mine, ca şi cum ar fi priceput deodată tot. 

Am vrut să spun ceva cam în genul: „Ei, şefule, dacă-i pe 
jucate, pe jucate să fie!” dar colonelul Dumitru mi-o luă înainte: 

— Eşti de-a dreptul stupefiat, nu, domnule Otto, văzîndu-l 
aici, asistînd la arestarea voastră, pe acela în care aţi investit 
atiţia bani şi mai ales atitea speranţe?! spuse colonelul arătînd 
în direcţia mea. Nu, n-a fost confecţionat special pentru voi. Aţi 
încercat să-l racolaţi prin Aralian, şi domnul s-a oferit să joace 
acest rol. Compromiteţi, şantajaţi, cumpăraţi... 

— Şeful vostru, interveni Pascu, indicîndu-l pe Alex, era şi el 
convins că totul este în ordine. Cînd vă întorceaţi azi-noapte de 
la cocteil, i-aţi spus Suzannei că veţi avea aici de-acum înainte 
un om deosebit de valoros!... Hm, valoros da, dar pentru a vă 
dejuca lovitura pe care aţi pus-o la cale!... 

Era pentru prima dată cînd mă lăuda Pascu, am zimbit, vă 


imaginaţi şi singuri, mă simţeam ca la sînul Mariei Magdalena 
mirosind a Mitsuko. 


Bucureşti, octombrie, 1970. 


VALETUL DE TREFLĂ 


LA LOC COMANDA 


Ca membru fondator al Automobil Clubului Român - fondator 
la a doua sa naştere -, fusesem invitat, contra unei sume 
rezonabile, pentru două săptămîni la hotelul „Albatros” din 
staţiunea Olimp, închiriat în întregime pentru respectiva 
perioadă, în lipsă de automobilişti amatori, corpului de balet al 
unui teatru cu nume sonor, existaseră şi alte tentaţii, marine şi 
ele... 

M-am claustrat pentru mai mult timp la 2 Mai. 

Cel puţin aceasta îmi fusese intenţia. 

După arestarea lui Otto, Alex, Mark Dominic, asistasem la 
cîteva interogatorii conduse de colonelul Dumitru şi căpitanul 
Pascu, mi se pusese banda cu „recrutarea” mea la Poiana 
Braşov şi zău că-mi plăcuse cit fusesem eu de capabil. 

Tocmai ca să nu se degradeze cumva impresia aceasta 
despre persoana mea integrală, inclusiv despre acea parte din 
mine care pentru ştiinţă a rămas încă o mare enigmă, cu alte 
cuvinte cît mai eram cineva, trebuia să trec de îndată la scris 
toate prin cîte trecusem. Adică romanul. 

Nu mă îndoiam că va fi cit se poate de simplu: nu aveam 
nimic de inventat, ci doar de povestit întîmplările trăite aievea, 
mă gîndisem chiar la „Uher”-ul pe care-l cumpărasem la Viena, 
cu alte cuvinte, să dictez la magnetofon întregul roman. La 
dracu', e antediluvian să clămpăneşti la maşina de scris sau, şi 
mai şi, să te chinuieşti cu un creion şi-o radieră, chiar dacă 
aceasta din urmă are o dungă albă la mijloc! 

Atît că ideea dictării la magnetofon se născuse în timp ce mă 
instalam la 2 Mai, chinuindu-mă să înţeleg ce gîndise eminenta 
persoană cînd dăduse satului de lipoveni numele acesta atit de 
specific țărmului dobrogean. O asociaţie de idei, vreau să spun. 

Camera era răcoroasă, curată, patul de două persoane 


tocmai bun pentru insomniile nopţilor mele - mă deconectez 
greu cînd lucrez, mereu visez cai-verzi-pe-pereţi - o masă destul 
de mare aşezată chiar la fereastră, şnurul veiozei destul de lung 
ca să ajungă pînă la masă... 

Prevăzător din fire cum sînt, să nu se instaleze alături de 
mine vreun plod-doi şi, văzîndu-le mămica, să le doresc un 
frăţior, am plătit chiria pe două luni înainte pentru toate cele trei 
camere pe care tanti - aşa o alintam eu ca să-i cîştig simpatia - 
Frosia le închiria vară de vară bucureştenilor. 

Băgasem Lamborghini Espada în curte sub umbra unui nuc, o 
acoperisem cu cîrpe şi ţoale scoase la reformă de gazdă, îi 
dezumflasem rezerva şi un cauciuc - piei ispită! -, la şase 
dimineaţa eram în picioare, la şase şi un sfert îmi beam cafeaua 
cu o porţie dublă de zahăr - aşa îmi place mie cafeaua 
dimineaţa, dulce să fie -, fumam la cafea o ţigară, la şase 
treizeci apăream pe plajă, două ore de ultraviolete, la opt 
treizeci plecam în marş forţat către casă, beam un litru de lapte, 
iar la nouă fix eram la masa de scris. 

Patru zile concepusem titlul romanului „Un dolar, doi dolari”, 
în următoarele patru zile, consumînd un sfert de kilogram de 
bomboane de mentă - bomboanele de mentă răcoresc gura şi 
mai ales limpezesc mintea - deliberasem să pun după „un 
dolar” virgulă sau linioară -, dacă aş fi adus magnetofonul cu 
mine n-aş fi avut probleme din astea! In ziua a noua, astăzi 
adică, m-au scos din sărite vecinele mele. 

Auzi, domnule, să mă facă sălbatic?! Ce-mi pasă mie că 
fuseseră abandonate în curtea de-alături, simțindu-se singure şi 
stinghere acum, în primele zile?! 

— E neamt? o întrebase pe tanti Frosia cea a scenografului, 
zărind probabil numărul vest-german al Lamborghinei Espada. 
Fetiţa ei mereu se căţăra pe ulucile gardului lîngă nuc. „Maşina! 
Maşina!” arăta ea cu degetul, crezîind probabil că e maşina 
tăticului ei. 

— Nţ, o auzisem pe gazdă negind şi adăugind după o clipă: 
Da’ lucrează. Îmi arde lumina pînă noaptea tîrziu! Se întoarce pe 
la nouă de la plajă şi nu mai iese din casă. 

— Ce sălbatic! spusese şatena în blue-jeans-i de care îmi era 
milă cum nu se poate mai mare, prea îi chinuia întinzîndu-i cu 
rotunjimile ei. 

— Nu, de ce, c-ar fi cu păcat! nu fu de acord Frosia. Omu’ mi- 


a plătit chiria pe două luni înainte... Pentru toată casa mi-a 
plătit. E şi pentru mine mai bine, nu se vede, nu se aude, e 
linişte, nu-i balamucu' de anu' trecut, cînd mi-au rupt copiii lui 
domn’ arhitect Manu... 

— Dacă l-aş ruga să mă ducă cu maşina la Eforie, pînă lao 
tabără de copii, crezi că ar vrea? 

— De, ştiu eu... Eu cred că ar vrea, fu tanti Frosia în gusturi 
cu mine. Că nu-i însurat... 

A intrat dăunătoare vederii, dar candidă şi caldă. 

— Bună ziua. Mă cheamă loana Strihan, sînt vecina 
dumneavoastră, îmi întinse ea mîna. 

Am simţit că mă furnică pe şira spinării. Aşa intuiesc eu 
pericolele, cu furnicături pe şira spinării. Întinzîndu-mi mîna, 
mişcarea antrenă puţin corpul, şi mini-bluza ei, mulată insidios 
pe linii rotunde, evidenţie şi mai mult arcuirile şoc. Devotată 
bluză avea! Ca şi blue-jeans-ii. 

M-am ridicat strîngîndu-i mîna fără să i-o sărut, pentru că în 
acest sens mi-o întinsese ea, bărbăteşte, ca şi cum ar fi zis „să 
fim prieteni!” 

— Adrian, am spus eu numele pe care mi-ar fi plăcut, cînd 
eram copil, să mi-l fi dat părinţii şi porecla colegilor să nu mai 
rimeze cu numele meu. Î 

Ne-am privit în ochi şi loana izbucni deodată în ris. Intr-un ris 
vesel şi într-un fel bucuros. 

Am rîs şi eu. Era molipsitor risul ei. 

Felul cum intrase aici, cum întinsese mîna, felul cum mă 
privise în faţă mă făcu să intuiesc o fire voluntară şi dreaptă, 
dezbrăcată de prejudecăţi şi convenţii. Paradoxal însă, ochii ei 
mari şi rotunzi, de un albastru catifelat şi intens, îngropaţi sub 
arcade proeminente, energice, aveau ceva din farmecul 
melancolic al bobocului de trandafir. 

Violenţă şi candoare. Violenţa bretonului coborit peste 
fruntea înaltă, pînă la nivelul spriîncenelor frumos desenate, şi 
candoarea gropiţelor din obraji şi, deopotrivă, a gurii cărnoase şi 
mici, zbaterea copilăroasă a genelor mătăsoase şi lungi... Cam 
prea multe paradoxuri, ia să nu mă mai uit! 

— Vreau să vă cer un mic serviciu, spuse ea cam jenată. Am 
un nepoţel în tabără la Eforie, mă duceţi cu maşina pînă acolo? 

Am servit-o cu o bomboană de mentă şi, bineînţeles, am luat 
şi eu una. 


— Patru sute cincizeci de pompe! am dat eu fără să vreau 
gîndul pe faţă. 

— Ce pompe? mă privi ea nedumerită. 

— Maşina asta are cauciucuri ca de camion! 

— Fain! Umflăm amindoi. 

Nu vedeam nimic fain într-o treabă ca asta, aveau să mă 
treacă toate sudorile! Cine naiba mă pusese să dezumflu 
cauciucurile? Barem să fi păstrat rezerva umflată! Habotnic mai 
sînt!... 

— Ştiţi ce înseamnă două sute de pompe? am întrebat-o, 
ieşind împreună în curte. 

— Nu, nu ştiu. 

— N-o să las să vă scape ocazia. 

Apucîndu-mă să despresor maşina de cîrpe şi ţoale şi văzînd 
cît praf se aşezase pe ea, am ştiut ce-o să-i dau loanei să facă. 
Mai întîi să vadă însă ce înseamnă să umfli cu pompa un cauciuc 
de maşină! 

— Bine, dar asta e o maşină de curse! îşi dădu ea abia acum 
seama. 

— Nu, nu-i de curse, e o maşină sport. 

— Un bolid! Ca un monstru! N-am mai văzut o maşină ca 
asta. Ce marcă e? 

— Lamborghini Espada. ` 

— Ce nume sugestiv! Espada... Intr-adevăr!... 

— Nu cum arată, cum merge!... 

— Sînt indiscretă dacă vă întreb de unde o aveţi? 

— Nu, nu sînteţi indiscretă, dar e o poveste prea lungă. Şi i- 
am arătat ce mişcări anume trebuie să execute cu pompa, 
uitîndu-mă cu teamă la talia ei subţire şi fragilă. Nu, era chiar 
foarte elastică. 

Cînd m-am întors cu o găleată plină cu apă, întirziind special 
ca să nu mi se facă milă de ea, am găsit-o odihnindu-se. 

— Infernal! Am crezut că e mult mai uşor. E o adevărată 
barbarie! Ce cauciucuri imense! 

— Da, nu e o plăcere. Trec eu la pompă, vă dau o treabă mai 
feminină să faceţi. Nu pot suferi cînd maşina-i murdară. Asta-i o 
piele de căprioară, o muiaţi bine, să aibă multă apă în ea, altfel 
se zgirie vopseaua... 

Eram amindoi în plină activitate, cînd la gard apăru soţia 
scenografului. 


— Ce-i, loana, ai şi devenit soţie? rise aceasta ridicîndu-se pe 
ulucă. Cine te vede nu te crede! 

loana făcu prezentările şi temîndu-mă că prietena ei se va 
arăta amatoare şi ea de o plimbare, bineînţeles cu fetiţa, am 
încercat să parez: 

— Îmi pare rău că maşina are doar o banchetă în spate, mai 
mult destinată bagajelor, mi-ar fi făcut plăcere dacă veneaţi cu 
noi. 

Îmi răspunse referindu-se la programul de somn al fetiţei şi, 
strategic, m-am retras la maşină. 

Pauza îmi prinsese bine - eram la trei sute de pompe. Au fost 
necesare încă o sută şaizeci pînă să ajung la presiunea indicată, 
sufletul îmi ieşise. În locul duşului ca vai de el, am preferat o 
baie în mare. Cînd am ieşit din casă, am găsit-o pe loana 
aşteptindu-mă la maşină. Se schimbase şi ea. 

— Poate ar fi fost mai indicată o rochie, am spus eu fără să 
întîrzii prea mult cu privirea pe pantalonii ei albi, nici cu o 
sutime de milimetru mai largi decît blue-jeans-ii. 

— De ce? se arătă ea contrariată. Am bănuit că la înapoiere 
aveţi de gind să ne oprim undeva... 

— De unde aţi bănuit? Pentru că într-adevăr m-am gîndit. 

— Am remarcat cum v-aţi oprit privirea asupra bluzei mele. 
La întoarcere o să fie răcoare, aţi spus. Pantalonii sînt mult mai 
călduroşi... Şi-mi stau şi bine, adăugă ea cu cochetărie. 

— Perfect! 

Cu toate că nu era deloc perfect, zău dacă vedeam cum o să 
stea ea în scaunul anatomic, aproape lipit cu podeaua, al 
Lamborghinei Espada. 

— Acum am înţeles, spuse loana aşezindu-se. Da, era mai 
comodă o fustă. Nu-i nimic, merge şi aşa. 

Am pornit. În fluierat de cauciucuri, Lamborghini Espada 
demarează, oricît de încet ai lua-o, de parcă s-ar grăbi undeva. 
La radio nu era nici o muzică, am introdus în magnetofon o 
casetă. 

Trecînd prin Neptun, am virat la dreapta, spre plajă, să bem 
un păhărel la cafe-barul nautic, atmosfera din maşină devenind 
între timp cît se poate de favorabilă unei asemenea devieri de la 
iniţialul traseu. 

Păşind însă pe teritoriul în aer liber al cafe-barului, m-am tras 
imediat înapoi. 


— Ce s-a întîmplat? m-a întrebat loana speriată. 

— Ssss! am dus eu un deget la gură şi, retrăgindu-mă cu 
spatele, i-am făcut semn să mă urmeze în tăcere. 

Aproape că nu-mi venea să cred ochilor. Şi totuşi, căpitanul 
Pascu era! Nu, nu mă înşelasem. Stătea cocoţat pe unul din 
scaunele barului, nu avusesem cum să-i văd faţa... Era părul lui 
rebel şi întreaga alură era a căpitanului Pascu. In pulover alb?... 
Am băgat mîna în buzunar după cutia cu bomboane de mentă. 

Ce să caute Pascu aici? Il lăsasem în Bucureşti, în plină 
desfăşurare a interogatoriilor!... E adevărat, trecuseră destule 
zile de atunci... Să le fi încheiat? Nu, şi el, şi colonelul Dumitru 
îmi spuseseră că cercetările aveau să mai dureze... Atunci?... 

Şi apoi, ce-i cu înfăţişarea asta a lui? In pulover după ultimul 
strigăt al modei, ca al loanei, cu gulerul depărtat mult de git, cu 
mînecile trase în sus, ţinînd coatele pe cristalul barului... Nu, nu 
se poate, e ceva la mijloc aici! 

— Uite, loana... Hotărisem pe drum să ne spunem pe nume, 
lăsînd la o parte convențiile. Trebuie să te duci singură la Eforie. 

— Cum o să mă duc singură? Mergem miine... 

— Bine, mergem miine. Intoarce-te acasă. la un autobuz pînă 
la Mangalia... 

— Şi de la Mangalia? Să fac trei kilometri pe jos? Cum poţi fi 
atit de nesuferit? 

— Trebuie să înţelegi, a intervenit o chestiune care se cere 
lămurită. 

— O lămurim amindoi. 

— Nu, nu, mă priveşte numai pe mine. Te rog foarte mult... 

— Nu plec şi gata! bătu ea cu piciorul în pămînt. 

— loana, înţelege, te rog! 

— Nu plec şi gata. 

Dădusem de dracu' cu fata asta, ce fac acum? Căpitanul 
Pascu nu se găsea aici de florile mărului! Dacă ar fi venit în 
concediu, primul drum l-ar fi făcut la 2 Mai. Şi mi-am dat seama 
deodată că lăsasem maşina chiar la intrare. Lamborghini Espada 
sare de la un kilometru în ochi! 

— Vino încoace! am tras-o pe loana de mînă în direcţia unui 
boschet. Il vezi la bar pe tipul acela drăguţ, în pulover alb? Uite- 
|, aprinde o ţigară. 

— Da, ce-i cu el? 

— Plimbă-te prin jur, fă-te că aştepţi pe cineva şi nu-l scăpa 


din ochi pînă mă întorc eu. 

— Mă ancorezi aici şi... 

— Nu te ancorez deloc! Să nu-ţi scape nimic din ceea ce 
face! Vezi numai să nu te remarce! Într-un minut, două, sînt 
înapoi. 

Am ascuns maşina în extremitatea cealaltă a 
cinematografului de vară, tăind, la întoarcere, drumul prin 
părculeţul acestuia. loana era la post şi chiar foarte bine 
plasată. Pe scaunul din dreapta lui Pascu stătea acum un 
bărbat. Am ocolit boschetele. loana mă văzu, trecu prin dreptul 
barului şi se îndreptă spre mine. 

— Tipul în pulover alb e român? 

— De ce? 

— A schimbat cîteva cuvinte cu străinul care s-a aşezat 
alături de el. 

— De unde ştii că-i străin? 

— E străin sută la sută! 

— Cum ai dedus? 

— Din felul cum arată, din tot ce-i pe el... 

— Şi spui c-a schimbat citeva vorbe cu Pascu? 

— Aşa îl cheamă pe tip? 

— N-are importanţă. Nu ţi-ai dat seama, a fost ca o întîlnire 
sau pur şi simplu nişte vorbe schimbate? 

— Nu, n-am avut impresia că se cunoşteau dinainte. 

Din experienţa pe care o trăisem cu Suzanne, ştiam cît de 
înşelătoare poate fi o asemenea impresie, primisem şi 
transmisesem doar mesaje şi eu!... Cu toate că Suzanne mă 
decorase cu atita aparatură electronică, încît „U-2” fusese, în 
comparaţie cu mine, o jucărie de copii! 

Străinul cobori de pe scaun şi se îndreptă spre ieşire. Trebuia 
acţionat prompt. Şi cum în gură aveam o bomboană de mentă, 
creierul meu îmi furniză imediat singura soluţie existentă: loana. 

— Rămii în continuare aici! Dacă pleacă cumva căpitanul, te 
iei după el! 

— Care căpitan? Pascu-i căpitan? 

Mare dobitoc sînt! 

— Nu-i nici un căpitan. Aşa-i spun eu „Căpitane”... Tu nu vezi 
că-i civil?! Te iei după el... Să nu te observe, că ai dat de dracu'! 
am speriat-o eu. Ne reîntilnim aici, te aştept sau mă aştepţi, 
indiferent cît. Încă o dată, fii foarte atentă! 


Străinul se îndepărtase binişor, am grăbit paşii în direcţia lui, 
ciocnindu-mă cu un caterpilar feminin care îmi spuse ceva 
drăguţ în limba lui Goethe, după ce mă dezechilibrase aproape. 

Omul meu nu avea un ţel precis, mi-am dat repede seama, 
cumpără de la chioşc cîteva ilustrate, le scrise aşezindu-se pe o 
bancă, se plimbă apoi în jurul lacului, ajunse în cele din urmă la 
pavilioanele comerciale. Examina distrat vitrinele. Profitind de 
aglomeraţie, m-am apropiat ceva mai mult de el. Faţa lui mi se 
păru cunoscută. 

Unde l-am mai văzut oare? mă chinuiam întrebîndu-mă şi a 
fost cît pe-aci să-l pierd din priviri. Era un bărbat înalt, bine 
legat, pînă în patruzeci de ani, cu o aluniţă lîngă urechea 
dreaptă. Am o memorie bună a figurilor, la cine mai văzusem o 
aluniţă ca asta? A, da, tata avea o asemenea aluniţă... Şi totuşi 
străinul îmi era cunoscut. 

Începuse să se însereze cînd a intrat în hotelul „Callatis”. 
Urma să ştiu dacă locuia aici sau venise doar să caute pe 
cineva. Am riscat intrînd înăuntru. Era chiar momentul în care 
tipul se îndrepta spre lift cu o cheie în mînă. 

Mi-am continuat drumul spre barul de zi al hotelului, aici se 
bea şi se fuma pe îndesate, am cumpărat un pachet de ţigări, 
bomboane de mentă mi-au spus că nu ţin, şi ieşind din hotel am 
încercat să-l ocolesc în grabă, deoarece toate ferestrele lui erau 
îndreptate spre mare. De obicei, am judecat eu, după ce intri în 
cameră, ieşi pe balcon. Nu-mi strica să ştiu care era camera 
ocupată de tipul în cauză. 

Am tăiat drumul trecînd prin locul rezervat parcării 
maşinilor... La dracu, paznicul de la parcare era căpitanul 
Matinca! Stătea pe un scăunel, îmbrăcat într-o uniformă bej de 
hotel, decolorată de soare... Se îngroaşe gluma, o fi toată trupa 
colonelului Dumitru aici! Să mă fi recunoscut oare? m-am 
întrebat eu, în timp ce o ştergeam cît se poate de repede. Nu 
schiţase nici o mişcare, poate nici nu mă văzuse măcar. 

Mi-am ales un loc mai îndepărtat pentru a putea cuprinde cu 
privirea întregul hotel. Era una din noile construcţii ale staţiunii 
Neptun, cu balustradele balcoanelor în stil românesc, ca tăiate 
din bîrne. Am numărat paisprezece etaje, clădirea restaurantului 
ieşea mult în afară, cu o terasă largă în faţă. 

Străinul lui Pascu apăru chiar la etajul al doilea, al nouălea 
balcon din dreapta. 


Mă puteam retrage. Trebuia s-o fac însă în aşa fel încît să nu 
mai trec prin dreptul parcării. Dacă căpitanul Matinca m-a 
văzut... El doar de asta făcea pe paznicul parcării - să vadă tot 
ce intră şi iese din hotel. Înseamnă că Pascu va şti cel mult într- 
o oră că eu dădusem tircoale hotelului pe care îl vizau ei. Și 
chiar mai mult, că intrasem imediat după străinul cu care el 
stătuse de vorbă la cafe-barul nautic. 

Se cerea acţionat. Pascu trebuia pus în faţa unui fapt 
împlinit. „Care putea fi acest fapt?” m-am întrebat, trecînd 
bomboana de mentă în partea cealaltă a gurii. Creierul îmi lucra 
cu febrilitate. Adică eu de ce n-aş sta în hotelul „Callatis”? O 
întîmplare! lar în acest caz n-ar mai fi nici o problemă că 
fusesem văzut de căpitanul Matinca intrînd imediat după străin 
în hotel! Bomboanele de mentă răcoresc gura şi mai ales 
limpezesc mintea perfect! 

Am împăturit o bancnotă de o sută şi introducînd-o în 
buletinul de identitate, m-am întors ca după o plimbare, pe 
acelaşi drum, să vadă căpitanul Matinca că totul e pe faţă, nu 
mă feresc nici un pic, nu l-am văzut, nu l-am recunoscut... 
Paznic!... Stătea pe scăunel citind ziarul. 

Alegînd un moment cînd la recepţie nu rămăsese decit 
funcţionarul pe care îl vizam, m-am apropiat de ghişeu şi, 
privindu-mi semnificativ omul, i-am întins buletinul din care 
ieşea ceva albăstrui. 

— Am nevoie de o cameră pentru o zi, două. Dacă s-ar 
putea, la etajul al doilea. 

Funcţionarul ridică spre mine privirile care cercetaseră 
buletinul: 

— Sînteţi norocos, acum o oră s-a eliberat o cameră la doi. 
Nu v-o pot da însă decit pentru noaptea aceasta. 

— In regulă, am spus. 

Vreau să-l văd şi eu pe ăla care o să îndrăznească să mă 
scoată din cameră! 

— Achitaţi acum? 

— Nu, miine, cînd plec... 

Calc eu cîteodată în străchini, dar nici chiar aşa! 

— Aveţi camera două sute şase, îmi comunică el, punînd 
cheia pe ghişeu. Sînteţi cu maşina, nu? Trimit îndată băiatul să 
vă ia geamantanul. 

— Nu-i nevoie, am bagaj foarte puţin. Şi luînd cheia am ieşit 


din hotel. 

Cine naiba mă pusese să plătesc chiria pe două luni înainte? 
Şi încă pentru trei camere! Atita bănet!... Poate recuperează 
loana de la tanti Frosia ceva. N-o să stea cu camerele goale, o 
să le închirieze cuiva. Aici se anunţa un subiect sigur de carte, 
nu puteam lăsa să-mi scape o asemenea mană cerească! 

Ce-i spun însă loanei? Mă descurc eu cu ea!... Şi, întorcîndu- 
mă la cafe-barul nautic, am inventat o poveste, mai verosimilă 
nici că se poate. 

M-am uitat după loana, nu era nicăieri. Sosi din direcţia din 
care venisem şi eu. 

— Ei? am întrebat-o eu, nerăbdător să aflu ce făcuse între 
timp Pascu. ` 

— A agăţat o tipă... Cred că era suedeză. In orice caz o 
nordică. Se aşezase lingă el să bea o cafea. S-au plimbat cu 
barca cu motor amîndoi... Conduce foarte frumos căpitanul! 

— Pascu? 

— Da. De ce te miri? 

Ştiam eu de ce mă miram. 

— ŞI? 

— Suedeza s-a întîlnit cu nişte prieteni şi căpitanul s-a dus la 
hotel. 

— La ce hotel? 

— „Doina”. Aproape vecin cu hotelul „Callatis”. 

— Cu hotelul „Callatis”? am întrebat eu fără să vreau. 

— Da. „Doina” e în dreapta. Am aşteptat ca nu cumva 
căpitanul să iasă din nou şi te-am văzut coborînd pe lîngă 
hotelul „Callatis”. Din moment ce erai la doi paşi de mine, ce 
rost mai avea să vin aici să te aştept?! După ce-ai ieşit din hotel 
cu cheia în mînă, am venit după tine încoace. 

Se dusese naibii toată povestea mea verosimilă cu care 
vrusesem s-o îmbrobodesc pe loana. 

— Da, eu trebuie să rămîn două, trei zile aici, e o chestiune 
pe care vreau s-o lămuresc. 

— Rămiîn şi eu, spuse ea pe un ton categoric. 

— Cum să rămii?! 

— Foarte bine. Rămiîn cu tine. 

— Cum să rămii cu mine?! 

Ce pacoste îmi căzuse pe cap!... 

— Uite ce-i... Cînd spălam maşina, am găsit în buzunarul uşii 


carnetul tău de conducere... 

— Tu ai spălat maşina pe-afară, ce-ai căutat în buzunarul 
portierei? 

— N-are importanţă. Aşa-s femeile, curioase. Ştiu cum te 
cheamă şi deci... Nu uita că sînt redactor la un săptăminal 
literar! 

Ştiam, îmi spusese pe drum, tocmai de aceea o minţisem că 
sînt avocat. Terminasem dreptul, aşa că era doar o jumătate de 
minciună. Cine naiba mă pusese să ţin seama că i se făcuse ei 
dor de... un nepoţel oarecare?! Să fi lăsat să mă creadă sălbatic! 
Numai că, atunci, nu l-aş fi întîlnit pe căpitanul Pascu... 

— Bine, am înţeles, ştii. Şi ce-i cu asta? 

— Mă interesează şi pe mine un subiect. Pentru un scenariu 
de film. 

— Dar e subiectul meu! mi-am apărat eu drepturile. 

— Subiectul nostru! 

— Pe căpitanul Pascu eu îl ştiam! Tu ai fi trecut pe lîngă el 
fără să-i acorzi nici o atenţie! 

— Ne-am împărţit rolurile pînă acum? Ne-am împărţit. De ce 
să ne certăm? Tu scrii cartea... Ori ţi-i teamă că scenariul meu o 
să fie mai bun? 

— Nu mi-i teamă deloc. Foarte bine, eşti liberă să faci ce vrei. 
Trebuie să-mi aduc bagajele. Mergi cu mine la 2 Mai sau rămii în 
continuare aici? 

— Eu în ce-o să mă culc? Mergem amindoi să-mi iau şi eu 
geamantanul. 

— loana, cred că ar fi bine să vorbeşti mai întîi la un hotel 
pentru cameră... am adoptat eu un ton prietenos. 

— Cine îmi dă mie cameră cu afluenţa asta de turişti străini?! 

— Atunci? 

— Atunci stau cu tine. 

— Cum o să stai cu mine?! m-am speriat eu. 

— Foarte bine. Doar nu sîntem sălbatici! 

— Ba eu sînt. Nu m-ai făcut tu sălbatic?! 

— Aaa, ai auzit? Mă aşteptai deci? Îmi era ciudă că, văzîndu- 
mă, continuai să nu ieşi din casă. 

— Nu te-am văzut şi nici nu mă interesa să văd pe nimeni. 
Am auzit doar cînd v-a adus soţul prietenei tale cu maşina. Eu te 
sfătuiesc să nu stai cu mine, cînd văd un şifonier devin agresiv! 

— Nu-i nimic, o să rugăm să ne aducă un paravan. Acoperim 


şifonierul cu el. Mutăm paturile în colţuri diferite... Să nu-ţi fie 
teamă!... Mie nu-mi e. 

— Tu vorbeşti serios? am întrebat-o eu ca să întreb. Era 
evident că vorbeşte serios. 

Ajungînd acasă, mi-am strîns teancul de coli albe pe care sta 
scris titlul cărţii, m-am uitat cu părere de rău la veioza al cărei 
şnur ajungea exact pînă la masă, masa era mare, chiar în 
dreptul ferestrei... La loc comanda cu scrisul! 


SIMPATICA SOCIETATE DE LA ETAJUL II 


După o jumătate de oră manevram maşina cu spatele pe 
unul din locurile libere ale parcării hotelului „Callatis”. Cînd am 
coborit, căpitanul Matinca se înfăţişă prompt cu chitanţierul în 
mînă. 

— Să trăiţi! şi îşi scoase respectuos şapca. 

Trebuia să mă port cu el ca atare. 

— Dumneata ştii ce maşină e asta? l-am apucat eu de unul 
din nasturii tunicii sale decolorate de soare. 

— Nu, nu ştiu. N-am mai văzut asemenea marcă. 

O ştia foarte bine căpitanul! Mai ales pe dinăuntru o ştia. 

— Nici n-ai avut cum să vezi o maşină ca asta! Străinii vin cu 
Opel, Ford, Mercedes... Vax! Uite, eu plătesc înainte, dar dacă 
văd pe maşină o cît de mică zgirietură, să ştii că ne certăm 
foarte rău! 

— Am înţeles. Rămineţi la noi o zi sau mai mult? Ca să ştiu 
cîte chitanţe vă tai. 

— loana, ia întoarce-te puţin! 

loana n-a prea înţeles despre ce este vorba şi, apucînd-o de 
umeri, am rotit-o în jurul propriei sale axe. 

— Ei, ce zici? m-am adresat eu căpitanului Matinca. Cînd ai 
lîngă tine un asemenea exemplar în concediu, cîte zile se poate 
rămîne? 

Căpitanul Matinca rămase tăcut, mustăci doar fugar, în timp 
ce loana mă privea de parcă m-ar fi văzut ungîndu-mă cu cremă 
de ghete pe faţă. 

— Şapte zile. Deocamdată... m-am adresat eu căpitanului, 
rămînînd indiferent la privirea stupefiată a loanei. Şapte ori trei, 
douăzeci şi unu. Poftim douăzeci şi cinci, cu restu' bei o sticlă de 


bere. 

— Şapte ori patru, mă corectă căpitanul Matinca. Patru lei 
pentru douăzeci şi patru de ore. Asta e preţul, îmi arătă el 
chitanţierul. 

— Atunci bei un coniac, am mai adăugat eu zece lei la cei 
douăzeci şi cinci. 

— Să trăiţi! duse căpitanul mîna la şapcă şi se repezi să ia 
geamantanul din mîna loanei. 

Eram acum sigur, căpitanul Pascu va fi la mine într-un sfert 
de oră cel mult. 

Camera era foarte frumoasă, cu o mobilă delicată şi albă, 
loana era entuziasmată, sună madama. Aşa scria în dreptul 
butonului - „madame”. Veni un băiat. 

— Poli să ne aduci un paravan? îi ceru loana. 

—i? 

— Nu ştii ce înseamnă un paravan? îl întrebă ea sever. 

— E ceva... La pagina externă am citit despre... paravan. E 
ceva de... politică... 

Am izbucnit în rîs, arătînd în direcţia şifonierului. 

— A, da, şi la teatru am văzut, făcu băiatul o asociaţie, 
crezînd probabil că lui îi arăt şifonierul. 

— Ei, din acela! se grăbi loana să precizeze. 

— Nu, n-avem aşa ceva. Nu ne-a cerut încă nimeni aici. 

Cred şi eu!... 

In timp ce loana se schimba în baie, am ieşit pe balcon, 
constatind că mă despărţeau de străin doar trei camere. 

— Aaa, n-aţi plecat? apăru în balconul de-alături un bărbat în 
jur de 40-45 de ani, care mi se adresă în germană. Scuzaţi-mă, 
se înclină el, descoperind un început de chelie, credeam că este 
domnul care a locuit pînă astăzi în camera pe care o ocupați 
dumneavoastră acum. Soţia sa era cît pe aci să se înece, a fost 
o adevărată tragedie pe plajă. 

— Probabil s-a îndepărtat prea mult de mal... Vorbiţi cumva 
franceza? l-am întrebat eu în limba respectivă, pentru că în 
germană se descurca destul de greu. 

— Da, da, franceza o vorbesc mai bine. A, dacă ştiţi franceza 
este perfect. Da’ de unde, era chiar lîngă mal. A trîntit-o un val, 
ea s-a speriat... 

— Şi n-a sărit nimeni? 

— Toţi credeam că glumeşte... Era o joacă generală cu 


valurile. A înghiţit destulă apă, noroc cu cei de la Salvamar... S-a 
speriat atit de tare, încît din ziua aceea n-a mai intrat în apă 
deloc. Au plecat cu aproape o săptămînă mai devreme. Sînteţi 
italian? 

— Nu, român. 

— Aaaa, îmi face o deosebită plăcere! Chiar tineam să 
comunic cu un român, să-i spun impresiile mele. Întregul 
dumneavoastră litoral este foarte modern! Şi Mamaia, şi Eforie, 
şi aici, la Neptun... Nu mai vorbesc de Olimp sau de Venus!... 
Cred că s-a construit într-un ritm fantastic, pentru că, aşa cum 
am spus, totul este foarte modern. Arhitecţii români merită 
toate felicitările! 

— Mas, tu îţi aranjezi din nou o partidă de poker! se auzi 
răsunînd dojenitor din cameră o voce de femeie. 

— Soţia mea, îmi explică el şi se întoarse în direcţia camerei. 
Mod, vino să-ţi fac cunoştinţă cu noul nostru vecin. A, nici noi nu 
ne-am prezentat încă. Ornitz, îşi spuse el numele, întinzîndu-mi 
mîna. 

— Adrian, m-am înclinat şi eu, stringîndu-i-o. 

Şi în momentul următor, pe balcon apăru, inundîndu-ne cu 
parfum de mosc, o brunetă în jur de douăzeci şi cinci-douăzeci şi 
şase de ani, înaltă, subţire, cu părul lipit de tîmple, strîns la 
spate într-un conci greu, reliefînd astfel şi mai mult ochii ei mari, 
căprui, alungiţi spre tîmple. 

Tinerică soţioară avea domnul Ornitz! Şi odată cu reflecţia 
aceasta mi-am adus aminte de loana. 

— Mod, soţia mea, domnul Adrian, făcu Ornitz prezentările. 

Balcoanele erau delimitate aproape numai simbolic, de o 
formă de beton frumos torsionată, şi Ornitz mă invită printr-un 
gest să trec în balconul lor. 

— O să-mi facă plăcere dacă acceptaţi să bem cîte un pahar 
de gin împreună. 

— Vă mulţumesc, n-o să refuz. O să vă rog să mă scuzaţi 
numai o clipă. loana, eşti gata? am strigat-o eu, ca să le arăt că 
nu sînt singur şi am dat să mă retrag. 

— Aaa, vă aşteptăm pe amindoi! desfăcu Ornitz manile în 
semn de invitaţie. 

M-am înclinat mulţumindu-i. 

Urma să coborîm în restaurant. loana îşi pusese o rochie; la 
intrarea mea se ridică de pe scaun, privindu-mă întrebător. 


— Ce te-ai împodobit aşa ca un pom de Ajun? 

Spusesem o răutate. In afara unui colier din pietre de un 
albastru intens, ce contrasta punînd în valoare culoarea părului 
ei, purtat pînă aproape de umeri, loana n-avea alte zdrăngănele 
pe ea, nici pic de fard, nici ochii conturaţi cu creionul, simţisem 
pur şi simplu ciudă văzind-o atît de frumoasă. 

— Eu, ca un pom? se miră ea examinîndu-se critic. Ştiu, îmi 
sta mai bine în pantaloni... 

— Nu-ţi stă mai bine, dar asta n-are importanţă. De ce n-ai 
ieşit pe balcon? 

— Mi-era teamă să nu fac o gafă. N-am ştiut ce le-ai spus 
despre mine... 

— Chiar, ce le spunem? 

— Că sîntem soţ şi soţie. E jenant altfel... 

— Nu, mai bine frate şi soră. Tipul are o soţie care-i cu 
douăzeci de ani mai tînără decit el. Şi în plus e şi foarte drăguță. 

Ne aşteptau pe balcon, Mod arăta ceva în direcţia mării. 

— Soţul meu, mi-o luă loana înainte, mi-a spus că sînteţi o 
femeie foarte frumoasă şi îmi face plăcere să constat că aşa 
este! loana îi întinse mîna cu prietenie, prezentîndu-se singură. 

— Soţia mea, domnul Ornitz, m-am grăbit eu. Şi am adăugat 
ca să ies din situaţia delicată în care mă înfundase loana: 
Despre domnul Ornitz ce ţi-am spus? Cel puţin dă pe faţă toate 
secretele! 

— Că sînteţi un om deosebit de plăcut şi că este splendid să 
ai asemenea vecini. 

— Este şi părerea noastră, se înclină curtenitor domnul 
Ornitz. Ştiţi cumva poker? mi se adresă el. 

— Asta se învaţă din clasa întiia de liceu! am ris eu. 

— Ooo, e perfect! se arătă el încîntat. 

— Dacă e vorba de poker, interveni loana, o să aveţi în mine 
o parteneră fidelă! Poate şi dificilă... 

— Nu, pokerul e un joc de bărbaţi! am spus eu pe un ton 
categoric. 

loana însă nu cedă. 

— Ţi-am luat nu odată banii, ştii foarte bine! La poker fiecare 
are bugetul său, adăugă ea întorcîndu-se spre cei doi. 

Nu ştiu de ce, dar aveam impresia că o să am cu loana de 
furcă. Poate era doar o impresie?... 

— In cazul acesta, sîntem un careu! spuse Ornitz radiind de 


fericire. 

— Şi dumneavoastră jucaţi? m-am adresat eu doamnei 
Ornitz. 

— În general, nu. 

— Nu, soţia mea nu joacă. Mă referisem la doamna Breker, 
vecina din dreapta, preciză Ornitz. Sînt oameni mai în vîrstă, dar 
foarte simpatici. El are o societate de canasta... 

— Un moment, să aduc ginul, îl întrerupse doamna Ornitz, 
precipitindu-se în direcţia camerei. 

— Nu este politicos să refuzi, am reţinut-o eu, însă noi n-am 
coborit încă la cină. 

De la ora unu nimic nu băgasem în gură şi atunci mîncasem 
foarte uşor, ca să nu mă tragă la somn... 

— Pentru apetit, un gin este perfect! insistă domnul Ornitz. 

— Mas, ce părere ai, coborîm şi noi să dansăm? 

— Bineînţeles! 

Am băut cîte un pahar cu gin şi, promiţindu-le că o să le 
oprim locuri la masa noastră, i-am lăsat să se schimbe. 

Localul era foarte mare, dar felul cum fusese el construit, pe 
diviziuni unitare, fiecare decorate în alt gen, cu două ringuri de 
dans, în stînga şi în dreapta orchestrei, crea impresia că a doua 
parte a restaurantului este o reflectare într-o oglindă a primei, 
spaţiul nu părea vast, ci doar aerat, chiar foarte intim, în cadrul 
respectivului grup de mese. 

l-am comandat chelnerului mai puţin de jumătate din cît ar fi 
fost să mîncăm, rugîndu-l cu argumentele cunoscute să ni le 
aducă pe toate încă în anul curent şi m-am ridicat de la masă să 
văd dacă nu cumva era şi căpitanul Pascu pe aici. 

Nici urmă de căpitan, în schimb străinul cu care se întîlnise el 
la cafe-barul nautic stătea la o masă în societatea unei perechi 
mai în vîrstă. 

să fi fost pur şi simplu o întîmplare întîlnirea aceea? l-am 
aprins imaginaţia, şi loana... Să zicem, întîlnirea a fost 
întîmplătoare, dar ce caută Pascu aici?! Ce caută căpitanul 
Matinca transformat în paznic de parking şi încă la parkingul 
hotelului în care locuieşte străinul lui Pascu?! Apare el căpitanul, 
n-am nici o grijă! 

— Noutăţi? vru loana să ştie în timp ce mă aşezam la masă. 

Nu-i spusesem că vreau să-l caut pe Pascu, dar ea bănuise 
probabil. 


— Nimic, am răspuns. Şi apoi, fiecare se documentează pe 
cont propriu! 

— Bine. Dar să nu-mi ceri vreodată ajutorul, pentru că o să-ţi 
relatez totul pe dos! 

— De ce le-ai spus vecinilor noştri că sîntem soţ şi soţie? mi- 
am adus eu aminte. Ne înţelesesem parcă altfel, nu? 

— Şi tu crezi că poate cineva să ne creadă frate şi soră?! 
Simpatici vecinii, nu? A 

— Simpatici, dar circumspectă nu strică să fii! Incearcă să 
vorbeşti mult, dar să nu spui nimic. 

M-am ascultat şi mi-a plăcut ce spusesem. Începusem să 
gîndesc, deci, cu miez. M-am grăbit să adaug pentru a da un 
conţinut şi mai profund spuselor mele: 

— Cînd eşti cu oameni pe care nu-i ştii ce hram poartă. 

Pentru un moment am avut impresia că loana rămăsese cu 
gura căscată. O deschisese pentru a băga un dumicat de piine 
în ea. 

— Nu mai vine chelnerul ăsta odată?! Un ban nu ia de la 
mine bacşiş! 

Apăru chiar în momentul acela, cu picolul după el, amindoi 
aveau braţele încărcate, blagoslovit fie Domnul! 

— Credeam că ţi-ai luat transferul de-aici! nu m-am putut eu 
abţine. 

— Am stat la bucătărie, nu m-am mişcat de acolo pînă nu mi- 
au pregătit tot. Uitaţi-vă la ceas, nici zece minute n-au trecut, se 
apără chelnerul. 

Trecuse mai mult, ce importanţă mai avea, din moment ce în 
faţă îmi suridea o tocăniţă de ciuperci, iar alături, aştepta pe o 
tavă de lemn, presărat cu cimbru, un muşchi de vacă pătrat şi 
suculent. Muşchiul fără cimbru nu-i muşchi, nu ştiu alţii, da' eu 
mă dau în vînt după ciuperci. 

— Acum dacă ne mai pui şi-un şpriţ rece... 

— Nu, eu beau sec! îl avertiză loana pe chelner. 

Bună fată!... 

— ...Un şpriţ rece cu mult sifon. Şi dacă n-o să-mi obosesc 
mîna turnîndu-mi singur în pahar, n-o să tremure ea nici la nota 
de plată. 

Aşa sînt eu, nu-mi place să-şi facă unii calcule greşite cu 
mine. 

Soții Ornitz veniră la masă cînd ne aprindeam tocmai ţigările. 


— O să avem miine o zi foarte frumoasă; nici un nor nu se 
vede pe cer, ne informă el aşezindu-se. 

Un timp am discutat banalităţi legate de vreme, şi cum ei 
veniseră aici să danseze, am crezut de cuviinţă să fac eu pasul 
în acest sens. Domnul Ornitz a invitat-o, la rîndul lui, pe loana, 
dar o dată primul dans terminat, i-am condus soţia la masă, 
obligîndu-l să procedeze la fel. Am aşteptat apoi să se ridice el 
primul pentru a-şi duce soţia pe ring. 

— Te-a întrebat ceva? am încercat eu să aflu de la loana. 

— Am discutat despre orchestră, despre dansurile la modă... 
Nimic deosebit. Un compliment referitor la uşurinţa cu care 
dansez şi pe care tu n-ai găsit de cuviinţă s-o remarci. Eşti un 
uricios! 

Nu i-am răspuns. Privirile mele întîlniseră gura Aurei, rotundă 
şi roşie ca un semn de sens interzis. Dansa cu Pascu. Să fi venit 
el aici fără treabă, al naibii de bine ar fi fost! Era un om de şpriţ, 
de şuetă... 

Dansînd, am condus-o pe loana pînă aproape de Pascu şi 
Aura, privirile noastre se întîlniră pe rînd, dar aşteptările mele 
într-un semn cît de mic fură zadarnice. Amîndoi mă priviră ca şi 
cum le-aş fi fost totalmente străin. Erau angajaţi, aşadar, într-o 
chestiune atît de serioasă, încît nu-şi permiteau nimic din ceea 
ce nu făcea parte din misiunea pentru care fuseseră trimişi ei 
aici. 

M-am îndepărtat în aşa fel, încît s-o orientez tot timpul pe 
loana, cum procedasem şi pînă atunci, cu spatele spre cei doi. 

— Conspiraţie totală! spuse ea, deodată, ajungind în partea 
cealaltă a ringului. 

— Adică? 

— L-am remarcat prin oglindă. Te-ai străduit să nu dau cu 
ochii de el, dar - sic! - nu ţi-a mers. 

Cu alte cuvinte, mă ţinuse cu spatele la oglindă... 

— Mi-era teamă să nu te trădezi într-un fel. Căpitanului nu-i 
scapă nimic. N-am văzut încă un om cu un asemenea spirit de 
observaţie. Un automatism, un gest involuntar, o mişcare, o 
tresărire abia perceptibilă a buzelor, chiar o schimbare pentru o 
fracțiune de secundă a intensității privirii, el le sesizează 
perfect. Punindu-le în relaţie cu situaţia dată, deducînd 
substratul ascuns. S-a educat astfel, acum mintea lui lucrează în 
mod automat, după un sistem de semnalizare subconştientă 


care recepționează impulsuri, elaborind imediat răspunsurile 
respective. Mie sau ţie ne-ar trebui un timp de gîndire... Este 
aici vorba şi de anumite, să le zicem, normative nescrise ale 
meseriei sale şi, bineînţeles, de talent. 

— Nu m-aş fi trădat. Ştiu să-mi cenzurez reacţiile, n-avea nici 
o grijă! mă asigură loana. 

— Ai impresia. Nu-i vorba numai de reacţii. 

— Să nu fie cu vecinii noştri ceva!... 

— Ei, asta-i bună! Nici chiar aşa!... o temperai eu. Ornitz e un 
om simpatic, plăcut... Un tip cu bani, probabil... Pentru că o 
nevastă cu douăzeci de ani mai tînără este un lux care costă. 
Mai ales la ei... 

— Şi dacă o să-ţi spun că el se cunoaşte cu străinul pe care l- 
a întîlnit căpitanul Pascu la cafe-barul nautic? 

— De unde ştii? 

— Tipul este aici şi în timp ce dansam cu Ornitz s-au salutat 
amindoi. 

— E normal. Stau la acelaşi etaj. 

— N-am ştiut. Nu mi-ai spus. Vezi, eu îţi spun tot!... 

— loana, aici nu-i o glumă, nu-i o joacă de copii! Este 
adevăratul motiv pentru care n-am vrut să stai cu mine în hotel. 
Sigur, un subiect ca acesta pe viu... Eu am mai participat însă la 
o acţiune... Nu pot să-ţi spun despre ce este vorba, procesul nu 
s-a judecat încă. Ai să citeşti în cartea pe care am început-o la 2 
Mai. 

— Am văzut că n-ai scris decit titlul!... 

Haida de! Incepuse să se obrăznicească loana! Eram cu 
aproape şase ani mai mare ca ea şi, apoi, aveam trei cărţi 
apărute! Nimic nu-i dădea dreptul să-şi ia nasul la purtare cu 
mine! Drept care, am părăsit ringul, conducînd-o atent, să se 
vadă că are cine, la o adică, s-o apere, prea mulţi îşi opreau 
ochii pe ea. 


A doua zi, cînd am coborit pe plajă, i-am găsit pe soţii Ornitz 
într-o societate veselă şi gălăgioasă, care se strinsese sub două 
umbrele de soare, jucînd cărţi direct pe nisip. l-am salutat, 
continuîndu-ne drumul, pentru a ne instala ceva mai aproape de 
apă. 

— Domnul Adrian! m-a strigat Ornitz şi, ridicîndu-se, ne invită 
în grupul lor. De-abia aşteptam să veniţi pentru a vă lua banii! 


rise el cu poftă. 

Ardeam să fac o baie în mare, dracu' să-l ia cu societatea lui! 

— Noii noştri vecini, ne prezentă el. 

Ne-am înclinat, şi Ornitz adăugă adresîndu-se unei doamne 
trecută de cincizeci de ani, cu faţa ascuţită şi lungă. 

— Dacă soţii Adrian o să dorească să facă cunoştinţă cu 
forţele noastre, după-amiază, să zicem pe la cinci, o să putem 
face la mine un poker. 

— Excelent! exclamă doamna Breker. 

— De acord? ne întrebă Ornitz. 

M-am uitat la loana, aşa cum cereau regulile bunei cuviinţe. 

— Perfect! răspunse ea. 

— Chiar de la patru, propuse doamna Breker. Două ore de 
somn e foarte suficient! 

— Noi nu dormim după-amiaza, putem începe la patru, spuse 
loana şi se întoarse spre mine: Nu-i aşa Adrian? 

— Da, sigur! 

Ce era să mai spun?! Mă gîndisem s-o şterg între două şi 
cinci, lăsînd-o pe loana să doarmă. Plecarea mea de unul singur 
îi va fi semnalată lui Pascu de căpitanul Matinca şi el sau Aura 
vor face în aşa fel, mă gindisem, încît să mă întîlnească undeva 
în afara staţiunii Neptun. Mă descurc eu cumva! De atita lucru o 
să fiu în stare şi eu! 

Voiam tocmai să ne scuzăm pentru a intra în mare, soarele 
mă bătea drept în cap, ceea ce nu era deloc în regulă, avînd în 
vedere că o să am nevoie de el, iar eu îl simţeam şi aşa ca un 
lighean cu rufe scoase abia de la fiert, cînd veni din apă străinul 
lui Pascu. 

Ornitz se grăbi să facă prezentările: 

— Doamna şi domnul Adrian, domnul Paul Esden. 

Era un bărbat care nu arăta să aibă mai mult de treizeci şi 
cinci de ani, cu o faţă deschisă pe care se desena un nas 
puternic, buze mari, senzuale, ce schiţară un zîmbet 
convenţional şi rece cînd îşi înclină capul în direcţia noastră. 

— E totuşi o imprudenţă să vă îndepărtați atita de mal pe o 
mare agitată ca asta! i se adresă domnul Breker. V-am urmărit 
pînă v-am pierdut cu privirea. 

— În larg, valurile sînt calme, spuse domnul Esden, 
ştergîndu-se cu prosopul. Totul e să le tai, să treci pe sub creste. 
De fapt asta este şi marea plăcere. 


Paul Esden avea un corp bine legat, însă muşchii săi nu 
trădau un înotător atît de redutabil. 

— Aaa, aţi jucat „Asul cîştigă”! exclamă el văzind cărţile de 
joc împrăştiate pe nisip ea pentru „copcică”. Şi? Domnule Frol, 
le-aţi luat iar banii! izbucni Esden în ris. 

— Exact! chiţăi un bărbat între două virste, care se întinsese 
cu faţa la soare. 

Remarcasem figura lui de ascet, acum, ridicîndu-se într-un 
cot, umerii săi mi se părură anormal de înguşti. 

— Au profitat de venirea noilor noştri vecini, spuse Frol 
arătînd spre noi, şi au abandonat repede jocul. 

— Ba n-am abandonat deloc! protestă vecinul lui Frol. Selton 
ţinea banca, să dea cărţile, eu sînt gata de joc. 

— De ce s-o mai ţin eu din moment ce facem un joc nou?! 
protestă, sărind în picioare, un bărbat cu părul grizonat. 

În şezlongul de alături stătea de vorbă cu doamna Ornitz o 
brunetă minionă foarte plăcută vederii, probabil soţia lui Selton. 

— Bine, ţin eu banca, interveni Frol. lar la canasta tot eu o să 
vă fac praf! 

— A, Esden, i se adresă acestuia domnul Breker, n-o să mai 
avem chibiţi. Cu noii vecini s-a refăcut careul de poker. 

Vorbeau cu toţii franceza, cel mai bine o stăpînea Frol, însă şi 
la el se simţea accentul străin. Se pregătiră cu toţii de joc, 
Ornitz, cu care ne întreţinusem în acest timp, ne invită să luăm 
şi noi parte, nu ştiu ce părere avea loana despre o baie în 
mare... 

— Sînteţi foarte amabil, am însă impresia că dacă mai rămîn 
pe plajă un singur minut vor izbucni flăcări din mine! 


ÎN TIMPUL UNEI PARTIDE DE POKER 


Întotdeauna am fost de părere că o oră bună de somn după- 
amiaza este la mare un lucru absolut necesar. Ei, nu. loana nu 
mă lăsa în nici o după-amiază să dorm. 

— loana dragă, mă doare, dragă, ce-i asta!? şi am cules o 
nouă pietricică de pe cearceaful cu care eram învelit. 

Încă în prima zi, strînsese de pe plajă o pungă întreagă de 
pietricele, împărţise, aşezîndu-le pe mochetă, spaţiul camerei 
noastre, delimitînd astfel teritoriul ei de al meu, şi cu pietricelele 


care îi mai rămăseseră în pungă mă bombarda de fiecare dată 
cînd încercam să adorm dupăamiaza. 

— Tragi chiulul la sîmbure! mă ameninţă ea. 

Nu ştiu cine o învățase, nu vrusese să-mi spună, că îndată 
după masa de prînz este cît se poate de recomandabil, pentru 
relaxarea întregului sistem muscular şi nervos, să te aşezi în 
capul oaselor pe parchet, cu picioarele bine întinse înainte şi, 
luînd un sîmbure de piersică în mînă, să-l lustruieşti între 
degete, o jumătate de oră cu dreapta, o jumătate de oră cu 
stinga, fără să te sprijini nici un pic de perete. Sîmburele îl 
acceptasem, nu avusesem încotro cu loana, dar să stau în capul 
oaselor pe parchet cînd patul era chiar alături?! 

— Nu trag nici un chiul, uite, lustruiesc! am ridicat eu mîna în 
sus, arătîndu-i sîmburele. 

E adevărat, aşa mai aţipeam cite un pic şi, surprinzîndu-mă 
de cîteva ori, loana îmi cerea să mă ridic în capul oaselor ca să 
mă poată supraveghea cît mai bine. 

— Ai şi trecut sîmburele în stînga? 

— Am lăsat ceasul pe cristalul din baie... 

— Mută sîmburele în dreapta! 

— N-a trecut încă o jumătate de oră? 

— N-au trecut nici douăzeci de minute. Hai, scoală! Dacă nu 
te ridici, arunc toate pietricelele din pungă în tine! 

M-am ridicat, n-aveam ce face. Picioarele însă le-am tras, 
turceşte, sub mine - nici chiar aşa!... 

— Nu dormiţi? se auzi deodată, din balconul vecin, vocea 
domnului Ornitz. 

— Nuuu! Noi la ora asta ne relaxăm sistemul nervos... 

— Ce faceţi? nu înţelese Ornitz şi trecu în balconul nostru. E 
voie? 

loana era în şort... 

— Poftiţi, l-am invitat eu. 

Intră şi, dînd cu ochii de loana, se opri chiar lîngă prag. E 
adevărat, picioarele loanei aveau darul de-a tăia respiraţia, dar 
el le mai văzuse pe plajă. 

— Asta-i exerciţiul cu care vă chinuie doamna? 

— Ei, ce spuneţi? l-am chemat eu în ajutor. 

— Depinde din ce punct de vedere, nuanţă el. 

— Din punct de vedere al somnului... 

— Adică al unei concepţii primitive despre repaus! ţinu loana 


să-şi spună părerea asupra somnului de după-amiază. 

— Aveţi, văd, şi camera împărţită în două... 

La asta nu mă gîndisem cînd îl invitasem înăuntru. 

— A, jucăm „gardul”... Ce era să-i spun?! 

— Ce jucaţi? 

— „Gardul”!... interveni loana  ridicîndu-se. Aşezăm o 
pietricică deasupra degetelor, îi arătă ea inventind jocul, şi 
sărim într-un picior cînd de o parte cînd de cealaltă a gardului, 
de la uşă pînă la balcon. Un gen de şotron... 

— Distractiv, fu politicos domnul Ornitz. Şi cine pierde ce 
trebuie să facă? vru el să ştie. 

— Ei, asta nu vă mai putem spune. 

Ornitz ridică mîinile în sus în semn că se predă. 

— lertaţi-mă! Auzind că nu dormiţi, venisem să vă propun să 
începem mai devreme partida. Am impresia că nici familia 
Breker nu doarme... El spunea că pleacă undeva... 

— N-am nimic împotrivă. Nu ştiu soţia... m-am uitat eu la 
loana. 

— Peste o jumătate de oră vă stau la dispoziţie, spuse ea. 
Să-mi termin exerciţiul şi cu cea mai mare plăcere. Mai ales 
înaintea unei partide de poker, exerciţiul acesta este de-a 
dreptul excepţional! 

— S-a văzut ieri... făcu Ornitz. 

loana ne luase banii la toţi. Şi în special mă curăţase pe 
mine. În locul doamnei Breker, care plecase de dimineaţă la 
Mamaia să întilnească nişte cunoştinţe sosite acolo, jucase 
domnul Esden şi, cu toate că îi intrase mereu carte, aproape la 
toate întîlnirile cu loana pierduse. Pierduse şi Ornitz. 

— Atunci ne anunţăm reciproc. Jucăm la mine, nu? 

— Cum doriţi. Putem juca şi la noi, am propus eu. 

— Bine, vorbim... 

L-am condus pe Ornitz, ieşind după el pe balcon, cînd m-am 
întors în cameră, loana m-a luat în primire: 

— N-am ştiut că te-ai plins doamnei Ornitz cît te chinuiesc eu 
de tare! 

— A, am glumit... 

A aruncat cu o pietricică în mine. Se aşezase din nou pe 
parchet, lustruind de zor sîmburele de piersică, efort demn de 
un lucru mult mai plăcut. 

Am făcut un duş, m-am îmbrăcat şi, dînd pe git un păhărel de 


coniac, mi-am adus aminte că uitasem să-mi tratez vecinul, 
care, de cîte ori jucam la el, se dovedea o gazdă cit se poate de 
atentă. li golisem cîteva sticle de whisky, întîi că le avea, al 
doilea, băutura asta se poate bea chiar dacă afară sînt treizeci 
de grade la umbră, au ştiu care din două primează. 

Cînd am ieşit pe balcon să aprind o ţigară, am văzut-o pe 
doamna Ornitz pregătindu-se să primească oaspeţi; înseamnă 
că la ei vom juca. M-am retras discret, ca să nu asist la 
preparativele ei, şi cu toate că am auzit la un moment dat vocea 
doamnei Breker alături, am aşteptat să fim invitaţi. 

Era trei şi patruzeci şi cinci de minute, ne-am privit cu toţii 
ceasurile şi am stabilit că la ora şapte şi treizeci fix, fără nici un 
fel de tururi, să ne ridicăm de la masă. Am tras la rînd locurile, 
loana dădu asul pe faţă şi se aşeză acolo unde stătuse şi ieri, 
Ornitz - popa, eu - dama, iar doamna Breker - valetul. Căzusem, 
aşadar, cu loana în faţă, avînd-o în dreapta pe doamna Breker şi 
pe Ornitz în stînga. 

Jucam la douăzeci şi cinci de bani miza, dar cu blind 
obligatoriu şi aproape de fiecare dată se făcea „de trei ori”, iar 
doamna Breker nu scăpa ocazia să strige, cu o voce care mă 
zgîria pe creier, „de nouă”. 

De o jumătate de oră nu luasem un pot. Tot în chinte sparte 

la valet mă ţinea cartea, în orice caz stăteam mai bine decit 
Ornitz, care intrase în cîteva cacialmale cu loana şi aceasta, 
simţindu-l, îl plătise. 
__ Magnetofonul transmitea un blues, Ornitz împărţi cărţile. 
Incepind să le filez, am dat drumul la un norişor de fum 
albăstrui. Fusesem blind, doamna Breker făcuse de trei ori, am 
tras încetişor de ultima carte şi m-am simţit ca un urs într-un 
magazin apicol. Aveam un care de nouari, de cifrele astea nu 
prea avusesem parte la şcoală. 

— O carte! am cerut eu mascînd careul. 

Pe coridor se auzi deodată zgomot de voci agitate şi în 
momentul în care domnul Ornitz se ridică intrigat, în cameră îşi 
făcu apariţia capul chel al domnului Frol. 

— S-a împuşcat domnul Esden! ne anunţă el. 

Am sărit cu toţii în picioare, repezindu-ne în urma lui Frol. 

— Stai, omule! strigă după el Ornitz, dar acesta şi dispăruse 
pe uşă. 

Coridorul se ticsise de oameni adunaţi în faţa camerei lui 


Esden; văzindu-i cum discutau agitat, am ţişnit înapoi, doborînd- 
o aproape pe loana. Traversînd camera în fugă, am ieşit pe 
balcon, delimitările erau aproape simbolice, le-am trecut ca la o 
cursă cu obstacole şi, ajungind în balconul lui Esden, am 
încercat uşa. Era încuiată, draperia trasă. Am mai încercat uşa o 
dată - nici nu se mişca. 

Între draperie şi perete rămăsese puţin loc. Făcînd miinile 
căuş, am privit înăuntru. Esden era întins cu faţa în sus pe 
mochetă, nu avea pe el decît chiloţii de baie, de sub sînul său 
sting se prelingea o diră de sînge. Căzuse cu capul spre uşa 
balconului, piciorul drept se chircise uşor. 

Cînd m-am întors pe coridor, un chelner păzea intrarea în 
cameră. Fiecare din cei adunaţi ieşise cum se găsea îmbrăcat 
atunci cînd Frol dăduse alarma. Era acum în centrul grupului, 
făcînd, împreună cu ceilalţi, tot felul de presupuneri în legătură 
cu motivele sinuciderii domnului Esden. 

— Dacă a vrut să se omoare, de ce-a dat drumul la duş? 
întrebă domnul Serling, a cărui cameră era aproape la capătul 
coridorului. 

— Ca să nu se audă detunătura pistolului! spuse Frol. 

— Nu înţeleg, ce-i păsa lui dacă se aude sau nu?! raţionă cît 
se poate de logic domnul Ornitz. Noi jucam în cameră poker şi n- 
am auzit nimic! Uite, să spună doamna Adrian, se întoarse 
acesta spre loana. 

— Da, n-am auzit nimic, întări loana spusele domnului Ornitz. 

— Nici eu n-am auzit, interveni doamna Millen din partea 
cealaltă a grupului. Şi sîntem aproape vecini! 

Cineva urca scările în fugă şi în momentul următor apăru 
figura căpitanului Pascu. Am vrut s-o şterg în camera lui Ornitz. 
Era prea tirziu. 

— Police! îi anunţă Pascu, ridicînd o legitimaţie în mînă. 
Văzîndu-mă, mă fixă cu privirea şi îşi înălţă capul ca pentru a lua 
poziţia de „drepţi”. Să trăiţi, tovarăşe maior! Poftiţi! mă invită el 
printr-un gest, să intru primul în camera lui Esden. 

Privirea căpitanului fusese atit de elocventă, încît mi-am 
jucat perfect rolul, pînă şi loana a crezut, cum mi-a spus mai 
tîrziu, că eram într-adevăr superiorul lai Pascu. 

Îndată ce uşa se închise în urma noastră, Pascu mă dădu în 
lături, şi străbătînd dintr-un pas antreul, se repezi în cameră. Se 
opri brusc, acoperindu-şi faţa cu palmele. 


— Ce-ai făcut, Cornele, ce-ai făcut? spuse căpitanul încet şi 
izbucni în plîns, tăcut, bărbătesc. 

Am rămas stupefiat lingă el şi, înţelegînd dintr-o dată 
întreaga situaţie, mă cuprinse, nu ştiu de ce, un simţămiînt de 
vinovăţie pentru moartea aceasta. 

Căpitanul se stăpiîni repede, făcu cîţiva paşi de parcă ar fi 
mers pe picioare străine şi, ajungind în baie, aşeză scăunelul de 
făcut pantofii pe capacul closetului. Se urcă deasupra, căută cu 
mîinile în vasul cu apă, scoase o pungă din plastic şi desfăcînd 
închizătoarea ermetică văzu că punga e goală. Clătină trist 
capul. 

— Şi doar ţi-am zis, Cornele!... spuse el coborînd. 

Se duse la scaunul pe care era aşezat un sacou, introduse 
încet mîna în buzunare, examină apoi camera cu privirea, 
oprindu-se asupra uşii bal conului. 

— E încuiată, am spus eu încet. Am încercat-o din partea 
cealaltă. 

— Ce dracu căutaţi aici? se răsti căpitanul la mine în şoaptă. 
lar v-aţi băgat! 

Am tăcut vinovat. 

— Ce? 

— Nu m-am băgat... Nu mă cunoaşte nimeni aici... 

— Nu vă cunoaşte nimeni? Dar între ei vorbesc că sînteţi 
ofiţer de securitate sau de miliţie!... Acum o să-i lăsăm să 
creadă că-i într-adevăr aşa. Serling a adus aur prin contrabandă 
din Turcia... A şi plasat cîteva inele unui tip din Constanţa. O să 
reiasă că pe el l-aţi urmărit. După ce termin pe coridor, ieşiţi şi- 
mi ordonaţi să mergem mai întîi la Serling în cameră. O să 
lăsăm să se presupună că-l bănuim de crimă. M-aţi înţeles? 

Am dat din cap în semn că da, de fapt încercam să adun şi să 
leg toate cîte mi le spusese, şoptit şi în grabă, căpitanul. 

Intrînd în baie, Pascu îşi examină şi ieşi pe coridor. 

— Domnul care locuia aici a fost omorit. Portofelul său nu-i 
nicăieri, anunţă el în franceză. Vă rog să intraţi în camerele 
dumneavoastră şi să nu le părăsiţi fără aprobarea mea! A fost 
săvirşită o crimă şi interesul tuturor este ca bănuielile să nu 
planeze asupra nevinovaţilor! 

— Percheziţionaţi imediat toate camerele! Percheziţionaţi-i 
pe toţi! strigă doamna Breker. 

— Da, da, percheziţionaţi-i pe toţi! o susţinu domnul Ornitz. 


Vă stăm la dispoziţie! 

— Foarte bine. 

Am ieşit pe coridor. 

— Domnul Serling! l-am strigat eu, ridicînd mîna. Un 
moment! 

— Da, se opri el. Cu mine?... 

— Da, cu dumneavoastră. 

Mă priviră cu toţii intrigaţi. 

— Tovarăşe căpitan, să intrăm mai întîi la domnul Serling în 
cameră. Nu aveţi nimic împotrivă, nu, domnule Serling? m-am 
îndreptat eu spre acesta. 

Căpitanul încuia tocmai uşa, cînd pe coridor îşi făcură 
apariţia trei bărbaţi în civil, purtînd cu ei tot felul de truse. L-am 
lăsat pe Pascu cu ei, continuîndu-mi drumul spre Serling. Pe faţa 
lui mare urmele de coşuri se adînciră şi mai mult. 

— Nu înţeleg de ce m-ati ales tocmai pe mine primul? 

— Aşa, pentru că ne cunoaştem... 

— Şi care este sensul? 

— Există un sens... am nuanţat eu. 

— Nu văd ce sens ar exista! Aveţi cunoştinţe mai bune aici! 


— Pe dumneavoastră vă cunosc cel mai bine... 

— De unde? întrebă el şi privirile sale, ca apa stătută a unei 
băltoace, se feriră într-o parte. 

Căpitanul Pascu sosi, rugă pe vecinii lui Serling să ne asiste 
la percheziţie şi ne apucarăm de treabă. 

In buzunarul unei haine din şifonier am dat peste două inele 
masive din aur, între douăzeci şi douăzeci şi cinci de grame 
fiecare. 

— Da, sînt inelele mele, se ridică Serling de pe scaun. 

— Pe care deget le purtaţi? Vă rog să-mi arătaţi! l-am luat eu 
repede, ca la Miliție. 

Faţa i se lăţi şi mai mult. 

Se auziră cîteva ciocănituri în uşă şi în cameră intră un civil, 
urmat de un maior şi un locotenent de miliţie. Am ieşit pe 
coridor împreună cu ei. Civilul se dovedi procuror, medicul legist 
care venise odată cu el se şi afla la Esden în cameră. 

— Atunci îl preluaţi dumneavoastră pe Serling. Aurul trebuie 
să fie în maşină, se adresă Pascu maiorului de miliţie. 

— II găsim noi... Să vi-l las aici pe locotenent? arătă maiorul 


spre acesta. 

— Nu, mulţumesc. Trebuie să-mi sosească din Constanţa trei 
oameni, ca ofiţeri de miliţie... Şi totuşi, dumneata mi-ai putea fi 
de folos, se răzgindi Pascu adresîndu-se locotenentului. N-are 
voie nimeni să iasă din cameră! Pe cei care vin din afară, vă rog 
să-i notaţi. Supravegheaţi orice mişcare. 

Maiorul intră la Serling. Întorcîndu-se spre mine, Pascu îmi 
dădu o nouă misiune: 

— Expediaţi-vă tipa undeva, o să am nevoie de cameră 
pentru a lua declaraţii! 

Am găsit-o pe loana în cameră citind într-un scaun de răchită 
pe care îl aşezase lîngă uşa balconului. M-am apucat să adun 
pietricelele care delimitau camera noastră în două teritorii 
distincte şi-am spus după ce am oftat greu şi prelung: 

— Trebuie să te întorci la 2 Mai. 

— Cum să mă-ntorc la 2 Mai? sări loana în sus. 

Am rămas tăcut. 

— Tu vorbeşti serios? se îngrijoră ea şi pieptul i se umflă prin 
bluza subţire. 

— Căpitanul are nevoie de cameră ca să ia declaraţii. Unde 
în altă parte? 

— Da, nu m-am gîndit... Tu ai să asişti? 

— Cum altfel?! Îmbracă-te, te rog, dacă vine căpitanul şi da 
peste tine aşa, cine ştie ce-ar mai putea crede despre noi 
amindoi! 

— Sîntem la mare, ce vrei?! 

— Vreau să te îmbraci cît mai rapid, să-ţi iei cartea cu tine şi 
dacă nu te văd pe banca aceea de lîngă terasa restaurantului, 
un cuvint nu scoţi de la mine. Clar? 

— Clar, 

Işi luă blue-geans-ii şi se duse să se schimbe în baie. Aşa am 
reuşit să desfiinţez gardul, să string din pat pietricelele şi, 
adunîndu-le pe toate în pungă, s-o fac să dispară, să înlătur 
restul de semne care ar putea pune la îndoială că în camera 
asta locuiesc doi oameni normali. 

Cînd am intrat la 209 pentru a-i comunica lui Pascu că totul 
este în regulă, medicul legist îi făcea cunoscut constatările sale: 

— Moartea a fost instantanee, tovarăşe căpitan. Glontele a 
lovit în plin inima. Uitaţi-vă, Esden nu are întipărită pe faţă nici 
măcar o expresie de mirare! 


— Poate că cel care a tras era o cunoştinţă de-a sa. 

— Ar fi avut pe faţă una de teamă! Dacă nu de teamă, atunci 
de surprindere, nu? Să presupunem că era, aşa cum spuneţi 
dumneavoastră, un cunoscut... Cînd acesta a scos însă pistolul... 
Dacă nu te îngrozeşte, în orice caz te surprinde un asemenea 
gest!... 

Căpitanul rămase tăcut. 

— Nu-mi împărtăşiţi părerea? îl întrebă medicul. 

— Mă gindeam la altceva, se scuză căpitanul. Sigur, 
dumneavoastră aveţi dreptate... Poate este însă un caz... mai 
puţin normal... Mă refer la faptul... Crima a fost comisă după 
toate probabilitățile de un străin, iar străinii... Şi neştiind cum s- 
o mai scoată la capăt, Pascu schimbă vorba: partea proastă e că 
glontele a rămas în corp. 

— Din păcate, da. Ştiu la ce vă gîndiţi... Traiectoria la intrare 
e aproape orizontală. Cu o uşoară ascensiune spre spate. 

— Deci, după părerea dumneavoastră, moartea s-a produs în 
jurul orei şaisprezece. 

— Exact! 

— O să am nevoie de glonte. O să vină cineva să-l ridice. Eu 
vă mulţumesc, tovarăşe doctor, corpul poate fi ridicat. 

In timp ce medicul telefona să vină sus brancardierii, Pascu 
ieşi pe balcon. L-am urmat, dar el rămase tăcut, privind gînditor 
în direcţia mării. Spuse deodată încet: 

— Nu, nici surprindere şi nici teamă. Lui Cornel nu i-a fost 
niciodată teamă de moarte. În schimb un zîmbet, abia 
perceptibil, un zîmbet puţin ironic, care a îngheţat în privirile lui 
şi pe care eu îl cunosc foarte bine... 

In cameră intrară doi bărbaţi şi o tînără - ofiţeri pe care 
Pascu îi aştepta să sosească din Constanţa. Căpitanul îi puse în 
temă: 

— A fost comis un asasinat. Victima este un străin cu numele 
de Paul Esden. Mobilul asasinatului - furtul. Obiectivul principal 
al percheziţiei, dar neoficial, sublinie Pascu ultimul cuvînt, este o 
carte de joc ruptă în două - o jumătate dintr-un valet de treflă. 
Dacă întilniţi o asemenea carte nu-i acordaţi nici o importanţă! 
Nici un gest, nici o tresărire, nici cel puţin oprirea privirii... Nimic 
nu trebuie să vă trădeze că ştiţi de existenţa acestei cărţi de joc, 
cu rol de parolă! Asasinul este experimentat şi el o să vă 
urmărească cu atenţie fiecare mişcare. O să găsiţi în camere 


pachete cu cărţi de joc. Nu vă atingeţi de ele. 

Al doilea obiectiv îl constituie arma crimei - un pistol. S-a 
tras cu amortizorul de zgomot. Este motivul oficial al 
percheziţiei. 

Al treilea obiectiv - un portofel bej, din piele de reptilă, cu 
monogramă P.E. — adică Paul Esden. 

Dumneata, arată Pascu spre unul din ofiţeri, vei ieşi pe 
balcon pentru a ţine sub observaţie întregul palier. Asasinul 
poate avea complici chiar la etajul acesta sau e chiar el aici. Ai 
grijă să nu fie transferate corpurile delicte prin intermediul 
balconului. Este ceva neclar? 

Ofițerii rămaseră tăcuţi. 

— Nu ne grăbim. De fiecare dată cereţi scuze, arătaţi că 
împrejurările impun un asemenea deranj. Femeile sînt mult mai 
susceptibile, se adresă Pascu tinerei, vă rog să aveţi grijă. Deci, 
maximum de politeţe şi, în special, maximum de exigenţă 
profesională. Începeţi de la capătul coridorului. Pînă nu se 
termină percheziţionarea tuturor camerelor, nimeni n-are voie 
să iasă din cameră. Da, o să le vorbesc eu... hotărî Pascu. Bine, 
puteţi începe. 

Sprijinindu-se cu spatele de balustradă ca să poată fi mai 
bine auzit, căpitanul invită toată lumea să iasă pe balcon şi 
apelul său fu transmis din cameră în cameră. 

— Vă rugăm să ne scuzaţi pentru întîrziere. A durat pînă cînd 
procurorul, medicul legist, organele de specialitate au făcut 
constatările respective. Percheziţiile vor începe imediat. Este 
cineva care şi-a pierdut răbdarea? Sau are treburi urgente care 
cer părăsirea hotelului? Vă rog să ne-nţelegeţi că este o situaţie 
excepţională şi să ne daţi tot concursul. 

— Stăm toată noaptea dacă este nevoie! strigă domnul Frol. 

— Dacă cineva şi-a pierdut răbdarea, o să-l cuminţim noi! se 
auzi de la extremitatea cealaltă a balconului. 

— Vă stăm la dispoziţie cît este nevoie! ridică mîna domnul 
Ornitz, ca să facă linişte. Aveţi tot concursul nostru! Multora 
dintre noi domnul Esden ne era foarte drag. 

— Vă rugăm să poftiţi atunci înăuntru şi, în interesul 
cercetărilor, să nu ieşiţi pe balcon! 

Am reintrat în cameră şi eu l-am întrebat: 

— Vreti să... începeţi luarea declaraţiilor? Vrusesem să spun 
„începem”, dar am căzut de acord că, din punct de vedere 


strategic, pluralul mi-ar fi putut aduce necazuri. 

— O să încep... Cu cine să încep? Cu Frol? Cu el ar trebui să 
încep... Ştiu şi nu ştiu cu ce să încep. Ceva îmi spune... ceva 
nedefinit... ceva lăuntric... 

Se plimba prin cameră, oprindu-se din cînd în cînd, ca pentru 
a întoarce gîndurile spre cuvinte, pentru a le întoarce din drum, 
dintr-un drum care nu ducea nicăieri. 

li cunoşteam stăpînirea, mintea ordonată, lucidă, capacitatea 
de a decanta aparențele trecîndu-le prin filtrul unei logici de fier, 
de-a interpreta şi pune în valoare amănuntele cele mai 
nesemnificative la prima vedere, de a construi ipoteze şi, în 
special, de a alege pe acelea care să-l apropie în cea mai mare 
măsură de adevăr. Se bucura de o inteligenţă vie şi, mai ales, 
de o intuiţie profesională pe care nici o şcoală din lume nu ţi le 
poate da. Pascu se născuse să fie ofiţer de contraspionaj. El ştia, 
şi poate şi din cauza aceasta îşi iubea atit de mult meseria. 

Se aşeză pe pat, privind dincolo de mine, undeva departe. 
Spuse deodată: 

— Şi-a pierdut răbdarea. A provocat. A provocat forțînd nota. 
Şi doar am discutat: „Mai ai răbdare, Cornele, nu scoate capul. 
Mai aşteaptă puţin”. El nu: „Au trecut două săptămîni şi nimic. Ei 
asta şi vor - un semn de la mine!”. Şi el a scos capul. L-a scos şi 
s-a zis cu Cornel. În starea sufletească în care se găsea, Cornel 
nu era bun pentru o asemenea misiune. Nu era bun. Dar puteam 
eu să spun... Da... îşi luă Pascu capul în miini. 

Am rămas tăcut, privind prin uşa deschisă a balconului. 

— Cine-i vinovat? Poate eu... Poate Cornel... Poate mai sînt şi 
alţi vinovaţi... Cornel primise o misiune grea, mi se adresă Pascu 
deodată, simțind parcă nevoia să se descarce cuiva. Practic, nu 
ştiam nimic. Pusesem mîna pe o parolă, pe o carte de joc... E al 
treilea om care moare avind cartea asta de joc... Şi căpitanul îmi 
povesti toate cele întîmplate pînă atunci. 

Mi-am putut imagina astfel capitolele care urmează. 


LA BUCĂTĂRIE 


Morel privea absent prin fereastra camerei sale de la hotelul 
„Majestic” şirul nesfirşit al maşinilor ce înaintau greoi pe cinci 
rînduri, sufocind strada, cînd soneria telefonului îl izbi în 


timpane. Ajungînd din cîţiva paşi lingă pat, ridică grăbit 
receptorul. 

— Oscar? întrebă o voce de bărbat de la celălalt capăt al 
firului. 

— Nu-i nici un Oscar! M-aţi înnebunit toată ziua cu Oscar! Să 
vă ia dracu’ cu el! şi trînti receptorul. 

Fusese chemat de urgenţă la Centru, luase primul avion 
lăsînd baltă o treabă care începuse să meargă şi şefii se 
arătaseră mulţumiţi de felul cum o pusese pe roate, la aeroport 
îl primise, aşa cum i se comunicase prin radio, un om... Dacă nu 
l-ar fi grăbit atita, ar fi făcut o escală să-şi vadă băiatul, nu-l 
văzuse de cînd fusese trimis în Maroc. Opt luni... 

La sosire i se spusese că are o cameră rezervată la hotelul 
„Majestic”, va fi înştiinţat îndată ce şeful va putea să-l 
primească. Sosise seara, crezuse că în dimineaţa următoare va 
afla despre ce este vorba. Urgenţa cu care fusese chemat îl 
neliniştise puţin, nu cumva au început să se îndoiască de el 
după ce Prat s-a întors cu mîinile goale? Sau poate chiar au dat 
peste un fir? Nu, peste un fir n-aveau cum să dea, se lucrase 
printr-un terţ a cărui gură nu mai putea scoate o vorbă. 

Era a şasea zi de cînd se găsea în camera asta, fără s-o 
părăsească o clipă măcar, i se acrise de cite cărţi polițiste citise, 
una sau poate două fuseseră mai ca lumea, restul nişte porcării, 
ce i-ar mai lua el de guler pe autorii ăştia, să-i bage cu nasul 
într-o treabă adevărată, chiar şi în asta pe care o pusese el pe 
roate!... Nişte obsedaţi sexuali, morfinomani idioţi... Şase zile 
fără să primească un semn, fără să i se spună nimic! 

Era poate un nou sistem de epuizare nervoasă... Şi chiar 
telefoanele astea care îl înnebuneau căutîndu-l pe Oscar puteau 
fi o metodă... Inseamnă că bănuiesc totuşi ceva şi, chemîndu-l 
aici, l-au băgat mai întîi la „aburi”, pregătindu-l pentru detector. 
Să-i ia dracu, mai trecuse prin asemenea lucruri, în fiecare an îl 
sondau cu „Lie detector”-ul, cu detectorul ăsta de minciuni! 

Luă pulpa de pui care rămăsese în farfurie de la masa de 
prînz, pregătindu-se să muşte din ea, cînd se auziră citeva 
ciocănituri în uşă. Se duse s-o deschidă, era omul care îl primise 
la aeroport. 

— Sînteţi singur? îl întrebă acesta în timp ce intra în cameră, 
examinînd-o cu privirea. 

— Da' cu cine ai vrea să fiu? 


— Eu nu vreau nimic. Am întrebat doar. 

— Mi-ai spus să aştept şi-am crezut că a doua zi... 

— Asta nu-i treaba mea. Treaba mea e să mergem acum. 

— Bine că n-ai venit după o lună, aş fi învăţat multe din 
cărţile astea timpite! spuse el îmbrăcîndu-se. 

În stradă îl aştepta o maşină station cu geamurile laterale 
vopsite în alb, ca la ambulante, şi intrînd în spate, i se întinse o 
glugă din şaten negru. 

— Capişonul de noapte! spuse nu fără răutate în glas 
însoţitorul lui Morel. Dă-i drumul, amice! se adresă el şoferului. 

Morel îşi trase gluga pe cap, nu era o noutate gluga aceasta, 
îmbrăcase asemenea glugi de cite ori fusese condus la Centru 
pentru a sta de vorbă cu şeful. 

După mai bine de o oră de drum, Morel recunoscu zgomotul 
unei porţi ce aluneca pe şenile, înaintară apoi pe o alee cu 
pietriş, el şi-o imagină într-un parc; cînd, numărind în gînd, 
ajunsese la o sută treizeci şi opt, maşina se opri. 

— Am ajuns. Coborim, îl anunţă însoţitorul său. 

Condus de acesta, urcă şase trepte nu prea înalte, se auzi 
deschizîndu-se o uşă şi paşii săi răsunară ca pe o pardoseală de 
marmură. Optsprezece pînă la prima treaptă a scării în spirală, 
data trecută numărase douăzeci, trebuise să se ţină după gorila 
care îl adusese atunci. Era la Cartierul general al Centrului. 

— Scoate-ţi gluga, îi spuse cel care îl adusese aici. 

Se supuse şi lumina care invada uriaşul hol cu plafonul 
descoperit i se păru de nesuportat. Închise ochii ca sub impulsul 
unei dureri, apoi îi deschise treptat. Oglinzi mari, venețiene, cu 
dantelării superbe, îmbrăcau pereţii, încadrîind opt uşi masive 
din nuc sculptat, amplificînd, cum i se păru lui, lumina primită 
de sus. 

Rămase un timp în picioare, după care însoţitorul său îi arătă 
prima uşă din dreapta. Ştia, înăuntru va fi izbit de un întuneric 
total. Fu preluat de cineva care îl conduse spre interiorul 
camerei unde ardea o veioză-ciupercă, cu un bec minuscul şi a 
cărui lumină cădea doar pe măsuţa pe care era aşezată. 

— Stai jos! răsună în întuneric o voce, aceeaşi voce hiîrşiită şi 
tărăgănată pe care o auzise de cite ori fusese aici. 

Biîjbii prin întuneric după scaun, găsindu-l, se aşeză în dreptul 
măsuţei. 

— Ai lucrat mulţumitor, spuse vocea şi pe măsuţă apăru 


angajamentul său scris. 

Era formalitatea absolut obligatorie prin care i se permitea 
să-şi dea seama că se afla la Şeful Centrului şi deci să 
vorbească liber, necodificat, despre misiunile sale. Işi recunoscu 
scrisul de pe angajamentul semnat acum doisprezece ani. 

— În ordine, spuse Morel. 

— Începînd de azi nu mai eşti rezidentul reţelei pe care ai 
condus-o, aş spune, destul de bine. Vei pleca în altă parte. Il 
cunoşti pe Baxter, ai colaborat cu el în Finlanda. Şefii lui îl trimit 
în România sub numele de Paul Esden. Amănuntele mai tirziu. 
Nu va ajunge acolo, în locul lui trebuie să ajungi dumneata. 

— Dar sîntem aliaţi! 

— Ei, asta-i! Nu ne găsim la banchet şi nici la o conferinţă de 
presă! hiîrşii plictisit vocea şefului său. Ne aflăm la bucătărie 
acum. Sigur, pe plan general sîntem aliaţi... Misiunea lui Baxter 
este, ca să spun aşa, de interes particular pentru noi. Baxter 
trebuie suprimat, să dispară în cea mai deplină tăcere. Ai să te 
ocupi de această chestiune în timp ce el se va afla în drum spre 
România. Undeva în Occident încă. 

— Dacă nu era Baxter, ştiţi foarte bine, aş fi căzut atunci, 
Baxter a fost... 

— Lasă sentimentalismele, Morel! Cînd l-ai curăţat pe 
Browler n-ai ţinut seama... 

— Browler nu se mai sătura de bani! 

— Eu ştiu şi altceva!... spuse ameninţător vocea. Am trecut 
cu vederea, Morel!... Cunoscîndu-te, Baxter n-o să bănuiască 
nimic. Ai să poţi face o treabă curată. 

— Şi dacă va fi însoţit de o umbră? 

— Din cite ştiu, nu i s-a dat nici o umbră. Tu vei avea una, nu 
vreau să riscăm. Ştiu pentru ce pleacă Baxter în România. | s-a 
aranjat un paşaport pe numele Paul Esden, va locui în camera 
două sute nouă de la hotelul „Callatis” din staţiunea Neptun, a 
primit ca parolă o jumătate dintr-un valet de treflă... Cealaltă 
jumătate este la omul cu care trebuie să se întilnească acolo. 
Dacă li s-a fixat o parolă atit de fermă, înseamnă că nu se 
cunosc. Ai să primeşti instrucţiuni amănunțite în legătură cu tot 
ce trebuie să faci. Vreau să reuşeşti. Ai auzit, Morel? 


Morel rula pe autostradă cu 120-130 de kilometri pe oră, 
medie pe care i-o impuneau urmăritorii lui Baxter. La un 


moment dat, Citroenul lui Nythan, omul care îi fusese dat ca 
umbră, dispăru din cîmpul său vizual şi el apăsă la podea pedala 
de acceleraţie a Porsche-ului. 

Binecunoscuta repriză a acestuia urcă în cîteva minute acul 
kilometrajului la 180. 

Era un 911 S Coupe, cunoştea calităţile acestei maşini, care 
o făceau, în pofida gabaritului ei redus, cît un Fiat 124, aproape 
de trei ori mai scumpă decit un Mercedes de aceeaşi capacitate 
cilindrică. Din păcate însă, după lichidarea lui Baxter, el va 
trebui s-o cedeze lui Nythan, preluînd maşina pe care acesta o 
conducea acum, deoarece Baxter avea tot un Citroen DS 21. Nu 
era o maşină rea, dar nu se putea compara cu un Porsche. 
Tocmai de aceea îi fusese dată lui Nythan, e îi va permite cît se 
poate de bine să joace rolul din umbră. 

În difuzorul aparatului de radio emisie-recepţie cu care era 
înzestrată maşina, se auzi vocea acestuia: 

— Baxter sondează mereu terenul din spate. A devenit 
bănuitor mi se pare. 

Vorbi în microfon: 

— Dracu să-l ia, trebuie să oprească odată! O să fim nevoiţi 
să facem cale întoarsă. 

— Credeam c-o să se oprească la Linz. 

— Şi eu. Mergem paralel cu Dunărea, dar nu mai avem locuri 
favorabile pe aici. 

— Pînă la Viena a mai rămas o singură ieşire de pe 
autostradă, într-o jumătate de oră trece de ea. 

— Ştiu. O să oprească probabil la Viena!... 

— Şi dacă nu opreşte, ce facem? 

— De mîncat trebuie să măniînce astă-seară ceva!... Ziceam 
c-o s-o facă la Linz. 

— Şi-o fi pus în gînd să ajungă dintr-o bucată la Budapesta şi 
să doarmă acolo!... 

— Dacă nu opreşte la Viena, daţi drumul la varianta a doua. 
Imediat ce iese din oraş. Altfel riscăm să ne ardem! Pînă la 
graniţa Ungariei nu mai sînt decit vreo şaptezeci de kilometri. 

— E în regulă! A redus iar viteza. 

— Să facă o schimbare amicii! 

Nu era nici şapte cînd intrară în Viena şi Morel speră că 
urmărirea aceasta, care dura de trei zile, se va încheia aici, în 
oraş. 


Baxter opri într-adevăr la un hotel destul de central şi, după 
scurt timp, cobori în stradă. Nu mai fusese de vreo doi ani în 
Austria, ştia însă că în apropiere era un restaurant unde se 
putea mînca foarte bine. Tocmai de aceea alesese hotelul 
acesta. 

La un moment dat străbătind încă Germania Federală, 
avusese impresia că cineva i se agăţase de coadă, aici, pe 
autostradă, îl încercase acelaşi sentiment cînd observase un 
Mercedes rulĵnd un timp în spatele său; verificase, şi 
Mercedesul, păstrînd aceeaşi viteză, trecuse de el. 

Nu-i plăcea deloc treaba care i se dăduse acum, în ţările 
comuniste şi-au rupt gitul destui, ştia foarte bine. In Iugoslavia 
era cît pe-aci să i se înfunde şi lui, noroc că reuşise la timp să 
treacă graniţa în Italia. Din România unde să fugă? Fusese ales 
pentru că se specializase în marină, sau acesta fusese doar 
pretextul, treaba asta putea s-o facă şi altul!... 

Gîndurile acestea îl obsedaseră tot timpul pe drum, avea o 
stare sufletească cît se poate de proastă, îl apăsa ceva ca o 
presimţire. Măniîncă şi după aceea ce face? Ar putea să se 
distreze cu o fată... Pe Stuttgartstrasse erau nişte localuri cu 
fete... Să le ia dracu’ de maimute, era sătul de zimbetul lor idiot, 
de veselia lor prefăcută! Ce-ar fi să se ducă în Prater? se întrebă 
el şi revăzu uriaşul parc de distracţii care te absoarbe cu rîsul lui 
general. Era o idee!... Numai că asta însemna să se urce din nou 
în maşină... Decit o seară cu o maimuţă stupidă... Merita. 

— Baxter! se auzi el strigat cînd dădu drumul motorului. 

Morel traversa strada spre el ridicînd mîna ca să fie văzut. 

— Bună, Baxter! Nu te-am văzut de o groază de timp! 

Baxter vru să coboare din maşină, pentru că revederea cu 
Morel îi făcea o reală plăcere, dar acesta se lipi de portieră şi în 
momentul următor simţi înfigîndu-i-se sub ureche ţeava rece a 
unui pistol. 

— Cuminte, Baxter! îl avertiză Morel. Avem ceva de discutat 
şi, strecurîind mîna stîngă sub cea care ţinea pistolul, trase 
siguranţa portierei din spate. 

După primul moment de surpriză care îl stupefiase aproape, 
făcîndu-l să creadă că cel care îl ameninţa cu pistolul 
împrumutase doar înfăţişarea şi vocea lui Morel, Baxter se gîndi, 
analizînd fulgerător situaţia, să încerce o eschivă. Riscul ar fi 
fost prea mare: ţeava pistolului i se înfipsese adînc între ureche 


şi falcă şi el ştia că, fiind cu surdină, zgomotul pe care-l va 
produce acesta nu va fi mai mare ca cel al unei sticle 
desfundate. În gălăgia străzii, nici chiar atita. 

Era prea tirziu. In spatele său se şi urcase cineva, portiera 
din dreapta se deschise şi ea, Morel îl împingea spre cel care se 
aşezase în faţă şi trecu la volan. 

Totul se petrecuse într-o fracțiune de secundă, maşina 
demară puternic din loc. 

— Ce înseamnă asta, Morel? Sau cine oi fi!? întrebă Baxter, 
încercînd să pară calm. 

— Nu înseamnă nimic. Ţi-am spus: vrem să stăm puţin de 
vorbă cu tine. 

— Tu să stai de vorbă cu mine, aşa? Ce dracu, a izbucnit 
războiul şi-aţi intrat în alianţă cu Estul?! 

Morel izbucni în rîs, îi plăcuse gluma. Întotdeauna fusese de 
părere că Baxter era un tip foarte simpatic. 

— Bună!... În alianţă cu Estul?! continuă el să rîdă. 

— Atunci ai luat o chestiune pe cont propriu? 

— Baxter!... 

— Trebuie să fi înnebunit de-a binelea!... 

Morel tăcu şi cel din spate îl percheziţionă cu minuţiozitate 
pe Baxter, scoţîndu-i din buzunare tot ce avea. 

— Este şi ăsta un mod de-a sta de vorbă!... Bine, mi-aţi luat 
pistolul... Dar de ce şi actele? 

Intrebarea rămase fără răspuns. 

Curînd ieşiră pe autostradă, Nythan acţionă  levierul 
scaunului său, culcă spătarul şi Baxter fu tras pe canapeaua din 
spate. Pentru o mai mare siguranţa, trecu şi Nythan acolo, 
luîndu-l la mijloc pe Baxter. 

— Hai, daţi-i drumu’! făcu acesta din urmă. Spuneţi ce vreţi! 
Nu-i plăcea deloc toată chestia aceasta, prea se purtau fără 
menajamente cu el! 

— O să ţi se spună îndată. Fii fără grijă, în noaptea asta ai să 
dormi la hotel, îl linişti Morel. 

— Cine o să-mi spună? 

— La cine te ducem. Noi sîntem prea mici ca să stăm de 
vorbă cu tine... 

— Lasă ironiile, Morel! N-aş fi crezut niciodată că ai să fii în 
stare... 

— Vorbeşti prostii! îl întrerupse acesta. Cum o să uit?! O fac 


din ordin. lar un ordin este un ordin!... Tu ştii foarte bine! 

— La dracu, sîntem aliaţi! 

— Asta am zis şi eu... 

— Atunci? 

— Or să se descurce între ei şefii... Nythan, fă-i inventarul la 
portofel şi zi-mi ce conţine! 

— Un paşaport pe numele de Paul Esden, cu fotografia lui 
Baxter... Cincisprezece bancnote a cîte o sută de dolari, două 
hîrtii a cîte zece, cărţi de vizită tot pe numele de Paul Esden, 
Paul Esden, avocat... 

Poate să-i prindă bine cărţile astea de vizită... îşi spuse 
Morel. Lui nu-i dăduseră, în schimb fuseseră mai largi cu banii, 
primise două mii de dolari. Nici dolarii lui Baxter n-or să-i strice. 
Baxter n-o să mai aibă nevoie de ei... O să-i dea patru-cinci sute 
lui Nythan pentru că merge împreună cu el... Gorilele nu merită 
un ban!... 

Nythan terminase de făcut inventarul celor găsite asupra lui 
Baxter, nu pomenise însă nimic de jumătatea valetului de treflă. 

— Trebuie să ai asupra ta o carte de joc. Unde-i? 

— Prima dată aud, încercă Baxter să reziste. 

— Lasă prostiile, Baxter! 

— Ai văzut şi singur, n-am nici o carte de joc. Şi apoi ce-aş 
face cu o carte de joc?! 

— O jumătate de carte. O jumătate dintr-un valet de treflă. 

— Ei, drace, asta cine ţi-a mai spus?! 

— Tot ăla care mi-a spus că ai să fii la Viena... 

— Voi eraţi pe autostradă? Am simţit eu ceva... 

— Dacă eşti aşa curios, noi. Vrei să te luăm la puricat? Sau 
maşina? Tu ştii foarte bine că mă pricep la treburile astea! 

— N-ai să găseşti nimic. 

— Fac prinsoare. De ce să te înghesuiască amicii! Ţi-am spus 
că-i un ordin... Şi ordinul sună să te duc cu jumătatea din valetul 
de treflă. Or să se descurce ei şefii... De ce să dormi cu 
comprese la noapte?! 

— Cînd oprim o să-ţi arăt unde-i, se hotărî Baxter, văzînd că 
n-are sens să se opună. Treburile erau clare. Ştiau tot. 

— Ard de nerăbdare să văd cum arată un valet rupt în două. 
Nu ca să trişezi îl aveai! 

— Să ştii însă c-o să iasă tărăboi mare!... Nu venisem să agăţ 
dame la Viena!... 


— Sînt prea mic, Baxter... 

— Să mă tai şi tot nu pricep! 

— ...Nu vezi c-am ajuns o gorilă? 

— Tu conduci însă toată chestia asta cu mine.!... 

— Din rezident am ajuns o gorilă. 

Şi, deodată, Baxter avu aproape certitudinea că lucrurile or 
să se termine prost pentru el. Nu riscau şefii lui Morel o ceartă, 
aveau să-l facă dispărut fără urmă! Plecase în România, căzuse 
acolo, putea să se creadă... Teama aceasta se accentuă şi mai 
mult cînd maşina părăsi autostrada luînd-o pe o şosea 
secundară. 

— Unde dracu mă duci, Morel? întrebă el cu îngrijorare în 
voce. 

— Ajungem îndată. 

— Şi ce-i cu maşina aia din spate? 

Remarcase de mult prin oglinda retrovizoare două faruri a 
căror lumină rămăsese tot timpul constantă... 

— Noi cu ce să ne întoarcem? 

Curînd, Citro&nul viră la dreapta spre un zăvoi, ieşind de pe 
asfalt, Morel decuplă fazele, lăsînd maşina să înainteze încet, 
doar cu luminile de poziţie. 

— Asta ce mai înseamnă? 

— Uite că oprim să ne dai valetul de treflă. Unde-i? 

Baxter înţelese că urmează sfîrşitul. 

— In portbagaj. N-o să-l găsiţi. Daţi-mă jos să vă arăt unde-i. 

— Nu, tu spune şi noi căutăm. 

— Fără mine n-ai să-l găseşti! 

— Hai, nu umbla cu prostii! De-aia te-am şi adus aici, ca să te 
facă băieţii să spui. Zău, Baxter, e păcat să nu spui. Uite, a sosit 
şi maşina cu ei. Eu trec în spate, tu mă conduci, bine? Şi Morel 
cobori din maşină. 

Baxter nu avu încotro: 

— Deschide portbagajul. 

Morel scoase cheia din contact şi ducîndu-se în spatele 
maşinii, deschise portbagajul. 

— Gata! îl anunţă el pe Baxter. 

— Impinge la dreapta zăvorul care închide portbagajul. Se 
deplasează înainte, normal, tu împinge-l la dreapta, împinge 
pînă se aude un zgomot metalic... Ai auzit? 

— Da. 


— Lasă zăvorul să revină la loc! 

— A revenit. 

— Trage acum de  ranforsarea dinspre parbriz a 
portbagajului! Nu în jos, trage-o spre tine, lateral! Paralel cu 
capacul! 

— Deştept făcut! exclamă Morel. 

La lumina becului din portbagaj, ranforsarea îi apăru ca un 
fel de buzunar sui-generis. Scoase dinăuntru o carte de joc ruptă 
în două. O carte de joc destul de soioasă, dintr-un pachet de 
cărţi de poker, care servise, probabil, la ghicit, gîndi el. Era într- 
adevăr o parolă cit se poate de fermă! 

— Vorbeşte, ce dracu! îi ceru Baxter. 

— E în regulă! Las ranforsarea să atîrne? întrebă. 

— Împinge-o pînă auzi acelaşi zgomot metalic. 

Morel introduse jumătatea valetului de treflă în buzunarul 
ranforsării, pliind-o la loc. 

— Nu se închide! Sare din loc, minţi el. Vino încoace! Daţi-l 
jos din maşină, Nythan! 

Cuvintele „jos din maşină” constituiau semnalul şi Morel îşi 
pregăti pentru orice eventualitate pistolul. 

Numai că Baxter nu era un novice, îl coborau ca să nu le 
murdărească maşina. Era o şansă, trebuia să profite de ea. 
leşind, se aruncă cu capul în pieptul gorilei care îl aştepta afară 
şi, dintr-o lovitură cu stînga, făcu să-i zboare pistolul din mînă. 
Simţi o căldură puternică străbătindu-i tot spatele, nu auzise 
pocnetul pistolului lui Nythan, dar ştiu că Nythan trăsese. 

— Termină-l! N-o să-i luăm pulsul acum! se adresă Morel 
gorilei care se ridicase de jos şi se îndreptă spre cei din maşina 
din spate. Hai! le făcu el semn. Umflaţi barca, stropiţi-l pe faţă... 
Rapid! Să nu pierdem vremea! 

— Barca e aproape gata, am umflat-o îndată ce am sosit aici. 

Ar fi plecat cu Nythan, dar nu putea ieşi din cauza Citroenului 
său în care veniseră gorilele. Nu, era mai bine să rămînă, treaba 
aceasta trebuia lucrată curat. 

Gorilele bandajară faţa lui Baxter cu feşe largi şi groase, 
vărsară peste bandaje o sticlă cu un lichid care să-l facă de 
nerecunoscut şi, urcîndu-l în barcă, îi legară de git o geantă 
veche şi grea de maşină. Abia cînd scăpară de Baxter pe la 
mijlocul apei, dădură drumul la motor pentru a învinge curentul 
la întoarcere. 


În aceeaşi noapte, Morel raportă Centrului prin radio că totul 
este în ordine. | se dădu o parolă şi adresa unui om din Viena 
care să-i ajute la aranjarea identităţii Citroenului său. 

Plăcile cu numerele de circulaţie fuseseră schimbate pe 
şoseaua secundară, la cîţiva kilometri de la ieşirea din zăvoi, 
mai rămăseseră doar seriile de la şasiu şi motor. 

Lucrurile se dovediră cît se poate de simple, şi Morel ţinu să i 
se înlocuiască şi capacul portbagajului său cu cel de la maşina 
lui Baxter. Ascunzătoarea pe care o avea aceasta era bine 
lucrată, se convinsese examinînd-o a doua zi la lumină. Şi apoi, 
cînd cineva deschide portbagajul, privirile îi sînt atrase de ce-i 
înăuntru, nu întoarce capul să se uite în sus!... 

Spunînd hotelierului că este trimis de Baxter, unul din 
oamenii lui Morel ridică de la hotelul „Majestic” bagajul din 
cameră, plătind pentru noaptea respectivă, şi cu aceasta 
dispăru orice urmă din Baxter. 


NYTHAN ÎN ROLUL PRINCIPAL 


Morel trecu graniţa Ungariei aproape de ora prînzului, pînă la 
Budapesta mai rămăseseră o sută de kilometri şi ceva, cînd 
Nythan îi dădu deodată de ştire din difuzorul aparatului său: 

— i s-a agăţat, am impresia, o maşină de coadă. 
Controlează-te. 

Asta mai lipsea! Cuplă emisia: 

— Ai doar impresia? 

Vorbeau codificat după un cifru care compunea fraze clare, 
închegate, ca o convorbire între doi radiofonişti amatori ce 
ieşiseră la o întîlnire în eter. 

— Impresia, deocamdată. A mers o vreme în spatele meu. M- 
a depăşit, acum păstrează o viteză constantă cu a ta. 

— Cine-i în maşină? 

— Două tipe. 

_ — Depăşeşte-le şi, la primul refugiu, fă-le semn să oprească. 
Intreabă cît mai ai pînă la prima staţie de benzină. O să opresc 
în al doilea refugiu. Un timp ai să mergi înainte. Ne întîlnim în 
restaurantul hotelului „Roya!”. 

Morel reduse viteza şi în oglinda retrovizoare îi apăru un Fiat- 

timp. Îl urmă Porsche-ul lui Nythan, şi Morel văzu cum creşte 
viteza acestuia. Avea acum în spate un Volvo. Şoseaua era 
destul de aglomerată, nu aveau ungurii ce să aibă cu el! se 
linişti Morel. 

Trecu pe lîngă un refugiu unde Fiat-ul tocmai intra urmînd 
Porsche-ul, îşi continuă drumul şi după vreo cincisprezece 
kilometri trase maşina pe dreapta. Volvo dispăru, menţinînd 
aceeaşi viteză. Cobori din maşină şi, ridicînd capota, se prefăcu 
a asculta mersul motorului. 

— S-a întîmplat ceva? veni la el conducătorul unui Opel, 
parcat în faţă. 

— Nu, mulţumesc. Mi s-a părut că am o întrerupere de 
curent. Sînteţi foarte amabil! şi Morel închise capota motorului, 
punînd capăt discuţiei. 

Îşi aprinse o ţigară, nu-i plăcuse cum examinase tipul 
interiorul Citroenului său. Cerceta cu privirea cauciucurile, 
făcînd înconjurul maşinii, cînd auzi eşapamentul Porsche-ului şi 
acesta se pierdu pe şosea, îl talona din spate Fiatul. 

Porni fără a arăta că se grăbeşte, asigurindu-se cu prudenţă 
la ieşirea pe şosea, dar după ce se depărtă suficient de refugiu, 
acceleră pînă la fund. Controlîndu-şi tot timpul oglinda 
retrovizoare, constată bucuros că nu mai are în spate nici o 
maşină care să se ţină după el. 

Cînd intră în restaurantul hotelului „Royal” Nythan ocupase 
de-acum o masă, numai că la ea se găseau şi cele două tipe din 
Fiat. Prevăzător, trecu mai departe, cu toate că Nythan îi 
comunicase printr-un gest codificat că nu e nici o problemă cu 
fetele. 

„Cine are timp acum? Ce dracu l-o fi găsit pe Nythan cu 
tipele astea?! îşi spuse el căutînd o masă liberă. S-o fi gîndit să 
realizăm prin intermediul lor legătura?” Se întoarse, ceru voie să 
ia loc la o masă vecină cu cea a lui Nythan şi se aşeză în aşa fel 
încît să poată cocheta cu una din fete. 

După ce privirile li se întîlniră de cîteva ori, fata îi zimbi şi 
Morel înţelese că drumul e liber. La masa lui erau doi unguri 
care discutau ceva cu aprindere, îi făcu semn fetei că nu-i 
cunoaşte şi că prezenţa lor i-ar putea incomoda. li răspunse 
invitîndu-l la masa lor. 

Se prezentă fetelor, apoi lui Nythan care se ridică 
ceremonios în picioare. Află curînd că sînt vest-germane, Fiatul îl 


închiriaseră aici, vizitaseră partea nordică a Ungariei, acum 
veneau de la Gyor. 

— Rămiîneţi în Budapesta mai mult timp? le întrebă Nythan. 

— Patru-cinci zile, răspunse Erika, fata care îl invitase pe 
Morel la masă. 

— Îmi pare foarte rău... Am fi petrecut zilele acestea 
împreună... Trebuie să fiu miine la Belgrad, spuse Nythan. 

— Plecaţi în lugoslavia? îl întrebă Morel. 

— De ce n-aţi coborit Viena - Gratz - Zagreb? interveni 
Emma. Era mult mai scurt drumul. Aşa aţi ocolit destul de 
mult... 

„Să te ia dracu de tîmpit cu lugoslavia ta!” îşi înjură Morel 
„umbra”. 

— Voiam să văd Budapesta, vin pentru prima oară în 
Ungaria... spuse Nythan şi se întoarse spre Morel: M-aţi întrebat 
ceva, parcă? 

— În cazul acesta rămîneţi noaptea aici, nu? Merg în Bulgaria 
să-mi petrec concediul la mare şi, dacă n-aveţi nimic împotrivă, 
pînă la Belgrad putem face drumul împreună. 

— A, cu mare plăcere!... 

— lar diseară am putea merge undeva. Ne plimbăm citeva 
ore prin Budapesta... Seara ieşim la un local de noapte... Ce 
ziceţi, fetelor? 

— De acord, răspunse Erika. 

— Unde locuiţi? o întrebă Morel. 

— La hotelul „Astoria”. Putem să ne întîlnim şi aici... 

— La opt vă convine? Mai bine la hotel. În hol la „Astoria”. 
Unde vine hotelul ăsta? 

— Destul de central. Pe Kossuth Lajos... 

— Foarte bine, o să dormim şi noi la „Astoria”. 

După ce se despărţiră de fete, Nythan îi spuse că nu-i prea 
plăceau tipele astea. 

— De aia am şi dat direcţia lugoslaviei, adăugă el. Nu sîntem 
nici chiori şi nici şchiopi, dar prea uşor s-au lăsat agăţate. 

— Vrei să spui că mai curînd ne-au agăţat ele pe noi? 

— Cam asta ar fi situaţia. 

— În urma mea a fost un Volvo. Te-a ajuns cumva? 

— Nu, n-am văzut nici un Volvo. 

— Atunci unde dracu s-a dus? 

— Poate a mers mult în spatele meu... 


— În spatele tău nu era. Şi nici în spatele Fiatului... V-am 
ajuns din urmă înainte de a intra în Budapesta, nu l-am văzut. 

— Am impresia că fetele au pus încă pe şosea ochii pe mine. 
Un Porsche n-are oricine!... Asta-i un tip cu bani, ia să-l tapăm 
de ceva gologani! şi-au făcut ele socotelile. 

— Adică eu am picat tocmai bine. Ca să fim patru. 

— Aşa cred. 

— De fapt un pic de distracţie nu strică. Şi felele nu-s rele 
deloc! 

— Erika e a-ntiia. 

— Numai că prea trage de limbă. Cu şcoală!... 

— Şi eu m-am gîndit. 

— Da, parcă ceva n-ar fi în regulă. 

— Ce-ar putea fi? 

— Să fi fost Baxter aşteptat aici? Asta nu. Nu trimit ei tipe 
pentru o treabă ca asta! Şi apoi, ar fi trimis în România şi nu în 
Ungaria. 

— Pe parbrizul Fiatului era o etichetă pe care scria IBUSZ. 
Asta ce dracu o fi? 

— Agenţia lor de turism. Ungurească. 

— Ar fi în regulă atunci. Numărul de circulaţie e şi el 
unguresc... Am impresia că ne facem probleme fără să fie 
nevoie. 

— Mai bine să ne facem probleme acum decit să le avem mai 
tîrziu! la să verificăm noi la hotelul „Astoria”. De aia le-am şi dat 
întîlnire acolo. 

Funcţionarul de la recepţie se arătă foarte amabil, căută în 
registru numele de Erika şi Emma. Da, locuiau de şase zile aici 
în hotel. 

— Din Germania Federală? ceru el precizări. 

— Exact. Am dori şi noi două camere. 

— Îmi pare rău, nu mai avem nici o cameră liberă. 

— Domnişoarele sînt sus? 

Funcţionarul de la recepţie se întoarse spre panoul cu chei şi 
clătină capul. 

— Nu, cheile sînt aici. 

Găsiră în cele din urmă două camere la hotelul „Park”, dar 
întorcîndu-se la „Astoria” şi instalîndu-se la ora opt în holul 
hotelului, constatară că fetele nu se grăbeau să-şi facă apariţia. 
Renunţară în cele din urmă şi, ca să verifice dacă nu sînt sus în 


camere, trecură din nou pe la recepţie. 

— La cinci minute după ce-aţi plecat dumneavoastră, au 
venit şi duduile. Le-am spus că au fost căutate. Au ieşit acum o 
oră, o oră şi jumătate în oraş. N-au mai revenit de atunci, arătă 
funcţionarul spre panoul cu chei. 

— Şi-au găsit alţi tipi, asta-i! făcu Nythan cu ciudă, cînd ieşiră 
în stradă. 

— Am pierdut de pomană o grămadă de timp. 

— Recuperăm miine. Ce-ar fi să mai aşteptăm cinci sau şase 
minute? 

— Pentru orice eventualitate, intrăm prin lugoslavia. Nu cred 
că e o diferenţă prea mare de drum... Ne uităm miine pe hartă. 
Da, intrăm prin lugoslavia, hotărî Morel. 

— Te gindeşti totuşi la ceva? 

— Mă gîndesc la orice. O să ne uităm pe hartă, poate intrăm 
în România prin două puncte diferite. Şi de ce nu, unul din noi 
prin Bulgaria. Tu, pentru că eşti cu Porsche-ul. 

— Să mai aşteptăm cinci-zece minute, tot n-avem ce face. 

— Şi dacă am pleca în astă-seară de aici? 

— Ce rost are să mergem noaptea pe drum? nu fu de acord 
Nythan. Avem camere... 

— Poate e mai bine să sosim în România cu o zi înainte. 

— Ziceai că n-ai o zi fixă!... Că trebuie să aştepţi să te caute. 
Că poate dura şi o lună aşteptarea asta!... 

— Tu faci ce-ţi spun eu! îl repezi Morel. 

— Bine, dacă tu hotărăşti, mergem, spuse Nythan supus. 

— Rămii aici, poate vin tipele. Mă duc la maşină să mă uit pe 
hartă puţin. 

Morel ştia foarte bine că n-avea nici un rost să pornească 
noaptea la drum, era stăpînit însă de o nervozitate pe care nu 
şi-o putea explica şi apoi trebuia pus şi Nythan la punct. Nu 
strica să-i amintească cum că el e şeful în povestea asta, dracu 
s-o ia! 

Nu fusese în Răsărit niciodată, auzise în schimb destule şi 
mai ales că prea mulţi îşi bagă nasul în treburile tale. Fusese 
instruit o săptămînă întreagă şi i se atrăsese atenţia foarte 
serios asupra acestui lucru, care nu constituie în nici un caz o 
plăcere. 

Îşi luă un pachet de ţigări din maşină ca să aibă de rezervă la 
el, desfăcu harta şi, căutînd Budapesta, examină poziţia ei faţă 


de Bucureşti. Nu, drumul Budapesta - Pecs - Beograd - 
Timişoara era doar cu puţin mai lung decit Budapesta - Oradea 
- Cluj - Braşov - Bucureşti. 

Mai găsi un drum, cu mult mai scurt, Budapesta - Szeged, 
dar Szeged-ul era chiar în apropierea graniţei româneşti, nu se 
mai justifică în acest caz intrarea în lugoslavia. Vru să cerceteze 
în continuare şoseaua care ducea în Bulgaria, nu, Nythan va 
merge în spatele său. O să vadă miine dimineaţă, poate o iau 
amindoi prin Bulgaria... 

Încercă portiera maşinii şi, întorcîndu-se acolo unde îl lăsase 
pe Nythan, constată că acesta nu-i nicăieri. După cîteva minute 
îl văzu venind din josul străzii. 

— Am sunat de la un telefon public la hotel. Fetele nu sînt în 
camere. Mă gindeam să nu ne ducă de nas maimuţoiul de la 
recepţie. 

— În schimb, ne-au dus ele pe noi! Du-te înăuntru şi întreabă 
la ce local de noapte se poate vedea un program mai ca lumea. 
Ne pierdem timpul aici. 

A doua zi plecară spre Pecs, rulind în tandem, trecură pe la 
unsprezece graniţa lugoslaviei, după patruzeci şi cinci de 
kilometri intrară pe aşa-zisa autostradă Zagreb - Belgrad, sosind 
în jurul orei şapte seara în capitala Iugoslaviei. Străbătuseră 
aproape şase sute de kilometri, nu mai avea rost să continue 
drumul. 

Dimineaţa, examinînd harta oraşului, Nythan părăsi hotelul 
mult mai devreme şi, urcîndu-se în maşină, ieşi pe şoseaua ce 
ducea la Niş, cu ramificaţie spre Sofia, îşi verifică spatele, după 
cincizeci de kilometri apucă pe un drum secundar care 
constituise vechea legătură cu Niş-ul şi se întoarse la Belgrad. 
Nu intră însă în oraş, alegind şoseaua de centură, ieşi pe drumul 
spre graniţa românească. 

Calculaseră bine timpul necesar acestei manevre: la zece şi 
treizeci de minute îl ajunsese pe Morel din spate şi, cînd se 
convinse că a fost observat de acesta, reduse viteza pentru a-l 
lăsa să se îndepărteze o bucată de drum. 

La punctul de frontieră, formalităţile nu durară prea mult, 
controlul vamal se termină şi mai repede, o simplă formalitate 
aproape, şi Morel se trezi în ţara în care avea de îndeplinit 
misiunea. Nu crezuse că o să fie atit de uşor; nu ştia nici el de 
ce, dar avusese impresia că o să-i fie scotocită maşina. 


Nu teama, impresia doar, pentru că aparatul de emisie- 
recepţie era integrat perfect în radio-ul cu care maşina era 
livrată de fabrică, modificările puteau fi constatate numai la 
demontarea piesă cu piesă. Difuzorul era cel normal, iar drept 
microfon servea butonul din stînga. 

Opri în Timişoara să bea o cafea şi, în pofida obiceiului său 
de a nu bea alcool dimineaţa, ceru un coniac. Se înţelesese cu 
Nythan ca acesta să nu oprească în oraş, urmînd să-l aştepte pe 
drum, cu zece, cincisprezece kilometri înainte de Lugoj. Se urcă 
în maşină plin de bună dispoziţie şi simțind foame, - „din cauza 
coniacului”, se gîndi el -, scoase un baton de ciocolată din cutia 
bordului. 

Fiecare din ei luă masa în alt oraş, Morel într-un restaurant 
din Drobeta-Turnu Severin, Nythan la Craiova, se aşteptară 
reciproc, continuîndu-şi drumul apoi spre Piteşti. Morel avea 
însemnată autostrada pe hartă, dar ieşind din oraş pe o şosea 
doar cu două benzi de circulaţie, îşi dădu seama că greşise 
drumul cu toate că, îşi spunea el, respectase întocmai 
indicatoarele de direcţie. Hotări să întrebe. 

Reduse viteza şi, zărind la lumina farurilor un camion oprit pe 
marginea şoselei, frînă în spatele lui. Fu momentul în care 
Nythan îl depăşi, era aproape să-l atingă. Il întrebă pe şofer, da, 
acesta era drumul care ducea la Bucureşti. Era vechea şosea 
probabil, gîndi el întorcîndu-se la maşină. Pipăi cu talpa 
piciorului - beton. Perfect! 

Pe măsură ce se depărta de oraş, şoseaua se dezaglomeră, 
Morel îl dublă pe Nythan lăsîndu-l în urmă şi dădu drumul la 
radio. Simţise nevoia de puţină muzică, ca atunci cînd se 
plictisea rulînd pe autostradă, îl obosiseră cei aproape şapte 
sute de kilometri parcurşi. Acceleră ca să-şi gonească somnul, 
viteza avea să-l ţină încordat. Acul urcă la 140. 

Pietrele kilometrice nu putea să le citească, dar, după 
calculele sale, nu mai rămăsese mult pînă să între în Bucureşti. 
Traversă o pădure, la ieşire - un viraj şi, deodată, în lumina 
farurilor sale apăru o barieră lăsîndu-se. Acţionă ambele frîne, 
ferindu-se de parbriz, se aplecă în spre dreapta. 

Citroenul intră în braţul barierei, îl rupse în două, trecu de 
calea ferată, ricoşă în soclul de beton din stinga pe care era 
montat mecanismul celui de-al doilea braţ al barierei, îl reteză 
ea pe un chibrit şi se opri, înfigîndu-se într-un dîmb de pămînt ce 


se înălța ca un perete, în spatele acestuia. 


Locotenentul Stoicescu preluase de puţin timp urmărirea lui 
Morel şi Nythan, cine s-ar fi putut gîndi că unul din cei doi ar 
putea cădea victimă unei asemenea întîmplări; era ora 23 şi 41 
de minute cînd raportă de pe şosea căpitanului Pascu: 

„Obiectivul din maşina Citroen s-a accidentat mortal, intrînd 
în braţul barierei de cale ferată chiar în momentul...” 

Fu întrerupt de vocea consternată a căpitanului Pascu, care 
izbucni din difuzorul aparatului său portativ: 

„Ei, cum aşa?!?” 

„Cred că avea peste o sută patruzeci de kilometri pe oră. De 
pe la Găieşti tot aşa o ţinea. Vă rog ordonaţi. Terminat.” 


Nythan oprise în spatele unui şir de autocamioane pe care 
Morel le depăşise chiar în apropierea barierei, văzuse în 
depărtare mai multe siluete omeneşti agitindu-se în întuneric, 
dar nu dădu faptului nici o importanţă. 

Profită de răgaz pentru a examina harta, da, nu puteau fi mai 
mult de zece - douăzeci de kilometri pînă la Bucureşti. Urmări în 
continuare cu privirea pe hartă şoseaua care ducea la 
Constanţa. Se înţelesese cu Morel să se aştepte a doua zi, 
reciproc, la jumătatea drumului dintre Bucureşti şi Urziceni, 
urmînd ca astă-seară să se cazeze la două hoteluri diferite. 

Cînd luminile vagoanelor unui tren de persoane trecură 
licărind prin dreptul barierei, Nythan porni motorul maşinii. Se 
enervă că şoferii autocamioanelor nu se mişcă odată din loc. 
Claxonă şi, concomitent, semnaliză cu lumina. Probabil că mai 
venea un tren, înjură el. Cobori să se dezmorţească un pic şi, 
înaintînd spre primul autocamion, văzu că în cabină nu era 
nimeni. Reveni la maşină pentru a încuia portiera, apoi se duse 
să vadă ce se întîmplă, vine un alt tren, cît dracu mai trebuie să 
aştepte? 

Şoferii autocamioanelor lipseau cu toţii. Auzi voci omeneşti, 
comentînd în devălmăşie ceva. Intui un accident, nici prin cap 
nu-i trecu că ar putea fi vorba de Morel. Văzu braţul rupt al 
barierei, felinarul cu lumina roşie atîrnînd ţăndări de ciotul 
acesteia, trecu în grabă calea ferată şi, strecurîndu-se printre 
oamenii ce se strinseseră în jurul maşinii, recunoscu spatele 
Citroenului. 


Prima mişcare fu să se repeadă la portieră. Se stăpini, 
reţinîndu-se. Îşi imagină într-o clipă ce se întîmplase. Da, trebuie 
să rămînă cît mai neobservat posibil, pentru a vedea ce se va 
întîmpla mai departe. Se cerea salvată acum cartea de joc! De 
Morel nu mai putea fi vorba, maşina se arcuise aproape, 
izbindu-se de malul abrupt de pămînt. Văzu ieşind de sub ea un 
stîlp de beton, cu fierotenii pe el. Strecurîndu-se în continuare 
prin spate, remarcă lîngă portiera de lîngă volan un şofer care-i 
ţinea pe curioşi la distanţă. 


Locotenentul Stoicescu fu înlocuit în curînd şi, găsindu-l pe 
căpitanul Pascu în maşina oprită ceva mai departe de bariera 
dinspre oraş, îi raportă în amănunţime cele intim plate. 

— Totul s-a petrecut într-o fracțiune de secundă, încheie el. 

— Dracu să-l ia de dobitoc! Se grăbea!... Dumnezeii lui, ne-a 
stricat toată treaba! spuse Pascu cu ciudă. 

— Îl mai avem pe ăsta cu Porsche-ul... arătă locotenentul 
Stoicescu cu capul înainte. 

— Şi dacă face acum stînga-mprejur şi ne vin alţii pe care nu- 
i ştim? 

Locotenentul rămase tăcut. 

— Să-l văd şi eu cum arată la faţă... 

— Tovarăşe căpitan, interveni Stoicescu cînd Pascu vru să 
coboare, aşa am putea presupune că erau aşteptaţi sau urmau 
să aştepte pe alţii!... Poate că în ţară este de-acum cineva care-i 
aşteaptă... _ 

— Ai dreptate! Poate nu-i totul pierdut. In cazul acesta însă, 
trebuie să-l lipsim pe Nythan de posibilitatea de-a lua legătura 
prin radio. Să-l obligăm să se întilnească nu în eter, ci concret! 

Pascu analiză febril situaţia, da, ea putea fi prielnică scopului 
dat. 

— Fii atent! Dăm cu ochii de Nythan, rămii să-l supraveghezi 
dintr-o parte, iar eu mă duc la maşină să văd ce pot face acolo. 
Dacă se îndreaptă spre mine, ia-o înainte şi anunţă-mă. Gata! 

Aveau semnalmentele lui Nythan: treizeci şi şase de ani, un 
metru şaptezeci şi cinci de centimetri înălţime, şaptezeci şi 
şapte de kilograme, şaten, arcade proeminente, nas puternic, 
bărbia ca despicată de o lovitură... Şi apoi, printre cei care se 
adunaseră la locul accidentului, în majoritate şoferi de 
autocamioane, el nici nu era greu de recunoscut. Il văzură, 


urmărind de după spatele unuia, cele povestite de şoferi 
ofițerului de la circulaţie. 

Pascu ştia că sub aparențele unei antene obişnuite de radio, 
puţin mai lungă decit cea normală, se ascunde una cu 
amplificator de intensitate, şi el constată cu bucurie că antena 
Porsche-ului se afla montată pe partea stingă a maşinii, pe 
aripă, lîngă parbriz. 

Revenind la maşina sa, îşi spuse că fusese cit se poate de 
inspirat cînd chemase I.M.S.-ul pentru a-l aduce aici, numai că 
atunci el gîndise doar că în I.M.S. se va putea mişca mult mai în 
voie la locul accidentului, ferestruicile montate în prelata 
acestuia erau de o perfectă discreţie, da, I.M.S.-ul se preta de 
minune intenţiilor sale. Îi explică şoferului despre ce este vorba, 
după care se îndreptară cu maşina spre locul unde se găsea 
Porsche-ul. 

— Uite, aici trebuie s-o loveşti, îi arătă Pascu şoferului locul 
unde era montată antena. Cînd ajungi în dreptul maşinii, iei 
scurt volan stînga şi tragi frina de mînă. 

— Lăsaţi că ştiu eu, tovarăşe căpitan!... spuse şoferul pe un 
ton puţin ofensat. 

— Să n-o pocneşti prea tare! Cît să se îndoaie tabla chiar sub 
antenă. 

Şoferul îşi cunoştea meseria. Frinată doar pe roţile din spate, 
maşina, din cauza mişcării bruşte a volanului spre stinga, 
derapă cu spatele în sens invers. Se auzi un zgomot de tablă 
înfundată şi Pascu se repezi într-acolo. 

Antena scăpase, dar principalul fusese făcut. Strecurîndu-se 
repede printre cele două maşini, ca pentru a vedea cît de tare 
fusese lovit Porsche-ul, apucă antena şi o frînse îndoind-o din 
direcţia şocului. 

Şoferul cobori din maşină, îşi examina opera şi începu să se 
vaite, apucîndu-şi capul cu mîinile. 

— Aoleu, ce-am făcut! Fir-ar al dracului de cîine, fir-ar al 
dracului cum mi-a ieşit el în faţă!... 

„Asta-i oltean!” rise Pascu, îndepărtindu-se în grabă. 

Ofiţerul de circulaţie desena pe schiţă poziţia Citroenului, 
cînd se prezentă la el şoferul I.M.S.-ului. 

— Am făcut un accident, tovarăşe locotenent major. 

— Cum ai făcut accident? nu-i veni acestuia să creadă. 

— Mi-a sărit în faţă un cîine care venea din pădure... A ţişnit 


de după o maşină... Era să mă bage în şanţ. Am derapat o ţiră la 
frină şi-am lovit cu laterala 1.M.S.-ului o maşină străină. 

— Ce maşină străină? Unde-ai lovit-o? Cînd, mă? 

— Acu. Aici, arătă ei în direcţia pădurii. 

— Fir-aţi ai dracului, că nu vă mai învăţaţi minte, oricite 
amenzi am da, tot umblaţi cu frîne defecte! la du-te, Stanciule, 
se întoarse locotenentul major către un plutonier de miliţie, şi 
vezi ce-i. În noaptea asta e vesel! A mai murit unu' pe 
Giurgiului, acu ăsta... Dă încoace carnetul! îi ceru el şoferului, 
făcîndu-i semn cu degetul. O lună te-ai lins pe bot de carnet! 
Tragi matale o lună pe dreapta! 

Şoferul I.M.S.-ului îi întinse carnetul, apoi se duse cu 
plutonierul de miliţie să-i arate ce şi cum se întîmplase. 

— Străinul ce spune? Acu ai de plătit!... 

— Străinul nici nu-i la maşină. Dacă era să fiu vinovat, o- 
ntindeam că nu m-a văzut nimeni. Fir-ar al dracului de cîine cu 
mă-sa! Cică să-ţi fie milă de javrele dracului! 

— Da’ unde-i străinul? 

— Nu ştiu. O fi la accident, arătă ei în spate spre barieră. 

— De ce n-ai spus, mă, aşa, să-l fi chemat şi pe el? 

— Dacă m-a luat tovarăşu' locotenent major repede... 

— Hai înapoi! 

— Auziţi, tovarăşe locotenent major, străinul cu maşina pe 
care i-a lovit-o ăsta e aici. Cică nu-i la maşină. Intrebaţi 
dumneavoastră... 

Locotenentul major făcu cîţiva paşi în direcţia celor din jur şi 
întrebă într-o franceză destul de corectă: 

— Vă rog, cine este cetăţean străin să vină încoace. la fost 
accidentată maşina! 

Nythan tresări. Asta mai lipsea acum! Nu-i convenea să se 
arate, să fie văzut oficial. Nu, n-avea ce face. 

— E un străin lîngă mine, spuse unul din şoferi, arătînd cu 
capul în spate. Cască şi el gura... 

— Habar n-are ce bucurie îl aşteaptă! rise altul. 

— Da, poftiţi, se prezentă Nythan ofițerului de miliţie. 

— Aveţi o maşină parcată mai încolo? arătă acesta în direcţia 
pădurii. 

— Da. 

— V-a accidentat-o băiatul ăsta, arătă locotenentul major 
spre şoferul I.M.S.-ului. 


— Grav? întrebă Nythan fără să vrea, gîndindu-se că maşina 
îi fusese lovită în spate, unde era plasat motorul Porsche-ului. 

— Nu, el spune că nu. Poftiţi, vă rog, la maşină, împreună cu 
organul nostru de miliţie, pentru constatări. Sînteţi asigurat, nu? 

— Da, da, am Cartea verde la mine. 

Văzind că fusese îndoită doar tabla lîngă uşă, răsuflă uşurat. 
Antena nu conta. Nu mai avea cu cine să comunice prin radio... 

— Nici o problemă! spuse el şi, dîndu-şi seama că plutonierul 
de miliţie nu-l înţelege, îi făcu semn că n-are nici o pretenţie, e 
un fleac lovitura asta. 

Cînd şoferul I.M.S.-ului mimă că n-a vrut să-i lovească 
maşina, nu-i vinovat, îl luă de braţ şi se duse cu el la 
locotenentul major, spunîndu-şi că nu strică să facă impresie, 
poate îi va folosi mai tîrziu. 

— Eu n-am nici o pretenţie. Se poate întîmpla oricui... 

— Cumsecade om! exclamară cîțiva şoferi. 

— Auziţi, i-a sărit un cîine în faţă! îi luă locotenentul major 
apărarea şoferului, mulţumit că nu trebuie să mai întocmească 
alte acte acum. O să vă dăm o adeverinţă ca să vă puteţi repara 
maşina la un atelier... lar tu, se adresă el şoferului, să te prezinţi 
cu cincizeci de lei! Omul te-a iertat, legea însă nu te iartă! 

— Du-te întîi şi eliberează şoseaua! îl trimise plutonierul 
înapoi la maşină. 


Nythan au se putea hotărî ce soluţie să aleagă: să se 
prezinte în mod oficial şi să declare că se va ocupa de 
repatrierea rămăşiţelor lui Morel şi a maşinii sale, sau să rămînă 
în espectativă pentru a vedea cum se vor desfăşura lucrurile în 
continuare. 

Nu grija pentru înmormiîntarea lui Morel îl preocupa. Un mort 
rămîne un mort, indiferent cum şi unde-l îngroapă! Şi apoi, 
Morel nici nu merita o asemenea grijă, se dusese, ducă-se! 

O să-i înştiinţeze, probabil, ambasada... Cu toate că, venind 
aici, li se interzisese să ia contact cu ambasada ţării ai căror 
cetăţeni erau. „Sub nici un motiv, indiferent ce se va întîmpla, n- 
aveţi ce căuta la ambasadă sau să luaţi legătura cu funcţionarii 
ei!” li se spusese pe un ton categoric. 


Problema, adevărata problemă, era cum să scoată jumătatea 
valetului de treflă din ascunzătoarea portbagajului! Se întorcea 
cu misiunea ratată, dacă mai venea şi fără cartea asta de joc... 
ÎI trimiseseră pe Baxter la fund pentru ea, şi el înţelegea ce se 
riscase cu o asemenea treabă. Ar putea s-o păţească şi el de la 
ceilalţi dacă s-ar afla cumva... Nu, nu se putea întoarce fără 
valetul de treflă. Misiunea lui era să-l păzească pe Morel şi, deci, 
şi cartea de joc! 

Să se prezinte oficial era însă destul de riscant. Veniseră 
separat, pînă acum nu spusese un singur cuvînt şi, deodată, 
„daţi-mi mie cadavrul lui Morel, maşina”... O să le trezească 
abia atunci bănuieli! Şi or să ia la puricat maşina centimetru cu 
centimetru pătrat. 

Nici aici n-aveau de-a face cu proşti! O să-i găsească 
pistolul... Tot bordul fusese distrus, aparatul de radio ieşise 
afară... Dacă descoperă că e o staţie de emisie-recepţie, îl 
înhaţă precis! Şi n-o să stea mult pe ginduri pînă să le treacă 
prin minte să cerceteze aparatul Porsche-ului! Dacă nu chiar 
întreaga maşină! 

N-avea altă soluţie decit să urmărească de la distanţa ce se 
va întîmpla mai departe. Poate o lasă chiar aici? O zdreanţă! Şi- 
o ridică miine pe lumină... Sau, în cel mai rău caz, o transportă 
undeva... 

Se hotărî să plece pentru a nu atrage atenţia, rămăsese şi 
aşa prea mult timp aici, o să găsească el un loc de unde să 
urmărească dacă a fost ridicată maşina sau nu. Avea pastile cu 
cofeină... 


ÎNCĂ O SCHIMBARE LA FAŢĂ 


Roţile din spate ale Citro&nului scăpaseră întregi şi, ridicîndu- 
| cu macaraua din faţă, maşina Ciclopului îl luă la remorcă. 
Specialiştii căpitanului Vlad aşteptau în atelierul din Bd. 
Magheru să le sosească „ploşniţa”, pentru care fuseseră sculaţi 
astă-noapte din somn. „Ploşniţe”, aşa le spuneau ei 
autoturismelor măsluite cu tot felul de ascunzători secrete sau 
conținînd diferite aparate pentru desfăşurarea activităţii de 
spionaj. 

Alţii se ocupau de hainele lui Morel, cercetîndu-le cu minuţie 


în laboratoare speciale, pînă la ultima cusătură. Paşaportul, 
banii, ceasul, stiloul, bricheta, totul trecea prin mîinile experţilor 
care ştiau foarte bine cîte surprize poate ascunde pînă şi un ac 
de cravată. 

Cea mai neînsemnată descoperire conta, ea putea arunca o 
lumină asupra naturii misiunii pe care o primise spionul sau, 
coroborată cu alta, tot atît de neînsemnată la prima vedere, în 
ce direcţie ar trebui îndreptate cercetările. 

Şi în acest timp, subalternii căpitanului Pascu îl păstrau în 
„oglindă” pe Nythan. Îl văzură parcîndu-şi maşina cu luminile 
stinse, pe o străduţă ce-i permitea să ţină sub observaţie 
şoseaua Chitilei, se aşezaseră în posturi fixe şi mobile pe 
întregul traseu pe care avea să-l urmeze maşina Ciclopului. 

Acum, căpitanului Pascu îi deveni şi mai clar că anume 
Citroenul îl interesează pe Nythan. Totul era deci să nu-l sperie 
cumva, chiar cu riscul de a-l pierde o oră-două din ochi, avind în 
vedere maşina sportivă de care dispunea Nythan. 

Nu, Nythan se ţinea scai de Citroen, păstrind însă o distanţă 
apreciabilă în linie dreaptă şi accelerind doar cînd Citroënul 
dispărea după un colţ. 

Pascu îşi lăsă oamenii pe traseu şi, comunicînd cu ei prin 
radio, se îndreptă spre atelierele Ciclopului din Bd. Magheru. 

— Sandule, i se adresă Pascu căpitanului Vlad, tipul ăsta care 
a venit cu Esden în ţară se ţine după maşina acestuia cum se 
ţine cîinele după căruţa vilceanului! 

— l-o fi teamă pentru staţia de radio!... 

Aflîndu-se pe teritoriul ţării, Morel şi Nythan ieşiseră de două 
ori în eter, şi cum ei erau încă de la graniţă puşi sub urmărire, 
convorbirile lor fuseseră înregistrate pe bandă magnetică, 
predate maşinii electronice de calcul pentru aflarea cheii cu 
care îşi cifrau ei mesajele. Nu era un lucru deloc simplu, pentru 
că şi codul lor fusese compus tot cu ajutorul unui computer. 

l-o fi teamă şi de staţie... În orice caz, în eter nu mai poate 
ieşi. Şi Pascu îi povesti căpitanului Vlad cum fusese „aranjată” 
antena de la maşina acestuia. 

Citroenul fu urcat sus la etaj, oamenii căpitanului Vlad îl luară 
imediat în primire. 

— Jiule! Jiule! Aici Tirnava! Aici Tiîrnava! Emisie! auzi Pascu în 
difuzorul aparatului său. 

— Aici Jiul! Da, Tîrnava, Jiul te-ascultă, recepţie. 


— Obiectivul parcat maşina la Lido, cazat hotel 
„Ambasador”. Receptie. 

— Se continuă misiunea, conform noilor condiţii. Organizează 
schimbul de miine. la măsuri corespunzătoare în privinţa 
hotelului. Recepție. 

— Am înţeles. Terminat. 

— Terminat. 

— Nu-i prost tipul” i se adresă Pascu căpitanului Vlad, care 
ascultase convorbirea. Cu „Ambasador”-ul justifică drumul pînă 
aici şi, în plus, e în apropierea Citroenului. Inseamnă că s-a 
gîndit la ce m-am gîndit şi eu cînd am adus Citro&nul aici, rise 
Pascu scuturind cu o lovitură umărul căpitanului Vlad. Asta-i, 
Vlade, mai spune-le o dată băieţilor, nu vreau să se cunoască 
nici un pic că s-a umblat la maşină. 

Sub tabloul de bord, într-o „cutie” din material plastic 
spongios, fusese găsit pistolul, dedesubt, la picioarele 
pasagerului - o ascunzătoare cu arsenalul obişnuit: două fiole cu 
cianură de potasiu, o lanternă minusculă, dar cu un fascicul 
foarte puternic de lumină, ţigări conținînd somnifere... 

Oamenii căpitanului Vlad nu numai că se pricepeau unde să 
caute, dar dispuneau şi de aparate speciale necesare unor 
investigaţii de acest gen. De obicei, capacul băii de ulei avea 
pereţi dubli, pragurilor li se adaptau sisteme mecanice sau 
hidraulice, se pretau la ascunzători dublurile aripilor, ranforsările 
caroseriilor autoportante, şasiurile în cazul existenţei acestora. 
Era sondată tapiţeria, ventuze vibratoare puneau în rezonanţă 
fiecare bucăţică de tablă. 

O asemenea ventuză descoperi că punctele de sudură 
electrică de la o porţiune din ranforsarea capacului portbagajului 
sînt doar aparente. 

— Nu, nu forţa! îi ceru căpitanul Pascu mecanicului să scoată 
ventuza. O vibraţie mai prelungită îi poate defecta mecanismul! 
Tovarăşe căpitan! îl strigă el pe Vlad în ajutor. 

Acesta veni şi începu să cerceteze cu o lampă cu cuarţ 
întregul capac. Crezuse de la început că unul din punctele de 
sudură, mai întîlnise un caz, masca de fapt butonul de acţionare 
a mecanismului. Ajunse în cele din urmă la zăvorul capacului şi, 
abia după ce-l demontă, găsi cablul ce se îndrepta spre 
ranforsarea în cauză. 

Cînd jumătatea din valetul de treflă ieşi la lumină, şi Pascu şi 


Vlad priviră dezamăgiţi buzunarul secret: era tot ce conţinea el. 
— Că este o parolă cartea asta de joc ruptă în două, asta-i 
clar, dar de ce-a fost nevoie să o păzească cu atita străşnicie? 
se miră Vlad. 
— Da, o parolă... Sînt deci aşteptaţi! Asta înseamnă, Vlade, 
că am fost cît se poate de inspirat cu scoaterea din funcţiune a 
antenei. 


Colonelul Dumitru, la raportul căruia Pascu se prezentă a 
doua zi dimineaţa, nu fu însă de aceeaşi părere: 

— Înseamnă că Nythan nu se va putea întâlni! 

— Dimpotrivă, îmi permiteţi, tovarăşe colonel, el va fi obligat 
să se întilnească la modul concret! 

Cum? Fermitatea parolei demonstrează că ei trebuiau să se 
întîlnească întîi în eter! Şi pe această cale să fixeze o întîlnire 
concretă! Dacă s-ar fi cunoscut şi ar fi avut un loc fix de întîlnire, 
nu-i mai trebuia lui Esden o parolă ca asta! 

— Cred că aveţi dreptate, spuse Pascu încet. 

— De fapt, tu i-ai luat posibilitatea lui Nythan de a stabili un 
rendez-vous cu cel sau cei care îi aşteaptă aici! Da, asta ai 
făcut, Pascule! 

— M-am gîndit că, neputind comunica prin radio, ne va 
conduce la cei care îi aşteaptă sau la cei pe care îi vor aştepta 
ei. 

— Şi n-ai gîndit rău. Dar pe direcţia unei singure versiuni! Te- 
ai montat pe ea şi n-ai căutat să vezi dacă nu cumva ar putea 
exista şi o altă versiune posibilă! Alte versiuni. 

— Nu vreau să mă scuz, atunci nu ştiam încă de existenţa 
cărţii de joc. Nu ştiam că au venit cu o parolă atît de fermă!... 

— Da... ai dreptate... Cu dreptatea asta însă nu reparăm 
lucrurile, spuse colonelul cu părere de rău. 

— Tovarăşe colonel, de ce-a ascuns acest Paul Esden atit de 
bine cartea de joc? 

— De noi a ascuns-o! 

— Eu cred că nu numai de noi. Putea s-o ţină foarte bine în 
portofel... Sau în cutia de bord a maşinii... O mascotă... putea 
spune. Numai noi puteam bănui că asemenea lucruri pot 


constitui o parolă de întîlnire. 

— O parolă de întîlnire între doi necunoscuţi! 

— Între doi necunoscuţi... Tocmai de aceea şi-a asigurat el 
atit de bine parola! 

— Te gîndeşti la Nythan? 

— Şi la el mă gindesc. 

— Dar dacă este vorba de o întîlnire între oamenii a două 
agenturi? Sînt cazurile cînd se folosesc asemenea parole... Ele 
dau siguranţă, certitudine absolută. Sau poate au venit la o 
„conservă” aici? Cartea e veche, slinoasă... 

— Atunci Nythan va face tot posibilul să ajungă la maşina lui 
Esden! spuse ferm căpitanul. 

— Numai în cazul în care „conserva” nu are o staţie de radio! 

— O vom capta în eter! 

— Nu, omul lor conservat nu va ieşi!... El aşteaptă doar pe 
recepţie. 

— Poate am greşit... Şi cred că da, am greşit. Urmărindu-l 
însă din întuneric pe Nythan, n-am avut deloc impresia că l-a 
deranjat prea mult pierderea posibilităţii de-a ieşi în eter. 

— Ce propui? 

— El s-a ţinut scai de maşina lui Esden, l-a interesat unde 
ducem maşina. Dacă, aşa cum spuneţi dumneavoastră, era 
stabilit ca ei să se întilnească cu cei sau cel cu care aveau 
rendez-vous în eter, atunci ar fi plecat mult mai repede de la 
locul accidentului. Imediat ce-a constatat că Esden e mort. Ar fi 
plecat să comunice chiar şi faptul că întîlnirea nu mai poate 
avea loc. Că ea se amină. 

— La cit timp după ce şi-a dat seama de moartea lui Esden i- 
ai scos antena din funcţiune? 

— Dacă mă ghidez după cele ce mi-a raportat locotenentul 
Stoicescu, la aproape cinci-şase minute. Discutam cu şoferul, 
asistam la manevra lui sub presiunea că Nythan va apare din 
moment în moment la maşină... Şi apoi, tovarăşe colonel, au 
mai trecut vreo cinci minute pînă cînd şoferul s-a dat jos din 
maşină, s-a uitat dacă a lovit Porsche-ul acolo unde-i arătasem 
eu, s-a prezentat la ofiţerul de la circulaţie... Chiar zece minute. 
Şi Nythan stătea în acest timp liniştit. 

— Liniştit, vorba vine!... 

— Exact. Pe el îl interesa ce se întîmplă cu maşina lui Esden. 
Constatind că Esden e mort, putea să plece, să transmită şi 


imediat să se întoarcă înapoi. 

— Este şi aceasta o variantă. 

— N-am pretenţia adevărului, tovarăşe colonel. De fapt nu 
ştim nimic. Sau aproape nimic. 

— Ce propui? 

În direcţia operativă a colonelului Dumitru nu era uşor de 
lucrat. Nu numai din cauza naturii activităţii acesteia care cerea 
eforturi fizice şi mai ales psihice deosebite, dar şi din pricina 
exigenţei proverbiale a colonelului. Ţinîndu-şi oamenii sub un 
sever control profesional, el le lăsa în acelaşi timp iniţiativa. li 
combătea de multe ori cu argumente posibile, punîndu-i să 
elaboreze ipoteze după ipoteze, în consfătuirile operative îi 
determina pe participanţi să tragă ei concluzii. Ştia că aşa îi 
educă să fie receptivi la subtilităţile unei situaţii date, să 
aprofundeze pînă la amănunt acţiunile, să construiască singuri 
versiuni, s-o aleagă pe cea mai apropiată de realitate şi nu pur 
şi simplu pe cea mai comodă sau cea elaborată de superior. 
Experienţa îi demonstrase cite idei aduseseră oamenii săi 
antrenați astfel şi nu trataţi ca simpli executanţi ai unui ordin. 

— Eu aş propune să punem la loc parola şi să vedem dacă nu 
tocmai ea îl interesează pe Nythan. Dacă da, atunci 
supraveghem ce face cu ea. Să-l lăsăm să zburde puţin!... 

— De acord. Şi aici ideea ta cu Ciclopul n-a fost deloc rea. 

— Puteam să aduc maşina la noi... In cazul în care se 
strecoară la Ciclop pentru a căuta în maşină sau încearcă să 
mituiască pe cineva pentru a-i permite accesul la ea... 

— Ar fi un atu... 

— În cazul în care, însă, Paul Esden era şeful şi Nythan 
aghiotantul, iar după maşinile lor, după felul cum au mers pe 
şosea, se pare că aceasta a fost situaţia, atunci se prea poate ca 
el să nu ştie unde păstra Esden parola. Sau, în mod oficial, nici 
de existenţa unei asemenea parole. 

— Nu mergi prea departe? 

— Mă gindesc la faptul că la ei stinga ştie foarte puţin din 
ceea ce face dreapta. Li-e teamă de joc dublu şi oamenii îşi iau 
măsuri de precauţie... Nu ştie de existenţa valetului de treflă în 
mod oficial, sublime Pascu ultimul cuvînt. 

— Atunci la ce i-ar folosi? 

— Vom vedea. Surprize pot fi... Cu Suzanne n-am avut o 
surpriză?! Punem valetul de treflă la loc şi-om vedea ce se 


întîmplă. 

— Îl punem, dar nu chiar pe ăsta. 

Colonelul sună secretara şi-i ceru să-l cheme pe maiorul 
Oancea la el. 

— Credeţi c-o să reuşească? 

— Trebuie să reuşească. Parola asta n-o putem da din mînă. 
E atu, Pascule! 

— Şi dacă Nythan va merge la întîlnire? Jumătatea aceasta n- 
o să se potrivească în nici un caz cu cealaltă! 

— La întîlnire vom fi şi noi, nu? 

— Să nu fie doar o primă întîlnire... Care să nu ne dea mare 
lucru. Ce ştim noi pentru ce au venit ei aici? 

— Tu ai perfectă dreptate. Raționamentul tău este bun. Ce se 
întîmplă însă dacă în locul lui Nythan va trebui să mergem noi la 
întîlnire? Singur spuneai că pot fi şi surprize... lar Nythan 
distruge cartea de joc. Vom vedea ce are de gind să facă cu ea, 
iar în cazul în care îl... preocupă lucruri „serioase”, substituim 
valeţii de treflă. Aaaa, o să bănuiască ceva? La întîlnire o să se 
convingă că parola e absolut veritabilă. 

În cabinet intră maiorul Oancea şi colonelul Dumitru îi arătă 
jumătatea cărţii de joc. 

— Avem nevoie de una la fel. Nu la fel, identică! Copia cea 
mai fidel posibilă! În cît timp îmi poţi confecţiona una? 

Maiorul examina cu atenţie cartea de joc, întîi pe o parte, 
apoi pe cealaltă... 

— Pînă în prînz e tirziu, tovarăşe colonel? 

— Ce zici, Pascule? 

— Pînă în prînz e bine. Pentru planurile mele, e bine. 

— Uzura îmi ia cel mai mult timp. 

— Şi slinul cum îl faci? 

— Din seu topit amestecat cu ceară de albine. Ce-i slinul? 
Murdăria, grăsimea de pe miini, secreția glandelor sudoripare... 
La răcire, ceara întăreşte seul, îi dă acea consistenţă... 

— Nu te supăra că te întrerup, tu eşti însă în stare să-mi 
vorbeşti acum o oră întreagă despre slin! Şi alte trei, cum poate 
fi imitat! izbucni colonelul în rîs. 


Nythan reuşise greu să adoarmă, pastila de cofeină avea un 
efect prelungit şi el se trezi obosit şi cu o dispoziţie cum nu se 
poate mai proastă. Bărbierindu-se, îşi făcu un plan şi, după ce 


mîncă consistent, traversă strada, prezentîndu-se la birourile 
O.N.T.-ului, unde, aşa cum se informase în holul hotelului, putea 
angaja un ghid care să-l îndrume în vizitarea oraşului. 

— Vă rugăm să ne scuzaţi, astăzi însă nu mai avem nici un 
ghid liber. Au fost afectaţi grupurilor mai mari de turişti, 
răspunse o funcţionară pe care el o găsi foarte nostimă. Pentru 
mîine dacă doriţi... _ 

— Poate îmi puteţi da atunci ceva prospecte, hărţi... In sfîrşit, 
tot ce aveţi în legătură cu Bucureştiul. 

— Da, cu cea mai mare plăcere... 

Funcţionara îi aduse tot felul de pliante. Nythan le luă la 
maşină, le studie aşezîndu-le pe capotă, apoi înăuntru, în timp 
ce încălzea fără grabă motorul. Alimentă Porsche-ul la Lido şi 
aproape trei ore se plimbă prin oraş, urmărind o hartă care 
recomanda ce este mai remarcabil de văzut şi, bineînţeles, 
controlă tot timpul ce se petrece în spatele său. 

Se convinse definitiv că nu i se agăţase nimeni de coadă, mai 
verifică încă o dată, apoi din nou cînd circulaţia străzii îi oferi o 
situaţie prielnică. Demarajul şi repriza puternică ale Porsche-ului 
îi permiteau cît se poate de bine asemenea verificări şi, în cele 
din urmă, parcă din nou la Lido; citise că există o piscină şi o 
grădină de vară. 

Intrînd prin hotel, ieşi pe terasă. Într-adevăr, era foarte 
frumos. „Mai ales seara”, se gîndi el. Îi zîmbi echivoc o brunetă 
care se prăjea pe un scaun la soare, şi buna dispoziţie, care încă 
în timpul plimbării prin oraş începuse să se înfiripe, reveni 
făcîndu-l să-şi spună că, poate, era chiar mai bine că Morel se 
curăţase, dracu să-l ia, o întinde rapid, prin Bulgaria, în Grecia, 
pe cel mai scurt drum. 

Ar fi făcut o baie, pe căldura asta era tot ce-ţi puteai dori, o 
să facă şi baie, dar mai întîi trebuia să vadă locul unde se găsea 
Citro&nul. Acum n-o să mai bată la ochi, se ducea să-şi îndrepte 
tabla Prosche-ului, era un pretext minunat, bine că-l lovise 
cretinul ăla fără frîne ca lumea! 

Se încurcă în sensuri, ocoli tot centrul ca să ajungă vizavi de 
locul unde îşi parcase maşina şi urcă la etaj pe panta în spirală. 
Curăţel service! 

— Fiţi amabil! îl invită el la maşină pe unul care i se păru că 
dirijează lucrurile aici. Vorbiţi franceza, probabil. Sau germana? 

— Nu, engleza. 


— Foarte bine, spuse el în engleză şi, arătîndu-i tabla îndoită, 
îi dădu un pachet de ţigări. Sigur, se poate circula şi aşa... Aş 
vrea totuşi s-o fac. 

— Da’ nu-i păcat de o maşină ca asta?! Asta-i bijuterie, nu 
maşină! O îndreptăm frumos... Îi dăm un chit „rapid”, acum e şi 
cald, se usucă repede, şlefuim, luăm la pastă, totul e s-o 
potrivim la culoare. Vopsea originală aveţi? 

— Nu, n-am. 

— Ştiţi, fabrica livrează maşina cu o cutie de vopsea pentru 
mici reparaţii... 

— Ştiu, n-am cutia la mine. Aş veni după-amiază... Frumos 
service aveţi! Şi mai ales în centrul oraşului! 

— Dacă veniţi după-amiază, de-abia miine, pe seară, o s-o 
aveţi gata. 

— Nu-i nimic. Unde executaţi lucrările de tinichigerie? 

— La etajul doi. Nu facem decît mici reparaţii... Avem însă 
doi tinichigii de primă clasă, sticlă scot tabla! 

— Ai dumneata grijă... nuanţă Nythan. 

— Lăsaţi că vorbesc eu, o să fiţi mulţumit. 

— Aaa, se poate bea un pepsi? arătă el spre un mecanic cu o 
sticlă de Pepsi-Cola în mînă. 

— E un băruleţ după colţ, arătă dispecerul. 

— Mulţumesc foarte mult, atunci vin după-amiază. 

Nythan se opri la băruleţul service-ului, bău un pepsi şi, 
ieşind din încăperea acestuia, urcă fără grabă la etajul al doilea. 
Văzu Citroenul plin de pămînt, aşa cum fusese scos din malul în 
care intrase. 

De-abia aici erau adevăratele ateliere, mai multe maşini 
aveau motoarele scoase şi, prospectînd în continuare întregul 
service, Nythan îşi construi un plan care să-l ducă în posesia 
valetului de treflă. 

Da, acum se putea face o baie în bazin! Se va duce în 
cameră să-şi ia costumul din geamantan, va mînca în grădină şi 
dacă şerpoaica aia brunetă... Nu, după-masă trebuie să doarmă, 
va avea din nou o noapte albă, nu venise pentru dame aici! 

Se prezentă la service abia la opt seara. 

— V-am aşteptat toată după-amiaza! îi spuse dispecerul cu 
oarecare imputare în glas. 

— N-am putut, ce să fac... şi Nythan desfăcu într-un gest 
semnificativ mîinile. 


— Acum e tîrziu. Închidem la zece, nu se mai apuca băieţii de 
ea. Lăsaţi maşina aici şi miine cînd deschidem, la şase, au şi 
luat-o în primire! 

— Bine. 

— Atunci o ducem direct sus. Îmi daţi voie? se aşeză 
dispecerul la volan. 

Urcară la etajul al doilea, parcînd Porsche-ul într-o boxă. 

— Cînd deschideţi la şase, sînt şi eu aici, îl asigură Nythan pe 
dispecer. 

— Nu-i nevoie să vă sculaţi aşa de cu noapte!... Tot n-aveţi 
ce face aici! 

— Nu, nu-i nici o problemă... Mă trezesc şi aşa foarte 
devreme. 

— Cum doriţi, acceptă acesta. Nu era primul client care 
credea că dacă stă pe capul mecanicului, acesta face treaba 
mai bună. Stă şi se uită ca miţa-n calendar! 

La nouă şi jumătate, după ce mincă la braseria de alături, 
urcă panta în serpentină, direct la etajul al doilea al service-ului, 
fără să mai treacă prin faţa ghişeelor. In ateliere era pustiu, 
mătura un ucenic prin mijloc. 

Nythan deschise portiera, se prefăcu a căuta ceva, luă un 
pachet de ţigări şi, la plecare, în loc să coboare, urcă la etajul al 
treilea, care, aşa cum remarcase el cu prilejul recunoaşterii 
făcute la prînz, era în întregime afectat garării unor maşini noi, 
în majoritate Volksgwagen-uri şi Ford-uri vest-germane. In 
margine, chiar aproape de intrare, se găsea un Mercedes mai 
vechi, fără motor, încercă portiera din spate şi, găsind-o 
descuiată, se ascunse repede în maşină. 

„Perfect”, îşi spuse el, lucrurile se desfăşuraseră cît se poate 
de simplu, exact cum îşi imaginase construindu-şi planul. Se uită 
la ceas în clipa în care reclama luminoasă, montată pe întreaga 
înălţime a clădirii, se aprinse în întregime. 

Aşteptă încă o oră şi ceva culcat pe perna din spate a 
Mercedes-ului, apoi descălţindu-se, ieşi cu băgare de seamă din 
maşină. Cobori la etajul al doilea, Citro&nul era la doi paşi. şi 
dădu deodată seama că portbagajul ar putea fi încuiat. Il 
încercă, nu, era doar închis. 

Baxter îi spusese lui Morel să împingă zăvorul la dreapta pînă 
aude un zgomot metalic, să-l lase apoi să revină la loc şi să 
tragă de ranforsarea dinspre parbriz a capacului. Să tragă 


lateral, îşi aminti el. Procedă întocmai. 

Ranforsarea descoperi buzunarul secret, valetul era acum în 
mîinile sale. Plie la loc ranforsarea, după care închise cu băgare 
de seamă capacul portbagajului. Se auzi un clinchet metalic 
produs de zăvor; în liniştea care domnea în spaţiul imens al 
atelierului, clinchetul acesta îl lovi ca un ciocan în timpane. 

Rămase un timp nemişcat, făcu apoi cîţiva paşi spre panta în 
spirală şi, aplecîndu-se, lipi urechea de beton. Nu, nu se auzea 
nici un zgomot de paşi. Urcă la etajul al treilea. 

Noaptea petrecută în maşină nu fu deloc o plăcere, coborise 
de cîteva ori ca să-şi mai dezmorţească oasele, principalul era 
că intrase în posesia parolei. lar ea însemna bani. Şi încă bani 
buni dacă se decide, şi probabil aşa o să facă, aproape era 
hotărit, să între în legătură cu şefii lui Baxter. 

Ducînd-o la şefii săi, încasa misiunea, nici un mulţumesc în 
plus, o să spumege din cauza morţii lui Morel, o moarte atit de 
stupidă. Şi, furioşi, nu este exclus să-l ia şi pe el la trei-păzeşte, 
precis o să-l ia, chiar dacă le duce cartea de joc. Că nu l-a 
temperat pe Morel sau cine ştie ce-o să-i arunce în cîrcă. 
„Trebuia să mergi înainte ca să-i asiguri drumul! Nu în plasa lui 
ca boierul!” La aruncat în cîrcă se pricep foarte bine!... 

In schimb, dacă o să ia legătura cu şefii lui Baxter, ar putea 
încasa de zece ori misiunea şi, în plus, ar ieşi curat din treaba cu 
Baxter. A lucrat sub ordinele lui Morel. Morel l-a înhăţat din faţa 
hotelului, Morel a tras... Pînă la urmă, tot află ei, o să ciripească 
vreunul, cum a dispărut Baxter şi ar putea s-o păţească. Nu, nu 
iartă ei treburi din astea. 

Da, aşa o să facă, nu pierduse noaptea degeaba. De fapt, 
ideea îi venise încă atunci cînd văzuse maşina lui Morel înfiptă în 
mal, arcuită de mijloc. „Am mers în spatele lui pentru că aşa mi- 
a cerut Morel. Să-l asigur din spate, să nu i se agate vreo 
maşină de coadă!”, o să le spună el şefilor cînd o să încerce să-i 
arunce în cîrcă moartea lui Morel. 

A, că n-a adus cartea de joc? A mai rămas o zi tocmai pentru 
a pune mîna pe valetul de treflă, dar cînd şi-a dat seama - o să 
inventeze el o poveste - că maşina a încăput pe mina 
Securităţii, n-a ştiut cum s-o şteargă mai repede. Tocmai de 
aceea a ieşit prin Bulgaria. Era cel mai scurt drum pînă la 
graniţa cu Occidentul. Nici şase sute de kilometri, în loc de o 
mie şi ceva. 


Cînd mai rămaseră citeva minute pînă la ora deschiderii 
service-ului, se întinse pe covorul Mercedes-ului, ascunzîndu-se 
între canapea şi spătarele scaunelor din faţă. Zgomotele de la 
etajul inferior îi arătară că personalul venise la lucru, apoi că 
activitatea începuse, aici nu se auzise nimeni intrînd. Ridică 
încetişor capul şi se convinse că putea ieşi fără grijă afară. 

Era şase şi douăzeci de minute, îşi aranjă în grabă ţinuta. 
Cobori cu prestanţă panta. Nu se întîlni însă cu nimeni pe drum, 
intră în ateliere. Hopul fusese trecut. 

Lîngă aripa Porsche-ului se aflau dispecerul şi doi tinichigii 
care discutau ceva cu aprindere. 

— A, bine că aţi venit! îi ieşi dispecerul înainte, salutîndu-l. 
Aţi lăsat maşina încuiată, nu putem umbla la capotă. Mi s-a 
părut mai simplă operaţia ieri. Băieţii zic că trebuie demontată 
aripa. 

— De ce? se prefăcu el contrariat. Intenţionase să spună că 
renunţă la reparaţie, fiind nevoit să plece din Bucureşti, crezuse 
că va rămîne mai mult timp aici, acum însă dispecerul îi servise 
un motiv excelent. Nu, în cazul acesta o las aşa. Tot n-am 
vopseaua de rezervă la mine... 

— Vedeţi, îi arătă dispecerul, tabla a făcut un unghi care nu 
poate fi scos decît dacă dăm jos aripa. 

— O repar acasă, tot n-am prea mult timp. 

Deschise portiera, împărţi cîteva pachete de ţigări şi se 
aşeză la volan. 

— Trebuie înlocuită şi antena... Vă mulţumesc! îşi luă Nythan 
rămas bun de la ei. 

Trase în faţa intrării hotelului, făcu un duş, bărbierindu-se, se 
examină în oglindă, arăta bine după două nopţi nedormite. 
Făcuse o treabă pe cinste, va mînca undeva pe drum, nu erau 
decit şaizeci de kilometri pînă la graniţa cu Bulgaria. Strînse 
repede lucrurile în geamantan, achită la recepţie nota de plată 
şi demară fără a arăta că se grăbeşte undeva. 

După mai puţin de o oră intra în punctul de frontieră Giurgiu. 
Opri în spatele unui Opel Ascona cu număr vest-german. 
Vameşul se uită superficial prin bagajele sale. 

— Suficient! Mulţumesc, salută politicos vameşul, 
îndepărtindu-se cu declaraţia vamală pe care Nythan o 
completase la intrarea în ţară şi pe care o înapoiase acum, 
scriind „Nu” la toate întrebările, inclusiv la acelea vizind armele 


de foc şi substanţele otrăvitoare. 

Grănicerul care-i luase paşaportul pentru viză veni în direcţia 
maşinii şi Nythan porni motorul gata de drum. 

— Vă rog să poftiţi la domnul comandant! îl invită grănicerul, 
arătînd spre clădire. 

— Dar ce s-a întîmplat? întrebă contrariat Nythan. 

— Probabil ceva în legătură cu paşaportul... 

Fu condus într-o anticameră şi, arătîndu-i-se un scaun, i se 
spuse să ia loc. 

La un moment dat, începu să se îngrijoreze de-a binelea, 
trecuse un sfert de oră de cînd aştepta aici şi nimeni nu-l chema 
înăuntru. Paşaportul era lucrat perfect, mai autentic chiar decit 
cel autentic, ce putea fi? 

Cînd trei bărbaţi străbătură anticamera şi, ciocănind scurt în 
uşă, pătrunseră în birou, Nythan avu deodată senzaţia, cu toate 
că nici unui din ei nu-i acordase atenţie, că aceştia veniseră în 
legătură cu el. La dracu, au început să-i cedeze nervii! Uşa se 
deschise şi un ofiţer înalt îi făcu semn să poftească. 

Îi găsi pe cei trei stînd în picioare, nu-i plăcu deloc situaţia. 

— Domnul Ludwig Nythan? îl întrebă căpitanul Pascu în 
engleză, deschizîndu-i paşaportul. 

— Da, răspunse el încruntîndu-se. 

— Poftiţi ordinul Procuraturii. Sînteţi reţinut! 

— Cum îndrăzniţi? Sînt cetăţean străin! Mă voi plinge 
ambasadei mele! 

— Siînteţi liber s-o faceţi. Dacă veţi dori, vom interveni pe 
lîngă Ministerul de Externe să vă înlesnească o întrevedere cu 
funcţionarii ambasadei dumneavoastră. Vă rog să puneţi tot ce 
aveţi în buzunare pe masă! 

— Este un abuz! O comportare inadmisibilă! Am venit ca 
turist!... 

— Turist care-şi petrece noaptea într-un garaj încuiat? Puneţi 
tot ce aveţi în buzunare pe masă! 


Cînd examinarea Porsche-ului luă sfîrşit, căpitanul Pascu se 
prezentă la colonelul Dumitru, raportîndu-i că fusese găsit cam 
acelaşi arsenal cu cel descoperit în Citro&nul lui Esden. 

— În cazul acesta putem sta de vorbă cu el. Cum s-a 
comportat la percheziţionarea maşinii? 

— A rămas tot timpul tăcut, privind cum îi cercetau oamenii 


noştri maşina. Cînd a fost fotografiat pistolul în ascunzătoare, 
apoi celelalte, a zimbit lud. 

— Valetul de treflă unde-l pusese? 

— Printre hărţi, în cutia de bord. 

— Adică ori bine ascuns... şi cum n-avea o asemenea 
ascunzătoare, iar să-l asocieze cu pistolul sau cu restul 
arsenalului era total neindicat, l-a pus undeva neglijent şi 
oarecum la vedere. Bine, să mergem. 

După ce străbătură cîteva coridoare, intrară într-un birou 
amenajat special pentru asemenea convorbiri. Pasca ceru unui 
locotenent să-l aducă pe Nythan din camera învecinată. 

Pătrunzînd înăuntru, acesta examină dintr-o privire pupitrul 
în spatele căruia stătea un bărbat cu o faţă deschisă, îmbrăcat 
într-un sacou bleumarin. Era flancat în dreapta de cel care îl 
arestase la graniţă, iar în stînga, de un ofiţer pe care nu-l mai 
văzuse. 

— Luaţi loc! îi arătă colonelul scaunul de la masa aşezată în 
mijlocul camerei. Cred că vă convine engleza, la service aţi 
vorbit în engleză... 

— N-am nimic împotrivă. Nu vă supăraţi, pot fuma? întrebă el 
arătînd spre pachetul cu ţigări de pe masă. 

— Sînt puse pentru dumneavoastră. 

Colonelul Dumitru aşteptă pînă cînd acesta îşi aprinse ţigara 
şi, aranjind cu un gest mecanic carneţelul cu notițe, intră în 
subiect: 

— Trebuie să vă pun în vedere că sînteţi învinuit de 
săvirşirea unor acte materiale vizind activităţi îndreptate 
împotriva securităţii statului. 

— Nu recunosc nimic! clătină din cap Nythan. 

— Nu sînteţi obligat să recunoaşteţi. Noi însă sîntem obligaţi 
să demonstrăm prin probe învinuirile aduse. Şi noi dispunem de 
asemenea probe. Altfel nu aţi fi aici! 

— Nu voi recunoaşte nimic! insistă el. 

— La percheziţionarea maşinii dumneavoastră au fost invitaţi 
să asiste ca martori, după cum aţi putut constata şi 
dumneavoastră, doi cetăţeni de pe stradă!... 

— N-am de unde să ştiu că au fost aduşi într-adevăr de pe 
stradă! 

— Filmul! ordonă colonelul în dictafon. 

Camera se cufundă în semiîntuneric, odată cu scăderea 


treptată a intensității celor patru lămpi fluorescente, pe peretele 
din spate apăru un ecran luminos. Nythan se întoarse, în scurt 
timp proiecția începu. Se văzu pe el însuşi intrînd în atelier, 
strecurîndu-se numai în ciorapi în direcţia Citroënului devenit o 
masă de fier. Aici secvenţa se întrerupse. 

— Acum o să vă vedeţi la lucru, spuse colonelul. 

Odată cu reapariţia imaginii, Nythan se recunoscu în faţa 
portbagajului cu capacul ridicat, meşterind la închizătorul 
acestuia, trăgind înspre el ranforsarea, scoţind din ea jumătatea 
cărţii de joc, pliind la loc ranforsarea şi dispărînd din cadru pe 
măsură ce capacul portbagajului se închidea. 

— Ne oprim aici! ordonă colonelul. 

Intensitatea luminii crescu şi Nythan reveni la poziţia iniţială 
fără să spună nimic. Era clar că se filmase cu două aparate 
aşezate în locuri diferite, ultimul fusese plasat în grătarul pernei 
din spate probabil. 

— Discuţia noastră, începu colonelul Dumitru, poate îmbrăca 
două forme. Una de interogatoriu, în care tot ce veţi spune va fi 
consemnat, şi în cazul acesta poziţia pe care v-aţi situat nu 
poate fi decit în defavoarea dumneavoastră. O să vă citesc 
acum prevederile Codului nostru Penal, referitoare la infracţiuni 
privind securitatea statului, ca să fiţi în cunoştinţă de cauză. 
Inclusiv circumstanţele considerate ca agravante sau atenuante. 

Căpitanul Pascu îi întinse Codul Penal şi, deschizîndu-l la 
capitolul respectiv, colonelul începu să citească, subliniind cu 
intonaţia vocii prevederile în care se încadrau faptele lui Nythan. 

— După cum vedeţi, situaţia dumneavoastră nu-i uşoară 
deloc! Depinde dacă o atenuaţi sau, dimpotrivă, o agravaţi şi 
mai mult. Vă puteţi transforma în cel mai bun avocat sau cel 
mai drastic procuror. Eu o să fiu foarte clar... Ceea ce ne 
preocupă în primul rînd sînt interesele statului nostru. 
Securitatea lui. Cred că am fost înţeleşi... În măsura în care veţi 
fi sincer, în acea măsură va aprecia şi justiţia faptele de care vă 
faceţi vinovat. 

Nythan se foi pe scaun şi colonelul înţelese momentul 
psihologic prin care trecea. 

— V-am spus că discuţia noastră poate îmbrăca două forme. 
A doua este o convorbire de... clarificare, să-i zicem. Nu cred că 
este bine să vă faceţi un calcul greşit, mizind pe faptul că 
tăcerea dumneavoastră vă va putea folosi la ceva. Aţi putut 


constata că dispunem de suficiente probe! Eu vă propun cea de- 
a doua formă de discuţie... În care nu vom consemna încă nimic. 

Nythan vru să spună că şi aşa totul se înregistrează pe 
bandă, nu-i un copil, ce dracu, dar renunţă. 

— Vă gindiţi că înregistrăm fiecare cuvint spus aici, sesiză 
colonelul reacţia lui. De ce să neg, înregistrăm. Dar pentru uz 
propriu. Pentru uz intern, dacă vreţi. Treburile acestea sînt 
cunoscute... Să începem. Să începem cu începutul sau cu 
sfîrşitul? Să începem cam pe la mijloc. Să începem, de pildă, de 
la călătoria aşa-zisului Paul Esden şi aşa-zisului Ludwig Nythan. 
De unde vă convine, de la Viena încoace sau încă mai înainte de 
Viena? blufă colonelul. 

„Fantastic! îşi spuse Nythan. Am fost tot timpul în priza lor!” 

— Cum doriţi... oftă el cu glas slab. 

Ţinîndu-l sub supraveghere atentă pe Nythan, Pascu 
interveni calm: 

— Tovarăşe colonel, să începem cu jumătatea valetului de 
treflă! 

Colonelul îl înţelese şi supralicită psihologic: 

— Sau cu jumătatea a doua a parolei?... ridică colonelul într- 
o mînă originalul, iar în cealaltă copia, arătîndu-i-le lui Nythan. 
Nefiind reunite, acesta nu avea cum să-şi dea seama că cele 
două jumătăţi nu făceau parte din aceeaşi carte de joc. 

— Eu am lucrat sub ordin, domnule colonel! izbucni Nythan, 
convins că Securitatea pusese mîna pe cei cu care ei trebuiau să 
se întîlnească aici. Înseamnă că se ştie tot, cum dracu să scape 
el mai uşor? De aici nu-l scoate nimeni pentru nimic în lume! Şi 
nici nu le trebuia el şefilor săi. „Nu-i al nostru, bate cîmpii! 
Paşaportul e fals! Examinaţi-l mai bine!” Şi-o să le dea cheia. 
Sau originalul în alb cu aceeaşi serie a paşaportului lui. 

Colonelul rămase tăcut. Acum, indiferent ce spunea, 
constituia o greşeală. Aşteptă cu răbdare ca Nythan să continue. 
Ştia că în timpul acesta Nythan face o sumă a atuurilor lor şi, în 
dependenţă de ele, a situaţiei sale. Nu bănuia însă că lovise 
chiar în punctul negru şi că glontele său trecuse chiar prin gaura 
făcută de cel tras de Pascu. 

— l-am fost dat lui Esden ca umbră. Esden era în relaţii bune 
cu Baxter şi aşa a reuşit să-l trimită pe lumea cealaltă. Ca să 
pună mîna pe valetul de treflă. De fapt, capacul cu ranforsarea 
mobilă de la portbagajul Citroenului lui Esden a fost a 


Citroenului lui Baxter. A făcut schimbarea, considerînd 
ascunzătoarea foarte bine lucrată. 

Nythan se opri, întrebîndu-se dacă nu spune oare prea 
multe. Îl aşteptă pe colonel să vorbească, acesta însă rămînea 
tăcut, faţa sa era total imobilă. Hotăriî să se întoarcă la cele 
întîmplate aici, să le justifice cum şi de ce s-au întîmplat ele: 

— Dacă n-aş fi adus parola înapoi, vă daţi seama ce erau în 
stare să-mi facă! Aţi văzut bine, domnule colonel, n-am avut 
intenţia să mă folosesc de parolă. Imediat după recuperarea ei, 
am şi plecat din ţară. 

— Ce ştiţi în legătură cu ea? 

— E adevărat, nu ştiu... Ştiu că trebuia să aşteptăm pe 
cineva la hotelul „Callatis” din staţiunea Neptun. Să între în 
legătură cu noi. Esden ştia mai multe. Esden ştia tot, pentru că 
nu l-a interesat să afle nimic de la Baxter. De la Baxter îi trebuia 
doar parola. 

— Şi cît timp v-a spus Esden că trebuie să aşteptaţi în hotelul 
„Callatis”? 

— O zi sau poate şi o lună... 

— Nu, am impresia că vă... înşelaţi undeva. Spun înşelaţi 
pentru că în afară de unele nepotriviri cu realitatea, îşi păstră 
colonelul o marjă, continuînd să blufeze, cele spuse de 
dumneavoastră... Eu cred că vă înşelaţi... nuanţă el. 

— Doar dacă Esden nu mi-a spus adevărul. Şi este posibil... 
Eu eram doar o umbră, trebuia să-l protejez pe el! 

— Că Paul Esden este un nume fictiv, aşa cum este şi 
Nythan, ştim foarte bine. De asta şi sîntem aici... Altfel ne-ar lua 
de guler şi, dîndu-ne un chitanţier în mînă, ne-ar pune să 
veghem la curăţenia străzilor!... Cum vă explicaţi însă că cei 
care au venit la întîlnire cu dumneavoastră, doi... făcu colonelul 
o pauză urmărind reacţia lui Nythan. Da... spuse el, ca şi cum s- 
ar fi gîndit la ceva. 

— Ei or fi venit la întîlnire cu Baxter!... Înseamnă că Esden 
ştia altceva decit ştia Baxter... construi Nythan pe falsa versiune 
servită de colonel drept capcană. 

— Obiectivul întîlnirii era major... Şi într-un limbaj de... 
afaceri, se puteau scoate bani, nu glumă, dintr-o asemenea... 
întîlnire... Ca să fiu sincer, era o lovitură! O lovitură în sensul 
acestui limbaj... Văzînd că vă îndreptaţi pe cel mai scurt drum 
spre frontieră, recunosc, m-am mirat că abandonaţi o treabă ca 


asta... Cîteva sute de mii de dolari nu sînt de colo!... 

— Citeva sute de mii? De aia l-a şi curăţat ca pe nimic Esden 
pe Baxter! Nu bănuiam... Nu, nu... Esden îmi spusese doar că 
Baxter e un tip dat dracului. Eram numai o umbră!... 

Nythan îşi dădu deodată seama că se înfierbîntase prea tare 
şi încercă să se adune. Pungaşi ordinari! Şi Morel şi şefii. Cîteva 
sute de mii!... Lui îi aruncau, ca la un milog, maximum două mii! 
Luau grosul, iar lui i s-a înfundat pentru două mii de dolari. Într-o 
ţară comunistă, pentru două mii de dolari! Te trimit şi în iad, 
trebuie să te duci! N-ai încotro, decit să te strîingă cu uşa... 

Colonelul rămase tăcut pentru a-l forţa pe Nythan să 
vorbească. 

— Nu vroiam decit să plec cît mai repede de aici. 
Rămăsesem fără şef şi tot ce ştiam era că ni se rezervaseră 
camere la hotelul „Callatis” din staţiunea Neptun. 

— Nu v-aţi gîndi că, din moment ce Esden putea să-l 
înlocuiască pe Baxter, însemna că şi dumneavoastră puteţi să-l 
înlocuiţi pe Esden? 

— M-am gindit. La un moment dat, mi-am spus şi eu acelaşi 
lucru. În afară de parola asta n-aveam nimic altceva. După 
înfăţişare nu putea să mă caute, nu-l ştiau nici pe Baxter la faţă! 
Şi apoi, eu nu eram Esden!... N-aveam paşaport pe numele de 
Esden. 

— Bine, dar aveţi o staţie de radio!... 

— Nu cunoşteam decit o singură lungime de undă şi o 
singură cheie! Atit mi se dăduse. Doar pentru legătura dintre 
mine şi Esden. 

— Unde aveţi cheia? Ştiu, aţi memorat-o... Dar pentru 
control, vi s-a dat şi o cheie mascată!... 

— Da, aveam o biblie mică în maşină. A fost ridicată odată cu 
celelalte lucruri. 

— ltinerariul la venire îl cunoaştem, la Belgrad aţi făcut o 
buclă pentru a lăsa impresia că vă îndreptaţi spre Bulgaria şi 
apoi v-aţi reîntîlnit cu Esden. La întoarcere care era drumul? 

„Da, îşi spuse Nythan acum ferm convins, am fost tot timpul 
în priza lor!” 

— N-aveam un drum stabilit dinainte. Cel puţin eu nu ştiu să 
fi avut un drum stabilit dinainte pentru întoarcere. Esden nu mi- 
a spus nimic. 

— Îmi permiteţi, tovarăşe colonel? ceru voie Pascu. 


— Poftim. 

— Aveţi în maşină mai multe hărţi, i se adresă Pascu lui 
Nythan. Vi s-au dat sau vi le-aţi procurat singuri? 

— Mi s-au dat. 

— Dar lui Esden? 

— Cred că la fel. 

— Nu ştiţi precis? 

— Nu. Ne-au cuplat în preziua plecării. 

— Fiind încă pe teritoriul iugoslav, aţi prospectat, cum e şi 
normal, itinerariul pe care veţi merge pînă la mare... 

— Da, am făcut-o înainte de Belgrad. După Belgrad am 
hotărit să nu ne mai întîlnim decit în eter. 

— De ce hartă v-aţi folosit? mă refer la harta României. 

— De cea pe care o aveam eu în maşină. 

— Esden avea şi el una! 

— Mi-a spus s-o aduc pe a mea. 

— Era maşina dumneavoastră mai aproape? 

— Nu. Esden era însă şeful... Şi el ţinea să-mi reamintească 
din cînd în cînd acest lucru. 

— Eu am terminat, tovarăşe colonel. Dacă-mi permiteţi, aş 
propune să continuăm cu începutul. 

— Este şi părerea mea. Aşadar, domnule Nythan, ar fi bine să 
luăm lucrurile în mod cronologic. În ordinea în care s-au petrecut 
evenimentele din momentul în care aţi fost chemat pentru a fi 
trimis în România. Vă ascult! 

— Venisem din Belgia, eram liber de vreo optzile... 


Interogatoriul se prelungi pînă aproape de ora trei, Nythan fu 
condus în altă cameră, i se aduse de mîncare, apoi cele 
necesare scrisului pentru a aşterne pe hirtie cele declarate 
colonelului. Un singur lucru nu vrusese să-l divulge: numele său 
adevărat. Susţinuse tot timpul că-l cheamă într-adevăr Ludwig 
Nythan, da, avusese şi alte nume, dar acestea fuseseră fictive. 
În cazul lui Morel nu avusese încotro, Baxter trebuia să vină şi el 
sub numele de Esden în ţară! 

Pentru ora cinci colonelul Dumitru convocă o consfătuire 
operativă cu cei care urmau să participe la noua misiune, 
căpitanul Pascu expuse evenimentele şi istoricul lor, fură 
construite variante în legătură cu obiectivul urmărit de agenţiile 
străine de spionaj, colonelul Dumitru sintetiza dezbaterile, 


împărţi oamenii pe compartimentele misiunii, stabilind sarcinile 
fiecăruia şi, la ora opt, se prezentă la raportul generalului care 
coordona direcţia sa operativă. 

Intră direct în subiect: 

— În ziua de şase iulie, ungurii au sesizat că la o adresă din 
Viena, o adresă care le dă probleme, s-a prezentat un individ, 
însoţit de un altul. Aceştia s-au îndreptat apoi spre graniţă, după 
ce-au trecut mai înainte cu două Citroënuri pe la un atelier auto 
destul de deocheat. Cei doi au intrat în Ungaria, unul într-un 
Citroen, celălalt într-un Porsche, ca şi cum nu s-ar fi cunoscut 
între ei. S-au prezentat, vezi doamne, unul altuia prin 
intermediul unor fete şi, după o noapte petrecută la Budapesta, 
au trecut în lugoslavia. Văzind că se îndreaptă spre noi, tovarăşii 
iugoslavi, care îi preluaseră de la unguri, ni i-au semnalat, 
comunicîindu-ne că cel din Porsche a încercat, pentru orice 
eventualitate, să creeze impresia că o ia spre Bulgaria. 

Colonelul Dumitru îşi continuă raportul, răspunse pe parcurs 
la întrebările generalului, îi expuse variantele ce rezultaseră în 
urma consfătuirii operative şi în cele din urmă îi ceru acordul 
pentru crearea unui nou Paul Esden pe care să-l trimită la 
hotelul „Callatis”. 


— Primul care s-a oferit să-l înlocuiască pe Morel a fost 
Cornel Dumitrana, îşi continuă Pascu povestirea. Ştia că-i cel 
mai bun dintre noi pentru acest rol, acelaşi lucru mi-am zis şi eu 
cînd l-am văzut oferindu-se. În clipa următoare însă mi-am 
amintit de ceea ce îmi povestise el şi am realizat dintr-o dată că 
starea lui sufletească nu este prea potrivită cu un asemenea rol. 
Cu un rol în care arma principală trebuie să fie răbdarea. M-am 
ridicat şi i-am spus colonelului că m-am gîndit bine, aş putea fi şi 
eu un foarte bun Paul Esden. Colonelul mă simpatizează într-un 
fel, am crezut c-o să mă aleagă pe mine. S-a mai oferit un 
coleg... A fost preferat Dumitrana. 

Structura sa temperamentală, calmul său proverbial îl făceau 
mai potrivit decît mine pentru misiunea aceasta, dar nu acum. 
Ştiam că-i frămiîntat de puternice îndoieli... Eram prieteni... Nu 
de fiecare zi sau de familie... Ne legase o simpatie reciprocă... 


devenisem prieteni. Mi-a spus într-o zi, acum citeva luni, că 
soţia sa s-a schimbat în ultima vreme. Olivia e o femeie drăguță, 
ingineră la un institut de proiectări, cochetă... Ştiţi cum e munca 
noastră... Ai bilete la teatru şi, deodată, intervine ceva. Şi dac-ar 
fi numai asta. 

În sfîrşit, Dumitrana avea aproape certitudinea că Olivia are 
pe cineva. Mi-a vorbit de situaţia dificilă în care s-ar afla fetiţa 
lor în caz de divorţ... Am simţit că nu era vorba doar de fetiţă. 
Nu vroia să-mi arate cît suferă. Era şi mîndria bărbătească... Mi- 
a cerut părerea. L-am sfătuit să mai aibă răbdare, poate e un 
foc de paie, poate se stinge. Am înţeles că-i făcuse bine sfatul 
acesta, că el anume de un asemenea sfat avusese nevoie. Un 
asemenea sfat aşteptase el de la mine. 

Greşeala mea a fost că am mers la concurenţă cu Dumitrana 
pentru rolul lui Esden. Că am scontat, avînd în vedere simpatia 
de care mă bucur din partea colonelului, că acesta o să mă 
aleagă pe mine. lar după ce colonelul s-a pronunţat în favoarea 
lui Dumitrana, n-am mai avut ce să fac. li mai puteam eu spune 
oare colonelului că datele sufleteşti ale maiorului Dumitrana nu-l 
recomandă acum pentru un asemenea rol?! Nu, n-ar fi crezut că 
inventez... Dar cum eu candidasem alături de Dumitrana, m-ar fi 
privit ca pe-un nimic. 

Şi-apoi aveam eu dreptul să-i povestesc colonelului - nu s-ar 
fi mulţumit, evident, cu simpla mea referire la „date sufleteşti” - 
ceea ce Cornel îmi încredinţase despre viaţa lui de familie?! 
Despre lucruri atît de intime, despre o anumită situaţie care îl 
privea strict personal? Gata, nu-l mai priveşte... 

Pascu oftă greu, începu să-şi maseze fruntea cu palmele. 
Moartea lui Dumitrana îl afectase profund, el simţise nevoia să 
se descarce cuiva şi acum, revenind la prezent, la acest prezent 
care însemna dispariţia prietenului său, încerca să-şi adune 
puterile. 

L-am întrebat cu gindul de a-l introduce, imediat după asta, 
în atmosfera anchetei: 

— Cornel nu şi-a dat seama, nu ştia că această misiune ar 
putea să dureze mai mult? 

— Ba da, a ştiut. Era însă conştient că-i cel mai potrivit 
pentru ea. l-am propus să mă lase pe mine. „Nu, mi-a răspuns 
el, pentru rolul ăsta eu sînt mai bun, tu ai grijă de rest.” De-abia 
aici, gîndindu-se mereu ce se întîmpla acasă... Şi modul de-a 


aprecia situaţia a început să fie minat. În subconştient, el era 
convins, credea cu putere că trebuie să provoace, să forţeze 
nota, să scoată el capul întîi. l-am zis: „Aşteaptă, nu provoca, 
aşteaptă să te provoace ei mai întîi!” El, nu!... 

— Şi a provocat, am spus. Vă povestesc imediat. Deabia 
acum îmi dau seama. Eram ieri pe plajă, la un moment dat, 
doamna Breker ne-a spus că pleacă îndată după masa de prînz, 
împreună cu soţul, la Mamaia, nu ştiu ce cunoscuţi le veniseră 
de cîteva zile acolo. „Inseamnă că azi facem pauză”, m-am 
referit eu la poker. „De ce, poate găsim pe cineva”, a zis Ornitz 
şi, adresîndu-se celor din jur, i-a întrebat cine-i amator de o 
partidă de poker. S-a oferit Esden. 

— El a mai jucat poker cu ei... 

— A mai jucat. O dată sau de două ori am lipsit eu cu loana... 
O dată a jucat în locul lui Ornitz... 

— Curios cum s-au strîns tocmai la etajul acesta toţi amatorii 
de cărţi! 

— Primul lucru de care m-a întrebat Ornitz, cînd am făcut 
cunoştinţă cu el, a fost dacă ştiu să joc poker. Cine a creat 
această atmosferă... cartoforă? 

— Brekerii, Ornitz, Frol. Şi, bineînţeles, Dumitrana le-a ţinut 
isonul... 

— S-a aşezat la masă cu noi... Eram deci eu, loana, Ornitz şi 
Esden. La un moment dat, Ornitz primeşte, din serviciu, trei 
valeţi, trage o carte, rămîne cu valeţii, dar o relansează pe loana 
căreia îi intrase un full de aşi. Bineînţeles, a plătit. „Ei, zice 
Ornitz, dacă îmi venea al patrulea valet stăteam altfel de 
vorbă!” „De ce nu mi-aţi făcut semn, v-aş fi dat eu unul”, a spus 
Esden, trecîndu-şi mîna peste buzunarul de la pieptul hainei. 

— Mai asista cineva la joc? 

— Frol, mă chibiţa pe mine... Lîngă loana erau Selton şi Frank 
Gorige. 

Pascu şi-i notă într-un carneţel. 

— Nu le era suficient nici paşaportul, nici Citroenul... Unui 
Citroen, identic cu cel al lui Morel, i-am montat placa cu numărul 
de circulaţie din spate luată de la Citroenul accidentat, cea din 
faţă se făcuse praf, dar am confecţionat una la fel... Nu le era 
suficient. Ei aşteptau să li se fixeze o întîlnire prin radio. Ne-am 
gîndit şi la asta. l-am montat Citro&nului aparatul de emisie- 
recepţie luat de la maşina lui Morel, dar am rupt antena, ca şi 


cum treaba aceasta ar fi fost făcută de copii. Ca ei să vadă de 
ce nu putea ieşi Esden în eter. Sigur, nu este exclus... 


DOAMNE, ÎN CE MĂ BĂGASEMI!... 


Pascu fu întrerupt de o bătaie în uşă şi în cameră îşi făcu 
apariţia doamna Selton, miniona cu înfăţişare plăcută vederii. 
inainta legănîndu-şi şoldurile ce se cambrau dulce dintr-o talie 
foarte fragilă. Intr-o mînă ducea un sac de sport cu o rachetă de 
tenis, iar cu cealaltă ne întinse portofelul lui Esden. 

— Uitaţi-vă ce-am găsit pe coridor cînd am plecat din hotel. 

Pascu luă portofelul din piele bej de reptilă şi, desfăcîndu-l, 
scoase paşaportul din el. 

— Da, este al domnului Esden, spuse el uitindu-se în 
paşaport. Luaţi loc, vă rog, o invită el arătîndu-i un scaun. Ce 
înseamnă că l-aţi găsit pe coridor? Unde anume? 

— Chiar lîngă camera domnului Esden. Noi sîntem vecini şi la 
plecare... am văzut portofelul jos pe mochetă. L-am ridicat şi, 
deschizîndu-l, am observat paşaportul. M-am uitat în el, aşa cum 
aţi făcut şi dumneavoastră, şi constatind că l-a pierdut domnul 
Esden, am bătut la uşa camerei lui. Nu mi-a răspuns nimeni. 

— Ce oră era? Vă rog să vă amintiţi cu precizie. 

— Cred că era patru şi un sfert - patru şi douăzeci de minute. 
Da, atit cred că era. Mă îmbrăcam cînd m-am uitat la ceas, era 
patru şi cinci, patru şi şase minute. Nu, nu era mai mult de patru 
şi douăzeci de minute cînd am plecat. 

— Aţi bătut destul de puternic la uşa domnului Esden? 

— Da. Dar n-am insistat. Mi-am zis că este plecat şi la ieşirea 
din cameră, scoţind ceva din buzunar, i-a căzut portofelul. 

— De ce nu l-aţi predat la recepţie pentru a fi înmînat 
domnului Esden? 

— Ca să fiu sinceră, n-am avut încredere. M-am gindit la 
bani... Poate mai avea ceva în portofel... 

Pascu căută în despărţiturile portofelului. 

— După cum vedeţi, nu este nici o bancnotă înăuntru. 

— Eu nu mi-am permis să mă uit. L-am pus în sac, arătă ea 
spre acesta, şi am plecat la tenis. De-abia acuma cînd m-am 
întors, polițistul de pe coridor mi-a zis că a fost omorît domnul 
Esden... Polițistul m-a trimis la dumneavoastră, spunîndu-mi că 


sînteţi căpitan... Întîi, i-am arătat lui portofelul. 

— Îmi iertaţi indiscreţia, doamnă... 

— Selton. Edith Selton. 

— Doamnă Selton, trebuie să vă pun citeva întrebări. A fost 
săviîrşit un asasinat... Înţelegeţi situaţia... 

— Vai, dar este de-a dreptul îngrozitor! Domnul Esden era un 
om foarte plăcut, foarte simpatic... Cine ar fi avut vreun motiv... 
Adică, din cauza banilor? În definitiv, ce sumă poţi avea într-un 
portofel?! Eram vecini, soţul meu juca adesea cu domnul Esden 
canasta... 

— Soţul dumneavoastră era în cameră cînd aţi plecat? 

— Nu, soţul meu plecase cu o oră şi ceva înainte. Aproape 
imediat după masă. 

— Camera pe care o ocupați este în dreapta sau în stînga 
camerei domnului Esden? 

— În dreapta. Prima cameră în dreapta. 

— În stînga cine stă? 

— Familia Breker. 

— Unde v-a spus soţul că pleacă? 

— La pescuit. Este pasiunea lui. 

— lar dumneavoastră la tenis... r 

— Exact. Da, trebuia să las la recepție portofelul... Imi pare 
rău. Aş putea avea vreo neplăcere din cauza asta? 

— Puteți avea neplăceri doar dacă nu declarați adevărul. 
Dacă aţi încerca să induceţi în eroare organele de anchetă. 

— Dar eu nu vă induc în eroare!... 

— Spuneţi-mi, vă rog, n-aţi auzit cumva vreun zgomot venind 
din camera lui Esden? Aveţi perete comun. 

Doamna Selton se concentră, ca şi cum ar fi încercat să-şi 
amintească dacă auzise sau nu, şi clătină din cap. 

— Nu, n-am auzit. 

— Cînd am spus zgomot, m-am gindit la unul produs ca de... 
răsturnarea unui scaun, să zicem. Sau ca o bufnitură... 

— Nu, mi-aş fi amintit. Poate n-am auzit din cauza radioului... 
Avem un tranzistor, „Radio-vacanţa” transmitea o muzică foarte 
frumoasă... Da, exact, am făcut şi un duş. 

— Chiar înainte de-a vă îmbrăca? 

— Nu, nu chiar înainte. Întîi am vrut să plec mai devreme la 
tenis, dar m-am răzgîndit. Făcusem duşul, am mai stat puţin în 
pat, şi în cele din urmă m-am hotărît să mă... îmbrac. Da, atunci 


m-am uitat la ceas, nu în timp ce mă îmbrăcam. Acum îmi aduc 
aminte perfect. Era patru şi cinci - patru şi şase minute. 

— Tot timpul l-aţi petrecut pe terenul de tenis? 

— Îmi cereţi un alibi? 

— A fost săvirşită o crimă... Nu numai dumneavoastră, toată 
lumea de aici trebuie să ne spună ce-a făcut între anumite ore 
în care se presupune că a fost săvirşită crima. 

— Şi la ce oră s-a întîmplat?... 

— Este un amănunt care aparţine deocamdată organelor de 
anchetă. Ne-am îndepărtat însă de la întrebarea pe care v-am 
pus-o. 

— Am plecat, deci, la patru şi douăzeci din hotel, am ajuns 
acolo în cîteva minute... Da, am fost tot timpul la tenis. 

— Jucînd? 

— Am şi jucat... Terenurile sînt destul de solicitate... Am 
intrat la Clubul nautic să beau o cafea... Dacă o să fie nevoie, o 
să aflu cum se numeşte domnul cu care am jucat. 

— Doamnă Selton, o să vă rugăm să ne arătaţi locul exact 
unde aţi găsit portofelul. 

— Cu plăcere, spuse ea cu amabilitate şi se ridică grăbită de 
pe scaun. 

Am ieşit cu toţii pe coridor şi trecînd puţin de uşa camerei 
ocupate de familia Breker, doamna Selton aşeză cu un gest 
sigur portofelul chiar în apropierea peretelui. 

— Cînd l-aţi observat? 

— Îndată după ce am închis uşa cu cheia. 

— Credeţi că putea trece cineva pe coridor fără să-l observe? 

Doamna Selton rămase cîteva clipe pe gînduri. 

— Poate din cauza culorii acestei mochete. 

Întregul coridor era aşternut, dintr-o margine în alta a 
peretelui, cu o mochetă de culoarea mustarului, dar luciul pe 
care îl avea pielea de reptilă a portofelului îl făcea destul de 
uşor observabil. 

— Deocamdată atit, doamnă Selton. Vă mulţumesc. Toată 
lumea s-a supus consemnului de a nu părăsi camerele. De fapt 
este un consemn autoimpus. 

— Desigur. O să ni se aducă probabil mîncarea în camere, 
nu? 

— Vom avea grijă să resimţiţi cît mai puţin această situaţie 
neplăcută. 


Căpitanul deschise uşa camerei lui Esden şi, pătrunzind 
înăuntru, îmi spuse arătînd spre prosopul de baie ce atîrna în 
cuierul antreu! ui: 

— N-a mai avut timp să folosească prosopul... N-a mai avut 
timp să folosească prosopul?... Mare cretin mai sînt! 

Pascu se repezi la telefon, sună recepţia, rugă să fie căutat 
căpitanul Avram, acesta se afla chiar în biroul de alături şi Pascu 
îi ceru să fie adusă îndată de acasă femeia care avea în primire 
lenjeria la etajul doi. 

— Asta-i omul vostru de la recepţie? l-am întrebat eu curios. 

— Ce om de la recepţie?! Venind încoace l-am lăsat jos să 
stea de vorbă cu cele două liftiere, cu fetele de la recepţie, cu 
băieţii de la bagaje... Hotel! Intră şi iese tot felul de lume! lar 
aici, barul de zi e plasat, ştiţi bine, în aşa fel încît cei de la 
recepţie nu mai au cum să-şi dea seama dacă vreunul din 
consumatori nu urcă cumva pe scări la etaj. Ca să nu mai spun 
că din barul de zi, ieşind la closet, se poate ajunge la scara de 
serviciu! Poftim de supraveghează, dacă poţi! 

— Este, deci, posibil ca autorul crimei să fie străin de hotel! 

— Am luat în consideraţie, bineînţeles, şi o asemenea 
ipoteză. Destul de puţin probabilă dacă ne gîndim că el n-a 
intrat la întîmplare în cameră! A urcat sus în hotel, a intrat în 
cameră şi a tras. Aici e cineva care l-a studiat bine pe Esden. 
Care era la curent cu fiecare pas al acestuia. Care a ales, carea 
pîndit momentul crimei. Mai mult chiar, a calculat acest 
moment. 

— Da, aveţi perfectă dreptate! Ce spuneaţi că ar putea fi cu 
prosopul din cuierul antreului? 

— Nu ştiu ce-ar putea fi; asta şi vreau să aflu. Pentru că în 
baie mai există un prosop mare ca acesta. E aruncat jos, lîngă 
coşul de hirtii. O să vedem ce spune femeia. 

— Poate i l-a adus dimineaţa... i-am propus eu o ipoteză. 

— Dimineaţa se schimbă prosoapele... Cel murdar, cu unul 
curat, stimate domn! 

— Da, aveţi dreptate. 

— lar prosopul cel nou se găseşte agăţat în cuierul din 
antreu. Că n-a fost folosit, asta-i clar. Dungile rămase de la 
împăturire sînt intacte. Şi nici n-a mai fost agăţat în altă parte. 
Ar fi rămas o urmă de întindere. 

— Urme n-au fost găsite? Urme lăsate de ucigaş... 


Aproape toate suprafeţele lucioase din cameră erau 
pensulate cu prafuri de diferite culori, eram curios ce 
descoperiseră experţii aici. 

— Asemenea oameni nu lasă urme. Sigur, noi căutăm... La 
prima vedere, nimic. Nu s-a găsit nimic. Nici în cameră, nici în 
baie... Şi doar asasinul a încercat să creeze aparențele unui furt! 
In şifonier lucrurile erau răvăşite, costumul de haine pe jos... 
Deci, cel puţin pe uşa şifonierului ar fi trebuit să rămînă 
impresiuni digitale!... Cele relevate aparţin lui Cornel. Se 
lucrează cu mănuşi atit de fine, încît nici nu se observă pe mină. 
lar simţul tactil nu este diminuat cu nimic. Şi apoi, e şi o 
chestiune de antrenament. În mod normal, ar fi trebuit să se 
găsească în cameră tubul glontelui tras. Nu-i nicăieri. 

— Asta înseamnă că el a avut timp că caute tubul! Şi-a 
permis un asemenea risc! 

— Da, s-a băgat sub pat după tub, a dat mobila la o parte... 
mă ironiză căpitanul. Povestea asta cu tubul se realizează după 
lungi exerciţii... 

Pascu se ridică şi, mimînd mişcarea celui care trage „dintr-o 
singură bucată”, repezi palma stingă făcută căuş deasupra 
miîinii drepte care ţinea un pistol imaginar. 

— Chiar dacă nu-l prinde, tubul cade la picioarele lui, îmi 
explică Pascu. 

— Bine, dar arma crimei, pistolul, n-o ascunzi atit de uşor!... 

— Mă îndoiesc că percheziţiile vor da vreun rezultat. Aici 
totul a fost gindit pînă la cel mai mic amănunt, spuse Pascu 
clătinînd cu îngrijorare din cap. 

— Nu demonstrează oare aceasta că asasinul a avut un 
complice? l-a predat imediat valetul de treflă, pistolul, tubul... 
Sigur, a rămas glontele... 

— Un tub poate spune mult mai multe decît spune un glonte. 
Bineînţeles, glontele ne va furniza o serie de indicii cu privire la 
arma cu care s-a tras. 

— Mă gindesc că nu este exclus ca şefii lui Baxter să fi 
trimis... 

— Asta mi-i teamă şi mie. Aţi sesizat foarte bine! Nythan ne- 
a spus că Baxter era singur... De ce n-am presupune însă că 
şefii lui i-au trimis „umbra” înainte? Pentru ca ea să-l aştepte în 
ţară. Cu o zi sau două înainte. Să nu între odată cu el. Şi poate şi 
din alte motive... necunoscute nouă. El... aici avea nevoie de-o 


„umbră”, nu pe drum! În cazul lui Morel, situaţia era schimbată. 
Trebuia să-l suprime pe Baxter şi treaba aceasta n-o putea face 
singur. 

— Dar dacă am merge şi mai departe cu presupunerile? 

— Nu, şefii lui Morel n-aveau cum să afle că Nythan s-a 
prăbuşit în ţară, că Morel a murit intrînd în barieră. 

— De unde ştiţi că Morel nu trebuia să le comunice că a 
ajuns cu bine şi că a trecut la îndeplinirea misiunii? 

— Le-a comunicat imediat după suprimarea lui Baxter. 

— În privinţa valetului... De ce n-ar fi valabilă ipoteza din 
cazul lui Baxter şi în ceea ce îl priveşte pe Morel şi Nythan? 

— S-a presupus şi acest lucru. S-a presupus, in extremis, că 
şefii lui Morel ar fi putut să trimită aici încă un om al lor care să-l 
supravegheze pe Morel fără ştirea acestuia. 

— Să-l supravegheze şi în caz de nevoie să-l apere! 

— Şi mai există şi o altă variantă. Dacă şefii lui Baxter au 
aflat că acesta a fost curăţat... Nu este deloc exclus - nu? - să 
aibă şi ei un om al lor în rîndurile agenturii lui Morel. Scandal nu 
iese. Pentru că nici o parte şi nici cealaltă nu doreşte un 
asemenea lucru. Ar însemna să recunoască cum că are agenţi în 
rîndurile celeilalte agenturi. Cînd interesele lor se ciocnesc 
undeva, se preferă lupta surdă, ascunsă. 

— lar Dumitrana a fost la mijlocul ei. 

— Asta ni-i meseria... Întrebarea care se pune este pentru ce 
au venit ei aici. În orice caz nu pentru un fleac, din moment ce 
două agenturi - şi noi ştim ce hram poartă amîndouă - au intrat 
într-o concurenţă atît de acerbă! Ghinionul a fost că Morel n-a 
văzut la timp bariera lăsîndu-se. El ştia pentru ce venise aici. lar 
noi îl preluasem de la graniţă încă. Fără accidentul acela stupid, 
ar fi fost mult mai simplu. Şi nu-l pierdeam nici pe Cornel... 

— Nu v-aţi pus problema că în momentul în care au dat cu 
ochii de Esden, deci, găsind aici un alt Paul Esden decit se 
aşteptau ei... 

— Vreţi să spuneţi să nu fi simţit cumva că am intrat noi în... 
joc? 

— Da. 

— Nu cred. Şi iată de ce. În primul rînd, agenţii lor nu se 
cunosc, de obicei, între ei. În al doilea rînd, avem de-a face cu 
două agenturi. În al treilea rînd, chiar presupunînd că cei care 
au venit aici, indiferent în ce scop, să-l apere sau să-l suprime 


pe Morel, au primit fotografia acestuia, ei nu aveau cum să ştie 
cine este de fapt acest nou Paul Esden. L-ar fi bănuit mai curînd 
ca omul agenturii adverse. Şi Morel şi Nythan puteau dispare 
încă de la Viena! Sau pe drum de la Viena încoace. Şi nu este 
exclus ca şefii lui Morel să creadă că dispariţia acestuia şi a lui 
Nythan este treaba celeilalte agenturi. Ca revanşă pentru 
Baxter. Sau - de ce nu? - că şi-a băgat nasul o a treia parte 
interesată. Dar apropo de băgat nasul... Cînd v-am văzut 
apărînd aici şi am auzit că v-aţi instalat cu o tipa la hotel... 

— loana nu-i tipă! 

— Bine. C-o tînără. 

— Un moment! m-am scuzat eu. 

Uitasem cu totul de loana şi, repezindu-mă pe balcon, am 
văzut-o stînd pe bancă, aşa cum mă înţelesesem cu ea. 

— Cînd ne-am întîlnit seara în restaurant eram şi instalat, am 
spus revenind în cameră. 

— lar eu şi cerusem Miliției să vă ridice a doua zi dimineaţa. 

— Cum să mă ridice? 

— Foarte bine! Cum ridică Miliția pe cineva pe care-l 
urmăreşte pe baza unor semnalmente. În linişte şi fără prea 
multă gălăgie. Nu pe dumneavoastră! Pe loana. lar odată cu 
ea... La Constanţa vi se spunea scuzaţi, am greşit, apăream şi 
eu... La masa lui Esden însă, Gorige a şi făcut presupunerea că 
noii vecini ai domnului Ornitz sînt probabil securişti. Bineînţeles, 
presupuneri fanteziste: maşina asta cu număr vest-german, 
loana... Gorige se plimbase înainte de a intra în restaurant cu 
familia Ornitz, cu Frol... Doamna şi domnul Selton li s-au alăturat 
mai tîrziu. Familia Ornitz s-a aşezat la masa voastră, iar ceilalţi 
la masa lui Esden, unde discuţia a continuat. 

— Şi? 

— Şi-am contramandat povestea cu Miliția. Mi-a convenit 
faptul că ei vă credeau oamenii noştri. Le abăteam atenţia de la 
Dumitrana. Dacă, prin absurd, l-ar fi suspectat că este român. 

— Doamne, în ce m-am băgat!... 

— Singur... 

— Adică v-aţi făcut jocul cu mine!... 

— Aţi intrat singur, e nevoie să precizez! Atît doar că nu-mi 
convenea să se creadă că sînteţi aici pentru ei. Urmărindu-l pe 
Serling pentru ceea ce ne interesa să ştim, am aflat că face 
contrabandă cu aur. Deci, pentru el vă aflaţi în hotel şi nu ca 


securist, din moment ce un căpitan de miliţie vă recunoaşte şi 
vă salută ca pe un coleg, crezind că aţi venit tot în legătură cu 
crima. Aşa că vă continuaţi rolul, tovarăşe maior!... Şi nu este 
exclus că în felul acesta aţi scăpat de-o călătorie pe lumea 
cealaltă. 

— Zău, puteam s-o păţesc! De-abia acum realizez... m-am 
îngrozit eu. 

— Dacă vă băgaţi nasul!... Percheziţiile n-or să ducă la nici 
un rezultat... Vom face să se creadă că-l bănuim pe Serling, 
pentru ca asasinul lui Esden să se simtă cît mai în siguranţă 
posibil. A lucrat perfect. Din cauza contrabandei cu aur, crima a 
căzut pe capul lui Serling. Numai aşa, ştiindu-se în siguranţă, va 
acţiona mai departe. Circumstanţele ar fi favorabile... 
Împuşcătura nu s-a auzit, s-a tras deci cu un pistol cu surdină, e 
clar că un străin a săviîrşit crima. lar străinul acesta nu poate fi 
decit Serling. A vrut să scape de Esden cu care era complice la 
contrabandă cu aur... 

— Este o versiune... 

— Este şi nu este. Alta însă n-am deocamdată. 

— De ştiut ceva... cît de puţin, nu ştiţi nimic? Chiar nimic? 

— Ştiu un lucru... C-o să iau bătaie miine de la colonel, sau 
poate chiar astăzi, că m-am deconspirat luînd în cercetare 
crima. O să-mi spună că interesele generale ale cazului 
primau... Da, primau... Cui era să las ancheta? Sigur, se găsea 
cine... Cînd însă Matinca a raportat prin radio că Esden a fost 
omorît, n-am mai fost în stare să judec. Stătusem în umbră, cu 
bilet prin O.N.T. la hotel „Doina”, nu era deci o problemă să mă 
transform aici în căpitan de miliţie. Ştiu, colonelul o să spună că 
n-am făcut bine. Dacă nu-l descopăr pe cel care l-a ucis pe 
Cornel... 

Căpitanul tăcu şi aprinzindu-şi o ţigară se ridică de pe scaun. 
Ceva îl preocupa în mod evident, se aşeză din nou venind lîngă 
mine. 

— Colonelul Dumitru ar putea sosi încă astă-seară. Şi ar fi 
foarte bine... Aş vrea să vă cer o părere... Poate nu-i nici... 
momentul, nici locul... 

— Da, sigur, vă ascult, m-am oferit eu, văzînd cît de jenat se 
simţea căpitanul. Spuneţi! 

— Am vrut să vă întîlnesc într-o seară, să stăm undeva de 
vorbă la... Eforie sau la Mangalia... Eraţi mereu cu loana. O să 


discutăm altă dată. Găsim noi... Mi se propune o versiune cît se 
poate de obişnuită. A intrat şi a tras. A scos portofelul din 
buzunar... Şi aşa mai departe. 

— Ar însemna să presupunem atunci că ucigaşul ştia cu 
precizie unde ţine Esden valetul de treflă. Gestul de la poker 
putea să semnifice doar că îl are!... 

— Cornel păstra valetul în vasul cu apă al closetului, îi 
pregătisem - aţi văzut - o pungă specială de nylon cu o greutate 
care s-o tragă la fund... 

— Şi dacă în lipsa lui i s-a percheziţionat camera? 

— Punea semne. Şi nici noi nu stăteam cu mîinile în sîn. 
Sigur, atît cît ne permitea situaţia. O situaţie cît se poate de 
delicată. Dacă s-ar fi observat că noi îl păzim pe Esden, tipul sau 
tipii ar fi dispărut imediat şi totul ar fi fost ratat. Aveam un capăt 
de fir minuscul... De fapt nu ştim nimic şi vroiam să aflăm totul. 
lar Cornel a mers atît de departe, încît pentru a afla pe cine 
anume îl interesează, dintre toţi aceştia, valetul, s-a expus cu 
bună ştiinţă. 

— Spunînd expus, aveţi în vedere că el a scos cartea de joc 
din punga de nylon? 

— Nu văd de ce ar fi făcut-o. Trebuia s-o scoată doar în cazul 
unei întîlniri cu cei aşteptaţi! Or, o asemenea perspectivă... In 
aceste două săptămîni şi ceva noi n-am aflat nimic în plus, dar 
absolut nimic, faţă de ceea ce ştiam cînd am venit aici. De un 
singur lucru mi-e teamă... 

Căpitanul rămase un timp tăcut, apoi reluă ca şi cum ar fi 
vrut să alunge nişte gînduri ascunse: 

— Este foarte probabil ca el să fi provocat şi la jocurile de 
canasta aşa cum a provocat ieri la poker. Nu probabil, sigur! 
Hotărînd să iasă din expectativă, a început să provoace. 

— A început să provoace mai de mult deci!... 

— De luni, cred. Duminică am stat de vorbă cu el la Eforie, i- 
am spus că trebuie să mai aştepte... Să mai aştepte puţin, încă 
şapte-opt zile. Eram net împotriva provocării. „Să provoace ei 
întîi” i-am zis. „Nu, ei n-or să provoace. Ar fi provocat dacă era 
să provoace. Ei aşteaptă un semn de la mine!...”, n-a fost el de 
acord. Fapt este că mesajele lui au devenit mult mai lapidare. 
„Nimic nou, aceeaşi tăcere.” 

— Aţi putea presupune că cel interesat, cel care l-a omorit pe 
maior, a reuşit să afle unde este ascunsă cartea de joc? 


— S-ar putea presupune şi asta. Este aproape incredibil, dar 
nu imposibil. Ceea ce nu ştiu este cît de departe a mers Cornel 
cu provocările. Poate a observat o anumită reacţie la careva şi a 
continuat să provoace cînd s-a aflat numai în doi cu acesta? 

— Adică să fi împins lucrurile pînă acolo încît să scoată 
cartea de joc din bazin? 

— E greu de spus. Aşa cum e greu de spus că la bazin a 
umblat ucigaşul. Am fi putut stabili. Scoţind punga din bazin, era 
exclus să nu se prelingă de pe ea citeva picături de apă! Şi noi 
am fi relevat pe mozaic urmele lor. Curgind atita vreme, apa 
duşului a stropit însă totul în jur, aburii s-au condensat în 
picături... Dar ţinind seama că ascunzătoarea din bazin era 
foarte bine aleasă, este mai aproape de adevăr ipoteza că 
valetul de treflă a fost scos de Cornel. 

— În cazul acesta el trebuia să fi fost pregătit! 

— Ce înţelegeţi prin asta? 

— Ar fi avut la îndemiînă pistolul! 

— Ca să rateze totul? 

— N-am înţeles, am recunoscut eu. 

— Ce obţineam prin arestarea celui pe care îl interesa valetul 
de treflă? Putea fi de-ai lui Baxter sau de-ai lui Morel... Or nici 
Baxter, nici Morel nu ştiau cu cine trebuiau să se întiîlnească aici. 
Altfel nu aduceau cu ei o parolă atît de fermă, s-ar fi rezumat la 
una verbală. Nouă ne trebuia omul care era aşteptat la rendez- 
vous!... Înţelegeţi acum cît de delicată, cît de grea era misiunea 
lui Dumitrana? 

— Cu alte cuvinte, era momeala. 

— Noi îi spunem... om introdus. Cornel a scontat pe faptul că 
tipul n-o să tragă. A crezut probabil că o să se retragă strategic, 
că o să motiveze intrarea în cameră printr-un pretext oarecare. 
El doar se împrietenise cu toţi cei de pe palierul acesta!... 
Tocmai în acest scop! 

— După ce-aţi constatat că valetul nu mai este în punga de 
plastic, v-aţi dus drept la sacoul lui Dumitrana. 

— Normal. 

— Deci aţi admis şi posibilitatea ca Dumitrana să fi avut 
asupra sa cartea de joc. Nu cumva ucigaşul a vrut să ajungă la 
sacou, avînd în vedere provocările lui Dumitrana? 

— M-am gîndit şi la asta. Dacă uşa balconului ar fi fost 
deschisă, o asemenea tentativă ar fi fost cît se poate de 


ispititoare! Nu doar să controleze dacă Dumitrana are valetul, ci 
să-l sustragă! Crima demonstrează clar acest lucru! 

— V-am spus, am încercat prin balcon, uşa era încuiată. 

— Ştiu. De ce stătea el însă cu uşa balconului închisă, asta 
nu pot să-mi explic. Ca să-l determine să între de pe coridor? Nu 
cred. Treceţi, vă rog, pe locul unde a fost găsit... Esden, îmi ceru 
căpitanul. 

— Vreţi să facem un fel de reconstituire? 

— Exact. 

Mi-am oferit mai întîi o bomboană de mentă şi în momentul 
următor s-a auzit o bătaie în uşă. 

Intră o bruneţică drăgălaşă, cu un ten colorat, cu ochi verzi, 
mari şi rotunzi. 

— Aţi trimis după mine. Eu sînt femeia de la etajul acesta. 
Vai, Doamne, am auzit că a fost omorît domnul de aici!... 

— Tocmai în legătură cu aceasta am dori să stăm de vorbă 
puţin. la loc, te rog. 

— Nu, lăsaţi... N-avem voie să stăm în prezenţa pasagerilor... 
roşi ea. 

— Noi nu sîntem pasageri. Spune-mi, te rog, l-ai văzut azi pe 
domnul Esden? Domnul care locuia în camera aceasta? 

— Da, l-am văzut. L-am văzut dimineaţa cînd s-a dus pe 
plajă. Tocmai ieşeam din camera de alături, de la domnii aceia 
mai în vîrstă, de la două sute opt. Asta din stînga, arătă ea. 

— Şi-ai intrat imediat aici în cameră? 

— Nu. leşisem să scot aspiratorul. Am şters praful... Am 
intrat după vreo zece minute. 

— Ai schimbat aşternutul? 

— Nu, îl schimbasem ieri. 

— Şi nici prosoape curate n-ai pus? 

— Cînd schimbăm, schimbăm toată rufăria odată. Numai 
dacă ne cer clienţii... 

— Văd în cuierul din antreu un prosop de baie curat... 

— Da, eu l-am adus. 

— Cînd? 

— Chiar înainte de a pleca acasă. Se făcuse patru. Eu la 
patru termin serviciul. M-a sunat domnul şi mi-a cerut să-i aduc 
un prosop de baie curat. 

— Şi? 


— Am venit cu prosopul, am bătut la uşă, dar nu mi-a 


răspuns nimeni. Domnul intrase sub duş şi atunci am agăţat 
prosopul acolo în cuier. 

— Ai bătut tare în uşă? 

— Ştiu eu... Nu prea tare. La patru lumea mai doarme. Am 
bătut şi-am încercat uşa. Era descuiată. Cînd am auzit duşul, am 
zis că pentru mine lăsase uşa aşa. „V-am pus prosopul în cuier”, 
am strigat eu. 

— Şi domnul ce ţi-a răspuns? 

— Nu mi-a răspuns nimic. Curgea duşul. 

— Adică socoţi că nu te-a auzit? 

— Da. Şi nici n-am strigat chiar tare... Am zis. 

— N-ai aşteptat să-ţi răspundă? „Da, bine” sau „Lasă-i 
acolo”? 

— De ce era s-aştept? l-am adus prosopul... L-am pus în cuier 
şi-am plecat, închizînd uşa. 

— Spuneai că te-a sunat domnul şi ţi-a cerut un prosop. Cum 
era îmbrăcat? 

— M-a sunat la telefon. Soneria e defectă de cîteva zile. 

— Şi ce ţi-a spus? 

— Să-i aduc un prosop de baie curat. 

— În ce limbă a vorbit cu dumneata? 

— Franţuzeşte. 

— Repetă, te rog, cum ţi-a spus. 

Fata ezită şi obrajii ei se umplură de roşeaţa. 

— Nu te jena! 

— Pansee... Aşa-mi spunea... 

— Adică Panseluţo? 

— Da, aşa. 

— Pansee apporte-moi... îi dădu curaj Pascu. 

— Pansee, apporte-moi... je t'en prie... une serviette... de 
bain... propre, spuse ea rar, ca la şcoală, gîndindu-se şi 
alegindu-şi cuvintele. 

— Foarte bine! Altceva nu ţi-a spus? 

— Nu. 

— Nu ţi-a spus la ce cameră să-i aduci prosopul? 

— Păi ştiam că era domnul de la două sute nouă. 

— Deci ai ştiut cu cine vorbeşti? 

— Da, se grăbi ea să răspundă. 

— Cit timp a trecut pînă ai adus prosopul? 

— M-am uitat, nu mai aveam prosoape de baie curate. Am 


urcat la trei, Mery plecase. Şi atunci am mai urcat un etaj şi am 
luat de la patru prosopul. 

— De ce n-ai coborit mai bine la unu? 

— Sînt certată cu cea de la unu, cu Zina. Nu vorbeşte nici 
una cu ea. 

— Şi cît timp crezi c-a trecut pînă ai adus prosopul? 

— De, ştiu eu... Cinci minute... Cred c-au trecut cinci minute. 

— Hai să vedem împreună. 

Ajungînd în camera de oficiu, Pascu îi explică fetei: 

— O să repeţi exact ce-ai făcut din clipa în care ai pus 
receptorul în furcă pînă în momentul în care ai sosit cu prosopul 
la uşa camerei două sute nouă. Cu aceleaşi mişcări, nici mai 
grăbite, nici mai încete. M-ai înţeles? 

— Sigur. 

— De ce crezi că te rog să faci toate astea? 

— Ca să aflaţi cît timp a trecut de cînd am vorbit la telefon şi 
pînă am adus prosopul de baie. 

— Foarte bine. Tovarăşe maior, mi se adresă Pascu, rămiîneţi 
dumneavoastră aici, eu o s-o însoțesc pe tovarăşa sus. 
Cronometrăm amindoi. 

Aşteptam în faţa camerei lui Esden, trecuseră cinci minute şi 
căpitanul încă nu apăruse cu fata. Mi s-a părut că le trebuise 
cam prea mult timp pentru o asemenea treabă. 

— Şapte minute şi optsprezece secunde, îşi consultă Pascu 
ceasul, oprindu-se lîngă mine. 

— Exact! am controlat eu. 

— Panseluţa a mai întîrziat sus, uitîndu-se la nişte dessous- 
uri pe care i le făcuse cadou o pasageră colegei de la patru, îmi 
explică Pascu. 

Reintrînd în cameră, a rămas ultimul şi, înainte de a închide 
uşa, a aşezat pe locul indicat de doamna Selton portofelul lui 
Esden. 

— Uită-te la prosop, o invită el pe Panseluţa, şi spune-mi 
dacă e aşa cum l-ai lăsat dumneata. 

— Da, eu l-am pus aici. E aşa cum l-am pus. 

— Îţi mai spunea cineva Pansee? 

— Nu, doar domnul de aici. Zău dacă îmi vine să cred c-a fost 
omorît! Întotdeauna găsea să-ţi spună ceva drăguţ... Dar nu ca 
alţii... Îţi fac complimente şi încearcă să umble cu mîinile... Cred 
că dacă au bani, gata... Era altfel de om... 


— Cînd ai intrat cu prosopul, uşa dintre cameră şi antreu era 
închisă? 

— Da, altfel se face curent... Mereu se sparg geamurile de la 
uşile astea. 

— Venind încoace, te-ai întîlnit cu cineva pe coridor? Sau 
cînd ai ieşit de la dumneata din oficiu? 

— Nu, coridorul era gol. 

— Ai plecat imediat acasă sau ai mai rămas un minut, două 
în oficiu? 

— Doar cît am încuiat uşa. Pe urmă am plecat. 

— Şi nici de data asta n-ai întîlnit pe nimeni? 

— Nu. 

Pascu făcu o pauză ca şi cum s-ar fi gîndit la ceva. Privi apoi 
fata în ochi: 

— A fost comisă o crimă... Cred că îţi dai şi singură seama că 
n-ai voie să vorbeşti cu nimeni, dar absolut cu nimeni despre ce- 
am discutat noi aici. Dacă încearcă cineva să te tragă de limbă, 
îi răspunzi în doi peri şi mă anunti pe mine. Ne-am înţeles? 

— Da, sigur că da. 

— Bine, îţi mulţumesc. 

Fata plecă şi se întoarse imediat cu portofelul în nună. 

— Uitaţi-vă ce-am găsit lîngă uşă! spuse ea speriată. Cînd 
am intrat nu era! 

— Eu l-am pus acolo, o linişti Pascu, luînd portofelul. Am vrut 
să văd dacă poate fi observat sau nu pe mochetă. Bine, 
Panseluţo, îţi mulţumesc. 

Rămaşi singuri, l-am întrebat pe căpitan ce părere avea 
despre cele declarate de fată. 

— Ar reieşi ideea că... Esden a fost omorit în intervalul acelor 
şapte minute. 

— E oare posibil? 

— Ca timp, da. Să încercăm. Treceţi în mijlocul camerei. 

M-am conformat şi Pascu ieşi pe coridor. Am repetat de 
cîteva ori aproximativa reconstituire a celor petrecute aici după 
varianta experţilor, alegind cîteva locuri unde s-ar fi putut găsi 
maiorul Dumitrana în momentul în care în cameră ar fi pătruns 
asasinul, inclusiv posibilitatea ca el să fi fost în baie, trecînd 
după aceea în cameră, şi am stabilit că autorului crimei nu i-au 
fost necesare mai mult de două minute şi jumătate. 

— Pocnetul pistolului cu surdină nu s-ar fi auzit chiar dacă 


uşa balconului ar fi fost deschisă. Poate mai repede s-ar fi auzit 
zgomotul produs de căderea corpului. Familia Breker nu se afla 
în cameră. lar doamna Selton asculta muzică. De ce stătea însă 
Dumitrana cu uşa de la balcon închisă? De ce? 

— A dormit după-amiază... am arătat eu spre patul desfăcut, 
şi mi-am dat seama deodată: Era normal ca el, am accentuat eu 
pe cuvîntul el, să doarmă cu uşa închisă! 

— Să zicem. Mai trebuie văzut cine ocupă camera care se 
află dedesubtul acesteia. 

— Dumitrana nu v-a spus, el n-avea nici o bănuială? 

— Ba da. A avut la un moment dat impresia că este Serling. 
Apoi mi-a spus că nu-i place Frol. Gorige a nuanţat de cîteva ori 
pe cuvîntul valet... 

— Urmărirea lor n-a scos nimic la iveală? 

— Nimic. Se întîlnesc, se plimbă, participă la excursiile 
organizate de O.N.T., Selton a fost cu nevastă-sa la Istanbul... Ar 
fi aici ceva, dar foarte neclar. 

— Un moment! l-am întrerupt eu pe căpitan. Şi Gorige, şi 
Frol, şi Selton au chibiţat la masă cînd Esden, trecînd cu mîna 
peste buzunarul hainei, i-a spus lui Ornitz în glumă că i-ar fi 
putut da el un valet ca să facă un careu. 

Pe uşă îşi făcu apariţia maiorul de miliţie care îl preluase pe 
Serling şi după faţa lui mi-am dat seama că nu venise cu mîinile 
goale. 

— Chiuluri, cruciuliţe, crucioaie, verighete, broşe, brățări... 
Două kilograme, o sută cincizeci şi patru de grame aur, plus opt 
ceasuri. 

— Să-i mulţumiţi tovarăşului maior! arătă Pascu spre mine 
zimbind. 

— Tovarăşe maior... se întoarse acesta desfăcînd într-un gest 
semnificativ braţele, adică, jos pălăria. Am făcut o mulţime de 
fotografii, să vadă şi ăştia cine le era vecinul... 

— Perfect! V-aţi gindit foarte bine. E 

— Şi unde credeţi că ţinea tot aurul ăsta? In pragurile uşilor. 
Pe o vergea special confecţionată. 

— Miine aş vrea să-l aduceţi aici... Vorbim la telefon. După- 
amiază, cînd e toată lumea în camere. De fotografii aş avea 
nevoie ceva mai devreme. 

— Vi le trimit pe la nouă-zece dimineaţa. 

— Şi o să mai am ceva pentru dumneavoastră. Tot cam de 


genul acesta... Mai tirziu însă. 

— Ce să facem, tovarăşe căpitan? Ei sînt o puzderie, iar noi 
cîţiva! Zău dacă nu-ți vine să-ţi iei lumea în cap! Nu mai ai nici 
casă, nici masă, nu ştii ce-i noapte, ce-i zi... 

Şi deodată apăru pe uşă, rostogolindu-se spre noi ca o minge 
de biliard, directorul hotelului. 

— Să trăiţi! Vai de mine, vai de mine!... îşi împreună el 
mîinile, aplecîndu-se spre noi de parcă am fi fost nişte icoane. Și 
tocmai acum, cînd eram plecat la Constanţa!... 

— Să fie servită masa în camere tuturor celor de la etajul 
acesta! îl întrerupse Pascu. Alegeţi doi băieţi expeditivi. 

— S-a înţeles! Şi pentru dumneavoastră? O cafeluţă? O 
gustărică? O gustărică!... Un hors-d'oeuvres, aşa-aşa-aşaaa!... 
Aranjez eu! Aranjez!... Sau poate... nişte ciupercuţe? Ciupercuţe 
umplute. Champignons farcis, aşa-aşa-aşaaa... Poate un 
peştişor? Un peştişor. Ahaaa! Am eu, am eul... 

Directorul întrecea un prestidigitator cu iuţeala miinilor sale, 
micuţe şi puhave, desenînd în aer tot ce ne oferise cu 
debordantă amabilitate. Căpitanul îl opri cu un gest ferm: 

— Nu, mulţumesc. Două cafele. Două cafele mai tari. 

— Şi-un conecuţ? Un conecuţ. Mic, mic, nu mare, nu mare... 

— Fără coniac! 

— Ba eu un coniac o să beau! Mare! am spus. 

Directorul ieşi aşa cum venise, rostogolindu-se, şi odată cu el 
plecă şi maiorul. 

— Povestiţi-mi acum ce-aţi făcut şi în special ce ştiţi despre 
după-amiaza aceasta. Pentru că, din cîte vă cunosc eu, aţi ţinut 
şi ochii şi urechile deschise... Pentru asta v-aţi şi instalat aici, 
nu? 

— Da, cînd l-am văzut pe căpitanul Matinca transformat în 
paznic de parking... 

— Nu-i în regulă! mă întrerupse căpitanul. Nu jucaţi cinstit! 
Întîi m-aţi văzut pe mine în cafebar-ul nautic. Eu stăteam cu 
spatele, dar în faţa mea era raftul cu sticle!... Ştiţi, rafturile 
astea sînt cu oglindă... Îl aşteptam pe Dumitrana... La prînz, 
apăruse în staţiune un Citroen DS 21, trebuia să-i transmit 
urgent semnalmentele celui care sosise cu el; putea fi omul 
aşteptat la rendez-vous. Zărindu-mă, v-aţi întrebat imediat ce 
caut eu în Neptun. Mă ştiaţi în Bucureşti ocupat cu definitivarea 
anchetei cu Otto şi ceilalţi... Şi l-aţi urmărit pe Dumitrana pînă la 


hotel... 

— Şi-asta aţi aflat?! am exclamat eu fără să vreau. 

— Îmi luasem măsuri - nu? - ca să mă pot întîlni cu 
Dumitrana fără ca cineva din cei de aici să ne vadă stînd, chiar 
întîmplător, un minut sau două, unul lîngă celălalt la bar! Şi-apoi 
pentru noi era foarte interesant de ştiut ce se petrece în spatele 
lui Esden atunci cînd el ieşea din hotel! 

— Da, da, am spus eu şi am început să-i povestesc 
căpitanului cam ce credeam despre fiecare din cei de la etajul 
acesta. l-am relatat apoi cîteva întîmplări de pe plajă, cum se 
desfăşurau jocurile noastre de poker, i-am spus ce făcusem în 
după-amiaza aceasta. 

— Deci, la patru fără un sfert v-aţi aşezat la masă... Domnul 
Breker plecase de mult? 

— Cred că da. 

— Adică? 

— Doamna Breker trecuse în balconul camerei lui Ornitz cu 
vreo douăzeci de minute înainte de-a începe jocul. 

— Şi bănuiţi c-a făcut-o plictisindu-se singură? 

— Da, asta am avut în vedere. Dar doamna Breker e ahtiată 
după poker şi nemaiavînd răbdare, odată partida fixată mai 
devreme... 

— Pe domnul Breker nu l-aţi văzut ieşind pe balcon? Sau 
poate i-aţi auzit vocea? 

— Nu. Am stat foarte puţin pe balcon. Mă retrăsesem în 
cameră ca să nu asist la pregătirile doamnei Ornitz de-a primi 
musafiri. 

— Mi-aţi spus că, iniţial, fusese vorba să jucaţi în camera 
dumneavoastră. 

— Nu fusese stabilit ceva precis. O dată sau de două ori am 
jucat la doamna Breker, dar de obicei ne adunam la Ornitz. O 
singură dată la mine. Să spun sincer, m-a costat o grămadă de 
bani invitaţia asta. „jucăm la mine, nu?” a zis Ornitz. „Cum 
doriţi, am răspuns eu, putem juca şi la noi.” „Bine, vorbim...” Și- 
a plecat. leşind mai tîrziu pe balcon, am văzut-o pe doamna 
Ornitz pregătindu-se de musafiri. M-am retras în cameră şi am 
aşteptat să fim invitaţi. Ornitz spusese „vorbim”... 

— Doamna Ornitz cînd a plecat? 

— La un minut sau două după ce-am venit cu loana. 

— Şi n-a mai revenit? Adică, de parcă ar fi uitat ceva? 


— Nu. 

— De obicei masa era instalată pe balcon sau în cameră? 

— În cameră, dar în apropierea uşii balconului. 

— Deci reţineţi cu precizie ora trei şi patruzeci şi cinci de 
minute? 

— Da, ne-am uitat cu toţii la ceas. Am stabilit să ne ridicăm 
la ora şapte şi treizeci, fără nici un fel de tururi. 

— În timpul jocului s-a ridicat cineva de la masă? 

— Doamna Breker s-a dus o dată la baie... 

— La ea în cameră? 

— Da. 

— De unde ştiţi că la baie? 

— Aşa am bănuit. 

— Aţi auzit apa cumva? Să nu fi fost un pretext. 

— Nu, n-am auzit. Poate pentru că eram atent la joc... Nici nu 
ştiu dacă s-ar putea auzi de la locul unde eram noi. 

— Să controlăm. Eu trec la domnul Ornitz în cameră să-mi 
cer scuze pentru întîrziere şi să-l asigur că n-o să mai dureze 
mult, iar dumneavoastră vă duceţi în baie şi trageţi apa. 
Distanţa este absolut aceeaşi. Cu diferenţa că baia de la camera 
dumneavoastră este în dreapta, iar a doamnei Breker în stînga. 

— Închid uşa la baie? 

— Uşa de la baie, da. Uşa asta o închizi printr-un gest reflex. 
Dar nu şi cea dintre cameră şi antreu. Bineînţeles că şi uşa de la 
balconul doamnei Breker era deschisă. 

Căpitanul ieşi pe balcon, l-am urmărit cu privirea aşteptind 
să între la Ornitz în cameră; ducîndu-mă la baie, am făcut exact 
ce-mi ceruse. Cînd reveni în cameră, Pascu clătină din cap. 

— Nu s-a auzit nimic. 

— Înseamnă că nu din cauza concentrării... Ce făceau? A 
venit şi nevastă-sa? 

— Da, a venit. Citeau. „Nu vă faceţi nici o problemă! Sîntem 
aici în vacanţă... Stăm în camere şi citim, s-a arătat el cît se 
poate de binevoitor. Principalul este să se afle cine a săvirşit 
această crimă murdară! Domnul Esden ne era tuturor foarte 
simpatic... Cred că n-ar fi făcut un rău nimănui! De neimaginat!” 

— Exact! Mi-aduc perfect aminte, s-a ridicat şi el de la joc. 

— Tot la baie? 

— Nu. În afară de loana, nu ne prea intra la nici unul carte... 
Ornitz făcuse citeva cacialmale, loana îl prinsese şi, la un 


moment dat, a propus să schimbăm cărţile, găsind pretextul: 
„Ale dumneavoastră alunecau parcă mai bine...” s-a adresat el 
doamnei Breker şi ne-a întrebat dacă sîntem de acord să 


schimbăm cărţile. „N-avem nimic împotrivă”, i-a răspuns 
doamna Breker, uitindu-se la noi ca şi cum ne-ar fi cerut 
confirmarea. Nici mie nu-mi intra carte... „Vezi, sînt pe 


noptieră”, i-a spus doamna Breker. 

— S-a ridicat el sau l-a rugat ea să se ducă după cărţi? 

Am încercat să-mi amintesc cum se întîmplase. 

— Nu, nu, i-a spus ceva în genul acesta: „Fii atunci drăguţ şi 
adu cărţile!” Cred că au fost două intenţii simultane. Ea fiind 
femeie... 

— Aveţi deci impresia că el s-a pregătit să se ridice şi s-au 
auzit cuvintele: „Vezi că sînt pe noptieră”? 

— Da, aşa s-a întîmplat. 

— Cit timp a lipsit domnul Ornitz? 

— Putin... 

— Foarte inteligent răspunsul!... 

— Putin, adică... Să calculez. Fuseseră date cărţile... 

— Cine le dăduse? 

— Ornitz. Le dăduse, tocmai spunînd că ale doamnei Breker 
alunecă mai bine. 

— Jocul s-a făcut fără el? 

— Da. „N-am cu ce merge”, a zis şi s-a ridicat în picioare. 

— Şi-a plecat, completă căpitanul. Cînd a revenit 
terminaserăţi? 

— Nu, doamna Breker mă relansase pe mine, nu ştiam ce să 
fac; îmi intraseră trei decari. 

— Va să zică aţi pus banii cu toţii... A făcut cineva de trei ori? 

— loana. lar doamna Breker a făcut pe nouă. 

— Am înţeles. Deci, s-au pus banii „pe trei”, apoi „pe nouă”, 
s-au cerut şi împărţit cărţi... loana a fost probabil cea care a 
cerut, dumneavoastră cu trei decari aţi plusat, doamna Breker a 
relansat, loana a spus că nu plăteşte, iar dumneavoastră tocmai 
vă gindeaţi ce să faceţi. Aşa este? 

— Exact! 

— Cam la cît timp după începerea jocului aţi schimbat 
cărţile? 

Am stat să mă gîndesc. 

— Cam la un sfert de oră... Maximum douăzeci de minute. 


Şi deodată am avut o revelaţie: 

— La trei şi patruzeci şi cinci am început jocul, plus douăzeci 
de minute, înseamnă patru şi cinci. Exact cînd s-a comis crima! 
Exact în intervalul celor şapte minute! Exact în timpul cît fata 
era la etajul patru să aducă prosopul! 

— Deci, îmi propuneţi următorul tablou, zimbi Pascu ironic. 
Ornitz s-a ridicat de la joc, a străbătut camera doamnei Breker, 
a ieşit pe coridor, de-acolo a intrat la Esden în cameră, l-a 
împuşcat, i-a sustras portofelul, dacă n-a căutat chiar în vasul cu 
apă al closetului, scoţind valetul din pungă, s-a întors în camera 
doamnei Breker, a luat cărţile de pe noptieră şi a venit cu ele la 
joc. Să-l arestăm atunci! Şi, odată cu el, pe doamna Breker, pe 
Panseluţa... 

— Da, evident, Ornitz n-a avut timp pentru toate acestea, am 
recunoscut eu, şi l-am întrebat să văd ce gîndise. Pe Panseluţa 
de ce aţi zis s-o arestăm? 

— Cu doamna Breker sînteţi lămurit? 

— Spuneti-mi de ce pe Panseluţa! am evitat eu un răspuns. 

— Pe Panseluţa pentru că a întirziat, uitîndu-se la dessous- 
urile pe care le primise cadou colega ei de la patru. lar pe 
doamna Breker ca tăinuitoare a pistolului lui Ornitz, a 
portofelului lui Esden, pe care apoi l-a aruncat pe coridor... 
Singur mi-aţi povestit, nu, că Ornitz avea pe el un şort şi o 
cămaşă de etamină subţire?! Ce-a făcut cu pistolul? 

Mă salvă loana de la răspuns. 

— Am îngheţat afară, se justifică ea, îndreptîndu-se spre 
şifonier. Eu n-am mai pomenit aşa un frig la mare. leri te topeai 
de căldură... 

— Să te prezint căpitanului. 

Se întoarse spre acesta şi făcu o reverență, apucînd o fustiţă 
imaginară cu degetele. 

— În ordine, făcu Pascu, schiţind un zîmbet uşor. Adăugă 
înclinîndu-se: Ne-am mai cunoscut... Cînd m-aţi urmărit într-o 
seară... 

— Da, şi v-am admirat mersul. Aveţi un mers foarte mişto! 

— Poftim expresie de poetă! Care-şi dă doctoratul în 
filozofie!... am izbucnit eu în ris. 

— Cum... „mişto”? întrebă Pascu rizînd. 

loana nu se asocie risului nostru. 

— Cînd o să ne împrietenim, şi sînt sigură că aşa o să se 


întîmple din moment ce sînteţi prieten cu Adrian, o să vă spun 
cum mergeţi. Deocamdată, să zicem, rasat. Ceva în genul lui 
John Wayne. Am cunoscut odată un miliţian, era tare sărman cu 
duhul! 

— loana! am chemat-o eu la ordine. la-ţi puloverul sau ce 
vrei să-ţi iei şi lasă-ne, te rog, pentru că avem treabă! 


UNUL, DOUA, TREI, PATRU, CINCI, ŞASE ALIBIURI ŞI-O CASĂ 
DE FIER... 


Aşa cum era de aşteptat, percheziţiile nu aduseră nici un 
rezultat şi domnul Frol fu chemat primul în camera mea. Apăru 
cu mers de cocostirc şi faţa lui de ascet se lungi şi mai mult, 
parcă. 

— Luaţi loc, domnule Frol, îl invită căpitanul. 

Adusesem de pe balcon, la cererea lui Pascu, unul din cele 
două fotolii din răchită împletită - cînd stai mai comod, te simţi 
parcă mai în siguranţă, îmi explicase căpitanul. Frol se aşeză, 
dar mută fotoliul puţin mai încolo, ca şi cum l-ar fi deranjat 
lumina de sus. 

— Dv. l-aţi găsit mort pe domnul Esden în cameră. Spuneți- 
mi, l-aţi cunoscut mai înainte sau aţi făcut aici cunoştinţă cu el? 

— Aici. Era bronzat cînd l-am cunoscut eu. 

— Ce relaţii erau între dumneavoastră? 

— De cunoştinţe întîmplătoare. Jucam împreună canasta... 
Stăteam împreună pe plajă... În cîte o seară mai ieşeam la 
restaurant... Cam acestea erau... relaţiile. Un om foarte plăcut... 

— Cu cine credeţi că era mai apropiat? 

— E greu de spus... 

— Poate cu domnul Gorige? 

— Nu, cred că mai curînd cu domnul Selton. 

— De ce credeţi aceasta? 

— Conversau mai des, pe plajă stăteau de multe ori unul 
lîngă celălalt... 

— Domnul Selton făcea parte din aceeaşi societate de 
canasta? 

— Nu, el juca mai rar. De cele mai multe ori prefera să se 
ducă la pescuit. 

— Se ducea singur? 


— Cred că da. N-aş putea să vă spun. 

— V-am întrebat în sensul dacă nu cumva exista o asemenea 
afinitate între ei. 

— Nu, domnul Esden prefera să joace cărţi după-masa. 

— A avut domnul Esden vreodată un schimb de cuvinte mai 
dur cu vreunul din dumneavoastră? 

— Eu nu ştiu. 

— Şi nici n-aţi auzit? 

— Nu. 

— Credeţi c-ar fi avut cineva interes să-l omoare? 

— Tocmai în aceasta constă şi misterul!... Cine? Şi de ce? 
Domnul maior, arătă Frol spre mine, l-a cunoscut ca şi noi. Era 
un om foarte agreabil, comunicativ, mereu îndatoritor... 

— La ce oră aţi descoperit că a fost omorît? 

— Era cinci şi treizeci şi cinci de minute. 

— V-aţi uitat la ceas? 

— Da, înainte de-a pleca am luat un medicament. 

— Aţi vrut să-i spuneţi ceva domnului Esden? 

— Am vrut să-l întreb dacă nu i-ar suride o partidă de popice. 

— V-aş ruga să povestiţi. 

— În după-amiaza aceasta nu s-a mai închegat o formaţie de 
canasta şi am hotărît... 

— lertaţi-mă că vă întrerup. Partenerii au avut alte treburi 
sau n-a mai existat dorinţa de joc? 

— Domnul Breker trebuia să plece la Mamaia. Şi mi se pare 
c-a şi plecat. Cînd se întîmplă să fie cineva indisponibil... Din 
diferite motive... De obicei, juca domnul Selton. Astăzi însă... 
Domnul Serling ne-a spus că are de făcut un drum undeva, ar fi 
fost amator Gorige, însă Selton n-a vrut să renunţe la pescuit. 

— Este un sport într-adevăr foarte recreativ. lertaţi-mă, şi eu 
aş prefera unei partide de canasta cîteva ore de pescuit. 

— Este vorba şi de temperament... 

— Deci, v-aţi propus să-l invitaţi pe domnul Esden la o 
partidă de popice. 

— Exact. 

— Era cinci şi treizeci şi cinci de minute cînd aţi bătut la uşă, 
şi? 

— Am bătut scurt şi am încercat uşa fără să mai aştept 
răspuns. Uşa era descuiată. Am intrat şi-am auzit duşul curgînd. 
L-am strigat, întrebîndu-l dacă n-ar vrea să meargă cu mine la 


bowling. Nu mi-a răspuns nimeni. Mi s-a părut curios - îl 
strigasem destul de tare. Dacă ar fi fost în cameră, ar fi trebuit 
să mă audă cu atit mai mult. Nu ştiu de ce, dar primul lucru la 
care m-am gîndit a fost că i s-a făcut rău în baie. Am deschis 
uşa, nu era nimeni, duşul curgea în gol, baia era plină de aburi. 
Pătrunzînd în cameră, l-am văzut prăbuşit pe podea. Aşa cum l- 
aţi găsit dumneavoastră. 

— V-aţi dat seama din primul moment că încetase din viaţă? 

— Cred că da. N-aş putea să spun cu exactitate. Repezindu- 
mă spre cameră... Eram încă sub impulsul senzaţiei că i se 
făcuse rău în baie... M-am oprit aproape în mijlocul camerei şi 
privirile mi s-au oprit asupra direi de sînge care pornea de sub 
sîn. Am mai făcut un pas sau doi şi-am văzut rana. Gaura 
glontelui. 

— N-aţi încercat să vă convingeţi dacă nu cumva mai 
trăieşte? 

— Nu, eram atit de îngrozit, încît am dat năvală pe coridor şi- 
am început să strig că s-a omorît domnul Esden. 

— Aţi presupus, deci, că s-a sinucis? 

— Da, la asta m-am gîndit. 

— Aţi văzut arma şi ea v-a condus la ideea... 

— Nu, n-am văzut nici o armă. Dar nu puteam să-mi închipui 
că cineva l-ar fi putut omori. 

— N-aţi observat nimic deosebit în cameră? 

— Nu. 

— Încercaţi să vă amintiţi... Poate un scaun răsturnat sau... 

— Drept să vă spun, corpul lui Esden mi-a paralizat pur şi 
simplu privirile. Aproape că nu puteam să-mi dezlipesc privirea 
de pe el. Era incredibil! Îl văzusem... îl văzusem cu cîtva timp 
înainte în viaţă... 

— Cînd l-aţi văzut ultima oară în viaţă? 

— La prînz stătusem la aceeaşi masă cu el... Am urcat sus 
împreună... 

Frol se gîndi cîteva clipe. 

— ...Nu, pe urmă nu l-am mai văzut. 

— Aţi discutat în timpul prînzului ceva în legătură cu 
programul de după-amiază? 

— În timpul prînzului? 

Acum mi se păru că Frol vroia să cîştige timp de gîndire. 

— Încercaţi să vă amintiţi! 


— Nu, cred că n-am discutat nimic pe această temă. 

— Celelalte persoane cu care aţi stat la masă n-au propus 
nimic? 

— Gorige a zis ceva... parcă... Nu mai rețin ce. De biliard, mi 
se pare, spuse Frol ca şi cum şi-ar fi adus brusc aminte. 

— Şi? 

— Eu nu joc. Serling trebuia să plece undeva cu maşina. Nu 
ştiu dacă... După cite îmi amintesc, domnul Esden a rămas 
pasiv. 

Mi se păru că se cam certau între ele cuvintele lui. 

— Spuneaţi că aţi dat alarma... Adică, aţi început să strigaţi... 

— Da, am început să strig şi am bătut la uşa familiei Selton. 
Nu mi-a răspuns nimeni. Am bătut la uşa următoare, doamna şi 
domnul Milion dormeau, a apărut Serling pe coridor... 

— De unde ştiţi că familia Milieu dormea? 

— Au venit mai tirziu buimăciţi de somn, întrebînd speriaţi ce 
s-a întîmplat. Cînd m-am întors, se strinsese lume în faţa 
camerei lui Esden. 

— Numai în faţa camerei? În cameră n-a intrat nimeni? 

— Ciîţiva au intrat şi în cameră, dar au ieşit repede înapoi. 

— Nu credeţi că aţi comis o greşeală lăsînd uşa deschisă? 
Este cunoscut doar că în asemenea cazuri totul trebuie să 
rămînă intact! Nimic atins... 

— Am făcut o mare prostie. O prostie enormă. Aveţi 
dreptate, spuse el, susţinîindu-şi cuvintele prin mişcări ale 
miîinilor. 

— Nu se poate ca asasinul să nu fi lăsat urme pe miînerele 
ambelor uşi! Dacă s-ar fi găsit numai impresiunile 
dumneavoastră, le-am fi exclus. Dar aşa?... 

— Sînt vinovat!... desfăcu Frol mîinile ca pe nişte aripi de 
liliac. N-aveţi idee cît mă condamn!... 

— Păcat, ne-aţi îngreunat munca. Spuneţi-mi, în ce relaţii era 
domnul Esden cu acest Serling? 

— Normale, se grăbi Frol să răspundă, bucuros că Pascu 
trecuse la altceva. 

— Scuzaţi-mă, răspunsul dumneavoastră nu mă satisface. 

— Normale, în sensul că n-am putut observa să se fi petrecut 
ceva între ei. E adevărat, domnul Serling mi-a zis într-o zi că 
Esden vrea să fie cu orice preţ simpatic, însă el l-a surprins 
odată stînd foarte abătut pe balcon. 


— Adică? 

— Nu ştiu ce-a vrut să spună cu asta. Şi nici nu m-a 
interesat. Fiecare om are momente de depresiune sufletească. 
Lui Serling îi cam place să birfească. De Selton zicea că face pe 
masculul pe plajă... În sfîrşit, mici răutăţi din astea. 

— Esden nu s-a referit niciodată la Serling? 

— Nu, Esden era un om integru. Mai birfeşte şi doamna 
Breker, aruncă aşa, cîte o vorbă, şi Gorige... Esden nu mi-a 
vorbit niciodată de nimeni nimic. 

— M-am referit doar la Serling... 

— Cu mine n-a vorbit nimic despre Serling. 

Am crezut că este cazul să intervin. Eram doar maior! 

— Cînd Serling şi-a anunţat intenţia de a pleca undeva cu 
maşina, nu vă amintiţi, era de faţă şi Esden? 

— N-aş putea să vă spun precis. Eram cu toţii pe plajă... 
Gorige parcă îl întrebase pe domnul Breker dacă pleacă şi azi la 
Mamaia, acesta a răspuns că da şi Serling a intervenit, spunînd 
că nici el nu va fi disponibil pentru azi după-amiază. N-a mai 
continuat, venise băiatul cu casată. Casata e pasiunea lui 
Serling. 

— Casata şi contrabanda cu aur! am spus eu, zimbind ironic. 

— Contrabanda cu aur? De Serling vorbiţi? se miră Frol. 

— Da, da... Tovarăşul maior, arătă Pascu spre mine, era pe 
urmele lui. Două kilograme şi ceva în diverse obiecte, ceasuri... 
O să vedeţi mîine fotografiile. 

— Fantastic! Cine ar fi putut crede că omul acesta... liniştit, 
cu faţa lui mare şi nu prea inteligentă... Moartea lui Esden, acum 
povestea cu Serling... 

— Moartea lui Esden a grăbit şi arestarea lui Serling... Acum 
să vedem... 

— Vă gindiţi că ar putea exista vreo legătură? întrebă Frol. 

— Ancheta este abia la început... 

Căpitanul îi mulţumi domnului Frol şi acesta se îndreptă spre 
uşă. Am scos cutiuţa cu bomboane de mentă, întinzind-o în 
direcţia căpitanului. 

— Nu, mulţumesc, mă refuză el. 

— Păcat, o bomboană de mentă răcoreşte... Ei, ce părere 
aveţi despre acest Frol? 

— Că ştie mai mult decit vrea să arate. 

— În orice caz, nu el a săvirşit crima! 


— De ce sînteţi atît de sigur? 

M-am uitat la căpitan să văd dacă vorbeşte serios şi i-am 
propus s-o chemăm pe doamna Breker, poate îşi dă drumul la 
gură. 

— Nu, spuneţi-i locotenentului să-l invite pe Gorige. Vreau 
mai întîi să lămuresc ceva cu acesta. 

— Noi nu mîncăm astă-seară? 

— Să terminăm întîi aici, spuse el sec, şi arătă cu capul spre 
uşă. 
l-am cerut locotenentului să-l invite pe domnul Gorige de la 
două sute treisprezece şi acesta îşi făcu în scurt timp apariţia, 
arătiîndu-ne cît este de grăbit să ne poată fi de folos. 

Avea un nas masiv, buze groase, puţin răsfrînte, dar ceea ce 
reţinea în primul rînd privirea erau ochelarii săi mari, cu ramă 
lată şi neagră. 

Se aşeză în scaunul de răchită, picior peste picior şi, luînd o 
ţinută degajată, îşi aprinse o ţigară de foi. 

— Vă stau la dispoziţie cu dorinţa de-a fi elucidat acest caz 
care face să se nască groaznice bănuieli. Sînt funcţionar de 
bancă şi întotdeauna onoarea mea a fost mai presus de orice. 

Încercasem să-i ghicesc profesiunea şi nu ştiu de ce mi se 
păruse că e medic veterinar. Gorige era exact tipul 
funcţionarului de bancă, ajuns probabil şef de serviciu, şi cred 
că subalternii îi ştiau de frică, nu glumă. Aici poza însă în 
director şi vorbea alegindu-şi cuvintele. 

— Într-adevăr, împrejurările crimei nu sînt prea favorabile 
pentru cei care locuiesc aici în hotel sau la etajul acesta, aveţi 
perfectă dreptate, spuse căpitanul şi ceea ce mă izbi fu cît de 
repede se adaptase el ţinutei lui Gorige, ca şi cum ar fi fost 
colegul acestuia de la o bancă vecină şi, întîlnindu-se din 
întîmplare cu el, făceau schimb de impresii în legătură cu crima. 

— Părerea mea este că asasinarea lui Esden are rădăcini 
mult mai adinci! Că Esden a fost urmărit. Nu uitaţi că el era 
avocat!... Cine ştie ce relaţii oculte stau în spatele acestei 
crime! Relaţii care, pentru dumneavoastră, poliţiştii de aici, sînt 
de nedescifrat! 

— Da, dar crima a fost săvirşită aici, nu? 

— Tocmai de aceea a venit el aici! Aflînd că domnul Esden 
are de gînd să-şi petreacă concediul în România, şi-a spus că 
este cel mai bun prilej pentru a-şi pune în aplicare planul său 


odios! 

Gorige era fără îndoială tobă de literatură polițistă, şi 
căpitanul îl aduse la lucruri ceva mai concrete: 

— Tocmai, bazindu-mă pe intuiţia dumneavoastră, v-aş 
întreba pe cine anume aţi suspecta. 

— Am stat şi m-am gîndit mult în aceste cîteva ore. Eu cred 
că este Frol! Nu-mi place tipul ăsta deloc. 

— Ştiţi, iertaţi-mă, vă rog, dar ceea ce ne spuneţi 
dumneavoastră este, oarecum, subiectiv... Aveţi vreun motiv să- 
| bănuiţi anume pe el? 

— Frol a fost acela care a „descoperit” crima! Asta nu vă dă 
nimic de gîndit? 

— Adică? 

— A comis-o şi pentru ca nu cumva să se găsească vreo 
urmă de-a sa - mă gindesc la urmele pe care n-a reuşit să le 
şteargă - a intrat sub un pretext oarecare la Esden în cameră şi 
a „descoperit” crima! 

Căpitanul vru să spună ceva, dar Gorige gesticula cu elocinţă 
şi ţigara sa de foi, care împuţise camera, desenă o curbă prin 
aer. 

— Mai mult! Special a provocat tărăboi, alergind de la o uşă 
la alta. Lumea o să se adune, şi-a spus el, nu se poate să nu 
între cîţiva în camera lui Esden pentru a vedea despre ce-i 
vorba! 

— Presupuneri... zimbi Pascu cu îngăduinţă. 

— Dar faptul că el... Uitaţi-vă ce se întîmplă. De obicei, Frol 
era animatorul partidelor de canasta şi nu trecea aproape zi să 
nu se organizeze la el, sau la Esden, sau la mine, un joc. Astăzi 
la prînz am stat la aceeaşi masă cu Frol, cu Esden, cu Serling. 
Am cumpărat cu toţii ziare şi ne uitam prin ele în aşteptarea 
desertului, cînd Esden a întrebat dacă facem ceva după-amiază. 
„Nu, azi nu se întrevede nimic”, a zis Frol şi l-a întrebat pe 
Serling: „Plecaţi la Eforie, nu?”. Acesta i-a răspuns că da, o să 
plece mai tîrziu la Eforie şi Frol a continuat: „Domnul Breker 
pleacă şi el la Mamaia, n-avem cu cine juca azi”. l-am spus că aş 
fi eu amator. „Esden face pereche cu Selton, i-am zis eu, şi noi 
jucăm amindoi”. Adică putea face pereche cu mine. „Selton se 
duce la pescuit după-masa, nu-i amator de canasta”, a zis el şi 
s-a întors spre Selton care stătea cu Brekerii la o masă vecină. 
„Vă duceţi la pescuit după-masă, nu?” Deci nu l-a întrebat dacă 


n-ar vrea să ia parte la joc. Nu i-a spus că sîntem trei şi ne 
lipseşte al patrulea. Dimpotrivă, a făcut tot posibilul să nu se 
închege o formaţie de canasta. Se pune întrebarea: De ce? 
Pentru că altfel Esden nu putea fi omorit! 

— Este o versiune de reţinut... spuse gînditor căpitanul. Cînd 
aţi văzut că lucrurile stau astfel, că nu se întrevede nimic pentru 
după-amiaza de astăzi, n-aţi propus altceva? 

— Ba da. Am zis c-o să mă duc să joc biliard la Clubul nautic. 
Oricum, e altceva decit să stai trei ore cu fundul pe scaun! 

— Frol n-a fost amator? 

— A rămas pasiv. 

— N-a zis să faceţi mai curînd o partidă de popice? 

Gorige izbucni în ris: 

— Frol şi popice! Îl ia bila pe sus!... 

— Exageraţi!... Poate nu-i prea îndemiînatic... Asta-i altceva. 

— De cite ori am fost la bowling, Frol a făcut doar galerie. 
Selton, da, el e un adversar!... 

— Şi, deci, v-aţi dus să jucaţi biliard. 

— Bineînţeles! 

— Pe la ce oră aţi plecat? 

— Cred că era trei şi jumătate. Luăm prînzul la unu, este 
suficient o oră de somn. 

— Cînd aţi revenit la hotel? 

— Aproape de ora nouăsprezece. La şapte începe să se 
servească cina... Da, era şapte fără cinci, fără zece. 

— Din cele spuse mai înainte în legătură cu Frol a reieşit însă 
că aţi fost martor la „descoperirea” crimei!... 

— Nu, şi-mi pare foarte rău! gesticulă Gorige. A trebuit să 
aflu totul de la familia Millen cu care sînt vecin. 

— Cu alte cuvinte, în loc să intraţi la dumneavoastră în 
cameră, aţi intrat la ei. 

— Da, spuse acesta şi ochii lui sclipiră şiret. Am auzit jos că a 
fost omorît domnul Esden. 

— Şi aţi făcut împreună cu soţii Millen toate presupunerile pe 
care ni le-aţi împărtăşit nouă sau aţi trecut prin balcon în 
camera dumneavoastră? 

— Nu, pe balcon nu era voie de ieşit, aşa că am rămas pînă 
au venit să-mi percheziţioneze camera. Au aflat probabil de la 
recepţie că mă întorsesem la hotel. 

— Ce-aţi făcut în timpul celor trei ore cît aţi lipsit din hotel? 


— Dacă este nevoie, o să vă relatez totul pas cu pas. Va să 
zică, pe la trei şi jumătate, am ieşit din hotel, drumul pînă la 
Clubul nautic a durat vreo douăzeci de minute... Staţi puţin... 

Gorige se căută prin buzunar şi, în cele din urmă, scoase 
biletul de intrare în club şi un altul de achitarea taxei pentru o 
partidă de biliard. 

— Poftiţi! i le întinse el căpitanului Pascu. După seriile lor 
puteţi afla foarte bine ora cînd au fost eliberate. Am făcut o 
partidă cu un ageamiu, un neamţ cit o fabrică de salam, a mai 
plătit el o partidă şi a adus patru sticle de bere. Intre timp, 
intrasem în vorbă cu două tinere care ne asistaseră, le-am 
explicat regulile jocului în timpul celei de-a doua partide cu 
neamţul, am trecut la jocurile mecanice, am tras toţi trei cu 
puşca, apoi, cum ele n-au avut nimic împotrivă, ne-am oprit la 
bar să bem cite o cafea şi ceva tare. Conducîndu-le la hotelul 
„Mioriţa”, m-am înţeles cu una din fete să ne întîlnim a doua zi 
în jurul orei cinci după-amiaza, la club. lar de la hotelul „Mioriţa” 
am venit aici. 

Totul fusese povestit şnur, Gorige aşeză un picior peste altul, 
schimbîndu-şi poziţia. 

— Dacă aveţi nevoie de bilete, vi le pot lăsa. Şi chiar v-aş 
ruga să controlaţi adevărul celor declarate de mine! 

— Spuneţi-mi, la ieşirea din cameră, apoi din hotel, v-aţi 
întîlnit cu cineva cunoscut? 

Gorige stătu puţin să se gindească. 

— Nu, n-am întîlnit pe nimeni. Coridorul era gol, nici pe 
scări... Am predat cheia la recepţie... Nu, n-am întîlnit pe 
nimeni. 

— Şi nici la club? 

— Nu, dar ştiu unde stau fetele. Am întîlnire cu una din ele şi 
ea vă poate confirma cele spuse de mine. 

— Nu în acest sens am întrebat. Curios este că cineva de aici 
mi-a spus că şi-a petrecut după-amiaza la Clubul nautic. Or, 
normal ar fi fost să vă întilniţi cu persoana respectivă, nu? 

— V-a prezentat biletul? 

— Nu, nu mi-a prezentat nici un bilet. 

— Eu n-am întîlnit pe nimeni din hotelul nostru la club. 
Înseamnă c-a minţit! Şi este interesant de ce. Ce-a vrut să 
ascundă? 

— Asta mă întreb şi eu. O să rețin biletele în interesul 


anchetei. A, exact, spuse căpitanul, ca şi cum şi-ar fi amintit de 
ceva, îndreptindu-vă spre club aţi trecut pe lîngă terenurile de 
tenis. V-aţi oprit cumva pentru un minut-două? 

— Da, mi-a scăpat acest amănunt. Ştiam că doamna Selton 
se duce cu regularitate la tenis, m-am uitat după ea, n-am 
văzut-o şi mi-am continuat drumul. 

Căpitanul nu spuse nimic, cu toate că după părerea mea ar fi 
trebuit să spună, şi atunci am intervenit eu: 

— Fiţi amabil, domnule Gorige, ce relaţii credeţi că existau 
între  Esden şi Serling? Am remarcat perspicacitatea 
dumneavoastră şi nu este lipsit de interes pentru noi să vă 
auzim părerea. 

— Pentru că v-aţi referit la perspicacitatea mea, o să vă spun 
că eu am intuit primul că nu sînteţi un turist oarecare. 

— Şi anume cum? am vrut eu să ştiu. 

— Domnul Millen mi-a spus că sînteţi maior de poliţie... Vă 
felicit că aţi avansat atit de frumos! Şi nu mă îndoiesc că aţi 
meritat. O singură... greşeală aţi făcut, dacă îmi permiteti... 

— Da, vă rog, l-am invitat eu cu atita amabilitate, încît era să 
săr afară din haine. 

— Nu trebuia să spuneţi că sînteţi român. Dar eu tot aş fi 
bănuit că e ceva cu dumneavoastră. Aş fi zis că sînteţi de la 
Interpol, probabil. Aveţi o alură de detectiv înnăscut. Felul cum 
conduceţi maşina... Apoi, superba dumneavoastră însoţitoare e 
un... adevărat paspartu! Cu o asemenea colaboratoare puteţi 
pătrunde şi-n tezaurul unei bănci! 

Era o idee! m-am foit eu pe scaun şi am scos cutiuţa cu 
bomboane de mentă. 

— Nici nu-mi  închipuiam, continuă Gorige, că poliţia 
românească lucrează cu mijloace atit de... subtile! Apoi, felul 
cum se desfăşoară ancheta, unul pune întrebări, celălalt 
studiază... N-aş vrea să fiu în pielea lui Frol! Poate îndrăznesc 
prea mult, eu însă aş fi inversat rolurile dumneavoastră... Nu, 
nu, este bine şi aşa. Domnule căpitan, sînteţi un om foarte 
inteligent şi, sînt sigur, şi un bun psiholog. Mi-a plăcut cum aţi 
condus dialogul, parcă n-ar fi vorba de-o crimă. 

— Sînteţi foarte amabil, aprecierile dumneavoastră ne 
măgulesc, am spus şi am încercat eu să-l aduc pe pămînt. V-aş 
ruga să revenim la ceea ce credeţi despre relaţiile dintre Esden 
şi Serling. 


— Da, da... Ce să vă spun?... Nu cred că erau animați de 
simpatii reciproce. Mai curînd Serling... Dar de la Serling nici nu 
poţi avea pretenţii prea mari. Nu pentru faptul că s-ar ocupa cu 
maşini agricole... 

L-am întrerupt: 

— N-am văzut încă o broşă arînd şi nici brățară treierînd 
griîul!... 

— Ce spuneţi? 

— Am glumit. În loc de maşini agricole, domnul Serling se 
ocupa cu contrabanda cu aur! Ce părere aveţi despre asta, 
domnule Gorige? 

— Ăsta-i un fapt stabilit? mă întrebă el după o pauză, 
privindu-mă ginditor. 

— Două kilograme şi ceva de aur vă este de ajuns? 

— Fantastic! Cine ar fi putut crede că Serling?... Sînteţi de 
felicitat, domnule maior! 

— Serviţi o bomboană! i-am întins eu cutiuţa. 

— A, vă mulțumesc. Sînt probabil cu mentă... Ador 
bomboanele cu mentă! 

După plecarea lui Gorige nu l-am mai întrebat pe căpitan ce 
are de spus despre acesta şi, deschizind uşa balconului să iasă 
duhoarea ţigării de foi, am rămas, adică, la aer, lăsîndu-l pe 
Pascu să hotărască singur cine urma să fie chemat după Gorige. 

Veni pe balcon. 

— Ne-a umplut cu complimente şi ne-a servit un alibi ferm. 
Zice el!... nuanţă căpitanul. 

— Bine, dar pe bilet e ştampilată ora cît se poate de clar! 

— Ora-i ştampilată clar. Altceva nu-i clar. S-o invit pe 
doamna Ornitz. 

Pascu trecu în balconul lui Ornitz, întrebă dacă e voie şi o 
pofti pe Mod Ornitz la noi, adăugind: 

— Femeile au întotdeauna întiîietate! 

Intră purtîndu-şi trupul înalt şi subţire cu o stîngăcie care îi 
stătea bine, părul ei negru nu mai era strîns în conci greu la 
spate, ci liber, căzînd peste umeri, şi şuviţele lui puneau şi mai 
bine în valoare ochii mari, căprui, puţin alungiţi. 

M-am aşezat mai încolo. 

— Doamnă Ornitz, v-am deranjat pentru o scurtă formalitate. 
Aşa cum am aflat de la colegul meu, n-aţi asistat, din fericire, la 
cele petrecute aici, spuse căpitanul şi vocea lui îmi sugeră un 


popă catolic îmbiind în confesional o presupusă fecioară. 

— Da, mi-a povestit soţul... Înspăimîntător! Săracul domnul 
Esden... Era un om atit de cald, de simpatic... Găsea 
întotdeauna să-ţi spună ceva plăcut... Nu, nu complimente. Era 
un om spiritual. Te simţeai bine cu el. 

— Cu atit mai regretabil. Cînd aţi ieşit din cameră, aţi întîlnit 
cumva pe coridor sau pe scări vreo persoană? 

— Nu, lumea mai dormea încă. 

— Nici pe cineva străin de etaj? Poate chiar de hotel? Vreau 
să spun că, la un moment dat, feţele celor care locuiesc în 
acelaşi hotel îţi devin cunoscute. 

— Da, aveţi dreptate. N-am întîlnit pe nimeni. 

Faţa ei frumoasă arăta solicitudine şi chiar preocupare, 
privirea însă era uşor ironică, o ironie discretă şi rece. 

— La ce oră aţi plecat din hotel? 

— N-aş putea să vă spun cu precizie. Cred că era patru. A, 
exact, am plecat cînd vă aşezaţi la joc... mi se adresă doamna 
Ornitz. 

— Da, ne pregăteam. Nu ne aşezasem încă, am spus. 

— Sau aşa ceva... În orice caz, atunci. Cred că era patru, nu? 
mă întrebă ea direct. 

— Am început jocul la trei şi patruzeci şi cinci de minute, deci 
ar reieşi că aţi plecat la trei şi patruzeci, am apreciat eu. 

— În sfîrşit, n-are importanţă, înseamnă că atunci am plecat. 

— Şi cînd v-aţi întors? 

— Cred că era... şapte şi ceva. 

— Bineînţeles, o să fiu nevoit să vă întreb cum v-aţi petrecut 
timpul. 

— A, foarte simplu. Pe lac, făcînd schi. Iniţial, am vrut să 
merg pe plajă... Ador soarele! 

— V-aţi bronzat, într-adevăr, foarte frumos! 

— Da? spuse ea oarecum ruşinată. 

— Aţi rămas pe lac mai multă vreme? 

— Aproape tot timpul. 

— Trei ore de schi? E o performanţă!... 

— Nu, schi am făcut o oră. 

— De la ce oră? Mă iertati, sînt întrebările... 

— Un moment, cred că am biletele în şort. Şi, ridicîndu-se, 
dispăru pe balcon. 

Căpitanul mă privi ca şi cum ar fi spus: „interesant!”, eu cel 


puţin asta am înţeles, şi îşi aprinse o ţigară din pachetul meu de 
Stuyvesant care îmi fusese trimis o dată cu coniacul. 

— Mai trebuie să ne aducă cineva bilete de călărie şi ne-au 
umplut de alibiuri! spuse Pascu, lăsînd în aer un norişor de fum 
albăstrui. 

Doamna Ornitz intră în cameră şi îi întinse biletele: 

— Poftiţi, astea sînt, bine că mi-am adus aminte de ele. 

Se aşeză apoi pe scaunul de răchită, aplecîndu-se în direcţia 
căpitanului ca şi cum ar fi vrut să descifreze împreună cu el ce 
oră fusese ştampilată pe bilete. 

— Cu alte cuvinte, spuse căpitanul după ce examină biletele, 
aţi sosit la debarcader înainte de-a pleca de acasă!... 

— Cum aşa? întrebă ea contrariată. 

— Pe biletul de schi este înscrisă ora 15,45 - 16,45. 

— Da, şi ce-i cu asta? 

— Aţi plecat din hotel la ora cincisprezece şi patruzeci de 
minute, nu? 

— Da, acceptă doamna Ornitz. 

— Chiar dacă aţi fi alergat şi tot n-aţi fi reuşit să străbateţi în 
cinci minute drumul de la hotelul „Callatis” pînă la debarcaderul 
de schi! 

— Probabil c-au ştampilat greşit ora... spuse ea modulîndu-şi 
vocea şi mută un picior peste altul. 

Doamna Ornitz stătea picior peste picior, mereu le schimba, 
cînd stîngul pe dreptul, cînd dreptul pe stîngul, n-aş putea reda 
exact ordinea, nu mai rețin cum au fost iniţial aranjate. 

— Al doilea bilet este pentru o bicicletă de apă, trecu 
căpitanul peste remarca doamnei Ornitz referitoare la 
stampilarea greşită a orei. 

— Da, este adevărat, m-am plimbat apoi cu o bicicletă pe 
lacul vecin. 

— De la ora şaisprezece şi patruzeci şi cinci la şaptesprezece 
şi patruzeci şi cinci de minute. 

— Nu, pentru că nu erau biciclete libere, iar eu întirziasem. 
Vedeţi, reiese şi de aici... Casieriţa a pus orele la întîmplare. 
Ceea ce contează este dacă plăteşti pentru o jumătate de oră 
sau pentru o oră întreagă. Şi de multe ori se întîmplă ca cineva 
să cumpere un bilet pentru o jumătate de oră, apoi, părîndu-i-se 
puţin, să ceară conducătorului bărcii cu motor să facă o oră 
plină, iar la sfîrşit achită diferenţa la casă. Se pleacă în ordinea 


venirii şi nu după ora înscrisă pe bilet. 

— V-aţi întîlnit cu cineva cunoscut? Sau aţi văzut pe cineva 
poate?... 

— Înseamnă că nu mă credeţi! 

— Sînt întrebări pe care sînt obligat să vi le pun. 

— Nu, nu m-am întîlnit cu nimeni cunoscut. 

— Doamnă Ornitz, eu vă mulţumesc, spuse căpitanul 
înclinîndu-se şi se ridică. Dacă sînteţi atît de amabilă, rugaţi-l pe 
solul dumneavoastră să poftească la noi. 

— Mas! îl strigă ea, aflindu-se încă pe balconul nostru. Hai, 
vino! 

Ornitz intră surizindu-mi complice, ca şi cum mi-ar fi spus 
„Ehe, cine-mi eşti!...” şi, la invitaţia lui Pasca, se instală comod 
în fotoliul de răchită. 

— Am stat şi m-am gîndit îndelung, începu el oferindu-ne cîte 
o ţigară, la cele petrecute aici în după-amiaza aceasta. A fost 
omorît un om cu care nimeni nu putea să aibă nimic, care ne era 
la toţi foarte simpatic. Este îngrozitor! De-a dreptul de necrezut! 
Eu nu cred, nu pot crede că autorul acestui asasinat face parte 
din cercul cunoscuţilor noştri! Ştiu, circumstanţele în care a fost 
comis asasinatul pot să infirme această părere... l-am luat pe 
toţi la rînd: Frol, Selton, Breker, Serling, Millen... M-am gîndit şi 
la ceilalţi care stau cu noi la acelaşi etaj. La două sute cinci, 
vecinii domnului maior, arătă Ornitz spre mine, sînt două surori 
trecute de patruzeci de ani, după aparente, fete mari amîndouă, 
iar la capătul celălalt al coridorului, o tînără pereche care pleacă 
dimineaţa şi vine noaptea. Cred că fac plajă în altă parte. Şi nici 
nu mănîncă aici. Atunci? Şi totuşi, nu putem exclude nici 
posibilitatea ca cineva de la noi... 

— Aparenţele pot fi înşelătoare, nu, domnule Ornitz? 

Ştiam că Pascu îmi dăduse astfel cuvîntul. 

— Aţi fi crezut vreodată că Serling, de pildă, se ocupă cu 
contrabandă cu aur? l-am întrebat eu pe Ornitz. 

— Contrabandă cu aur, aţi spus? 

— Da, cu aur. În Opel-ul lui au fost găsite două kilograme şi 
ceva de bijuterii, plus aproape o duzină de ceasuri! 

Ornitz rămase citeva clipe tăcut, ca şi cum ar fi încercat să-şi 
amintească ceva. 

— Nu ştiu de ce, însă eu am avut mereu impresia că Serling 
şi Esden se cunoşteau mai de mult. Am vrut să spun, dar... Nu 


poţi să arunci aşa... nişte cuvinte... Există o... responsabilitate 
pentru tot ceea ce spui. 

— Mai mult, Serling şi Esden au fost văzuţi într-o seară 
discutind destul de aprins în  părculeţul din spatele 
cinematografului! inventă căpitanul. 

— Foarte interesant!... Aici erau destul de... indiferenți unul 
faţă de celălalt. 

— Este ceea ce vă spuneam cu privire la aparenţe... 

— Da, da, da... Cum l-aţi dibuit, domnule Adrian? mă privi 
Ornitz cu admiraţie. 

Am făcut un gest în sensul că nu contează cum, principalul 
era că l-am dibuit. 

— Da, noi am bănuit că e ceva cu dumneavoastră, dar că 
Serling e contrabandist şi că aţi venit aici pentru el... 

— Spuneaţi că aţi stat şi v-aţi gîndit foarte serios luîndu-i pe 
fiecare la rînd... In ceea ce vă priveşte pe dumneavoastră şi, în 
aceeaşi măsură, pe doamna Breker, lucrurile sînt clare. Ştiu, v- 
aţi aşezat la poker în jurul orei trei şi patruzeci şi cinci de minute 
şi v-aţi ridicat cu toţii, abandoniînd partida, în momentul în care 
s-a auzit o gălăgie neobişnuită pe coridor. Dăduse domnul Frol 
alarma. Tocmai de aceea vreau să vă cunosc părerea. Aţi mai 
suspecta pe cineva ca autor al acestui asasinat? Bineînţeles, 
lucrurile vor rămîne strict între noi. Şi, din nou, bineînţeles, vom 
lua tot ce ne veţi spune numai sub beneficiu de inventar. Adică, 
spusele dumneavoastră nu ne vor influenţa cu nimic pînă cînd 
nu vom reuşi să adunăm probe, ţinu să precizeze căpitanul. 

— In afară de faptul că aveam aproape certitudinea că 
Serling şi Esden se cunosc mai de mult... Nu ştiu cum venise 
odată vorba pe plajă despre extinderea extraordinară pe care a 
luat-o contrabanda cu stupefiante... Selton parcă povestise 
ceva... A, exact, ne-a povestit că, la graniţa dumneavoastră, 
vameşii s-au urcat într-o maşină şi s-au dus cu ea s-o desfacă 
bucățele, părîndu-li-se suspect nu ştiu ce, în timp ce pe el 
aproape că nu l-au controlat. De aici a şi pornit discuţia. Ceea ce 
voiam să vă spun însă este că, la un moment dat, am surprins 
fără să vreau un schimb de priviri între Esden şi Serling. De-abia 
acum Îmi dau seama. Dar nu, nu acesta este faptul care mi-a 
dat impresia că se cunosc mai de mult. Cu toate că, la prima 
vedere, nu se prea agreau reciproc, totuşi unde era Serling era 
şi Esden. Nu numai la canasta sau pe plajă. La masă stăteau 


împreună, seara cînd ieşeau la restaurant iarăşi... Fără să 
discute prea mult între ei. Comunicau mai mult din priviri. 

— Interesant!... nuanţă Pascu şi rămase citeva clipe pe 
gînduri, ca şi cum ar fi vrut să pună în relaţie cele spuse de 
domnul Ornitz cu altele ştiute de el. 

— Da, abia acum îmi dau seama. Sînt lucruri cărora nu le 
acorzi nici o importanţă... Şi-apoi pe cine interesa dacă Serling 
se cunoştea cu Esden de aici sau încă dinainte?! 

— Ne-aţi dat un sprijin real şi noi vă mulţumim foarte mult, 
spuse căpitanul, înclinîndu-şi uşor capul. Continuă ridicîndu-se în 
picioare: Ceea ce v-aş ruga eu acum... Atît dumneavoastră, cît şi 
doamna Breker sînteţi în afară de... Exact! făcu Pascu ca şi cum 
şi-ar fi adus brusc aminte de ceva şi întrebă, uitîndu-se întîi la 
mine, apoi la domnul Ornitz: În timpul jocului s-a ridicat careva 
de la masă? Dacă a lipsit, adică... 

— In timpul jocului? am repetat eu şi am dus mîna la gură, 
concentrindu-mă, vezi doamne... 

— Ştiu că m-am ridicat eu... vorbi Ornitz. Asta ştiu precis!... 
Altcineva... nu cred... M-am dus la doamna Breker în cameră... 

— Da, da, aveţi dreptate! am spus întrerupîndu-l şi în acelaşi 
timp subliniind cuvintele printr-un gest elocvent. 

— ...M-am dus la doamna Breker în cameră, continuă Ornitz, 
şi-am luat pachetul ei de cărţi de pe noptieră. De altcineva nu 
ştiu să se fi ridicat de la masă. A, mi se pare, loana... spuse el 
deodată, întorcîndu-se spre mine. 

— Da, aveţi dreptate, am confirmat eu, s-a ridicat şi loana. S- 
a dus în cameră... să-şi ia ceva. Sau... la baie... 

— De ce-a fost nevoie să schimbaţi cărţile? întrebă căpitanul 
cu curiozitate nevinovată în glas. 

— Ale doamnei Breker alunecă mult mai bine, îi explică 
Ornitz. 

— Cel care a propus probabil pierdea; ştiu superstiţiile astea! 
... rise Pascu. 

— Da, pierdeam eu, recunoscu Ornitz, izbucnind şi el în ris. 

— Altceva voiam să vă rog, însă... Cele discutate aici... Adică 
referitor la relaţia Serling-Esden, vă rog să le păstraţi numai 
pentru dumneavoastră! 

— Da, da... Inţeleg foarte bine ce înseamnă o anchetă de 
acest fel. Nu, n-aveţi nici o grijă!... 

Căpitanul se înclină ceremonios şi-l conduse pe domnul 


Ornitz pînă la uşa balconului. 

— Foarte binevoitor tipul! spuse el, revenind în cameră. 

— Uite, n-am reţinut dacă s-a ridicat şi loana de la masă. Nu, 
mai curînd cred că a încurcat el lucrurile... Da, da, doamna 
Breker s-a ridicat, ştiu cu precizie. S-a uitat la cărţi şi le-a pus pe 
masă: „Eu sînt pas”, a spus ea, ridicîndu-se. Mi-a fost ciudă, 
primisem din serviciu trei optari. 

— Mi-a plăcut cum aţi jucat... S-o poftim pe doamna Breker 
acum. 

Ne dezamăgi total. Ştiind cum adulmecă ea orice mişcare, că 
nimic nu scapă ochilor ei, credeam că o să-şi dea drumul la gură 
şi o să aflăm despre cei de aici o mulţime de lucruri. S-a aşezat 
ţeapănă în scaun, şi-a supt buzele subţiri şi oricite undiţe a 
aruncat Pascu, mare lucru n-a putut scoate de la ea. 

— Mi-a povestit colegul, spuse la un moment dat căpitanul 
arătînd spre mine, că rar a întîlnit un adversar atît de redutabil 
la poker ca dumneavoastră, că sînteţi deosebit de perspicace şi 
mai ales că jucaţi foarte nuanţat, îmi pare rău că împrejurările 
nu ne permit... În altă situaţie, mi-ar fi făcut mare plăcere să 
formăm împreună un careu. Am pretenţia că sînt un bun jucător 
şi, mărturisesc, prefer poker-ul altor jocuri de cărţi. E dinamic, 
tensiv... Şi cînd ai adversari inteligenţi... 

— Sînt sigură că sînteţi un asemenea adversar, spuse 
doamna Breker zimbind atotştiutor. Era prima oară că zimbea 
de cînd venise aici. 

— Vă mulţumesc, sînteţi... 

— Nu, nu, nu este un compliment, îl întrerupse doamna 
Breker. Dealtfel, şi domnul Adrian - arătă ea cu capul în direcţia 
mea - este un bun jucător. Puțin cam distrat... În orice caz - se 
întoarse doamna Breker spre mine -  cacealmalele 
dumneavoastră la mine dau greş. V-aduceţi aminte cum v-am 
luat banii cu doi valeţi doar? Şi era a treia oară cînd relansase!... 
îl făcu doamna Breker atent pe căpitan. loana a fugit cu o 
chintă, iar domnul Ornitz cu un full de opt ari. Eu îl simţisem şi l- 
am plătit cu doi valeţi. 

— Sînteţi superstiţioasă la joc? o întrebă Pascu zîimbind cu 
gura pînă la urechi. 

— Nu. Nu prea... 

— Eu sînt, recunoscu Pascu cu sinceritate. Sînt... şi desfăcu 
mîinile, adică, asta e, este superstiţios. Eu, de exemplu, n-aş 


admite schimbarea cărţilor în timpul jocului sau a locurilor... lar 
domnul Ornitz are acest obicei. 

— Nu, nu-i un obicei. Într-adevăr, cărţile mele sînt mai 
plăcute la joc. Ori poate m-am obişnuit eu cu ele? Altfel le filez... 

— Aici e plăcerea! Tocmai ăsta e poker-ul! gesticula Pascu. ŞI 
cînd ne-am adunat să ne-aşezăm la masă, ne-aşezăm!... spuse 
căpitanul, uitîndu-se întîi la doamna Breker, apoi la mine, ca şi 
cum ne-ar fi cerut să-l aprobăm. 

Am înţeles că trebuie să intervin, cuvintele căpitanului îmi 
sunaseră a cîntec de broască, care-şi cheamă drăguţul să facă 
amor, dacă aţi auzit vreodată o broască într-o asemenea 
ipostază. Am spus: 

— Sînt de aceeaşi părere, nu pot suferi pierderile inutile de 
timp! De-abia aştepţi emoția jocului şi începe cite unul: „Să vezi 
ce mi s-a întîmplat...”. Aşa şi ieri. Domnul Ornitz vine pe la trei 
să mă-ntrebe dacă nu dorm, poate începem mai devreme 
partida, îi spun că sînt perfect de acord şi cînd colo, am început- 
0... aproape de patru. Mă adresasem amîndurora pe rînd, dar în 
special căpitanului, ca şi cum i-aş fi povestit pentru prima oară 
toate acestea; m-am întors spre doamna Breker: Şi eraţi şi 
dumneavoastră liberă!... Aşa mi-a spus cel puţin domnul Ornitz. 

— Da, eu puteam încă de la trei să mă aşez la joc; am fost şi 
eu de acord să începem mai devreme partida. Ştiţi cum sînt ei... 
Intotdeauna atenţi... sînt gazde excelente. Mea culpa, jocul a 
întîrziat însă din cauza mea. Mod, se referi ea la doamna Ornitz, 
a cumpărat cîteva îi splendide, am luat şi eu două de la shop, 
dar ale ei sînt ceva cu totul minunat! În special una din ele. 
Pentru Mod e cam îngustă în umeri, am probat-o, pe mine a fost 
tocmai bună. A rămas să vorbească cu Ornitz care voia să i-o 
ducă fiicei sale cadou din voiajul acesta; Ornitz are o fată din 
prima căsătorie. In sfîrşit, e o chestiune mai delicată, fata şi Mod 
nu se agreează reciproc, Ornitz însă ţine foarte mult la fată, a 
vrut s-o aducă cu ei aici... 

— Da, sînt disensiuni explicabile, aprecie căpitanul. Cunosc o 
familie într-o situaţie asemănătoare, în care el, un bărbat mai în 
vîrstă, joacă tot timpul rolul de tampon între cele două părți 
feminine. Nu e de invidiat un asemenea rol. 

— Doamna Breker, am intervenit eu, vreau să vă fac o 
surpriză. 

— Sînt foarte amatoare, ştiţi bine!... spuse ea cu subinţeles. 


— Nu, de astă dată, surpriza este de altă natură. Aţi fi putut 
crede că Serling se ocupă cu contrabandă cu aur? 

Doamna Breker rămase o clipă tăcută, fără însă ca pe faţa ei 
să apară vreo expresie de surprindere. Spuse cu o grimasă de 
dezgust: ` 

— Eu pe omul ăsta nu l-am putut suferi de la bun început. In 
general, nu pot suferi proştii. Mă oripilează prostia. Nu ştiu, dar 
nu mă miră că se ocupa cu contrabandă... Cu toate că, o 
asemenea... îndeletnicire cere o anumită abilitate, să zicem. 

— Da, şi el mi-a dat ceva de furcă. Din păcate însă n-am 
putut să-i prevăd pasul acesta cu Esden. 

— Credeţi că Serling?... 

— Anumite date pe care le deţinem ne pun în situaţia de a 
avea unele bănuieli... S-au făcut, de pildă, referiri la o relaţie 
anterioară celei de aici între Esden şi Serling. 

— De necrezut! Doi oameni total deosebiți! Ce putea să aibă 
comun Esden, un om... de o distincţie reţinută, plăcut şi afabil, 
cu acest... prăvăliaş?! 

Domnul Breker adoptă şi el, la început, o atitudine destul de 
rezervată şi, pe deasupra, ne prezentă un alibi superarmat: 

— La intrarea în Mamaia, ne povesti el, am fost oprit de o 
maşină a poliţiei şi, după ce-am fost salutat politicos - ştiam de 
la noi cam ce-i cu politeţea asta - mi s-a spus c-am circulat cu o 
sută zece kilometri pe oră. Ce era să mai zic? Mă depistaseră cu 
radarul şi mi-au servit fotografia pe loc. Am înghiţit şi-am plătit 
două sute cincizeci de lei. Am scăpat încă ieftin. La noi, pentru 
depăşirea vitezei... vă spun imediat, făcu el calculul în gînd, se 
plăteşte cam de şase ori pe atît. Dacă achiţi pe loc. 

— La ce oră s-a întîmplat? 

— La patru şi cinci minute. 

— leşind din cameră, v-aţi întîlnit cu domnul Selton pe 
coridor, ce oră aţi spus că era? 

— Nu v-am spus nimic despre oră. Vă spun acum dacă vreţi. 
să fi fost două şi jumătate... 

— Aşteptaţi probabil să vă întreb cu privire la diferenţa de 
ore... 

— Ca să vă răspund că întîi am fost la service-ul din şosea, 
unde mi-am spălat maşina. Chitanţa n-am păstrat-o, dar în 
chitanţier a rămas copia cu marca şi numărul maşinii mele. Am 
întîrziat cam mult la service, tocmai de aceea mă grăbisem aşa. 


Prietenii mei mă aşteptau la ora patru în holul hotelului „Dacia”. 

— Fiţi amabil, sînteţi cumva profesor? 

— Da, sînt profesor universitar. De unde ştiţi? Nu cred că v-a 
spus soţia mea. lar aici nu ştie nimeni. Nu-mi place... 

— Am presupus... Aţi văzut foarte bine, nimeni nu este 
întrebat ce profesiune are... Dacă ni se oferă cartea de vizită... 
este altceva. 

— Mă iertaţi! se precipită domnul Breker şi, scoţind din 
portofel două cărţi de vizită, ni le oferi pe rînd. 

La naiba, căpitanul îi întindea şi el profesorului o carte de 
vizită. Ce-o fi scriind pe ea, eu de unde să iau carte de vizită cu 
funcţia de maior sub numele meu?!?! 

Domnul Breker înţelese probabil încurcătura în care mă 
aflam, pentru că îmi spuse zimbind: 

— Dumneavoastră puteţi să-mi daţi cel mult o carte de vizită 
de antreprenor de pompe funebre!... 

Am rîs cu toţii, atmosfera schimbiîndu-se evident. Ca să nu 
rămîn dator, am scos cutiuţa, oferindu-i profesorului o 
bomboană de mentă. 

— Nu, mulţumesc, dulciurile la vîrsta mea nu sînt deloc 
indicate. Domnul căpitan însă, în loc de ţigări, ar trebui să ia o 
bomboană, se întoarse el spre Pascu. 

— Da, aveţi dreptate, spuse căpitanul şi, stingînd bunătatea 
de Stuyvesant, abia aprinsă, luă o bomboană de mentă. 

Bineînţeles, mi-am oferit şi eu una. 

— Aţi lipsit azi după-amiază, i se adresă căpitanul lui Breker, 
şi obişnuita partidă de canasta n-a mai avut loc!... 

— Vreţi să spuneţi că ar fi scăpat Esden? Inţeleg ce doriţi să 
aflaţi de la mine. Sînteţi un om subtil. Întîmplător, astăzi trebuia 
să lipsească şi Serling. Mai rămineau Esden, Frol, Selton şi 
Gorige. Selton preferă, de obicei, să se ducă la pescuit... lar 
atunci cînd a jucat a făcut pereche cu Esden, care era un jucător 
foarte bun. Dacă Selton ar fi jucat astăzi, perechea cealaltă 
urma să fie formată din Frol şi Gorige. Gorige cunoaşte bine 
jocul, însă este neatent, nu urmăreşte cărţile care ies, se 
etalează cînd nu trebuie, cu el mereu se pierde pachetul. Şi, 
probabil, Frol n-a fost dispus să-l aibă ca partener. Ei s-au mai 
certat o dată, acum vreo zece zile, cînd căzuseră, tot aşa, 
împreună. 

— Am înţeles şi vă mulţumesc. Este posibil însă ca Serling să 


nu fi avut intenţia reală de-a pleca la Eforie. Domnul maior, 
arătă Pascu spre mine, se găsea aici pentru Serling. 

— Pentru Serling? 

— Da, urma să fie arestat. Asasinarea lui Esden n-a făcut 
decit să grăbească această arestare. Serling se ocupa cu 
contrabanda cu aur şi în maşina lui au fost descoperite două 
kilograme şi ceva de bijuterii. _ 

— Dumnezeule! Şiret mi-am dat seama că e... In rest însă... 
era destul de redus. Contrabandă cu aur!... 

— Şi noi deţinem informaţii că Serling se cunoştea cu Esden 
nu de aici... Că ei se cunoşteau mult mai demult!... 

— Nu mă mai mir de nimic. 

— Vă mulţumesc pentru amabilitate, spuse căpitanul şi se 
ridică în picioare. 

— N-am fost prea amabil. În general, cu poliţiştii nu sînt 
amabil deloc. In orice caz, mi-aţi făcut o impresie excelentă, 
domnule căpitan! 

Plecă înclinîndu-se scurt, cînd tocmai credeam că o să îmi 
zică şi mie ceva în genul celor spuse lui Pascu. 

Am vrut să trimit după Millen, dar în cameră intră căpitanul 
Avram şi, după expresia preocupată a feţei sale, am înţeles că 
aducea noutăţi. 

— Cite ceva tot am aflat, ne comunică el aşezindu-se şi 
adăugă cu năduf: Intră în hotelul ăsta cine vrea şi cine nu vrea! 
O să iau pe rînd: 

Una din liftiere a descris doi tineri, însoţiţi de o tînără, pe 
care i-a lăsat în jurul orei patru fără un sfert la etajul şase. Am 
stabilit că au fost la camera şase sute unsprezece, unde stă o 
prietenă de-a fetei. La ora cinci treizeci au părăsit toţi patru 
hotelul. 

După aceea, o ghidă de la O.N.T., care-i ataşată pe lîngă un 
grup de suedezi, a văzut ieşind de la barul de zi şi îndreptîndu- 
se spre scările ce duc la etaj, un bărbat cu un păr mare, blond, 
dar nu ştie dacă a urcat sau nu pe scări. Era în jur de 35 de ani, 
de statură mijlocie, îmbrăcat într-un sacou maron şi pantaloni 
bej. 

— Aţi vorbit cu recepţionerele? 

— Am vorbit, nu şi-au putut da seama dacă face parte sau nu 
dintre pasagerii hotelului. Combinația asta de culori este la 
modă acum, haină maron şi pantaloni bej. lar hotelul e plin de 


blonzi - norvegieni, suedezi, nemti... Un lucru însă... Matinca a 
reţinut figura blondului, este pentru prima oară cînd îl vede 
intrînd la „Callatis”. Mi-a zis c-a ieşit după vreun ceas şi ceva cu 
două fete, străine şi ele de hotel; una din ele i s-a părut a fi 
româncă. 

Apoi, soţia barmanului, care face şi pe debarasoarea 
localului, ne-a povestit că Stanford, cel de la etajul patru, care 
bea mereu cu Gorige la bar, a dispărut de la masă cam o 
jumătate de oră şi că nevastă-sa se uita tot timpul îngrijorată la 
ceas. 

— Matinca ce spune? 

— Nu l-a văzut ieşind din hotel şi nici liftierele nu-şi amintesc 
să-l fi dus sus la etaj. 

— Asta-i bine de reţinut! îi atrase Pascu atenţia. 

— Şi mai este ceva. Tot soţia barmanului a văzut cînd unul 
din cei care ocupau masa de lîngă jocurile automate, ieşind de 
la WE, s-a îndreptat spre scara de serviciu. Un bărbat înalt şi 
masiv, şaten, cu un început pronunţat de chelie în faţă, în jur de 
40 de ani; vorbeau cu toţii englezeşte la masă. A revenit, dar 
după cît timp, după un sfert sau după o jumătate de oră, soţia 
barmanului n-a mai ştiut să ne spună. 

— Matinca nu l-a recunoscut? 

— Nu. Se pare că e străin de hotel. Era îmbrăcat într-un 
bluzon alb şi pantaloni gri. Maiorul de la miliția din Neptun 
încearcă să stabilească dacă nu cumva face parte din grupul de 
englezi care s-a mutat ieri de la hotelul „Orizont”. Nu ştiu ce nu 
le-a plăcut acolo. „Orizont”-ul n-are balcoane. 

— Chiar dacă face parte din acest grup, cum de-a aflat de 
ieri pînă azi că există de la WE-ul barului de zi un coridor care 
duce la scara de serviciu? lar dacă-i străin de hotel, faptul 
trebuie să ne dea cu atît mai mult de gindit! Vă rog să acţionaţi 
de îndată, rezultatele mă interesează - înţelegeţi şi singur - în 
cel mai înalt grad. 

Căpitanul Avram îi spuse că s-au şi luat măsuri pentru fiecare 
caz în parte; înainte de a pleca, Pascu îi ceru să întreprindă 
cercetări discrete în legătură cu cei care locuiesc deasupra şi 
dedesubtul camerei lui Esden, adică la 309 şi 109. 

Chemaţi pe rînd, soţii Millen nu ne-au dat nici un amănunt cit 
de cît interesant, aşa îi şi cunoscusem, ca o pereche ştearsă, 
cînd unul din ei vorbea, celălalt intervenea des pe parcurs, 


repetîndu-i cuvintele, ca pentru a-i întări spusele: „Am fi rămas 
încă puţin, dar se făcuse rece”. „Da, se făcuse rece...” 

Am trimis după Selton. 

Aşezîndu-se, scoase din buzunarul hainei sale de tweed o 
pungă de piele şi începu să îndese în pipă tutun cu firul lung şi 
galben ca chihlimbarul. Avea o faţă colţuroasă, energică, bărbia 
puţin agresivă, părul grizonat era tuns scurt şi pipa îi venea cit 
se poate de bine. O aprinse, dînd drumul la un nor mare de fum, 
cu un miros foarte plăcut. 

— Mi-a spus doamna Selton, intră căpitanul direct în subiect, 
că aţi plecat astăzi din hotel aproape imediat după masă. 

— Da, cred că era două şi jumătate. Dealtfel, m-am întîlnit cu 
domnul Breker pe coridor şi am coborit scările împreună. 

— Cînd aţi revenit la hotel? 

— Era şapte, şapte şi un sfert. 

— Fiţi amabil, cum v-aţi petrecut timpul? 

— Am fost la pescuit. Aţi aflat doar de la soţia mea!... Şi... 

Selton ridicase puţin tonul, dar se abţinuse, întrerupîndu-se. 

— Nu trebuie să vă mai spun că a fost comisă o crimă. Ştiţi 
singur acest lucru. Sînt obligat să vă amintesc însă că fiecare 
poartă responsabilitatea declaraţiilor sale! 

— Imi cer scuze, spuse Selton sec. 

— Nu aceasta a fost intenţia mea. Unde anume aţi fost la 
pescuit? 

— Tocmai pe dig. Am două undiţe cu care trag la pietre. 

— Cu mulinetă? 

— A, nuuu, două cîrlige cu sforile respective de nylon. Le-am 
cumpărat pe un pachet de ţigări de la un puşti. Nu mă 
interesează, evident, cît peşte prind, ci mai ales pescuitul în 
sine! Pitorescul atmosferei... 

— Aţi prins ceva azi? 

_ — Ciţiva peştişori... l-am dat băiatului care stătea lîngă mine. 
Intr-o zi însă, chiar la începutul săptămînii, am prins aproape un 
kilogram şi ceva. Am rugat la bucătărie să-i prăjească şi i-am 
tratat pe toţi. 

— Aşadar, ceea ce trebuie să rețin este faptul că v-aţi 
petrecut timpul, între ora două şi jumătate şi şapte, la pescuit? 
Minus, bineînţeles, drumul. 

— Da, aşa este. 

— V-aţi întîlnit pe dig cu cineva cunoscut? 


— Nu, din societatea noastră nu este nimeni amator de 
pescuit. 

— Mă gîndesc la faptul că, mergind destul de des pe dig... 
Acolo vin de obicei aceiaşi oameni, nu? Aţi ajuns să vă 
cunoaşteţi între dumneavoastră. 

— Aşa, în general, da... Nume nu vă pot da însă. 

— Au fost după-amiezi cînd aţi renunţat la pescuit, preferînd 
o partidă de canasta. 

— Cînd era vreme urită. Canasta se poate juca în tot cursul 
anului. Am venit la mare, nu? 

— Sînt de aceeaşi părere cu dumneavoastră. Vi s-a propus să 
jucaţi azi după-amiază? 

— Nu, nu mi s-a propus. M-a întrebat la masă domnul Frol 
dacă mă duc sau nu la pescuit. Nu cred că era amator de joc, lui 
Frol nu-i place să joace cu Gorige. Pentru că eu, în orice caz, aş 
fi jucat cu Esden. 

— Dacă ar fi fost însă alta situaţia şi vi s-ar fi propus să 
jucaţi, aţi fi renunţat la pescuit? 

— Nu cred. În ultimele două zile au fost valuri destul de 
mari... Nu mai fusesem de două zile pe dig. 

— Asta-i tot, domnule Selton. Vă mulţumesc, se ridică Pascu. 

— Vă stau ori cînd la dispoziţie. 

— Dacă o să mai fie nevoie, o să apelăm din nou la am 
abilitatea dumneavoastră. 

Selton se ridică de pe scaun, dar era evident că ceva Îl 
reţinea încă aici. 

— Soţia mea a găsit portofelul domnului Esden pe coridor şi 
în loc să-l predea la recepţie... O nechibzuinţă. O prostie. S-a 
gîndit... că ar avea bani înăuntru şi... 

— V-a lipsit ceva vreodată din cameră, domnule Selton? 

— Nu, vai de mine, niciodată nimic. 

— Şi, în mod obişnuit, lăsaţi şi banii în cameră? 

— Da, sigur... 

— Atunci? lar recepţia are şi un seif pentru depozitarea de 
valori. Aceasta în cazul în care soţia dumneavoastră a crezut că 
funcţionarul de la recepţie este mai puţin corect decit femeia 
care vă face curăţenie în cameră. 

— Nu ştiu ce-a fost în capul ei... O gafă... O prostie... Vă rog 
să nu interpretaţi altfel... 

— Domnule Selton, în măsura în care este doar o... gafă, 


cum aţi spus dumneavoastră, după părerea mea, repercusiuni 
nu vor fi. 

Rămînînd singuri, am scos din şifonier un pulover gros pentru 
Pascu, gîndindu-mă c-o să mergem la o friptură pe insulă, 
simţeam o foame teribilă, ne prindea bine să stăm o oră-două 
afară, la aer. Numai loanei nu mai ştiam ce să-i spun, îngheţase 
probabil de tot, nu era deloc simplu s-o trimit la culcare. 

Pascu stătea în mijlocul camerei masîndu-şi timplele. Mi se 
plînsese că-l chinuie de cîteva ore o durere îngrozitoare de cap, 
îi dădusem un piramidon şi un antinevralgic... 

— Nu v-a trecut capul nici un pic? l-am întrebat eu întinzîndu- 
i puloverul. Am stat tot timpul cu uşa închisă, ţigări peste 
ţigări... 

— Şi ne-am încărcat cu alibiuri... Unele mai fragile, altele mai 
puţin... O casă de fier... 

— Casa de fier fiind care? 

— Careul dumneavoastră de poker... Jocul a început cînd 
Esden mai era încă în viaţă! 

— Tovarăşe căpitan, găsim undeva o masă liniştită, discutăm 
mai bine la aer, i-am propus eu. 

— Mai am de citit rapoartele băieţilor... Matinca o să-mi dea 
orele de plecare ale fiecăruia... Şi, în primul rînd, vreau să ştiu 
rezultatele expertizei. l-am cerut colonelului să-mi trimită 
criminalistul cu un avion special, la Mangalia. 

— Presupuneţi ceva?... 

— Nu presupun nimic. Vreau să ştiu, nu să presupun. Mă 
duceţi cu maşina la Mangalia şi dispăreţi cu loana pentru două- 
trei ore de aici. Vă caut miine dimineaţă la hotel, nu plecaţi 
nicăieri, să stabilim ce avem de făcut. Gata, faceţi-i semn loanei 
să vină în faţă. 


ÎN MISIUNE SPECIALĂ 


Îndreptîndu-ne spre maşină, căpitanul Matinca veni lîngă 
Lamborghini Espada, aşteptindu-şi, ca de fiecare dată, bacşişul. 
Îl învăţasem cu nărav, mereu îi dădeam cîţiva lei de-o bere. 

— Să trăiţi! duse el mina la şapcă şi, aplecîndu-se slugarnic, 
îmi strecură: „V-aşteaptă şefu' la Mangalia”. Apoi se retrase un 
pas, ca şi cum ar fi vrut să prevină eventualul bacşiş pe care aş 


fi intenţionat să i-l dau. Auzise şi el că eram maior de miliţie!... 
l-am făcut loc loanei să între în spate şi, pornind motorul, am 
demarat puternic, să se audă că plecăm. Zgomotul rotund şi 
robust al eşapamentului unei Lamborghini Espada e ca vocea 
diaconului Ursache de la Biserica rusă, îl recunoşti dintr-o mie. 

— Matinca mi-a şoptit că v-aşteaptă colonelul Dumitru la 
Mangalia, l-am informat eu pe căpitan după ce am ieşit din viraj, 
pe alee. 

— Eram sigur c-o să vină. 

— Să nu mă spuneţi cumva!... 

— Cum să nu vă spun? Ştie. 

— Cum ştie? 

— Ştie de mult, de cînd... 

— Bravo prieten! 

— Trebuia să-i raportez că v-am păstrat în hotel!... 

— Da' ce sînt, eu, geamantan? Auzi, m-a păstrat!... 

— N-a fost de acord: „lar îl băgăm la mijloc?”. „Singur a 
vrut... Şi-apoi trebuie” şi i-am explicat de ce. „Bine, dar ai grijă 
de el!” De Cornel n-am avut grijă?! Acum e pe masă, făcut 
bucățele... se aplecă Pascu în faţă, privind prin parbriz undeva 
departe, înainte. 

— Trebuia evitat... E totuşi... 

— Pentru el nu mai contează. Ceea ce contează acum... Bine 
c-a venit colonelul Dumitru. O să am privirea lui de ansamblu... 
Daţi-i bătaie! 

Mergeam cu aproape o sută patruzeci de kilometri pe oră, 
autostrada era circulată ca ziua, şi pentru faza de întîlnire a 
farurilor, pe care eram obligat s-o păstrez din cauza maşinilor ce 
veneau din sens invers, viteza era şi aşa mult prea mare. 

— Mai tare bătaie nu-i dau, mai bine ajungem întregi! 

Căpitanul se uită la acul kilometrajului de la bord. 

— Fantastic cum nu se simte în maşina asta viteza! Credeam 
că mergem cu şaptezeci-optzeci pe oră. 

Am redus şi mai mult, intrasem în Mangalia. 

— S-a menţinut o lumină constantă în spate, spuse căpitanul, 
arătind spre oglinda retrovizoare de pe aripa din dreapta a 
maşinii. Ar fi din partea lor o prostie enormă!... Nu cred că au 
riscat o urmărire, i-ar putea trăda. De controlat însă, nu strică. 
Vă spun eu cînd. 

Din cauza vitezei prea mari pentru o circulaţie de noapte, 


mai ales în condiţii de trafic intens, nu-mi permisesem să-mi 
dezlipesc nici pentru o secundă ochii de pe parbriz, acum însă o 
puteam face şi am încercat să văd prin oglinzile laterale ce se 
întîmplă în spate. Era prea tirziu, ajunsesem aproape de centrul 
oraşului. Ne urmărise oare într-adevăr cineva? Dacă da, atunci 
era foarte interesant de ştiut cine. 

— La colţul următor viraţi la dreapta, îmi ceru Pascu, 
adăugiînd: Apoi la stînga pe o stradă mai puţin circulată. Nu ne 
grăbim nicăieri. 

Aşa am şi făcut, nu s-a mai văzut nici o maşină în spatele 
nostru. Nimerisem însă într-un adevărat labirint cu străzi mici şi 
înguste, din care mi se părea că n-o să mai ies niciodată. In cele 
din urmă, am dat peste şoseaua care ducea la 2 Mai, înscriindu- 
mă pe ea, am ajuns în centru, după cîteva colţuri. Pascu mi-a 
arătat o clădire. Prevăzător, am oprit ca să coboare ceva mai 
încolo. 

Schimbasem în viteza a treia cînd am zărit în faţă o clădire 
cu firma Miliției. Perfect! mi-am zis, chiar dacă cumva am fost 
urmăriţi, şi acum sîntem căutaţi prin oraş, să se vadă, nu strică, 
că am venit la Miliție. La Miliție, nu la Securitate!... Oprind, i-am 
spus loanei că o să întîrzii puţin şi cum din spate se apropiau 
luminile unei maşini, ne-am repezit în clădire. 

— Alo, tovarăşu'! Tovarăşu'! răsună din întunericul curţii o 
voce să cureţi o ţeava ruginită cu ea. 

M-am oprit supărat. 

— Ce s-a întîmplat? 

— Păi bine, matale intri aici ca-ntr-un sat fără elini?! Eu ce 
sînt aici? Şi mata cine eşti? mă luă în primire venind lîngă mine 
un plutonier de miliţie cu o banderolă roşie pe mînă. 

Chiar, eu cine eram? Eu eram... Mi se spusese de atitea ori în 
după-amiaza aceasta „Domnule maior”... „Domnul maior”... Eu 
de fapt nu eram nici un fel de maior! 

— Mata n-auzi? 

— Ba aud, am zis. La circulaţie nu-i nimeni? 

Se uită la mine, şi cum îi era vocea, aşa îi fură privirile. 

— La circulaţie, la ora asta?! 

M-am retras de-a-ndărătelea. 

— Nu-i nimeni? Credeam că poate e cineva... 

leşi după mine în stradă. 

— la, prezentaţi actele! 


Scoţind portofelul, l-am ocolit strategic pe miliţian şi am 
intrat din nou în clădire, ca nu cumva să treacă tocmai acum 
maşina care eventual ne urmărise, surprinzindu-mă în situaţia 
asta de nemaior. 

— Poftim, i-am întins eu buletinul. 

Îl cercetă de la cap la coadă şi iar o luă de la început. 

— Da, maşina de ce-aţi lăsat-o aici, cînd e tablă chiar acolo, 
pe trotal, de oprire interzisă? 

— Am venit doar cu treabă!... N-am lăsat-o... Două minute... 

— Cu treabă cu netreabă, n-aveţi voie să opriţi în faţa 
Miliției! Aici numai maşina lui tovarăşu' comandant stă! Miine 
dimineaţă la unşpe se lucrează la circulaţie cu publicu’! spuse 
plutonierul restituindu-mi buletinul. Adăugă: Şi să nu mai lăsaţi 
maşina pe semn că acu’ n-am chitanţieru' la mine! 

Am încercat să cred că era cazul să plec cît mai repede, i-am 
spus plutonierului un bună-seara încărcat cu simpatie şi, 
urcîndu-mă la volan, am demarat fără să stau pe gînduri prea 
mult. 

— Ce s-a întîmplat? mă întrebă oarecum nedumerită loana. 

— Tu ai văzut că s-a întîmplat ceva? 

— Parcă ţi-a cerut buletinul... 

— Nu, dragă, mi-a dat o invitaţie la concertul de lieduri, al 
Miliției locale, în care el e solist. 

Ajungînd în centru, am oprit în două rînduri maşina cît mai la 
vedere posibil, o dată pentru a intra în restaurantul „Marea 
Neagră”, ca şi cum aş fi căutat pe cineva, a doua oară să beau 
un Pepsi-Cola la cea mai bună cofetărie a oraşului, după care 
am ieşit pe şosea, nedepăşind 70 km pe oră. Ca să pot controla 
ce se petrece în spate şi, totodată, să am timp suficient pentru a 
mă convinge că-mi este într-adevăr foame. 

Am parcat în faţa restaurantului „Steaua de mare” din 
staţiunea Venus, o melodie pop ce răzbătea pînă departe m-a 
făcut să cred că aici se putea minca bine. 

Ne vedeam în tăcere fiecare de treabă, eu - de pana mea de 
somn, loana - de patru mici rotofei, cînd mă îndeamnă cu o 
sticlă cu bere: 

— Nici măcar un pahar cu bere nu bei? Ai mai fost şi altă 
dată cu maşina!... 

— Ba, un pahar cu bere o să beau, am cedat eu. 

Borviz cu pană de somn este ca şi cum ai mînca portocale cu 


muştar. 

— Să luăm mai bine o sticlă de vin! propuse loana. Morun cu 
bere, cine-a mai văzut?! 

Urma să ni se aducă morunul, ştiam eu ce vin îi place 
acestuia... 

— Miine o să am o zi grea, trebuie să fiu abstinent! am spus 
eu cu hotărîre în glas. 

— Sigur, azi m-ai expediat afară să îngheţ pe bancă pînă 
seara la zece, miine ai să-mi aduci două gheme cu aţă să-ţi 
croşetez chiloţi cu găurele!... 

— Ţi-am promis să-ţi povestesc la sfîrşit tot. Bineînţeles, cu 
aprobarea colonelului... Şi nu cred că o să aibă ceva împotrivă 
cînd o să afle că vrei să scrii un scenariu de film. Acum însă 
lucrurile sînt prea delicate. Din punct de vedere al intereselor 
aflate în joc... Şi în plus, cît se poate de periculoase. 

— Vax! 

— Nu-i nici un vax! O să-ți spun doar atît: toţi vecinii noştri 
erau convinşi că noi doi, tu şi eu, sîntem de la poliţie şi că 
urmărim pe cineva. Aşa că cei care l-au omorît pe Esden puteau 
foarte bine să ne curețe chiar înaintea acestuia! Acum nu mai 
sînt probleme pentru că ne-a... „legalizat” Pascu. 

— Cu „Să trăiţi, tovarăşe maior”? 

— Sigur. După părerea mea, cei care ar trebui bănuiţi sînt 
Frol, Serling, Gorige... 

Chelnerul veni la masă, i-am cerut să ne aducă urgent un 
„Riesling de Tîrnave” şi loana reluă: 

— Nu ţi-ai pus problema că cel care l-a omorît pe Esden ar 
putea nici să nu stea cu noi la etaj? A avut un complice care l-a 
urmărit tot timpul pe Esden şi care, la momentul potrivit, a dat 
doar semnalul. 

— S-a avut în vedere şi asta. N-ai de unde să cunoşti unele 
amănunte... Esden a fost omorit în limita a şapte minute. A 
cerut fetei care ne face curat în cameră un prosop de baie, 
aducerea prosopului a durat şapte minute şi ceva... Fata a urcat 
la etajul patru şi a întîrziat, stînd de vorbă cu o colegă de-a ei. 
Cînd a venit cu prosopul, Esden nu i-a mai răspuns. Fusese 
omorit. Or, este imposibil ca în timpul acestor şapte minute... 
Nu, varianta ta cade. Văzind că în după-amiaza de azi nu va 
avea loc o partidă de canasta, unul din cei de la etajul nostru şi- 
a anunţat complicele, acesta a coborit sau a urcat de la unu, a 


intrat la el în cameră şi amîndoi au aşteptat momentul prielnic. 
— Bine, dar cum de-au depistat ei acest moment? 
— Dacă s-ar putea afla, atunci lucrurile ar fi mult mai simple! 


— Mai sînt cei care au lipsit din camere.!... 

— Ei, aci avem, într-adevăr, citeva semne de întrebare. 
Breker este scos, de la bun început, din cauză, l-a amendat 
miliția chiar înainte de a intra în Mamaia. Alibiul său este ferm. 
Gorige ne-a prezentat un bilet de intrare la Clubul nautic. Cică a 
făcut o partidă sau două de biliard cu un ageamiu, a cunoscut 
apoi două fete, a băut ceva cu ele la barul clubului, după care 
le-a condus acasă. Ce-i adevărat aici şi ce nu, rămîne de văzut. 
Acum, Selton... Selton... 

— Selton şi Mod Ornitz trebuie excluşi, ştii foarte bine! 

— Asta cînd i-am văzut noi!... 

— În orice caz, de cîte ori a lipsit Mod, Selton a fost la 
„pescuit”. l-ai povestit căpitanului? 

— Căpitanul n-a stat nici el degeaba aici. 

— Azi tot aşa au procedat? 

— De unde putem şti însă că, întorcîndu-se de la debarcader, 
în drum spre hotelul „Ancora”, Selton n-a urcat la noi în hotel? 

— Ce-a spus, c-a fost la pescuit? 

— O poveste foarte poveste... lar doamna Selton la tenis. 

— Stînd afară pe bancă, am desenat un plan al coridorului 
nostru cu respectivele camere, apoi al hotelului. Nu uita că 
există o scară de serviciu!... lar din barul de zi, ieşind la W.C., se 
ajunge pe coridorul de unde începe scara!... 

— Se ştie. S-au făcut jos investigaţii, se pare că cineva a 
urcat pe scara asta la etaj. Semnalmentele tipului sînt 
cunoscute, miine se va afla ce-i cu el. 

— Nu, crima asta nu-i treaba unui singur om! Este exclus să 
nu fi avut un complice! 

— Faptul că arma cu care a fost săvirşită crima nu-i nicăieri, 
susţine într-adevăr ipoteza ta cu complicele. 

— Bine, dar care-i mobilul acestui omor? Că Esden nu era 
Esden, asta am înţeles... 

— Sînt mai mult decit sigur c-ai înţeles greşit! Şi sînt şi mai 
convins că n-ai auzit niciodată nimic. Cel asasinat este Esden, 
un turist oarecare, venit să-şi petreacă vacanţa la mare. 

— Era de-al nostru, nu? 


— Nu vrei să pricepi? 

— Bine, pricep. 

— Am impresia că morunul nostru e de mult scrum. Şi l-am 
rugat doar să nu mi-l usuce! Bine că ne-a adus cel puţin vinul. 

Mi-am făcut un şpriţ, loana şi-a golit repede paharul 
întinzîndu-mi-l să-i mai fac şi ei unul şi în clipa următoare l-am 
văzut pe chelner venind. 

Se scuză spunîndu-ne că un coleg a luat din greşeală porţiile 
noastre, nu mai avea nici o importanţă din moment ce morunul 
era în farfurii pe masă şi nu arăta deloc rău. Cînd să plece, 
chelnerul ne întrebă dacă mai desface o sticlă cu vin. 

— Nu, nu mai desfaci nici o sticlă. Sînt cu maşina. O sticlă 
ajunge! 

— Şi la morun ce bem? mă atacă loana şi se adresă 
chelnerului: Sigur, mai aduceţi o sticlă. 

— Rece! i-am reamintit eu. 

După ce farfuriile noastre se transformară în pictură 
abstractă „alb pe alb”, i-am spus loanei că într-o zi-două va 
trebui să ne întoarcem la 2 Mai. 

— Misiunea mea aşa-zis oficială s-a terminat - nu? - odată cu 
arestarea lui Serling. 

— Cum, cu arestarea lui Serling? 

Că se găsise aur în maşina acestuia îi puteam spune, aşa că 
i-am povestit cam cu ce treburi se ocupa vecinul ăsta al nostru. 
Mă întrerupse cînd tocmai îi dădeam amănunte: 

— Bun, şi ce se-ntimplă dacă mai rămînem la hotel încă 
cîteva zile? 

— Nu, la hotelul „Callatis” nu mai avem motive să stăm. 
Pascu ne dă în mod sigur paşaportul. 

— Dacă mai găsim camere la 2 Mai. Mai e şi asta o 
problemă! 

— Găsim. 

— Şi tu chiar vrei să abandonăm totul? 

— Eu n-aş vrea, da’... Tu înţelegi sau nu înţelegi că aici nu-i 
de joacă?! Ce-o să zică vecinii noştri? Din moment ce cu Serling 
s-a terminat, ce mai căutăm noi în hotel?! Vrei-nu vrei, trebuie 
să plecăm. 

— Atunci, hai să dansăm! spuse loana ridicîndu-se. 

Totul a fost perfect pînă ne-am urcat în maşină. De unde a 
apărut miliţianul, chiar dacă mi-ar da foc cineva tot n-aş fi în 


stare să spun. Fapt este că am auzit un „bună saraaa” lung, 
ardelenesc, şi mie pronunţarea asta ardelenească mi-i tare 
simpatică... 

— Mă rog frumos, actele la control! 

Ce l-o fi găsit să se mute din Ardeal tocmai aici, în Dobrogea? 

— Da, cu plăcere, m-am arătat eu mieluşel, înmînîndu-i cele 
cerute. 

— Apoi, n-o fi chiar cu plăcere, da’ asta-i... Şi trăgînd 
porthartul de pe şold, băgă actele înăuntru. 

— De ce-mi luaţi actele? l-am întrebat eu, nu-mi era deloc 
indiferent ce se întîmplă cu actele mele. 

— Cum dară? C-om mere amindoi, frumuşel, să suflaţi în 
beşică. 

— Eu? Pentru ce? 

— Hă! Hă!Hă! nu se putu abţine el să nu ridă. No, că mirosiţi 
de la o poştă a vin! Eu am zis că-i un străin după numărul 
maşinii, că tare-i frumoasă, tot mereu ne fac caramboale băuţi 
la volan! Apoi, să nu bea, că lejea-i una, nici acasă la ei cu 
băutura nu mere. 

— Da, am băut, dar nu aveam de gînd să plec cu maşina. Ne- 
am urcat să stăm de vorbă puţin. 

— Bună-i!... se scărpina miliţianul după ceafă şi, aducînd 
porthartul în faţă, scoase actele mele din el. Apoi, poftiţi actele, 
zimbi el şiret. Să nu vă fie cu supărare. Bună sara! 

— Ei, ai văzut în ce m-ai băgat? am luat-o eu pe loana la rost. 

— N-ai spus acum citeva zile că nu te opresc ei pe tine cu 
număr străin? 

— Noroc că n-am pornit cu maşina! De asta i-a şi fost teamă, 
c-o ştergem... 

Se aşezase pe o bancă, puţin mai încolo, am trimis-o de două 
ori pe loana să se uite dacă nu cumva a plecat, nu, nu plecase. 
Am zis să dormim în maşină, dar ne-a trezit frigul - ţine al naibii 
de rece tabla asta a maşinii - am încercat la hotelurile din jur să 
obţinem pînă dimineaţa o cameră, eforturile se soldară cu cîteva 
vorbe drăguţe. 

Am ieşit pe plajă. 

— Prinde-mă! ţişni de lîngă mine loana şi începu să alerge pe 
marginea udă a nisipului. 

Am fugit după ea, loana a tăiat drumul în direcţia în care 
lăsasem maşina, ne-am pomenit pe şantierul unui hotel care se 


ridica abia din fundaţie. În întuneric, stive cu fier beton ne tăiau 
la tot pasul calea, am luat-o de mînă şi am pornit înainte. 
Încercînd s-o scot de-acolo fără să-şi zdrelească picioarele. 

— Hei, tu! îşi trase ea mîna. 

M-am întors neştiind ce se întimplase. Stătea dreaptă, 
aşteptindu-mi privirea. 

— Să te ia naiba! răbufni ea. 

— Da, am zis eu. Gura ei rotundă şi plină de sensuri îmi 
reţinuse nu o dată privirea, dar n-am bănuit că buzele ei pot fi 
atit de calde şi moi. 

Ne-am întors la maşină fără să ne spunem un singur cuvint şi 
am adormit unul pe umărul celuilalt. 

Ne-a trezit o bătaie în geam. Era miliţianul. 

— No, că ajunge... O mai trecut efectul de alcool. Acuma, 
încetişor, acasă. Numa fără grabă, că asta-i maşină care fuje, nu 
glumă! 

Am coborit şi, privindu-l în faţă, i-am cerut scuze: 

— Am fost măgar cu dumneata. 

— Vorba-i prea tare... Da’ acu ştiu că ajunjeţi sigur acasă. 
Bună sara! 

Era aproape cinci cînd am ajuns la „Callatis”, mai prindeam 
cîteva ore de somn. 


M-am trezit înaintea loanei, am mişcat capul aşteptindu-mă 
să-l simt ca un sac cu cartofi încolţiţi, nu, era uşor ca o vată de 
zahăr şi aproximativ tot atit de inteligent ca şi ea. L-am luat să-l 
duc repede la duş. Cînd am ieşit nou-născut, Pascu era în 
cameră. 

— Îmbrăcaţi-vă, avem treabă! mă luă el în primire. 

— Gata! m-am repezit eu după pantaloni, bucuros că nu m-a 
luat cu „Hai, valea de-aici!”. Colonelul ce-a spus? 

— Colonelul a aprobat că am luat ancheta în mînă. Am stat 
pînă la patru dimineaţa de vorbă. 

— Şi cu loana ce facem? 

— V-am aranjat pentru miine o cameră la hotel „Sulina”. 

— Bravo! bătu loana din palme. 

— Astăzi însă, loano, te duci să faci unde vrei plajă, numai 
aici nu. 

— Bine, căpitane, fac ce zici, să trăiţi! duse ea palma la 
frunte în chip de salut. 


Îşi vorbeau pentru a doua oară şi erau „tu”? 

— Alo! „Căpitane”, „loana”?... 

Izbucniră în ris. loana îmi spuse apoi că se duce la Eforie să- 
şi vadă nepoţelul, cerul se limpezise, o să facă şi plajă acolo şi îl 
întrebă pe căpitan cînd are voie să apară în Neptun. 

— Ar fi mai bine spre seară. 

— Bine, atunci, la întoarcere, mă reped la 2 Mai. Ce-o să 
spună Mariana?... N-am mai dat de-o săptămînă pe-acolo! O.K.? 
mă întrebă ea. 

— Nu uita să închizi uşa balconului! i-am atras eu loanei 
atenţia, înainte de a ieşi cu căpitanul pe uşă. 

Coborînd scările, l-am invitat la o cafea, dacă nu beau cum 
mă scol o cafea cu o porţie dublă de zahăr - dimineaţa, la 
ţigară, aşa-mi place mie cafeaua, dulce să fie - nici bomboanele 
de mentă nu-mi prea ajută. 

Aveam în cameră nescafe, de obicei mi-l prepara loana cit 
timp mă aflam sub duş, azi însă situaţia suferise modificări într-o 
oarecare măsură şi, apoi, din pricina căpitanului, loana fusese 
nevoită să rămînă în pat, cu cearceaful ridicat pînă la bărbie, 
altfel, loana e foarte vătămătoare vederii. 

Am intrat în restaurantul hotelului. Era aproape gol, pasagerii 
luaseră micul dejun. Ne-am ales o masă aşezată mai discret şi, 
în timp ce-i explicam chelnerului cum să fie cafeaua, directorul 
răsări ca din pămînt lîngă noi. 

— Hai, pleacă tu, iau eu comanda! îl expedie acesta pe 
chelner. 

— Lăsaţi-l să-i spunem ce vrem! interveni căpitanul. 

— Se poate? Eu ce-s aici?! protestă directorul şi se întoarse 
spre mine. Tovarăşe maior, nişte ficăţei de giscă la tigăiţă, nu? 
Ficăţei! Ficăţei! În unt, în unt. Gata, gata. Şi nişte melcişori? 
Melcişori, melcişori! Des escargots avec sauce béchamel! Pfuuu! 
O nebunie! O nebunie! O nebunie! Melcişori... 

— Aţi fost la specializare în Franţa? îl întrebă căpitanul. 

— Am fost, să trăiţi, două luni. Gata, am venit. Un conecuţ 
înainte? Un conecuţ, un conecuţ. 

— Nu, fără nici un fel de alcool! 

— Am înţeles, să trăiţi! şi se îndepărtă, făcîndu-şi elan cu 
mîinile sale plinuţe şi scurte cu care ştia să deseneze atît de 
sugestiv prin aer, pînă şi topirea unei bucăţi de unt în tigaie. 

Ne-am aprins cîte o ţigară şi căpitanul intră în subiect: 


— V-am spus, colonelul a aprobat deconspirarea mea cu 
prilejul anchetei. A fost de acord şi cu modul cum v-am scos din 
cauză. Totul e acum să creăm impresia că ancheta se îndreaptă 
pe o pistă falsă. 

— Dar începutul unei piste reale aveţi cel puţin? 

— Citeva ipoteze... Le-am formulat azi-noapte cu colonelul. 
Vom vedea ce-o să iasă. Dimineaţa, un om de-al nostru i-a 
fotografiat la ieşirea din hotel pe toţi cei care ne interesează... 

— De-abia acum? 

— Un moment! Era plasat într-o maşină în aşa fel încît cei 
care au avut ochi să vadă l-au văzut. Asta am şi urmărit. Ştim, 
de pildă, că Selton se întilnea cu nevasta lui Ornitz, dar ei n-au 
voie să ştie că acest lucru ne era cunoscut. M-aţi înţeles? 

Am spus da, la naiba, căpitanul mă întrebase ca la şcoala 
primară! 

— Vom afla de-abia acum, verificîndu-le alibiurile. Ale lui 
Gorige, Frol, Selton şi aşa mai departe. 

— În mod sigur, unul din ei are un complice! Sau chiar doi. N- 
aţi putut stabili - i-aţi urmărit doar pe fiecare - cu cine au luat ei 
legătura aici? 

— Da, şi fiecare din ei a luat legătură cu zeci şi zeci de 
oameni. Pe plajă, la popice, la biliard, pe lac, unde vrei şi unde 
nu vrei. Şi mai ales în apă. Ştiţi foarte bine ce înseamnă a lua 
legătură!... Două cuvinte, aparent nevinovate, un schimb de 
ziare, aruncarea unui pachet gol de ţigări, şi sute de alte 
modalităţi. În puzderia asta de lume, urmăreşte dacă poţi! Ceea 
ce am făcut noi a fost o urmărire „pe locuri”... S-a dus acolo, a 
intrat dincolo... O asemenea urmărire nu spune însă prea multe. 
lar o urmărire „pe oameni” este aici aproape imposibil de făcut. 
Mai ales cînd nu ştii pe care din ei. 

— Deci, trebuie să afle că le verificăm alibiurile... 

— Cel sau cei interesaţi în desfăşurarea anchetei. Cred că 
vor încerca să afle. 

— Le întindeţi, cu alte cuvinte, o cursă. 

— În ce măsură va da ea rezultate, e greu de spus. În situaţia 
în care ne aflăm, sîntem obligaţi să încercăm orice. Tot trebuie 
să verificăm alibiurile... Chiar pentru „orientarea” anchetei pe o 
pistă falsă... 

— Ce-a zis colonelul de diversiunea cu Serling? 

—A aprobat-o. Planul a fost pus la punct, aveţi şi 


dumneavoastră un rol în acest plan... 

— Eu? Eu ce rol am? şi am simţit cum îmi cresc bătăile inimii. 

— In crearea certitudinii. Totul la timpul său. Deocamdată, 
pentru că ei vă cunosc, mă veţi însoţi la verificarea alibiurilor. 

Zburam călare pe un stol de cocori, de sus îmi ningea pe 
suflet cu stele. Am presimţit eu că o să am azi o zi grea. Fir-ar să 
fie, în cutiuţă nu mai aveam decit vreo patru bomboane!... 

— Un moment! m-am scuzat şi am dat fuga la maşină, unde 
păstram o rezervă. 

Cînd m-am întors, directorul tocmai se îndepărta de la masă. 

— Vin şi melcişorii! Melcişorii! Melcişori cu sos béchamel! O 
nebunie! Vă urez poftă bună! se retrase el de-a-ndărătelea. 

Căpitanul şi începuse să măniînce, în tigăiţa mea se întinsese 
un ficat de giscă îndopată, ridicîndu-şi spre mine spinarea de 
culoarea fructului de castan. „Acum, cît sînt încă fierbinte!” îmi 
şopti el chemarea. Dacă avea el această plăcere!... Şi într- 
adevăr, de atita plăcere se topi în gură, nu alta. 

Ceea ce a întrecut însă toate aşteptările au fost melcii. 
Căpitanul n-a prea vrut de la început să-i mănînce, dar văzînd cu 
ce viteză dispar ei din farfuria mea, a gustat unul şi atita le-a 
fost melcilor săi. Cu toate că în subconştient - ce mi-i şi cu 
subconştientul ăsta! - îi avusesem şi eu în vedere. In caz de 
forţă majoră, desigur! 

— Ar trebui să ne grăbim, se uită căpitanul la ceas, la 
unsprezece mi s-a promis că fotografiile vor fi aici, la hotel. 

Mai aveam un sfert de oră, ne-am băut cafelele, am achitat 
nota şi, petrecuţi de director, am ieşit în faţa hotelului. O Dacia 
alb-albastră, avînd înscris pe uşi şi pe capotă cuvîntul „Miliţia”, 
ne aştepta chiar la intrare. Şoferul i-a predat căpitanului un plic 
şi ne-am îndreptat grăbiţi în direcţia Clubului nautic. 

— Cum nu se poate mai prost e plasat barul ăsta de zi al 
hotelului! am spus eu, remarcînd atunci cînd trecusem cu Pascu 
prin hol că localul era animat chiar şi la această oră a dimineţii. 

— Aţi văzut, nu? lar după-amiaza, seara e un du-te-vino 
continuu. Gorige a făcut cunoştinţă în băruleţul ăsta cu o 
mulţime de lume. 

— Da, îi cam place să tragă la măsea... | 

— Şi face pe sociabilul nevoie mare. Inţelegeţi, în cazul 
acesta, ce înseamnă aici un filaj! Plecînd la popice, Gorige putea 
să lase în cameră pe cineva. 


— Trebuia să-l fi întrebat pe Frol. Cînd a dat alarma, n-a găsit 
cumva o uşă descuiată, fără ca nimeni să fie în cameră? 

— N-aţi observat că am încercat uşile în timp ce făceam 
ordine pe coridor? 

— Nu, eram năucit, am recunoscut eu. 

— A predat cheia la recepţie, dar a lăsat pe cineva înăuntru. 
Şi ce mare lucru e să potriveşti o cheie la o uşă de hotel?! A 
încuiat-o la plecare... Totul a fost calculat dinainte, mişcările 
cronometrate, orice situaţie neprevăzută luată în considerare. Şi 
apoi, nu uitaţi că cel de la etajul patru, Stanford, prietenul lui 
Gorige, a dispărut de la masă aproape o jumătate de oră! Adică 
aproximativ în perioada de timp cînd a fost săvirşită crima. 

— Rămiînea riscul să fie văzut de cineva, de unul din vecini, 
încuind uşa lui Gorige! 

— Pot avea ciuperci acustice amplificatoare. O aplici pe uşă 
şi ea îţi redă nu numai zgomot de paşi, dar chiar şi respiraţia 
unui om aflat în celălalt capăt al coridorului! 

— Atunci, practic, crima este de nedescoperit! 

— Aşa pare!... Nu se poate să nu dăm de un capăt de fir. 

— Vreti să spuneţi că, oricît de perfectă ar fi o crimă, autorul 
ei nu se poate să nu fi făcut o greşeală? 

— Nu neapărat o greşeală. O crimă este însă un lucru 
nefiresc. Mă refer la condiţiile morţii... Pe de o parte, la cele 
reale, iar pe de altă parte, la condiţiile pe care vrea să ni le 
sugereze autorul ei. 

— Aveţi perfectă dreptate, o crimă este într-adevăr un lucru 
nefiresc. Am înţeles ce-aţi spus, în înscenarea asta cu 
Dumitrana nu se poate să nu fie ceva. 

— În primul rînd nu mi-a plăcut poziţia cadavrului. Medicul 
legist, susţinut de unul din experţii de aici, mi-a demonstrat că 
poziţia este absolut normală. leşind din inimă, glontele a lovit o 
coastă în plin şi deci corpul a fost împins înspre înapoi. Bun, să 
zicem. Dar, în cazul acesta, Dumitrana ar fi trebuit să prezinte 
tumefacţii în partea din spate a corpului. Avind în vedere 
mocheta, tumefacţii cît de mici, dar tumefacţii. Miinile lui nu s- 
au lovit în căderea aceasta oarbă de nimic?... In schimb, are o 
zgirietură pe spate, de aproape zece centimetri lungime. 
Începînd de sub partea superioară a omoplatului drept şi 
terminindu-se mai jos de acesta. Ca şi cum, în cădere, s-ar fi 
sprijinit de ceva. Este ceea ce a sesizat şi criminalistul nostru. 


Nu, acolo unde a fost găsit, Cornel n-a avut de ce să se sprijine 
în cădere. 

— Înseamnă c-a fost mutat!... 

— De ce? De ce-a fost mutat? În cazul unei morţi 
instantanee, aşa cum s-a întîmplat cu Cornel, poziţia cadavrului 
trebuie să fie una dezordonată. Miinile, picioarele, capul... 
Examinînd fotografiile, criminalistul nostru a avut dubii foarte 
serioase în legătură cu ipoteza unei căderi oarbe. Tocmai în 
acest sens am avut eu nevoie de el. Nu eram sigur pe mine. lar 
el a confirmat, drept versiune posibilă, că Dumitrana n-a fost 
împuşcat pe locul unde a fost găsit. Am examinat masa, 
scaunele, şifonierul... Nimic. Criminalistul e la Dumitrana în 
cameră, să vedem ce va afla el. 

— Dacă nu s-ar fi petrecut la hotel... Şi încă la o oră cînd 
aproape toată lumea era în camere... Băruleţul plin... A coborit 
sau a urcat pe scara de serviciu... Camera lui Dumitrana era mai 
aproape de scara de serviciu decit de cea principală! A coborit 
sau a urcat... Sau poate a stat şi într-o cameră... Panseluţa ne 
dă peste cap toate ipotezele! Acele şapte minute fatidice... 

— Aţi sesizat foarte bine! 

— Ca şi cum cineva a ştiut cînd a plecat ea să aducă 
prosopul. Şi chiar cît va întîrzia. Că va întîrzia! mi-am dezvoltat 
cu ideea, simțind că aici ceva nu este în regulă. 

— Nu, nu, întîrzierea aceasta a fost întimplătoare. Cu totul 
întîmplătoare. Am verificat. Gabi, colega ei de la patru, primise 
cu o jumătate de oră înainte dessous-urile cadou. Era normal să 
i le arate Panseluţei, iar aceasta să Întîrzie, examinîndu-le. 

— Poate nu-i o simplă coincidenţă... 

— Adică propuneţi reținerea străinei care i-a făcut cadou lui 
Gabi dessous-urile? Anchetarea ei? De ce i le-aţi dat tocmai 
atunci? Ar fi ceva!... 

— Împingeţi lucrurile în absurd! m-am supărat eu. 

Drept care ne-am continuat drumul tăcuţi. 

Ajungînd la Clubul nautic, ne-am prezentat casierului de la 
ghişeul intrării şi i-am cerut să ne arate chitanţierul de ieri după- 
amiază. 

— Cine a fost la bilete? îl întrebă căpitanul. 

— Eu. Facem în ture. O zi după-amiază, o zi dimineaţa. 

— İl recunoaşteţi cumva? îi înmînă căpitanul fotografia lui 
Gorige. 


Tînărul nu întîrzie prea mult cu privirea pe ea. 

— ÎI cunosc. Mi-a dat o hîrtie de-o sută şi eu de-abia intrasem 
la trei. Nu încasasem nici treizeci de lei. 

— Precis? Ne interesăm în legătură cu o crimă! 

— A omorit pe cineva? întrebă speriat tînărul. 

— Nu ştim încă exact... 

— A cerut şi un joc de biliard... A lăsat suta la mine. A, da, a 
ieşit cu două tipe împreună. 

În timp ce coboram scările care duceau la bar, căpitanul îmi 
explică ceea ce eu, bineînţeles, pricepusem: 

— Cînd Gorige o să vină aici, băiatul o să tresară fără să vrea 
sau o să holbeze ochii la el. lar Gorige o să observe şi o să-şi 
dea seama că noi i-am verificat alibiul. E bine să afle şi el, e bine 
să afle şi alţii... 

Îl recunoscu şi barmanul pe Gorige. 

— S-a aşezat la masa aia, ne arătă el, cu două puicuţe, din 
astea străinele, una era ca un buldozer... Lui însă la cealaltă îi 
săriseră ochelarii. Aşa merg astea străinele, cîte două, una 
faină, alta nasoală. Mi-a cerut trei richmond-uri... Vrăjelniţă 
mare!... Şi nici aia subţirică nu era prinsă în capse. Buldozerul... 

— Au stat mult? îl întrerupse căpitanul, ca să-i mai 
tempereze puţin zelul. 

— El a mai supt două richmond-uri şi valea cu puicuţele la 
coteţ! Cu subţirica. Ailaltă era bună de lustruit piatră de cruci!... 

Mare hahaleră barmanul ăsta! Şi în special limba lui se cerea 
afumată urgent cu pucioasă. 

Căpitanul i-a spus ceva despre crimă şi am făcut cale 
întoarsă pe scări. 

— Tot sîntem aici, i-am propus eu, să trecem vizavi, la tenis. 

Administratorul terenurilor era un om mai în vîrstă, trecut de 
şaizeci de ani, slab, înalt, foarte corect îmbrăcat, cu o ţinută de 
fost militar; în micul său birou cu ferestruică-ghişeu, totul era 
într-o ordine desăvirşită. 

— Este doamna care joacă împreună cu bărbatul acela înalt, 
un tip de englez, spuse lon Mirea, administratorul, restituindu-ne 
fotografia. Cred că e neamţ, pentru că vorbeşte foarte bine 
germana. leri, doamna a venit mai tîrziu şi nici el n-a jucat. Rar 
cînd lipseşte. 

— Ce înseamnă mai tirziu? Cam pe la ce oră? vru să ştie 
căpitanul. 


— Să fi fost cinci şi jumătate-şase. Da, era aproape de şase. 

— Poate a stat pe o bancă aşteptînd un partener? 

— Eu n-am văzut-o. Şi eu circul mereu, cînd la un teren, cînd 
la altul... La vestiare... Nu aştept să vină lumea la mine, mă duc 
eu la ei. 

— Siînteţi pensionar? 

— Da, şi în sezon lucrez aici. E al treilea an. Puteţi să-l 
întrebaţi şi pe tovarăşul Dumbravă de mine. 

— Nu trebuie să întreb pe nimeni. Unde aţi lucrat înainte de 
pensionare? 

— Am fost şeful serviciului financiar la Consiliul popular din 
Mangalia. 

— Tovarăşe Mirea, vreau să vă rog ceva... 

— Rugaţi-mă ce vreţi, eu-s membru de partid încă de la 
naţionalizare! 

— Foarte bine. Ceea ce vreau să vă rog este în legătură cu 
înfăţişarea dumneavoastră de bonom... 

— Aşa sînt, tovarăşe căpitan, îl asigură lon Mirea. 

— Nu m-ati înţeles. Aş vrea ca doamna asta să afle că ne-am 
interesat de ea. 

Administratorul ridică surprins capul, cercetîndu-l cu atenţie 
pe căpitan, dar nu spuse nimic. 

— Cînd o să vină astăzi aici, vă uitaţi mai întîi în toate părţile, 
ca şi cum v-aţi feri să nu vă vadă cineva, şi-i ziceţi, aşa în secret, 
că vreţi să-i spuneţi ceva. O informaţi apoi că azi-dimineaţă au 
fost la dumneavoastră doi domni de la Miliție care s-au interesat 
dacă a jucat ieri după-amiază tenis şi la ce oră a venit pe teren. 
Dacă vă întreabă ce ne-aţi spus, îi răspundeţi că ne-aţi 
confirmat prezenţa ei pe teren, dar nu v-aţi amintit ora. Patru, 
cinci... Că nu v-aţi amintit exact la ce oră. M-aţi înţeles, tovarăşe 
Mirea? 

— Eu am înţeles... Dacă nu vă supăraţi, mai vreau să vădo 
dată legitimaţia dumneavoastră, spuse administratorul oarecum 
jenat, însă mîna o întinse energic. 

Pascu îi dădu legitimaţia şi Ilon Mirea o cercetă cu atenţie, 
compară fotografia din legitimaţie cu faţa căpitanului şi spuse 
restituind-o: 

— Nu vă supăraţi, dar ceea ce îmi cereţi dumneavoastră este 
exact invers decit ar fi trebuit în mod normal să fac. Eu ar trebui 
să tac, iar dumneavoastră îmi cereţi să vorbesc!... 


— Să vorbiţi ceea ce ne interesează pe noi să se afle şi să 
păstraţi tăcere asupra celor discutate acum. Să păstraţi numai şi 
numai pentru dumneavoastră ceea ce v-am rugat eu. 

— E limpede. Lăsaţi că ştiu eu cum... Ca şi cum i-aş face un 
mare serviciu... 

— Exact. lar dacă vă răsplăteşte cu bani, primiţi. Indiferent 
cîţi. În lei sau în valută. Îi băgaţi repede în buzunar, ca şi cum aţi 
fi aşteptat recompensa. La ei altfel nu se concepe. Şi ea n-o să 
poată pricepe că nu pentru bani aţi servit-o. Ar însemna să 
stricaţi tot şi să daţi de bănuit. 

— Aveţi dreptate. Am înţeles. Dacă-mi dă valută trebuie s-o 
predau la casieria complexului. Ce spun? De unde o am? 

— Banii aceştia nu-i predaţi. Tovarăşe Mirea, ceea ce am 
discutat aici, rămîne aici! Aici între noi! Nici casierie, nici şef, nici 
nevastă, nici Hristos nu trebuie să ştie nimic! Dacă vă dă valută, 
v-o schimb eu peste citeva zile. 

— Am cam înţeles eu... N-aveţi nici o grijă. O să iasă aşa cum 
aţi vrut. 

Eram convins, căpitanul se pricepea la oameni. Bineînţeles 
că se pricepea, cea mai bună dovadă era că mă alesese pe mine 
să-i fiu ajutor în treaba asta complicată şi grea!... 

Mai aveam de mers la debarcaderul de schi nautic şi pe dig. 
leri fusese un frig că nu puteai sta fără pulover afară, azi erau 
peste treizeci de grade la umbră, asfaltul aleilor se încinsese la 
maximum, cu toţi pomii din jur, parcă străbăteam un cuptor, 
soarele ne plesnea drept în creştet. Aveam impresia că, 
aprinzind un chibrit, aerul va lua foc. Am parcurs drumul 
aproape tăcuţi şi după vreo zece minute am sosit la ghereta 
unde se vindeau bilete pentru ambarcaţiuni sau pentru o 
plimbare pe schiuri. 

La ghişeu era o fată drăguță, cu un oval uşor mongoloid. Am 
intrat înăuntru, ne-am prezentat şi Pascu i-a arătat fotografia 
doamnei Ornitz. 

— Aţi văzut-o vreodată? o întrebă el. 

— Vine atita lume aici... Totuşi, cred că aş fi remarcat-o. 
Frumoasă femeie! Da' ce-a făcut, tovarăşe căpitan? 

— N-aş putea să spun c-a făcut ceva... Aş vrea să ştiu numai 
dacă a cumpărat de la dumneata ieri după-amiază biletele 
astea. 

Fata cercetă biletele, luă chitanţierul, se uită la seriile de pe 


cotor. 

— Eu am eliberat biletele, spuse ea ferm. Poate mi-a fost 
gîndul aiurea şi n-am observat-o?... 

— Dar pe domnul acesta îl cunoşti? îi prezentă Pascu 
fotografia lui Selton. 

— Da, pe el îl cunosc. E amantul doamnei? 

— De ce crezi că-i amantul ei? 

— O femeie atit de drăguță ca ea nu se poate să n-aibă un 
amant! 

Am zimbit şi am fost prompt: 

— Şi dumneata eşti drăguţă!... 

— Eu sînt măritată, tovarăşe!... Vorbeam de astea, străine... 
politiză ea ca la o lecţie de geografie ţinută cu mai mulţi ani în 
urmă. 

Căpitanul îmi aruncă o privire drăguță, am tăcut lăsîndu-l să 
vorbească cu fata. 

— Domnul din fotografie a fost ieri pe aici? 

— Da, a fost. Are un inel negru pe deget, cu un fel de dinte 
montat înăuntru. 

— N-ai putea să-ţi aduci aminte cam pe la ce oră? 

— Devreme... Intotdeauna vine devreme. Cînd nu-i încă lume 
prea multă. 

— Fii bună, aici, pe biletul de schi, ai ştampilat ora 
cincisprezece patruzeci şi cinci - şaisprezece patruzeci şi cinci, 
iar pe acesta pentru bicicletă - şaisprezece patruzeci şi cinci - 
şaptesprezece patruzeci şi cinci. Adică imediat unul după altul. 

— Aaa, păi biletele astea le-am vîndut nu doamnei, ci 
domnului. Vă spun cu precizie! „Dă-mi două bilete, mi-a zis el, 
unul pentru schi, altul pentru o barcă cu motor.” Bărci cu motor 
nu mai aveam, l-am întrebat dacă nu vrea bicicletă. „Bine, dă-mi 
şi-o bicicletă”, a zis şi mi s-a părut cam grăbit. l-am dat imediat 
după schi - n-aveam alte ore mai apropiate să-i dau. Cer foarte 
mulţi biciclete; pentru gimnastică. 

l-am mulţumit fetei şi crezîind că ne vom continua drumul 
spre dig, am pornit înainte. 

— Staţi puţin! mă opri căpitanul. Pe dig mergem după- 
amiază, cînd vin obişnuiţii orelor respective. Şi nu mă îndoiesc 
că Selton va fi undeva pe plajă. Să-i oferim priveliştea asta a 
noastră, de ce să dezamăgim omul? 


O VERSIUNE POSIBILĂ, URMATĂ DE O SEARĂ FESTIVĂ 


Surpriza s-a produs acolo unde ne aşteptam mai puţin. Luînd 
la rînd copiile bonierului, am găsit într-adevăr înscrise pe una 
din ele marca şi numărul autoturismului domnului Breker, numai 
că bonul original, care în mod normal e înmînat muncitorului 
după executarea lucrării, lipsea. 

— Părîndu-i-se c-ar trebui s-aştepte prea mult, ne explică 
şeful service-ului, clientul o fi renunţat la lucrare. 

Explicaţia nu stătea în picioare, Breker afirmase că el se 
grăbise, mergind cu viteză, tocmai pentru că întirziase la 
service! Atunci? N-am zis nimic, gîndindu-mă că Pascu va sesiza 
şi singur neconcordanţa flagrantă între cele declarate de Breker 
şi cele descoperite de noi. lar dacă nu, să vadă - era de dorit - 
că perspicacitatea mea nu-i deloc de neglijat! 

— Posibil, acceptă căpitanul. Bine, noi vă mulţumim, şi îşi luă 
rămas bun de la şeful service-ului. 

inseamnă că n-a sesizat! mi-am spus eu, ieşind în stradă 
alături de el. Toată povestea asta cu spălatul maşinii nu-i decit o 
stratagemă perfidă! Ce-a făcut în acest timp Breker, eh? 

La naiba, căpitanul probabil ştia!... Sigur că ştia, el primise 
doar rapoartele oamenilor săi! Inclusiv raportul lui Matinca... Era 
cunoscut aproape fiecare pas al celor de la etajul nostru după 
părăsirea hotelului, chestionarea de ieri avînd scopul nu de a 
afla ce-au făcut ei în acest timp, ci, odată cu crearea diversiunii 
„Serling”, ce anume nu vor să declare. Dacă unul din ei va trece 
sub tăcere un anumit fapt, va da o oră inexactă sau o falsă 
relaţie, se punea îndată întrebarea - cum era şi normal - de ce? 
Ce anume vrea să ascundă? Şi în ce scop?... 

— Ceea ce n-am înţeles, am spus eu căpitanului renunţind la 
tăcere, este ce rost a avut să-i creaţi doamnei Selton impresia 
că minciuna ei n-a fost descoperită? 

Pascu mă privi absent, ca şi cum n-ar fi auzit întrebarea. 

— N-aţi înţeles? E şi foarte greu de înţeles!... 

Am încercat să cred că nu la mine se referise căpitanul şi am 
continuat, dezvoltîndu-mi ideea: 

— La tenis a venit mult mai tîrziu, e clar că nu poate acoperi 
o bună bucată de timp! lar dumneavoastră ştiţi ce-a făcut ea de 
la patru şi douăzeci pînă aproape de şase! 


— Şi-a căutat soţul pe dig. Nouă însă, ea nu ne va mărturisi 
niciodată aceasta şi atunci ce rost ar avea să forţăm nota? In 
schimb, se va afla că verificăm alibiurile tuturor. Ea - de la 
administratorul terenurilor de tenis, iar de la ea - toată lumea. 
Asta n-aţi înţeles? 

— De fapt... 

— Sau n-aţi înţeles de ce n-am insistat cu privire la Breker? 

Mereu cobora căpitanul în fîntîna gîndurilor mele, m-am 
simţit ca un arici într-o vizuină de vulpe. 

— Breker are un alibi perfect, în timpul crimei era la Mamaia! 
... aM spus eu încercînd o eschivă. 

— Şi-a petrecut o oră întreagă la service. Cel care i-a spălat 
maşina, ori a pierdut, ori a rătăcit pe undeva bonul. 

— Şi ceilalţi? Hai, daţi-i drumul, căpitane! Sau aşteptaţi 
satisfacția întrebărilor mele? 

Pascu izbucni în ris, mă prinse de după git cu braţul şi, 
săltindu-mă pe spatele său, mă aduse într-un echilibru foarte 
precar. Continuă să ridă zgomotos. Se opri brusc. 

— Că doamna Selton a folosit terenurile de tenis pentru a ne 
prezenta un alibi, v-a dat de gîndit; dar că ea a plecat din hotel 
îndată după comiterea crimei, nu vă pune pe gînduri? 

— Într-adevăr! 

— Cu portofelul lui Esden în sacul de sport! lar camerele lor 
sînt vecine!... 

— Şi dacă a fost scos aşa şi pistolul? am raţionat eu, 
dezvoltînd ideea servită de Pascu. 

— Da, nu este exclus... Omul nostru a urmărit-o pe ea, nu 
sacul de sport. Mai ales atunci cînd s-a întors de pe dig şi a jucat 
tenis. Sacul de sport a rămas lingă bancă, nu? 

— E de ţinut minte!... Şi Frol? 

— Frol prezintă poate cele mai multe dubii... Ne-a spus c-a 
vrut să-l invite pe Esden la bowling, iar el la bowling a stat 
întotdeauna pe tuşă! 

— Asta declară Gorige!... 

— Nu, asta-i realitatea. Am verificat rapoartele. 

— În rest însă a fost clar că Gorige este pornit împotriva lui 
Frol. 

— Este pornit. Şi poate că nu numai din cauză că Frol nu-l 
vrea ca partener la canasta... Ne-a declarat c-a plecat din hotel 
la trei şi jumătate. De fapt însă era patru şi-un sfert! Deci, nu 


înainte, ci după comiterea crimei! 

— lar la întoarcere, în loc să între în camera sa, a intrat la 
familia Millen. Servindu-ne apoi cu toate presupunerile lui cu 
privire la Frol, şi aşa mai departe. 

Ne apropiasem de hotelul „Callatis”, căpitanul se opri, 
luîndu-mă de braţ. 

— Criminalistul nostru, îmi explică el, m-aşteaptă la Esden în 
cameră, aşa că vă urcați în maşină şi dispăreţi pînă la ora cinci 
undeva. La cinci ne întîlnim la cafe-barul nautic, să mergem pe 
dig. În regulă? 

În regulă nu era, ar fi fost grozav să aud părerea 
criminalistului chemat din Bucureşti, am spus „da” de parcă aş fi 
mestecat o cîrpă muiată în tix, mi-am luat costumul de baie şi 
am plecat la Eforie s-o caut pe loana făcînd plajă în apropierea 
taberei de copii. Doamne dă să nu-l găsesc pe profesorul ăla de 
gimnastică lîngă ea, dîndu-şi iar peste cap ochii, în loc să fie cu 
ei la copii; uite cui încredinţăm noi educaţia tinerei generaţii! 


Întorcîndu-ne de pe dig, unde făcusem o adevărată 
demonstraţie de verificare a alibiului lui Selton, ne-am pomenit 
depăşiţi de două picioare şi în clipa următoare am ştiut cu 
precizie că deținătoarea lor nu putea fi decît tovarăşa Moraru. 

— Aura! am spus eu şoptit, făcîndu-i semn lui Pascu. 

— Zău? încetini căpitanul. 

Am tăcut. Pascu nu prea era în apele lui în după-amiaza 
aceasta, nu scosesem nimic de la el. 

— A, am uitat că i-aţi făcut curte!... spuse el cu o anumită 
maliţiozitate în glas. 

— Am încercat... 

— Întrebînd-o dacă atunci cînd v-a sărutat cu atita... 
„conştiinciozitate”, ca să folosesc expresia dumneavoastră... 

L-am întrerupt, nu-mi convenea subiectul: 

— Şi-am aflat pînă unde pot merge lucrurile cînd te afli în 
serviciu comandat. 

— Cînd aţi aflat? 

— Mă întrebaţi în calitate de şef al Aurei sau... Nu înţeleg... 
am spus eu, părîndu-mi-se suspecte inflexiunile vocii lui Pascu. 

— Nu, nu în calitate de şef. 

Privirile noastre se întîlniră pentru o clipă. 

— Motan afurisit! Tăceaţi? Excepţională fată! De ce nu mi-aţi 


spus? 

— Pentru că nu ştiam care sînt sentimentele Aurei. Ducîndu- 
mă la întîlnirea pe care i-aţi dat-o... Ea trebuia să vină singură la 
întîlnire, nu? Mă întorsesem de la arestarea lui Aralian, mi-a 
spus că aţi sunat-o şi că ne aşteptaţi... pe amîndoi la ora opt în 
faţă la „Eva”. Aţi încercat să vă ascundeţi surprinderea văzînd-o 
venind împreună cu mine. Nu v-a reuşit şi eu am înţeles de ce 
mă luase cu ea. A vrut să-mi arate că ea ştia ceea ce eu 
încercam să-i ascund, că... 

— De ce? De ce trebuia să-i ascundeţi? 

— Aura lucrează în grupa mea operativă... E aproape cu zece 
ani mai tînără decit mine... Şi apoi, ştiţi foarte bine, am un 
băiat... 

— Asta e sfatul pe care aţi vrut ieri să mi-l cereţi? 

Căpitanul confirmă printr-o mişcare a capului. 

— Moartea lui Dumitrana... 

— Ştiu, l-am întrerupt eu, nu trebuie să-mi spuneţi. Repet: 
Aura e o fată excepţională. Nu, nu pentru că am încercat să-i fac 
curte şi nu mi-a mers, ci mai ales pentru modul inteligent cum a 
anihilat această încercare a mea. Conducînd cu abilitate o 
conversaţie, pe care n-am reuşit s-o evit şi prin care m-a pus în 
situaţia de-a trage concluzii cît se poate de ferme. 

— Chemîndu-mă s-o însoțesc, a crezut probabil c-o să-mi 
spuneţi că la întîlnire o aşteptaţi numai pe ea... Dacă nu voi 
pricepe altfel... 

— Nu v-am spus din jenă. 

— În munca noastră, oricît de înţelegătoare ar fi o soţie... Or 
Aura ştie... Ea nu trebuie să-nţeleagă, ea ştie ce înseamnă 
munca aceasta! 

— Este un argument în plus! Excepţională fată! V-am spus. 
M-aş bucura mult. Şi mi-ar face o reală plăcere să fiu unul din 
martori. Colonelul Dumitru şi eu. 

— Aţi vrea? 

— Eu am propus... 

Am mers o vreme tăcuţi, urmărind-o pe Aura; cînd s-a 
îndreptat spre cofetărie, am înţeles că era o întîlnire provocată 
de ea. 

Am intrat înăuntru, în timp ce Pascu se aşeza la rînd în 
spatele Aurei, m-am instalat la o masă, atent la ce se petrece în 
jur. 


— Amicul nostru, mă informă căpitanul sosind cu două 
îngheţate, a vrut într-adevăr să se convingă dacă-i verificăm 
alibiul. Cînd s-a întors la hotel, doamna Ornitz era în balcon. 
Clar? 

— Clar. 

— Altceva este însă şi mai clar: complicele a ieşit prin radio 
în eter. La ora şase şi douăzeci şi patru de minute, din Mamaia. 

— Din Mamaia? De ce complicele? 

— Pentru că toţi cei vizaţi de noi se găsesc în Neptun. Gorige 
este cu fata pe care a cunoscut-o ieri, Frol stă de două ore la 
bowling... 

— Să demonstreze c-a vrut într-adevăr să-l invite pe Esden la 
o partidă de popice!... 

— Nu este exclus. 

— Din Mamaia aţi spus? 

— Azi a transmis din Mamaia, miine din Eforie... La ora 
maximei circulații de maşini, ca să nu-l putem repera. Se 
grăbesc oamenii, se grăbesc!... Au pus mîna pe parolă, vor să se 
întilnească!... 

— Au şi primit răspuns? 

— Deocamdată sînt la primul apel. Ar putea să primească. 
Dacă şi cealaltă parte este pregătită pentru întîlnire. 

— Dracu s-o ia de treabă! am spus eu cu năduf. Şi nu putem 
face nimic! 

— Tot ce se poate se face. Maşinile gonio sînt în alertă, 
radarul selecţionează maşinile... Toate acestea cer însă timp. S- 
a transmis din Mamaia - ce maşini au trecut. S-a transmis din 
Eforie - ce maşini au trecut. S-a transmis între Eforie şi Mangalia 
- ce maşini au trecut... Au ieşit în eter, deci... se grăbesc. Se 
grăbesc... Ar fi forţat ei nota, dar a făcut-o Cornel. Gata, să 
mergem! se ridică Pascu. 

— La căpitanul Avram noutăţi nu sînt? l-am întrebat eu pe 
drum. 

— Cel care a fost văzut de soţia barmanului ieşind pe 
coridorul ce duce la scara de serviciu face parte într-adevăr din 
grupul de englezi care s-a mutat alaltăieri de la „Orizont”. Stă la 
etajul unu, camera o sută unsprezece, chiar lîngă scara de 
serviciu, îşi petrece vremea tot timpul în barul de zi. Nu cred că 
sînt probleme cu el, bea de stinge. Ce-a făcut însă Stanford în 
jumătatea aceea de oră încă nu s-a putut stabili. Şi nici cine-i 


tipul cu păr mare, blond, în sacou maron şi pantaloni bej. Este 
ca şi cum ai căuta acul în carul cu fîn. Să vedem, poate o să fie 
mai uşor de identificat cele două fete cu care a ieşit el din hotel. 

— O fi avut întîlnire cu ele la barul de zi. Nu le-a recunoscut 
nimeni! Sau pe el? Barmanul... 

— Barmanul îşi aminteşte c-ar fi stat într-un grup în care 
erau şi cele două fete, dar sigur nu e. Soţia barmanului zice că l- 
ar fi văzut la jocurile mecanice... 

— Poate i s-o fi părut ghidei că a vrut să urce pe scări la etaj; 
omul se uita după ceva sau căuta fetele... Cînd nu mai sînt 
locuri în baiul de zi, se bea şi la măsuţele din holul hotelului! 

— Eu ştiu toate astea... Sigur, pot fi coincidenţe banale... 
Trebuie să verific orice. 


Selton îşi făcu apariţia oarecum mirat, adică ce mai vrem de 
la el, şi cînd Pascu îl rugă să-şi amintească mai bine ce-a făcut 
în după-amiaza de ieri, adoptă o mină contrariată, oprind mîna 
ce ducea pipa la gură. 

— inseamnă că nu mă credeţi! 

— Înseamnă că, verificînd afirmaţiile dumneavoastră, ele s- 
au dovedit nereale. 

— Cu alte cuvinte, am minţit! 

— Exact, îl privi Pascu în faţă. 

— Domnule căpitan!... 

— Domnule Selton, pe dig nimeni nu v-a recunoscut c-aţi 
pescuit vreodată acolo! 

— Pe dig vine o mulţime de lume! 

— Sînteţi cel din fotografia aceasta? întrebă Pascu şi, alegînd 
fotografia lui Selton, i-o întinse, schiţind un zîmbet uşor ironic. 

Selton examină intrigat fotografia şi, nu ştiu de ce, se uită pe 
spatele ei, ca şi cum s-ar fi aşteptat să găsească scris acolo 
ceva. 

— Da, aşa am ieşit eu azi-dimineaţă din hotel, spuse el în 
cele din urmă, restituind căpitanului fotografia. M-aţi fotografiat, 
aşadar? 

— Eu vă atrag atenţia că este vorba de-o crimă! ŞI 
dumneavoastră nu puteţi justifica ce-aţi făcut în timpul cînd ea 
s-a produs! 

— Treaba aceasta cade în sarcina dumneavoastră! 

— Noi am stabilit că n-aţi fost pe dig. 


— Este foarte relativ!... 

— Mai mult, că aţi încercat să vă procuraţi un alt fals alibi... 

— Un alt fals alibi, ce tot vorbiţi?! îl întrerupse Selton pe 
căpitan, enervindu-se. 

Pascu continuă fără să-i acorde atenţie: 

— ...Cumpărînd de la ghişeul pentru ambarcaţiuni un bilet pe 
care nu l-aţi folosit. 

Selton rămase tăcut. Scutură scrumul din pipă pentru a 
cîştiga timp. 

— Dacă doriţi, vă putem confrunta cu casiera de la ghişeu. 

— Asta nu înseamnă că am vrut să-mi procur un alibi! Pur şi 
simplu am renunţat la bicicletă... 

— A reieşit însă c-aţi cumpărat două bilete! Unul pentru 
bicicletă, celălalt pentru schi nautic. 

Căpitanul jucase abil zicîndu-i întîi doar de un singur bilet şi, 
după umbra de ciudă din privirea lui Selton, am înţeles că ne 
trimisese în gînd la toţi dracii. Şi probabil nici pe el nu se cruţase 
pentru că spusese ce nu trebuia. 

— Aţi considerat, continuă căpitanul, că acest alibi este mai 
uşor de verificat şi aţi preferat să mi-l serviţi pe cel cu digul. Pe 
dig vine o mulţime de lume, v-aţi spus, o să ne fie greu să 
stabilim cu precizie, pe baza descrierii dumneavoastră, dacă aţi 
fost sau nu în ziua respectivă la pescuit pe dig. 

— Doar n-o să mă bănuiţi pe mine de crimă?! 

— Bănuim pe toţi care nu pot justifica ce-au făcut în timpul 
cît s-a produs crima. Şi mai ales pe cei care încearcă să inducă 
în eroare organele de anchetă! Cu ce scop? se naşte pe drept 
cuvînt întrebarea. Cu ce scop aţi cumpărat biletele? O să fim 
nevoiţi să vă reținem în interesul cercetărilor, domnule Selton. 

— Pe mine? se sperie Selton de-a binelea. 

— Aşa ar proceda orice poliţie din lume! 

Selton se foi pe scaun, băgă mîna în buzunarul hainei fără să 
caute nimic, nu credeam că o să reziste atita. 

— Soţia dumneavoastră a găsit portofelul lui Esden şi în loc 
să-l predea la recepţie... 

— Soţia mea nu trebuie să ştie nimic! izbucni Selton, 
întrerupîndu-l pe căpitan, care îi forţase asociaţia de idei. In 
timpul cît s-a produs crima, am fost c-o femeie. 

— C-o femeie?... îl privi gînditor căpitanul, ca şi cum ar fi 
priceput totul deodată. 


— Cu o femeie măritată, al cărei nume nu vi-l pot spune. 

— A, dumneavoastră i-aţi cumpărat doamnei Ornitz biletele! 
...- Din cauza asta n-o recunoaşte deloc casieriţa!... 

— Vă daţi seama în ce situaţie sînt pus? Da, despre... 
persoana la care v-aţi referit este vorba. 

— Să presupunem că noi am încerca să vă credem... Nu este 
suficientă doar declaraţia dumneavoastră. 

— Doamna Ornitz nu va recunoaşte niciodată un asemenea 
lucru! V-o spun categoric! 

— Aţi discutat cu ea? 

Selton ezită pentru o clipă. 

— Da, am discutat. Azi-dimineaţă pe plajă. Mi-a fost teamă 
că veţi stabili că n-am fost pe dig. M-a implorat să nu vă spun 
nimic. Orice s-ar întîmpla, să nu vă spun nimic despre mine şi 
ea. Domnul Ornitz este peste măsură de gelos - normal, dacă ne 
gîndim la diferenţa de vîrstă - divorţul ar fi iminent. Nu, ea nu va 
recunoaşte pentru nimic în lume c-am fost împreună! 

— Îmi pare rău, doamna Ornitz va trebui să ne spună unde 
şi-a petrecut timpul. 

Selton încercă să protesteze, dar căpitanul îl opri printr-un 
gest. 

— N-aveţi nici o grijă, nu va afla că ştim de la dumneavoastră 
ceva. Mă mir că nu şi-a imaginat că noi vom descoperi falsitatea 
alibiului ei! 

— Nu, nu şi-a imaginat. N-am bănuit c-o să faceţi folosind 
fotografiile noastre... 

începu să nu-mi placă acest Selton, spusese cu o anumită 
inocenţă în voce ultima frază. 

— De fapt, biletele erau pentru Ornitz, continuă Selton, şi 
Mod făcea în aşa fel încît el să le vadă. 

— Înseamnă că povestea asta cu... biletele... Sînteţi un om 
inventiv, domnule Selton! 

— Ideea a fost a doamnei Ornitz. Cînd ai un soţ cu douăzeci 
de ani şi ceva mai în vîrstă, trebuie să ai şi idei!... 

— Da, e-adevărat... Deci, vă întîlneaţi mai demult. Unde? 

— Este absolut necesar? 

— Este. 

— În hotelul „Ancora”. 

— Aveţi acolo un prieten? i 

— Nu, doamna Ornitz a cunoscut două fete... In sfîrşit, contra 


unei sume de bani, ele ne cedau camera în zilele respective. 

— Ce număr are camera fetelor? 

— Vreţi să staţi de vorbă cu ele? 

— În loc s-o chemăm pe doamna Ornitz aici... Pentru 
dumneavoastră este mai de preferat, nu? 

— Patru sute douăzeci. 

— Deocamdată, asta-i tot, domnule Selton. 

Selton se ridică de pe scaun şi, tot mutînd pipa dintr-o mînă 
în alta, spuse ceea ce vrusese mai de mult să ne roage, dar 
mereu amînase, neştiind cum s-o facă. 

— Cred că... vacanţa aceasta în România n-o să se soldeze 
pentru mine c-un... divorţ... V-aş ruga... 

Căpitanul îl asigură de discreţia noastră şi după plecarea lui 
Selton, ne-am pus rapid picioarele în mişcare în direcţia 
hotelului „Ancora”. 

În cameră se găsea numai una din fete, o nemţoaică uriţică, 
cu faţa plină de pistrui şi care, după cum mi-am dat seama, se 
pregătea tocmai să coboare la masă. 

— Da, poftim, se arătă ea foarte binevoitoare cînd i-am spus 
cine sîntem. 

— Din cîte am aflat, intră în subiect căpitanul, la 
dumneavoastră în cameră se întîlnesc o doamnă şi-un domn. 
Este adevărat? 

Fata se uită speriată la noi şi, în timp ce încerca să spună 
ceva bilbiindu-se, bobiţe de sudoare îi apărură pe frunte, 
conturînd marginea părului. 

— Prietena mea a crezut că... este vorba de-o... singură 
dată... Cînd a rugat-o doamna... 

— leri după-amiază au fost? 

— Da, confirmă ea printr-o mişcare a capului. 

— Vă rog să alegeţi dintre fotografiile acestea care sînt cei 
doi, puse căpitanul fotografiile pe masă. 

— Numai pe ea o cunosc. Pe el nu l-am văzut niciodată. Ea 
venea înainte... După ce venea, noi plecam şi cînd una din noi 
se-ntorcea, el nu mai era. 

— Bine, arătaţi-mi persoana respectivă. 

Fata alese cu un gest sigur fotografia lui Mod Ornitz şi i-o 
întinse lui Pascu. 

— O să ni se întimple ceva rău din cauza asta? întrebă ea, 
abia stăpînindu-se să nu izbucnească în plins. 


Am vrut să-i fac o morală, să se înveţe minte să nu mai 
închirieze camera altă dată pentru întîlniri amoroase dacă nu-i în 
stare să le aibă pe ale ei, am renunţat, nu sînt bun la ţinut 
predici; Pascu îşi şi luase rămas bun de la ea, lăsînd-o în coadă 
de peşte. 

Pe drum, căpitanul nu se arătă prea dispus să comenteze cu 
mine toate acestea, am hotărît să recurg din nou la stratagema 
cu supoziţiile mele „teribile”: 

— Nu m-aş mira să iasă ceva cu cel de la etajul trei!... 

Pascu îmi spusese că nu-i plăcuse deloc tipul care locuia 
deasupra camerei lui Esden, un anume Ritles. ÎI şi pusese sub 
observaţie. 

— Să stăm jos, zise căpitanul, arătînd în direcţia unei bănci. 
Am întrebat-o pe Aura. De la hotelul „Callatis” doar trei maşini 
sînt plecate. Ritles se găsea în hol, spuse el absent. Se vedea 
clar că mintea lui era cu totul aiurea. 

Aşa că, în timp ce ne aşezam pe bancă, mi-am oferit pe furiş 
o bomboană de mentă, încercînd să rezolv dilema în care mă 
găseam: să rămîn tăcut ca să-l forţez pe căpitan să vorbească, 
ori să arunc în continuare cite o undiţă-două? Pascu nu se arăta 
prea grăbit să-mi spună ce făcuse în timpul cît mă trimisese 
delicat la plimbare şi nici să se sfătuiască astăzi cu mine, zău 
dacă nu-mi părea rău pentru el. 

— Gorige a încercat să ne inducă în eroare afirmînd c-a 
plecat din hotel la trei şi jumătate, iar în realitate a părăsit 
hotelul la patru şi un sfert! De ce n-ar fi înscenată antipatia 
dintre Gorige şi Frol?! am spus eu alegind cea de-a doua 
variantă. 

— Gîndiţi foarte profund! zise căpitanul absent. 

— Ştiu. Şi mai ştiu că n-au aşteptat să aruncăm crima pe 
capul lui Serling pentru a ieşi în eter! 

— Se simt în siguranţă. Se simt în siguranţă nu cumva 
prevăzînd că vom arunca crima pe capul lui Serling? lar asta e 
foarte interesant!... Pe de-o parte. lar pe de alta, teama de-a nu 
pierde întîlnirea. 

— Dar dacă au ieşit în eter cei care au venit la rendez-vous? 
Cei pe care trebuia să-i aştepte Baxter aici?! Iniţial Baxter, iar 
apoi Morel. 

— Şi eu m-am gîndit. Circumstanţele sînt însă împotriva unei 
asemenea versiuni. 


— Cît ar putea dura depistarea? Goniometria a făcut doar 
progrese!... 

— Într-o circulaţie cu mii şi mii de maşini, transmiţind de 
fiecare dată din alt loc... 

— Cred că sînt ai lui Baxter! am spus eu ca să-l provoc pe 
căpitan, gîndindu-mă că aşa o să scot ceva de la el. In cazul în 
care cel care a ieşit în eter este complicele, atunci sînt de-ai lui 
Baxter. 

Căpitanul rămase tăcut, continuînd să arunce cu o crenguţă 
pietricelele din faţa băncii. 

— Dacă risc, ce se întîmplă? dădu Pascu gîndurile pe faţă. 

— Dacă nu ştiu cum vreţi să riscaţi, nu vă pot da nici un sfat! 

— Nu, n-am voie să risc, spuse el trecîndu-şi mîna peste faţă 
şi se ridică de pe bancă. Unde-i loana? 

— La 2 Mai. M-aşteaptă s-o iau cu maşina. 

— Bine, duceţi-vă şi veniţi încoace. Nu vă mutaţi azi, miine 
vă mutaţi la hotelul „Sulina”. În seara asta facem o masă 
festivă. Vorbesc cu Melcişor să ne aranjeze o masă mai discretă 
şi în acelaşi timp la vedere. Aşa ca oferită de el. La opt şi 
jumătate ne vedem aici. 

Despărţindu-mă de Pascu, mi-am luat Espada din faţa 
hotelului „Callatis” şi, conducînd fără grabă, am trecut din nou 
în revistă cele întîmplate. Discutasem la prînz cu loana în 
amănunt lucrurile, îi luasem la rînd pe toţi cei vizaţi, emisesem - 
şi eu, şi ea - ipoteze peste ipoteze, fără să ajungem însă la nici 
un rezultat mai concret. 

Înclinasem să cred şi mă menţineam la părerea că Frol şi 
Gorige erau cei mai suspecți şi nu era exclus ca ei să fi acţionat 
în complicitate unul cu altul! Frol a comis crima, i-a pasat 
pistolul, tubul glontelui tras şi valetul de treflă lui Gorige, iar 
acesta, plecînd din hotel, a pus bine corpurile delicte într-un loc 
pregătit dinainte. 

Sau, în cazul celei de-a doua versiuni, autorul crimei este 
Gorige. Părăsise doar hotelul nu la trei şi jumătate, cum ne 
spusese el nouă, ci la patru şi un sfert! Adică după comiterea 
crimei! leşind din camera sa, a aruncat portofelul lui Esden lîngă 
uşa acestuia... Exact! Numai Gorige putea să-l arunce, doamna 
Selton a găsit portofelul la cinci minute după plecarea lui 
Gorige! 

Misiunea lui Frol a fost de-a „descoperi” crima, cu alte 


cuvinte, de-a justifica eventualele urme pe care le lăsase cu 
ocazia săvirşirii crimei în prima versiune, iar în a doua, de-a 
distruge urmele lăsate de Gorige! 

Tabloul era foarte clar, zău dacă ştiam de ce nu vrusese 
căpitanul să-l vadă aşa cum i-l zugrăveam eu. Întîi, spusese că 
eu îi propun ceva în genul unei umbre de cîine olog, apoi, cînd i- 
am pus din nou în relaţie pe Gorige cu Frol, s-a făcut că n-aude. 
Umbră de cîine olog, adică ceva în genul umbrelor pe care le 
proiectezi pe un perete, combinînd degetele de la ambele miini. 
Tata îmi proiecta aşa iepuraşi... 

Şi era cît pe-aci să între în mine o maşină apărută din faţă, 
noroc că reflexele îmi sînt cît se poate de prompte, am scăpat 
contrînd din volan, neatenţi mai sînt unii. 

Eu mă duceam sau veneam? m-am întrebat în clipa 
următoare, văzînd cele două linii neîntrerupte ale autostrăzii în 
dreapta mea şi nu în stînga, pentru că eu de fapt mă duceam. 
De atita concentrare, trecusem pe sensul invers de mers. 

Semnalizind şi asigurindu-mă că din spate nu vine nimeni, 
am trecut repede dincolo, apoi de pe banda a doua pe prima, ca 
să nu mai am nici o problemă, să nu-mi mai facă semne 
disperate vreunul. 

Rulam doar cu şaizeci de kilometri pe oră, bomboana de 
mentă era pe terminate, mi-am mai oferit una, puteam să 
continui. Şi-am continuat spunîndu-mi că, de fapt, un singur 
lucru se opunea tabloului meu: Gorige fusese urmărit din clipa în 
care părăsise hotelul, declaraţiile sale fiind apoi confirmate de 
raportul ofițerului care îl avusese în primire. 

Bine, să zicem că n-a ascuns corpurile delicte undeva, adică 
într-un anumit loc pregătit dinainte, dar el le putea pasa la 
rindu-i cuiva!... Lui Stanford, care nu-i exclus să-i fie complice, 
de aia a şi dispărut o jumătate de oră, neamţului cu care a jucat 
biliard sau - de ce nu? - uneia din fete! „Buldozerului”, de pildă, 
ca să fie şi mai bine jocul făcut; într-un roman ar merge o 
rezolvare ca asta. Sau şi mai înainte, cînd trecuse pe la 
terenurile de tenis, s-o vadă, chipurile, pe doamna Selton jucînd. 
Căpitanul singur spusese că o urmărire „pe oameni” era 
aproape imposibil de făcut!... 

În schimb, toate celelalte pledau în favoarea tabloului meu, 
inclusiv faptul că Frol se aflase în hotel în timpul comiterii 
crimei, inclusiv, bineînţeles, încercarea lui Gorige de-a „arunca” 


vina asupra lui Frol. Procedeu foarte abil, dar, de fapt, o 
diversiune şi nimic altceva! Aşa cum o diversiune a fost şi 
eschivarea lui Frol de-a juca în după-amiaza de ieri sub 
pretextul, nedeclarat, dar recunoscut, că nu l-ar dori pe Gorige 
drept partener la canasta. 

Totul a fost gindit dinainte, analizată fiecare mişcare ca la 
jocul de şah. „Tu ştii bine canasta, dar eşti neatent, nu 
urmăreşti cărţile care ies, te etalezi înainte de vreme, eu mă 
enervez cînd pierdem pachetul, tu mă acuzi că n-am făcut 
lipituri...” Au pregătit astfel terenul, să ducă pe cine vor, pe 
mine nu mă păcălesc ei! 

Şi, deodată, mi-am adus aminte de un fapt esenţial, dar pe 
care eu, din păcate, îl scăpasem din vedere: şi Gorige, şi Frol 
văzuseră, chibiţindu-ne atunci la poker, cînd Esden îşi trecuse 
mîna peste buzunarul hainei, spunîndu-i lui Ornitz că i-ar fi putut 
da el un valet pentru ca acesta să facă careul! Formidabil cum 
mi-a scăpat! 

Da, îndată ce mă văd cu Pascu îl şi pun să coroboreze acest 
fapt esenţial cu toate celelalte puse în evidenţă de mine, acum 
este cît se poate de clar de ce-a făcut Frol, în complicitate cu 
Gorige, să nu se închege o formaţie de canasta în după-amiaza 
de ieri! 

Sînt ai lui Baxter, Gorige - şeful, Frol - umbra, Frol a fost 
probabil şi umbra lui Baxter, trimis cu cîteva zile înainte în ţară, 
ca să-l aştepte pe Baxter aici. Cînd a văzut că Baxter nu mai 
soseşte, a comunicat Centrului şi acesta i l-a trimis pe Gorige ca 
şef! 

loana mă aştepta în curte. Am trecut amîndoi pe la tanti 
Frosia să-i dau bună ziua şi ea îmi spuse că peste citeva zile i se 
eliberează o cameră. Acum nu mai aveam nevoie să închiriez 
toată casa, fiind cu loana, o cameră îmi era suficient. Asta 
avîndu-se în vedere că Pascu n-o să mă păstreze nici la hotelul 
„Sulina” prea mult. 

Pe drum i-am împărtăşit loanei ce credeam eu în legătură cu 
Gorige şi Frol. 

— Căpitanul ce-a zis? vru ea să ştie. 

— Tu n-ai capul tău?! Singură nu poţi să judeci?! m-am 
supărat eu şi mi-a părut rău. 

— Nu practic dopingul cu bomboane de mentă, ca tine! 

Prin urmare, n-am mai scos o vorbă amindoi pînă am intrat în 


Neptun. 

— Da, cred că raţionamentul tău este foarte temeinic, spuse 
loana deodată. 

De-abia atunci am înţeles că ea tăcuse pentru că meditase 
tot timpul asupra versiunii expuse de mine. 

— Sigur că da, am confirmat eu şi i-am făcut cunoscut că o 
să mîncăm ceva bun astă-seară, Melcişor va fi la înălţime, abia 
aşteptam să simt în cerul gurii ce va desena el prin aer cu 
mînuţele lui grăsuţe şi scurte. Probleme cu maşina nu vor mai fi, 
ea va rămîne frumuşel la parcare, orchestra de la „Callatis” era 
una dintre cele mai bune... 

Ne-am schimbat rapid şi, ducîndu-ne la locul întîlnirii, l-am 
găsit pe căpitan jucîndu-se cu aceeaşi crenguţă cu care proiecta 
pietricelele din jur. Se ridică de pe bancă, în timp ce-i săruta 
mîna loanei, nu ştiu ce-l găsise să spună: 

— Îţi stă foarte bine în rochia asta! 

Total neindicat! Eu încercam să-i scot asemenea fumuri din 
cap, iar el, căpitanul, poftim ce-mi făcea! Problema era acum de 
a şti dacă loana va crede ceea ce Pascu îi spusese... 

Nu ne făcurăm bine intrarea în restaurant, şi directorul se 
rostogoli în direcţia noastră făcîndu-şi elan cu mînuţele. 

— Să trăiţi, să trăiţi! Gata, gata... 

Şi, într-adevăr, totul era pregătit - Tămiioasa românească la 
gheaţă, să simţi boaba de strugure cum îţi plesneşte în gură cu 
toată aroma de-o vară, adunată din pămînt şi din soare, în loc 
de spumă de icre, am preferat o saramură de crap, giscă 
umplută cu castane - de l'oie farcie aux marrons, cum ne 
ademenise Melcişor pe franţuzeşte -, o fi ea bună, o Kievskaia 
însă este şi mai şi, numai la Capsa se mai poate mînca. Adică iei 
o bucată de piept de puicuţă, baţi uşurel carnea, pui la mijloc o 
felie zdravănă de unt proaspăt, rulezi peste ea pieptul, îl dai 
bine prin gălbenuş, apoi prin pesmet alb şi-l cufunzi de cinci- 
şase ori cu spumiera într-un căzănel cu unt încins pînă la 
maximum. Doamne, cînd tai cu cuțitul o Kievskaia şi vezi carnea 
albă cum musteşte de suc lîngă nişte cartofi pai, rumeniţi bine... 

Aşa mi-a umflat doamna Breker, fantastic ce ochi are, o 
bucată din cea de-a doua pirjoală şi căpitanul n-a avut ce face, a 
trebuit să-i dea domnului Breker jumătate din porţia sa. Adică 
chiar o pîrjoală întreagă. loana scăpase, ea nu mai avusese ce 
da. 


Ne pomeniserăm cu ei la masă ca un făcut, la un minut, două 
după ce ne adusese directorul K/ievskaia. 

— Cel mai inteligent poliţist pe care l-am văzut vreodată! se 
oprise Breker în spatele căpitanului, cuprinzîndu-l cu simpatie de 
umeri. Vă deranjăm dacă stăm cu dumneavoastră la masă? 

Ne ridicaserăm, şi eu şi căpitanul, oferindu-le loc, sărise un 
chelner şi adăugase o masă, kievskaia-i bună cit îi fierbinte, aşa 
că îl lăsasem pe căpitan să se întreţină cu ei, numai că doamnei 
Breker, cu toate că miîncase cu două ore înainte, i se lipiseră 
ochii în farfurie la mine. 

— Ce-i asta? întrebase ea. Trebuie să fie foarte gustos... 
Groaznic ce pofticioasă sînt! 

Îi dădusem să guste şi n-am mai văzut farfuria înapoi. 

Chelnerul umplu din nou paharele, ciocnirăm cu toţii. 

— Noroc, spuse Breker în româneşte. Probabil v-aţi terminat 
treburile, eu, în orice caz, vă doresc numai succes! 

Deci, căpitanul avusese dreptate, asta sugera masa noastră. 
Sau mai curînd expresia feţei lui Pascu? Ea mă surprinsese la un 
moment dat şi eu ştiam doar că nu-i decît o mască în spatele 
căreia căpitanul pîndea, un joc care îl costa foarte mult. 

— Societatea noastră, continuă Breker, s-a destrămat ca şi 
cum n-ar fi fost. Am stat azi pe plajă numai cu familia Ornitz. Pe 
Frol nici nu l-am văzut. Şi nici pe Gorige. Dealtfel, soţii Ornitz 
trebuia să fie aici, pe ei îi căutam. 

— Uite-i că vin! împreună cu Seltonii, interveni doamna 
Breker, făcînd cu mîna în direcţia celor două perechi. 

Se arătară zimbitori şi unii şi alţii, puţin mai reţinut Selton, şi 
se aşezară cu toţii la masă, ca şi cum i-am fi aşteptat anume pe 
ei. Sperasem că Brekerii o să plece, acum se cerea băut cu 
măsură paharul. Mai ales că doamna Ornitz lipise piciorul 
scaunului ei de piciorul scaunului meu. 

lritat de mirosul de mosc - acesta poate era doar pretextul şi 
iritarea mea provenea de la abstinenta care urma - m-am întors 
fără să vreau în direcţia el. Doamna Ornitz îşi plecă ochii ca o 
şcolăriţă surprinsă la oră, citind un bileţel de la colegul din 
banca vecină. Înseamnă că Selton o pusese în gardă, am 
judecat eu şi mi-am zis că trebuie să-i spun ceva în sensul că 
totu-i O.K., nu va afla nimeni, noi, poliţiştii, sîntem legaţi de 
secretul profesional, ca şi medicii. 

N-am găsit cuvintele potrivite şi nici n-am avut timp, doamna 


A 


Breker izbucni deodată în ris. Ridea şi Ornitz, îi spusese o 
anecdotă probabil, doamna Breker se dădea în vînt după 
anecdote picante, atita îi mai rămăsese şi ei. 

M-am trezit cu doamna Ornitz întrebîndu-mă: 

— O să putem dansa împreună? Mă gîndesc că... acum, în 
calitate oficială... 

— De ce?! am făcut eu contrariat, adică ce legătură avea 
calitatea oficială cu dansul?! 

N-am mai continuat discuţia, Ornitz ne povesti la toţi 
anecdota pe care i-o spusese mai înainte doamnei Breker, 
povesti şi Selton vreo două, apoi fiecare pe rînd, şi masa noastră 
izbucnea mereu într-un rîs general. 

Cînd începu dansul, Selton o invită pe loana, a fost de datoria 
mea s-o scot pe nevastă-sa, Pascu mă urmă cu doamna Ornitz 
pe ring, ceva mai încolo l-am zărit pe Gorige dansînd. Era cu o 
tinerică, o blondă cam ştearsă, dar destul de bine făcută. Venise 
cu ea ca să fie văzut, pe mine nu mă duce el atît de uşor. Mă 
salută zimbind şi-mi făcu semn prieteneşte cu mîna. 


TOATĂ LUMEA, PASCU, IOANA, LAMBORGHINI ESPADA, 
CUTIUŢA DE BOMBOANE ŞI EU 


Dimineaţa m-am mutat cu loana la hotelul „Sulina”, plaja 
urma s-o facem ceva mai departe de locul unde veneau cei de 
la hotelul „Callatis”, ca şi cum am avea un alt obiectiv. Mie însă 
nu-mi ieşeau din minte cele spuse înainte cu o oră de Pascu în 
legătură cu o nouă „voce” care ieşise aseară în eter. 

— înţelegi, loana, ce-nseamnă asta? Asta înseamnă că după 
întîlnirea prin radio din eter, ei vor avea o întîlnire concretă! O 
întîlnire concretă cu tipul de-aici! Fără ca Securitatea să poată 
afla cine-i! Şi, implicit, pentru ce-au venit ei în ţară. Cel care l-a 
omorît pe Esden şi complicele său. 

— În cazul acesta însă, raţionamentul tău cu Gorige şi Frol nu 
mai stă în picioare! 

— Cum nu stă în picioare? 

— Foarte bine. Tu singur spuneai că în timp ce prima „voce” 
ieşea în eter la Mamaia, toţi cei vizaţi se găseau în Neptun! 
Atunci? 

— Da, ai dreptate, am spus eu oftînd. 


— Cea de-a doua „voce” a aşteptat pe recepţie şi auzind 
apelul, a ieşit şi ea în eter. Şi din nou toţi cei vizaţi se găseau în 
Neptun! îşi relansă loana ideea. 

— Se prea poate că în legătură cu complicitatea dintre 
Gorige şi Frol... Să zicem că nu sînt complici. Dar că unul din ei 
trebuie bănuit, asta-i sigur! Şi eu aş înclina spre Gorige, avînd în 
vedere prietenia cu Stanford. Trimis în locul lui Baxter, nu în 
locul lui Morel. 

— Ascultă... Şi Baxter şi Morel aveau acelaşi nume, numele 
de Paul Esden. Odată cu valetul de treflă, cel care se va duce la 
întîlnire va fi tot Paul Esden!... 

Incepuse să bată cîmpii loana! 

— Adică cum Paul Esden? Paul Esden e mort. Te-ai încurcat 
în nume, fetiţo! 

— Nu, nu m-am încurcat deloc! N-ai priceput? mă întrebă 
loana mirată şi începu să-mi explice: Că Paul Esden e mort ştiu 
doar cei din hotelul „Callatis”. Tipul sau tipii care sînt aşteptaţi 
la rendez-vous n-au însă de unde să ştie! Deci, cel care se va 
prezenta la ei cu valetul se va da drept Paul Esden. Ei cu Paul 
Esden au venit să se întilnească aici! Jumătatea de valet nu este 
altceva decît confirmarea că-i într-adevăr Paul Esden! Şi nu este 
exclus să aibă şi-un Citroen! 

— Da, da... 

— Baxter avea un Citroen. Tot Citroen avea şi Morel. 

— Am înţeles, ce dracu, loana!... m-am enervat eu. Uite ce 
facem: împărţim staţiunea în două, tu iei hotelurile din dreapta, 
eu - pe cele din stinga. Deci, cele două obiective: recepţiile şi 
parcările din faţa hotelurilor! Gata, la treabă! Şi am sărit în 
picioare. 

— Intrebăm pur şi simplu, nu? îmi ceru sfatul loana, 
precipitîndu-se în direcţia şifonierului. 

— Nu chiar pur şi simplu. „Îl caut pe domnul Paul Esden, fiţi 
amabil, sau amabilă, după caz, la ce cameră locuieşte?” Şi, în 
dependenţă de răspunsul primit, procedezi cum e mai bine! am 
elaborat eu din mers strategia investigaţiilor care urmau şi-am 
adăugat: întrebi în franceză, făcînd pe străina, aşa că îmbracă-te 
ca atare, cu românii ştii cum se poartă cei de la recepţiile astea. 

Trecuse de zece, era o căldură turbată afară cînd am ieşit din 
hotel. Ne-am despărţit chiar de la uşă, eu am cotit la stînga, 
loana la dreapta, Doamne ajută! 


Am luat-o din hotel în hotel, întrebînd la fiecare recepţie, nu 
mi-a scăpat nici o parcare, nici o alee măcar, am ridicat huse să 
văd ce se ascunde sub ele, atunci cînd forma maşinii aducea 
chiar vag a Citroen. Se făcuse aproape trei, durerea din picioare 
mă săgeta drept în inimă, de-atita soare capul îmi ardea ca o 
etuvă, în starea în care se găsea, nici chiar un perceptor n-ar fi 
scos o idee din el. 

Spre surprinderea mea, n-am găsit-o pe loana în cameră şi 
doar îi dădusem o porţiune mai puţin întinsă decit cea pe care 
mi-o luasem eu! După un duş grandios, m-am întins în pat şi m- 
am întrebat deodată: Dar dacă o fi descoperit loana vreun Esden 
şi-acum îl aşteaptă să iasă să-l vadă la faţă? Nici vorbă, el nu 
poate fi decît de-ai lui Baxter! 

Am simţit nevoia unei bomboane de mentă, cutiuţa era în 
pantaloni, pantalonii tocmai pe scaun, sînt un om cu voinţă, 
chiar dacă nu-s, o să mă educ în acest sens, Gorige special a 
venit aseară cu fata, să-l vadă toată lumea cu ea... Şi-am 
adormit în cimitirul gîndurilor mele. 

M-a trezit Pascu. 

— Ce naiba v-a găsit?! Ne-au înnebunit recepţiile sunînd la 
telefon! Ori ne credeţi tîmpiţi?! Punctele de frontieră nu ne-ar fi 
sesizat c-a intrat un nou Paul Esden în ţară?! Inregistrările de 
străini de la hoteluri nu ajung la „evidenţa populaţiei” de la 
Miliție?! Alertăm oamenii din cauza voastră! 

Am rămas tăcut, scărpinindu-mă în cap, aşa gindesc 
cîteodată; ce puteam să-i răspund?! 

— Să bem mai bine un pepsi c-o vodcă mică înăuntru. Şi n-ar 
strica şi-o cafea. 

Căpitanul izbucni în rîs. 

— Să nu daţi ochii cu colonelul Dumitru... 

L-am întrerupt, ştiam asta şi singur. 

— Fac la repezeală un duş, vedeţi c-am sunat chelnerul. 
Spuneţi-i să ne aducă două cafele, pepsi şi vodcă. 

Căpitanul mă fixă deodată cu privirea, ca şi cum i-aş fi 
sugerat o idee, exclamă „Prosopul!” şi, uitîndu-se la ceas, se 
repezi la telefon. Chemă recepţia hotelului „Callatis”, ceru să fie 
căutat electricianul, fata de la doi să nu plece acasă, după care 
dădu buzna afară pe uşă. 

Într-un minut am fost îmbrăcat, în următorul eram la maşină. 
Exista şi un drum drept pînă la hotelul „Callatis”, dar cu semn 


de circulaţie interzisă, fie ce-o fi, mi-am zis şi-am trecut peste 
semn, înainte de a intra în perimetrul hotelului, am redus din 
viteză să nu se vadă că-i vreo grabă adică. 

Oficiul era chiar lîngă scara de serviciu, am urcat pe acolo şi 
l-am găsit pe căpitan stînd cu Panseluţa de vorbă. 

— Îţi aminteşti, deci, cu precizie? 

— Da. 

— Şi n-ai cerut electricianului să vadă despre ce-i vorba? 

— Ba am lăsat notă la recepţie că-i soneria defectă. A venit 
la o zi, două. Nu-i numai al nostru, electricianul are şi „Siretul”, 
şi „Midia” în primire. 

— Şi? 

— A zis că nu poate să-i dea de rost. 

— Cum aşa? 

— Că nu ştie ce are, a zis. A umblat la siguranţe - arătă 
Panseluţa în direcţia lor - degeaba. 

— La care siguranţă a umblat? Ştii la care? o întrebă Pascu şi 
se îndreptă spre tablou. 

— La amîndouă a umblat. Una-i pentru soneria de-aici, ailaltă 
cînd s-aprinde lumina la uşa camerei care mă cheamă. 
Amîndouă-s bune, da’... ridică Panseluţa din umeri. 

Pascu deşurubă siguranţa din dreapta, scoase afară cartuşul, 
examină liţa, totul era în regulă, montă siguranţa la loc în 
tablou. 

— Mai e liberă camera mea? m-am adresat eu Panseluţei, cu 
gîndul de-a o trimite să sune de acolo. 

— Nu, staţi puţin! O să facem altfel, spuse căpitanul şi în 
aceeaşi clipă în oficiu intră electricianul. 

Dădu din cap în semn de salut şi ne privi cam speriat. 

— Dumneata te pricepi bine la treburile astea? îl întrebă 
căpitanul arătînd spre tabloul cu cele două sigurante. 

— Cum să nu mă pricep?! Sînt în meserie de mic!... 

— Atunci cum de n-ai reuşit să repari o sonerie banală? 

— N-am reuşit că-i ceva pe instalaţie. Siguranţele-s bune, 
poate să vadă oricine. 

— De ce crezi că pe instalaţie? 

— E-ntrerupt tot etaju'! Dac-ar fi un defect la vreo cameră, 
undeva, n-ar merge numai camera aia. Instalaţia e-n zid... 

— Aţi mai avut asemenea cazuri? 

— Nu, n-am mai avut. Am controlat legăturile din spate la 


tablou... Sînt bune. Am măsurat şi cu becul... Curent vine, 
siguranţele n-au ce să aibă... Intre tablou şi prima cameră 
trebuie să fie ceva, nu mai departe. 

— les undeva, la exterior, firele? 

— Nu, îs pe tub, îngropate în zid. 

— Bine, şi ce-i de făcut? Măi omule, sînt întrerupte două 
circuite, nu unul! Chiar amîndouă deodată?! 

— Siguranţele-s bune... Să încercăm şi altele, dar şi astea-s 
noi. Hotelu-i de anul trecut. 

— la adu două siguranţe încoace. Da’ fără gălăgie prea 
multă. Coboară pe scara de serviciu. 

— Nici n-avem voie pe-ailaltă. 

Electricianul se înapoie în scurt timp şi în clipa în care 
înşuruba una din siguranţele aduse de el, soneria zbirnii în 
oficiu, făcîndu-ne să ne privim unii pe alţii. 

— Vezi, încet, de la ce cameră sună! i se adresă căpitanul 
Panseluţei. 

Aceasta ieşi pe coridor cu băgare de seamă şi se întoarse 
informîndu-ne: 

— Nu-i nici un bec aprins. 

— Desfă siguranţa! ceru Pascu electricianului. 

Odată cu deşurubarea acesteia se opri şi soneria. 

— Asta ce înseamnă? întrebă căpitanul. 

Electricianul se uită la el ginditor. 

— Că-i blocat un buton undeva. La vreo cameră. 

— Bun, schimb-o acum pe cealaltă, să vedem unde-i butonul 
blocat, spuse căpitanul şi-i făcu semn Panseluţei să iasă din nou 
pe coridor. 

— La două sute opt, unde-s domnii ăia bătrîni. Chiar alături 
de camera unde s-a comis crima. 

Pascu luă din mîna electricianului cea de-a doua siguranţă 
adusă de acesta, începu s-o înşurubeze în tablou şi în momentul 
în care contactul fu stabilit, se auzi soneria. O opri, scoţind 
siguranţa afară. 

— Ei, cum e? îl întrebă el pe electrician. 

— Uitaţi-vă şi dumneavoastră la ele, siguranţele-s noi! se 
dezvinovăţi electricianul, întinzîndu-i-le căpitanului. 

— Noi, da' nu merg. 

— Eu aşa ceva n-am pomenit de cînd sînt şi-s de mic în 
meseria asta, da' aşa ceva n-am mai văzut! 


— la să ne uităm mai bine la ele, îi propuse căpitanul. 
Trebuie să aibă ele o hibă!... 

Desfăcură fiecare cîte o siguranţă, examinindu-le cu atenţie. 

— Fir-ar ea a dracului de n-o merge în altă parte de-oi pune- 
o! 

— N-o să meargă oriunde ai pune-o, spuse căpitanul, 
ridicîndu-se din dreptul ferestrei. Scoate lița de la siguranțele 
bune şi montează-le în tablou. Pe astea le iau eu, şi îi ceru 
electricianului siguranța. 

— Adică să le defectez? îl întrebă acesta mirat. 

— Exact. Le montezi fără liţă. Nu umblă nimeni la siguranţe 
fără aprobarea mea, s-a înţeles? se uită Pascu pe rînd la cei doi. 
Şi nimănui nici o vorbă! Dar nimănui! Defecţiunea-i pe instalaţie, 
nu se poate repara şi pace! 

Electricianul făcu întocmai cum îi ceruse căpitanul, acesta 
examină dintr-o privire tabloul, îi făcu semn că poate pleca şi se 
adresă Panseluţei: 

— Încearcă să-ţi aduci aminte dacă ai lăsat singur pe cineva 
în oficiu în ziua cînd mi-ai spus că s-a defectat soneria. Mă refer 
la străinii de aici. 

— Aşa mai vine cite-o doamnă să-i dau fierul sau... să-şi 
calce aici. 

— În timp ce călca, te-a sunat de la o cameră şi te-ai dus să 
vezi ce vrea... 

— Poate... Ştiu eu... Se-ntimplă. 

— Doamna aia frumoasă, de la două sute şapte, n-a venit 
niciodată? Sau bărbată-su... 

— Nu, el, nu, da' ea vine mereu. Parcă să zic... 

— Ce? 

— Uite, nu mai ştiu dacă a fost şi-n ziua aia cînd s-a stricat 
soneria. Toate vin. Şi doamna bătrînă, de la două sute opt... E 
drept, cel mai des vine doamna de care-aţi spus. E cea mai 
elegantă din toate. Au, şi ea şi el, nişte lucruri... la staţi niţel... 
se concentră Panseluţa. Nu ştiu dacă în ziua cînd s-a defectat 
soneria... asta nu mai ştiu, a venit ea cu o pereche de pantaloni 
ai soţului - îl prinsese ploaia aia puternică, spunea - vroia să le 
facă dunga la loc. Nu se prea pricepea, cînd am lăsat-o o dată 
sau de două ori singură, m-au chemat la camere... Acu' mi-aduc 
aminte precis: erau mai mulţi la domnii ăia bătrîni, vărsaseră pe 
pat şampanie cînd destupaseră sticla. Mi-au cerut să le schimb 


aşternutul. 

— Era şi soţul doamnei de la două sute şapte cu ei? 

— Era. Sînt prieteni. Şi mai era domnul de la două sute 
paişpe, se referi ea la Gorige. Aştia erau. 

— Cealaltă cheie a oficiului unde-i? 

— Tot la mine. Am rufăria-n primire... 

— la să vedem! 

Fata scoase dintr-un sertar al dulapului cheia şi i-o înmînă 
căpitanului. 

— Bine, o iau eu. Panseluţo, cum m-ai dus tu pe mine!... oftă 
Pascu cu ciudă. 

— De ce, tovarăşe căpitan? se sperie ea. 

— Lasă acum... închide şi du-te acasă. 

Coboram scările înguste ale scării de serviciu, tremurînd de 
nerăbdare să ieşim odată afară, să-l întreb pe căpitan ce pot 
însemna toate acestea, cînd se întoarse spre mine: 

— Unde-i maşina? 

— Jos, i-am spus eu în şoaptă, ajutîndu-mă cu mimica feţei. 

— Calm, nu ne grăbim, mă avertiză el. 

— Da, da. 

Matinca era lîngă Lamborghini Espada, ne salută înclinîndu- 
se şi se dădu respectuos la o parte. 

— Două sute şapte. Raportează. Stai pe recepţie, îi aruncă 
căpitanul în treacăt, fără să se uite la el. 

Ne-am instalat în maşină şi în timp ce demaram de parcă ne- 
am fi dus la plimbare, Pascu comandă scurt: 

— Hotel „Ancora”! 

A înnebunit căpitanul, că n-or fi fetele băgate-n ceva?! Şi fără 
să vreau am apăsat pe acceleraţie. 

— Mai încet! îmi ceru el. 

— Mie nu-mi spuneţi nimic? 

— Cum, n-aţi priceput? 

— Adică Brekerii? i-am răspuns eu c-o întrebare, gîndindu-mă 
la soneria blocată din camera lor. 

— Opriţi! îmi ceru Pascu, pentru că şi ajunsesem în 
apropierea hotelului şi, coborînd, îmi spuse să rămîn în maşină. 

Am rămas chinuindu-mă să înţeleg ce putea să aibă Breker 
comun cu fetele astea şi a trebuit să calc legămiîntul, neputînd 
rezista unei bomboane de mentă. Să fi acţionat Breker prin 
complicitatea doamnei Ornitz cumva? Nu este exclus... Exact, 


două sute şapte era numărul camerei lui Ornitz!... Selton! El 
este tipul!... 

— Rapid, la şosea! îmi ordonă Pascu, urcîndu-se în maşină. 
Vorbiţi singur? 

Am demarat trăsnet, căpitanul trase antena unui aparat 
minuscul de emisie-recepţie, care-i apăruse în miini, derulînd 
geamul, scoase antena afară şi duse aparatul la gură. 

„Delta! Aici Oltul! Delta! Oltul te cheamă! Delta, aici Oltul!” 

„Da, Oltule, Delta te-aude! Recepție”, se auzi în difuzor 
vocea Aurei. 

Căpitanul începu să transmită: 

„Emisie. Inceput. Plecat la întîlnire, acum două ore, blond, în 
jur de un metru şaptezeci, sacou maron, pantaloni bej, în 
Mercedes alb, sport, două locuri, capotă neagră, clişeu Mamaia. 
Locuieşte în hotelul «Ancora», camera patru sute nouăsprezece, 
sub numele de Philip Bllin. Este cel semnalat de ghida O.N.T.- 
ului, luaţi măsuri în legătură cu camera lui. Propun ieşirea de 
îndată a Dunării la întîlnire. Terminat. Receptie.” 

„Oltule, Dunărea te-a auzit! răsună vocea colonelului. Luăm 
măsurile de reperare, ies la întîlnire. Primit raportul Mureşului, 
felicitări. Comunică unde te găseşti. Terminat. Recepție.” 

„Mureşul” era deci căpitanul Matinca! 

„Emisie. Sînt cu Maestru în drum spre autostradă. Vom 
supraveghea cele două intrări pe flux, în Neptun. Terminat. 
Recepție.” 

Vra să zică aşa îmi spuneau ei cifrat! Foarte bine!... 

„Oltule, terminat.” 

„Terminat.” 

— De unde ştiţi că are loc întîlnirea? am întrebat eu repede. 

— leri au ieşit amîndoi în eter, înseamnă că şi-au fixat pentru 
azi o întîlnire concretă. Aţi văzut cum a putut Panseluţa să ne 
inducă în eroare? Toate variantele mi le-a răsturnat declaraţia ei 
că la ora patru Dumitrana trăia. Mie însă nu-mi ieşea din cap 
întrebarea: de ce prosopul din baie a fost găsit jos, aruncat lîngă 
coşul de hirtii? Un prosop, după cum mi-am dat seama, curat! Şi 
de ce aruncat? De ce jos? Unii dintre străini fac pe miliardarii 
aici, dar Dumitrana?... Şi doar Ornitz a fost primul vizat! El a fost 
singurul care a construit, speculind pe ideea cu Serling! Alibiul 
cel mai ferm tot el îl avea! Or, cînd eşti pus în faţa unui 
asemenea alibi, trebuie să te-ntrebi dacă nu cumva a fost 


pregătit! Pregătit special pentru tine. 

leşisem pe şoseaua ce leagă staţiunea Neptun cu autostrada. 
În depărtare am văzut bariera de cale ferată lăsîndu-se. 

— A naibii barieră! înjură căpitanul. 

Am frînat imediat, ca să nu oprim chiar lîngă pasaj, unde ni s- 
ar fi aşezat în spate alte maşini, gîndindu-mă că am putea primi 
un mesaj, la care Pascu ar fi obligat să răspundă, şi am scos 
Espada pe dreapta. Plesneam de curiozitate, încă înainte de a 
termina manevra, l-am întrebat pe căpitan: 

— Şi pe cel din hotel, pe Phillip Bllin, cum l-aţi aflat? El e 
complicele? 

— Evident. În clipa în care mi-am dat seama în oficiu cum a 
fost omorît Dumitrana, în aceeaşi clipă am ştiut cum au dispărut 
arma crimei, tubul... Întîlnirile amoroase cu Selton erau 
paravanul! 

— Da, Bllin e vecin cu fetele de la patru sute douăzeci! am 
spus eu, făcînd repede legătura cu mesajul transmis de Pascu. 

— Am întrebat la recepţie cine-s vecinii nemţoaicelor, iar 
recepţionerul mi-a zis că la patru sute nouăsprezece stă un 
bărbat blond, cu păr mare, lung, în jur de treizeci şi cinci de ani, 
are un Mercedes alb, sport. Or, printre maşinile depistate cu 
radarul pe şosea după transmisia din Mamaia se află şi un 
Mercedes sport de culoare albă. Gata! mă avertiză căpitanul. 

Într-adevăr, trenul se auzise venind, am depăşit maşinile 
care se aşezaseră la rînd şi am ajuns la pasajul de cale ferată 
chiar în momentul ridicării barierei. Apăsîind energic pe 
acceleraţie, am spus ceea ce devenise absolut cert: 

— Deci, are valetul! Se va da drept Paul Esden! 

— În timp ce Ornitz stă în şezlong pe balcon. 

— Ce-a căutat însă Bllin la noi în hotel, din moment ce 
primise pistolul, tubul, valetul...? 

— A venit cu portofelul lui Esden şi l-a aruncat lîngă uşa 
acestuia. 

— Putea s-o facă Mod Ornitz!... 

— Nu, totul a fost calculat cu precizie. Mod Ornitz a plecat 
din cameră la trei şi patruzeci de minute. lar portofelul trebuia 
să fie găsit după ora patru şi zece - patru şi un sfert. Pentru a da 
organelor de anchetă încă un indiciu asupra orei cînd a fost 
săvirşită crima. Un indiciu care punea în afară de orice dubiu 
situaţia pe care o va relata Panseluţa. 


— Formidabil! am exclamat eu. 

— lar Bllin nu risca nimic. Continuul du-te-vino din hol şi de la 
barul de zi îi uşura mult misiunea - numai întîmplător a fost el 
văzut de ghidă - aruncarea portofelului era o treabă de nici un 
minut. A coborit pe scara de serviciu, care era mai aproape de 
camera lui Esden, şi a agăţat două fete la jocurile automate, 
pentru ca totul să fie cît mai în regulă. Or lucrurile erau şi aşa 
aproape în regulă - ghida ne-a declarat că-l văzuse în jur de 
patru şi jumătate. Nu se uitase la ceas, nu? 

Pînă la ieşirea în autostradă nu erau mai mult de trei 
kilometri, am redus din viteză. În Neptun se putea intra însă şi 
din direcţia Mangalia, l-am întrebat pe căpitan în dreptul cărei 
intrări ne postăm. 

— Aici e mai bine. leşiţi pe autostradă! 

Şi în momentul următor am văzut-o pe loana apărînd din 
spatele unor tufişuri, ce se ridicau ceva mai încolo de șanțul 
şoselei. 

— loana! mi-o arătă căpitanul. 

— Am văzut-o, am spus şi am oprit lîngă ea. 

Se repezi la portiera căpitanului. 

— Aţi descoperit Citroenul? 

— Tu ce faci aici? o luă căpitanul din scurt. 

— Asta făceam, urmăream dacă nu trece cumva Citroenul. 

— De la ce oră stai? 

— De la două. 

— N-ai văzut un Mercedes alb, sport, cu un tip blond la 
volan? 

— Ba da. A luat-o spre Constanţa, la dreapta. Vin şi eu cu voi, 
nu mai pot de picioare, se strecură ea prin spatele căpitanului. 

— Eşti sigură că spre Constanţa? se întoarse Pascu spre 
loana. 

— Absolut sigură. Înapoi n-a trecut, că-l vedeam. 

— Daţi-i bătaie! îmi făcu semn căpitanul. 

În cîteva minute acul kilometrajului urcă la o sută patruzeci, 
mă strecuram, claxonînd, cînd pe prima bandă, cînd pe a doua. 
Căpitanul vru să spună ceva, dar fu întrerupt de o voce ce 
izbucni în difuzorul aparatului său de radio. 

„Delta, Delta, vorbeşte Crişul! Delta, aici Crişul!” 

„Da, Crişule, Delta te-ascultă, recepţie.” 

„Emisie. Început. Mercedesul semnalat a staționat în jurul 


orelor şaptesprezece treizeci - optsprezece în refugiul de la 
kilometrul treizeci şi patru, plus trei sute, al şoselei Constanța- 
Bucureşti, primul refugiu după aeroportul Kogălniceanu. Era 
încadrat de un Ford vestgerman şi un Wartburg cu număr de 
Varna. Mă îndrept spre Constanţa. Terminat. Receptie.” 

„Crişule, aici Delta. Terminat.” 

— Un Wartburg? se întrebă căpitanul. Un Wartburg cu „BG” a 
stat parcat o zi întreagă lingă Citroenul cu care a venit 
Dumitrana aici. Un Wartburg din Bulgaria?... 

Cuplă emisia: 

„Delta, Delta. Oltul te cheamă!” 

„Da, Oltule, sînt Delta. Recepție.” _ 

„Emisie. Început. Cere semnalmentele Wartburgului. În caz 
că este în două culori, bleu cu alb, pune-l sub urmărire. Ar putea 
fi cel aşteptat la întîlnire. Terminat. Receptie.” 

— Mercedesul! am strigat eu arătînd în faţă pe şosea, în timp 
ce Aura transmitea că „Dunărea” a plecat cu Citroenul în 
direcţia Constanţa. 

Mercedesul trecu ca o licărire, căpitanul îmi ceru să mă iau 
după el. l-am avertizat că frînez, profitind de un gol în circulaţia 
din sens invers, am tras energic frina de mînă şi, simultan, am 
bracat scurt din volan; blocate de frină, roţile din spate au 
derapat puternic, întorcînd maşina aproape „cap-la-coadă”, şi 
am înfipt pedala de acceleraţie în podea. 

A fost pentru prima dată cînd am depăşit cu Lamborghini 
180, nu se auzea la motor nici pic de efort şi acul kilometrajului 
continua să urce spre cifra 200. Am ridicat piciorul de pe pedală, 
în parbriz apăruse spatele Mercedesului. Fantastic ce repriză 
puteau să aibă aceşti 12 cilindri în V ai Lamborghinei Espada, cu 
cei aproape 400 de cai! 

Deodată, tipul din Mercedes frînă brusc şi a trebuit să trec pe 
prima bandă, ascunzîndu-mă după un camion ca să nu mă 
repereze în oglinda lui retrovizoare. Din sens invers am văzut 
venind un Citroen. 

— Colonelul! mă anunţă Pascu. Bllin a văzut Citroënul, de aia 
a şi frînat el aşa. Înseamnă că întîlnirea a avut loc, dar s-a soldat 
c-un eşec. Să nu-l fi suprimat Bllin pe cel din Wartburg cînd 
acesta şi-a dat seama că parola nu corespunde, că-i o falsă 
parolă. 

— A, la Dumitrana a fost jumătatea de valet contrafăcută?! 


Este... A întors! l-am avertizat eu pe căpitan, întrerupîndu-mă. 
Mercedesul era acum cu faţa spre noi, Bllin se hotărise să 
urmărească Citro&nul, altfel n-ar fi întors. 

Fusesem cît se poate de inspirat că rămăsesem pe prima 
bandă, în spatele camionului. 

— Întoarcem şi noi! Bllin a-nnebunit cînd o văzut pe şosea 
Citroenul ducîndu-se. 

Căpitanul cuplă emisia şi, chemiînd-o pe Aura, îi anunţă 
situaţia de pe autostradă. 

Aura îi răspunse că Wartburgul fusese reperat ieşind din 
Constanţa în direcţia Eforie. Era vopsit într-adevăr în două 
culori, bleu cu alb, numărul său de circulaţie corespundea cu cel 
din raportul lui Matinca, apoi ne transmise semnalmentele 
tipului care se afla la volanul Wartburgului: înalt şi masiv, trecut 
de cincizeci de ani, faţa energică, părul scurt, negru, sacou bej 
în carouri. Colonelul Dumitru va încerca o întîlnire cu tipul din 
Wartburg, încheie Aura. 

Întorsesem maşina, de astă dată fără să-mi mai asum riscul 
unui tete-â-queve în plină autostradă, acum ştiam încotro se 
îndreaptă Philip Bllin. Voia să vadă de ce apăruse pe şosea 
Citroenul lui Esden chiar în după-amiaza în care avusese el 
întîlnirea. Mai ales că, la această întîlnire, jumătatea lui de valet 
nu se potrivise deloc cu cealaltă. 

— Aşadar, pe unul din Bulgaria îl aşteptau ei aici! am 
reflectat, fără să vreau, cu glas tare. 

— Maşina-i din Varna... El, Dumnezeu ştie ce hram poartă!... 
Îmi fusese teamă să nu se suprime reciproc. În asemenea 
cazuri, cu parole atît de ferme, dacă una se dovedeşte 
contrafăcută, cam aşa se întîmplă. Probabil că, aici, ceva a fost 
altfel... 

— Colonelul cum o să procedeze atunci?! l-am întrebat eu pe 
căpitan şi am lăsat un Opel să se intercaleze între mine şi 
Mercedes. 

— Colonelul are două atuuri: jumătatea veritabilă a valetului 
şi Citroenul cu numărul de circulaţie cunoscut dinainte de către 
tipul din Wartburg. Altfel n-ar fi avut cum să găsească maşina. 
Ştia de hotelul „Callatis”, dar, în faţa hotelului, ar fi putut 
staţiona şi un alt Citroen. Dacă numărul maşinii n-ar fi contat, 
Morel n-ar fi schimbat plăcile de circulaţie cu cele de la maşina 
lui Baxter! 


— Înseamnă că eu cu loana ne-am gîndit bine cînd am avut 
un Citroën în vedere! 

— De fapt, m-am gîndit numai eu! interveni, total lipsită de 
modestie, loana, întrerupîndu-mă. 

— Amîndoi, am spus eu concesiv. În sfîrşit, că ei puteau să 
vină aici c-un Citroen ca cel al lui Esden. 

— Riscul ar fi fost mult prea mare. Avem şi noi ochi de 
văzut... Or tocmai acest lucru vroiau să-l evite: amestecul 
nostru, al Securităţii în treburile lor. În nişte treburi care, după 
Wartburgul ăsta, par a nu ne privi la modul foarte direct. 

— Ca să nu se întilnească pe teritoriul ţării lezate? 

— Posibil. Posibil ca celui din Wartburg să-i fi convenit mai 
bine întîlnirea aici. Semnalul că el este gata de întîlnire, aşa cum 
se poate presupune acum, a fost parcarea maşinii sale lîngă cea 
a lui Esden, a Wartburgului lîngă Citroen. Noi nu aveam însă de 
unde să ştim. In general, bîjbfiam într-un întuneric total. Cei 
care-l aşteptau, Ornitz, Bllin, cunoşteau însă acest semnal. Mai 
mult, le-am făcut un serviciu rupînd antena Citroenului. Am rupt- 
o ca să arătăm de ce nu putem ieşi în eter. Adică nu din cauza 
necunoaşterii undei de întîlnire şi a cifrului. Numai că Bllin a 
putut astfel să justifice de ce-a venit în Mercedes la întîlnirea 
concretă şi nu în Citroën. 

— Acum, colonelul Dumitru o să speculeze acest lucru. Îi va 
face, probabil, semn cu luminile, atrăgîndu-i atenţia asupra 
Citroenului său şi nu-i exclus să-i arate simultan, prin parbriz, 
jumătatea de valet. Adică, eu sînt adevăratul Paul Esden, pe cel 
cu Mercedesul l-am trimis doar să verifice dacă ai într-adevăr 
parola sau nu; n-am vrut să riscăm. 

— Aveţi în gură o bomboană de mentă? mă întrebă 
căpitanul. 

— ...Poftim, spre convingere, jumătatea veritabilă a valetului 
de treflă! Verifică, parola se potriveşte perfect, am continuat eu 
fără să ţin seama de faptul că loana şi Pascu izbucniseră în ris. 

Am tăcut un timp, mergînd în plasa Opelului, puteam urmări 
prin geamul său din spate fiecare mişcare a Mercedesului, şi 
cum nu sînt omul care să ţină la supărare prea mult, atunci cînd 
nu se ţine, bineînţeles, ea după mine, l-am întrebat pe căpitan 
ce-a fost de fapt cu siguranţele din oficiu. 

— Nimic complicat, doar foarte bine gîndit. Căpăcelul de 
contact al cartuşului avea deasupra o peliculă izolatoare de lac 


transparent. Te uiţi, siguranţa-i bună... Şi totuşi nu merge. 

— Formidabil! am exclamat eu fără să vreau. 

În clipa următoare, din sens invers, trecu Wartburgul, talonat 
îndeaproape de Citro&nul colonelului Dumitru. 

— Probleme nu mai sînt. Două maşini de-ale noastre îi 
acoperă spatele, remarcă Pascu în timp ce eu intram în 
marşarier într-un refugiu, ca să fiu pregătit pentru o eventuală 
întoarcere. 

— Cel din Wartburg a văzut oare Mercedesul acum pe şosea? 
îl întrebă loana pe căpitan. 

— Cu atit mai bine dacă l-a văzut! Să nu încerce însă Bllin să 
împiedice întîlnirea... A ştiut colonelul de ce şi-a asigurat 
spatele! 

Intr-adevăr, Mercedesul întorsese undeva mai încolo, venea 
din faţă acum, l-am lăsat să se îndepărteze puţin şi am întors 
după el. Acul kilometrajului îmi arăta că Bllin goneşte, nu glumă. 
În parbriz îmi apăru spatele Citro&nului, înseamnă că el îl 
depăşise, renunţind la urmărire. Am înfipt din nou pedala de 
acceleraţie în podea, trecînd pe lîngă colonel, apoi pe lîngă 
Wartburg, ca din puşcă. 

— Să nu-l scăpăm!... se temu Pascu. 

— Nu-l scăpăm, da' se duce chiar nebuneşte! 

A trebuit să împing acul kilometrajului dincolo de 200 pînă să 
văd spatele Mercedesului şi am redus ca să nu mă repereze 
cumva. Ştiam că la viteza asta nu-şi putea permite să 
urmărească retrovizoarele sale, dar o măsură de precauţie în 
plus niciodată nu strică. 

Nu, Bllin era conştient că celor 195 de cai ai unui Mercedes 
Coupe 280 ŞI, puţine maşini le pot face faţă şi el era atent doar 
cum să se strecoare mai bine de pe o bandă pe alta. Continuă 
să gonească chiar şi după ce intră pe laterala care ducea spre 
Neptun, în cele din urmă însă aglomeraţia de maşini îl obligă să 
reducă mult din viteză. 

Ajungînd în centrul staţiunii, viră la stînga şi o luă drept spre 
„Callatis”. Opri cu puţin înaintea hotelului, pe aleea cu sens 
interzis. Cînd dispăru pe uşă, căpitanul Pascu ţişni din maşină, îi 
făcu semn lui Matinca şi amindoi intrară după Bllin în hotel. 

M-am întors spre loana, rămăsesem ca doi caraghioşi în 
maşină. Sus se petreceau lucruri importante, arestarea lui Ornitz 
îi va surprinde pe toţi, or să iasă cu toţii pe balcoane... 


— Haide, repede! i-am făcut eu semn loanei şi am pornit-o în 
fugă să ies înspre partea balcoanelor. 

Cînd am ajuns, răsunară, una după alta, două împuşcături, la 
scurt interval. Ridicînd ochii în direcţia balcoanelor, l-am văzut 
pe Bllin dîndu-şi drumul pe acoperişul de beton al restaurantului 
şi am zis că s-a făcut praf. Da' de unde, alerga încoace, spre 
margine. 

Cînd a atins pămîntul, m-am aruncat peste el, doborindu-l cu 
faţa în jos. Cum s-a nimerit cutiuţa cu bomboane de mentă în 
mînă la mine, nu ştiu, ştiu doar atit că i-am înfipt unul din 
colţurile ei între coaste... 

— Nu mişca! Nu mişca! am strigat eu şi cu stînga l-am pipăit 
să văd unde are pistolul. 

Îl avea în buzunarul drept de la haină, de-acolo îl scosese 
loana, întinzindu-mi-l. Dintr-un salt am fost în picioare, ţinînd 
pistolul îndreptat energic spre Bllin. 

— Scoală cu mîinile sus! i-am ordonat eu. 

Şi în timp ce el se executa, i-am spus loanei să-l mai caute 
prin buzunare o dată. 

— Şi sub braţ! am adăugat, retrăgindu-mă un pas înapoi. 
Tipii ăştia se pricep să-ţi zboare dintr-o lovitură pistolul din 
mînă. 

loana nu găsi nimic. Am vrut să-i fac semn lui Bllin să se 
pună în mişcare în direcţia hotelului, dar apăru alergind Pascu şi 
în următoarea fracțiune de secundă, Bllin, prins de mine, avea 
cătuşe subţiri şi strălucitoare la miini. Ei, aşa mai mergea să-l 
duc sus! 

Cînd să bag pistolul în buzunar, mi-am adus aminte că 
avusesem probabil spectatori şi, uitîindu-mă spre balcoane, le- 
am văzut pline de lume. Gorige şi Frol mă salutară strîingînd 
deasupra capului, în semn de felicitări, ambele miini. Le 
meritam, cred şi eu. 

— Cine a tras, Ornitz sau ăsta? l-am întrebat eu pe căpitan în 
timp ce urcam pe scări, la etaj. 

— Cînd ne-a văzut intrînd, a tras şi a trebuit să ne retragem. 
L-am lăsat pe Matinca acolo şi-am fugit jos. Dacă n-ar fi avut de 
gînd să sară n-ar fi tras!... 

l-am găsit pe soţii Ornitz cu faţa la perete, iar pe căpitanul 
Matinca în uşa balconului, ţinîndu-i la respect eu pistolul. Ne 
zimbi şi, ordonîndu-i lui Bllin să treacă alături de cei doi, scoase 


din buzunar o pereche de cătuşe subţiri, cu care prinse 
încheietura de la mîna stingă doamnei Ornitz, apoi pe cea 
dreaptă a soţului ei. 

— Intoarceţi-vă! le ceru el. 

Ornitz izbucni, dînd cu ochii de Bllin: 

— Am spus şi repet: nu-l cunosc pe acest individ! gesticulă el 
congestionat de furie. 

Pascu se aşeză pe marginea patului, căpitanul Matinca vru să 
închidă uşa balconului, dar el îl opri: 

— Lasă! Nu-i nimic dacă se aude. Nu facem un secret din 
faptul că ne sosesc în ţară şi asemenea specimene de „turişti”! 
Să se audă!... Deci - se întoarse Pascu spre Ornitz - nu-l cunoşti 
pe acest domn Philip Bllin? Şi nici nu ştii de ce-a venit el aici? 
Bun, asta o lămurim mai tirziu. Deocamdată... 

Sculîndu-se de pe pat, se apropie de soţii Ornitz şi, ridicînd 
cele două miini prinse în cătuşe, aruncă o scurtă privire asupra 
degetelor lor. Doar nu s-o pricepe şi la chiromanţie căpitanul?! 
Nu de asta ne ardea nouă acum!... 

Pascu se aşeză reluînd: 

— Deocamdată, vă acuz de asasinarea lui Paul Esden! 

Ochii lui Ornitz îl fixară pe Pascu, inexpresivi, două găuri şi 
atit pe o faţă străbătută de un zimbet ironic. 

— Asta cum aţi mai născocit-o? rise el cu destulă naturaleţe. 
Cînd a fost omorit Esden jucam poker! Cu domnul maior! arătă 
Ornitz spre mine. Cu... 

Căpitanul îl întrerupse: 

— Nu, cînd te-ai aşezat la poker, Esden era mort! 

— Cum era mort? La ora patru a vorbit fata de la oficiu cu el! 
lar noi... 

— De unde ştii c-a vorbit fata de la oficiu cu Esden? îl ţintui 
Pascu, întrerupîndu-l. 

Privirea lui Ornitz fu străbătută de o umbră de ciudă, spuse 
însă cu dezinvoltură în voce: 

— Aşa se vorbeşte... 

— Nu se vorbeşte nimic. Am avut noi grijă să nu se 
vorbească. Este prima gafă pe care ai făcut-o. Da, recunosc, ai 
reuşit să ne induci în eroare. Ai reuşit să ne lansezi pe versiunea 
servită cu abilitate... Patruzeci şi opt de ore, nu mai mult însă! O 
să-ţi spun eu cum ai procedat. De Esden te despărţea doar un 
singur balcon... Organizind mai devreme jocul de poker, ai 


atras-o pe doamna Breker în camera voastră şi astfel ai avut 
drum liber spre balconul lui Esden, pentru că domnul Breker era 
plecat la Mamaia. 

— Cum spre balcon, cînd uşa lui Esden a fost găsită încuiată! 
Ce tot vorbiţi?! 

— Da, da, pe uşa aceea ai pătruns la Esden în cameră, 
continuă netulburat căpitanul. L-ai surprins ieşind din baie şi ai 
tras. Ai închis uşa balconului şi ai mutat cadavrul lui Esden, 
aşezindu-l în aşa fel încît să se creadă că a fost împuşcat de 
cineva care a intrat de pe coridor. Numai că, în cădere, Esden s- 
a sprijinit de tocul uşii antreului, care i-a imprimat pe spate, sub 
omoplatul stîng, un semn în lungime. Ai dat drumul la duş, ai 
aruncat jos prosopul de baie şi ai ieşit pe coridor, lăsînd uşa 
descuiată. 

— Simple presupuneri cu care încercaţi să aruncaţi pe capul 
meu vina! Doamna Breker s-ar fi sesizat că am revenit în 
cameră de pe coridor, atunci cînd eu, aşa cum afirmaţi, ieşisem 
pe balcon! 

— Doamna Breker era ocupată cu examinarea iilor. Care 
tocmai în acest scop au fost cumpărate. A probat o ie, a avut 
grijă soţia dumitale ca doamna Breker să nu sesizeze nimic! 

— Eu? se miră Mod Ornitz cu nevinovăție şi începu să plingă. 
Ce-i asta, Mas? Ce se întîmplă? Ce vor de la noi? 

— Să lăsăm scenele, doamnă Ornitz! spuse sever căpitanul. 
Ai preluat pistolul, tubul tras şi portofelul lui Esden şi te-ai dus, 
vezi Doamne, la una din obişnuitele întîlniri amoroase cu 
domnul Selton! 

— Cu Selton? Ce-ntilniri? izbucni Ornitz, întorcîndu-se spre 
soţie, care lăsă ochii în jos. 

— Comedia asta nu ajută la nimic, terminati! Ştiai foarte bine 
de întîlnirile astea!... Biletele de ambarcaţiuni, pe care Selton le 
cumpăra doamnei Ornitz, ne erau nouă de fapt destinate, nu 
dumitale! Ca „vina” de infidelitate s-o mascheze pe cea de 
complicitate la crimă! Sosind, ca de obicei, în camera fetelor 
înaintea lui Selton, doamna Ornitz i-a transmis, prin balcon, lui 
Philip Bllin - arătă căpitanul spre acesta - pistolul, tubul tras şi 
portofelul lui Esden. 

— Nu-l cunosc! Nu l-am văzut niciodată! negă Ornitz cu 
hotărîre. 

— lar în acest timp, dumneata, continuă căpitanul, sculîndu- 


te de la joc sub pretextul schimbării cărţilor, ai intrat în camera 
doamnei Breker şi, ridicînd receptorul, ai format numărul 
oficiului. A răspuns fata. Ştiai că Esden îi spunea Panseluţa şi te- 
ai folosit de aceasta pentru a o face să creadă că vorbeşte cu 
Esden. l-ai cerut un prosop de baie curat şi ea l-a adus la 
camera lui Esden. Aşa ai reuşit să ne induci în eroare că la ora 
patru Esden mai trăia încă şi, în acelaşi timp, să-ţi creezi un alibi 
perfect! 

— E un bluf! rezistă Ornitz. 

— Bluf este, dar cel cu telefonul!... L-ai pregătit bine. Ca să 
motivezi folosirea telefonului, adică, vezi Doamne, de către 
Esden, ai făcut ca madama să nu poată fi chemată prin 
intermediul soneriei. A defecta soneria din camera lui Esden era 
însă un lucru periculos şi, în acelaşi timp, faptul ar fi putut 
sugera organelor de anchetă substratul unei asemenea 
defecţiuni. Şi atunci, ai scos din funcţiune întregul etaj. Izolînd 
cu lac incolor contactele de la cartuşele ambelor siguranţe. 
Ambelor, pentru că nu ştiai - şi-ar fi fost imprudent să-ncerci a 
afla - care este cea de la sonerie şi care de la circuitul 
semnalului luminos. lar lacul incolor este cel cu care îţi faci 
manichiura, domnule Ornitz! 

— Aţi născocit o poveste... Numai că trebuie s-o susţineţi cu 
probe! 

— Analiza lacului de pe unghiile dumitale nu crezi că ar 
putea fi una din probe? 

— Lacul de unghii se vinde la magazin!... 

— Dar asemenea cărţi de joc rupte în două... scoase Pascu 
din portofelul lui Bllin valetul de treflă... tot la magazine se vînd? 

Ornitz încercă să se stăpinească, controlindu-şi expresia 
feţei, dar tocmai acest efort şi probabil şocul pe care-l resimţise 
îi spuziră fruntea cu sudoare. 

— Nu, domnule Ornitz, asemenea cărţi de joc nu se găsesc 
nicăieri de vînzare! Ele pot constitui însă parole pentru spioni! 
Pentru ea l-ai omorit pe Esden... 

— Ai expediat-o, prin soţie, complicelui, interveni Matinca, iar 
acesta - arătă el spre Bllin - a venit cu portofelul lui Esden aici şi 
l-a aruncat pe coridor, pentru a crea astfel impresia că mobilul 
crimei a fost furtul! 

— O crimă pe care ai pregătit-o perfect, reluă Pascu. Ştim, 
urmaţi cursuri speciale... lar ca să ai un control asupra unei 


eventuale depistări a siguranţelor defectate, ai blocat butonul 
soneriei din camera domnului Breker. O dată siguranţele 
înlocuite, semnalul luminos de la uşa familiei Breker te-ar fi pus 
în gardă că ai putea fi în pericol. Îţi mai trebuia o zi pentru a-ţi 
îndeplini misiunea. Şi căpitanul se întoarse spre Bllin. Nu, 
domnule Bllin? Ei, cum a fost la întîlnirea cu tipul din Wartburg? 

Philip Bllin rămase tăcut. 

— Sînteţi nişte proşti! le aruncă cu dispreţ Pascu. Jumătatea 
asta de valet este falsă! zimbi el batjocoritor, arătîndu-le cartea 
de joc. 

Ornitz tresări, nemaiputindu-se controla, dîindu-şi seama, 
încercă să disimuleze: 

— Pentru un fals a fost omorît Esden? vru să rîdă, dar gura i 
se strimbă într-un rictus nervos. 

Căpitanul continuă ca şi cum nu l-ar fi auzit: 

— În schimb, veritabilul valet de treflă se află acum la 
întîlnire. La întîlnirea cu tipul din Bulgaria pentru care aţi venit 
voi aici! 

Ridicînd mîna stingă pe care o avea liberă, Ornitz îl plesni 
peste faţă pe Bllin. 

Căpitanul zîmbi calm. 

— Nu, a fost invers: prin dumneata l-am descoperit pe Bllin! 
Întîii am descoperit cum l-ai omorît pe... maiorul nostru din 
Securitatea statului!... spuse Pascu, ridicîndu-se plin de ură şi 
am crezut că s-a sfîrşit cu Ornitz. Se stăpini şi în acelaşi timp 
Ornitz începu să vorbească: 

— N-am ştiut... N-am ştiut... spuse el aproape în şoaptă. Am 
crezut că este Esden. N-am ştiut... Esden nu era... Esden era 
un... nume fals. Era un fals... Esden... N-am ştiut că... 

Cîteva clipe, în cameră se auzi doar respiraţia grea a lui 
Ornitz. 

— N-are importanţă ce-ai ştiut şi ce nu. Crima rămîne crimă 
şi veţi plăti pentru ea! Chiar dacă ai crezut că este cel care a 
luat de la Baxter valetul. 

— Şi asta aţi aflat?! spuse Ornitz complet stupefiat şi îşi 
apucă faţa cu mîna. 


Pe la zece seara ne instalasem toţi patru, Aura, Pascu, loana 
şi, bineînţeles, eu, la o masă mai retrasă a restaurantului de pe 
insulă, adusesem de la Melcişor cîteva sticle de Tămiioasă pe 


care le pusesem la gheaţă, peşte aveau şi aici - şi încă ce peşte! 
- chefali în spuză ne făcuseră, oricît am încercat să vorbim 
despre altele, discuţia a revenit mereu la cele trăite în ultimele 
zile. 

La un moment dat, orchestra a atacat un blues, puteam să 
fac prinsoare că melodia asta o auzisem la magnetofonul lui 
Ornitz. Luînd-o pe loana de martor, am spus: 

— De-aia pusese Ornitz magnetofonul în timp ce jucam 
poker! Ca să nu-l auzim că vorbeşte la telefon de la doamna 
Breker din cameră!... Ei? şi i-am trecut în revistă pe toţi cu 
privirea. 

— Cum, magnetofonul mergea în timp ce jucaţi poker? se 
miră căpitanul. De-abia acuma îmi spuneţi?! ridică Pascu vocea 
la mine, săltîndu-se de pe scaun. 

— Vino! am chemat-o eu pe loana la dans, încercînd impresia 
că trebuie s-o şterg cît mai rapid de la masă. 


Sinaia, august, 1971 


